
CUVÂNT ÎNAINTE 


Editura Corint a luat inițiativa reeditării volumului pe care cu zece ani în 
urmă l-am consacrat apariţiei statului în evoluția societății românești medie- 
vale. Am acceptat această ofertă generoasă cu speranța că lucrarea, epuiza- 
tă la scurt timp după apariţia primei ei ediţii la Editura Dacia, poate servi 
ca punct de reazem istoricilor care vor continua în anii şi deceniile urmă- 
toare investigarea acestei etape esenţiale a istoriei noastre. 

Cercetarea genezei statului în evoluția societății românești medievale se 
lovește de o dublă dificultate: complexitatea proceselor din înmănunchierea 
cărora a rezultat statul de sine stătător şi fragilitatea documentației pe care 
se reazemă reconstituirea lor. 

Complexitatea. proceselor în primul rând. Astăzi, după mai bine de un se- 
col de cercetare de către istoriografia română modernă, constituirea Țării 
Românești şi a Moldovei apare ca rezultat al împletirii unor factori din do- 
meniile cele mai variate: politic, economic, social, spiritual-cultural, biseri- 
cesc. Inițiativa politică sau faptul militar de care era legată în chip tradițio- 
nal „întemeierea “ celor două state au devenit, în viziunea mai recentă, doar 
momentele culminante ale unor tensiuni generate de valurile adânci ale isto- 
riei. Cercetarea acestora în varietatea şi întrepătrunderea lor a lărgit consi- 
derabil orizontul istoriografic în problema genezei statelor românești; ea 
impune însă, totodată, investigații laborioase și complexe, pe măsura com- 
plexității materiei cercetate. 

Cu cât mai larg e perceput procesul constituirii statelor în istoria noas- 
tră, cu atât mai greu sunt resimţite lipsurile documentației disponibile. Ră- 
mâne una din sarcinile cele mai de seamă ale medievisticii noastre să recu- 
pereze din bibliotecile şi arhivele europene știrile încă necunoscute 
referitoare la indelungatul răstimp al gestației şi formării statelor românești. 
Apariția unor noi documente însemnate în deceniile din urmă cu privire la 


vremea întemeierii e dovada cea mai sigură că izvorul reînnoirilor docu- 
mentare nu e secătuit. 

Pionierii istoriografiei în limba română au resimţit puternic și au expri- 
mat corespunzător imperativul investigațiilor înnoitoare și i s-au conformat: 
Miron Costin, care a înțeles cât de primejdios este pentru o colectivitate să-și 
lase cufundat trecutul în „întunericul neștiinței““, Constantin Cantacuzino, 
care s-a identificat cu efortul de a scoate acest trecut din „prăpastia uitării ”, 
Dimitrie Cantemir, care a pus în acțiune toate resursele erudiției vremii sale 
pentru a risipi „ceața imensă“ (ingens caligo) care îl învăluia. La vremea 
lor, ctitorii istoriografiei române au smuls informaţiei erudite tot ce se putea 
ști cu privire la trecutul mai îndepărtat al poporului român și la întemeierea 
statelar sale. E un exemplu pe care istoriografia contemporană nu ar trebui 
să-l dea uitării. 

Pe lângă reinnoirea documentară, înțelegerea mai cuprinzătoare a reali- 
tăților românești din vremea întemeierii vine din cercetarea lor în conexiu- 
nile de istorie generală cărora le aparțin și din desprinderea corelaţiilor în- 
tre destinele diverselor fragmente politice ale poporului român în procesul 
constituirii Ţării Românești și Moldovei. M-am străduit să urmez ambele di- 
recții având în față exemplul celor mai iluştri predecesori în acest domeniu 
de cercetare. 

Ca și trecutul pe care îl cercetează, știința istorică e o permanentă deve- 
nire; orice nouă descoperire, orice adaus documentar impune reinterpreta- 
rea faptelor, iar aceasta, la rândul ei, atrage reînnoirea interpretărilor. Con- 
statarea explică deosebirile de interpretare sau nuanțările diferite de la un 
studiu la altul în unele aspecte speciale. Armonizarea lor se va realiza, sper, 
într-o lucrare de ansamblu consacrată chestiunii înscrise în titlul lucrării de 
față. 

Studiile cuprinse în volumul de față urmăresc în dezvoltarea lor istorică 
unele dintre realitățile politice, economice și spiritual-culturale consolidate 
în vremea constituirii statelor și cadrul de istorie generală al istoriei româ- 
nești în secolele XIV-XV. Un studiu înfățișează succint procesul însuși al ge- 
nezei statelor românești şi marile etape ale interpretării sale de către gândi- 
rea istorică românească. 

La materialul cuprins în precedenta ediție am adăugat un studiu consa- 
crat întemeierii Mitropoliei Moldovei apărut ulterior. 


ȘERBAN PAPACOSTEA 
București, 6 decembrie 1998 


GENEZA STATELOR ROMÂNEŞTI: | 
SCHIȚĂ ISTORIOGRAFICĂ ŞI ISTORICĂ” 


Întemeierea unor state proprii de către români în evul mediu, printr-un 
excepţional efort de despresurare de sub dominaţiile străine, a fost faptul de- 
cisiv al istoriei naţionale, care a salvat însăși existența poporului român. În- 
semnătatea istorică a procesului explică şi atracția pe care a exercitat-o 
asupra unora din reprezentanţii cei mai de seamă ai istoriografiei române mo- 
deme. Bogdan Petriceicu Hasdeu, Alexandru D. Xenopol, Dimitre Onciul, 
Nicolae Iorga, Gheorghe I. Brătianu sunt doar numele cele mai ilustre dintr-o 
pleiadă de istorici care, în ultimele decenii ale secolului trecut și în cursul 
secolului nostru, şi-au închinat eforturile încercării anevoioase de a aşeza pe 
baze cât mai solide înţelegerea genezei statului în istoria românească, în du- 
bla sa întruchipare: Țara Românească şi Moldova. Datorită cercetărilor lor 
laborioase, interpretarea acestei complicate chestiuni a istoriei româneşti a 
trecut din sfera înțelesurilor medievale în cea a ştiinţei moderne. 

Istoriografia română modernă nu a făcut însă în această privință decât să 
dezvolte interesul puternic manifestat pentru geneza statelor româneşti de 
scrisul istoric românesc din a doua jumătate a secolului XVII şi din primele 
decenii ale secolului XVIII. Avântul istoriografic românesc din această 
vreme, purtat de puternica aspirație de emancipare naţională de sub domina- 
ţia otomană, s-a îndreptat firesc spre problema începuturilor, cele ale neamu- 
lui şi cele ale statului, cu convingerea că, pe temelia sigură a trecutului, res- 
taurat în demnitatea sa, se va putea rezema viitorul de libertate al neamului. 


* Studiul de faţă prezintă, foarte succint, unele din rezultatele cercetărilor proprii cu privire 
la istoria românească în secolele XIII şi XIV, care vor fi cuprinse în două lucrări de mai mare 
întindere: cea dintâi, consacrată premizelor constituirii statelor în secolul XIII, cea de a doua 
desăvârşirii procesului însuşi. 

Am restrâns în paginile care urmează la strictul necesar trimiterile bibliografice. 
Bibliografia de bază referitoare la istoria românească în vremea gestaţiei şi constituirii statelor 
româneşti va figura în lucrările amintite. 

Din această idee călăuzitoare s-a inspirat întregul curent istoriografic boie- 
resc. Grigore Ureche, Miron Costin, Nicolae Costin, Constantin Cantacuzino 
şi Dimitrie Cantemir au fost reprezentanții de frunte ai acestei direcţii istorio- 
grafice pe care avea să o sugrume regimul fanariot odată cu aspiraţia din care 
s-a alimentat. 

Oricât de însemnată însă pentru dezbaterea originilor statului, contribuţia 
scrisului istoric românesc din epoca numită a cronicarilor nu a fost, la rândul ei, 
decât rodul dezvoltării unor rădăcini mai vechi, din vremea chiar a constitui- 
rii Ţării Româneşti și Moldovei în secolul XIV şi a afirmării lor în secolele 
XV şi XVI. În însăși contemporaneitatea alcătuirii Ţării Românești: şi Mol- 
dovei și în cursul secolului următor s-a întrupat și tradiţia cu privire la apa- 
riția celor două state, viziunea istorică primă asupra genezei lor, care avea să 
constituie materia de bază a dezbaterii istoriografice până în zilele noastre. 

Evoluţia înţelegerii constituirii statelor românești medievale a parcurs, 
esenţial, trei etape: cea a tradiţiei medievale, care a pus în centrul „întemeie- 
rii“ tema descălecatului; cea a şcolii pozitiviste, care a redus considerabil ro- 
lul descălecatului, fără a-l nega cu totul, deplasând centrul de greutate al cer- 
cetării de la eveniment la procesul istoric; în sfârşit, cea a sintezei dintre cele 
două tendinţe, care a integrat descălecatul în evoluţia anterioară a societății 
româneşti, descoperind sensul adânc al tradiţiei medievale. 

Prima etapă, a tradiţiei, care coincide cu îndelungatul interval al apariţiei 
Ţării Românești şi a Moldovei și al existenţei lor ca state separate, a cunos- 
cut două stadii: cea a gândirii istorice exprimate în veșmânt slavon — vremea 
slavonismului cultural — până în secolul XVII — şi cea a scrisului istoric în 
limba română, în secolele XVII şi XVIII. Cea dintâi, cea mai puţin explorată, 
e şi cea mai greu de reconstituit, dat fiind caracterul lacunar şi vag al infor- 
maţiei pe care ne-a transmis-o; viziunea epocii slavonismului cultural trebuie 
reconstituită din elemente puţine și totodată foarte disparate. 

Aşadar, cum au înțeles contemporanii și generaţiile din următoarele două 
secole „întemeierea“ Ţării Românești și a Moldovei ? 

Pentru membrii restrânsei elite intelectuale a societăţii româneşti din epo- 
ca slavonismului cultural, întemeierea statelor nu era decât un element al 
unui complex de idei istorico-politice şi anume un element derivat. Oricât de 
însemnat s-a reflectat în mintea lor, statul-„ţară“ era înţeles ca produs al unui 
popor, anume al poporului român. Problema primordială în gândirea vremii, 
în concordanţă cu întreaga mentalitate arhaic medievală, era cea a entității 
etnice aflată la temelia statului şi anume cea a originii ei („origo gentis“). 
Formată dintr-un sistem de idei teoretice din care, fireşte, cea de evoluţie lip- 
sea, gândirea istorică medievală atribuia originii rolul decisiv în destinul 

colectivităţilor ca şi al indivizilor. Pentru românii nord-dunăreni, ca de altfel 
şi pentru reprezentanţii sud-dunăreni ai romanităţii, ideea istorică fundamen- 
tală a fost, din această primă etapă culturală identificabilă, cea a originii ro- 
mane, explicată prin cucerirea și colonizarea romană. 

În trecerea sa prin Târgovişte în 1532, italianul Francesco della Valle a 
aflat de la interlocutorii săi români că veniseră din vremuri străvechi de la 
Roma, pentru a se așeza în această ţară. Adăugând o referinţă cronologică la 
această afirmaţie, călugării ortodocşi de la mănăstirea Dealul — îşi continuă 
italianul relatarea —, „ne-au povestit toată istoria așezării locuitorilor din 
această ţară, după cum urmează: precum că împăratul Traian, învingând şi 
cucerind această ţară, a împărțit-o între soldaţii săi și a prefăcut-o în colonie 
romană, încât aceştia, după cum se spune, trăgându-se din vechii colonişti, 
păstrează numele de romani“!. 

Aproape două decenii mai devreme, prelatul polon Jan Laski înregistrase 
o tradiţie similară, venită însă din Moldova: „căci ei [moldovenii] spun că 
sunt ostașii de odinioară ai romanilor, trimiși aici pentru apărarea Panoniei 
împotriva sciţilor...“2. Tradiţie simplă și clară, care înlesnește decriptarea 
uneia mult mai confuze, datorită unui aport savant, cea anume cuprinsă în 
varianta moldo-rusă a letopiseţelor moldovenești. 

Nu altfel îşi explicau românii din Transilvania prezenţa lor pe aceste me- 
leaguri. Un condotier italian aflat în slujba curţii princiare transilvane, în a 
doua jumătate a secolului XVI, Giovanandrea Gromo, a înregistrat afirmaţia 
românilor transilvani care susțineau şi ei că „se trag dintr-o colonie romană, 
care a fost adusă mai întâi de Tiberiu [greşit în loc de Traian] contra regelui 
Decebal, apoi lăsată de împăratul Adrian ca pază a acestei provincii...“3. 

Descendenţa din Roma și coloniştii ei era argumentată de români prin cea 
mai puternică mărturie pe care o puteau invoca, limba, cheagul cultural cel 
mai solid al oricărei colectivități etnice, şi îndeosebi prin elementul ei cel mai 
elocvent, numele poporului şi denumirea mijlocului de comunicaţie principal 
între membrii săi: „ei îşi zic în limba lor romani — continuă Francesco della 
Valle notaţiile sale privitoare la Țara Românească —... şi dacă vreùnul întrea- 
bă dacă ştie careva să vorbească în limba lor valahă, ei spun în felul acesta: 
ştii româneşte (sti rominesti), adică ştii să vorbeşti limba romană, din cauză 


1 Călători străini despre țările române, 1, volum îngrijit de M. Holban, Bucureşti, 1968, 
p. 322-323. 

2 N. Iorga, Dovezi despre conștiința originii românilor, în „Analele Academiei Române“, 
Mem. secț. ist., s. III, t. XVII, 1935-1936, p. 261. 

3 Călători străini despre țările române, II, volum îngrijit de M. Holban, M.M . Alexan- 
drescu-Dersca Bulgaru şi P. Cernovodeanu, Bucureşti, 1970, p. 337. 

că limba lor s-a stricat“ „Acest neam — scrie un anonim italian despre 
Moldova spre sfârşitul secolului XVI — deși e de rit grec, e totuşi prieten al 
numelui roman, atât datorită limbii [sale] coruptă din latină, cât şi datorită 
părerii pe care o au că descind din romani și cu numele de romani se numesc 
între ei [pe ei înşiși]“5 Câţiva ani mai târziu un alt italian a surprins în Țara 
Românească repulsia localnicilor față de etniconul valah: „Socotesc de ocară 
numele de valah, nevoind să fie numiţi cu alt cuvânt decât Romanischi, mân- 
drindu-se că se trag din romani. ..““6. 

Ideea originii romane la români a fost socotită cândva a fi un produs târ- 
ziu al influențelor umanismului european, dar interpretarea ei e categoric 
contrazisă de surse care o atestă cu mult timp înaintea acestor eventuale in- 
fluenţe. Un secol şi mai bine înaintea mărturiilor invocate, un prelat catolic 
la curtea lui Matia Corvin, Nicolae, episcop de Modrusa, făcea aceeași con- 
statare: „valahii aduc ca argument al originii lor faptul că, deşi se folosesc cu 
toţii de limba moesică, care e ilirică [e vorba de slavonă], totuşi vorbesc de 
la origine o limbă populară, anume latina, al cărei uz nu l-au părăsit deloc; şi 
când se întâlnesc cu străini cu care încearcă să intre în vorbă îi întreabă dacă 
ştiu să vorbească romana“”. 

Cam în aceeași vreme, un cărturar italian, Antonio Bonfini, instalat la 
curtea aceluiași Matia Corvin, făcea constatarea că românii, despre care afir- 
ma că sunt descendenţi ai coloniştilor romani, preţuiau mai mult decât pro- 
pria existență „păstrarea neatinsă“ a limbii lor pe care o salvaseră în ciuda 
faptului că de-a lungul timpurilor fuseseră covârşiți de „valul de barbari“. 
Afirmația lui Bonfini e în acelaşi timp o constatare a înţelegerii de către ro- 
mânii vremii lui a funcţiei salvatoare pe plan etnic a limbii lor și o recunoaş- 
tere, de la curtea ungară, a continuității româneşti în vremea migraţiei popoa- 
relor. 

Temeinicia observaţiei lui Bonfini se constată în lumina unor texte mai 
vechi, imune la suspiciunea de a se afla sub influența umanismului. Un secol 
înainte de vremea în care îşi făcea observaţiile Bonfini, un alt italian, francis- 
canul Angelo de Spoleto, misionar într-unul din teritoriile românești extra- 


4 Călători străini despre țările române, 1, p. 322. 

5 I, C. Filitti, Din arhivele Vaticanului, II, Documente politice, 1526-1788, Bucureşti, 
1914, p. 45. 

6 Călători străini despre țările române, III, volum îngrijit de M. Holban, M.M. 
Alexandrescu-Dersca Bulgaru şi P. Cernovodeanu, Bucureşti, 1971, p. 674. 

7 G. Mercati, Notizie varie sopra Niccolo Modrusiense, în Opere minori, IV, Città del 
Vaticano, 1937, p. 247. 

8 Călători străini despre țările române, I, p. 483. 

carpatice, anume în zona de legătură între Transilvania şi gurile Dunării, in- 
trată de câtva timp sub controlul regatului ungar, avusese prilejul să constate 
refuzul fragmentului din „mulțimea naţiunii românilor“ („certa pars multitu- 
dinis nationis Wlachonum'”) din teritoriul misiunii sale de a accepta păstori 
spirituali unguri, străini de limba lor. Informat despre această stare de lucruri, 
papa Grigore XI i-a cerut regelui Ludovic de Anjou să accepte crearea unei 
episcopii catolice pentru românii din această arie, în frunte cu misionarul ita- 
lian, care se zice „că ştie limba zisei naţii“ („qui linguam dicte nationis scire 
asseritur“), ceea ce, afirma papa, asigurase succesele însemnate înregistrate 
de misiunea sa?. Şi nu alt motiv îl determinase pe predecesorul omonim al 
papei Grigore XI, cu aproape un secol și jumătate mai devreme, anume papa 
Grigore IX, să numească un episcop pentru românii din aceeași arie geogra- 
fică, „potrivit cu acea naţiune...“ ( „illi nationi conformem“)!0. În 1234 ca şi 
în 1374 şi ca şi în vremea lui Bonfini, a cărui afirmaţie se adevereşte deplin, 
limba proprie constituia, în mintea românilor, pavăza cea mai sigură a iden- 
tităţii lor etnice. 

Textul papal din 1234 care surprinde primul act cunoscut de rezistență a 
românilor nord-dunăreni împotriva prozelitismului confesional în haină străi- 
nă e posterior cu numai trei decenii față de afirmarea răspicată de către căpe- 
teniile vlahilor nord-balcanici a originii lor romane în cadrul intensului dia- 
log susţinut cu papa Inocenţiu III. Sensul larg al acestei afirmări, doar sintetic 
exprimată în corespondența dintre Inocenţiu III şi Ioniță (Caloian), apare în 
relatarea altui misionar și prelat catolic, arhiepiscopul loan de Sultanieh, de- 
spre romanitatea din Macedonia, la care tradiția colonizării romane și afir- 
marea romanităţii se îmbina puternic cu demonstrarea acesteia prin limbă: 
„ei au o limbă a lor şi aproape latină şi după cum se povesteşte se trag din 
romani, căci atunci când un împărat roman a pus stăpânire pe acele țări — adi- 
că pe Macedonia — , unele grupuri dintre romani văzând că ţara e mănoasă şi 
însurându-se acolo au rămas pe loc. De aceea sunt numiţi vulgari, de la lim- 
ba romană vulgară. De aceea ei se fălesc că sunt romani și lucrul se vădeşte 
în limba lor, căci ei vorbesc ca romanii...“!!. Tradiţia „descălecatului“ ro- 
man era aşadar la fel de puternică la sudul ca și la nordul Dunării. 

Urmașii coloniştilor romani care păstrau atât de viu în memoria lor colec- 
tivă aşezarea „strămoşilor“ în spaţiul carpato-balcanic au „întemeiat“ cândva 
în nordul Dunării un stat de sine stătător. Creaţie a „descendenților Romei“, 
ţara a luat spontan numele înfăptuitorilor ei, „Ţara Românească“, nume care 
figurează încă de la început în actele de cancelarie și pe care de altminteri îl 


2 Hurmuzaki, 1,2,p.217. 
10 Hurmuzaki, I, 1, p.132. 
U Călători străini despre țările române, |, p. 38—39. 

purtaseră toate autonomiile teritoriale ale romanității răsăritene de la nordul 
sau sudul Dunării, în forma originală sau în traducere germană, slavă sau bi- 
zantină („,Walachenland“, „Vlașca Zemlja“, „Vlahia*). Însemnătatea istorică 
a noi creaţii statale a fost, bineînţeles, sesizată şi recunoscută de înfăptuitorii 
ei, de fruntașii lor în primul rând, care au atribuit, cu drept cuvânt, faptului o 
semnificaţie majoră. Și, din această înţelegere s-a întrupat cea de a doua mare 
tradiţie politică a românilor în evul mediu, cea a întemeierii țării, a constitui- 
rii statului de sine stătător. 

Tradiţia primă asupra genezei Țării Româneşti, ale cărei vagi ecouri ne 
parvin din documentele cancelariei domnești ale secolului XVI, a consacrat 
amintirea unui act de „întemeiere“ şi a unui „întemeietor“. Cel dintâi termen 
apare prima oară într-un document din 1517 prin care Neagoe Basarab întă- 
reşte stăpânilor lor câteva sate de pe Teleajen despre care domnul afirmă că 
le aparținuseră de la „întemeierea țării“ („ot sezdanie zemlev“)!2. În diverse 
variante, formula revine în actele de cancelarie în secolele XVI şi XVII. 

Referinţa la întemeiere în actele de cancelarie ca reper cronologic pentru 
stăpânirile de pământ e un indiciu limpede că pentru oamenii timpului şi, în 
primul rând, pentru pătura dominantă „întemeierea“ ţării era un fapt istoric 
însemnat. Cum însă „întemeierea“ nu putea fi şi nu a fost un concept abstract 
— o ştim din viziunea desfăşurată a tradiției cuprinse în cronicile în limba ro- 
mână din secolul următor —, rezultă că la începutul secolului XVI, cel mai 
târziu, exista o versiune recunoscută de domnie a constituirii Țării Româ- 
neşti. Și cum, pe de altă parte, apare cu totul improbabil ca această înțelegere 
asupra originilor statului să fie produsul unei elaborări savante de la începu- 
tul secolului XVI, concluzia cea mai plauzibilă este că a existat o tradiție a 
întemeierii care, nu mai târziu de acest moment, a căpătat o sancţiune ofi- 
cială. Fluxul subteran al tradiţiei a ieșit aşadar la lumina documentaţiei în al 
doilea deceniu al secolului XVI prin mijlocirea unui act de cancelarie. Nu 
foarte departe în timp, dacă nu chiar în aceeaşi vreme, tradiţia a fost integrată 
în primul letopiseţ al țării”. 


2 D.R.H., B. II (1501-1525), p. 300-301. 

13 Opiniile istoricilor diferă în privinţa vremii când a fost întocmită prima „ediţie“ a leto- 
piseţului Țării Româneşti în cursul secolului XVI; v. în această privință, mai recent, Şt. An- 
dreescu, Considerations sur la date de la premiere chronique de Valachie, în „Revue rou- 
maine d'histoire“, XII, 1973, 2, p. 361-373 şi S. losipescu, Letopiseţul cantacuzinesc şi 
tradiția istorică a originilor principatului Țării Românești, în „Revista de istorie“, 33, 1980, 
10, p. 1875-1890. 

Cum cel mai târziu o dată cu apariţia termenului de întemeiere în actele de cancelarie tre- 
buie admis că „tradiția“ era închegată în această privinţă şi omologată de domnie, pare proba- 
bilă concluzia că, în aceeași vreme — domnia lui Neagoe Basarab —, ea a fost înregistrată şi 
închegată în letopiseţul în limba slavă. 


13 


Act de fundare, de ctitorie, „întemeierea“ sau „zidirea“ ţării trebuia ne- 
apărat să aibă un ctitor sau „întemeietor“. Nu a trecut mult timp după înregis- 
trarea scrisă a „întemeierii“ când şi-a făcut apariţia, tot în actele cancelariei 
domneşti, și „întemeietorul“, în înfăţişarea unui personaj al cărui anonimat se 
ascunde sub pseudonimul Negru Vodă. În 1549, o confirmare de stăpânire de 
pământ de către Mircea Ciobanul a trecut din lumea amintirii colective în cea 
a tradiţiei scrise pe Negru Vodă!4. Douăzeci de ani mai târziu, „întemeiere“ 
Şi „întemeietor“ apar laolaltă în alt act al cancelariei domnești: la 8 ianuarie, 
domnia întăreşte mănăstirii Govora două sate despre care afirmă că le stăpâ- 
nea „de la întemeierea Țării Românești, întâi de Negrul Voievod“!5. 

Aşadar, două din elementele tradiţiei cu privire la geneza Ţării Româ- 
nești, „întemeierea“ şi persoana „întemeietorului“, Negru Vodă, îşi fac apari- 
ţia în documente în cursul secolului XVI, elementar, fără detalii lămuritoare, 
tot astfel cum, în titulatura domnilor țării apăruse, încă din secolul XIV, pri- 
mul element al tradiţiei politice, cel al originii romane, implicit în numele 
țării, fără alte amănunte, care însă ne-au parvenit datorită consemnării lor în 
alte categorii de izvoare, îndeosebi în mărturiile călătorilor străini. 

Încă din 1549 — actul amintit al lui Mircea Ciobanul —, contaminarea din- 
tre Negru Vodă şi Radu din care s-a născut „fantasma Radu Negru“ (Nicolae 
Iorga) era fapt împlinit. Peste stratul prim, originar, al tradiției s-a aşternut un 
al doilea, rezultat din îmbinarea „întemeietorului“ cu Radu, ctitorul Tisma- 
nei. Contaminarea dintre cele două personaje s-a produs între însăşi vremea 
lui Radu — ultimul sfert al secolului XIV — și începutul secolului XVI. Cum 
însă de numele lui Radu Negru tradiţia mai târzie a legat actul descălecatului 
şi cum ideea însăşi apare în scrierea raguzanului Giacomo di Pietro Luccari, 
prin indicaţia de provenienţă „Negro voevoda di natione ungaro“, e evident 
că şi această componentă a tradiţiei întemeierii Țării Românești se afla în cir- 
culaţie în societatea munteană la sfârşitul secolului XVI, când a fost înregis- 
trată. Teza lui Dimitre Onciul, a plăsmuirii descălecatului în vremea lui Matei 
Basarab, după modelul tradiției moldovene, e dezminţită de izvoare. Înţele- 
gând această imposibilitate, deși împărtășea atitudinea negativă a lui D. On- 
ciul faţă de tradiţie, N. Iorga a reţinut ipoteza imitaţiei după tradiția moldo- 
veană, dar a deplasat adoptarea în prima jumătate a secolului XVI!S. 


14 A. Busuioceanu, Două documente inedite din Țara Românească din secolul al XVI-lea, 


în „Studii şi materiale de istorie medie“ , IX, 1978, p. 167-169 
15 D.LR., B, III (1551-1570), p. 303. 
16 N. Iorga, Inscripțiile din bisericile României, I, Bucureşti, 1905, p. 130-132. 

Aşadar, în prima jumătate a secolului XVI, cel mai târziu, elementele 
principale ale tradiţiei constituirii Ţării Româneşti — întemeierea, Negru 
Vodă, asimilat cu Radu în personajul fictiv Radu Negru, şi descălecatul — 
sunt prezente în conştiinţa contemporanilor. Dar aceste elemente apar, în 
secolul XVI, amalgamate, ceea ce presupune un răstimp de realizare a pro- 
cesului de amalgamare. Când a început procesul de amalgamare şi în ce fel 
s-a produs e imposibil de stabilit cu mijloacele aflate la îndemâna cercetării; 
un spor de lumină aduce în această privință tradiţia ulterioară. Sigur se poate 
afirma însă pe temeiul informaţiei rămase din vremea de dinainte de apariția 
cronicilor în limba română că tradiţia descălecatului este anterioară secolului 
XVII şi că este independentă de cea a descălecatului Moldovei. În Țara Ro- 
mânească, la fel ca şi în Moldova, nu cronica a creat tradiţia ci tradiţia s-a 
aflat la baza reconstituirii genezei statului de către cronică. 

Mult mai simplă şi mai clară decât tradiţia originară despre întemeierea 
Ţării Româneşti e cea privitoare la începuturile Moldovei ca stat; pe deasu- 
pra, ea poate fi parțial confruntată cu un şir de date documentare contempo- 
rane sigure. 

Tradiţia moldovenească înregistrată de letopiseţele moldo-slave (Letopi- 
seful de la Bistrița sau, în denumirea lui P. P. Panaitescu, Letopisețul anonim 
al Moldovei, Cronica scurtă a Moldovei, Letopiseţul de la Putna, Cronica 
moldo-polonă, Cronica sârbo-moldovenească)!! a reţinut şi ea un act origi- 
nar, de întemeiere a ţării, anume un „descălecat“ şi pe înfăptuitorul lui, anu- 
me voievodul maramureşan Dragoș, care a trecut munţii în 1359 (variantele 
greşite indică anii 1352 şi 1354); fapt originar, creator de stat, învăluit în le- 
genda de tip arhaic a rătăcirii eroului întemeietor în urmărirea unui bour. „De 
atunci, cu voia lui Dumnezeu, s-a început ţara Moldovei“, constată una din 
variantele Letopisețului de la Putna!8. 

O variantă dezvoltată, cea cuprinsă în Cronica moldo-rusă, adaus la cro- 
nica rusă Voskresenskaja Letopis, introduce descălecatul lui Dragoș, mai pe 
larg povestit, într-o relatare istorică cuprinzătoare ale cărei elemente princi- 
pale sunt: originea romană a românilor, subliniată şi prin numele eroilor epo- 
nimi creatori ai neamului, Roman și Vlahata, apartenenţa lor la ortodoxia 
răsăriteană din vremea papei Formosus, participarea lor la luptele ungurilor 
împotriva tătarilor în zilele „craiului Vladislav“, a cărui identitate istorică e 
lesne de stabilit întrucât faptele la care se referă povestirea s-au petrecut în 


17 Cronicile slavo-române din sec. XV-XVI publicate de Ion Bogdan, ediţie revăzută şi 
completată de P. P. Panaitescu, Bucureşti, 1959. 
18 Ibidem, p. 55, 60 

zilele regelui Ladislau Cumanul (1272-1290), ostilitatea catolicilor față de 
români, în sfârșit aşezarea acestora în Maramureş. 

Fără alte precizări cronologice directe, amalgamând într-o expunere isto- 
rică continuă fapte şi situaţii despărțite de decenii şi de secole, Cronica mol- 
do-rusă relatează în continuare trecerea munţilor de către Dragoş şi ceata, 
„drujina“, sa în urmărirea unui bour pe care l-a ucis lângă un râu, descoperi- 
rea „frumuseţii ţării“, înapoierea în Maramureş de unde au revenit „cu femei- 
le şi cu copiii“, nu fără a fi cerut în prealabil îngăduință de la „craiul Vladis- 
lav“, noua cercetare a locului, „pentru că era pustiu și la marginea ținutului 
unde rătăcesc tătarii“; ales „domn și voievod“ de către însoțitorii săi, Dragoş 
„a întemeiat“ în cursul unei domnii de numai doi ani orașul Baia și alte 
oraşe!?. 

Aşadar, la începutul secolului XVI, şi în Moldova tradiţia descălecatului 
şi a întemeierii intrase în circuitul scris. 

Întâlnirea dintre tradiţia originii poporului şi cea a întemeierii Ţării Ro- 
mâneşti şi a Moldovei a dat naştere unei â treia componente a gândirii poli- 
tice româneşti a vremii, cea a raportului special dintre cele două state româ- 
nești, încă din secolul XIV, de când au coexistat; idee constatată atât la 
români cât şi la străini. l 

De la prima ei înregistrare în sistemul internațional, anume de cancelaria 
papală în 1370, Moldova apare ca fragment al „națiunii Vlahiei“; tot în actele 
papale, apoi însă în cele polone şi ungare, Moldova e denumită și „Valahia 
Minor“, „Țara Românească cea Mică“ spre deosebire de „Valahia Major“, 
„Ţara Românească cea Mare“20, care revendică aşadar întâietatea în cadrul 
unității pe temeiul etnic. La rândul ei, şi Patriarhia constantinopolitană a 
înregistrat şi recunoscut identitatea de origine a bazei etnice a celor două 
state şi deosebirea de ființă statală denumindu-le Ungrovlahia şi Rossovlahia 
sau Moldovlahia?!. Şi dominicanul loan de Sultanieh, la începutul secolului 
XV, se face ecoul acestor constatări, când, descriind „Valahia“, despre care 
afirmă că e „o țară mare“, adaugă: „Valahia e numită cea Mare şi cea 
Mică“22. La mijlocul secolului XV, bizantinul Laonic Chalkokondyl observa, 
la rândul lui, că românii „sunt împărțiți în două domnii, în Bogdania [Mol- 
dova] şi în ţara aceasta de la Istru [Ţara Românească]...“25. Pentru italianul 


19 Ibidem, p. 154-161 

20 Hurmuzaki, I, 2, p. 160; Acta Gregorii PP. XI (1370-1378), ed. Al. L. Tăutu, Roma, 
1966, p. 493-494. 

21 Hurmuzaki, XIV, 1, p. 1-3, 16-36. 

2 Călători străini despre țările române, 1, p. 39. 

23 Laonic Chalkokondyl, Expuneri istorice, trad. V. Grecu, Bucureşti, 1958, p. 63. 

Filippo Buonaccorsi Callimachus de asemenea românii sunt „un neam 
împărţit în două“, referire la cele două state românești?4. Cât de puternică era 
conștiința acestei legături la români se poate constata şi din faptul că încă din 
secolul XIV a început rivalitatea pentru întâietate în cadrul acestui raport. 
După faza iniţială a existenţei ei ca stat de sine stătător, când a recunoscut şi 
acceptat întâietatea Ţării Românești, Moldova a încercat în vremea lui 
Roman I să asume la rândul ei prioritatea; tendinţa s-a manifestat limpede în 
titlul asumat de Roman, „voievod al Moldovei şi moştenitor al întregii Țări 
Românești“, replică evidentă la titlul mai vechi cu câteva decenii al colegilor 
săi întru domnie din ţara vecină, care se intitulau domni „ai întregii 
Ungrovlahii“25. Dar abia în secolul XVI, după modificarea raportului dintre 
cele două țări în urma domniei lui Ştefan cel Mare, Moldova a obţinut în- 
tâietatea şi, odată cu ea, titlul de „Țara Românească cea Mare“. 

Alte două aspecte ale realităţii politico-culturale româneşti au fost inte- 
grate în sistemul de idei al tradiţiei originare: apartenența românilor la con- 
fesiunea răsăriteană, puternic exprimată de Cronica moldo-rusă — care 
evocă adeziunea lor la ortodoxia greacă după ruptura celor două biserici, per- 
sistența lor în această credinţă în ciuda prigoanei suferite din partea „latini- 
lor“ — şi, realitate derivată din aceasta, adoptarea slavonei ca limbă de cult și 
cancelarie, aşadar pentru uzul păturilor suprapuse; fără însă ca limba proprie, 
„populară“, de origine latină, despre care interlocutorul român al lui Nicolae 
de Modrussa îl informase că românii o vorbesc „de la origine“, să fi ieşit din 
uzul colectivității româneşti. 

Redus la datele sale principale, sistemul de idei istorico-politice ale româ- 
nilor în primele secole după constituirea statelor proprii, în vremea slavonis- 
mului cultural, atât cât se poate reconstitui din puţinele informaţii care ne-au 
parvenit, e alcătuit din următoarele elemente: originea romană a românilor, 
urmare a cuceririi şi colonizării romane; crearea statelor de sine stătătoare în 
urma descălecatului lui Negru Vodă (sau Radu Negru) şi Dragoş, urmaşi ai 
coloniştilor romani; legătura pe bază etnică între aceste state; apartenența 
românilor la confesiunea ortodoxă şi folosirea de către ei a limbii slave ca 
limbă cultă. 

x Eliberată într-un târziu de haina străină şi alienatoare a limbii slave, gân- 
direa istorică românească, puternic propulsată de aspiraţia emancipării poli- 
tice, şi-a îndreptat pasionat privirile spre originile poporului și ale statelor 


24 Philippi Callimachi, Ad Innocentium VIII de bello Turcis inferendo oratio, ed. I. Li- 
chonska şi Th. Kowalewski, Varsoviae, 1964, p. 50. 

25 M. Costăchescu, Documentele moldovenești înainte de Ştefan cel Mare, II, Iaşi, 1932, 
p. 607-608; D.R.H., B. I (1247-1500) passim. 

române. Faţă cu asaltul tezelor negatoare ale unor curente de interpretare is- 
torică străine, ea asumă acum, hotărât, rolul de apărare a istoriei naționale, 
urmând însă fidel tradiția moștenită din epoca anterioară. Istoricii români ai 
acestei vremi şi-au sporit considerabil erudiţia în contact cu știința europea- 
nă, ei au adăugat cunoştinţe noi şi numeroase cu privire la problemele de că- 
petenie ale istoriei româneşti, argumentaţia lor s-a îmbogăţit şi s-a articulat 
mai cuprinzător, dar tematica şi interpretarea istorico-politică au rămas esen- 
ţial nemodificate în raport cu viziunea epocii slavonismului cultural, al cul- 
turii române în tipar lingvistic slavon. 

Ca şi tradiţia anterioară, dar mai explicit decât ea, istoriografia română a 
secolelor XVII şi XVIII a subsumat întemeierea statelor române originii po- 
porului. Ea a elaborat sau sistematizat concepția, implicită şi în viziunea tra- 
diţiei, a celor doi timpi ai constituirii poporului român și a statelor sale, anu- 
me cucerirea şi colonizarea romană sub Traian, apoi trecerea munților din 
Transilvania de către românii din Țara Oltului și Maramureş și întemeierea 
consecutivă a Ţării Româneşti de către Radu Negru și a Moldovei de către 
Dragoş. Direct sau indirect, vag sau explicit, tema celor două impulsuri, cel 
care a dat naştere poporului român şi cel care se află la originea statelor sale 
medievale, apare în scrierile tuturor reprezentanţilor de frunte ai istoriogra- 
fiei renașterii spiritului naţional românesc de expresie boierească. În istorio- 
grafia moldoveană, ideea s-a întrupat sub forma celor două „descălecări“ sau 
„descălecaturi“. 

Ideea și formula au început să-și croiască drum cu Letopiseţul Țării Mol- 
dovei al lui Grigore Ureche, care leagă constatarea romanităţii de „răsipirea 
țării dentâi“ şi apoi de „descălecatul țării al doilea rând“26. Mult mai limpede 
şi mai răspicat formulată apare tema celor doi timpi decisivi ai devenirii po- 
porului şi statelor româneşti în operele lui Miron Costin şi Dimitrie Cantemir, 
care, spre deosebire de Grigore Ureche, încearcă să înțeleagă unitar „descăle- 
catul țărilor cel dintâi de Traian împăratul Râmului“ şi „discălicatul cel al 
doilea“. 

Faptul prim, deschizător de istorie nouă, a fost „descălecatul dintâi“ din 
care a rezultat poporul român. Laconic, Grigore Ureche constată în letopise- 
țul său: „de la Râm ne tragem“27. Teza devine argument central în opera lui 
Miron Costin: „Iară acesta Traian împărat pre aicea au venit şi au încungiu- 
rat aceasta parte de lume, cum s-au pomenit, şi el au descălecat neamul, se- 


% Grigore Ureche, Letopisețul Țării Moldovei, ed. a Il-a, îngrijită de P.P. Panaitescu, 
Bucureşti, [1958], p. 67, 69. 
2 Ibidem, p. 67. 

minţia, limba, care trăiește până acmu în Moldova, în Ţara Muntenească şi 
cât norod este în Ardeal cu acest nume român“2%. Revenind la colonizarea ro- 
mană, într-una din scrierile lui în limba polonă, istoricul adaugă: „Și de atunci 
acel popor a rămas în aceste locuri pentru apărarea romanilor împotriva tăta- 
rilor“? afirmaţie care pare a o prelua pe cea înregistrată la începutul seco- 
lului XVI de Jan Laski, potrivit căruia moldovenii susțineau că sunt vechii 
coloni romani, „trimişi aici pentru apărarea Panoniei împotriva sciţilor“. 

Fără elemente erudite, cronicile muntene deapănă și ele firul istoriei ro- 
mâneşti „de când au descălecat pravoslavnicii creştini, însă dentâi izvodindu-se 
de rumânii carii s-au despărţit de la romani și au pribegit spre miază- 
noapte...“30, sau, „de la moşii strămoşii rumânilor carii venise de la Roma, 
în zilele lui Traian împăratul Romei“3!. Pe alt temei de cunoștințe şi cu alt 
orizont, format la lectura istoricilor apuseni, stolnicul Constantin Cantacuzi- 
no dezbate și el chestiunea originii romane: „Iară noi, într-alt chip de ai noștri 
şi de toți câţi sunt rumâni ţinem şi credem, adeverindu-ne den mai aleşii și 
mai adeveriţii bătrâni istorici şi de alţii mai încoace, că valahii, cum le zic ei, 
iară noi, rumânii, suntem adevăraţi romani și aleşi romani, în credinţă şi în 
bărbăţie, den carii Ulpie Traian i-au așezat aici în urma lui Decheval, dupre 
ce de tot l-au supus şi l-au pierdut; și apoi şi alalt tot şireagul împăraţilor așa 
i-au ţinut şi i-au lăsat aşezaţi aici şi dintr-acelora rămășiță se trag pănă astăzi 
rumânii aceştea“*2. Mai pasional decât toţi, Dimitrie Cantemir face din de- 
monstarea romanităţii şi continuității româneşti un adevărat program istorio- 
grafic: „De aicea şi înnainte puind noi socoteala şi tot ţenchiul osteninței 
noastre, pentru ca nu numai, precum arătăm, că Dachia noastră au fost de 
Traian Marile cu boiari cetățeni și slujitori romani descălecată şi lăcuită; ce 
încă acelorași romani în trânsa aşezaţi, de atuncea și până în dzua de astă zi, 
săminții, şi a nepoți, strănepoți, întracelaș nerupt trai şi necurmată sălăşuire 
să dovedim...“%3. 


28 Miron Costin, De neamul moldovenilor, din ce țară au eşit strămoşii lor, ed. C. Giures- 
cu, Bucureşti, 1914, p. 43. 

29 Miron Costin, Istorie în versuri despre Moldova și Țara Românească, în Opere, ed. 
P.P. Panaitescu, Bucureşti, 1958, p. 222. 

30 Istoria Țării Românești 1290-1690, Letopiseţul cantacuzinesc, ed. critică de C. Greces- 
cu şi D. Simionescu, Bucureşti, 1960, p. 1. 

31 Istoriile domnilor Țării Româneşti de Radu Popescu vornicul, ed. Const. Grecescu, 
Bucureşti, 1963, p. 3. 

32 Stolnicul Constantin Cantacuzino, Istoria Țării Rumânești, ed. N. Cartojan şi D. Simio- 
nescu, Craiova, (f.a.), p. 70. 

3 Dimitrie Cantemir, Hronicul vechimei a Romano-moldovlahilor, ed. Gr. C. Tocilescu, 
Bucureşti, 1901, p. 181. 

Argumentul principal al romanității, dovada ei cea mai sigură, era și pen- 
tru istoricii secolelor XVII-XVIII limba românească. După afirmarea mai ti- 
midă a lui Grigore Ureche, care pune, e drept, în rândul întâi limba latină, dar 
lasă un loc însemnat și sincretismului lingvistic"4, urmează cea categorică a lui 
Miron Costin: „Înţelege-vei și din capul care se va scrie de graiul acestor țări, 
că şi limba este dovadă, că în graiul nostru până astăzi sunt cuvintele unele 
lătineşti iară altele italieneşti. Se miră un istoric anume Cavaţie zicând: «De 
mirat este că limba moldovenilor şi a muntenilor mai multe cuvinte are în sine 
râmleneșşti decât a italianilon», măcar că-i italianul tot pe un loc cu râmlenii“%5. 

Și pentru istoricii moldoveni și munteni din secolele XVII-XVIII ca şi 
pentru tradiția epocii anterioare, cel mai sigur argument lingvistic e numele 
însuşi al poporului — cel pe care şi-l dă singur, nu cel pe care i-l atribuie străi- 
nii — şi denumirea limbii: „Așea şi neamul acesta, de care scriem, a ţărilor 
acestora numele derept şi mai vechi este român, adecă râmlean, de la Roma. 
Acest nume de la descălecatul lor de Traian şi cât au trăit până la pustiirea lor 
de pre aceste locuri şi cât au trăit în munţi, în Maramorăș și pe Olt, tot acest 
nume au ţinut și ţin până astăzi [...]. Stă dară numele cel vechi ca un temei 
neclătit, deşi adaog, ori vremile îndelungate ori streinii adaog şi alte nume, 
iară cela dela rădăcină nu se mută. Și aşea este acestor ţări şi țării noastre 
Moldovei şi Țării Munteneşti, numele cel dirept de moşie este român, cum se 
răspund şi acmu toți aceia din ţările ungurești lăcuitorii și muntenii ţara lor şi 
scriu şi răspund cu graiul: Țara Românească“. „În al doilea rând — scrie Di- 
mitrie Cantemir —, moldovenii nu s-au numit niciodată pe ei înșiși italieni, 
care nume în vremile următoare a început să înlocuiască numele romanilor, 
ci totdeauna au păstrat numirea de romani, care din vremea când la Roma se 
afla capitala lumii întregi, era comun tuturor locuitorilor Italiei“3. 

Constatarea originii romane comune a devenit argumentul cel mai puter- 
nic al unităţii originare și actuale a românilor din Moldova, Țara Românească 
şi Ardeal. Enunţul simplu şi reticent al lui Grigore Ureche cu privire la co- 
munitatea de origine a moldovenilor şi muntenilor — „măcară că s-au tras de 
la un izvod“ —, devine o afirmaţie categorică la Miron Costin: „Începutul tă- 
rilor acestora şi a neamului moldovenesc și muntenesc și câți sunt în țările 
ungurești cu acest nume români până astăzi, de unde sunt şi din ce seminţie, 
de când şi cum au descălecat aceste părți de pământ a scrie multă vreme la 
cumpănă au stătut cugetul nostru“; sau, nu mai puţin răspicat în alt text: 


3 Grigore Ureche, Letopisețul, p. 67. 

35 Miron Costin, De neamul moldovenilor, p. 15-16. 

% Ibidem, p. 47-48. 

37 Dimitrie Cantemir, Descrierea Moldovei, trad. Gh. Guţu, Bucureşti, 1973, p. 362-363. 
38 Miron Costin, De neamul moldovenilor, p. 3. 

„Cânt ţara-mi înlăcrămată şi pe bieţii locuitori ai țării Moldovei. Aceştia au 
colonizat odinioară amândouă Daciile de la valurile lui Traian, până ce vre- 
mea îndelungată i-a împărţit în trei. Cei dintâi au venit cei de sub unguri în 
Ţara celor-Șapte Cetăți, unde, aduși de Traian, trăiseră împreună cu dacii. lar 
moltanii, care îşi trag numele de la Olt, sau montani, de la munţi, s-au aşezat 
după al doilea descălecat, cel dintâi fiind al lui Traian. A treia parte este 
Moldova, numită aşa de la râul Moldova, descălecată din peșterile maramu- 
reşene spre malurile joase ale mării. Atât aceștia cât și ceilalți poartă numele 
de rumâni. Deci nimeni să nu se îndoiască că se trag de la Roma“%. Cu ace- 
eaşi forță, tema unităţii de nume și origine e susținută şi în Ţara Românească 
de Constantin Cantacuzino: „Însă rumânii înţeleg nu numai ceştea de aici, ce 
şi den Ardeal, carii încă şi mai neaoşi sunt şi moldovenii şi toți câţi și într-altă 
parte să afle şi au aceeaşi limbă, măcară fie şi cevaşi osebită în nişte cuvinte 
den amestecarea altor limbi, cum s-au zis mai sus, iară tot unii sunt. Ce dară 
pe aceştia, cum zic, tot Romani îi ţinem, că toţi aceştia dintr-o fântână au 
izvorât şi cură“, 

Fapt nou şi însemnat pentru cum era înţeleasă originea poporului român, 
unii din reprezentanții istoriografiei în limba română la începuturile ei au re- 
cunoscut raportul dintre romanitatea nord-dunăreană şi cea sud-dunăreană şi 
au înțeles, fie și numai foarte vag, rolul substratului dacic. 

Potrivit viziunii istoricilor români din secolele XVII şi XVIII, terenul câş- 
tigat de primul descălecat a fost în parte pierdut în urma invaziei barbarilor, 
identificaţi cel mai adesea cu ultimul lor val, cel al tătarilor, care i-au silit pe 
colonii romani să se retragă în Transilvania, în Maramureș şi în țara Oltului. 
De aici, ei aveau însă să „descalece“ la sud şi la răsărit de Carpaţi sub condu- 
cerea lui Radu Negru şi a lui Dragoş şi să întemeieze Ţara Românească și 
Moldova, fapt care la unii dintre istoricii vremii poartă denumirea de „al 
doilea descălecat“. 

Cronicile muntene — Istoria Țării Românești. (Letopiseţul cantacuzinesc) 
şi Istoria domnilor Țării Românești (varianta Radu Popescu) pun la baza în- 
temeierii Țării Româneşti descălecatul lui Radu Negru din Făgăraș, în 1290, 
sau, într-una din variante, „mutarea“ scaunului său la sud de Carpaţi. Potrivit 
Istoriei Țării Românești, Radu Negru a trecut munții cu „mulțime de noroa- 
de: rumâni, papistaşi, saşi, de tot feliul de oameni...“%1. Odată „descălecat“ 
— „în zilele lui Andreiaş craiul“ — adaugă o variantă, Radu Negru, al cărui 
descălecat e pus în legătură cu un nou conflict cu ungurii și saşii — „să se fie 


39 Miron Costin, Istorie în versuri polone, p. 220. 
4 Stolnicul Constantin Cantacuzino, Istoria Țării Românești, p. 70. 
41 Istoria Țării Româneşti, p. 2. 

învrăjbit domnul rumânilor cu domnii ungurilor şi ai saşilor de niscaiva pri- 
cini şi de aceea să se fi mutat dencoace“ — a desfăşurat o intensă activitate 
ctitoricească în cele două reședințe succesive ale sale, Câmpulung și Argeș, 
unde a ridicat biserici şi curți domnești. Între timp, ţara s-a întins până la 
Dunăre şi Siret, iar Radu Negru a „tocmit-o“, adică a organizat-o, instituind 
„judeţe“, „judecători“ şi „altele ce era de folosul domniei şi a ţării“42. Potrivit 
uneia dintre cronici, în urma iniţiativei sale, Radu Negru şi-a pierdut stăpâ- 
nirile din Transilvania în vreme ce autoritatea regatului ungar a încetat la sud 
de Carpaţi: „că, după ce au trecut domnul dencoace, n-au mai avut stăpânire 
peste rumânii din Ardeal, iar nici pă dânsul să-l stăpânească cineva n-au fost, 
ci den plai încolo stăpânea ungurii şi den plai încoace stăpânea domnul, până 
la Dunăre“42. 

Unele versiuni relatează şi episodul pe care îl consideră final al constitui- 
rii ţării, anume închinarea Olteniei, „descălecată“ mult mai timpuriu „de ru- 
mânii carii s-au despărţit de la romani“ şi guvernată „de un neam ce le zice 
Basarabi“: „Atunce şi Basărăbeșştii cu toată boierimea ce era mai nainte 
preste Olt, s-au sculat cu toţii de au venit la Radul Vodă, închinându-se să fie 
supt porunca lui şi numai el să fie preste toți“ . Şi adaugă cronica: „de atunce 
s-au numit de-i zic Ţara Rumânească...“. Expresie a noii realităţi politice de 
sine stătătoare e „tituluşul“ , titlul asumat de „Radu Negru Voievod“. 

Un rol încă și mai însemnat, chiar exclusiv, revine descălecatului în tradi- 
ţia, mult mai bogată în această privinţă, a istoriografiei moldovene de expre- 
sie românească cu privire la constituirea sau, în terminologia vremii, „în- 
ceputul““ țării. 

În 1359, Dragoș vodă din Maramureș cu ceata sa de câteva sute de răz- 
boinici trece munții și, îndrumat de cățeaua Molda, urmăreşte un zimbru pe 
care reușește să-l ucidă în dreptul unei ape în care însă câinele călăuză se 
îneacă. De atunci râul a luat numele câinelui şi e numit Moldova, de unde şi-a 
tras denumirea atât ţara întemeiată de Dragoş cât și poporul care o locuia. 

Din punctul de sosire, pe valea Moldovei, Dragoş explorează şi îşi supune 
restul teritoriului ţării, înaintând mai întâi spre nord, pe valea Sucevei, unde 
găseşte un prisăcar pe nume Iaţco, pe care îl convinge să-şi aducă „toate nea- 
murile“ din Pocuția, apoi spre sud, pe valea Bistriţei, pentru ca, în sfârşit, să 
cuprindă „în câţiva ani“, teritoriul țării până la Nistru, Dunăre şi Marea Neagră“. 


* Istoriile domnilor Țării Româneşti de Radu Popescu Vornicul, p. 5. 

% Ibidem, p. 5. 

4 Istoria Țării Românești, p. 1-2. 

45 Miron Costin, Istorie în versuri polone, p. 228-235, Dimitrie Cantemir, Descrierea 
Moldovei, p. 50-53. 

În unele scrieri ale istoriografiei moldovene, gesta vânătorească a lui 
Dragoș şi a însoţitorilor săi e înlocuită printr-un descălecat păstoresc, la care 
se adaugă colonizarea de către Dragoş a unor elemente ungurești şi săsești“6. 
Analogia cu „mulțimea de noroade“ aduse de Radu Negru din Ardeal în Ţara 
Românească e evidentă. Şi, din nou, ca în istoriografia munteană, dar cu un 
sens sensibil diferit, se produce și în tradiţia istoriografică a Moldovei o con- 
taminare de persoane în persoana descălecătorului. În vreme ce în Ţara Ro- 
mânească Negru Vodă a devenit Radu Negru, cel mai târziu în secolul XVI, 
în Moldova Dragoș devine fiul lui Bogdan, cel mai târziu în secolul XVII“. 

Ca şi tradiţia anterioară, şi istoriografia în limba română a celor două ţări 
a fost preocupată de raportul dintre ele. Invocând surse cărturărești străine, 
Constantin Cantacuzino constată că acestea numeau ambele țări Vlahia, din- 
tre care Moldova era cea Mare, iar Ţara Românească cea Mică“. Potrivit lui 
Cantemir, „domnia Valahiei“ a fost împărţită în două principate, cel al Mol- 
dovei şi cel al Munteniei, în urma descălecării ţărilor de către Dragoș şi Radu 
Negru: „căci, precum am zis, mai de nainte, acesta doao ţări supt un nume a 
Vlahii cuprinzându-să şi până când iară supt o stăpânire și supt un domn, 
numai cu însămnarea Valahii mari şi mici, să dăspărțiia; iară după ce s-au 
despărțit pre vremile lui Dragoş Vodă Moldova și pre a lui Radu Vodă Negrul 
Muntenia; Moldova ş-au schimbat şi numele și de pe apa Moldovei sau de pe 
cel mai vechi nume Molisdavia s-au numit Moldavia“. În spirit mai parti- 
cularist, Grigore Ureche evidenţiază tendința muntenilor de a trata drept o 
unitate cele două ţări: „că ei nu vor să disparță, să facă doao ţări, ci scriu că 
au fost tot un loc și o țară și noi aflăm că Moldova s-au discălicat mai pe urmă 
iar muntenii mai dintâi. ..“*50, În virtutea acestei constatări, el respinge numele 
de Vlahia atribuit Moldovei, deși afirmă şi el categoric originea comună a 
locuitorilor celor două ţări. 

Alte elemente însemnate dezbătute de ambele istoriografii — cea a Ţării 
Româneşti şi a Moldovei — sunt: încadrarea românilor în ortodoxia răsăritea- 
nă şi folosirea slavonei în cancelarie şi biserică și în activitatea cărturărească 
în general. Slavonismul cultural e explicat corect, deși vag, prin marea extin- 


46 Grigore Ureche, Letopisețul Țării Moldovei, p. 69-71; Miron Costin, Istorie în versuri 
polone, p. 233. 

47 Miron Costin, De neamul Moldovenilor, p. 38; Dimitrie Cantemir, Descrierea Mol- 
dovei, p. 50-51, 134-135. 

48 Stolnicul Constantin Cantacuzino, Istoriia Țării Rumânești, p. 30-31. 

4 Dimitrie Cantemir, Hronicul, p. 305. 

50 Grigore Ureche, Letopiseţul Țării Moldovei, p. 66. 

dere a stăpânirii slave în Europa răsăriteană şi sud-estică’! şi prin adeziunea 
românilor la credința răsăriteană prin filiera slavă*?. 

Pe planul relaţiilor internaţionale, gândirea politică a istoriografiei seco- 
lelor XVII-XVIII a consolidat, prin Dimitrie Cantemir, tema autonomiei sta- 
telor în raport cu puterile străine, anume statutul obţinut din partea Imperiului 
otoman și încorporat în capitulații. 

Identitatea temelor majore şi a interpretărilor e dovada sigură a continui- 
tății între cele două stadii ale tradiţiei istorico-politice românești în evul me-. 
diu, cea a scrisului în limba slavă şi cea a istoriografiei în limba română, care 
nu a făcut decât să îmbogăţească şi să fundamenteze erudit moștenirea ideo- 
logică a trecutului. Se poate presupune chiar că noutatea unora din elemen- 
tele dezbătute de istoriografia în limba română e numai aparentă şi că apa- 
rența se datorează transmisiei foarte lacunare a tradiţiei originare din care nu 
ne-au parvenit decât date disparate. 

- Viziunea tradiției medievale în problema genezei statelor a dominat isto- 
riografia română până în a doua jumătate a secolului XIX, când gândirea mo- 
dernă a pus în termeni noi şi acest domeniu al cercetării. 

Istoriografia română modernă, ca și tradiția medievală, a înfățișat consti- 
tuirea statelor româneşti pe fundalul formării poporului român, înțeleasă mult 
mai larg, ca produs al simbiozei daco-romane, al aportului migratorilor şi în 
cadrul evoluţiei ansamblului romanităţii răsăritene. 

În chestiunea însăşi a constituirii Țării Românești și a Moldovei, reînnoi- 
rea gândirii istorice româneşti începând cu a doua jumătate a secolului XIX 
s-a manifestat, într-o primă etapă, prin distanţarea netă de tradiția medievală 
a descălecatului şi apoi, într-un al doilea timp, prin revenirea la tradiţie. Ex- 
ponenţii principali ai celor două atitudini față de tradiția medievală din îm- 
pletirea cărora a rezultat o considerabilă extindere a orizontului cercetării şi 
adâncire a înțelegerii procesului constituirii statelor româneşti au fost Dimi- 
tre Onciul şi Gheorghe I. Brătianu. 

Trăsătura principală a demersului istoriografic novator în problema con- 
stituirii Ţării Româneşti şi Moldovei întruchipat de D. Onciul a fost deplasa- 
rea centrului de greutate al investigaţiei de la descălecat, negat cu desăvârșire 
în cazul Ţării Românești, scăzut ca semnificaţie în cazul Moldovei, la reali- 
tățile locale premergătoare apariţiei statului de sine stătător”. Evenimentul 


51 Stolnicul Constantin Cantacuzino, Istoriia Țării Rumânești, p. 44. 

52 Miron Costin, Cronica țărilor Moldovei şi Munteniei (Cronica polonă) în Opere, p. 209 
şi 214; o explicaţie diferită la Dimitrie Cantemir, Descrierea Moldovei, p. 370-373. 

53 D, Onciul, Dragoș și Bogdan fondatorii Principatului moldovenesc, în Scrieri istorice, |, 
ed. A. Sacerdoţeanu, Bucureşti, 1968, p. 89-130; idem, Radul Negru și originile Principatului 
Țării Românești, ibidem, p. 328-428, idem, Originile Principatelor Române, ibidem, p. 560-715. 

creator de realitate nouă, fapta „descălecătorilor“, în viziunea tradiţiei, se 
estompează sau dispare, în primul caz, în concepția lui D. Onciul, pentru a 
face loc procesului istoric de gestație statală urmărit în aspectele sale etnice 
şi politice. Noua înţelegere adusă de D. Onciul în problema genezei statelor 
române a fost rezultatul cercetării sistematice a izvoarelor istorice în spiritul 
pozitivismului, la şcoala căruia s-a format concepţia istoricului român. 

Cotitura decisivă imprimată cercetării originilor statale românești de D. 
Onciul, în ciuda rezistenţelor întâmpinate de concepția şi metoda sa, a des- 
chis larg poarta înnoirilor succesive în investigarea acestei chestiuni de către 
istoriografia română a generaţiilor următoare, până azi. Prin lămuririle în- 
semnate pe care le-a adus la cunoaşterea constituirii statelor medievale româ- 
neşti şi prin considerabila lărgire de orizont pe care a prilejuit-o, mai mult 
chiar decât prin declasarea tradiţiei descălecatului — aspect derivat al investi- 
gaţiei sale, oricâtă însemnătate i s-a atribuit —, D. Onciul a contribuit hotărâ- 
tor la reînnoirea înţelegerii apariţiei statului în istoria românească. Pe urmele 
acestei înțelegeri noi, în care procesul de lungă durată s-a substituit progre- 
siv evenimentului, medievistica română a descoperit rând pe rând componen- 
tele sociale, economice, instituţionale, bisericești, spiritual-culturale şi poli- 
tice ale constituirii Țării Românești și Moldovei. 

Și totuşi, într-un stadiu avansat al evoluţiei istoriografice în direcţia im- 
primată de D. Onciul, istoriografia română a revenit, prin opera unuia din re- 
prezentanţii săi cei mai de seamă, Gh. I. Brătianu, la tradiția descălecatului 
de care s-a apropiat într-un spirit de înţelegere superioară în contrast cu mo- 
dul de gândire al şcolii pozitiviste“. Împărtăşindu-se din rezultatele investi- 
gaţiei erei postpozitiviste, care a sondat în adâncime universul mentalităților 
colective, al celor arhaice îndeosebi, Gh. I. Brătianu, fără a renunța la sporul 
de cunoştinţe şi înţelegere pe care l-a adus aplicarea metodei lui D. Onciul, a 
redescoperit rolul istoric al descălecatului a cărui realitate a admis-o şi în ca- 
zul Ţării Româneşti. 

Dar însemnătatea principală a afirmației lui Gh. I. Brătianu, ca şi a nega- 
tiei lui D. Onciul, în problema descălecatului, se află, mult mai mult decât în 
ea însăși, în lărgirea viziunii istorice şi a demersului istoriografic. Pătrunzând 
semnificaţia tradiției medievale, Gh. I. Brătianu a descifrat mesajul principal 
al temei descălecatului, anume legătura strânsă dintre procesele istorice din 
Transilvania, care au creat o situaţie nouă românilor din provincie, şi cele de 
la sudul şi răsăritul Carpaţilor. Adâncirea acestei interpretări, care a întâmpi- 


54 Gheorghe I. Brătianu, Tradiția istorică despre întemeierea statelor românești, Bucu- 
rești, 1945. 

nat şi ea, ca şi cea a lui D. Onciul, rezistențe puternice, presupune noi efor- 
turi de descifrare a „tehnicii“ sau a sistemului de interpretare a gândirii isto- 
rice medievale românești la începuturile ei. 

Reducând la formulele ei esenţiale această tehnică, a cărei înfăţişare mai 
amănunțită necesită o investigaţie aparte, se pot desprinde trei trăsături prin- 
cipale ale tratării realităţii istorice de către gândirea medievală în etapa ei ele- 
mentară: amalgamarea proceselor istorice succesive într-o unică desfășurare, 
fără distincţie între diferitele straturi, ca în ruinele unei clădiri distruse de 
seism în care componentele diverselor etaje cu greu mai pot fi distinse unele 
de altele; personalizarea acestor procese, reduse la acţiunea decisivă a unui 
erou-ctitor care își realizează opera pe un teren virgin şi ale cărui fapte sunt 
eventual învăluite într-o țesătură de miracol și fabulos; integrarea realităţii 
actuale în trecut, cu concursul mitului explicativ, tendinţă care sporește con- 
siderabil confuzia cronologică în înfăţişarea procesului istoric. 

În condiţiile create de împletirea acestor tendințe, istoricului care se avân- 
tă în încercarea de a desface firele încâlcite la extrem ale tradiției medievale 
nu-i stă la îndemână decât o singură soluţie, anume confruntarea acesteia cu 
realitatea istorică, reconstituită cât mai fidel cu putință pe temeiul documen- 
taţiei sigure. Din suprapunerea celor două planuri, cel al tradiţiei şi cel al 
datelor istorice certe, se va desprinde, măcar parţial, raportul dintre realitate 
şi ficţiune în tradiția medievală, chiar dacă succesiunile cronologice vor ră- 
mâne în anumită măsură cufundate în ceața confuziei de planuri caracteris- 
tică formulei arhaice de tratare a faptului istoric. 


Alcătuirea Ţării Românești și a Moldovei a însemnat, sub raport politic 
intern, trecerea societății românești de la formele arhaice de organizare — 
cnezatele şi voievodatele, organisme politice de întinderi diferite, relativ re- 
duse şi dependente de puterile hegemonice în spaţiul est şi central-european 
— la statele proprii, operă înfăptuită în ambele cazuri de câte un centru unifi- 
cator. Această mutație majoră în societatea românească presupune însă înlă- 
turarea dominaţiilor străine de pe teritoriul celor două state în curs de for- 
mare; evoluţie care s-a produs efectiv în urma unui şir de eforturi, încununate 
în cele din urmă de succes, de alungare din teritoriile româneşti extracarpa- 
tice a puterilor care revendicau concurent controlul asupra acestui spaţiu: 
regatul ungar și puterile stepei — „imperiul“ cuman mai întâi, apoi statul mon- 
gol al Hoardei de Aur — , iar în cazul Moldovei și cnezatul rus de Halici-Vol- 
hinia. 

La începutul secolului XIII, regatul ungar, care reușise în prealabil să cu- 
prindă sub dominaţia sa şi sudul Transilvaniei, a depăşit la miazăzi şi la 

răsărit linia Carpaţilor, cu concursul cavalerilor teutoni şi cu mijloace proprii, 
pătrunzând, cam în același timp — anii 1211-1213 — în aria de dominație și 
hegemonie cumană. 

Românii din Transilvania au participat cu contingentele lor la expedițiile 
militare la sud de Carpaţi: cei din zona Sibiului la acţiunea trupelor transilva- 
ne trimise la Vidin în ajutorul ţarului Boril, între 1211 şi 1213, fapt documen- 
tat; cei din Ţara Oltului în „Cumania Neagră“, care se întindea de la Olt spre 
răsărit, spre gurile Dunării și Marea Neagră, fie alături de cavalerii teutoni, 
fie, mai degrabă, alături de oștile regatului, după 1225. Participarea celor din 
urmă nu e atestată documentar, dar ea nu putea lipsi, dată fiind încadrarea, în 
vremea aceasta, a Ţării Oltului în sistemul politic al regatului. 

„Descălecatului““ militar dinlăuntrul arcului carpatic în teritoriile sud- și 
estcarpatice supuse anterior dominaţiei cumane și locuite de o populaţie ro- 
mânească numeroasă, organizată politic şi ecleziastic, i-a urmat migraţia sau 
„descălecatul“* oamenilor de rând, români, unguri şi sași. Prezenţa alogenilor 
printre românii din teritoriul „episcopiei cumane“ e semnalată de un act papal 
din 1234 în cuprinsul căruia papa Grigore IX își manifestă îngrijorarea pen- 
tru puritatea vieţii spirituale a germanilor şi ungurilor aflaţi în contact cu ro- 
mânii și amenințați din acest motiv să fie atraşi la ritul oriental. Tendinţa de 
emigrare spre teritoriile extracarpatice smulse dominaţiei cumane e înregis- 
trată şi de diploma acordată cavalerilor ioaniţi de regele Bela IV în 1247, 
care, printre altele, le interzice să atragă colonişti germani sau de altă naţio- 
nalitate. 

Dispariţia dominaţiei cumane la sud și răsărit de Carpaţi a adus la supra- 
faţa istoriei un șir de organisme politice româneşti: în stânga Oltului, voievo- 
datul lui Seneslau, iar în dreapta râului, cnezatele lui loan și Farcaș şi cneza- 
tul voievodal al lui Litovoi. În răsăritul Munteniei şi în sudul viitoarei țări a 
Moldovei, regatul şi-a constituit o largă zonă de dominație directă căreia, din 
punct de vedere ecleziastic, îi corespundea recent înființata episcopie a cu- 
manilor, centură de protecţie a trecătorilor curburii Carpaţilor și zonă de 
legătură cu regiunea gurilor Dunării și cu Marea Neagră. În Oltenia, din 
1232-1233, regatul a înființat banatul de Severin, în scopul supravegherii 
atât a organismelor politice românești din regiune cât şi a ţaratului lui Ioan 
Asan II. 

Presiunea confesională, virulentă în regatul ungar după 1204, anul cuce- 
ririi Constantinopolului de latini, îmbinată cu tendinţa regatului de expansi- 
une și acaparare teritorială, a ameninţat însăşi existenţa organismelor politice 
românești: cele din Transilvania — câte mai supravieţuiseră asalturilor ante- 
rioare — încadrate în sistemul de guvernare al regalității — inclusiv Țara 

Oltului — şi cele din afara arcului carpatic, supuse fie direct, fie indirect, 
regalității arpadiene. 

Marea invazie tătară din 1241 şi, îndeosebi, instalarea durabilă a domi- 
naţiei tătare la gurile Dunării după 1260 a spulberat hegemonia regatului un- 
gar în cea mai mare parte a teritoriilor extracarpatice. După eşecul încercări- 
lor de restaurare cu concursul cavalerilor ioaniţi, regatul nu a mai păstrat sub 
suzeranitatea sa decât Oltenia, cuprinsă în cea mai mare parte în voievodatul 
lui Litovoi. Tentativa voievodului oltean de a se elibera de sub tutela regatu- 
lui la începutul domniei lui Ladislau Cumanul a eşuat. Spaţiul românesc 
extracarpatic a rămas în această vreme împărţit între aria de hegemonie a 
Hoardei de Aur — teritoriile de la răsărit de Olt, inclusiv sudul Moldovei, 
unde cumanii, sedentarizaţi, se integrează în societatea românească — şi cea 
a regatului ungar — teritoriile de la apus de Olt. 

Echilibrul instaurat după 1260 s-a modificat în ultimul deceniu al secolu- 
lui XIII. Destrămarea puterii regale în timpul lui Ladislau Cumanul, tras în 
direcții opuse de presiunile contradictorii ale forțelor social-politice interne 
şi ale puterilor din afară — papalitatea și Imperiul mongol —, a avut repercu- 
siuni însemnate atât în politica internă cât şi asupra poziţiei internaţionale a 
regatului. 

Asasinarea regelui în 1290, într-un context politic care îl adusese în con- 
flict cu românii şi cumanii, a precipitat modificările politice care caracteri- 
zează ultimul deceniu al secolului XIII. 

Sub noul rege, Andrei III (1290-1301), valul de intoleranță confesională 
în regat, mult slăbit dacă nu chiar disparent după marea invazie tătară din 
1241, recapătă intensitate. Românii din Transilvania, care evoluau, ca şi cele- 
lalte „naționalități“, spre statutul de stare privilegiată, au fost excluşi din con- 
gregaţia ţării; în acelaşi timp, ei pierd din nou controlul, restaurat după 1241, 
asupra Ţării Oltului, unde regalitatea își reafirmă autoritatea prin intermediul 
unuia din nobilii regatului, Ugrinus. Confirmând stăpânirile lui Ugrinus de la 
Sâmbăta şi Făgăraş, unde curând avea să fie construită o cetate, regalitatea 
l-a aşezat în fruntea comunităților rurale ale țării, suprimând existenţa ei 
autonomă. 

În aceeaşi vreme, antagonismul dintre regatul ungar și Hoarda de Aur 
redevine acut ca urmare a noii evoluţii a politicii ungare sub influența papa- 
lităţii şi a spiritului cruciatei. Sub conducerea „hanului“ Nogai, care instalase 
cu mai bine de un sfert de secol în urmă centrul puterii sale la gurile Dunării, 
tătarii îşi extind controlul asupra cursului fluviului până la Porţile de Fier. 
Consecutiv acestei extinderi de putere, influența regatului ungar slăbeşte 
considerabil la sud de Carpaţi şi în nordul Peninsulei Balcanice, care intră în 

aria de hegemonie a Hoardei de Aur. Din 1291, odată cu dispariţia banilor de 
Severin din lista demnitarilor regatului, a încetat şi dependența voievodatu- 
lui lui Litovoi de coroana regală. 

În această constelație modificată s-a consolidat şi puterea voievodatului 
românesc de la răsărit de Olt, din Cumania Neagră, în procesul simbiozei ro- 
mâno-cumane, al cărui exponent a fost Basarabă, numele propriu sau de 
funcţie al „întemeietorului“ țării sau mai degrabă al succesorului său, dacă se 
admite că „Negru Vodă“ i-a precedat lui Basarab. Sub protecţia hegemoniei 
tătare, voievodatul muntean se extinde spre răsărit, cuprinzând sub puterea sa 
elementul românesc și româno-cuman din fosta episcopie cumană, în răsări- 
tul Munteniei şi în sudul Moldovei, de-a lungul Carpaţilor. La rândul său, vo- 
ievodatul oltean, emancipat de sub hegemonia ungară în urma dispariţiei ba- 
natului de Severin, recunoaște autoritatea superioară a voievodatului din 
stânga Oltului căruia i se închină pentru a se asigura împotriva unei inevita- 
bile reveniri ofensive a regatului, păstrând însă o parte importantă a preroga- 
tivelor sale statale, întruchipate până târziu în instituția băniei oltene. În urma 
acestui şir de însemnate modificări, bazele teritoriale ale Țării Românești 
erau puse; voievodul muntean, devenit „mare voievod“ prin închinarea vo- 
ievozilor şi cnezilor de la sud şi răsărit de Carpaţi, grupase un teritoriu întins 
şi o masă umană însemnată sub autoritatea sa. Poziţia de putere dobândită în 
scurt răstimp a dat ţării posibilitatea de a juca de acum înainte un rol autonom 
în raporturile internaționale din răsăritul şi sud-estul Europei. 

Timp de aproximativ un sfert de secol, Țara Românească, a cărei stăpâ- 
nire s-a întins, în împrejurări necunoscute, și în teritoriile din nordul gurilor 
Dunării, care aveau să păstreze în numele lor amintirea lui Basarab, s-a 
menținut în constelația de puteri aflată sub hegemonia Hoardei de Aur. În 
raporturi de cooperare cu tătarii, sârbii şi bulgarii, Basarab a înfruntat oștile 
regatului ungar până în 1324 când a intervenit o importantă modificare a po- 
liticii sale. 

Forţa noului stat a obținut curând o dublă consacrare — politică şi militară —, 
şi una și cealaltă în raport cu statul ungar și cu noul său rege, Carol Robert. 
Restaurator al puterii regale, după două decenii de luptă împotriva forţelor 
centrifugale inteme şi a puterilor externe care le sprijineau, Carol Robert a fost 
nevoit să-şi fixeze atitudinea față de Țara Românească după ce a reușit, într-un 
târziu, să readucă și Transilvania sub ascultarea sa. În această situaţie şi în 
faţa hotărârii de a acţiona sau nu pentru a restaura dominaţia regatului său 
asupra teritoriilor transcarpatice pe care le stăpânise odinioară şi care acum 
se aflau sub puterea lui Basarab, Carol Robert a încheiat pace cu cel care era 
acum „marele voievod“ al Ţării Româneşti, recunoscând noua realitate stata- 

lă odată cu stăpânirile ei teritoriale. Concesia era gravă pentru regat şi a fost 
resimțită ca atare de către cercurile sale conducătoare. Şase ani mai târziu, în 
1330, dând curs curentului de reacţie împotriva concesiilor făcute lui Basa- 
rab, Carol Robert a venit în Țara Românească în fruntea unei puternice arma- 
te pentru a o anihila şi pentru a readuce teritoriile transcarpatice sub controlul 
direct al regatului. Înfrângerea catastrofală suferită de oastea regală şi renun- 
tarea de către rege la noi încercări de desfacere a Țării Românești exprimă 
fidel forța noului stat şi recunoașterea ei de către principalul ei antagonist. 

În 1343/1344, Alexandru, fiul lui Basarab — care mai era încă în viață — 
se reconciliază cu fiul lui Carol Robert, Ludovic de Anjou, şi se angajează în 
acţiunea antitătară, emancipând definitiv Țara Românească de dependenţa de 
Hoarda de Aur a cărei stăpânire a fost refulată mult spre răsărit. Înțelegerea 
avea însă să fie de scurtă durată. Înlăturarea hegemoniei mongole din regiune 
a reaprins rivalitatea dintre regatul ungar și Țara Românească al cărei obiect 
principal au devenit acum teritoriile din sudul Moldovei și răsăritul Munte- 
niei, adică legătura cu gurile Dunării. Intenţia lui Ludovic de a restaura domi- 
naţia regatului asupra acestor teritorii s-a manifestat în 1347 prin înființarea 
episcopiei Milcoviei, ediție modernă a vechii episcopii cumane și, mai ales, 
în 1358, prin crearea unui coridor de imunitate vamală în folosul braşove- 
nilor, între râurile Ialomiţa şi Siret. Respingând pretenţiile regelui şi decis să 
rupă legăturile de dependenţă cu regatul ungar, marele voievod al Ţării 
Româneşti proclamă în 1359 neatârnarea sa şi a țării sale, asumă titlul de 
domn, autocrat sau singur stăpânitor, pe temeiul acordului încheiat cu Pa- 
triarhia constantinopolitană de unde a obținut un scaun mitropolitan și, odată 
cu acesta, mijlocul propriu de legitimare a puterii. În urma acestei iniţiative, 
Ţara Românească s-a înzestrat cu instituţiile laice şi bisericeşti ale neatâr- 
nării. 

În strânsă legătură cu evoluţia raporturilor dintre regatul ungar și Țara 
Românească şi, în general, cu modificarea situaţiei politice la răsărit de Car- 
paţi s-au aflat şi evenimentele care au dus la „descălecarea“ Moldovei. 

După succesele obținute împotriva tătarilor, Ludovic de Anjou a creat o 
marcă a regatului cu centrul în valea râului Moldova, cu intenţia de a-și 
asigura o parte cât mai largă din aria de hegemonie a fostului cnezat halician, 
pentru a cărui moştenire începe să se manifeste acum, în plină alianţă, rivali- 
tatea polono-ungară. Încercarea regelui Ungariei de a reconstitui o zonă de 
dominație directă a regatului său la răsărit de Carpaţi s-a manifestat atât spre 
sud cât și spre nord. În sud, efortul lui Ludovic de a impune dominaţia rega- 
tului său asupra teritoriului cuprins în episcopia Milcoviei urmărea între 
altele să separe Ţara Românească de marca moldoveană, „terra nostra mol- 

dovana“ în propria sa formulare, şi de a împiedica astfel stabilirea unor legă- 
turi fireşti între ele. 

În câţiva ani, marca moldoveană, la înființarea şi consolidarea căreia au 
participat neîndoielnic şi elemente nobiliare maramureșene, s-a întins mult 
spre nord, în teritorii unde, încă din a doua jumătate a secolului XIII, sunt 
semnalate forme de organizare politică românească. Dar în 1358-1359, lo- 
calnicii s-au răsculat împotriva dominaţiei ungare. Răscoala a fost dominată 
cu concursul unora dintre românii maramureșeni în frunte cu Dragoş din 
Giuleşti, căruia regele îi încredințează conducerea voievodatului moldove- 
nesc, recunoscând astfel continutul etnic al noii realităţi politice în curs de 
constituire la răsărit de Carpaţi. În aceeași vreme, în legătură directă cu extin- 
derea spre nord a Moldovei, s-a petrecut şi prima manifestare militară a con- 
curenţei de interese dintre Polonia și Ungaria în această arie. 

Formula nouă încercată de Ludovic, guvernarea Moldovei printr-un ro- 
mân, dar de strictă obediență față de regat, a eşuat și ea după numai câțiva 
ani. În 1365, ţara era din nou răsculată şi și-a găsit un nou conducător în per- 
soana lui Bogdan, maramureșan și el, dar din gruparea ostilă regalității un- 
gare. Sub el şi sub fiul său Laţcu, ţara își consolidează poziţiile câştigate în 
nord — centrul politic se deplasează în orașul Siret — şi se extinde spre răsărit, 
pe Prut şi Nistru, regiuni smulse dominaţiei tătare. 

În acest stadiu, Laţcu încearcă și reuşeşte, cu ajutorul Poloniei, să obțină 
consacrarea internațională pentru statul său din partea papalității care, în 
schimbul conversiunii la catolicism, acordă „ducelui“ Moldovei sau Valahiei 
Mici un scaun episcopal direct dependent de curia papală. La rândul ei, Mol- 
dova evolua spre formula statului de sine stătător. 

Evoluţia a fost oprită, pentru un scurt timp însă, de instaurarea dominaţiei 
ungare în cnezatul Halici, în 1377/1378, fapt ce a readus Moldova sub suze- 
ranitatea regelui angevin. Odată cu revenirea cnezatului vecin în stăpânirea 
Poloniei, Moldova îmbină alianţa cu regatul din nord, sub a cărui suzerani- 
tate intră în 1387, cu orientarea spiritual-bisericească spre Bizanţ de unde 
obține în aceeași vreme un scaun mitropolitan, aşadar un mijloc propriu de 
legitimare a puterii domneşti. Drumul spre proclamarea autocrației, a inde- 
pendenţei, era astfel deschis. Conflictul deschis cu Patriarhia ecumenică, 
declanșat de problema desemnării titularului mitropoliei Moldovei, a împie- 
dicat până la începutul domniei lui Alexandru cel Bun ocuparea canonică a 
noului scaun. 

Între timp, fie la sfârşitul domniei lui Petru I, fie la începutul celei a lui 
Roman I, Moldova s-a întregit teritorial prin cuprinderea litoralului pontic, 
„parathalasia“, şi a unei părţi din dispăruta episcopie a Milcoviei, fapt care a 

generat o îndelungată dispută teritorială cu Țara Românească. În urma aces- 
tor desfăşurări, Moldova a devenit la rândul ei stat de sine stătător în limitele 
ei teritoriale istorice şi cu instituţiile politice şi ecleziastice ale neatârnării. 


Cercetată în funcţie de propriile ei reguli, tradiția medievală a genezei 
statelor române se dovedeşte larg concordantă cu realitatea istorică pe care o 
exprimă şi chiar cu înţelegerea acesteia de către istoriografia modernă. 

În viziunea tradiţiei medievale, cele două state româneşti, Ţara Româ- 
nească şi Moldova, au fost produsul acţiunii a două personalități, Negru Vodă 
sau Radu Negru și Dragoș, descălecător din Ţara Oltului cel dintâi, din Ma- 
ramureş, al doilea; din zona descălecatului, nordul Munteniei și, respectiv, 
valea Moldovei, ei şi-au întins stăpânirea asupra întregului teritoriu cuprins 
în limitele istorice ale celor două ţări; constituirea Ţării Româneşti s-a îm- 
plinit din punct de vedere teritorial prin închinarea căpeteniilor oltene lui Ne- 
gru Vodă. 

Potrivit unuia din firele tradiției muntene, „descălecatul“ lui Negru Vodă 
din Făgăraş a fost urmarea conflictului său cu „domnii ungurilor şi cu ai sa- 
şilor“. 

„Descălecările“ nobiliare au fost însoţite sau urmate de alte „descălecări“, 
„populare“, cu participarea şi a unor elemente alogene. 

„Descălecarea“ s-a produs pe teren virgin sau pustiu, astfel încât, potrivit 
tradiţiei, țările au fost „întemeiate“ de la „început“ până la închegarea lor in- 
teprală de către cei doi „descălecători“, eroi-ctitori de ţară, de orașe, de bise- 
rici şi mănăstiri. 

Luptele de consolidare a independenţei, cele ale lui Basarab şi cele ale lui 
Bogdan, decisive în optica istoriografiei moderne, ca şi construcţia statală 
propriu-zisă şi confirmarea internaţională a autocrației, adică a caracterului 
de sine stătător al statelor, sunt fie ignorate de tradiţie, fie tratate ca elemente 
subsidiare. 

Puternic reprezentată în tradiţie e, în schimb, tema originii romane a nea- 
mului descălecătorilor şi apartenenţa lor la confesiunea răsăriteană. 

Deosebirea majoră între tradiția medievală şi istoriografia modernă în în- 
ţelegerea constituirii statelor constă însă nu atât în selecţia elementelor isto- 
rice considerate constitutive şi decisive, cât în optica diferită prin care le-au 
receptat. În vreme ce pentru tradiţie, primordial e evenimentul personificat 
care concentrează o întreagă desfăşurare istorică într-un act, descălecatul, şi 
în persoana descălecătorului, istoriografia modernă subordonează faptul pro- 
cesului istoric, înţeles ca rezultantă a unei multitudini de factori. 

Cât priveşte controversata problemă specială a descălecatului Ţării Ro- 
mâneșşti din Țara Oltului, există suficiente elemente certe în tradiţia „înteme- 
ierii“ pentru a îndreptăți acceptarea realităţii ei într-o formă sau alta. Partici- 
parea românilor din sudul Transilvaniei la expedițiile sud-carpatice ale 
regatului ungar în primele două decenii ale secolului XIII, migrațiile docu- 
mentar atestate din Transilvania la sud de Carpaţi, instalarea unei căpetenii 
ungare în Țara Oltului în 1291, dată care corespunde îndeaproape cu „muta- 
rea scaunului“ lui „Negru Vodă“ de la nord la sud de Carpaţi, unificarea celor 
două voievodate românești sud-carpatice, cel din Muntenia şi cel din Oltenia, 
sub conducerea voievodului din „ţara neagră“ (Cumania neagră), ruperea le- 
găturilor dintre Țara Românească şi regatul ungar în ultimul deceniu al seco- 
lului XIII şi pierderea controlului de către acesta din urmă asupra ultimelor 
sale poziţii transcarpatice astfel încât, „den plai încolo stăpânea ungurii şi 
den plai încoace stăpânea Domnul, până la Dunăre...“, sunt tot atâtea împre- 
jurări şi fapte istorice reale care coincid cu tradiţia întemeierii și exprimă și 
tema ei principală, aceea a descălecatului. 

Realitatea corelaţiei dintre împrejurările din Transilvania şi cele de la sud 
de Carpaţi, percepută și transmisă de tradiţia descălecării lui Negru Vodă, 
pare astăzi incontestabilă; dar desemnarea cu precizie a faptului istoric care 
corespunde anume „descălecatului“ lui Negru Vodă e imposibilă la nivelul 
documentaţiei disponibile. 

Constatarea acestei corelaţii ne introduce însă în aspectul cel mai general 
al procesului de constituire a statelor române, așa cum l-a înţeles istoriografia 
română modernă prin interpreţii ei cei mai iluștri și cum, în felul ei specific, 
l-a înţeles şi tradiția medievală. 

Au trecut mai bine de şaptezeci de ani de când Nicolae Iorga a întrevăzut 
sensul național al întemeierii Ţării Românești: „Când părțile oltene şi arge- 
şene se uniră, după înfrângerea lui Litovoi de către unguri, pe la 1300, ţara 
cea nouă se formează după o concepție originală, avându-și rădăcinile nu- 
mai în tradiția proprie. E un caz de cristalizare politică spontanee. Domnia e 
«a toată Ţara Românească» — și pentru întâia oară apare în răsărit astfel o 
concepţie națională echivalentă cu concepţia teritorială, bază modernă pentru 
statele din apusul Europei“S5. În numele ţării, N. Iorga vedea, cu drept cu- 
vânt, înscrisă chemarea primului stat românesc de a unifica „toată Ţara Ro- 
mânească“, aşadar întregul teritoriu locuit de români. Apărută cea dintâi, or- 
ganic dezvoltată prin reunirea „ţărilor“ arhaice amenințate în existența lor de 


55 N. Iorga, Sârbi, bulgari și români în peninsula Balcanică în evul mediu, în Studii asupra 
evului mediu românesc, ed. îngrijită de Ş. Papacostea, Bucureşti, 1984, p. 60-61. 

expansionismul cu stindard confesional al regilor arpadieni şi angevini, Ţara 
Românească a întruchipat rezistența nu numai a unor entităţi teritorial-politi- 
ce dar şi a unei naţiuni în devenire. Progresiv dislocată şi anihilată înăuntrul 
arcului carpatic de progresele puterii regale şi nobiliare ungare, viața politică 
românească și-a găsit refugiul şi împlinirea în afara Carpaţilor, mai întâi în 
Ţara Românească, apoi, în condiţii pregătite de aceasta, şi în Moldova: „Din 
transilvană cum fusese, ea (Ţara Românească) a devenit transalpină, țară si- 
tuată dincolo de creste'56. 

Acesta e înţelesul fundamental al tradiţiei „descălecatului“, căreia realita- 
tea istorică, atât cât ne e îngăduit să o cunoaştem, îi aduce multiple confir- 
mări. Sugrumate în Transilvania, „libertăţile“ româneşti s-au reorganizat în 
sudul şi răsăritul Carpaţilor, în cele două țări pe care Nicolae Iorga le numea 
„cea dintâi“ şi „cea de a doua libertate românească“. Și nu s-ar putea expri- 
ma mai bine acest adevăr istoric profund decât prin cuvintele aceluia dintre 
istoricii români moderni care s-au apropiat cu cea mai mare înţelegere de 
tradiţia descălecatului: „Dar vechea noastră tradiţie istorică, de este să-i 
aflăm nouă temeiuri şi să-i dăm crezare, mai are un rost... Ea restituie Ar- 
dealului rolul său firesc de leagăn al statului, după cum cercetările filologice 
şi lingvistice i-au restituit acel leagăn al limbii şi poporului român“. 

Când, într-un târziu, după secole, descălecătorii s-au înapoiat în locurile 
de unde porniseră, realizând „domnia a toată Țara Românească“, ei nu au fă- 
cut decât să împlinească imperativul cuprins în numele ţării şi în titlul înte- 
meietorilor ei. 


56 N. Iorga, Histoire des Roumains et de leur civilisation, Bucarest, 1922, p. 38. 
57 Gh. I. Brătianu, Tradiția istorică despre întemeierea statelor române, p. 111. 

_ TRIUMFUL LUPTEI PENTRU NEATÂRNARE: 
INTEMEIEREA MOLDOVEI ŞI CONSOLIDAREA 
STATELOR FEUDALE ROMÂNEȘTI 


Victoria Ţării Românești asupra regatului angevin în 1330 a dat caracter 
ireversibil procesului de constituire a celui dintâi stat românesc medieval. Ea 
a asigurat menţinerea și a permis consolidarea primului și principalului punct 
de reazem al emancipării politice a românilor de sub dominațiile străine. În 
deceniile următoare, românii din afara arcului carpatic şi-au desăvârşit eman- 
ciparea politică împotriva celor două mari puteri care îşi disputau controlul 
asupra spaţiului carpato-dunărean: Hoarda de Aur și regatul ungar. Pe funda- 
lul acesta politic şi militar s-a constituit cel de al doilea stat românesc medie- 
val, Moldova, şi s-a desăvârşit caracterul de sine stătător al celor două state 
româneşti. În decurs de câteva decenii, cele două state ating limitele lor teri- 
toriale istorice, creează instituțiile neatârnării statele și se afirmă în câmpul 
relaţiilor internaţionale. Rândurile care urmează încearcă să surprindă princi- 
palele etape politice ale acestui proces complex!. 

Restrângerea ariei de dominație a Hoardei de Aur în Europa răsăriteană. 
În a doua jumătate a secolului al XIV-lea, Europa răsăriteană a înregistrat una 
din cele mai de seamă mutații politice din întreaga ei istorie medievală. Sub 
presiunea unor forțe multiple, din care cea mai însemnată a fost cea a rega- 
telor polon și ungar coalizate, aria hegemoniei tătare se restrânge conside- 
rabil în teritoriile ei apusene. Constelaţia de forțe subordonată în această zonă 
a Hoardei de Aur se destramă și, ca urmare, harta politică a regiunii se re- 
structurează. Alianţa polono-ungară, transformată în uniune personală, după 
ce Ludovic de Anjou a preluat şi coroana polonă (1370-1382), a devenit forța 


* Publicat în lucrarea colectivă Constituirea statelor feudale române, Bucureşti, 1980, 
p. 165-193. 

! Din vasta bibliografie consacrată etapei finale a întemeierii statelor româneşti medievale 
semnalăm în notele următoare doar câteva din cele mai de seamă lucrări. Bibliografia cuprin- 
zătoare a acestei etape va figura în monografia închinată problemei. 

dominantă în Europa răsăriteană şi centrală până la destrămarea ei după 
moartea regelui Ungariei. 

Ofensiva puterilor creştine împotriva Hoardei de Aur, acţiune la care ro- 
mânii au avut o participare însemnată, şi tendinţa celor două regate asociate 
de a-şi impune dominaţia asupra teritoriilor smulse hegemoniei mongole, au 
alcătuit cadrul extern în care s-a desăvârşit emanciparea politică a românilor 
de la sud şi răsărit de Carpaţi şi procesul de constituire a statelor române de 
sine stătătoare. 

Primul obiectiv al ofensivei care a respins spre răsărit dominaţia Hoardei 
de Aur a fost Lwów-ul, centru al cnezatului rus apusean de Halici-Volhinia, 
veche arie de rivalitate între influenţele răsăritene şi apusene?. Faptul nou 
care a deschis era răstumării raporturilor de forțe în această zonă deosebit de 
sensibilă a relațiilor internaţionale în Europa răsăriteană a fost restaurarea 
regatului polon unitar în primele decenii ale secolului al XIV-lea şi orientarea 
spre răsărit a efortului său ofensiv. Această nouă direcţie de politică externă 
nu s-a impus decât după ce Polonia s-a desprins din conflictele nordice și 
apusene în care a fost implicată ca urmare a efortului ei de a-și desăvârși uni- 
tatea și de a recupera teritoriile pierdute în epoca fărâmiţării feudale. ` 

Încercarea restauratorului statului unitar polon, Vladislav Lokietek 
(1305-1333), de a recupera teritoriile pierdute în deceniile anterioare a adus 
Polonia în conflict cu Boemia dinastiei de Luxemburg, care acaparase cea 
mai mare parte a Sileziei, cu Ordinul teutonic, care îşi impusese dominaţia 
şi cu marca de Brandenburg, care se străduia să-și extindă dominaţia în Po- 
merania apuseană și în Polonia Mare. Ani de-a rândul, după restaurarea rega- 
lităţii polone, energia militară a ţării s-a consumat în conflictele cu aceşti ad- 
versari şi în efortul de recucerire a principalelor teritorii pierdute. 

În 1327, Vladislav Lokietek întreprinde o nouă mare acțiune militară îm- 
potriva Ordinului teutonic în speranţa de a-i relua Pomerania și celelalte teri- 
torii contestate. Alianţa încheiată între Ordinul teutonic şi regele Boemiei, 
Joan de Luxemburg (martie 1329) a înclinat însă balanţa puterii în favoarea 
adversarilor regatului polon. În ciuda concursului militar pe care i l-a acordat 


2 Pentru ofensiva regatelor polon şi ungar în cnezatul Halici, v. între altele: WI. Abraham, 
Powstanie organizacyi Kosciola lacinskiego na Rusi, |. Lwów, 1904, p. 215-237; H. Paszkie- 
wicz, Polityka ruska Kazimierza Wielkiego, Warszawa, 1925; G. Rhode, Die Ostgrenze Po- 
lens, Politische Entwicklung, Kulturelle Bedeutung und geistige Auswirkung, I, Im Mittelalter 
bis zum Jahre 1401, Köln-Gratz, 1955; P.W. Knoll, The rise of the Polish monarchy. Piast 
Poland in East Central Europe, 1320-1370, Chicago-London, 1972 (cu întreaga. bibliografie 
a temei). 

aliatul său Carol Robert în 1330 şi a unui însemnat succes militar dobândit 
împotriva teutonilor (Plowce, septembrie 1331), raportul general de forțe fă- 
cea imposibilă în această etapă realizarea țelurilor regelui polon. Succesorul 
lui Vladislav Lokietek, Cazimir al III-lea cel Mare (1333-1370), a tras învă- 
țăminte din experienţa tatălui său; sub influenţa şi cu concursul regilor ange- 
vini din Ungaria, Carol Robert (1308-1342) şi Ludovic de Anjou (1342-1382), 
el s-a desprins treptat din conflictele cu Brandenburgul, Ordinul teutonic și 
Boemia — începutul a fost realizat în noiembrie 1335, la Wyszegrad — şi a ini- 
tiat hotărât o nouă direcţie de politică externă, expansiunea în răsărit. 

Reconcilierea Poloniei cu Boemia și Ordinul teutonic, datorată în mare 
măsură iniţiativelor perseverente ale diplomaţiei ungare, a consolidat alianța 
polono-ungară, sporindu-i considerabil eficienţa în diversele direcţii în care 
s-a manifestat. Una din aceste direcţii a fost aria de dominație a Hoardei de 
Aur. Revizuindu-şi opțiunile de politică externă, Polonia lui Cazimir cel Mare 
a inițiat în 1340, în cooperare cu regatul ungar, o acţiune de mari proporții la 
Lwów în Halici în scopul de a readuce cnezatul rus în aria de influenţă a celor 
două regate. Extinzându-se treptat în alte zone, acțiunea iniţiată la Halici a 
sfârşit prin a modifica considerabil situaţia politică a Europei răsăritene. 

Primele semne ale acestei noi direcţii de politică externă polonă aparţin 
anului 1335, când Carol Robert şi Cazimir, care aveau de conciliat vechi re- 
vendicări paralele asupra teritoriilor din Halici-Volhinia, şi-au reglementat 
raporturile printr-un acord, temei al unui şir de înțelegeri încheiate în deceni- 
ile următoare?. În anul următor, Cazimir cere Curiei papale să transfere asu- 
pra episcopiei de Gnezno direcţia vieţii spirituale catolice din teritoriile ruse, 
subordonată la acea dată episcopiei de Lubusz, care se afla sub control ger- 
maní; iniţiativa regelui e indiciul pregătirii acţiunii în teritoriile ruse apusene. 
În 1338, cu prilejul unei noi întâlniri între Carol Robert și Cazimir, la Wysze- 
grad, situaţia teritoriilor ruse apusene a ocupat din nou un loc de frunte în ne- 
gocierile polono-ungare; la întâlnire a participat însuși cneazul rus care aderă 
la alianța celor două regate’. Evenimentul a precedat deaproape deschiderea 
ostilităților şi intrarea directă în acţiune a Poloniei şi Ungariei. 

Acordul de la Wyszegrad, din noiembrie 1335,-nu a înlăturat de îndată 
fricţiunile dintre Polonia şi teutoni, care au cunoscut chiar o puternică recru- 


3 A. Prochaska W sprawie zajecia Rusi przez Kazimierza Wielkiego, în „Kwartalnik 
Historyczni“, VI, 1892, p. 30-34; Br. Wlodarski, Polska i Rus, 1194-1340, Warszawa, 1966; 
pentru oscilațiile istoriografiei cu privire la data exactă a acestui acord polono-ungar, 1335 sau 
1338, v. G. Rhode, op. cit., p. 174. 

4 W. Knoll, op. cit., p. 124. 

5V, lucrările citate la nota 2. 

descenţă în anii următori. Evoluţia evenimentelor s-a înscris totuși, în cele 
din urmă, în direcţia stabilită în 1335. În iulie 1343, la Kalisz, Cazimir Şi re- 
prezentanţii Ordinului au încheiat un tratat în spiritul acordurilor anterioare; 
pe această temelie care consacra statuquo-ul între cele două puteri s-a instau- 
rat pacea dintre Polonia şi Ordinul teutonic, care avea să dureze până la 
începutul secolului următor. 

Adeziunea cneazului Boleslaw Iurii la alianța polono-ungară, revenirea sa 
la catolicism şi implicaţiile acestui fapt pentru țara asupra căreia domnea au 
declanșat reacția boierimii ruse, refractară confesiunii catolice; la 7 aprilie 
1340, cneazul Boleslaw Iurii a căzut victimă acestei reacții, fiind ucis de bo- 
ierii săi”. Pentru a fi în măsură să reziste presiunii polono-ungare, boierii fac 
apel la sprijinul puterii suzerane, Hoarda de Aur, ameninţată şi ea de ofensi- 
va celor două regate în aria sa de influență. 

La numai zece zile după uciderea cneazului, la 16 aprilie 1340, regele 
Cazimir a intrat în campanie; rapiditatea intervenţiei polone, sprijinită de o 
acţiune militară ungară simultană, e indiciul stadiului avansat al pregătirilor 
celor două puteri în vederea unei acțiuni la Halici; asasinarea lui Boleslaw 
Iurii nu a făcut decât să preîntâmpine o acţiune militară în curs de pregătire?. 

Succesul doar limitat al acestei prime campanii, anihilat probabil de reac- 
ţia boierimii ruse după retragerea trupelor polone și ungare și de o primă in- 
tervenţie tătară, a făcut necesară o nouă campanie. La sfârşitul lunii iunie 
1340, Cazimir pătrunde a doua oară în cnezatul rus apusean și supune țara”. 
Mijloacele de a-și impune durabil dominaţia îi lipseau însă; cum o reacţie 
tătară de mari proporţii se anunța ca iminentă și a avut efectiv loc în iarna 


6 P.W. Knoll, op. cit., p. 117-120. 

7 „Post hoc praefata domina Anna regina anno Domini MCCCXXXIX defuncta et sequen- 
ti anno Boleslao filio Troyden ducis Mazoviae, quem Rutheni unanimiter sibi in ducem et 
dominum susceperunt per toxium interempto, qui legem et fidem ipsorum immutare niteba- 
tur...“; Jan z. Czamkowa, Kronika, în Monumenta Poloniae Historica, Il, Lwów, 1872, p. 629; 
şi pentru Dlugosz factorul decisiv al răscoalei boierilor ruși şi al uciderii cneazului a fost cel 
confesional: „fidei ritusque disparitas, quae sub pietatis religionisque specie animas Rutheno- 
rum, his, quas expressi, et aliis causis suapte violentatas et incensas, in Principis extinctionem, 
quasi quoddam sacrificium gratum Deo praestituros, ne in Latinum transire ex Graeco ritum 
coligerentur, perstrinxit“, Jan Dlugosz, Historiae Polonicae libri XIII, Opera omnia, XII, ed. 
A. Przedziecki, Cracoviae, 1876, p. 196-198; v. şi J. Sieradzki, Regnum Russiae. Polityka rus- 
ka Kazimierza Wielkiego, în „Kwartalnik Historyczni“, LXI, 1958, 2, p. 503-504. 

8 G. Rhode, op. cit. p. 177. 

? V. izvoarele semnalate la nota 7; cf. şi Rocznik Traski, în Monumenta Poloniae 
Historica, II, p. 860-861. 

aceluiaşi an!0, iar lituanienii, de partea lor, revendicau drepturi asupra cneza- 
tului rămas vacant, regele polon a încheiat un compromis cu boierii ruși. În 
virtutea acordului realizat, aceştia au recunoscut suzeranitatea lui Cazimir, 
iar regele s-a angajat la rândul său să le respecte autonomia politică şi bise- 
ricească; conducerea cnezatului a fost preluată de boierul Detco, cu titlul de 
„locţiitor“ sau „căpitan“ al regelui!!. 

Compromisul realizat pe aceste baze a fost confirmat în 1344, după noi 
convulsiuni, despre care informaţiile nu sunt decât foarte vagi; în acest an, 
regele Ludovic al Ungariei cere lui Detco să aplice un regim identic negus- 
torilor din regatul său şi celor din Polonia, indiciu al funcţionării acordului 
din 1340-1341 şi, în același timp, al rivalităţii polono-ungare pe teren comer- 
cial!2, în teritoriile smulse dominaţiei tătare. 

În 1349, într-un context de evenimente modificat care ne rămân necunos- 
cute, Cazimir întreprinde o nouă campanie în Rutenia, anexează cnezatul 
Halici şi o mare parte din Volhinia, smulsă lituanienilor!?. Modificarea situ- 


10 Expunerea evenimentelor legate de a doua expediţie a lui Cazimir în teritoriile ruse 
apusene şi marea invazie tătară din iarna 1340-1341 în Polonia, în cronicile amintite; pentru 
invazia tătară, v. şi Franciscus Pragensis, Chronicon Pragense, în Scriptores rerum bohemi- 
carum, II, Praga, 1784, p. 191-192. Eroarea cronologică a unora dintre cronici care datează 
invazia tătară în Polonia în anul 1337 a fost semnalată și rectificată de H. Paszkiewicz; studiul 
acestuia Sprawa najazdu tatarskiego na Lublin w roku 1337, în „Teka Zamojskiego“, 1920, 
nu ne-a fost accesibil; cf. M. Zdan, The Dependence of Halych-Volyn'Rus' on the Golden 
Horde, în „The Slavonic and East European Review“, 35, 1957, p. 521. 

11 „Demetrius Detko“, „provisor sau capitaneus terrae Russiae“, către negustorii din 
Thorn, în Hansisches Urkundenbuch, II, bearbeitet von H. H5hlbaum, Halle, 1876, p. 303; 
acordul încheiat de Cazimir cu boierimea rusă, acord care recunoștea acesteia libertatea con- 
fesională — „quod capitaneum et gentem praedictas in omnibus tueri debebat ipsosque in 
eorum ritibus, iuribus et consuetudinibus conservare. ..“ — a fost cunoscut curând şi condamnat 
de papa Benedict al XII-lea; ediția mai recentă a scrisorii papale către clerul polon în această 
chestiune în Acta Benedicti XII (1334-1342), ed. Aloysius L. Tăutu, Città del Vaticano, 1958, 
p. 111-112; cf. H. Paszkiewicz, Polityka ruska, p. 253 şi P.W. Knoll, op. cit., p. 133—134. 

12 „Ludovicus [...] comiti Dechk capitaneo Ruthenorum [...] conqueruuntur nobis fideles 
cives ac hospites civitatum nostrarum regni Hungariae praedicti et specialiter cives civitatis 
nostrae Cassa vocatae, cum rebus scilicet mercimonialibus ad Rutheniam procedere consueti, 
quod cum ipsi, cum eorum rebus mercimonialibus ad loca tributorum vestrorum pervenirent, 
tributarii vestri super ipsos tributum superfluum, imo omnino iniustum, et plus quam a popu- 
lis seu mercatoribus regni Poloniae et aliorum regnorum ab ipsis exigerent et extorquerent 
indebite et iniuste“; Fejer, Codex diplomaticus Hungariae. IX, 1, p. 209-210; cf H. Paszkie- 
wicz, Polityka ruska, p. 139. 

13 Pentru antecedentele evenimentelor din 1349, pentru evoluția raporturilor dintre Cazi- 
mir și lumea rusă apuseană în anii precedenţi, v. G. Rhode, op. cit., p. 182-185; pentru cam- 
pania victorioasă a lui Cazimir în cnezatul Halici-Volhinia în 1349, ibidem, şi p. 185-186 şi 
P.W. Knoll, op. cit., p. 141. Teza greşită din istoriografia noastră potrivit căreia regatul polon 
nu ar fi ajuns decât în 1366 în stăpânirea cnezatului Halici şi în vecinătatea Moldovei trebuie 
abandonată; ea s-a aflat la originea unor concluzii eronate. 

aţiei a făcut necesară o nouă reglementare a raporturilor polono-ungare. În 
primăvara anului 1350 e încheiat un nou acord, în temeiul căruia Ludovic 
recunoaște lui Cazimir stăpânirea Ruteniei, cu titlu viager, dar îşi rezervă 
dreptul de a răscumpăra concesia în cazul în care Cazimir avea să aibă un 
moştenitor, iar preconizata succesiune a lui Ludovic la tronul polon avea să 
fie astfel anulată! 

Luarea în stăpânire directă în 1349 a teritoriilor ruse apusene de către Ca- 
zimir, care se intitulează acum „Polonie et Russie rex“15 a deschis o nouă pe- 
rioadă de confruntare militară cu lituanienii şi tătarii. În anul următor, 1350, 
spre sfârşitul primăverii, lituanienii întreprind o mare expediţie pe teritoriul 
polon, dar sunt respinşi de contraofensiva polonă. Câteva luni mai târziu ei 
revin la atac, cuceresc cetăţile Chelm, Vladimir, Belz şi încearcă, fără succes, 
să cucerească Lwów-ul; ei rămân însă în stăpânirea Volhiniei!6. 

În aşteptarea unui nou mare asalt lituanian, în coaliţie cu tătarii, Cazimir 
solicită şi obţine proclamarea cruciadei antitătare în Boemia, Polonia și Un- 
garia (mai 1351)!7. Noul atac lituanian a fost respins de Cazimir; dar încer- 
carea lui Ludovic, care a participat la campania din 1351, de a-i supune pe li- 
tuanieni, de a-i converti la creştinism și de a-i atrage în coaliția antitătară a 
eşuat în cele din urmă!8; la începutul anului 1352, cei doi regi întreprind o 
nouă campanie, fără rezultate decisive însă. Incitaţi desigur de lituanieni, tă- 
tarii atacă oastea ungară în retragere şi devastează Polonia și Podolia. Inca- 
pabil să se opună acestei coaliţii de forţe, Cazimir încheie pace cu lituanienii, 
cărora le lasă în stăpânire o mare parte din Volhinia, obţinând în schimb 
recunoaşterea stăpânirii sale la Halici!”. Cum însă, în ciuda acestui acord, in- 
vaziile lituaniene nu au încetat, pentru a-i izola pe lituanieni, Cazimir în- 
cheie, în urma unei mari expediţii antitătare, în 1354, pacea cu Hoarda de 
Aur; în virtutea înţelegerii sale cu tătarii, regele polon reţine teritoriile ruse 
cucerite, dar acceptă să plătească pentru ele tribut?0. Cnezatul Halici intră 


14 H, Paszkiewicz, Z dziejów rywalizacji polsko-wegierskey na terenie Rusi halicko- 
wlodzimierskey w XIV wieku (Trzy traktaty z lat 1350-1352). în „Kwartalnik Historyczni“, 
XXXVIII, 1924, p. 284-285; A. Prochaska, W sprawie zajecia Rusi, p. 18, 31; G. Rhode, op. 
cit., p. 174; P.W. Knoll, op. cit., p. 143-144. 

15 A. Prochaska, Urykwi z dziejów XIV w. (I. Przyczynek do sprawi zajecia Rusi przez 
Kazimierza W.) în „Kwartalnik Historyczni“, XVIII, 1904, p. 211. 

16 PW. Knoll, op. cit., p. 145-147. 

17 Acta Clementis Papae VI (1342-1352), ed. Al. L. Tăutu, Città del Vaticano, 1960, 
p. 281-184. 

18 G, Rhode, op. cit., p. 189-190; P.W. Knoll, op. cit., p. 148-150. 

19 A. Prochaska, W sprawie, p. 26; K. Paszkiewicz, Polityka ruska, p. 132-133; P.W. 
Knoll, op. cit. p. 150-153. 

2 W1. Abraham, op. cit., p. 223; H. Paszkiewicz, Polityka ruska, p. 184-185. 

acum definitiv în sfera de influenţă a celor două regate catolice prin efortul 
militar al cărora fusese smuls dependenţei de Hoarda de Aur. Doisprezece ani 
mai târziu, în 1366, Cazimir şi-a desăvârșit acţiunea printr-o nouă campanie 
care a adus şi Volhinia sub autoritatea sa. 

Ofensiva împotriva tătarilor în spațiul românesc şi expansiunea regatu- 
lui ungar la răsărit de Carpaţi. Ofensiva puterilor catolice în aria de domina- 
ţie a Hoardei de Aur nu s-a limitat la cnezatele ruse apusene ci a cuprins în- 
tregul spaţiu de la răsărit de Carpaţi, până în regiunea Dunării de Jos; această 
acţiune, care s-a desfăşurat cu participarea.românilor, a deschis o nouă etapă 
în procesul constituirii statelor feudale românești. 

Ostilitățile cvasipermanente între statul ungar și Hoarda de Aur, în cadrul 
cărora iniţiativa s-a aflat, până în vremea lui Ludovic de Anjou, precumpăni- 
tor în mâna tătarilor, cunosc o răstumnare de direcţie în timpul celui de al 
doilea rege angevin. Acţiunile hotărâtoare s-au desfășurat în anii 1345 şi 
1346, când oștile transilvănene, probabil în cooperare cu cele ale Ţării Ro- 
mânești, desprinsă din legăturile cu Hoarda de Aur şi reconciliată cu Ungaria, 
întreprind expediţii împotriva tătarilor la răsărit de Carpaţi. Izvorul narativ 
cel mai apropiat de evenimente, cronica domniei lui Ludovic de Anjou, scrisă 
de loan de Tâmave, relatează sumar marea luptă cu tătarii, care s-a încheiat 
cu înfrângerea acestora și uciderea căpeteniei lor, Athlamos, precum și expe- 
diţiile repetate întreprinse în teritoriile controlate de Hoarda de Aur, până la 
respingerea finală a tătarilor, probabil în deceniul următor, spre mare?!. 

Fără a fi în măsură să precizăm mai îndeaproape cronologia expedițiilor 
împotriva tătarilor la răsărit şi miazăzi de Carpaţi, putem afirma că ele au 
avut rezultate hotărâtoare şi că, la sfârşitul lor, aria dominaţiei tătare în spa- 


2! Pentru expedițiile transilvănene împotriva tătarilor la răsărit de Carpaţi, v. relatarea lui 
Ioan de Tâmave în Scriptores rerum hungaricarum, ed. J.G. Schwandtner, I. Vindobonae, 
1746, p. 176 şi cea cuprinsă în Chronicon Dubnicense, în Historiae Hungariae fontes domes- 
tici, ed. M. Florianus, III, Quinqueecclessiis, 184, p. 151-152; cf. B. Petriceicu-Hasdeu, Negru 
Vodă, Un secol și jumătate din începuturile Țării Româneşti (1230-1380), în Etymologicum 
Magnum Romaniae, 3, ed. Gr. Brâncuşi, Bucureşti, 1976, p. 782-784; D. Onciul, Originile 
principatului Moldovei în Scrieri istorice, ed. A. Sacerdoțeanu, I, Bucureşti, 1968, p. 699; pen- 
tru datarea expedițiilor, v. şi I. Moga, Voievodatul Transilvaniei. Fapte şi interpretări istorice, 
Cluj-Sibiu, 1944, p. 60; Şt.S Gorovei, Îndreptări cronologice la istoria Moldovei din veacul 
al XIV-lea în „Anuarul Institutului de istorie şi arheologie“ — Iași, X, 1973, p. 105 şi idem, 
L'etat roumain de l'est des Carpathes: la succession et la chronologie des princes de Moldavie 
au XIV siècle, în „Revue roumaine d'histoire“, XVIII, 1979, p. 486-487. Încă din luna oc- 
tombrie 1344, frontiera transilvăneană dinspre tătari, consolidată prin reunirea comitatelor 
Bistriţa, Braşov şi a regiunii secuilor, se afla sub conducerea aceleiași persoane, Andrei 
Lackfi; Szekely Okleveltâr, ed. Szabó Károly, I, 1211-1519, Cluj, 1872, p. 51; DIR, C, veac. 
XIV, IV 1341-1350, Bucureşti 1955, p. 213-214. 

tiul românesc a fost restrânsă la zona maritimă. Indiciul cel mai sigur al noii 
situaţii politice create de ofensivele împotriva tătarilor în aceste regiuni a fost 
reconstituirea durabilă a episcopiei Milcoviei de către Ludovic, după inițiati- 
va similară, lipsită însă de succes, a lui Carol Robert în 1332. Răspunzând 
solicitării lui Ludovic şi a reginei mame Elisabeta, papa Clement al VI-lea 
autoriza, la 29 martie 1347, pe arhiepiscopul de Calocea să înființeze epis- 
copia Milcoviei pe ruinele episcopiei nimicite de invazia tătară în 1241 şi 
rămasă în paragină de atunci, în ciuda câtorva încercări de a o reînvia??. 
Apariţia şi persistenţa episcopiei Milcoviei de-a lungul întregii domnii a 
lui Ludovic de Anjou exprimă pe planul organizării ecleziastice realitatea po- 
litică nouă creată de iniţiativele regelui Ungariei în teritoriile transcarpatice, 
efortul său de a constitui aici o zonă de stăpânire politică directă după înlă- 
turarea dominaţiei tătare. După cum s-a afirmat în repetate rânduri, Milcovia 
nu a fost decât o nouă întrupare a vechii episcopii cumane, expresie eclezias- 
tică a dominaţiei politice a regatului ungar la răsărit și sud de Carpaţi. Lichi- 
dată un veac în urmă de invazia tătară, episcopia cumană renaşte acum, înda- 
tă după succesul noii ofensive a regatului ungar împotriva Hoardei de Aur. 
Dar între cele două variante ale diocezei patronate de regatul ungar dincoace 
de Carpaţi există o însemnată deosebire; episcopia cumană cuprinsese un 
vast teritoriu care se întindea, teoretic cel puţin, de la Olt până în nordul Mol- 
dovei, la limita cnezatului Halici, conform accepţiunii geografice a denumirii 
Cumania din titulatura regală, în vreme ce episcopia Milcoviei corespundea 
unei arii teritoriale mult mai restrânse din răsăritul Munteniei şi sudul Mol- 
dovei. Alte dioceze catolice — cea a Siretului şi cea a Argeșului — aveau să 
acopere în a doua jumătate a secolului al XVI-lea teritoriile fostei episcopii. 


2 Hurmuzaki, 1/2, p. 4-5; cf. R. Rosetti, Despre unguri și episcopiile catolice din Moldo- 
va, în „Analele Academiei Române“, Mem. sect. ist. s. II, t. XXVII, 1905, p. 41-43; Gh. Moi- 
sescu, Catolicismul în Moldova până la sfârşitul veacului XVI, Bucureşti, 1942, p. 32-33. Înfi- 
inţarea episcopiei Milcoviei a fost diferit interpretată de istorici, după cum au atribuit noii 
dioceze — de fapt o reînviere a celei cumane —, existență reală sau nominală. Între adepţii celei 
de a doua teze se numără C. Auner, N. Iorga, M. Holban. Mult mai întemeiat ni se pare primul 
punct de vedere: „Episcopatul de Milcov, reînființat în locul celui cuman, arată de asemenea 
o ordine politică în legătură cu expansiunea regatului Ungariei în Moldova de Jos“; G.I. Bră- 
tianu, Tradiţia istorică a descălecatului Moldovei, în vol. Tradiţia istorică despre întemeierea 
statelor românești, Bucureşti, 1945, p. 137; în realitate episcopia a avut, în timpul lui Ludovic, 
existenţă efectivă, numai că a suferit de pe urma vicisitudinilor situaţiilor politice. 

Ipoteza potrivit căreia episcopia Milcoviei s-ar fi constituit pe teritoriul controlat în trecut 
de „un voievod local“ a fost enunțată de C. Cihodaru, Constituirea statului feudal moldove- 
nesc și lupta pentru realizarea lui, în „Studii şi cercetări ştiinţifice“, Istorie, Iaşi, XI, 1960, 1, 
p. 61-81. 

cumane rămase în afara limitelor noii episcopii a Milcoviei. Realităţile poli- 
tice dezvoltate la sud şi răsărit de Carpaţi în răstimpul dintre ființarea celor 
două variante ale episcopiei cumane au îngrădit sensibil din punct de vedere 
teritorial limitele Milcoviei, înainte de a pune chiar capăt existenţei ei. În vre- 
me ce episcopia cumană fusese una din manifestările aspiraţiei regatului ar- 
padian de a cuprinde Cumania în toată întinderea ei, cea a Milcoviei a cores- 
puns ţelului mai limitat de a da regatului o acoperire împotriva expedițiilor 
tătare și de a-i deschide drumul spre gurile Dunării. Tranziţia de la Cumania, 
care se menţine în titlul regal, la Mi/covia, denumirea episcopiei transcarpati- 
ce renăscute, exprimă îngustarea ariei de expansiune a regatului în această di- 
recţie, rezultat nu al unui program mai puţin ambițios, dar al unor realități po- 
litice noi, dezvoltarea statelor românești Ţara Românească şi Moldova, care 
aveau să îngrădească progresiv încercarea de expansiune a regatului ungar 
dincoace de Carpaţi și să anihileze în cele din urmă succesele ei. 

Ca în atâtea alte situaţii similare, cucerirea teritorială angevină a fost ur- 
mată și dincoace de Carpaţi nu numai de instituirea unei organizaţii eclezias- 
tice catolice, sub controlul ierarhiei regatului, dar și de un intens efort de con- 
vertire a localnicilor; în iunie 1348, luând act de succesele înregistrate de 
acțiunea de convertire „în părțile Cumaniei și ale altor multe naţiuni necre- 
dincioase aflate la hotarele regatului Ungariei“, papa Clement al VI-lea reco- 
manda franciscanilor din Ungaria să trimită misionari pentru a consolida noul 
„răsad“ („novella plantatio“”) implantat în teritoriile asupra cărora se întinsese 
stăpânirea regatului ungar”. Un sfert de secol mai târziu, informat despre di- 
ficultăţile întâmpinate în convertirea românilor din aceste teritorii, îndeosebi 
lipsa unui cler din rândurile lor, papa Grigore al IX-lea s-a adresat regelui Lu- 
dovic şi arhiepiscopilor de Strigoniu şi Calocea pentru a obţine cooperarea 
lor la remedierea acestei situaţii?%. Dar, scurt timp după dispariţia lui Ludovic 
de Anjou, noua sa „plantație“, episcopia Milcoviei, a dispărut şi ea timp de o 
jumătate de secol din geografia ecleziastică a bisericii romane, urmând în- 
deaproape soarta formaţiei teritoriale pe care o exprimase?5, Desfășurările 


3 Attento igitur quod in partibus Cumaniae et aliarum plurium nationum infidelium infra 
fines Regni Ungarie constitutis, eo, qui salutis auctor et lumen de lumine verus deus est, illus- 
trante, lumen ipsius fidei elucescere iam cepit, multis ex infidelibus ipsis ad ipsius agnitionem 
fidei iam conversis“; Hurmuzaki, 1/2, p. 7-8. 

24 Hurmuzaki, 1/2, p. 220-221. 

25 Ultima mențiune a episcopiei Milcoviei în secolul al XIV-lea e din anul 1375: „de la 
1375 până în 1438 nu mai întâlnim nici un episcop al Milcovului. Tocmai în 1438 începe o 
nouă serie de episcopi Milcoviensi“ (R. Rosetti, op. cit., p. 43); de fapt, episcopii Milcoviei îşi 
fac reapariția încă din 1431; v. I. Filitti, Din Arhivele Vaticanului, I, Documente privitoare la 
episcopatele catolice din Principate, București, 1913, p. 42-43. 

care au produs acest rezultat au fost legate de afirmarea celor două state ro- 
mâneşti consolidate între timp la sud şi răsărit de Carpaţi. 

Dominația politică a regatului ungar la răsărit şi sud de Carpaţi a avut, pe 
lângă o funcţie strategică evidentă, și o finalitate de ordin economic: insti- 
tuirea unei comunicaţii directe cu regiunea gurilor Dunării — zonă deosebit de 
activă a comerțului genovez în această vreme — și, pe această cale, stabilirea 
unei legături nemijlocite cu comerțul oriental prin bazinul pontic. Manifesta- 
rea directă a acestui interes esenţial al politicii regatului angevin a fost privi- 
legiul emis de regele Ludovic de Anjou în favoarea negustorilor brașoveni la 
25 iunie 1358, care le asigura liberul acces la Dunăre în zona cuprinsă între 
punctele de confluență cu fluviul ale Ialomiţei şi Siretului?6. Actul regal crea 
aşadar o zonă de imunitate vamală pentru braşovenii care vehiculau mărfuri 
între orașul lor şi Dunăre, iar această zonă de imunitate vamală presupunea 
exerciţiul unei autorităţi politice în acest teritoriu. Zece ani mai târziu, Lu- 
dovic asigura braşovenilor o nouă zonă de comerț liber spre Marea Neagră, 
în „ţara“ lui Dimitrie „principele tătarilor“, ai cărui negustori aveau să circule 
nestingheriţi de vămi în regatul ungar, pentru ca și negustorii brașoveni să 
poată beneficia de avantajele similare în teritoriile acestuia?7. 

Teritoriul asupra căruia se întinsese dominaţia regatului angevin la sud şi 
răsărit de Carpaţi în urma succesului ofensivelor antitătare a avut așadar co- 
respondent, sub raportul organizării ecleziastice, în dioceza Milcoviei și a în- 
deplinit funcţia de zonă de liberă circulaţie pentru negustorii brașoveni, care 
făceau legătura între bazinul pontic și Transilvania. Dar aspiraţiile de domi- 
nație ale regatului nu s-au limitat la această zonă relativ îngustă; ele cuprin- 
deau întregul teritoriu românesc transcarpatic, Țara Românească, stat conso- 
lidat în deceniile anterioare, și Moldova, care începe acum să-și afirme 
identitatea istorică. Ciocnirea dintre veleităţile de dominație ale regatului 
angevin la sud şi răsărit de Carpaţi și hotărârea celor două state de a-şi con- 
serva şi consolida existenţa de sine stătătoare a fost la originea repetatelor 


26 Hurmuzaki, XV/1, p. 1; Urkundenbuch zur Geschichte der Deutschen in Siebenbürgen, 
II (1342 bis 1390), hrsg. von F.W. Zimmermann und G. Müller, Hermannstadt 1897, 
p. 152-153; cf. DRH, D, I, p. 72. 

2 Urkundenbuch, II, p. 315; Hurmuzaki, 1/2, p. 144; „nicăieri aiurea decât în Cetatea Albă 
nu putem aşeza pe acest prinț „tătăresc“ poate — judecând după nume — creștinat, care va fi 
avut supt stăpânirea sa părţile de jos ale Moldovei dincolo şi dincoace de Prut“; N. Iorga, Stu- 
dii şi documente, XXIV, p. 6; v. mai ales studiul de interes general pentru vremea „întemeierii“ 
Moldovei, al lui Gh. I. Brătianu, Demetrius princeps Tartarorum, în „Revue des études rou- 
maines“, IX-X, 1965, p. 39-46; ipoteza lui H. Weczerka, Das mittelalterliche und friihmittel- 
alterliche Deutschtum im Fürstentum Moldau, München, 1960, p. 47, potrivit căreia Deme- 
trius princeps Tartarorum ar fi Dimitrie Donskoi e imposibilă şi nu merită discuţie. 

înfruntări militare şi politice dintre Ungaria, de o parte, Ţara Românească şi 
Moldova, de altă parte. În împrejurările legate de aceste înfruntări a apărut 
Moldova ca stat de sine stătător și s-au definitivat structurile statale ale celor 
două state româneşti. i 


Românii şi situația creată de ofensiva împotriva tătarilor. Marele efort de 
respingere spre stepă a tătarilor iniţiat în 1340 de acţiunea polono-ungară la 
Halici s-a repercutat masiv asupra românilor, cu efecte imediate asupra celor 
din aria hegemoniei tătare sau din vecinătatea ei și pe termen lung şi, pe cale 
de consecinţă, asupra întregului popor român. Trei nuclee de viață politică 
românească au fost direct implicate în desfăşurările legate de campaniile 
împotriva tătarilor: Ţara Românească, Moldova şi Maramureșul. 

Ţara Românească a aderat la lupta împotriva tătarilor curând după declan- 
şarea ei. Indiciul cel mai de seamă al acestei noi orientări de politică extemă 
a fost reconcilierea cu regatul angevin, act care a pus capăt confruntării des- 
chise între cele două state de campania lui Carol Robert în 1330. Biograful 
lui Ludovic, loan de Târnave, relatează în termeni exaltaţi faptul petrecut, 
potrivit scrierii sale, la începutul domniei celui de al doilea angevin: „Cum 
autem esset in partibus memoratis quidam princeps seu baro potentissimus, 
Alexander, Waywoda Transalpinus, ditioni eiusdem subiectus, qui tempore 
quondam Caroli regis, patris sui, a via fidelitatis divertendo rebellaverat et 
per multa tempora in rebellione permanserat, audita pietatis ac etiam potes- 
tatis eiusdem Ludovici regis fama ad ipsum sponte, personaliter veniens, cir- 
ca confinia ipsarum partium, ad pedes regie majestatis humotenus est pros- 
tratus et ad obedientiam ac fidelitatem debitam reductus; et integratus, 
solennia munera, xenia et clenodia praestando et suum dominium ac sanctam 
coronam recognoscendo, cum gaudio et laetitia, ad propria remeavit, ab illo 
tempore fidelitatem conservavit“28. 

(„Cum însă exista în părțile amintite un principe sau baron preaputernic, 
Alexandru voievodul transalpin, supus stăpânirii acestuia, care în timpul 
răposatului Carol, tatăl său, se răsculase îndepărtându-se de calea fidelității 
şi rămăsese vreme îndelungată în stare de rebeliune, auzind despre faima pie- 
tății şi a puterii acestui rege Ludovic, venind la el de bună voie, în persoană, 
la hotarele acelor părți, s-a prosternat la pământ, la picioarele majestăţii re- 
gale, revenind la ascultarea şi fidelitatea datorate; şi reintegrat [în ascultare], 
prestând ofrande solemne, daruri şi odoare și recunoscând stăpânirea acestu- 


28 Scriptores rerum hungaricarum, I, p. 174. 

ia şi sfânta coroană, s-a înapoiat cu veselie şi bucurie la ale sale, [şi] din vre- 
mea aceea a păstrat fidelitatea.) 

Concizia extremă a autorului și lipsa altor izvoare referitoare la acest 
eveniment fac imposibilă reconstituirea contextului istoric al reconcilierii 
dintre Ludovic şi Nicolae Alexandru. Dar indiferent dacă faptul a fost con- 
secinţa unei presiuni militare din partea lui Ludovic? sau urmarea iniţiativei 
spontane a lui Nicolae Alexandru, cum lasă să se înțeleagă biograful regelui 
ungar, reconcilierea a fost o nouă recunoaştere — după cea cuprinsă în acor- 
dul dintre Carol Robert şi Basarab I-— a existenţei Țării Româneşti ca stat uni- 
tar. Pe temeiul acestei recunoașteri s-a realizat acordul dintre Ludovic și 
Nicolae Alexandru30. 

Reconcilierea dintre cele două ţări a restabilit între ele raportul de suzera- 
nitate-vasalitate instituit înainte de 1324 şi anulat ca urmare a campaniei lui 
Carol Robert împotriva lui Basarab I în 1330. Termenii acestui nou acord, in- 
terpretat cu timpul diferit de cei doi contractanţi — izvor al viitoarelor con- 
flicte dintre Ţara Românească și regatul angevin — nu ne sunt decât indirect 
şi vag cunoscuţi, întrucât textele în care au fost înscrise s-au pierdut. Inter- 
pretând, într-un moment de criză acută a raporturilor sale cu Țara Româneas- 
că (ianuarie 1365), acordul realizat cu Nicolae Alexandru, Ludovic aminteşte 
în termeni generali convenţia (pacta) încheiată cu 20 de ani în urmă. Potrivit 
regelui, această convenţie prevedea recunoașterea formală a suzeranității re- 


29 “În zilele acestui domnu venit-au Laioş craiul unguresc cu mulțime de oști în Țara 
Românească, iar Alexandru Vodă, văzând că nu va putea sta împotrivă-i, plecă capul şi merse 
la craiu cu mari daruri, cu o mie de grivine de aur, de s-au închinat şi să făgădui că-i va da daj- 
de pe an. De aceasta foarte bine păru craiului şi-l dărui cu frumoase daruri și-l slobozi ca să 
domnească în pace“; Letopisețul Țării Rumânești, ed. Şt. Nicolaescu, în „Revista pentru isto- 
rie, arheologie şi filologie“, XI, 1910, p. 106-107. 

30 Data şi conţinutul acordului dintre Ludovic şi Nicolae Alexandru au fost diferit inter- 
pretate de istorici. Urmând indicaţia izvorului, B.P. Hasdeu, D. Onciul, N. Iorga ş.a. au situat 
evenimentul la începutul domniei lui Ludovic şi l-au interpretat ca un indiciu al participării 
Țării Româneşti la ofensiva împotriva tătarilor. Această interpretare a fost acceptată în istorio- 
grafia română până la apariţia studiului lui E. Lăzărescu, Despre relațiile lui Nicolae Alexan- 
dru voevod cu ungurii, în „Revista istorică“, XXXII, 1946, p. 115-139, care a deplasat eveni- 
mentul după 1352; M. Holban, Contribuţii la studiul raporturilor dintre Țara Românească şi 
Ungaria angevină (Problema stăpânirii efective a Severinului şi a suzeranității în legătură cu 
drumul Brăilei), în „Studii“, XV, 1962, 2, p. 329-335, situează reconcilierea în 1346, dar îi 
reduce mult semnificaţia. Argumentat a combătut Z. Pâclişanu deplasarea cronologică a eveni- 
mentului, în recenzia la studiul amintit al lui E. Lăzărescu, în „Revista istorică română“, XVII, 
1947, 1-2, p. 167-168, pledând în favoarea anului 1344, când Ludovic s-a aflat efectiv în 
Transilvania; v. şi Şt. Ştefănescu, Țara Românească de la Basarab I „Întemeietorul“ până la 
Mihai Viteazul, Bucureşti, 1970, p. 34-35. Întreaga chestiune a fost readusă în discuţie în tim- 
pul din urmă de S. Iosipescu, Despre unele controverse ale istoriei medievale românești (sec. 
XIV), în „Revista de istorie“, XXXTI, 1979, nr. 10, p. 1967-1974. 

gatului — prin acceptarea derivării de la puterea regală a însemnelor propriei 
sale puteri — și împlinirea obligaţiilor legate de raportul stabilit?!; acţiunea 
ulterioară a lui Nicolae Alexandru avea să confirme categoric concepţia lui 
Ludovic cu privire la natura raporturilor dintre cele două ţări. Alte surse, indi- 
recte, ne îngăduie să întregim informaţia sumară a biografului lui Ludovic şi 
interpretarea însăşi a acestuia. 

În primul rând, noua orientare a lui Nicolae Alexandru a readus țara în 
sfera de acţiune a catolicismului. Înregistrând modificarea petrecută în aria 
de influență a regatului ungar, papa Clement al VI-lea, legând mari speranţe 
de ceea ce era un simplu act politic, semnala, în toamna anului 1345, conver- 
tirea sau înclinarea spre conversiune la catolicism a românilor din Transilva- 
nia, Sirmium şi Țara Românească, dependenţi de Ungaria („olachi romani 
commorantes in partibus Ungarie Transilvanis, Ultralpinis et Sirmiis“); între 
fruntașii români nominalizați de papă în acest context se afla şi „Alexandru 
al lui Basarab“32. O asemenea desfăşurare nu se putea însă produce decât în 
legătură cu progresul puterii regatului ungar în răsăritul și sud-estul Europei. 
Apropierea Ţării Româneşti și a lui Nicolae Alexandru de papalitate, în con- 
diţiile date, a fost aşadar una dintre consecinţele înţelegerii sale cu Ludovic”. 
Chiar dacă contactele iniţiale au fost stabilite direct, prin misionari francis- 
cani, reacţia regelui Ungariei, pentru care, la fel ca și pentru predecesorii săi, 
prozelitismul confesional era un instrument de dominație politică, a readus 
curând desfăşurarea raporturilor în acest domeniu pe făgașul dorit: organi- 
zarea catolicismului din Țara Românească a fost aşezată sub oblăduirea epis- 
copiei transilvănene“. Strâns legată de această orientare politică şi confe- 
sională a fost căsătoria lui Nicolae Alexandru cu catolica Clara35. 

Rostul principal al alianţei dintre Nicolae Alexandru și Ludovic era însă, 
fireşte, de natură militară. Restaurarea raporturilor de cooperare între regatul 
ungar şi Ţara Românească a precedat probabil îndeaproape ofensiva împotri- 
va tătarilor în spaţiul românesc şi a fost condiţia prealabilă a acesteia. Știri 
directe asupra acţiunii militare a Ţării Românești împotriva tătarilor lipsesc, 


31 Hurmuzaki, 1/2, p. 92-93; DRH, D, I, p. 78-80. 

32 Hurmuzaki, I/1, p. 697—698; DRH, D, I, p. 60-61. 

33 V, în acest sens opinia lui N. Iorga, Istoria românilor, III, București, 1937,p. 185; opinie 
diferită la M. Holban, op. cit., p 331. Existența unui acord timpuriu între Ludovic de Anjou și 
Nicolae Alexandru e confirmată şi de un act regal din anul 1347 care aminteşte campania lui 
Carol Robert în 1330 „contra Bozorod Olacum tunc regni et sancte corone infidelem...“; G. 
Györffi, Adatok a románok, XIII. századi történeteihez és a román allam kezdeteihez, în 
„Törtenelmi Szemle“, VII, 1964, 1, p. 561-562. 

2 V, confirmarea mai târziu a acestei măsuri de către Vladislav I, fiul şi succesorul lui 
Nicolae Alexandru; Hurmuzaki, 1/2, p. 148-149; DRH, D, I, p. 98-99. 

35 N. Iorga, Istoria românilor, III, p. 185—186. 

dar eliberarea acelei părţi a ţării care se afla în aria dominaţiei tătare lasă să 
se întrevadă participarea celui dintâi stat românesc la ofensiva împotriva 
Hoardei de Aur şi a dominaţiei ei la Dunărea de Jos36. 

Înlăturarea dominației tătare a pus capăt raţiunii principale a legăturii de 
cooperare restabilite între Ludovic de Anjou şi Nicolae Alexandru. în centrul 
noului conflict care avea să izbucnească curând între regatul angevin şi Țara 
Românească s-au aflat înţelesul diferit atribuit de rege și de voievod naturii 
raporturilor dintre țările lor şi, nu mai puţin, problemelor teritoriale deschise 
de înfrângerea Hoardei de Aur. 

Tot atât de direct implicaţi în luptele pentru înlăturarea hegemoniei tătare 
ca şi românii din Ţara Românească, dar probabil încă mai înainte decât aceş- 
tia, au fost cei din Maramureş şi Moldova, două autonomii politice româneşti 
a căror evoluţie s-a împletit în această vreme. Expansiunea spre răsărit a re- 
gatelor polon şi ungar, ofensiva conjugată în cnezatul Halici — stat cu care 
Maramureșul şi Moldova au întreţinut strânse legături — le-au implicat direct 
în acţiune şi au precipitat procesele social-politice în curs de desfăşurare în 
cele două țări românești. 

Semnul premergător al desfășurărilor din care avea să rezulte cel de al 
doilea stat românesc, Moldova, a fost martirajul la Siret, în 1340, a doi călu- 
gări franciscani”. Faptul, petrecut în plină desfășurare a campaniilor polono- 


3 Punctul de vedere tradițional al medievisticii româneşti, care e şi cel mai întemeiat, e 
exprimat deosebit de limpede de Gh. I. Brătianu: „Mais après le désastre bulgare et la mort du 
Khan Uzbek, le „grand Bassarab“ envoie en 1345 son fils Alexandre faire sa paix avec le nou- 
veau roi de Hongrie, Louis d'Anjou. Le voivode hongrois de Transylvanie entreprend deux 
ans plus tard l'expedition au delà des Carpates qui aboutit à une grande victoire sur les Tatars, 
dont la tradition historique roumaine a garde un souvenir confus. Sans doute la principauté 
valaque a passé à ce moment de l'alliance mongole dans le système politique opposé; elle est 
devenue lavant garde orientale des monarchies catholiques de Pologne et de Hongrie, dans 
leur lutte de vingt-cinq ans contre les Tatares et les Lithuaniens“ Recherches sur Vicina et 
Cetatea Albă, Bucarest, 1935, p. 117-118; v. şi Al. L. Tăutu, Basarab il Grande, fondatore del 
primo stato romeno indipendente (1310-1352); „Antemurale“, I, 1954, p. 62-63. Extinderea 
spre răsărit a Țării Româneşti e înregistrată de actul Patriarhiei constantinopolitane din 1359 
care instituie Mitropolia Țării Românești, „învecinată“ acum cu scaunul metropolitan în curs 
de dispariție de la Vicina în Hurmuzaki, XIV/1, p. 2. 

37 „Interea frater Mravicus Minister de quo supradiximus capitulum celebrarat in Boemia, 
quando in Valachia et civitate Seret frater Blasius, una cum fratre Marco martyrii coronam for- 
titer adipiscebatur, ibique sepulti XVI Junii“; L. Waddingus, Annales minorum seu trium ordi- 
num a S. Francisco institutorum, ed. tertia, VII (1323—1346), Claras Aquas, 1932, p. 287; pen- 
tru data corectă — inițial evenimentul fusese considerat a se fi petrecut în 1349 — v. C. Auner, 
Episcopia Milcoviei în veacul al XIV-lea, „Revista catolică“, III, 1914, 1, p. 66; cf. Gh. Moi- 
sescu, op. cit., p. 87. Reacția antilatină atestată la Siret în 1340 a coincis cu vehementele mani- 
festări de acelaşi fel semnalate, în acelaşi an, de multiple izvoare în Rusia haliciană şi apoi şi 
în Lituania; cf. WI. Abraham, op. cit., p. 183, 187, 191, 209-210. 

ungare la Halici şi a presiunilor confesionale care le-au însoţit, e indiciul im- 
plicării Moldovei în marile desfăşurări militare şi politice declanșate de ofen- 
siva puterilor catolice în aria de dominație a Hoardei de Aur. Nu mulţi ani 
mai târziu, asupra formaţiei sau formațiunilor româneşti din nordul viitorului 
stat al Moldovei se extinde puterea regalității angevine. Deşi nu există încă o 
evidență documentară pentru evenimentele petrecute acum în această zonă, 
se poate afirma cu probabilitate că ea a fost cuprinsă în aria de dominație di- 
rectă a Ungariei, fie în 1347, în urma consolidării poziţiilor regatului în sud, 
manifestată prin crearea episcopiei Milcoviei*8, fie, cel mai târziu, în 1349, 
odată cu lichidarea autonomiei haliciene de către regatul polon*?. 

În cursul aceluiaşi deceniu, izvoarele semnalează începutul unor însem- 
nate desfășurări în societatea maramureşeană. Lume de sate, aflată sub con- 
ducerea unor cnezi și voievozi, Maramureșul era una dintre „ţările“ româ- 
nești în curs de transformare în stat de tip feudal — proces ale cărui indicii 
sunt evoluţia instituţiei cneziale spre stăpânirea ereditară și, la nivel politic, 
tendința similară a instituţiei voievodale —, când, şi aici, a intervenit politica 
centralizatoare şi asimilatoare a regalității angevinâ+0. 

Infiltrarea tot mai insistentă a puterii regale în comunitatea cnezial-voie- 
vodală a Maramureșului în timpul domniilor lui Carol Robert şi Ludovic de 
Anjou s-a manifestat în primul rând prin confirmarea stăpânirii pământului şi 
atragerea, pe această cale, a cnezilor maramureşeni în dependenţa directă a 
regelui, în situația de „servientes regis“. Stăpânirile cneziale confirmate prin 
privilegii regale sunt delimitate și reambulate de reprezentanţii capitlului 
unei biserici catolice; cnezii sunt atrași în sfera de acţiune a justiţiei regale. 
Variatele modalităţi de afirmare a puterii regale s-au manifestat în detrimen- 
tul autonomiei tradiționale a Maramureșului şi a voievodului „ţării“. La ni- 
velul superior, instituția voievodatului, expresie supremă a organizării politi- 
ce româneşti în această vreme, e amenințată de instituirea comitatului, 

38 St, S. Gorovei, Îndreptări cronologice, p. 105 şi L'état roumain de l’est des Carpates, 
p. 488—490. 

3 Această din urmă dată ni se pare cea mai probabilă; prezența lui Ludovic în Transilvania 
în vara şi toamna acestui an e indiciul unor însemnate acțiuni militare în zona transcarpatică; 
v. DIR, C, IV, p. 491-520; încă de la 11 iulie, Ludovic vestea venețienilor că prezența lui era 
solicitată în Transilvania: „et pro nunc incole ejusdem regni nostri videlicet Transilvani nobis 
humiliter er devote supplicaverunt, ut ad eos causa visitations accedere dignaremur...“; 
Monumenta Hungariae Historica, Acta extera, Il, ed. Wenzel Gustav, Budapest, 1875, p. 
360-361; v. şi p. 362-363 şi 370; v. şi R. Popa, lucrarea citată la nota următoare, p. 245. 

40 Pentru tot ceea ce priveşte istoria social-politică a Maramureşului, v. monografia fun- 


damentală a lui R. Popa, Țara Maramureșului în veacul al XIV-iea, Bucureşti, 1970 (cu biblio- 
grafia completă). 

instituție a puterii regale. Comunitatea cnezilor maramureşeni, în frunte cu 
voievodul, tinde să fie înlocuită de congregația nobililor — titulari de privi- 
legii regale —, sub conducerea comitelui regal. 

Presiunea politicii regale asupra autonomiei maramureșene s-a intensifi- 
cat simţitor sub cel de al doilea rege angevin, în legătură directă şi cu politi- 
ca sa răsăriteană, într-o arie cu care Maramureșul era învecinat teritorial şi cu 
care întreținuse intense legături. Ameninţată grav, tot mai mult îngustată şi 
golită de conţinut, autonomia voievodală a Maramureșului a reacţionat înain- 
te de a dispărea sub loviturile politicii regale. Sub conducerea lui Bogdan din 
Cuhea, membru al familiei voievodale cu tendinţe de transformare în dinas- 
tie feudală, se grupează adversarii politicii angevine. Înlăturat din voievodat 
probabil sub presiunea regalității, ca „infidel“ faţă de coroană, Bogdan și 
aderenţii săi se împotrivesc puterii regale. Opoziția faţă de regalitate se mani- 
festă în chipul cel mai evident prin acţiunile îndreptate împotriva aderenților 
maramureșeni ai acesteia în fruntea cărora se aflau neamul lui Dragoş din 
Giuleşti. În 1349, regele Ludovic denunță în termeni vehemenți acțiunea lui 
Bogdan, devenit între timp „infidel notoriu“, şi a nepotului său de frate, Iuga, 
care au izgonit pe Jula, fiul lui Dragoș, şi pe ai săi din satele lor Giulești și 
Niereşti, pentru că refuzaseră să se asocieze acţiunilor lor politice. Regele or- 
donă voievodului Ioan, alt nepot al lui Bogdan şi frate al lui Iuga, să-l reaşeze 
pe Jula în stăpânirea satelor sale, în prezenţa reprezentantului comitelui de 
Maramureş şi a obștii cneziale a țării". 

Intervenţia lui Ludovic, necesară pentru a impune punctul de vedere regal 
şi pentru a înclina balanţa puterii în societatea maramureșeană în sensul ade- 
renţilor politicii sale, a dat rezultatele așteptate. Acţiunea regală a triumfat 
împotriva actului voievodal al lui Bogdan, care prefigurase procesele de hi- 
clenie prin confiscarea domeniului Dragoşeștilor. În anii următori, facțiunea 
regală domină în Maramureș; sprijinită hotărât de rege, ea recompensează 
sprijinul regal prin participarea la campaniile regale la răsărit de Carpaţi. În 
1360, Dragoș din Giuleşti e răsplătit de Ludovic pentru meritele sale deose- 
bite la înfrângerea răscoalei Moldovei — „terra nostra moldavana“ — readusă 
în dependenţă regalității ungare“2. Cu această menţiune a diplomei regale, 
legătura, desigur mult mai veche, între desfăşurările politice din Maramureş 
şi Moldova ajunge la nivelul evidenţei documentare. 

Tăcerea izvoarelor cu privire la evenimentele de la sud şi răsărit de Car- 
paţi după succesul ofensivei antitătare e întreruptă în 1359 când, brusc, infor- 


4! T, Mihalyi, Diplome maramureșene din secolul XIV şi XV, Sighet, 1900, p. 26-28. 
42 1. Mihalyi, op. cit., p. 37-40. 

maţii din direcții diferite semnalează însemnate desfășurări, în cadrul cărora 
mișcarea de emancipare politică a românilor se precipită, luând o nebănuită 
amploare. 


Lupta împotriva hegemoniei angevine. Semnalul răscoalei împotriva re- 
gatului ungar care îşi întinsese dominaţia peste Carpaţi a venit din Țara Ro- 
mânească, al cărei voievod, Nicolae Alexandru (1352-1364), a imprimat din 
1359 un nou curs politicii țării sale. 

Anii precedenţi aduseseră lui Ludovic un considerabil spor de putere și 
prestigiu. Războiul victorios pe care îl purtase împotriva Veneţiei l-a adus în 
stăpânirea țărmului dalmat (1358), iar campaniile întreprinse în Serbia, în- 
dată după sfârşitul confruntării cu republica lagunelor, au readus sub domina- 
tia sa teritoriile pierdute de regat în deceniile anterioare (1359). În urma aces- 
tor victorii, poziţia de forță a regatului ungar în sud-estul Europei a sporit 
considerabil. 

Sporul de putere al regatului ungar s-a resimţit și în spaţiul românesc, 
unde politica lui Ludovic de Anjou ia forme tot mai asupritoare, îndeosebi 
prin încercarea sa de a exercita o dominație directă. Indiciul nemijlocit al 
acestei politici e privilegiul acordat la 25 iunie 1358 de Ludovic negustorilor 
din Braşov, cărora le asigură libera trecere spre Dunăre. Prin acest privilegiu, 
Ludovic făcea act de suveranitate într-o zonă care fie aparţinea Țării Româ- 
neșşti, fie era revendicată de aceasta“, În același timp, prin acest act regele 
Ungariei lipsea Țara Românească de excepţionalul izvor de venituri care era 
vama percepută de-a lungul unei însemnate artere a comerțului internațional. 

Mai mult decât acest indiciu, gravitatea asupririi angevine e revelată de 
răscoala însăşi a românilor de la sud și răsărit de Carpaţi în 1359. Fapt nou, 
sau doar prima oară ilustrat în izvoare, împotrivirea față de dominaţia rega- 
tului se produce concomitent în Țara Românească şi Moldova. 

Actul care a consacrat ruptura între Nicolae Alexandru și Ludovic de 
Anjou a fost crearea, în acord cu Patriarhia din Constantinopol, a Mitropoliei 


4% Istoricii români au interpretat privilegiul lui Ludovic pentru negustorii braşoveni fie ca 
un indiciu al dominaţiei efective a regelui angevin la răsărit şi sud de Carpaţi, fie ca o mani- 
festare a suzeranității pe care o exercita sau o revendica în aceste teritorii: între cei dintâi se 
află N. Iorga, Istoria comerțului românesc, I, ed. 2, Bucureşti, 1925, p. 64; E. Lăzărescu, citat 
şi urmat de Gh. Brătianu, Les rois de Hongrie et les Principautes Roumaines au XTV-e siècle, 
în „Bulletin de la Section historique de I' Academie Roumaine“, 28, 1947, p. 86-87. Cea de a 
doua interpretare e reprezentată cu precădere de P.P. Panaitescu, Mircea cel Bătrân şi suzera- 
nitatea ungurească, Bucureşti, 1938, p. 5 (extras din „Analele Academiei Române“. Mem. 
secţ., ist., s. III, t. XX) şi de M. Holban, Contribuţii la studiul raporturilor dintre Țara Româ- 
nească şi Ungaria angevină, p. 338—342. 

Ţării Româneşti. În temeiul acestui acord, „marele voievod“ — titulatură care 
exprimă întâietatea voievodului de Argeș faţă de ceilalți voievozi —, e investit 
şi cu titlul de „avthentis“, adică „autocrat“, „domn de sine stăpânitor“, „sa- 
modârjeţ“. Acest nou titlu exprimă nu numai o putere sporită înăuntru, în ra- 
port cu ceilalți voievozi şi cu boierimea, dar şi o înălțare a statutului țării pe 
plan extern; implicaţia principală de politică externă a noului titlu era reven- 
dicarea pentru domn a unei puteri de sine stătătoare, derivată direct de la 
Dumnezeu şi nu de la o putere lumească. Dar această revendicare înfrunta di- 
rect suzeranitatea lui Ludovic, pretenţia acestuia de a avea dreptul să-l inves- 
tească pe voievodul „transalpin“ în voievodatul Țării Româneşti. Actul din 
1359 al lui Nicolae Alexandru, înfăptuit în cooperare cu Bizanțul, era contes- 
tarea categorică a pretenţiei lui Ludovic de a exercita o autoritate superioară 
asupra Țării Româneşti“. 

Câţiva ani mai târziu, în 1365, când, eliberat de alte preocupări pe care i 
le crea politica sa de expansiune în multiple direcţii, Ludovic a proclamat 
războiul împotriva Țării Româneşti unde domnea acum Vladislav, fiul lui Ni- 
colae Alexandru, regele Ungariei a denunţat vehement afirmarea caracterului 
de sine stătător al puterii lor de către fostul şi actualul voievod: „Întrucât ră- 
posatul [Alexandru], voievodul Țării Românești, ca unul ce şi-a uitat de bine- 
facerile primite de la noi şi ca un nerecunoscător, încă de pe când se bucura 
de viața [aceasta] pământească...“ nu s-a înfricoșat [să calce] cu îndrăzneală 
cutezătoare credința sa cu care s-a legat [faţă de noi] cât şi scrisorile întocmi- 
te între noi şi el, cu privire la anumite înţelegeri, dări şi [...], cuvenite nouă 
în temeiul stăpânirii noastre fireşti, [şi fiindcă] apoi, murind el, fiul său 
Vladislav, urmând relele deprinderi părintești, [...nerecunoscându-ne] câtuşi 
de puţin de stăpân al său firesc, fără a ne întreba şi a ne cere învoirea, 
însușindu-și în pomenita Ţară Românească, ce ni se cuvenea nouă după drep- 
tul şi rânduiala naşterii, numirea sa mincinoasă [de domn], întru înfruntarea 
domnului [său] de la care trebuia să capete el semnele puterii sale, a cutezat 
să treacă în locul [...] tatălui său în scaunul sus-pomenitei noastre Ţări Ro- 
mâneșşti [...] cu inşoirea trădătoare şi tainica înţelegere a românilor şi a 
locuitorilor acelei ţări... 

Proclamaţia regală pani cât se poate de clar atât situația nouă creată 
de actul din 1359 al lui Nicolae Alexandru — revendicarea domniei autocrate 


+ Hurmuzaki, XIV, |, p. 1—6; cf. Ş. Papacostea, La fondation de la Valachie et de la Mol- 
davie et les Roumains de Transylvanie: une nouvelle source, în „Revue Roumaine d'Histoire“, 
XVII, 1978, 3, p. 391-392. 

45 Hurmuzaki, 1/2, p. 92-93 şi DRH, D, I, 1977, p. 78-80; cf. Ş. Papacostea, op. cit., p. 392. 

şi toate implicaţiile ei —, cât şi pretenţia de suzeranitate a lui Ludovic şi în- 
deosebi varianta de suzeranitate pe care o preconizase în raporturile sale cu 
Ţara Românească. 

Dar crearea Mitropoliei Ţării Româneşti în cooperare cu Bizanțul mai în- 
semna şi înfruntarea unui alt aspect al politicii lui Ludovic de Anjou: proze- 
litismul catolic. Conferind bisericii ortodoxe din ţara sa o organizare superi- 
oară, obținută de la Patriarhia din Constantinopol, care coordona efortul de 
îndiguire a progreselor catolicismului în lumea ortodoxă“, Nicolae Alexan- 
dru a pus stavilă încercării lui Ludovic de a smulge Țara Românească confe- 
siunii răsăritene şi de a o converti la catolicism sub controlul ierarhiei ecle- 
ziastice a regatului său. Înființarea Mitropoliei Ţării Româneşti în 1359 a dat 
țării în acelaşi timp un izvor direct de legitimare a puterii domnului autocrat, 
în legătură cu una din cele două surse de legitimitate ale lumii europene me- 
dievale, şi o organizare ecleziastică în opoziţie directă cu tendinţele prozeli- 
tismului angevin. Prin acest act, Nicolae Alexandru a desăvârşit instituțional 
emanciparea Ţării Româneşti de sub tutela regatului angevin, proces inițiat 
cu arma în mână de către tatăl său”. 

Odată cu acţiunea Ţării Româneşti s-a produs şi răscoala Moldovei împo- 
triva dominaţiei ungare, instaurată în anii precedenţi. Singurele informații 
provin din diploma acordată de rege la 20 martie 1360 lui Dragoş, fiul lui 
Jula, care şi-a câştigat merite deosebite în „restaurarea“ dominaţiei angevine 
în ceea ce regele numea „ţara noastră a Moldovei“, ţară care își face acum 
apariţia sub numele ei în izvoare: „Drept aceea, prin aceste rânduri voim să 
ajungă la cunoştinţa tuturor că înălțimea noastră, aducându-și aminte de felu- 
ritele fapte de credință şi de preastrălucita vrednicie a credincioaselor slujbe 
ale lui Dragoș, fiul lui Gyula, credinciosul nostru român din Maramureș, sluj- 
be pe care ştim că le-a făcut şi le-a adus maiestăţii noastre, potrivit cu cerin- 
tele stării și putinţei lui, în cele mai multe treburi şi războaie ale noastre, în- 
credințate şi date în seama lui şi mai cu osebire în reaşezarea țării noastre a 
Moldovei („in restauratione terre nostre Moldavane...“) potrivit iscusitei sale 
vredhnicii, când a întors cu veghetoare grijă şi cu neobosită strădanie pe calea 
statomicei credințe ce trebuie păstrată către coroana regească pe mulți ro- 
mâni răzvrătiți, rătăciţi din calea credinţei datorate. ..“%8. 


4 O. Halecki, op. cit., p. 49-52. 
47 Ş. Papacostea, op. cit., p. 392-393. 
4 T. Mihalyi, op. cit., p. 37-39; DRH, D I, p. 75-78. 

Expediția în Moldova s-a desfăşurat sub comanda lui Ludovic sau sub su- 
pravegherea sa directă din Transilvania, unde regele s-a aflat la sfârşitul anu- 
lui 1359 şi la începutul anului 1360%. 

Participarea cnezimii maramureșene la expediţia din Moldova și locul 
deosebit care i-a fost rezervat a avut nu numai însemnătate militară dar și 
politică. Ea a fost urmarea înțelegerii de către Ludovic a imposibilității de a 
stăpâni direct Moldova și a încercării sale de a menţine sub controlul său ţara 
românească de la răsărit de Carpaţi cu concursul cnezilor maramureşeni. 
Emancipată în deceniul precedent de vechile relaţii cu tătarii şi cu cnezatul 
Halici — acestea din urmă aveau să se mai menţină un timp sub raport eclezi- 
astic —, ţara românească de la răsărit de Carpaţi marchează acum, în urma 
răscoalei din 1359, un pas în direcţia afirmării autonomiei și identității ei prin 
căpetenia românească — strict legată însă de puterea regală — sub conducerea 
căreia a fost pusă®. În însuşi actul lui Ludovic ea apare ca o ţară românească 
aparte, care intră acum în harta politică a Europei sub numele ei istoric. 

Vag şi mitic, însemnătatea faptului a fost înregistrată şi de tradiţia istorică 
a întemeierii Moldovei, care atribuie începuturile statului „descălecatului“ lui 
Dragoş, în 135951. Integrată în letopiseţe în vremea când reconcilierea între 
primele două dinastii ale Moldovei a fost înfăptuită pe plan istoriografic de 
Ștefan cel Mare, tradiţia a legat începuturile Moldovei de numele lui Dragoş 
şi nu de acel al lui Bogdan. Paradoxal la nivelul gândirii moderne, faptul e 
deplin explicabil în mentalitatea epocii, mult mai sensibilă faţă de un act de 
«fundaţie», de „întemeiere“, cu toate limitele lui, decât la modificarea po- 
litică, oricât de importantă, survenită o dată cu realizarea neatâmării. 

Paralel cu acţiunea regelui Ludovic de recuperare a Moldovei, prin mij- 
locirea lui Dragoș, s-a desfăşurat probabil şi acțiunea militară a regatului po- 
lon de aducere a țării sub suzeranitatea sa. Potrivit lui Jan Dlugosz, princi- 


49 Din Segna, un corespondent comunica dogelui Veneţiei, la 16 ianuarie 1360: „Praeterea 
domine mi, habui a domino banno, quod dominus rex ivit in exercitu ad Transilvanas partes, 
tamen nescio si ita est, quia de hinc veridice minime scire possum“; S. Ljubić, Listine în Mo- 
numenta spectantia historiam Slavorum Meridionalium, IV, Zagreb, 1874, p. 22; la 27 februa- 
rie 1360, dogele era informat de acelaşi corespondent sosit la Buda la 2 februarie „ubi habui, 
quod dominus rex omnino erat reversurus citra carnisprivium ab exercitu suo de partibus tran- 
silvanis“; de fapt regele s-a înapoiat din expediţie la 14 februarie 1360; ibidem, p. 23. 

50 „Moldova lui Dragoş nu era decât o căpitănie regală. Dar Ludovic, chemând pe un 
voievod maramureșean, nu o făcea numai pentru că regalitatea cea nouă, franceză, se sprijinea 
pe astfel de milites, de cavaleri, pretutindeni, ci pentru că recunoştea prin aceasta chiar carac- 
terul românesc al ținutului cucerit“; N. Iorga, Istoria românilor, III, p. 209. 

5! Interpretarea cronologică corectă a acestei convergențe între ştirea cuprinsă de actul lui 
Ludovic de Anjou în favoarea lui Dragoş şi tradiţia moldoveană a întemeierii se află la I. Mi- 
halyi, op. cit., p. 40, nota 1. 

pala sursă care a conservat amintirea 'acestui episod controversat, polonii, 
chemaţi de unul din pretendenţii în luptă pentru puterea supremă în Moldova, 
Ștefan, au pătruns în ţară, dar au fost înfrânți de fratele acestuia, Petru, şi de 
ai săi, cu concursul celor pe care izvorul menţionat îi numeşte „provinciales 
hungarorum“, denumire care îi desemnează probabil pe maramureșeni şi 
care, în orice caz, indică o legătură cu Ungaria angevină. 

Expediția polonă în Moldova, a cărei realitate în zilele lui Cazimir a fost 
contestată de unii istorici, fără argumente decisive, a avut probabil loc în anul 
indicat de Dlugosz sau în anii imediat următori’?; ea a fost urmarea apelului 
răsculaților împotriva dominaţiei ungare, în 1359, în virtutea vechilor legă- 
turi ale țării cu Haliciul, ale cărui interese fuseseră acum preluate de regatul 


52 Expediția polonă în Moldova în vremea lui Cazimir cel Mare a fost diferit interpretată 
de specialiştii istoriei Moldovei şi ai relaţiilor moldo-polone în evul mediu. Dezbaterea s-a fixat 
atât asupra realităţii însăşi a acestei expediţii în zilele lui Cazimir, contestată de unii istorici, 
cât şi asupra datei când ea s-a petrecut şi a identităţii personajelor implicate în acțiune. Fără a 
intra în detaliul problemei, căreia sperăm să-i consacrăm un studiu aparte, indicăm câteva din 
concluziile noastre cu privire la acest mult discutat episod. Autenticitatea însăşi a faptului ni se 
pare dacă nu indiscutabilă cel puţin probabilă, dat fiind că cele două izvoare principale care 
ni-l comunică, Jan Dlugosz, Historiae polonicae libri XIII, în Opera omnia, ed. A. Przezdiecki, 
t. XII, p. 277-278 şi Filippo Buonaccorsi Callimachus, Vita et mores Sbignei cardinalis, ed. I. 
Lichonska, Varsovie, 1962, p. 28-32, îl înregistrează similar în ceea ce priveşte nucleul desfă- 
şurării şi deosebit în privința cadrului în care o plasează. Pentru ambii istorici expediția polo- 
nă, la care a participat bunicul cardinalului Sbigniew Olesnicki, ce a avut loc în timpul lui 
Cazimir — Dlugosz indică chiar anul 1359 —, a înregistrat succese inițiale şi s-a încheiat cu o 
înfrângere; atraşi într-o pădure, ai cărei copaci fuseseră dinainte tăiaţi, pentru a fi rostogoliţi 
asupra invadatorilor, polonii au fost striviți sub povara lor. 

Atât Dlugosz cât şi Callimachus încadrează aceste date elementare — cunoscute probabil 
din însemnările familiei Olesnicki, cu care ambii s-au aflat în strânse legături — într-o fabulaţie 
bogată. În vreme însă ce la Callimachus, încadrarea e de domeniul ficţiunii pure, de inspiraţie 
umanistă, la Dlugosz ea se întemeiază pe solidele sale cunoştinţe de istorie a Moldovei în se- 
colul al XV-lea. Şi Dlugosz însă şi-a redactat pasajul având în faţă un model clasic din care 
s-a inspirat sub raportul formal, Titus Livius, cum s-a dovedit în timpul din urmă; cf. WI. Ma- 
dyda, Iohannes Longinus Dlugosz als Vorläufer des Humanismus in Polen, în vol. 
Renaissance und Humanismus in Mittel- und Osteuropa, II, Berlin, 1962, p. 187-189. 

Dacă, aşa cum credem, faptul a fost real şi s-a petrecut în timpul lui Cazimir cel Mare, 
data nu poate fi decât sau cea indicată de Dlugosz, 1359, când în Moldova a avut loc înfrun- 
tarea între două direcţii politice antagoniste, sau, cel mai târziu, în anii imediat următori, în 
legătură cu evenimentele petrecute în 1359; pentru relativ bogata bibliografie consacrată eve- 
nimentului, v. C. Racoviţă, Începuturile Suzeranității polone asupra Moldovei, în „Revista is- 
torică română“, X, 1940, p. 240-244; PP. Panaitescu, Din istoria luptei pentru independența 
Moldovei în veacul al XIV-lea. Primele lupte pentru independență ale țărilor române, în „Stu- 
dii“, IX, 1956, p. 95-115; I. Corfus, Pagini de istorie românească în noi publicaţii polone, în 
„Anuarul Institutului de istorie şi arheologie“, Iaşi, V, 1968, p. 218-219; mai recent, Șt.S. Go- 
rovei, op. cit., p. 115-118; pentru stadiul actual al dezbaterii, v. P.W. Knoll, op. cit., p. 241—248 
(anexa: Moldavia and Podolia in the reign of Casimir). 

polon. Acţiunea militară polonă a marcat cea dintâi înfruntare de interese în- 
tre Polonia şi Ungaria pentru Moldova, rivalitate care avea să devină în de- 
ceniile următoare, una din realitățile dominante ale relaţiilor internaţionale în 
Europa răsăriteană. 

Înăbușită în 1359 de expediţia regală ungară, răscoala Moldovei a trium- 
fat cinci ani mai târziu, când localnicii izgonesc descendența lui Dragoş și îl 
instaurează la cârma țării pe Bogdan, „infidelul notoriu“ al regelui în Mara- 
mureş. | 
Evenimentele petrecute în Moldova în 1364—1365 şi desfăşurările din anii 
următori în cele două țări românești sunt strâns legate de evoluţia generală a 
situaţiei în Europa răsăriteană și sud-estică, în funcţie de o nouă etapă a cru- 
ciadei, deschisă în anii anteriori. Succesele regelui Ciprului, Petru I de Lusig- 
nan, în lupta împotriva turcilor din Asia Mică — cucerirea Adaliei la 24 august 
13615 — au trezit speranţe disproporționate în comparaţie cu faptul care le-a 
declanșat. Incitat de acest succes și influenţat de regele însuși, care a între- 
prins în anii următori un turneu de propagandă în Europa pentru a câștiga 
sprijin în vederea unei mari acțiuni împotriva islamului, papa Urban al V-lea 
proclamă la 12 aprilie 1363 cruciada generală (passagium generale) pentru 
anul 136554. 

Spiritul cruciadei s-a propagat şi în Europa central-răsăriteană; popasul 
regelui Ciprului la Cracovia, la curtea polonă, a fost prilejul unei importante 
reuniuni de capete încoronate şi alte personalităţi, care şi-au dat asentimen- 
tul la programul de cruciadă al lui Petru I de Lusignan, devenit acum pro- 
gram papals5. Dar protagoniștii cruciadei din această parte a Europei nu in- 
tenționau să se angajeze în ţinuturile îndepărtate spre care îi chema regele 
Ciprului. Cruciada lor avea să se desfășoare, ca și în trecut, în aria cuprinsă 
în propriul lor program de expansiune teritorială. 

Două mari iniţiative adoptate de Ungaria şi Polonia în anii imediat urmă- 
tori reuniunii de la Cracovia şi neîndoielnic în legătură nemijlocită cu aceas- 


53 A History of the Crusades, III: The fourteenth and fifteenth centuries, ed. by H.W. Ha- 
zard, Wisconsin, London, 1975, p. 353. 

54 Ibidem, p. 354; în luna următoare, papa i-a adus la cunoştinţă lui Ludovic hotărârea sa 
de a proclama cruciada generală şi i-a solicitat ajutor pentru regele Ciprului; Hurmuzaki, 1/2, 
p. 83-85. 

55 S. Steinherz, Die Beziehungen Ludwigs I. von Ungarn zu Karl IV, II, Die Jahre 1358-1373, 
în „Mittheilungen des Instituts für Österreichische Geschichte“, IX, 1888, p. 558-559; M. de 
Ferdinandy, Ludwig I. von Ungarn (1342-1382), în „Südostforschungen“, XXXI, 1972, p. 61; 
St. Zajoczkowski, Wilhelm de Machaut i jego wiadomości do dziejow Polski i Litwy w XIV 
wieku, în „Kwartalnik Historiczny“, XLIII, 1929, p. 217-228; R. Grodecki, Kongres Kra- 
kowski w roku 1364, Warszawa, 1939, p. 75-77. 

ta au adus o nouă însemnată modificare în situaţia politică a Europei răsări- 
tene şi sud-estice. În primăvara anului 1365, Ludovic de Anjou întreprinde o 
mare expediţie la Vidin, oraş pe care îl cucereşte nu mult timp după aceasta 
şi îl încorporează în regat, luându-l în captivitate pe ţarul Sracimir”; în anul 
următor, 1366, după pregătiri începute cu ani în urmă, Cazimir cucerește 
Vladimirul, reintegrând astfel sub stăpânirea sa directă sau indirectă, cu titlu 
feudal, cea mai mare parte a vechiului cnezat rus apusean desprins din Rusia 
Kieviană””. 

La începutul anului 1365, Ludovic se afla în conflict deschis cu Țara Ro- 
mânească, unde de curând instauratul la domnie Vladislav I (Vlaicu) conti- 
nua direcţia politică iniţiată de Nicolae Alexandru în anul 1359, şi cu Moldo- 
va, care se sustrăsese de curând dominaţiei sale. Două acte emise de rege la 
câteva săptămâni distanţă — 5 ianuarie și 2 februarie 1365 — înregistrează în 
același timp conflictul care îl opunea celor două ţări și a doua manifestare si- 
multană a luptei acestora pentru emanciparea de sub hegemonia angevină. 
Rezistenţa celor două ţări s-a integrat dealtminteri într-o acțiune mai largă de 
opoziţie față de dominaţia regatului angevin. 

Actul regal din 5 ianuarie 1365 anunţă pregătirea campaniei împotriva 
Ţării Româneşti, care părea condamnată să devină prima ţintă a noilor iniția- 
tive ale Ungariei angevine în cadrul general de acţiune stabilit la Cracovia. 
Actul de convocare a oastei regatului înșiră capetele de acuzaţie împotriva 
politicii lui Nicolae Alexandru și a fiului şi succesorului său Vladislav care 
în esenţă se reduc la unul: refuzul de a recunoaște supremaţia regelui şi în- 
deosebi dreptul acestuia de a controla viaţa politică a ţării lor. 

Când pregătirile pentru campania proclamată împotriva Ţării Românești 
erau în plină desfășurare, Ludovic înregistra vestea răscoalei din Moldova, 
de unde fusese izgonit Balc, fiul lui Sas, succesorul lui Dragoș la conducerea 
țării pe care regele se îndârjea să o considere încă „a sa“. Actul regal din 2 
februarie 1365 trece asupra lui Balc și alor săi domeniul maramureşan al vo- 
ievodului Bogdan şi al fiilor săi, „necredincioși învederaţi ai noştri, pentru 
blestemata lor vină de necredință, din aceea că acel Bogdan şi fiii săi, ful- 
gerați de diavolul, dușmanul neamului omenesc [...], plecând pe ascuns din 
zisul nostru regat al Ungariei în suspomenita noastră ţară moldoveană unel- 
tesc să o păstreze spre paguba maiestăţii noastre“. Luând act de rebeliunea 
lui Bogdan şi a fiiior săi şi, observaţie semnificativă, „pentru ca nebunia lor 


56 Asupra acțiunii lui Ludovic la Vidin, v. mai recent M. Holban, Contribuții la studiul 
raporturilor dintre Țara Românească și Ungaria în legătură cu problema Vidinului, în „Studii 
şi materiale de istorie medie“, I, 1956, p. 7-62, cu bibliografia problemei. 

57 P, W. Knoll, op. cit., p. 165-167. 

să nu fie cumva pildă altora, care ar cuteza fapte asemănătoare“, regele 
casează toate actele întocmite în favoarea lor. Moldova, de unde fugise Balc, 
„nu fără vărsarea sângelui său însuși şi îndurarea de răni cumplite şi cu moar- 
tea crudă a fraţilor şi rudelor sale şi a multor slujitori de ai lui“58, era așadar 
pierdută pentru regatul angevin. Formula mărcii regale sub un voievod ro- 
mân, de strictă fidelitate față de rege, eșuase. Cel de al doilea stat român îşi 
găsise la rândul său drumul spre existenţa de sine stătătoare, care avea să fie 
consolidată, ca şi cea a Țării Românești, printr-un şir de lupte împotriva ten- 
dinţelor restauratoare ale regalității angevine. 

Cele două ţări au evoluat în direcţii diferite de politică internaţională în 
deceniul următor. După cucerirea Vidinului de către Ludovic, Țara Româ- 
nească, mai direct expusă presiunii militare și politice a regatului ungar, ajun- 
ge la un compromis cu acesta. Cel mai târziu în toamna anului 1366, când 
Vladislav e desemnat de rege ca „voivoda noster transalpinus“5, recon- 
cilierea era realizată. Reconciliere precară, întrucât dominaţia directă a lui 
Ludovic la Vidin crea o situaţie deosebit de primejdioasă pentru Ţara Ro- 
mânească, amenințată acum și din sud de puterea regelui angevin. 

Pentru Ludovic stăpânirea Vidinului era un avantaj strategic și politic 
considerabil pe care era firesc să-l exploateze în scopul de a aduce Țara 
Românească la un regim de strictă dependenţă; pentru Vladislav, înlăturarea 
primejdiei sporite o dată cu instalarea trupelor ungare la Vidin era o necesi- 
tate elementară. 

Conflictul dintre regele Ungariei și domnul Țării Româneşti generat de 
acest antagonism fundamental și alimentat de situația creată în banatul de 
Vidin, unde populaţia se afla în stare de răscoală împotriva dominaţiei ange- 
vine, a izbucnit violent la sfârşitul anului 1368. Vladislav s-a arătat refractar 
față de solicitările regale de a participa la reprimarea răscoalei pe care pro- 
babil chiar o sprijinea. Cum atitudinea domnului român constituia o primej- 
die pentru situaţia regatului la Vidin şi pentru întregul program balcanic și de 
cruciadă al lui Ludovic, regele se hotărăşte să elimine primejdia şi organi- 
zează o dublă acţiune militară, de la Dunăre și din Transilvania, de zdrobire 
a forţei militare a Țării Românești (iarna 1368—1369). Oastea transilvăneană 
însă, după unele succese iniţiale, a fost înfrântă la cetatea Dâmboviţei, iar cea 
de la Dunăre nu a reușit — dacă ştirea cronicii ungare nu se referă la un fapt 
ulterior — decât să ocupe cetatea SeverinuluiS0. Luând iniţiativa în urma res- 

58 1. Mihalyi, op. cit., p. 56-58; DRH, D, I, p. 80-83. 

5 DRH, D, I, p. 83-84. 

40 Pentru evenimentele din 1368-1369, v. M. Holban, Contribuţie la studiul raporturilor din- 
tre Țara Românească şi Ungaria angevin, p. 32-50; cf. Şt. Ştefănescu, op. cit., p. 42-43; N. Con- 
stantinescu, Vladislav I, 1364-1377, Bucureşti, 1979, p. 103-125 (şi bibliografia aferentă). 

pingerii asaltului lui Ludovic, Vladislav trece la rândul său Dunărea și intră 
în Vidin cu sprijinul localnicilor S!. 

Dublul succes, defensiv și ofensiv al Țării Româneşti a modificat sensibil 
situaţia la Dunărea de Jos. Compromisul realizat între rege şi domn în urma 
acestor desfășurări exprimă fidel rezultatul înfruntării lor în cadrul larg al 
raportului de forţe general dintre regatul ungar și Ţara Românească. 

Modificarea cea mai însemnată s-a produs în privinţa statutului Vidinului. 
Renunţând la formula dominaţiei directe, Ludovic a permis restaurarea lui 
Sracimir, eliberat din captivitatea ungară, dar ca vasal al regelui, încadrat în 
sistemul de alianţe patronat de acesta. Acţiunea lui Vladislav la Vidin a im- 
primat așadar o sensibilă deviere programului balcanic al regelui Ungariei. 

Pe plan bilateral, noua reconciliere dintre rege şi domn, care a lărgit clau- 
zele înţelegerii anterioare, din 1366, a acoperit domeniile esenţiale ale rapor- 
turilor dintre Țara Românească şi regatul ungar: teritorial-politic, militar, co- 
mercial și confesional. 

Ca şi înțelegerile anterioare ale regalității angevine cu Basarab I și Nico- 
lae Alexandru, acordul încheiat de Ludovic cu Vladislav a însemnat confir- 
marea statului unitar constituit între Carpaţi şi Dunăre. Dar pentru a readuce 
şi menţine Țara Românească în sistemul de alianţe al regatului, prin mijloci- 
rea raporturilor feudo-vasalice, Ludovic concedează domnului român, cu 
titlu de feudă, Severinul — încă înainte de conflictul din 1368—1369 — şi 
Făgăraşul. Calitatea de ban al Severinului şi duce al Făgărașului e înscrisă în 
titlul lui Vladislav în noiembrie 1369, alături de recunoaşterea suzeranității 
regale („„Ladyzlaus dei et regis Hungarie gratia woyuoda Transalpinus et ba- 
nus de Zeurinio, necnon dux de Ffugaras...“)%2. În cadrul relațiilor exprimate 
laconic de termenii titlului lui Vladislav, domnul îşi desfăşoară activitatea 
militară la sudul Dunării, în sensul politicii lui Ludovic, lupta cu turcii şi cu 
aliaţii lor din ţaratul de Târnovo. 

Din punct de vedere comercial, adică al statutului însemnatei artere a co- 
merțului internațional care lega Europa centrală, prin Ungaria şi Transilvania 
— îndeosebi Braşovul — de gurile Dunării și Marea Neagră, Țara Românească 
înregistrează un însemnat succes. Dacă privilegiul acordat de Vladislav ne- 


$! Intrarea lui Vlaicu la Vidin şi reacţia localnicilor împotriva călugărilor franciscani care 
procedaseră la convertirea în masă a populaţiei, sub protecţia autorităţilor regale, a intrat larg 
în circuitul informaţiei contemporane; v. L. Waddingus, Annales Minorum, VIII (1347-1376), 
Quaracchi, 1942, p. 254-255; Chronicon observantis provinciae Bosnae Argentinae ordinis S. 
Francesci Seraphici, ed. E. Fermendzin, „Starine“, 22, 1890, p. 11—12. 

62 Hurmuzaki, /2, p. 148-149; DRH, D, I, p. 98-99. 

& Hurmuzaki, I/2, p. 198-200; DRH, D, I, p. 103-106. 

gustorilor braşoveni la 20 ianuarie 1368 a creat acestora un statut deosebit de 
favorabil, îndeosebi pe calea Brăilei%, totuşi, pentru Țara Românească, fap- 
tul marchează un însemnat progres faţă de încercarea din 1358 a lui Ludovic 
de a asigura braşovenilor o zonă de imunitate vamală până la Dunăre. Ţara 
Românească se impusese așadar ca partener la beneficiul vamal al activității 
comerciale care lega Marea Neagră de Europa centrală. 

În sfârşit, sub raport confesional, Vladislav acceptă numirea unui sufra- 
gan al episcopului Transilvaniei în Țara Românească, reînnoind o situaţie 
care data din vremea predecesorului săus5. 

Cooperarea restaurată în 1369 între Vladislav și Ludovic de Anjou nu 
avea să fie mult mai durabilă decât cea anterioară. Reconcilierea nu acoperise 
decât parţial factorii de antagonism dezvoltați în deceniile anterioare. O în- 
treagă evoluţie de politică generală a înclinat balanţa în favoarea acestor fac- 
tori în 1373. 

Adeziunea lui loan al V-lea Paleologul la unirea cu biserica romană, ac- 
ceptată în principiu în 1365-1366, cu prilejul călătoriei împăratului la Buda, 
şi perfectată în 1369, la Roma, crease un context favorabil relansării crucia- 
dei împotriva otomanilor, acţiune strict condiţionată de papalitate de restau- 
rarea unităţii creştine, sub conducerea ei5$6. 

Dar gestul împăratului nu a fost urmat de contravaloarea așteptată. În ciu- 
da unui şir de acţiuni — între care se înscriu și luptele lui Vladislav cu otoma- 
nii —, noua cruciadă de salvare a Bizanțului nu a avut loc. Pierzând inițiativa 
preluată cu succes în 1365-1366, mai ales prin recucerirea Gallipolei de către 
Amedeu de Savoia, puterile catolice au dat otomanilor posibilitatea de a se 
redresa. Înfrângerea zdrobitoare suferită de sârbi la Cirmen în septembrie 
1371 a redat otomanilor iniţiativa şi a modificat situaţia politică în Peninsula 
Balcanică. După ce a așteptat zadarnic cruciada, Bizanțul, unde factorii bise- 
riceșşti, larg sprijiniți de populaţie, erau refractari cooperării cu Apusul, cu 
prețul Unirii, înclină spre acceptarea suzeranității turceşti. În primăvara anu- 
lui 1373, când Ioan al V-lea Paleologul îl însoţeşte pe Murad într-una din 
campaniile sale din Asia Mică, noua orientare a politicii bizantine era fapt 
împlinitS7. Ea avea să antreneze în anii următori și alți factori politici din 


6 Hurmuzaki, XV/1, p.1—2; DRH, D, I, p. 86-88. 

65 Hurmuzaki, 1/2, p. 148-149; DRH, D, I, p. 98—99. 

6 O. Halecki, op. cit., p. 189-205; D.N. Nicol, The last centuries of Byzantium (1261-1453), 
London, 1972, p. 281. 

61 G. Ostrogorski, Storia dell'impero bizantino, Torino, 1963, p. 486. Potrivit bizantinis- 
tului sârb, înțelegerea turco-bizantină datează din 1372. Răsturnarea cursului politic la Bizanț 
se explică atât prin ineficiența cruciadei cât şi prin ostilitatea totală față de unirea cu biserica 


60 


Europa răsăriteană şi sud-estică, ameninţaţi de expansiunea regatului ungar 
şi de prozelitismul său confesional. 

Din anul 1373, dacă nu chiar din 1372, încep să apară și indiciile redes- 
chiderii conflictului între Ţara Românească şi regatul angevins?. În martie 
1373, Ludovic interzice importul sării din Țara Românească în regatul său€?, 
în mai 1373, papa Grigore al XI-lea proclamă interdicția vânzării mărfurilor 
de interes strategic, arme, fier etc., „turcilor şi românilor schismatici“70, semn 
al modificării direcţiei de politică externă a Ţării Româneşti. In vara anului 
următor, 1374, unii boieri din Ţara Românească, răsculați desigur împotriva 
domnului, se refugiază în Ungaria, iar Ludovic își rezervă încă atitudinea”!; 
faptul e indiciul tensiunii care se instaurase în raporturile dintre regele 
Ungariei şi domnul român, dar care nu ajunsese încă la conflict deschis. Scurt 
timp după aceasta, domnul Ţării Româneşti pierde posesiunile ţinute cu titlu 
feudal de la Ludovic. Cel mai târziu în 1376, dacă nu încă din anul precedent, 
războiul a izbucnit între cele două ţări; el s-a integrat într-una din cele mai 
mari încercări a popoarelor aflate în aria de expansiune a regatului angevin 
de a se elibera de sub presiunea sau dominaţia acestuia. 

Moldova, sub Bogdan, s-a menținut în afara influenței regatului angevin. 
Încercările lui Ludovic de a readuce țara, în acest interval, sub controlul său 
au eșuat, în ciuda unor repetate acţiuni militare de recuperare întreprinse de 
oștile regatului”?. Izvorul narativ ungar, extrem de laconic în această privință, 
nu cuprinde nici un detaliu asupra cronologiei sau desfășurării luptelor pen- 


romană a celei mai mari părți a populaţiei şi a factorului de decizie care era biserica. Ca alter- 
nativă la această alianţă cu Apusul a fost concepută formula alianței panortodoxe, de unde o 
serie de iniţiative ale Patriarhiei constantinopolitane față de statele care aparţineau confesiu- 
nii răsăritene, şi în cele din urmă, când aceasta s-a dovedit la rândul ei ineficace, împăcarea cu 
otomanii; D.A. Zakythinos, Demetrius Cydones et l'entente balkanique au XIV-e sicțle. La 
Grece et les Balkans, Athenes, 1947, p. 44-56. 

6 Pentru noua încordare a raporturilor între cele două state în această vreme, v. mai recent 
M. Holban, Contribuţii la studiul raporturilor dintre Țara Românească şi Ungaria angevină, 
p. 53-57, E. Lăzărescu, Nicodim de la Tismana şi rolul său în cultura veche românească, I 
(Până la 1385), în „Romanoslavica“, XI, Istorie, 1965, p. 257. 

5 Hurmuzaki, 2, p. 213; DRH, D, I, p. 106-107. 

7 Hurmuzaki, 1/2, p. 207. 

7! DRH, I, p. 107-108. 

72 „Item, fere singulis annis, vel in quolibet anno, movit exercitum contra aemulos et 
rebelles, et saepius contra Rachenos et Moldauos, omnimode diligentiam adhibendo, et maxime 
circa regnum Rascie“, Scriptores rerum hungaricarum, 1, p. 193. Pentru situația Moldovei 
între domnia lui Bogdan şi cea a lui Petru I, v. studiul lui Şt. S. Gorovei, Poziția internaționa- 
lă a Moldovei în a doua jumătate a veacului al XIV-lea, în „Anuarul institutului de istorie şi 
arheologie“ — Iaşi, XVI, 1979, p. 187-219. 

tru apărarea independenţei Moldovei sub Bogdan; el consemnează însă 
rezultatul final al luptei, respingerea încercărilor regelui Ungariei de a restau- 
ra vechea stare de lucruri în voievodatul de la răsărit de Carpaţi”. 

Politica lui Bogdan a fost continuată şi dezvoltată de succesorul său Laţcu 
(circa 1369 — circa 1377)'4. Pe planul afirmării statale, domnia lui Laţcu s-a 
manifestat hotărât prin două acţiuni însemnate, care probabil nu au fost decât 
desăvârşirea unor inițiative ale lui Bogdan: apropierea de Polonia, urmare a 
unei elementare căutări de sprijin extern împotriva presiunii constante a re- 
gatului angevin, şi stabilirea unei legături directe cu papalitatea; cele două 
acţiuni au fost de altminteri strâns legate între ele, întrucât legătura cu papali- 
tatea s-a stabilit prin mijlocirea ierarhiei catolice a Poloniei şi neîndoielnic cu 
ştiinţa regalității polone”5. 

Ca urmare a acestor inițiative, Laţcu a obținut din partea Curiei papale, în 
schimbul acceptării confesiunii catolice, un scaun episcopal la Siret, desprins 
din dioceza Haliciului şi aşezat în subordinea directă a papalităţii'6. „Ducele“ 
Moldovei — titlu pe care îl acordă papa lui Laţcu” —, consolida prin legătura 
stabilită cu papalitatea statutul internațional al „ţării“ sau „ducatului“ său, 
Moldovas&. 


Apogeul şi destrămarea puterii angevine în Europa răsăriteană. În 1370, 
la moartea lui Cazimir cel Mare, coroana polonă a revenit, conform conven- 
ţiilor încheiate între conducătorii regatelor ungar şi polon, regelui Ludovic de 


73 set quamvis per exercitum ipsius regis, saepius impugnatus extitisset, tamen crescente 
magna numerositate Olachorum inhabitantium illam terram, in regnum est dilatata“; Scri ptores 
rerum hungaricarum, |, p. 196. 

74 Pentru domnia lui Laţcu şi opțiunile sale politice, v. studiul fundamental al lui Jan 
Sykora, Poziția internațională a Moldovei în timpul lui Laţcu; lupta pentru independenţă și 
afirmare pe plan extern, în „Revista de istorie“, 29, 1976, p. 1135-1151. 

75 Ibidem, p. 1142-1144. 

76 „dictum oppidum Ceretense ac totam predictam terram seu ducatum Moldaviensem ab 
omni potestate, dominio, superioritate et iurisdictione ordinaria et diocesana et subiectione 
episcopali prefati episcopi Halecensis, seu gerentis se pro Episcopo Halecensi ac ecclesie Ha- 
lecensis et cuiuslibet alterius persone ecclesiastice in ipsius oppido et terra seu ducatu quam- 
cumque spiritualem seu ecclesiasticam potestatem sive iuresdictionem se pretendenti habere, 
et eius ecclesie seu dignitatis totaliter in perpetuum eximatis et etiam liberetis, constituentes 
et ordinantes quod solum et immediate sancte sedi apostolicae in spiritualibus subsit“, reco- 
manda papa Urban al V-lea celor trei ierarhi catolici din Polonia, Boemia și Silezia desemnaţi 
să cerceteze cererile lui Laţcu; Hurmuzaki, 1/2, p. 161. 

7 „nobilis vir Laczko dux Moldaviensis, partium seu nationis Wlachie...“; Hurmuzaki, 
V2, p. 160. 

% N. Iorga, Istoria românilor, III, p. 224. 

Anjou. Uniunea dinastică realizată acum între cele două regate i-a adus rege- 
lui Ungariei un considerabil spor de putere, consolidând tendinţele sale hege- 
monice în răsăritul şi sud-estul Europei”?. Dominația regatului ungar şi ten- 
dința de a o extinde asupra popoarelor din afia sa de expansiune se resimt 
acum cel mai apăsător. Paralel cu efortul de expansiune teritorială și domi- 
nație politică se manifestă, în formele cele mai riguroase, prozelitismul con- 
fesional al regelui angevin; pretutindeni cucerirea şi dominaţia au fost înso- 
tite de un necruţător efort de convertire la catolicism80. Dar, la fel ca în trecut, 
opresiunea a declanşat o puternică reacție împotriva unui efort de dominație 
care nega dreptul la autonomie într-una din zonele ei cele mai sensibile pen- 
tru omul medieval, confesiunea. 

Semnalul noii orientări, al reacției împotriva presiunii catolicismului, a 
venit de la Bizanţ, care după eșecul politicii de cooperare cu Apusul latin și 
după înfrângerea principilor sârbi de către otomani în toamna anului 1371 s-a 
decis la înţelegere cu noua putere în ascensiune rapidă. Situaţia creată de 
acest acord a fost folosită de Patriarhia constantinopolitană — câştigată la doc- 
trina isihastă a călugărilor atoniţi — pentru a bloca progresul catolicismului în 
aria de civilizaţie bizantină în sud-estul Europei ca şi în lumea rusă apuseană, 
expuse deopotrivă presiunii politice şi confesionale a regatului ungar. 

Manifestarea cea mai răsunătoare a politicii Patriarhiei constantinopolita- 
ne în această etapă, în scopul reconstituirii unităţii lumii ortodoxe pentru rezis- 
tenţa împotriva prozelitismului catolic, a fost reconcilierea cu biserica sârbă. 
O ambasadă solemnă a bisericii sârbe a fost primită fastuos la Constantinopol 
de împărat şi patriarh: anatema care apăsa asupra bisericii sârbe, după procla- 
marea unilaterală a patriarhiei sub Ștefan Dușan, a fost înlăturată şi drumul 
spre cooperare între Serbia şi Bizanţ era astfel deschis8!. În acelaşi timp, prin 
noul patriarh de Târnovo, Euthimie, biserica bulgară era și ea câștigată la 
doctrina isihastă și la colaborarea panortodoxă€?. Solicitudinea Patriarhiei din 
Constantinopol s-a întins şi asupra Rusiei apusene, fostul cnezat Halici-Vol- 


79 Pentru faza finală a domniei lui Ludovic, când a cumulat cele două coroane, v. mono- 
grafia lui J. Dabrowski, Ostatnie lata Ludowika Wielkiego 1370-1382, Krakow, 1918. 

% Ş. Papacostea, op. cit., p. 402-407. 

81 C. Jirecek, Geschichte des Serben, II, Gotha, 1911, p. 115-116; M. Lascaris, La Patriar- 
cat de Peč a-t-il été reconnu par l'Eglise de Constantinople en 1375? în Mélanges Charles 
Diehl, I, Paris, 1930, p. 171—175, se îndoieşte că Patriarhia constantinopolitană ar fi recunos- 
cut Patriarhia sârbă; pentru participarea la negocierile de la Constantinopol a lui Nicodim, re- 
'prezentant al curentului isihast în spaţiul românesc și colaborator al lui Vladislav, v. E. Lăză- 
rescu, Nicodim de la Tismana, p. 268. 

%2 A.E. Tachiaos, Le mouvement hesychaste pendant les dernières décennies du XIVe siècle, 
în „Klironomia“, V, 1974, 1, p. 118. 

hinia, supus acum unei puternice presiuni din partea catolicismului. Numit 
de patriarh în funcţia de mitropolit al Kievului, Rusiei şi Lituaniei, Ciprian 
Țamblac a avut sarcina de a cuprinde în frontul rezistenţei ortodoxe zonele 
întinse ale diocezei sales. 

Vasta acţiune diplomatică a Patriarhiei constantinopolitane a precedat 
îndeaproape una din cele mai puternice reacţii ale popoarelor din sud-estul şi 
răsăritul Europei împotriva dominaţiei angevine. În 1376 şi 1377, Ludovic de 
Anjou a trebuit să înfrunte una din cele mai grave şi întinse răscoale împotri- 
va sistemului său de dominație pe toată aria cuprinsă de efortul său hege- 
monic. 

În sud, primejdia venea de la otomanii sultanului Murad, coalizați cu bul- 
garii țaratului de la Târnovo şi sprijiniți de Imperiul bizantin, de unde por- 
nise, pe plan spiritual, inițiativa reacției antilatine. Țara Românească, ale cărei 
raporturi cu regatul ungar se deterioraseră în anii precedenţi, intră în conflict 
deschis cu acesta?5. Dacă lipsesc indicii despre adeziunea Serbiei la acțiunea 
antiungară — plauzibilă în contextul reconcilierii sârbo-bizantine —, e sigur 
însă că banul Tvrtko al Bosniei, antrenat de curând în acţiune, asumă acum 
titlul de „rege din mila lui Dumnezeu“, fapt care, fără a însemna neapărat os- 
tilitate declarată faţă de dominația ungară, a atras inevitabil slăbirea acesteia 
în Peninsula Balcanică. Ansamblul poziţiilor dobândite în sud prin efortu- 
rile perseverente desfăşurate încă din primii ani de domnie a lui Ludovic era 
amenințat să se destrame ca urmare a acţiunii forţelor ostile coalizate?”. 


83 WI. Abraham, op. cit., p. 289-315; K. Chodynicki, Kos'ciól prawosławny a Rzeczpospo- 
lita Polska, Zarys historyczni (1370-1632), Warszawa, 1934, p. 27. 

4 J. Meyendorf, Society and Culture in the fourteenth Century. Religious Problems, în 
XVIe Congres International des Etudes Byzantines, Bucharest, 1971, p. 64-65; F. Tinnefeld, 
Byzantinisch-russische Kirchenpolitik im XIV. Jahrhundert, în „Byzantinische Zeitschrift“, 
XVII, 1974, 2, p. 374-375; legătura dintre politica balcanică a patriarhiei şi cea desfăşurată în 
lumea rusă a fost subliniată de J. Meyendorf, Alexis and Roman: a study in Byzantine-russian 
relations (1352-1354), în „Byzantinoslavica“, XXVIII, 1967, p. 287. 

85 N. Iorga, Studii și documente, XII, p. 275-276; M. Holban, Contribuţii la studiul rapor- 
turilor dintre Țara Românească și Ungaria angevină, p. 55-56. 

8% A. Huber, Ludwig I. von Ungarn und die Ungarischen Vassallenlânder, în „Archiv für 
Österreichische Geschichte“, XXXVI, 1885, 1-2, p. 43-44; VI. Corovic, Historia Bosne, 
Belgrad, 1940, p. 304-306; St. Guldesku, History of medieval Croatia, The Hague, 1966, 
p. 254. Interpretările asupra sensului acțiunii lui Tvrtko în raport cu Ungaria sunt variate. 

87 În urma victoriei repurtate de oștile sale împotriva coaliţiei adversarilor săi din sud, la 
începutul anului 1377, Ludovic îl informa pe seniorul Padovei, Francesco Carrara, despre des- 
făşurarea luptei: Cronica carrarese înregistrează în formă rezumativă relatarea cuprinsă în 
scrisoarea lui Ludovic către aliatul său din Padova: „Fu adunque nelle parte d'Ongaria una 
grandenissima bataglia tra la santa maghiestă del re Lodovigo e Radano prinzipo di Bulgaria 

Succesul campaniei împotriva adversarilor săi din sud i-a îngăduit lui Lu- 
dovic să-şi concentreze eforturile în nord şi în răsărit, unde poziţiile regatu- 
lui său erau tot atât de grav amenințate. 

În toamna anului 1376, lituanienii invadează în masă teritoriile polone, 
inclusiv cele din Rusia apuseană. Izvoarele, foarte lacunare, nu dezvăluie pri- 
cinile acestei acţiuni, dar concomitenţa ei cu reacţia adversarilor din sud- 
estul european al regatului ungar lasă să se întrevadă că invazia lituaniană, 
coroborată cu rezistenţa lumii ruse ortodoxe față de presiunea catolicismului, 
s-a integrat în ceea ce a fost ultima mare răscoală împotriva dominaţiei un- 
gare în zilele lui Ludovic de Anjou&:. Eliberat de primejdia din sud, la înce- 
putul anului 1377, Ludovic lansează, în acelaşi an, o mare campanie în nord. 

Departe de a fi ocolit Moldova, marile convulsiuni din anii 1376-1377 s-au 
răsfrânt puternic asupra situaţiei ei politice. Deşi foarte obscure, evenimente- 
le, care s-au succedat rapid, pot fi surprinse, dacă nu în detaliul lor, cel puţin 
în sensul general al desfășurării lor. 

Domnia lui Laţcu, ca şi cea a lui Vladislav al Ţării Româneşti, încetează 
în împrejurările create de răscoala angevină a popoarelor din sud-estul şi ră- 
săritul Europei. Moldova lui Laţcu, amenințată de uniunea personală polono- 
ungară, s-a asociat probabil adversarilor regelui Ungariei sau cel puţin a păs- 


infedelle; cioè che da una parte e da l’altra fu quaranta milia, person'e per parte e fugli una 
grande uccisione de infedelli e christiani, ma più de 'nfeedelli, e fu quasi per esser el re qua- 
si rotto da infedelli“; armurile trimise de venețieni adversarilor lui Ludovic au pericilitat situ- 
aţia acestuia înainte de victoria finală; dacă Radano e Radu, cum au presupus unii istorici, sau 
e o eroare de transcriere pentru Murad, cum au sugerat alții, rămâne o problemă deschisă; v. 
Gh. I. Brătianu, L'expédition de Louis ler de Hongrie contre le prince de Valachie Radu Ier 
Basarab en 1377, în „Revue historique du Sud-est Européen“, II, 1925, p. 73-82; idem, Les 
rois de Hongrie et les Principautes Roumaines au XIVe siecle, în „Bulletin de la Section his- 
torique de l’Académie roumaine“, XXVIII, 1947, p. 26-29; B. Homan, Gli Angioini di Napoli 
in Ungheria, 1290-1403, Roma, 1938, p. 566-567. S-a propus şi lectura: „Radom e turco e re 
di Bulgheria“; I. Minea, Cherana sau Cherața?, în „Cercetări istorice“, I, 1925, p. 412-413. 
Independent de identitatea incertă a lui Radomo din cronica carareză e sigur că Țara Româ- 
nească se afla în conflict militar cu Ungaria la această dată, cum o, dovedesc variate surse, şi, 
mai mult că acţiona în cooperare cu ceilalți adversari ai lui Ludovic. Un izvor mai târziu, pre- 
tios însă şi pentru secolul al XIV-lea, afirmă că Murad s-a coalizat cu forţele ostile Ungariei: 
„...fece poi (=Murad) una legha con li Bulgari, Valacchi e con li Gotti et lo imperador di 
Constantinopoli, contro il regno di Ungaria“; Spandugino, în K.N. Sathas, Documents inédits 
relatifs à l'histoire de la Grèce au Moyen Åge, IX, Paris, 1890, p. 146. Constatarea nu se poate 
aplica decât evenimentelor din 1376 şi 1377, după cum vom arăta mai larg într-un studiu spe- 
cial asupra conflagrației generale care a cuprins Europa sud-estică şi răsăriteană în aceşti ani. 

88 Pentru izvoarele care semnalează invazia lituaniană în Polonia în 1376, v. J. Dabrowski, 
op. cit., p. 303-306. 

8 J, Dabrowski, op. cit., p. 306-314. 

trat o expectativă ostilă. Sosit în Transilvania în iulie sau cel mai târziu în 
august 1377, Ludovic s-a îndreptat spre teritoriile ruse apusene pentru a-i 
înfrunta pe lituanieni. Succesul repurtat i-a inspirat proiectul de a desprinde 
cnezatele ruse apusene de coroana polonă pentru a le aduce sub autoritatea 
celei ungare”, proiect care avea să devină curând realitate”!. La sfârşitul lunii 
septembrie 1377, cnezii Alexandru și Boris Koriatovici au primit „ducatul 
Podoliei“, cu titlul de feud de la coroana ungară”. În legătură directă și ime- 
diată cu expediţia împotriva lituanienilor, înainte de declanșarea acesteia, 
concomitent cu desfăşurarea ei sau, încă mai probabil, după încheierea ei, în 
cadrul politicii regale de recuperare a poziţiilor pierdute, a avut loc episodul 
„domniei“ moldovene a lui Jurg Koriatovici”. Episod foarte scurt, căruia i-a 
pus capăt o răscoală a localnicilor, sprijiniți de o invazie lituaniană, prilej de 
îmbogăţire a martirologului franciscan cu doi noi martiri căzuți pentru cre- 
dință în Moldova, la Siret”%. Dar noi mari victorii ale oştilor ungare și ale 


% „1377. Anno itaque praefato princeps Wladislaus, filius Boleslai de Opol, totius Russie 
dux et dominus, pacis sectator, ejusdem indefessus prosecutor, cernens quod nobile dominium 
Russiae propter insultus Lituanorum pacifice teneri non possit, ipsum domino Lodvico regi 
Ungariae et Poloniae pro terris et ducatibus videlicet Dobrinensi, Gnewcoviensi et Bidgo- 
stiensi, resignaverit“; Jan z Czarnkow, Kronika, p. 680. 

9I! G. Rhode, op. cit., p. 235-236, fixează data desprinderii de drept a cnezatelor ruse apu- 
sene de coroana polonă şi alipirea lor la coroana ungară în iama 1378—1379. 

% „duces Podolie... ducatum Podolie receperunt in feudum a corona dicti regni“; scrisoare 
a lui Ludovic din 29 septembrie 1377, citată de H. Jablonowski, Westrussland zwişchen Vilna 
und Moskau, Die politische Stellung und die politischen Tendenzen der russischen Bevöl- 
kerung des Grossfürstentums Lituanien im 15. Jh., Leiden, 1961, p. 16, n. 1. 

% Rolul lui Jurg Koriatovici în viața politică a Moldovei e anterior domniei lui Petru I; 
N. Iorga, Studii și documente, I-II, Bucureşti, 1901, p. XXVII; el nu a fost însă un exponent 
al unei reacții ortodoxe, cum au crezut N. Iorga şi alți istorici români, ci un instrument al po- 
liticii lui Ludovic de Anjou în Europa răsăriteană. Cnezii lituanieni din familia Koriatovici in- 
stalați în Podolia, la o dată incertă, au întreținut raporturi de fidelitate constante cu Cazimir şi 
apoi cu Ludovic; v. P.W. Knoll, op. cit., p. 244—246 şi nota precedentă. Sfârşitul stăpânirii Ko- 
riatovicilor în Podolia e legat de un act de fidelitate față de coroana ungară. Pentru problema 
lui Jurg Koriatovici în Moldova, v. studiul lui P.P. Panaitescu, Jurii (Jourg) Koriatovic, prince 
lituanien et la Moldavie, în vol. Juvilejnyi Zbirnik Hrusevskoho, I, Kiev, 1928, p. 462-465; 
lucrarea mai recentă a lui Al. Boldur, Die Herrschaft des litauischen Fürsten Jurij Koriat in 
der Moldau (1374-1379), în „Siidostforschungen“, XXXII, 1973, p. 9-32, e lacunară sub ra- 
port documentar şi inexactă sub raportul interpretării; v. aprecierea corectă asupra acestei lu- 
crări la Şt.S. Gorovei, L'Etat roumain de l'est des Carpates, p. 479. 

Pentru apartenenţa lui Jurg Koriatovici la catolicism, v. observaţiile pertinente ale lui Gh. 
Moisescu, op. cit., p. 106. 

% „1378. Eodemanno in Cereth Vualachiae minoris, ab infidelibus arbores adorantibus duo 
Fratres fuerunt sacro martirio coronati“, în „Archivum Francescanum Historicum“, III, 1910, 
p. 700; pentru problema complicată a datării şi localizării evenimentului, v. Gh. Moisescu, op. 
cit., p. 91-95. 

celor ale Ordinului teutonic împotriva lituanienilor în 1378 au făcut posibilă 
restabilirea situaţiei şi în Moldova, care reintră în sfera de influență a rega- 
tului angevin, sub o nouă domnie, a lui Petru I. Ca şi predecesorul său Laţcu, 
Petru acceptă confesiunea catolică, dar sub egida regatului angevin”. Un rol 
deosebit în patronajul bisericii catolice din Moldova a revenit mamei lui 
Petru, Margareta”. 

Și Ţara Românească pare să se fi reconciliat cu regatul ungar sub semnul 
hegemoniei restaurate a lui Ludovic de Anjou, în ultimii ani de domnie a 
acestuia. Dreptul acordat de Urban al VI-lea minoriţilor din vicariatul Bos- 
niei de a înființa mănăstiri în Serbia și în Țara Românească („in partibus Ras- 
cie et Basarat“) în iunie 1379%, instituirea unor inchizitori în Ţara Româ- 
nească şi Moldova, la 1 aprilie 1381%, dar mai presus de toate înfiinţarea, la 


95 Pentru instaurarea lui Petru I în domnie în contextul creat de marile victorii ale lui Lu- 
dovic I în Europa răsăriteană şi sub oblăduirea acestuia, v. N. Iorga, Studii și documente, I-II, 
p. XXVIII-XXIX. Jurământul de fidelitate al aceluiaşi la Lwów către Vladislav Iagiello a în- 
semnat o nouă orientare politică de la opţiunea ungară, impusă, la cea polonă; $. Papacostea, 
La fondation de la Valachie et de la Moldavie, p. 395. 

La prima perioadă a domniei lui Petru I se referă desigur cronicarul lui Ludovic I, care 
foloseşte tehnica amalgamării faptelor din epoci diferite, când afirmă: „Wayvodae vero qui per 
Olachos ipsius regni eliguntur, se esse vassalos regis Hungariae profitentur, ad homagium 
praestandum obligantur, cum censu persolvere consueto“; Scriptores rerum hungaricarum, I, 
I, p. 196. 

% La 26 ianuarie 1378, papa Grigore al XI-lea acordă „doamnei“ Moldovei, Margareta de 
Siret („nobili mulieri Margarethae de Cereth, dominae Valachiae Minoris“) dreptul ca du- 
hovnicul ei să-i poată acorda iertare deplină de păcate, „in articulo mortis“; Acta Gregorii Pp. 
XI, 1370-1378, ed. A.L. Tăutu, Roma, 1966, p. 493—494; nu e lipsit poate de interes pentru 
istoria Moldovei în această vreme faptul că papa Grigore al XI-lea a acordat în același timp 
un privilegiu similar lui Alexandru Koriatovici, cneaz al Podoliei; ibidem, p. 494. 

Margareta nu era catolică din naştere, cum s-a crezut mult timp, ci convertită la catoli- 
cism: „Dominus ipsorum aliquando conversus fuit ad fidem nostram catholicam et specialiter 
mater sua domina Margarita per unum fratrem predicatorem vicarium generalem illarum par- 
tium“; A. Kern, Der „Libellus de notitia orbis“ Johannes III. (de i. O.P. 
Erzbischofs von Sultanieh, în „Archivum Fratrum Praedicatorum“, VIII, 1938, p. 104. În vara 
anului 1378, Ludovic nu era încă decis să se oprească la această soluție şi întrevedea încă posi- 
bilitatea restaurării descendenţei lui Dragoş în voievodatul Moldovei; posesiunile pe care le-a 
acordat la 20 august 1378 lui Balc, Dragoş şi lui Ioan, urmau să fie ţinute de aceştia „ita ut non 
aliter ab eisdem aufferre valeret, nisi dato prius simili concambio in regno Russie vel eisdem 
Wayvodatus terre Moldavie concessa possessione“; Documenta historiam Valachorum in 
Hungaria illustrantia usque ad annum 1400 p. Cristum, ed. E. Lukinich, L..Galdi, A. Fekete 
Nagy şi L. Makai, Budapest, 1941, p. 279-280. 

9 Hurmuzaki, 1/2, p. 268-269. 

% Un „inquisitor haereticae pravitatis“ urma să fie numit pentru Armenia şi Georgia, un 
altul în Grecia și Tartaria, „ac alium in Ruscia et Valahia majori et minori“; Bullarium Ordinis 
FF. Praedicatorum, II, p. 299; cf. R. Loenertz, La Société des frères pérégrinants. Etude sur 
l'Orient dominicain, |, Roma, 1937, p. 75. 

9 mai 1381, a episcopiei catolice a Argeşului, din iniţiativa lui Ludovic de 
Anjou şi în dependenţă de ierarhia ecleziastică superioară a regatului ungar”, 
sunt semnele reintrării Ţării Româneşti, în timpul domniei lui Radu I, în orbi- 
ta puterii angevine, restabilită după grelele înfruntări din 1377. Anii care au 
urmat până la moartea lui Ludovic au fost vremea apogeului puterii politice 
a regelui Ungariei; ei s-au caracterizat şi prin cea mai grea apăsare a politicii 
sale confesionale asupra popoarelor dominate, în scopul de a le aduce la uni- 
tatea de credinţă, în spiritul indicaţiilor papalității din Avignon, dar mai ales 
pentru a se asigura de fidelitatea lor!%. 

Dispariţia regelui Ludovic în 1382 şi criza puterii centrale în regatul un- 
gar în anii următori au provocat rapida dezagregare a sistemului său de domi- 
nație în sud-estul şi răsăritul Europei. Statele aduse şi readuse de regele an- 
gevin sub puterea sa se desprind din nou din aria de dominație a regatului 
ungar Și își redobândesc libertatea de acţiune. Moldova, revenită sub autori- 
tatea lui Ludovic după evenimentele din 1377, se orientează hotărât spre 
regatul polon, care, unit cu Lituania din 1385, recuperează printr-o acţiune 
militară decisivă teritoriile ruse apusene. La Lwów în 1387, Petru Muşat an- 
gajează hotărât Moldova, prin jurământul de fidelitate față de Vladislav Ia- 
giello, în direcţia cooperării cu Polonia. În același timp, el inițiază negocieri 
cu Patriarhia din Constantinopol care avea să confere Moldovei un scaun 
mitropolitan, iar domnilor ei titlul de „autocrator“ sau „samodârjeţ:“, „de sine 
stătător“, care exprimă noul statut al ţării. La sfârşitul domniei lui Petru Mu- 
şat sau la începutul celei a succesorului său, Roman, care asumă titlul de 
domn „de la munte până la mare“, Moldova devine stat pontic şi își realizea- 
ză unitatea teritorială prin absorbţia formaţiunei sau formațiunilor teritoriale 
din sudul ţării şi prin lichidarea resturilor dominaţiei tătare!0l. Asocierea 
Ţării Românești, sub Mircea, la alianţa cu Polonia, prin mijlocirea Moldovei, 
în scopul de a preîntâmpina revirimentul regatului ungar și al pretențiilor sale 


9 „Dominus noster dominus Urbanus papa VI. VII. Id. Maii anno quarto erexit locum dé 
Argos in Walachia maiori in civitatem et constituit ecclesiam cathedralem, cui praefecit in 
episcopum fratrem Nicolaum Antonii ordinis praedicatorum et vocatur ecclesia Argensis in 
provincia Colocensi“; Der Liber Cancellariae Apostolicae vom Jahre 1380 und der Stilus 
palatii abbreviatus Dietrichs von Nieheim, ed. G. Erler, Leipzig, 1888, p. 25-26; semnificația 
politică a faptului, în ceea ce priveşte raporturile dintre regatul ungar şi Țara Românească, a 
fost corect evidenţiată de I. Minea, Din trecutul stăpânirii româneşti asupra Ardealului. Pier- 
derea Amlașului şi Făgărașului, Bucureşti, 1914, p. 14-15 şi Z. Pâclişanu, Ungaria și acțiu- 
nea catolică în Orient, în „Revista istorică română“, XIV, 1944, p. 189. 

1% Ş. Papacostea, op. cit., p. 402-407. 

10! Idem, La începuturile statului moldovenesc. Consideraţii pe marginea unui izvor necu- 
noscut, în „Studii şi materiale de istorie medie“, VI, 1973, p. 43-59. 

de dominație a adus din nou cele două ţări române în aceeași tabără, de data 
aceasta în lumina documentaţiei istorice. 

În intervalul de jumătate de secol care s-a scurs de la începutul ofensivei 
pentru înlăturarea dominaţiei tătare la răsărit de Carpaţi şi până în ultimul 
deceniu al secolului al XIV-lea s-a desăvârşit emanciparea politică al Țării 
Româneşti şi Moldovei în lupta împotriva Hoardei de Aur și apoi a regatului 
angevin, care s-a străduit să-și asigure un control efectiv asupra lor. Câteva 
decenii după Ţara Românească, Moldova își afirmă identitatea statală şi res- 
pinge încercările repetate ale regatului angevin de a-i impune dominaţia. În 
acelaşi interval care a asigurat succesul final al celor două ţări împotriva he- 
gemoniei ungare s-a desăvârşit și organizarea lor statală, prin înzestrarea cu 
instituţiile fundamentale ale statului medieval de sine stătător: domnia auto- 
crată și scaunul metropolitan, dependent direct de Patriarhia de la Constanti- 
nopol. Evoluţia spre statul de sine stătător s-a desăvârşit în cooperare cu Bi- 
zanțul, opţiune esenţială în istoria celor două ţări, care a însemnat implicit şi 
opoziţia fățişă faţă de politica confesională a regatului angevin. 

Constituite în cursul secolului al XIV-lea și consolidate prin crearea insti- 
tuţiilor neatârnării, cele două state româneşti îşi dezvoltă organizarea internă, 
îşi afirmă interesele vamale şi comerciale în raport cu politica comercială a 
celorlalte puteri, își fixează marile opțiuni de politică externă. State indepen- 
dente, cu o neatâmare câştigată prin lupte îndelungate, Ţara Românească şi 
Moldova erau pregătite să înfrunte noile mari încercări care aveau să amenin- 
te în deceniile şi secolele următoare existenţa lor statală. 


O ÎNTREGIRE DOCUMENTARĂ 
LA ISTORIA ÎNTEMEIERII MOLDOVEI" 


Întemeierea Moldovei, adică constituirea celui de al doilea stat românesc, 
a fost pe planul relaţiilor internaţionale una din urmările desprinderii spațiu- 
lui est-carpatic de sub hegemonia Hoardei de Aur. Procesul, deschis de ofen- 
siva polono-ungară în cnezatul Halici, începând din 1340, a cunoscut nume- 
roase vicisitudini militare şi politice, rezultate în principal din ciocnirea de 
interese în aria est-carpatică între regatele polon și ungar, de o parte, Hoarda 
de Aur, forța dominantă încă în această regiune, și cnezii lituanieni, cu aspi- 
rații de dominație în cnezatele ruse apusene, pe de altă parte. Principalele 
evenimente rezultate din această înfruntare s-au grupat în două etape. Cea 
dintâi etapă, la care se referă studiul de faţă, e cuprinsă între anii 1340 și 
1349; la capătul ei, cnezatul Halici şi cea mai mare parte a Moldovei au tre- 
cut din aria de dominație a Hoardei de Aur în cea a regatelor catolice Polonia 
şi Ungaria. Cea de a doua etapă, delimitată de anii 1350 şi aproximativ 1355, 
s-a încheiat, după noi contraofensive tătare și lituaniene, cu statornicirea situ- 
aţiei anterior create şi cu înfrângerea definitivă a puterii tătare în aria apu- 
seană a dominaţiei ei!. 

Dacă liniile generale ale evoluţiei situaţiei internaţionale în aceste teritorii 
sunt astăzi îndeajuns de bine cunoscute, în schimb, cronologia evenimentelor 
în cadrul celor două etape amintite e mult mai anevoios de stabilit din prici- 
na sărăciei și caracterului vag al izvoarelor disponibile. Constatarea, valabilă 
pentru ansamblul spațiului. est-carpatic, se aplică cu precădere Moldovei, 
pentru care informaţia, îndeosebi pentru prima din cele două etape indicate, 
e extrem de parcimonioasă. Și totuși investigarea izvoarelor nu a epuizat încă 

* Publicat în „Anuarul Institutului de Istorie şi Arheologie A.D. Xenopol“, XXI, 1984, 

. 111-117. 
i ! Bibliografia esențială a problemei la Ş. Papacostea, Triumful luptei pentru neatârnare: 
întemeierea Moldovei și consolidarea statelor feudale românești, în vol. Constituirea statelor 
feudale românești, Bucureşti, 1980, p. 166-169. 

posibilitățile de adâncire a acestui interval din istoria noastră medievală, în 
contextul istoriei generale. 

Încercarea Poloniei în 1340 de a anexa cnezatul Halici, după uciderea 
cneazului Boleslav Iurii, s-a încheiat cu un eșec. Cu sprijinul Hoardei de Aur, 
boierii ruşi au reușit să respingă, în această etapă, dominaţia polonă, care tin- 
dea să se extindă asupra teritoriilor lor; acordul încheiat de ei cu regele Ca- 
zimir în cursul anului următor le-a asigurat autonomia politică și bisericească 
sub o căpetenie autohtonă, „capitaneus“ sau „provisor terre Russie“, cu recu- 
noașterea suzeranității nominale polone sau polono-ungare. Luptele din 1340 
din cnezatul Halici, cu o însemnată componentă confesională, au avut cores- 
pondent pe teritoriul viitoarei țări a Moldovei, unde, în acelaşi an, e semnalat 
un martir franciscan la Siret?. 

În vara anului 1341, după retragerea tătarilor care invadaseră Polonia ca 
răspuns la ofensiva polonă, regele Cazimir părea hotărât să redeschidă acțiu- 
nea militară în teritoriile ruse apusene, în care scop a cerut papei Benedict 
XII să-l dezlege de angajamentele asumate față de căpetenia haliciană, pe 
nume Detko?. Dar nici în a doua jumătate a anului 1341 şi nici în cursul anu- 
lui următor, 1342, nu sunt semnalate acţiuni ofensive polone în teritoriile ruse 
apusene. Puținele izvoare referitoare la împrejurările politice şi militare din 
acest spaţiu lasă să se întrevadă mai degrabă iniţiative tătaro-lituano-ruse de- 
cât acţiuni ofensive ungaro-polone. 

Indiciile unor pregătiri de ofensivă a regatelor catolice în aria de domina- 
tie a Hoardei de Aur apar în schimb în 1343. În iulie 1343, regele Cazimir în- 
cheie la Kalisz pacea cu Ordinul teutonic, care a eliberat forța militară a re- 
gatului său de unul din fronturile în care era angajată, făcând-o disponibilă 
pentru expansiunea în teritoriile ruse apusene”. La sfârşitul aceluiaşi an, ve- 
nind în întâmpinarea cererii regelui polon, Clement VI a cedat o parte din ve- 
niturile bisericeşti din Polonia în favoarea luptei împotriva „păgânilor și ne- 
credincioşilor, anume tătari, ruteni și lituanieni“S. 

Concomitent cu pregătirile polone şi neîndoielnic nu lipsite de legătură cu 
acestea — coordonarea politicii răsăritene a celor două forțe catolice a fost una 
din caracteristicile de frunte ale relaţiilor internaţionale în tot acest interval, 
până la triumful final asupra Hoardei de Aur şi a aliaţilor săi — s-au desfășurat 
şi cele ale regalității ungare. Unii dintre cercetătorii întemeierii Moldovei au 


2 Ibidem, p. 175. 

3 A. Theiner, Vetera monumenta Poloniae et Lithuaniae, I, 1217-1409, Romae, p. 434. 

4 G. Rhode, Die Ostgrenze Polens. Politische Entwicklung, kulturelle Bedeutung und geis- 
tige Auswirkung, I, Köln-Graz, 1951, p. 182. 

5 A. Theiner, op. cit., p. 468—469; cf. P. W Knoll, The Rise of the Polish Monarchy. Piast 
Poland in East Central Europe, 1320-1370. Chicago-London, 1972, p. 135. 

propus chiar, mai mult sau mai puţin justificat documentar, anul 1343 ca dată 
a primei mari expediţii împotriva tătarilor din Moldova a celui de al doilea 
rege angevinf. Dar, în lipsa unor dovezi mai sigure decât cele invocate, opţiu- 
nea istoricilor a oscilat între această dată și cea indicată de tradiţia istorio- 
grafică ungară, 1345/1346”. Un izvor neluat în seamă de specialiştii chestiu- 
nii nu numai că permite redeschiderea discuţiei cronologice dar face chiar 
posibile noi precizări cu privire la această etapă timpurie a „întemeierii“ Mol- 
dovei şi la evenimentele legate de ea. 

O cronică austriacă contemporană, anume cea a lui Ion de Viktring, Liber 
certarum historiarum, nefolosită în contextul evenimentelor amintite, cu- 
prinde o informaţie a cărei valoare nu poate fi îndeajuns subliniată. În șirul 
evenimentelor, înregistrate în bună tradiţie medievală în succesiune cronolo- 
gică, cronicarul notează sub anul 1343 o mare expediţie a regelui Ungariei 
„spre părţile transilvane“: „Ludewicus Ungarorum rex precipitis animi cum 
immenso exercitu vadens ad partes transsilvinas (variantă transsilvanas), 
amisis plurimis, rediit, fremens vindictam cotidie meditatur“€. („Ludovic 


6 D. Onciul, Originile principatelor române, în Scrieri istorice, I, ed. A. Sacerdoțeanu, 
Bucureşti, 1968, p. 706, care deplasează „pe la anul 1343“ expediția împotriva tătarilor, atri- 
buită anului 1345 de Chronicon Dubnicense. Gh. I. Brătianu admite şi el că în anul 1343 
„poate să se fi produs întâia expediție ardeleană la răsărit de Carpați împotriva tătarilor, din 
care a rezultat şi descălecatul lui Dragoș...“; Tradiția istorică a descălecatului Moldovei, în 
vol. Tradiţia istorică despre întemeierea statelor românești, Bucureşti, 1945, p. 142. Categoric 
în favoarea anului 1343, datare care ar exclude anul 1345, e Şt. Pascu, Contribuțiuni docu- 
mentare la istoria românilor în secolele XIII și XIV, Sibiu, 1944, p. 28-29 (extras din „Anuarul 
Institutului de istorie națională“, X, 1944); lucrarea îmbină datele cronicii cu informaţia docu- 
mentară, anume cu cea cuprinsă în indulgenţele papale din 1343. 

7 1. Moga consideră că expediţia proiectată în 1343 a fost amânată din pricina rebeliunii 
lui Bogdan în acest an şi că s-a desfăşurat efectiv în 1345/1346; Voevodatul Transilvaniei: 
Fapte și interpretări istorice, Sibiu, 1944, p. 60 (Extras din „Anuarul Institutului de istorie na- 
ţională“ , X, 1944). Potrivit lui Şt. Gorovei, „Ștefan Lackffy a condus în 1345 prima mare ex- 
pediţie antitătară în Moldova. ..“, Îndreptări cronologice la istoria Moldovei din veacul a XIV-lea, 
în „Anuarul Institutului de istorie şi arheologie“, Iaşi, X, 1973, p. 105. Unii dintre cercetători 
ezită între cele două datări posibile: „În anul 1343, sau, mai probabil în 1345, într-un moment 
în care tătarii intraseră în conflict cu negustorii italieni de la Marea Neagră şi erau angajaţi în 
război cu Polonia, Ludovic organizează împotriva lor o mare expediţie“ (cf. Istoria României, 
II, Bucureşti, 1962, p. 166). Istoricii nu au întrevăzut posibilitatea unei duble campanii, în 
1343 şi în 1345, astfel cum s-au întâmplat lucrurile în realitate. 

8 Johannis abbatis Victoriensis Liber certarum historiarum, ed. F. Schneider, t. II, Han- 
novriae et Lipsiae, 1910, p. 233 (Scriptores rerum germanicarum in usum scholarum); v. şi 
ediția anterioară a lui J. Fr. Boehmer, Fontes rerum germanicarum, I, Stuttgart, 1843, p. 449. 

Ioan de Viktring sau Victoriensis, călugăr de origine probabil lorenă, a fost abate al mănăs- 
tirii cistercite Viktring din Carintia. Legăturilor sale foarte strânse cu ducii austrieci şi cu re- 
gele Ioan al Boemiei li se datorește în bună măsură informația abundentă şi în general exactă 
de care dispunea şi pe care a introdus-o în cronica sa. 

regele ungurilor, precipitat din fire, mergând cu o oaste imensă în părţile tran- 
silvane, s-a înapoiat după ce a pierdut pe foarte mulți <dintre ai săi>; fremă- 
tând meditează zilnic la răzbunare.) În puţine cuvinte, aşadar, cronicarul 
semnalează intrarea în campanie a lui Ludovic de Anjou, „cu o oaste imen- 
să“, „spre părţile transilvane“ consemnează eşecul grav suferit de rege în 
această campanie încheiată cu numeroase pierderi şi pregătirile în vederea 
revanşei la care ar fi meditat fără întrerupere („zilnic“). Din păcate însă cro- 
nica austriacă omite să-şi informeze cititorii cu privire la adversarul împotri- 
va căruia s-a îndreptat Ludovic de Anjou și care i-a pricinuit o atât de gravă 
înfrângere. Rămâne istoricilor sarcina de a încerca să întregească lacuna cro- 
nicii şi să integreze noua informaţie în şirul faptelor cunoscute. 

Prima reacţie, cea mai elementară, care se impune aproape de la sine cer- 
cetătorului, e raportarea informaţiei cronicii austriece la cea cuprinsă în bio- 
grafia lui Ludovic redactată de Ioan de Târnave, care şi el semnalează, ca pri- 
mă acţiune a regelui, o campanie întreprinsă „cu o oaste numeroasă“, „în 
părţile transilvane“ , cu precizarea că ea s-a desfășurat împotriva saşilor rebeli 
față de regalitate: „De prima exercituali expeditione Ludowici regis, contra 
Saxones. Interea accidit, ut quaedam gens Saxonum, in eius regno, in parti- 
bus Transsilvanis, quasdam commotiones fecisset et censum consuetum ac 
iura regalia solvere denegasset. Copioso igitur moto exercitu, idem rex, cum 
suis baronibus, militibus, nobilibus et regnicolis, ad conterendam ipsorum 
proterviam, personnaliter accessit; et eis refrenatis, ac ad obedientiam reduc- 
tis, laudabiliter, triumphando remeavit“”. 

(„Despre prima expediție armată a regelui Ludovic contra sașilor. Între 
timp s-a întâmplat ca un oarecare neam al sașilor să facă turburări în regatul 
său, în părțile transilvane, și să refuze să plătească censul obişnuit și dreptu- 
rile regale. Regele, punând așadar în mişcare o armată numeroasă, a sosit în 
persoană cu baronii, cavalerii, nobilii şi cetăţenii regatului spre a zdrobi în- 
dărătnicia lor; şi, după ce i-a domolit și i-a redus la supunere, în chip demn 
de laudă, s-a înapoiat triumfal.““) 

Cele două texte, al lui Ioan de Târnave şi al lui Ioan de Viktring, cuprind 
trei elemente comune: data aproximativă a evenimentului (începutul domniei 
lui Ludovic pentru cel dintâi, anul 1343 pentru cel de al doilea), direcția 
(„părţile transilvane“) şi aprecierea amploarei expediției (o oaste numeroasă, 
respectiv imensă). Aici însă se opreşte asemănarea dintre cele două texte; în 
privinţa obiectivului ele se deosebesc; în vreme ce loan de Tâmave atribuie 
expediţia unei răfuieli cu saşii rebeli din Transilvania, loan de Viktring evită 
orice precizare referitoare la adversarul cu care s-a luptat regele. Deosebirea 


? J, G. Schwandtner, Scriptores Rerum Hungaricarum, I, Viena, 1746, p. 173. 

devine însă contradicţie flagrantă când e înfăţişat rezultatul campaniei: suc- 
ces deplin pentru biograful lui Ludovic, înfrângere dezastruoasă potrivit 
abatelui mănăstirii Viktring. Analiza elementelor convergente ca şi a celor 
discordante și contradictorii din cele două izvoare, întregită de informația 
complementară referitoare la evenimentele amintite și sprijinită pe cadrul 
general în care s-au desfășurat, îngăduie cercetării un şir de însemnate preci- 
zări şi, prin apropieri succesive, desprinderea liniilor mari ale evoluţiei, sche- 
ma generală, chiar dacă reconstituirea amănunțită a faptelor e încă imposi- 
bilă. Anticipând asupra expunerii subliniem doar că informaţiile citate din 
cele două cronici se referă la două evenimente diferite. 

Lacuna informaţiei lui loan de Viktring poate fi întregită prin elementele 
furnizate de indulgenţele papale acordate de papa Clement VI regelui Lu- 
dovic la 7 mai 1343, în legătură cu pregătirile sale de acţiune militară. În- 
tr-adevăr, la această dată, răspunzând unei cereri regale care trebuie să fi fost 
cu câteva luni mai veche, papa acordă „iertarea deplină a tuturor păcatelor“ 
celor care aveau să cadă pentru „apărarea credinţei catolice în război sau în 
lupta împotriva schismaticilor, tătarilor şi păgânilor și a altor neamuri necredin- 
cioase cu care regatul Ungariei este megieş şi vecin“!9; la aceeași dată papa 
acorda dezlegarea de post regelui și oştenilor săi care aveau să lupte „împo- 
triva numiţilor schismatici şi necredincioşi“!!. Așadar în primăvara anului 
1343, Ludovic de Anjou se pregătea să intre în campanie împotriva tătarilor 
păgâni şi schismaticilor — aderenţi ai confesiunii răsăritene —, deci într-un te- 
ritoriu în care aceștia coexistau şi puteau.coopera; cum în același timp știm 
din cronica lui loan de Viktring că regele Ludovic şi-a dus armata „în părţile 
transilvane“, acţiunea militară a regelui nu s-a putut desfăşura decât dincolo 
de Carpaţii răsăriteni, pe teritoriul viitoarei Moldove; constatarea confirmă 
punctul de vedere al acelora dintre istorici care au admis, fără a cunoaşte acest 
izvor, că cea dintâi acţiune militară antitătară pe teritoriul Moldovei a celui 
de al doilea rege angevin al Ungariei a avut loc în 134312; cu adăugirea că era 
îndreptată și împotriva românilor din acest spaţiu, desemnaţi, ca de atâtea ori 
în izvoare, sub denumirea generală de „schismatici“. Campania s-a încheiat, 

10 Bossányi, A., Regesta supplicationum, I, VI. Kelemen Pápa 1342-1352, Budapest, 
1916, p. 9, cf. DIR, C. Transilvania, IV, 1341-1350, p. 128. 

1! Bossányi, A., op. cit. p. 10; DIR, vol. cit., p. 129. 

Pe temeiul itinerariului regelui în 1343, se poate stabili că acţiunea sa militară s-a des- 


făşurat între sfârşitul lunii martie și mijlocul lunii august; v. Sebestyen B., A magyar királyok 
tartozkodasy helyei, Budapest, (f.a.), p. 39. 

ne informează cronica austriacă, cu o înfrângere gravă; iniţiativa a rămas din 
nou în mâna tătarilor. 

Care e însă raportul între informaţia lui loan de Viktring și cea a lui loan 
de Tâmave cu privire la expediţia spre părţile transilvane a lui Ludovic de 
Anjou? Evident, biograful lui Ludovic, atât de zelos în a tăinui sau atenua 
eşecurile eroului său, nu putea deschide biografia acestuia cu consemnarea 
unei înfrângeri. El a menționat expediţia „în părţile transilvane“, cea dintâi 
a regelui Ludovic, potrivit afirmației sale, dar nu a reţinut decât un efect 
secundar al acesteia, pacificarea saşilor nemulțumiți de fiscalitatea regală. S-a 
observat pe drept că „o mare desfășurare de forţe militare“, cea indicată de 
biograful lui Ludovic, „nu se potriveşte cu relativ ușoara închinare și îmblân- 
zire a crizei transilvane“!5. Trebuie admis aşadar că loan de Târnave fie a 
amintit un succes secundar intern, obținut de Ludovic în cursul campaniei din 
1343, trecând sub tăcere marea înfrângere suferită de el în raport cu țelul 
principal urmărit de acţiunea sa, ipoteza cea mai verosimilă!“, fie, mai puţin 
probabil, că a omis cu desăvârșire evenimentele din 1343 şi a început biogra- 
fia regelui cu închinarea sașilor în 1344. 

Oricum, spre sfârşitul verii anului 1343, regele s-a înapoiat înfrânt la re- 
şedinţa sa principală, unde punea la cale răzbunarea; deocamdată însă, tătarii 
invadează ei, din nou, după toate probabilitățile Transilvania, la sfârşitul anu- 
lui 1343 sau începutul anului 134415. 

O evoluţie similară se constată pe segmentul nordic al frontului deschis 
de puterile catolice în aria de hegemonie a Hoardei de Aur. Deși eliberat 


13 S, Iosipescu, Despre unele controverse ale istoriei medievale românești (sec. XIV), în 
„Revista de istorie“, 32, 1979, 10, p. 1970; autorul situează întregul episod în 1344, pentru 
a-l pune de acord cu informaţiile din acest an referitoare la un conflict între episcopul 
Transilvaniei, pe de o parte, şi nobili, secui şi saşi, pe de altă parte; nu e exclus ca şi în 1344, 
când prezenţa regelui e din nou atestată în Transilvania, el să fi venit însoțit de o „numeroasă 
oaste“; dar înfrângerea saşilor e pusă de autor pe seama „celei dintâi expediţii armate a 
regelui“ despre care ştim acum că a avut loc în 1343. Pentru alţi cercetători, răscoala saşilor 
la începutul domniei lui Ludovic de Anjou e o invenţie absolută a lui Ioan de Tâmave; cf. M. 
Holban, Din cronica relaţiilor româno-ungare în secolele XIII- XIV, Bucureşti, 1981, p. 140. 

14 Nu ar fi singura dată când un rege al Ungariei, în cursul unei operaţii de mare anvergu- 
ră dincoace de Carpaţi, rezolva pe parcurs şi chestiuni transilvane; v. de pildă înăbuşirea răs- 
coalei transilvane în 1467 de către Matia Corvin, înainte de intrarea sa în campanie în Mol- 
dova împotriva lui Ştefan cel Mare; cf. K. Giindisch, Participarea sașilor la răzvrătirea din 
anul 1467 a transilvănenilor împotriva lui Matia Corvin, în „Studia Universitatis Babeş- 
Bolyai“ , Historia, 2, 1972, p. 22-30. 

15 Şt. Pascu, op. cit., p. 29; mai concludente decât documentele semnalate aici, care se re- 
feră probabil la realități mult mai vechi, sunt referinţele cronicii ungare la expedițiile împotri- 
va tătarilor în 1345-1346, puse în legătură cu incursiunile tătare în Transilvania, semnalate ca' 
un fapt recent: „Item, cum gentes Tartarorum in regnum Hungarie sevientes, confinia partis 

definitiv de conflictul cu Ordinul teutonic, din vara anului 1343, Cazimir nu 
a înregistrat nici un succes împotriva tătarilor și a aliaţilor lor în cursul aces- 
tui an. Dimpotrivă, la sfârşitul anului 1343 şi în această zonă ofensiva apar- 
ţine tătarilor și forţelor coalizate cu ei, rutenii și lituanienii; solicitat de regele 
Cazimir, papa Clement VI îi concede acum însemnate sume de bani pentru 
organizarea rezistenţei împotriva acestor forţe care atacau „multiplu și frec- 
vent“ regatul polon!6. Potrivit lui Dlugosz, anul 1344 a adus Poloniei o nouă 
mare invazie tătară”. 

În 1345 însă tendinţa se răstoarnă ireversibil, iniţiativa revine precumpă- 
nitor regatelor catolice, succesul le favorizează tot mai net. În Moldova, 
oștile transilvane pătrund repetat în aria de dominație directă a Hoardei de 
Aur în 1345 şi 1346 şi obţin succese decisive în urma cărora stăpânirea tătară 
e refulată spre țărmul Mării Negre. În martie 1347 extinderea puterii regale 
în această arie părea suficient de asigurată pentru a justifica reconstituirea 
unei episcopii catolice în teritoriile extracarpatice, anume episcopia Mil- 
coviei!8. Scurt timp după aceste evenimente, cel mai târziu în 1349, regatul 
şi-a extins controlul spre nord, în teritoriul voievodatului originar al Mol- 
dovei!?. l 

Concomitent, Polonia s-a extins spre răsărit. La sfârşitul anului 1344 sau 
în cursul anului următor dispare cneazul Detko şi odată cu el autonomia Ru- 
siei haliciene. O reconciliere polono-lituaniană a înlesnit progresul polon în 
teritoriile ruse apusene, marcat clar de înființarea în 1345 a vicariatului fran- 
ciscan al Rusiei („vicaria Russie“), indiciu sigur al contextului politic favo- 
rabil penetrației catolicismului. În 1346 Cazimir ia titlul de „haeres Russie“ 
şi de „dominus Russie“?!, imitat de Ludovic care reintroduce în titulatura sa 
titlul de „Galicie et Lodomerie rex“??. În 1348, autoritățile din Wroclaw îi 


Transilvaniae et Siculos sepe infestarent ... “ ; Chronicon Budense, ed. J. Podhradczky, Budae, 
1838, p. 276-277. În aceeaşi direcție pledează și instituirea unui comandament regal care 
acoperea cea mai mare parte a frontierei cu Moldova; în 1344, Andrei Lackfi cumulează 
funcţia de comite al secuilor, de Braşov şi de Bistriţa; DIR, vol. cit., p. 213. Funcție defensivă 
care avea să asume şi o valență ofensivă. 

16 V, nota 5. 

17 J, Dlugosz, Historiae Polonicae libri XII, în Opera omnia, t. XII, ed. A. Przedziedzcki, 
Cracoviae, 1877, p. 213-214. Unii istorici au considerat, fără motive temeinice, că Dlugosz a 
reluat din eroare informaţia referitoare la invazia polonă din 1340-1341. 

% Şt. Gorovei, op. cit., p. 105; Ş. Papacostea, op. cit., p. 170-171. 

19 Ş. Papacostea, op. cit., p. 175. 

2 WI. Abraham, Powstanie organizacyi koscidla lacinskiego na Rusi, |, Lwów, 1904, p. 
192; Gh. I. Moisescu, Catolicismul în Moldova până la sfârșitul veacului XIV, Bucureşti, 
1942, p. 87. 

21 WI. Abraham, op. cit., p. 219. 

cereau lui Carol IV să obţină din partea lui Cazimir, în favoarea negustorilor 
lor, înlăturarea taxelor recent impuse pe drumul spre Rusia??. În 1349 cel mai 
târziu, teritoriul fostului cnezat al Haliciului se afla sub autoritatea regelui 
Cazimir. Cu decalaje cronologice minore, imposibil de precizat, versantul 
răsăritean al Carpaţilor, în Moldova, şi cnezatul Halici au intrat sub controlul 
regatelor ungar și polon. 

Evenimentele care au determinat această mutație de putere în Europu ră- 
săriteană în intervalul 1340-1349 au afectat nu numai soarta românilor din 
răsăritul Carpaţilor dar, în chip diferit, şi alte două organisme politice româ- 
nești: Ţara Românească şi Maramureșul. 

Succesul final al regatelor ungar şi polon, începând din anul 1345, în aria 
de dominație tătară, acolo unde eşuaseră în anii anteriori, a fost considerabil 
înlesnit de două iniţiative diplomatice deosebit de însemnate: reconcilierea 
regatului angevin cu Ţara Românească şi cea a regatului polon cu lituanienii. 

Biograful regelui Ludovic a înregistrat ca al doilea eveniment însemnat al 
domniei acestuia, petrecut așadar scurt timp după înscăunare, reconcilierea 
lui cu „Alexandru, voievodul transalpin“, un „principe sau baron foarte pu- 
ternic“ care rămăsese în stare de „rebeliune“ față de regat din vremea când 
„se răsculase“ împotriva regelui Carol Robert?%. Acceptat ca atare şi datat în 
primii ani de domnie a lui Ludovic, adică 1343 sau 1344, de cea mai mare 
parte a istoricilor care s-au ocupat de aceste împrejurări, evenimentul a fost 
deplasat de alţi cercetători după 1352, anul încetării din viaţă a lui Basarab”. 
Critica istorică a reașşezat faptul, astfel cum s-a petrecut şi cum l-a înregistrat 
loan de Târnave, la începutul domniei lui Ludovic de Anjou?6. Foarte proba- 
bil după eșecul din 1343, când s-a lăsat cârmuit de un ţel maximal — acela de 
a-şi extinde dominaţia asupra întregului teritoriu de la răsărit şi sud de Carpaţi, 
revendicat în secolul XIII de predecesorii săi arpadieni și apoi de tatăl său —, 
Ludovic a înţeles necesitatea de a-şi asocia Ţara Românească în lupta împo- 
triva tătarilor pentru a-i da o şansă de succes. Trecând peste impedimentele 
variate care stăteau în calea reconcilierii — în primul rând dificultatea politică 


2 G. Fejer, Codex diplomaticus Hungariae ecclesiasticus ac civilis, IX, |, Budae, 1883, 
p. 460, 463. 

% A. Prochaska, Urykwi z dzejów XIV w. (I. Przyczynek do sprawi zajecia Rusi przez Ka- 
zimierza W.), în „Kwartalnik Historyczni“, XVII, 1904, p. 211. 

2 Toan de Tâmave, op. cit., p. 174. 

25 V, referințe bibliografice la S. Iosipescu, op. cit., p. 1966-1970. 

26 Argumentația decisivă în favoarea datării timpurii a episodului, în concordanță cu 
cronologia biografului lui Ludovic, la Z. Pâclişanu, în „Revista istorică română“, XVII, 1947, 
1-2, p. 167-168, recenzie la E. Lăzărescu, Despre relațiile lui Alexandru voievod cu ungurii, 
în „Revista istorică“ , XXXXII, 1946, p. 115-139. 

şi morală care decurgea din renunţarea la obiectivul urmărit de Carol Robert 
în 1330 —, Ludovic recunoaşte la rândul său realitatea creată la sudul Carpa- 
ţilor la începutul secolului al XIV-lea, un puternic stat românesc de sine stătă- 
tor, a cărui existenţă și tatăl său fusese silit să o recunoască măcar timp de 
câţiva ani, cât durase acordul său cu Basarab. Eșecul din 1343 l-a determinat 
pe tânărul rege al Ungariei?” să modifice direcţia adoptată de Carol Robert în 
1330 la care acesta nu a mai renunțat până la capătul vieţii sale. După patru- 
sprezece ani de ostilitate, raporturile de cooperare dintre cele două state erau 
restabilite, iar esenţa acestei restabiliri a fost noua recunoaștere de către re- 
gatul ungar a dreptului la existență a Ţării Româneşti?5. Şi din nou biograful 
lui Ludovic, ca şi în cazul expediției din anul precedent, menţionează faptul, 
corect situat din punct de vedere cronologic, dar deplasează accentul de la 
conţinutul său esenţial — reconcilierea dintre cele două state în termenii acor- 
dului dintre Carol Robert şi Basarab, şi. renunțarea la obiectivele campaniei 
din 1330 — la modalitatea actului, contractul feudo-vasalic reînnoit prin în- 
chinarea fiului lui Basarab: artificiu de expunere care îi dă autorului posibili- 
tatea de a exalta figura eroului său și de a-i atribui din nou un mare succes. 
În fapt, prin înţelegerea cu Ţara Românească, Ludovic s-a resemnat la rândul 
său să recunoască o realitate care avea să contribuie decisiv la anihilarea ţe- 
lurilor sale şi ale regatului ungar în întreaga arie est şi sud-est carpatică. 
În contextul situaţiei politice modificate odată cu restaurarea cooperării 
dintre Țara Românească și Ungaria s-a dezvoltat mișcarea de apropiere de 
papalitate în rândurile căpeteniilor românilor din Transilvania și Banat, la 
care şi-a dat adeziunea şi „Alexandru al lui Basarab“, acelaşi care încheiase 
acordul cu Ludovic de Anjou%. Cum era de aşteptat, regalitatea ungară s-a 
interpus în aceste relații, străduindu-se să dirijeze în interesul ei prozelitismul 


27 Nu e exclus ca în 1343 Ludovic să fi avut de înfruntat şi ostilitatea Ţării Româneşti. O 
încordare între regat şi „schismatici“ în sudul Transilvaniei e consemnată în noiembrie 1343, 
din Sibiu, de arhiepiscopul de Strigoniu într-un act emis în favoarea mănăstirii Cârța, aşezată 
„la hotarul cel mai depărtat al regatului Ungariei, în spre partea schismaticilor, care a fost ne- 
spus de lovită, atât de acei schismatici cât şi de răii păzitori ai credinţei creştine...“ DIR, vol. 
cit., p. 160. 

28 Pentru termenii acordului, v. Ş. Papacostea, op. cit., p. 174; pentru diverse aspecte ale 
înţelegerii dintre Nicolae Alexandru şi Ludovic de Anjou, v. şi P. Iambor, Nobilii de Dăbâca 
și relațiile cu Țara Românească în veacul al XIV-lea, în „Acta Musei Napocensis“, XVI, 1979, 
p. 219-223. 

29 Consolidarea Țării Româneşti a făcut posibilă şi constituirea Moldovei ca stat de sine 
stătător şi emanciparea celor două ţări române de sub dominaţia regatului. 

30 Hurmuzaki, I, 1, p. 697-698; DRH, D, I, p. 60-61. 

catolic. Oricum faptul e un aspect important al progresului realizat de catoli- 
cism în Europa răsăriteană ca urmare a ofensivei regatelor catolice?!. 

Paralel cu reconcilierea dintre regatul ungar şi Țara Românească, în nord 
s-a produs cea dintre regatul polon şi principii lituanieni. Încercarea din iar- 
na 1344/1345 de a înfrânge rezistenţa lituanienilor şi de a-i scoate din rândul 
forțelor ostile puterilor catolice — una dintr-un şir îndelungat de încercări si- 
milare — s-a încheiat cu un insucces total*2. În cursul anului 1345, anterior 
lunii noiembrie, Cazimir se reconciliază şi încheie o alianţă cu lituanienii”, 
act care pe lângă o semnificaţie direct legată de conflictul său cu Ioan de Lu- 
xemburg, regele Boemiei, a avut şi urmări nemijlocite în sfera rusă apuseană; 
potrivit celei mai întemeiate exegeze a acestor evenimente, alianța polono-li- 
tuaniană s-a încheiat şi cu un compromis teritorial în temeiul căruia cnezatul 
Halici a revenit Poloniei, iar Volhinia lituanienilor34. 

În vreme ce autonomia Țării Românești se consolida prin noua reconci- 
liere cu regatul ungar, cea a „Ţării Maramureșului“ avea să cunoască o evo- 
luţie inversă ca urmare a aceloraşi evenimente. Politica răsăriteană a lui 
Ludovic de Anjou a accelerat mult declinul autonomiei maramureșene, așe- 
zată în zona „frontului“, şi încadrarea ţării în formula de organizare a rega- 
tului. Încă din 1343 îşi găseşte ecou în izvoare conflictul dintre regalitate şi 
reprezentantul principal al autonomiei maramureşene, Bogdan din Cuhea, 
„fost voievod al Maramureşului“, „infidel“ al regelui*5; conflictul înregistrat 
de actul regal în 1343 a avut neîndoielnic caracter local, dar s-a încadrat cu- 
rând în confruntarea de interese dintre autonomia maramureșeană și regalita- 
te. Coincidenţa în timp dintre evoluţia situaţiei din Maramureș și cea din vas- 
ta arie teritorială din răsărit cuprinsă de politica ofensivă a regatelor ungar şi 
polon, îndeosebi de acţiunea din Moldova, în cazul de faţă campania lui Lu- 
dovic din 1343, nu a fost întâmplătoare; ea avea să devină tot mai evidentă 
în anii următori şi a culminat cu trecerea lui Bogdan dincolo de Carpaţi, oda- 
tă cu care a triumfat lupta de emancipare a Moldovei. Al doilea moment 


31 Aproape concomitent s-a înființat vicariatul franciscan în Rusia haliciană; în 1347 sudul 
Moldovei a fost cuprins într-o organizație episcopală catolică, episcopia Milcoviei (v. mai 
sus). 

32 ]. A. Fessler şi E. Klein, Geschichte von Ungarn, 2. Auflage, II, Leipzig, 1869, p. 101. 

33 V, scrisoarea reprobatoare a papei Clement VI către regele Cazimir, în A. Theiner, op. 
cit., p. 484; cf. P. W. Knoll, op. cit., p. 135-136. 

34 H. Paskiewicz, Polityka ruska Kazimierza Wielkigo, Warsawa, 1925, p. 101 şi urmă- 
toarele; alți istorici au contestat — după părerea noastră neîntemeiat — punctul de vedere al lui 
Paskiewicz; cf. G. Rhode, op. cit., p. 185; P. W. Knoll. op. cit, p. 136-137. 

35 T, Mihalyi, Diplome maramureșene din sec. XIV şi XV, Sighet, 1900, p. 17; cf. R. Popa, 
Țara Maramureşului în veacul al XIV-lea, Bucureşti, 1970, p. 242. 

însemnat al acestei coincidenţe de evoluţie a fost în 1349; acum, după marile 
succese înregistrate în Moldova, şi de cele ale polonilor în cnezatul Halici, 
Ludovic face act de autoritate în Maramureş; din Bistriţa, la 15 septembrie 
1349, regele poruncește lui Ioan, „voievod al românilor din Maramureș“, să 
restaureze în stăpânirea moșiilor sale neamul lui Dragoș din Giuleşti, izgonit 
de Ştefan, fratele voievodului care aderase de curând la mişcarea de opoziţie 
față de Bogdan, declarat acum „infidel notoriu“; actul de reparaţie în favoa- 
rea celor care îşi pierduseră moşia „din pricina constanţei credinței lor“ faţă 
de rege şi pentru că refuzaseră să se asocieze cu Bogdan, urma să se săvâr- 
şească, potrivit ordinului regal, în prezenţa cnezilor maramureşeni*6. Împli- 
nirea ordinului câteva zile mai târziu’ a marcat probabil primul succes hotă- 
râtor obţinut de rege în Maramureş, nu însă și sfârșitul luptei dintre cele două 
tendinţe care s-au înfruntat în acest voievodat românesc; lupta avea să se pre- 
lungească până la emanciparea românilor din Moldova de sub dominaţia re- 
gatului ungar??. În persoana lui Bogdan s-au întâlnit două procese istorice: 
crearea Moldovei ca stat de sine stătător şi declinul autonomiei maramu- 
reşene. 


3%. Mihali, op. cit., p. 26-28. 

37 Ibidem, p. 28-29. Tot în 1349, Ludovic extinde autoritatea lui Andrei Lackfi, comite de 
Braşov şi al secuilor, şi asupra Maramureşului; I. Mihalyi, op. cit., p. 27; v. şi F. Zimmermann, 
C. Werner şi G. Müller, Urkundenbuch zur Geschichte der Deutschen in Siebenbürgen, II, 
1342-1390, Hermannstadt, 1897, p. 72. 

38 Pentru ezitările prelungite ale politicii regale în Maramureş, unde Bogdan şi-a păstrat 
domeniul — în ciuda calificativului de „infidel“ sau „infidel notoriu“ pe care i l-a aplicat 
Ludovic — indiciu cert al forței pe care o reprezenta autonomia maramureşeană, v. I. Moga, op. 
cit., p. 63-67, şi R. Popa, op. cit., p. 244-245. A trebuit ca Bogdan să treacă în Moldova unde 
a contribuit decisiv la anihilarea ţelurilor regalității ungare în acest spaţiu pentru ca Ludovic 
să aplice retractul feudal, larg justificat dinainte de „infidelitatea“ vasalică pe care i-o imputase 
în chip repetat. 

ÎNTEMEIEREA ȚĂRII ROMÂNEȘTI ȘI A MOLDOVEI 
ȘI ROMÂNII DIN TRANSILVANIA: UN NOU IZVOR” 


Întemeierea în secolul XIV a Țării Româneşti şi a Moldovei, fapt hotărâ- 
tor în istoria românilor, care a consacrat rezistența îndârjită a romanității 
nord-dunărene în lunga şi greaua încercare a migraţiei popoarelor stepei, a 
format obiectul a numeroase cercetări din partea celor mai de seamă istorici 
români. Din păcate, informaţia lacunară pe care se fundamentează reconsti- 
tuirea acestui proces istoric foarte complex nu ne îngăduie decât o viziune in- 
completă asupra a ceea ce a fost lenta gestație a celor două state românești. 
Studiul de față, fragment al unei cercetări de ansamblu asupra constituirii 
Ţării Românești şi a Moldovei, îşi datorează impulsul dintâi apariţiei recente 
a unui izvor care pune într-o nouă lumină unul din aspectele cele mai de 
seamă ale vieţii românilor din evul mediu!. 


* 


Întemeierea statelor române în secolul XIV a fost fundamental rezultatul 
împlinirii a trei tendinţe istorice esenţiale, strâns legate între ele: agregarea 
formațiilor politice preexistente în acelaşi cadru teritorial care avea în cele 
din urmă să devină teritoriul celor două state românești în frontierele lor is- 
torice; crearea instituţiilor supreme ale puterii autonome, laice şi bisericești; 
emanciparea teritoriilor celor două state de sub dominaţia străină şi afirma- 
rea lor autonomă în câmpul relaţiilor internaţionale. Ansamblul acestui pro- 
ces la capătul căruia măruntele celule de viață politică autonomă românească 
atestate în secolul XIII au cedat locul celor două state, Ţara Românească și 


* Publicat în limba franceză în „Revue Roumaine d'Histoire“, XVII, 1979, p. 389-407. 

! Ne limităm în acest prim studiu de caracter sintetic la un minimum necesar de indicaţii 
bibliografice; ansamblul foarte vast al bibliografiei temei va figura în lucrarea de ansamblu pe 
care intenționăm să i-o consacrăm. 

Moldova, s-a încheiat cel mai târziu în 1359, în cazul celui dintâi principat şi 
în 1392, în cazul celui de al doilea. 

Această ultimă etapă a constituirii lente a celor două principate române a 
fost dominată de lupta împotriva politicii hegemonice a regatului ungar al 
regilor angevini, mai precis a celui de al doilea reprezentant al dinastiei, 
Ludovic de Anjou (1342-1382); dar semnificaţia exactă a acestei înfruntări 
nu poate fi înţeleasă fără o privire asupra etapei anterioare. 

Faptul dominant al etapei precedente a fost ofensiva împotriva puterii 
tătare a Hoardei de Aur, deschisă la Halici în 1340 de regele Poloniei Cazi- 
mir cel Mare, în strânsă alianţă cu regele Carol Robert al Ungariei, acţiunea 
a depăşit de îndată limitele cnezatelor ruse apusene pentru a cuprinde ansam- 
blul vastului teritoriu dominat direct sau indirect de Hoarda de Aur la răsărit 
de Carpaţi, din Lituania şi până în regiunea Dunării de Jos. După un şir de 
succese şi înfrângeri, această vastă ofensivă s-a încheiat în 1355 cu respinge- 
rea puterii tătare spre stepele nord-pontice; în urma acestei evoluţii, Hoarda 
de Aur a început să decadă din poziţia ei de forță dominantă în Europa orien- 
tală pentru a ajunge în cele din urmă sub dominaţia noilor mari puteri ale re- 
giunii. La această ofensivă, românii, atât cei din Ţara Românească, aliaţi cu 
Ungaria din primii ani ai domniei lui Ludovic de Anjou, cât şi cei din Mol- 
dova şi cei din Transilvania, au avut o participare însemnată. 

Scurt timp însă după încheierea cu succes a campaniilor împotriva tătari- 
lor, dominaţia angevină proaspăt instaurată a fost înfruntată de refuzul ţărilor 
române de a accepta o stăpânire care se vestea deosebit de apăsătoare și into- 
lerantă. Folosind contextul favorabil al deplasării centrului de greutate al 
preocupărilor externe ale lui Ludovic de Anjou, în anii următori, mai întâi 
spre apusul Peninsulei Balcanice, apoi spre Europa centrală, cele două ţări 
române au deschis lupta împotriva dominaţiei angevine. 

Cea dintâi mișcare de împotrivire faţă de „ordinea“ pe care regele angevin 
se străduia să o consolideze a venit din Țara Românească; prin forța acumu- 


2 Raporturile lui Ludovic de Anjou cu cele două state române au fost discutate în ansam- 
blul lor de: A. Huber, Ludwig I. von Ungarn und die ungarischen Vasallenlânder, în „Archiv 
für österreichische Geschichte“, 36, 1885, p. 1-144; B. Homan, Gli Angioini di Napoli in Un- 
gheria, 1290-1403, Roma, 1938; Gh. I. Brătianu, Les rois de Hongrie et les Principautés rou- 
maines au XIV-e siècle, în „Bulletin de la section historique de I' Academie Roumaine“, 28, 
1947, p. 67—105. Asupra evoluției acestor raporturi cititorul va găsi sugestii extrem de prețioa- 
se deşi insuficient de sistematizate şi aprofundate la N. Iorga, Histoire des Roumains et de la 
Romanité Orientale, III, Bucarest, 1937. Ansamblul acestei evoluții e departe de a fi fost sufi- 
cient lămurit, chiar și în limitele documentaţiei cunoscute. 

3 N. Iorga, Istoria comerțului românesc, ed. a doua, I, p. 38-39; E. Lăzărescu, al cărui stu- 
diu inedit asupra raporturilor între români, tătari și unguri în secolele XIII-XIV e citat de Gh. 
I. Brătianu, op. cit., p. 86-87. 

lată şi manifestată în deceniile precedente, prin tradiţia de rezistență faţă de 
tendinţele expansioniste ale regatului arpadian şi angevin, Ţara Românească 
era cea mai indicată pentru a da impuls mişcării de rezistență. Timp de un 
sfert de secol, succesele rezistenţei celor două ţări au alternat cu revirimen- 
tele viguroase ale regelui angevin în plină desfășurare a efortului său de a 
instaura hegemonia regatului ungar în Europa răsăriteană și sud-estică. 

Conflictul de lungă durată între Ludovic şi cele două țări române a înce- 
put odată cu desprinderea acestora, în anii 1359-1364, din marea arie a teri- 
toriilor controlate de rege. Semnalul emancipării a venit odată cu perfectarea, 
în luna mai 1359, a acordului negociat de domnul Ţării Româneşti cu Pa- 
triarhia constantinopolitană, acord în temeiul căruia a luat naștere mitropolia 
Ţării Româneşti“. Departe însă de a se limita la domeniul organizării ecle- 
ziastice, opţiunea domnului Ţării Românești, finalizată în 1359, a însemnat, 
prin elementele ei implicite şi explicite, o înfruntare pe toate planurile a pre- 
tenţiilor regatului angevin. 

Înfruntare direct politică în primul rând. Într-adevăr, îndreptându-se spre 
centrul însuși al lumii ortodoxe, de unde a fost învestit cu un nou titlu, acela de 
owBEvrng (dominus) pe care s-a rezemat revendicarea concomitentă a auto- 
craţiei (titlul de samodârjeţ, samoderjavni gospodin)’, Nicolae Alexandru a 
transferat în același timp centrul de legitimare superioară a puterii sale de la 
curtea regală a Ungariei la Bizanţ și a asumat o titulatură care însemna o înăl- 
tare în ierarhia statelor şi, în condiţiile date, un act de independenţă în raport 
cu regatul ungar. Caracterul nou al puterii supreme în Țara Românească ex- 
primat de titlul adoptat de Nicolae Alexandru după înțelegerea sa cu Patriar- 
hia constantinopolitană s-a aflat în opoziţie desăvârșită cu concepția şi pre- 
tenţiile regelui Ungariei cu privire la drepturile sale asupra Ţării Româneşti. 
Evident, noua realitate creată de transformarea voievodatului în domnie, care 
se afirma autocrată, nu putea fi primită fără reacţie de regele Ludovic, în 
concepția căruia voievodatul Ţării Românești era una din demnităţile rega- 
tului său, de felul voievodatului transilvan sau al celorlate demnități teritoria- 
le. Nimeni nu a exprimat mai limpede decât Ludovic însuşi, în termeni feudali, 
fireşte, sensul întreg al actului de „infidelitate“ comis de Nicolae Alexandru, 


4 Hurmuzaki, XIV, 1, p. 1-6; N. Iorga, Condiţiile de politică generală în care s-au înte- 
meiat bisericile româneşti în veacurile XIV-XV, în „Analele Academiei Române“, Mem. secţ. 
ist., s. II, 35, 1913, p. 387-411; C. Marinescu, Înființarea mitropoliilor în Țara Românească 
și în Moldova, „ibidem“, s. III, 2, 1924, p. 247-268. 

5 Vastul material documentar și bibliografic privitor la titulatura domnilor Țării Româneşti 
şi Moldovei a făcut obiectul unui studiu monografic temeinic datorat lui E. Vârtosu, Titulatura 
domnilor și asocierea la domnie în Țara Românească și Moldova (până în secolul al XVI-lea), 
Bucureşti, 1960. 

în care regele refuza să vadă altceva decât un „voievod transalpin“, a cărui 
putere nu era, după concepţia sa, decât o delegaţie a propriei sale puteri. Când 
la începutul anului 1365, cu o întârziere de câţiva ani pe care i-o impuseseră 
priorităţile politicii sale externe în acest interval, Ludovic a convocat oştirea 
pentru campania oficial proclamată împotriva Ţării Românești, el denunța cu 
ultima vigoare vinile acumulate de Nicolae Alexandru, la această dată de cu- 
rând decedat, care refuzase să se mai recunoască vasalul său și să se confor- 
meze multiplelor îndatoriri vasalice asumate prin convențiile încheiate la în- 
ceputul domniei. Cu deosebită vehemenţă incrimina Ludovic în atitudinea 
noului domn, Vladislav (Vlaicu), înscăunat de abia două luni, faptul de a imi- 
ta „relele deprinderi părintești“, de a fi asumat „titlul său mincinos“ („titulus 
fictus“) — e vorba de titulatura preluată de noul domn de la predecesorul său 
— şi de a încălca astfel poziția eminentă a regelui în ceea ce acesta numea 
„țara noastră transalpină, care ni se cuvine în temeiul dreptului şi după rân- 
duiala nașterii“, aşadar cu titlu de ereditate, atribut al puterii regale, al suze- 
ranului şi nu al dregătorului său, voievodul. Preluând automat succesiunea 
părintească, inclusiv titlul purtat de Nicolae Alexandru, fără a fi solicitat în 
prealabil investitura din partea suzeranului său („inconsultis nobis et inrequi- 
sitis“), şi refuzând să vadă în acesta pe „domnul său natural“ („dominus natu- 
ralis“) — adică ereditar —, Vladislav continua, potrivit proclamaţiei regale, sta- 
rea de rebeliune în care căzuse tatăl său faţă de regef. 

Fapt primordial politic, înfruntarea dintre domnul Ţării Românești şi re- 
gele Ungariei a devenit și antagonism confesional, aspecte inseparabil legate 
în realitatea vremii și îndeosebi în politica lui Ludovic de Anjou. Instituirea 
Mitropoliei Țării Românești cu concursul Patriarhiei constantinopolitane, în- 
tr-o vreme când aceasta asumase tot mai răspicat funcţia de coordonatoare a 
rezistenţei împotriva prozelitismului catolic şi a forțelor politice care îl pro- 
movau, însemna nu numai subordonarea ecleziastică a ţării față de principa- 
lul centru al lumii ortodoxe, dar şi repudierea confesiunii catolice căreia 
domnul fusese silit, în trecut, în temeiul acordurilor cu Ludovic, să-i deschidă 
larg poarta în țara sa. O deosebită gravitate a conferit acţiunii lui Nicolae 
Alexandru faptul că ea a coincis cu războiul purtat de Ludovic împotriva Ser- 
biei regelui Uroș, ţară în care îşi propunea să stârpească schisma”. 


6 Textul proclamaţiei regelui în Hurmuzaki, I, 2, p. 92-93. 

7 Cu privire la campaniile repetate ale lui Ludovic de Anjou în Serbia în toamna anului 
1358 şi în cursul anului următor, v. C. Jirecek, Geschichte der Serben, I (bis 1371), Gotha, 
1911, p. 421-422; S. Steinherz, Die Beziehungen Ludwigs I. von Ungarn zu Karl IV., în 
„Mittheilungen des Instituts für Österreichische Geschichtsforschung“, 9, 1888, p. 529-530. 
„Cruciata“ împotriva „schismaticilor“ sârbi fusese proclamată încă din 1356, dar a fost amâ- 
nată până la sfârşitul războiului declanşat de Ludovic de Anjou împotriva Veneţiei. 

Aşadar, după ce în anii precedenţi Nicolae Alexandru desăvârşise unitatea 
teritorială a Ţării Românești, în limitele ei istorice, în luptele cu tătarii, în 
1359 el i-a dat instituţiile superioare ale statului de sine stătător: domnia 
autocrată şi scaunul metro politan — repudiind ipso facto raportul de depen- 
dență față de Ungaria angevină, așa cum îl înțelegea Ludovic de Anjou; con- 
stituirea ca stat a Țării Româneşti se desăvârşea astfel. 

În anul însuși în care Nicolae Alexandru desăvârşea „întemeierea“ Țării 
Românești, Moldova se răscula și ea împotriva dominaţiei angevine. Răsplă- 
tind în martie 1360 meritele lui Dragoș maramureșanul, fiul lui Giula, îndeo- 
sebi cel de a fi restaurat ceea ce Ludovic numea „terra nostra moldavana“, re- 
gele înregistra pentru prima oară nu numai numele celei de a doua ţări 
românești dar și efortul de a se desprinde de sub stăpânirea sa; mai mult decât 
atât, diploma regală ne îngăduie să surprindem şi cea dintâi pulsaţie con- 
comitentă a celor două țări române, de la miazăzi și răsărit de Carpaţi, 
izvorâtă din rezistența lor comună faţă de hegemonismul angevin. 

Înăbuşită în 1359, răscoala Moldovei a triumfat câţiva ani mai târziu. La 
începutul anului 1365, faptul era consumat; ţara Moldovei, readusă — „restau- 
rată“ — în stăpânirea regelui Ludovic în 1359, se sustrage acum puterii sale;, 
diploma regală din 2 februarie 1365 lua act de situaţia recent creată prin tre- 
cerea munţilor de către Bogdan, fostul voievod maramureşan a cărui „infide- 
litate notorie“ se transferase din Maramureş în Moldova şi înregistra des- 
prinderea ţării de sub puterea coroanei regale”. Evenimentul a deschis etapa 
finală a „întemeierii“ Moldovei, proces la capătul căruia ţara, potrivit croni- 
carului lui Ludovic, „s-a transformat în stat“ („in regnum est dilatata“). Di- 
ploma regală care incriminează actul lui Bogdan (2 februarie 1365) şi cea an- 
terioară cu mai puţin de o lună (5 ianuarie 1365) care condamna „rebeliunea“ 
lui Nicolae Alexandru și a fiului său Vladislav, surprinde cea de a doua con- 
cordanţă cronologică în atitudinea celor două ţări față de primejdia angevină. 

La începutul anului 1365, când regele Ludovic emitea cele două diplome 
referitoare la ţările române, centrul de greutate al politicii sale de expansiune 
revenise în răsăritul Europei. Noua etapă a politicii lui Ludovic s-a desfășurat 
în cadrul relansării cruciadei de către papa Urban V în 1363, atât în Medite- 
rana răsăriteană, unde avea să fie ilustrată de regele Ciprului, Petru I de Lu- 
signan, şi de contele Amedeu de Savoia!’ cât şi în răsăritul și sud-estul Euro- 


8 V, diploma regală care constată în același timp revolta Moldovei şi eşecul ei Ja I. Mihaly, 

Diplome maramureșene din secolul XIV şi XV, Sighet, 1900, p. 37-40. 
9 Ibidem, p. 56-59. 

10 J, Delaville le Roulx, La France en Orient au XIV-e siècle, Paris, 1886, p. 119-158; N. 
Iorga, Philippe de Mézières 1327-1405 et la croisade au XIV-e siècle, Paris, 1896, p. 273-352; 
O. Halecki, Un empereur de Byzance à Rome, Warszawa, 1975, p. 138-162; A History of the 
Crusades, III, The fourteenth and fifteenth centuries, Wisconsin, 1975, p. 74-78. 

pei, unde regii Poloniei și Ungariei au folosit prilejul favorabil pentru a relua 
expansiunea întreruptă după sfârşitul campaniilor împotriva tătarilor. Coor- 
donată, desigur, ca şi ofensiva precedentă, de regii Poloniei şi Ungariei, la 
Cracovia, în toamna anului 1364, cu prilejul unui însemnat congres la care au 
participat, între numeroși alţii, împăratul Carol IV de Luxemburg și regele 
Ciprului!!, acţiunea militară a celor două regate avea să înregistreze în urmă- 
torii doi ani două însemnate succese: cucerirea Vidinului de către Ludovic, la 
începutul verii anului 136512 şi extinderea dominaţiei polone asupra Volhi- 
niei, în urma campaniei regelui Cazimir în 1366, şi asupra Podoliei, unde 
cnezii lituanieni din familia Koriatovici recunosc supremaţia polonă". 
Reluarea expansiunii celor două regate și situaţia pe care a creat-o au ex- 
pus ţările române unor noi şi puternice presiuni. Faţă cu tendința neabătută 
a lui Ludovic de a readuce ţările române sub controlul său, Ţara Românească 
oscilează între cooperarea cu Ungaria, pe care i-o impunea poziţia de forță 
realizată de Ludovic, după campania din 1365, şi acţiunea de împotrivire față 
de expansionismul angevin. În prima tendință se înscriu intervalele de co- 
laborare, toamna 1360 — toamna 1368 şi anii 1369-1373, în cea de a doua 
tendinţă puternica și repetata înfruntare militară în Țara Românească și la Vi- 
din şi apoi deteriorarea raporturilor dintre cele două state în ultimii ani ai 
domniei lui Vlaicu!%. Faţă cu aceeaşi ameninţare a hegemonismului angevin, 
Moldova a căutat sprijin în noua putere care se instalase solid la hotarele ei 
din nord şi răsărit, Polonia. Primul indiciu al acestei noi orientări aparține 
domniei lui Laţcu, care a stabilit legătura directă cu papalitatea prin interme- 
diul ierarhiei polone. Răspunsul favorabil adresat de Urban V cererii lui Laţ- 
cu, căruia îi acordă titlul de duce al Moldovei și dreptul de a înfiinţa la Siret 
o episcopie catolică direct dependentă de scaunul papal, a fost prima mani- 


1! Cu privire la preludiile diplomatice ale relansării ofensivei în Europa de răsărit şi la 
Congresul de la Cracovia, v. B. Homan, op. cit., p. 378 şi, mai ales, S. Steinherz, op. cit., 
p. 558-559. 

12 M. Holban, Contribuții la studiul raporturilor dintre Țara Românească şi Ungaria 
angevină (rolul lui Benedict Himfy în legătură cu problema Vidinului), în „Studii şi materiale 
de istorie medie“, I, 1956, p. 7-62. 

13 G. Rhode, Die Ostgrenze, Polens, Politische Entwicklung, kulturelle Bedeutung und 
geistige Auswirkung, I, Köln, Graz, 1955, p. 202-203; P.W. Knoll, The Rise of the Polish 
Monarchy, Piast Poland in East Central Europe, 1320-1370, Chicago and London, 1971, 
p. 165-167. 

14 M. Holban, op. cit., aceeaşi autoare, Contribuții la studiul raporturilor dintre Țara Ro- 
mânească şi Ungaria angevină (Problema stăpânirii efective a Severinului și a suzeranității 
în legătură cu drumul Brăilei), în „Studii. Revistă de istorie“, 15, 1962, p. 338-344; E. Lăză- 
rescu, Nicodim de Tismana şi rolul său în vechea cultură românească, | (până în 1385), în 
„Romanoslavica“, 11, 1965, p. 259-277. 

festare a tendinței Moldovei de a-și da instituţiile laice şi ecleziastice ale 
autonomiei şi primul pas al ţării pe calea afirmării pe plan european, ca stat 
de sine stătător!$. 

Agravarea presiunii politice şi confesionale exercitate de regatul angevin 
în Europa răsăriteană, îndeosebi după ce, în 1370, Ludovic a reunit în persoa- 
na sa coroana polonă și cea ungară, avea să declanșeze în 1376 cea mai largă 
mișcare de rezistenţă a popoarelor şi țărilor cuprinse în aria sa de expansiune. 
Din Bosnia, al cărei conducător, până atunci ban din graţia regelui, se procla- 
mă rege din mila lui Dumnezeu, şi până la Halici, tot lanţul de state vasale 
sau amenințate cu vasalizarea se răscoală în cadrul unei acţiuni la dezlănţui- 
rea şi coordonarea cărora rolul Patriarhiei constantinopolitane apare cu evi- 
denţă. Și din nou Țara Românească și Moldova s-au aflat în aceeaşi tabără în 
lupta împotriva puterii angevine!6. 

Cu preţul unui efort titanic, care l-a adus în cursul aceluiaşi an, 1377, din 
Peninsula Balcanică, în lupta cu turcii și bulgarii din Târnovo, până în cneza- 
tele Halici şi Vladimir, în lupta cu lituanienii, Ludovic a reușit să restaureze, 
inclusiv în cele două țări române, o situaţie care părea cu desăvârşire com- 
promisă!7. În Moldova, după sfârşitul domniei lui Laţcu, în cursul aceluiaşi 
an, în împrejurări necunoscute, dar foarte probabil de natură politică, a urmat 
scurtul episod al domniei lui Jurg Koriatovici, instrument al politicii an- 
gevine, respins de ţară, şi în sfârşit, înscăunarea lui Petru Mușat, care şi-a în- 
ceput domnia sub auspiciile hegemoniei restaurate a regatului ungar. O situ- 
aţie similară s-a produs în Ţara Românească, unde, după luptele din 1377 şi 
dispariţia lui Vlaicu, Radu I domneşte în acord cu puterea angevină căreia îi 
consimte mari concesii!8. 


15 J, Sykora, Poziţia internațională a Moldovei în timpul lui Laţcu: lupta pentru indepen- 
dență și afirmarea pe plan extern, în „Revista de istorie“, 29, 1976, p. 1135-1151. 

16 Înfruntarea dintre Ungaria angevină și Țara Românească în 1376-1377 a fost cercetată 
în vremea din urmă de E. Lăzărescu, op. cit., p. 273-275. Cu privire la evenimentele paralele 
din Moldova, insuficient lămurite, vom avea prilejul să revenim în alt studiu. Unele aspecte 
ale politicii Patriarhiei din Constantinopol în Peninsula Balcanică în această vreme au fost dis- 
cutate de E. Lăzărescu, op. cit., p. 267—270 şi anexa documentară. 

"7 B, Homan, op. cit., p. 402-404 şi 566-567; E. Lăzărescu, op. cit., p. 273-275; asupra 
campaniei lui Ludovic de Anjou în Rusia şi a luptelor sale cu lituanienii, v. Jan Dabrowski, 
Ostatnie lata Ludwika Wielkiego 1378-1382, Krak6w, 1918, p. 306-314. 

18 „Petru voievodul moldovenesc i-a părăsit pe Unguri şi s-a închinat regelui (Poloniei) 
la Liov...“: G.I. Năstase, Istoria moldovenească din Kronika polska a lui Bielski, în „Cercetări 
istorice“, I, 1925, p. 115-116; „Verum Petrum Palatinum Valachiae, cum ab eis (Ungaris) sub 
interregno defecisset, solenni iureiurando in fidem et clientelam suam accepit (Vladislav Ja- 
giello)“; Simonis Starovolsci Sarmatiae bellatores, Colonniae Agrippinae, 1631, p. 63. 

Visul hegemonic al lui Ludovic, realizat şi consolidat cu cele mai drastice 
mijloace în cursul unei domnii de patru decenii, avea totuşi să se destrame în 
cele din urmă în haosul crizei dinastice prelungite deschise de dispariţia 
regelui. Răscoala înăbușită în 1377 triumfă acum, iar „imperiul“ pe care nu 
îl mai ţinea în frâu mâna sa energică s-a desfăcut. Înfăţişând situația regatu- 
lui la începuturile domniei lui Sigismund, o cronică franciscană sintetiza ast- 
fel situaţia: „Hujus temporibus fuit magna guerra in confinibus Hungariae, 
quia devotissimus dominus rex Ludovicus postquam defunctus est omnia 
regna, que ipse rex predictus debellaverat, contra Pannoniam insurgentes ex 
omni parte [contra] eam bellare ceperunt“!?. („În vremea acestuia a fost răz- 
boi mare la hotarele Ungariei, deoarece după moartea prea credinciosului 
rege Ludovic, toate ţările pe care el le înfrânsese, răsculându-se împotriva 
Pannoniei, au început să o atace din toate părțile“). De la această reacţie ge- 
nerală, țările române, fireşte, nu au făcut excepţie. După domnia resemnată a 
lui Radu I, Dan I reia lupta împotriva regatului şi izvoarele surprind ofensi- 
va sa în părţile Banatului’. În 1387, după restabilirea dominaţiei polone la 
Halici, Petru Muşat rupe legătura cu regatul ungar şi inaugurează formal, prin 
omagiul de la Lvov, legătura cu Polonia, care, timp de un secol, avea să ră- 
mână linia dominantă a politicii externe a Moldovei?!. Mai mult decât atât, 
în anii următori Petru Muşat mijloceşte alianţa dintre Polonia și Ţara Româ- 
nească; cu acest act, concordanţele și convergențele constatate în trecut în 
lupta celor două țări împotriva hegemoniei angevine au devenit acum coope- 
rare deliberată și alianță, menită să preîntâmpine restaurarea dominației 
înlăturate”. 

Desăvârşind acum, după înlăturarea dominației angevine, opera lui Bog- 
dan și Laţcu, succesorii lor, Petru Mușat și Roman, întregesc teritoriul Mol- 
dovei, devenită prin acţiunea lor stat pontic cel mai târziu în 1392. Concomi- 
tent cu împlinirea teritorială, țara îşi încheie „întemeierea“, desăvârşindu-şi 
organizarea cu instituţiile statului de sine stătător. Titlul asumat de Roman în 
1392, „marele singur stăpânitor, din mila lui Dumnezeu domn, lo Roman 
voievod, stăpânind Ţara Moldovei de la munte până la mare“, reflectă fidel 
atât procesul teritorial cât şi cel instituţional — domnie autocrată — care au 
făcut din Moldova un stat de sine stătător. În acelaşi timp, în urma negocie- 


19 Chronicon observantis provinciae Bosnae Argentinae ordinis S. Francisci Seraphici, 
ed. E. Fermendzin, „Starine“, 22, 1890, p. 10. 

2 Hurmuzaki, I, 2, p. 331-332; cf. E. Lăzărescu, op. cit., D 276. 

21 Textul omagiului din 1387 la M. Costăchescu, Documentele moldoveneşti înainte de 
Ștefan cel Mare, II, Iaşi, 1932, p. 599—603. 

22 Hurmuzaki, I, 2, p. 315-316, 323-324. 

rilor cu Patriarhia constantinopolitană a fost înființată mitropolia Moldovei23, 
a cărei canonizare a fost însă întârziată până la începutul domniei lui Alexan- 
dru cel Bun din pricina conflictului cu privire la dreptul de a-l desemna pe 
titularul noii instituţii. Cu un decalaj de câteva decenii faţă de Ţara Româ- 


nească, Moldova, „cea de a doua libertate românească“, cum îi spunea Nico- 


xee 


lae Iorga, era aşadar, la rându-i „întemeiată“. 


* 


În vreme ce românii de la sud și răsărit de Carpaţi îşi desăvârşeau organi- 
zarea statală, cei dinlăuntrul arcului carpatic au suferit contralovitura măsu- 
rilor lui Ludovic de Anjou, îndeosebi din anii 1365—1366, hotărâtori pentru 
istoria politică a românilor în evul mediu. 

Tradiţia istoriografică a întemeierii Țării Românești şi Moldovei a păstrat 
deosebit de puternic și într-o ţară şi în cealaltă amintirea participării româ- 
nilor din Transilvania la începuturile vieţii statale româneşti la miazăzi și 
răsărit de Carpaţi. Luptători în oștile trimise peste munţi împotriva tătarilor 
sau emigranţi doritori să scape de urmările unei politici de stat care le îngus- 
ta tot mai mult viața autonomă și le impunea o nouă credință, românii transil- 
văneni au avut un rol incontestabil în procesul de constituire a celor două sta- 
te române. Dar înregistrând schematic şi mitizat această realitate, tradiţia a 
exprimat doar una din fețele strânsei interdependenţe între viaţa politică a ro- 
mânilor de o parte şi cealaltă a Carpaţilor în îndelungatul răstimp al înteme- 
ierii ţărilor române. Căci, dacă e incontestabil şi documentar dovedit în cazul 
Moldovei că evoluţia politicii angevine a precipitat cristalizarea statelor ro- 
mâne, e tot atât de neîndoielnic, deși mult mai puţin sau aproape deloc cunos- 
cut, că întemeierea ţărilor române, precipitând un şir de tendinţe politice 
manifestate încă mai de mult în regatul angevin, s-a răsfrânt puternic și masiv 
asupra situaţiei românilor din Transilvania. 

Urmărind procesul de constituire şi evoluţia regimului stărilor privilegia- 
te în Transilvania, Gheorghe Brătianu, care a adâncit mai mult decât oricare 
alt istoric problema originii statelor medievale române, făcea următoarea 
constatare: „Dar câţiva ani mai târziu, regele Ungariei, Ludovic I de Anjou, 
era silit să recunoască succesul lui Bogdan în Moldova şi să dea compensaţii 
fidelilor săi care fuseseră constrânși să părăsească această feudă. Această di- 
plomă din 2 februarie 1365 e urmată de cea din 28 iunie 1366, care prevede 
sancțiuni severe împotriva”,,valahilor revoltați“ în Transilvania, în vreme ce 
(alte) măsuri erau luate pentru a favoriza propaganda catolică şi a îndigui 


3 V, nota 4. 

acțiunea clerului schismatic din Banat. Nu e de mirare aşadar că, după aceas- 
tă dată, românii nu mai sunt menţionaţi în adunările de stări transilvane. Exis- 
tenţa la frontierele înseși ale provinciei a două principate române indepen- 
dente sau cvasiindependente, care gravitau deja în orbita altor puteri pentru a 
găsi sprijin împotriva hegemoniei ungare şi a căror întemeiere se datora unor 
răsculați din Transilvania, avea prin forța lucrurilor să inducă pe reprezentan- 
ţii autorităţii regale la o politică de suspiciune și de vexaţiuni“?. Să urmărim 
mai îndeaproape intuiţia marelui istoric. 

Când, informat despre pierderea Moldovei pentru regatul său, Ludovic a 
emis, la 2 februarie 1365, celebra sa diplomă de confiscare a domeniului lui 
Bogdan, el nu numai invoca „infidelitatea“ fostului voievod, argument sufi- 
cient pentru a-i justifica actul, dar adăuga şi motivaţia suplimentară „pentru 
ca ticăloşia (lui Bogdan şi a fiilor săi) să nu devină pildă altora care ar cuteza 
fapte asemănătoare“, afirmaţie care dezvăluie preocuparea și finalitatea mai 
generală a reacției sale. Dacă în Maramureş regele, care dată fiind structura 
etnică compactă a ţării nu avea de ales între mai multe formule, a găsit soluția 
pentru primejdia deschisă de exemplul lui Bogdan în promovarea familiei 
Drăgoşeștilor a cărei fidelitate a fost consolidată prin masive concesii de stă- 
pâniri şi demnităţi?5, cu totul alta avea să fie politica sa în Transilvania. 

Înainte de a se consacra situaţiei create de desprinderea Ţării Româneşti 
şi Moldovei din sfera sa de influenţă şi reglementării stărilor de lucruri din 
Transilvania, regele s-a angajat în două acţiuni de ordin mai general: cuceri- 
rea Vidinului, direcţie nouă imprimată campaniei regale, contrar proclamației 
din ianuarie 1365 care vestea îndreptarea efortului ofensiv împotriva Ţării Ro- 
mâneşti, şi negocierile cu împăratul loan V Paleologul, în iarna 1365—1366. 
Intrarea trupelor regale la Vidin dăduse un puternic imbold speranţelor celor. 
care, la Constantinopol, așteptau mântuirea de primejdia otomană de la o 
nouă cruciată apuseană. Cum reluarea efortului ofensiv era condiționată, ca 
Şi în trecut, de acceptarea unirii de către Bizanţ, cum pe de altă parte nădej- 
dile cele mai sigure de cruciată veneau acum din direcţia regatului ungar, iar 
regele Ludovic părea chemat să devină protagonistul cruciatei în Europa sud- 
estică, împăratul s-a decis să vină la Buda pentru a netezi calea unei noi cru- 
ciate26. Negocieri prelungite până la sfârşitul iernii s-au încheiat cu angaja- 
mentul împăratului de a accepta unirea — ceea ce nu era greu întrucât se 
arătase şi în trecut hotărât să întreprindă acest pas — și făgăduiala mult mai 

24 Gh. I. Brătianu, Les assemblées d'Etats et les Roumains en Transylvanie, în „Revue des 
études roumaines“, XIII-XIV (1974), p. 25. 

25 R. Popa, Țara Maramureșului în veacul al XIV-lea, Bucureşti, 1970, p. 248-254. 

26 O. Halecki, op. cit., p. 111-136; J. Gill, John V. Palaeologus at the Court of Louis I of 
Hungary (1366), „Byzantinoslavica“, 38, 1977, 1, p. 3—38. 

greu de împlinit de a o impune clerului şi poporului său. Misive trimise în 
grabă la Avignon duceau papei vestea cea bună şi cereau lămuriri cu privire 
la calea de urmat. După ce şi-a însoțit până în Banat imperialul oaspete, cu 
poziția militară considerabil consolidată de victoria de la Vidin şi cu pres- 
tigiul mult înălțat de negocierile cu împăratul, Ludovic a venit în Transilva- 
nia unde avea să petreacă cel puţin șase luni (aprilie-octombrie 1366); acum, 
problema românească, în toată complexitatea ei, avea să se afle în centrul 
preocupărilor regelui. 

Prelungita şedere a regelui în Transilvania a fost neîndoielnic legată de 
efortul său de a readuce la ascultare celelalte două țări române: Moldova, 
unde încercarea sa s-a încheiat cu un eşec, în ciuda prezenţei sale de peste o 
lună în vecinătatea hotarului, la Bistriţa și la Gheorgheni, probabil pentru a 
supraveghea una din repetatele expediții zadarnice în ţara „rebelă“ pomenite 
de cronicarul regelui; Țara Românească, unde acţiunea sa a înregistrat un 
oarecare succes, precar şi echivoc, înțelegerea cu Vlaicu. Concomitent însă 
cu iniţiativele sale militare și diplomatice îndreptate spre românii din cele 
două ţări extracarpatice, Ludovic a adoptat, în cursul itinerarului său transil- 
van, un şir de măsuri interne chemate să înrâurească profund şi durabil situa- 
ţia românilor dinlăuntrul regatului. Aceste măsuri au fost încorporate în trei 
acte, din care unul dădea provinciei o nouă organizare judiciară (28 iunie 
1366), un altul, a cărui dată exactă nu e cunoscută, statua raportul între „sta- 
rea“ nobilimii şi confesiunea catolică, iar al treilea, care legaliza prigoana 
împotriva clerului ortodox (20 iulie 1366). Adoptate în contextul creat de 
conflictul dintre cele două țări române și de puternica încordare socială din 
Transilvania mărturisită de unul din actele regelui, hotărârile sale nu sunt 
decât aspectele diferite ale unui program politic coerent și care aşadar nu îşi 
capătă înțelegerea deplină decât în ansamblul său. 

Nobilimea română din Transilvania şi categoria socială a cnezilor din care 
s-a recrutat pătura nobiliară la români a fost obiectul unora din cele mai în- 
semnate măsuri ale regelui. Generalizând o tendinţă mai veche în viața poli- 
tică a regatului, Ludovic de Anjou a refuzat să mai recunoască cnezilor ne- 
confirmaţi prin act regal calitatea de nobil; prin distincţia răspicată pe care o 
stabilește între cnezii confirmaţi prin act regal, asimilați fără restricţii nobili- 
mii, şi cei care nu beneficiaseră de o asemenea confirmare şi erau reduşi la 
condiția modestă a juzilor sătești, Ludovic a subordonat definitiv recunoaş- 
terea condiţiei nobiliare și stăpânirii cu acest titlu a pământului de hotărârea 
curții regale?7. Drepturile tradiţionale ale cnezilor moştenite din vremuri 

27 „ubi unusquisque kenezus per nostras litteras regales in suo kenezatu roboratus, pro uno 
vero nobili acceptetur; communis autem kenezus pro villico fidei unius fertonis compute- 
tur...“; Hurmuzaki, I, 2, p. 120. Cu privire la efectele politicii angevine asupra categoriei 

străvechi erau astfel anihilate; pentru puterea regală orice alt titlu în afara 
actului regal de înnobilare era neavenit. Mai mult decât atât, noul regulament 
judiciar stabilea că în contestaţiile cu privire la stăpânirea pământului cei lip- 
siți de acte temeinice aveau să-şi susțină cauza nu înăuntrul Transilvaniei ci 
la curtea regală?5. O greutate mai mult şi o şansă mai puţin pentru cei care se 
întemeiau pe un drept tradiţional, moștenit, împotriva dreptului nou, în curs 
de generalizare creat de daniile regale, şi o însemnată ușurare pentru titularii 
acestora. Dreptul scris şi cancelaria regală deveneau de acum înainte singu- 
rele surse legale ale stăpânirii pământului, în vreme ce drepturile tradiționale 
erau abolite: situaţie expepţională, favorizantă pentru tendința nobilimii de a 
accelera deposedarea cnezilor români de dreptul lor la stăpânirea pământului 
şi la privilegiile ce decurgeau din ea. 

Tot atât de însemnată pentru politica regelui față de aspectele corelate ale 
stăpânirii feudale a pământului şi a calităţii de nobil e hotărârea sa de a-i ex- 
clude pe nobilii necatolici de la dreptul la stăpânirea cu titlu nobiliar a pă- 
mântului: „nullus alter nisi vere catholicus et fidem quam romana tenet et 
profitetur ecclesia fideliter colens possessiones aliquas sub titulo nobilitatis 
aut sub titulo keneziali tenere possit ac conservare et possidere“? („nici un 
altul decât cel care e adevărat catolic şi care cultivă cu fidelitate credința pe 
care o ţine şi o mărturisește biserica romană poate să păstreze şi să posede 
stăpâniri cu titlu nobiliar sau cu titlu de cnezat...*). Așadar, după ce a legat 
calitatea de nobil de recunoşterea prin act scris a cancelariei regale, Ludovic 
de Anjou a condiționat dreptul de stăpânire a pământului cu titlu nobiliar și 
de apartenenţa la confesiunea catolică. 


cnezilor români din Transilvania, v. I. Bogdan, Despre cnejii români, în Scrieri alese, ed. 
G. Mihăilă Bucureşti, 1968, p. 184-185; cf. M. Holban, Deposedări și judecăți în Haţeg în 
vremea Angevinilor, în „Studii Revistă de istorie“, 13, 1960, p 147-163 şi Deposedări și ju- 
decăți în Banat în vremea angevinilor și ilustrarea lor prin procesul Voya 1361-1378, în 
„Studii şi materiale de istorie medie“, V, 1962, p. 57-131. 

28 „Item si aliqua causa contra hominem litteras regias super donnationes possessionarias, 
aut alia gratia habentem, coram Wayuoda aut Vice-Wajuoda suscitaretur, si ille, qui causam 
suscitat, non habuerit in ipsa causa aliquas ex aduerso litteras rationabiles, volueritque suam 
humano solum testimonio probare actionem, causam huiusmodi committimus in curiam nos- 
tram transferendam, et ibidem iudicandam“; Hurmuzaki, I, 2, p. 121. 

29 Adoptată la cererea franciscanilor din regiunea Caransebeş pentru teritoriile supuse ac- 
tivităţii lor misionare, această decizie a lui Ludovic de Anjou ne e cunoscută prin textul de 
confirmare al ei emis de Sigismund de Luxemburg; foarte probabil ea datează din 1366; v. E. 
Lukinich, L. Galdi, A. Fekete Nagy şi L. Makkai, Documenta historiam Valachorum in Hun- 
garia ilustrantia, Budapest, 1941, p. 207- 208; v. textul la Şt. Lupşa, Catolicismul și românii 
din Ardeal şi Ungaria până la anul 1556, Cernăuți, 1929, p. 93—97, reeditat după E. Fermend- 
zin, Acta Bosnae, potissimum ecclesiastica, Zagreb, 1892, p. 127-130. 

Noua măsură care condiţiona dreptul de stăpânire asupra pământului și 
recunoşterea calității de nobil de apartenenţa la confesiunea romano-catolică 
ne introduce în înțelegerea politicii regelui faţă de o altă mare realitate a socie- 
tăţii româneşti cuprinsă în vasta şi rapida acţiune de reorganizare întreprinsă 
de el în 1366, anume biserica ortodoxă. Concomitent, probabil, cu măsura 
precedentă, Ludovic a adoptat şi a treia hotărâre a sa, complementară față de 
cea anterioară. Un act regal emis la 20 iulie 1366 din Lipova şi păstrat în 
exemplarul destinat comitatelor Cuvin şi Caraş poruncea categoric nobililor 
şi celorlalți stăpânitori de pământ, cetăților și oraşelor regale pe teritoriul 
cărora se aflau preoți „slavi sau schismatici“ să-i înfăţişeze împreună cu fa- 
miile lor comitelui Benedict Himfy la data fixată de acesta; el urma să le apli- 
ce ordinele ce aveau să-i sosească de la rege%. Ordinul regal a deschis pri- 
goana sistematică și legalizată împotriva clerului ortodox, prigoană care avea 
să continue până la sfârşitul domniei lui Ludovic. 

Stabilirea raportului obligator între condiţia nobiliară și apartenenţa la ca- 
tolicism, pe de o parte, și măsurile adoptate împotriva clerului ortodox, pe de 
altă parte, nu au fost decât manifestările diferite ale aceluiaşi ţel: înlăturarea 
confesiunii ortodoxe din viaţa politică a ţării. 

Presimţind reacţiile pe care aceste măsuri aveau să le provoace inevitabil 
şi care, adăugându-se vechilor nemulțumiri aveau să dea caracter exploziv 
situaţiei şi altminteri foarte încordate din Transilvania, Ludovic de Anjou a 
introdus în provincie o nouă organizare judiciară de caracter excepțional. 
Răspunzând chemării tuturor nobililor „ţării noastre transilvane“ care îndu- 
rau „neajunsuri zilnice și nenumărate hoţii“ („furta“), „tâlhării“ („latrocinia“) 
şi alte fapte criminale („alia facta criminalia“) din partea a „diverşi răufăcă- 
tori“ („malefactores“) „îndeosebi români“ („specialiter olahi““) din această 
„țară a noastră“, regele acordă la 28 iunie 1366 nobilimii un privilegiu excep- 
tional care avea să-i permită „să extermine sau să nimicească din acestă țară 
pe răufăcătorii de orice nație, anume români“, „ad exterminandum seu delen- 
dum de ipsa terra malefactores quarumlibet nationum, signanter Olahorum“?!. 
Noul sistem de justiție expeditivă îngăduia condamnarea şi executarea în- 
vinuiților de către acuzatorii lor pe temeiul mărturiei unui număr variat de 
martori, mai mic în caz de flagrant delict sau mai mare pentru cazurile de „in- 
culpare notorie“. Conceput pentru a permite nobililor să facă față, cu mijloa- 
ce excepționale, stării de puternică încordare socială şi politică pe care o 
divulgă fără încon jur, noul sistem judiciar introdus de actul regal întemeiat 


30 Hurmuzaki, I, 2, p. 132. 
31 Ibidem, p. 120-122. 

pe instanțe organizate ad-hoc de pârâș, era, în ciuda aparenţelor de reciproci- 
tate pe care se străduia să le salveze, o formulă de represiune legalizată în- 
credinţată nobilimii, pentru apărarea poziţiilor ei??. Pe deasupra, actul regal 
aduce și prima discriminare legală, după criteriul etnic, referitoare la români, 
cunoscută în istoria Transilvaniei. 

Stadiu avansat al unei îndelungate evoluţii, măsurile impuse de Ludovic 
de Anjou în Transilvania în 1366 au creat o nouă situaţie legală și constitu- 
țională. În esență, măsurile celui de al doilea rege angevin al Ungariei au ge- 
neralizat şi în Transilvania aplicarea principiului recunoaşterii prin act regal 
a condiţiei nobiliare și a dreptului de stăpânire a pământului cu titlu feudal și 
au condiţionat această recunoaștere de fidelitatea față de rege şi de coroană, 
în dublul înţeles medieval al termenului, cel politic, feudal, şi cel confesio- 
nal, prin care se înţelegea apartenenţa la confesiunea catolică. Legiferând pri- 
mul din aceste criterii, Ludovic a îndiguit puternic evoluţia cnezimii române 
din Transilvania spre starea nobiliară; impunându-l pe cel de al doilea, cel 
confesional, el a oprit constituirea unei stări privilegiate, nobiliare, române, 
de sine stătătoare, şi a pregătit contopirea nobililor români care se conformau 
exigenţelor politicii regale în masa nobilimii provinciei şi a regatului. 

Scoţând în afara legii confesiunea ortodoxă, hotărâre clar manifestată prin 
refuzul de a recunoaşte necatolicilor dreptul la titlu nobiliar şi la stăpânirea 
cu titlu nobiliar a pământului şi prin proscrierea preoților „schismatici“, Lu- 
dovic de Anjou a introdus în organizarea politică a provinciei principiul reli- 
giei oficial recunoscute (religio recepta), principiu care devine de acum îna- 
inte o componentă esenţială a vieţii politice a Transilvaniei medievale?5. 

Hotărârile lui Ludovic din 1366 au dat, aşadar, naştere uneia din compo- 
nentele regimului constituțional al Transilvaniei din secolele următoare: înlă- 
turarea confesiunii ortodoxe din viaţa legală a voievodatului şi a aderenţilor 
ei, a naţiunii care o recunoștea. O confesiune, cea ortodoxă, și o națiune — adi- 
că grupul nobiliar al colectivitaţii care accepta această confesiune — au fost 


32 În schimbul privilegiilor largi care i-au fost conferite, nobilimea transilvană era înda- 
torată să participe la acţiunile militare îndreptate împotriva adversarilor regelui: „Ceterum 
quia dictos nobiles et eorum possessiones a solutione lucri camerae, victualium administra- 
tione et exercitatione invitus facienda gratiose duximus eximendos, igitur volumus, ut iidem 
nobiles teneantur et debeant nobis vel in nostri persona Wayuodae nostro Transyluano, aut eius 
Vice Vajuodae auxiliari at conterendos seu destruendos nostros et sacrae coronae illarum par- 
tium, infideles, contumaces et rebelles“ ; Hurmuzaki, I, 2, p. 121-122. 

33 Rolul confesiunii în evoluția regimului stărilor privilegiate în Transilvania şi blocarea 
procesului de constituire a unei stări privilegiate românești ca urmare a politicii regalității an- 
gevine a fost semnalat de Gh. I. Brătianu, Tradiția istorică despre întemeierea statelor româ- 
nești, Bucureşti, 1945, p. 105. 

excluse din sistemul de guvernământ al Transilvaniei. Secolul următor avea 
să aducă o a doua componentă a acestui regim, coalizarea celor trei grupuri 
privilegiate recunoscute, nobilime, saşi şi secui (Unio trium nationum). Con- 
fesiunea, religia „receptă“, devenită criteriu de bază al stărilor privilegiate 
din Transilvania — variantă originală a regimului de stări din Europa medie- 
vală — a fost modalitatea principală de eliminare a naţiunii române ca entitate 
în sine din viaţa politică a voievodatului. 

Politica lui Ludovic de Anjou, fanatismul său catolic care a inspirat una 
din cele mai îndârjite și violente acţiuni din evul mediu târziu de aducere la 
unitatea catolică a unor întregi popoare de confesiuni şi chiar religii diferite, 
au rădăcini mai adânci în istoria regatului ungar medieval, care în primele 
sale secole de existenţă recunoscuse pluralismul „limbilor“ şi al credințelor. 
Cotitura cea mare în această direcţie a venit după 1204, anul uneia din cele 
mai adânci cezuri din istoria politică şi spirituală a Europei. Instalarea latini- 
lor la Constantinopol care a radicalizat politica papalității față de creştinăta- 
tea orientală și de problema unirii celor două biserici, înțeleasă tot mai mult 
de acum înainte ca o subordonare necondiționată, nu numai ierarhică şi dog- 
matică, a bisericii răsăritene faţă de cea apuseană, dar și ca o aducere la uni- 
tate sub raportul ritualului — fapt accesibil straturilor celor mai largi ale popu- 
laţiei — s-a răsfrânt puternic şi în regatul ungar. Cu noua politică a papalității, 
inițiată de către Inocenţiu III după 1204 dar care a cunoscut maximum de vi- 
rulență în secolul următor, secolul papalității din Avignon, conflictul dintre 
Roma și Bizanţ, dintre cele două zone ale culturii medievale europene, co- 
boară din sfera hegemoniei politice, în cea a particularismului cultural mani- 
festat prin biserică şi ritualul ei. 

Iniţiativele numeroase ale politicii papale în această vreme s-au răsfrânt 
puternic în regatul ungar și în aria geografică prinsă în zona sa de expansiu- 
ne, unde politica sa tradițională de cucerire ia acum tot mai mult, nu numai 
împotriva păgânilor, dar şi a „ereticilor“ şi a „schismaticilor“ coloratura și 
justificarea cruciatei. După ultimii regi arpadieni, a căror acţiune a fost con- 
damnată la discontinuitate de gravele crize interne şi repetatele invazii tătare 
care s-au abătut asupra regatului în secolul XIII, dinastia angevină, instalată 
cu concursul papalității, a aplicat cu spirit de coerență directivele politice ale 
acesteia. În Ludovic de Anjou, modelul principelui catolic în scrierile unora 


34 Pentru politica papalității faţă de creștinătatea orientală în secolele XIII şi XIV, v. W. de 
Vries, Rom und die Patriarchate des Ostens, München, 1963 şi mai ales, de acelaşi autor, Die 
Păpste von Avignon und der christliche Osten, „Orientalia Christiana Periodica“, 30, 1964, 1, 
p. 85-128. 

din contemporanii săi*5, papalitatea din Avignon a găsit pe cel mai fidel inter- 
pret al politicii sale intransigente în raport cu celelalte confesiuni și religii. 

Desigur, regele Ludovic nu a aşteptat evenimentele din 1365-1366 pen- 
tru a-şi desfăşura prozelitismul confesional; dar cucerirea Vidinului şi urma- 
rea sa imediată, călătoria împăratului loan V la Buda, care părea să vestească 
aducerea la unitate, graţie acţiunii regelui, a însuși centrului spiritual al lumii 
răsăritene, Bizanțul a dat efortului său de convertire a populaţiei ortodoxe un 
ritm mult mai accelerat și proporţii mult mai mari decât avusese preocuparea 
sa în acest câmp în trecut. De acum înainte şi până la sfârşitul domniei lui, 
Ludovic a aplicat cu rigoare neabătută politica sa de convertire cu toate mij- 
loacele a popoarelor ortodoxe cuprinse în sfera sa de acţiune: din Bosnia, tre- 
când prin teritoriile sârbe aflate sub controlul său, în banatul de Vidin, în 
Transilvania şi Banatul românesc şi până la Halici, efortul său de suprimare 
a „schismei“ şi de aducere a „schismaticilor“ la unitatea bisericească — ca de 
altminteri şi a altor religii și a aderenţilor lor — şi-a urmat neabătut linia. 

Efortul misionar în aria controlată de regele Ungariei a luat proporţii de 
masă și a înregistrat acum cele mai de seamă rezultate ale sale, chiar dacă 
timpul avea să dovedească precaritatea multora dintre ele*6. 

Un izvor neluat încă în considerare în istoriografia noastră aduce lămuriri 
de primă însemnătate asupra acestui proces istoric și a motivaţiei complexe 
care a inspirat politica confesională a regelui Ludovic. Trei memorii, păstrate 
în arhivele din Basel şi inedite până nu de mult, operă a franciscanului Bar- 
tolomeu de Alverna, vicar al Bosniei” — subdiviziune teritorială care înglo- 


35 „Item eodem tempore (1359) regnabat Ludwicus, animosus, virilis et humilis rex 
Ungariae. Item multa et magna fecit propter fidem christianam...“; Gesta episcoporum Fri- 
singensium, Monumenta Germaniae Historica, Scriptores, vol. 24, p. 327; „...aedoque zelo fi- 
dei catholicae et conversionis infidelium fidelissimus Rex effervet, ut etiam proprius corpus 
vellet exponere et pro conversione gentium se ipsum dare“; cronica lui Ioan de Tâmave 
(Kükülew) citată de G, Moravcsik, Vizantiiskie imperatori i ih poslî v. g. Buda, în Studia By- 
zantina, Budapest, 1967, p. 349; „fervidus zelator fidei christianae“ (scrisoare a papei Grigore 
IX din 1374), ibidem, p. 349. 

3 Convertirea în masă a „schismaticilor“ în teritoriile controlate de Ludovic de Anjou a 
început după cucerirea Vidinului şi călătoria lui Ioan V Paleologul la Buda; E. Fermendzin, 
Acta Bosnae, p. 35; Hurmuzaki, I, 2, p. 132-133. De acum înainte ea s-a intensificat până la 
sfârşitul domniei lui Ludovic. Pentru numeroasele atestări ale efortului misionar desfăşurat în 
mediul românesc mai ales şi pentru rezultatele acestui efort, v. între altele, Acta Gregorii PP. 
XI (1370-1378), ed. L. Tăutu, Roma, 1966, p. 64-66, 154-155, 223—225, 454-455, 456-451; 
cf.F. Pall, Românii din părțile sătmărene (ținutul Medieș) în lumina unor documente din 1377, 
în „Anuarul Institutului de istorie din Cluj“, XII, 1969, p. 7-35. 

37 Dionysius Lasić, O.F.M., Fr Bartholomaei de Alverna, Vicarii Bosnae, 1367-1407, 
quaedam scripta hucusque inedita, în „Archivum Franciscanum Historicum“, 1, 55, 1962, 
1-2, p. 59-81. 

ba şi teritoriile sârbe, bulgare şi românești alfate sub puterea regelui angevin 
— aduc în problemele discutate o mărturie de excepţională însemnătate. 

Colaborator de prim plan al regelui, atât în elaborarea cât şi în punerea în 
aplicare a politicii sale confesionale, Bartolomeu de Alverna s-a achitat cu 
rigoare excepţională de sarcina legată de funcţia sa de conducător al unei pro- 
vinicii misionare plină de „schismatici“ şi de „eretici“ care trebuiau aduși la 
unitatea catolică. Dar, departe de a-şi fi consumat toată energia în îndeplini- 
rea acestei misiuni, Bartolomeu de Alverna a desfășurat și activitate de doc- 
trinar şi apologet al convertirii cu toate mijloacele a necatolicilor. Tocmai 
aceasta e ipostaza personalităţii sale în care ni-l înfățișează noile texte desco- 
perite în arhivele din Basel. 

Prima din cele trei scrieri, consacrată problemei purcederii Sfântului Duh, 
are caracter strict teologic; cea de a doua expune, cu amănunte al căror in- 
teres nu poate fi îndeajuns subliniat, ceea ce autorul numeşte „erorile şi erezi- 
ile“ popoarelor intrate în aria sa misionară, români, sârbi şi bulgari; a treia 
scriere, direct legată de studiul nostru, are un puternic caracter polemic şi de 
justificare a acţiunii de convertire în masă, cu mijloacele cele mai aspre, a 
„schismaticilor“ români şi slavi întreprinsă de Ludovic de Anjou. 

Lucrarea aparține anilor 1379-1382; termenul post quem e dat de o bulă 
papală din 22 decembrie 1378 — bula Di/ectionis sinceritas a papei Urban V — 
invocată de autor, act care impunea puterilor laice să participe la convertirea 
necatolicilor;, termenul ante quem e 10 septembrie 1382, data morţii lui 
Ludovic de Anjou care se afla încă în viaţă când misionarul franciscan își re- 
dacta memoriul. Sunt tocmai anii în care, incitat de victoriile sale din 1377, 
Ludovic de Anjou imprima o nouă vigoare convertirii „schismaticilor“. După 
ce a combătut cu succes ţările „schismatice“ care se răsculaseră împotriva 
dominaţiei sale, regele a hotărât să lichideze schisma înlăuntrul regatului său. 
Și, într-adevăr, în cursul ultimilor ani ai domniei lui Ludovic de Anjou lupta 
împotriva schismei a luat proporţiile unei prigoane de mare anvergură. 

Pus în aplicare de rege și de colaboratorii săi cu metodele cele mai rigu- 
roase, idealul de unitate religioasă părea acum să se desăvârșească în Unga- 
ria. În cursul unui singur an, cel care precedase redactarea memoriului, 
400 000 de „schismatici“ fuseseră rebotezaţi în ritul roman; și chiar dacă indi- 
caţiile cifrice din buletinele de victorie ale călugărilor franciscani nu sunt mai 
puţin suspecte decât efectivele militare din cronicile medievale, diverse alte 
izvoare confirmă amploarea conversiunilor îndeosebi în rândurile românilor, 
care alcătuiau masa cea mai importantă de populaţie ortodoxă din regat. 

Violenţa metodelor folosite de misionari şi de autorităţile care le spriji- 
neau efortul a trezit unele îndoieli, nu numai în rândurile victimelor conver- 

siunii dar şi în cele ale lagărului catolic, asupra legitimităţii și oportunității 
acestei operaţii brutale. Tocmai pentru a respinge argumentele acestor adver- 
sari din propria-i tabără pe care îi califică drept — „simplices et negligentes 
ac detractores et depravatores huius sancti operis nuper incepti per illustris- 
simum dominum regem Ungarorum,... scilicet de conversione et baptismo 
istorum Sclavorum et Vlachorum existentium in suo regno”, („simpli şi ne- 
păsători, detractori şi bârfitori ai acestei sfinte acţiuni de curând începute de 
prea ilustrul domn rege al ungurilor... anume cu privire la convertirea și bo- 
tezarea acestor slavi şi vlahi care se află în regatul său...“*), fără a-i indica mai 
lămurit, misionarul s-a hotărât să apere politica regelui şi metodele de care se 
slujea. 

Câteva idei fundamentale străbat textul. Cea mai de seamă, din care 
decurg toate celelalte, e necesitatea convertirii românilor, sârbilor şi bulga- 
rilor, discutată pe un dublu plan, teologic şi politic. Mântuirea, prin aducerea 
la unitate în cadrul bisericii romane — „extra quam nulla salus“ — a numeroase 
suflete altminteri condamnate în eternitate este, evident, preocuparea princi- 
pală a polemistului franciscan şi a grupului de misionari pe care îl conducea. 
Cum însă zelul lor misionar nu pare a fi dat roade numeroase acolo unde nu 
era susținut de intervenţia directă a puterii politice, Bartolomeu de Alverna 
se vede silit să desfăşoare o largă argumentare în favoarea convertirii schis- 
maticilor şi a stârpirii schismei, tot mai mult asimilată cu erezia, cu concur- 
sul „braţului temporal“, al regalității şi al „domnilor“ regatului. Cunoscător 
şi interpret realist al istoriei, autorul nu ezită să recunoască rolul decisiv al 
puterii laice în opera de convertire a popoarelor la creștinism. Noua credință, 
afirmă fără ocol Bartolomeu de Alverna, nu a reușit nicăiri să se impună total 
şi definitiv „donec Dominus corda regum vertit sub jugo fidei“ (până când 
Domnul nu aduce inimile regilor sub jugul credinţei). În sprijinul afirmației 
sale, autorul invocă convertirea „germanilor“ de Carol cel Mare şi cea a un- 
gurilor de regele Ştefan, care îşi botezaseră supușii „non tantum verbis, sed 
gladio et duris bellis“ (nu atât prin vorbe, cât cu sabia şi cu războaie crânce- 
ne). Apelând la aceleași mijloace, Ludovic de Anjou nu făcea decât să se con- 
formeze acestor modele ilustre*?. 

Puterea lumească, afirmă autorul în altă ordine de idei, a fost delegată ti- 
tularilor ei de Dumnezeu care le-a încredinţat, odată cu funcţiile lor, şi sarci- 
na de a-i aduce pe supușii lor la unitatea bisericii şi de a le asigura astfel mân- 
tuirea eternă. Principii lumești şi demnitarii lor, care neglijau această funcţie 


3% Ibidem, p. 69. 
% Ibidem, p. 79. 

salutară, se făceau vinovaţi de un păcat extrem de grav şi trebuiau să fie des- 
tituiți din dregătoriile lor. 

Operă esenţială, potrivit misionarului franciscan, convertirea schismati- 
cilor trebuia împlinită cu toate mijloacele; constrângerea, ameninţarea cu ex- 
pulzarea şi cu condamnarea la pedeapsa capitală erau justificate dacă puteau 
contribui la reuşita operaţiei. Sugestia celor care recomandau instruirea pre- 
alabilă a schismaticilor prin cuvânt e categoric respinsă de Bartolomeu de Al- 
verna care ştia prea bine că, încredințată doar persuasiunii, convertirea era 
condamnată la eșec: „compelle intrare“ e formula din care se inspira acțiunea 
sa. De altminteri, misionarul franciscan nu ignora că timpul face din necesi- 
tate virtute şi că actuala constrângere poate produce la termen o supunere vo- 
luntară. Evident, noii convertiți nu puteau fi, cu toţii, sinceri în credinţa cea 
nouă impusă lor prin astfel de metode; autorul înţelegea prea bine această 
realitate, dar se consola cu gândul că „saltem filii et nepotes erunt boni chris- 
tiani“ („măcar fiii şi nepoţii vor fi buni creștini“); și, în această privinţă, el nu 
se înşela40. 

O piedică majoră stătea în calea acţiunii de vaste dimensiuni întreprinse 
în regat pentru aducerea în staulul bisericii romane a oilor care, rătăcite pe 
cărările schismei, se îndreptau spre damnaţia eternă: clerul ortodox. În repe- 
tate rânduri şi cu deosebită vehemenţă vicarul Bosniei a recomandat alunga- 
rea din provincia sa misionară a prelaţilor români şi slavi. 

Popoarele aflate în grija unor astfel de păstori nu pot fi mântuite, deoarece 
ei, preoții, nu sunt orânduiţi canonic: „sed, cum sint falsi et deceptores, et iam 
propter suam rusticitatem perdiderunt omnem ritum ecclesiasticum et for- 
mam sacramentorum, maxime inter istos Sclavos et Vlachos, ut dicetur infra, 
et populus ille in hac secta salvari non possit, maxime qui credunt suam sec- 
tam meliorem nostra“! („dar, întrucât sunt falși şi înșelători, și şi-au pierdut 
cu desăvârşire ritul ecleziastic şi forma tainelor, din pricina rusticităţii lor, 
mai ales între acești slavi şi vlahi, după cum se va spune mai jos, iar acel po- 
por nu poate fi mântuit în această sectă, mai ales cei care cred că secta lor e 
mai bună decât a noastră“). Botezul săvârşit de asemenea preoți nu putea 
avea nici o valoare întrucât ei nu respectau ritualul cuvenit (se înţelege cel bi- 
zantin a cărui legitimitate biserica romană nu îl contesta). Rebotezarea la care 
misionarii din regat îi supuneau pe „schismatici“ era, în aceste condiţii, per- 
fect legitimă şi avusese parte de o înaltă aprobare din însăşi lumea bizantină: 
„Etiam loannes, Imperator Constantinopolitanus, quando ad regem venit, 


4 Ibidem, p. 70. 
41 Ibidem, p. 711-72. 

dixit audientibus multis: «Bene facit rex baptizare istos Sclavos, quia nec 
grecam nec Romanam formam sequntun»“ („Chiar şi Ioan, împăratul con- 
stantinopolitan, când a venit la rege, a spus, în auzul multora: «Bine face re- 
gele că îi botează pe aceşti slavi, deoarece, nu urmează nici forma greacă, 
nici pe cea romană»). Fără a se preocupa prea mult de sursa din care îşi tră- 
gea argumentele, autorul recurge şi la mărturia călugărilor de la Athos alun- 
gaţi de invazia turcească şi sosiți în părțile Banatului. Deşi din tabăra ad- 
versă, aceștia par a împărtăși ostilitatea franciscanului față de un cler care, 
deși ortodox, nu se afla sub autoritatea bisericii constantinopolitane și nu 
beneficia deci de legitimitatea conferită de aceasta: „Isti non sunt sacerdotes, 
sed canes...“! („Aceştia nu sunt preoți ci câini“) ar fi exclamat călugării ato- 
niți invocaţi de misionarul franciscan cu privire la necanonicitatea preoţilor 
ortodocşi care stăteau în calea acţiunii sale“. Prezenţa acestora era nu numai 
o piedică pentru efortul său de convertire a românilor şi a celorlalte popoare 
amintite dar și o sursă de primejdie spirituală şi pentru catolicii care, trăind 
în mijlocul lor, nu rareori adoptau credinţele şi ritualul lor: „Ergo omnibus 
modis cogi debent pro earum salute, vel expellendi sunt tales protervi, ut puta 
falsi sacerdotes et pseudo religiosi ne alios inficiant“? („Așadar cu toate 
mijloacele trebuie siliți întru mântuirea lor sau trebuie alungaţi aceşti îndă- 
rătnici, ca unii care sunt falși preoți şi falşi călugări, pentru ca să nu îi conta- 
mineze pe alții...“) conchide categoric autorul. Cu deosebire vehement se 
arată apologetul catolic față de călugării ortodocşi a căror ostilitate față de 
biserica romană o evidenţiază. Nici argumentul interlocutorilor săi nenumiţi 
potrivit cărora izgonirea clerului local ar fi lăsat fără păstori atâtea suflete nu 
l-a impresionat pe vicarul franciscan. Ungaria, la începuturile conversiunii ei 
— arată el —, a dus şi ea lipsă acută de păstori sufleteşti dar a reușit în cele din 
urmă să-şi completeze cadrele ecleziastice de care avea nevoie: „nec enim 
Hungaria habuit in principio suae conversionis XX millia clericorum et reli- 
giosorum, qui favente Deo, in ea modo sunt“4 („căci nici Ungaria nu a avut 
la începutul convertirii ei 20 000 clerici şi călugări câţi, cu ajutorul lui 
Dumnezeu, are acum“). 

Dar, dincolo de problemele teologice: şi bisericeşti, prin forţa lucrurilor 
covârşitoare în scrierile sale, Bartolomeu de Alverna invocă şi argumente de 
ordin politic, legate de situaţia regatului ungar în raport cu problema confe- 
sională care îl preocupa; şi fireşte, argumentele sale în această privinţă sunt, 
în optica studiului nostru cele mai însemnate. Convertirea schismaticilor la 


42 Ibidem, p. 15. 
43 Ibidem, p. 71. 
4 Ibidem, p. 72. 

catolicism era, potrivit lui, nu numai un act salutar din punct de vedere spiri- 
tual, dar şi o condiţie a trăiniciei regatului ungar: „Est insuper commodum 
temporale, scilicet maior fortitudo regni in istis confinibus et maior fidelitas 
istius gentis erga regem et suos dominos; quia nunquam poterunt suis domi- 
nis fideles esse, qui per alienam fidem Deo infideles existunt““ („Pe deasupra 
mai este şi un avantaj lumesc, anume mai marea putere a regatului la aceste 
hotare şi mai marea fidelitate a acestui neam față de rege şi față de domnii 
lor, căci nicicând nu vor putea fi credincioşi domnilor lor, cei care printr-o 
credință străină sunt necredincioși faţă de Dumnezeu“). Jocul de sensuri între 
fidelitatea feudală a vasalului faţă de seniorul său și credință religioasă, atât 
de frecvent în literatura medievală, trădează în cazul de față semnificația po- 
litică a acţiunii de convertire a „schismaticilor““ urmărită necruţător de Ludo- 
vic de Anjou. Într-adevăr, o dată cu mântuirea sufletelor și cu unitatea spiri- 
tuală întru credința romană, convertirea „schismaticilor““ urmărea un țel 
politic imediat: consolidarea regimului angevin şi a dominaţiei sale asupra 
popoarelor străine peste care se întinsese puterea regelui ungar. Pentru misio- 
narul franciscan ca şi pentru regele Ungariei, care făcuse din acest principiu 
una din direcţiile dominante ale politicii sale, convertirea era unicul mijloc 
de a impune „schismaticilor“ fidelitatea faţă de rege şi coroană: „neque isti 
schismatici, de quibus loquimur, serviunt regi et dominis nisi timore. Deus 
novit quantis exactionibus exigunt ab eis tributa...“%€ („Iar aceşti schismatici 
despre care vorbim nu slujesc regelui şi domnilor decât de teamă. Dumnezeu 
ştie cu câte exacţiuni storc tributurile de la ei...*). Infidelitatea schismaticilor 
dinlăuntrul regatului era agravată de faptul că în afara frontierelor sale se afla 
o masă de populaţie de aceeaşi limbă şi credinţă cu ei, constatare care îl adu- 
ce pe autor la una din cele mai însemnate din observaţiile sale: „Multa etiam 
mala, scilicet latrocinia et homicidia occulta, cessabunt, quae modo sine con- 
scientia una cum externis de sua lingua et secta contra Christianos faciunt” 
(„Căci multe rele, anume tâlhăriile şi uciderile ascunse pe care le înfăptuiesc 
fără conştiinţă acum împreună cu cei din afară, de o limbă şi o sectă cu ei, 
împotriva creştinilor vor înceta“). Motiv în plus pentru autor să recomande 
cu cea mai mare insistență extirparea schismei din regat. Adevărata ordine in- 
ternă, justiţia, afirmă el, nu poate fi instaurată în regat cât timp va subsista 
această sursă de nenumărate rele care e schisma: „Dico quod principes et 
domini temporales tenentur vindicare malefactores, maxime contumaces et 


45 Ibidem, p. 72. 
46 Ibidem, p. 76. 
41 Ibidem, p. 72. 

destructores christianae religionis, quia maiores peccatores esse non pos- 
sunt“%8 („Afirm că principii şi domnii lumești sunt datori să-i reprime pe 
răufăcători, mai ales pe cei îndărătnici faţă de religia creştină şi pe nimicitorii 
ei, deoarece nu pot să existe păcătoşi mai mari“). 

Memoriul lui Bartolomeu de Alverna ne îngăduie să surprindem cele 
două realități esenţiale care s-au îmbinat în politica lui Ludovic de Anjou față 
de românii din Transilvania: atitudinea papalității din Avignon în chestiunea 
unirii bisericilor, efortul ei de a o impune în formele cele mai riguroase şi prin 
toate mijloacele; preocuparea regelui angevin de a consolida dominația rega- 
tului său asupra masei de locuitori ortodocși peste care se întinsese puterea 
sa. Idealul de unitate religioasă pe care îl împărtășea cu curtea din Avignon a 
fost convertit de Ludovic de Anjou într-unul din instrumentele cele mai efica- 
ce ale efortului său politic de a impune supunerea popoarelor peste care gu- 
verna. Măsurile draconice adoptate de rege cu prilejul călătoriei sale în 
Transilvania în 1366 în acelaşi timp împotriva cnezilor români şi a clerului 
ortodox şi justiţia expeditivă pe care a introdus-o au fost toate inspirate şi do- 
minate de preocuparea sa de a asigura controlul asupra provinciei. 

Termeni identici sau cvasi-identici desemnează în celebrul act regal din 
28 iunie 1366 şi în memoriul lui Bartolomeu de Alverna „relele“ de care su- 
fereau Transilvania şi vicariatul Bosniei şi pe făptuitorii lor: latrocinia, ho- 
micidia, facta criminalia, malefactores, rebelles, contumaces. Mai explicit 
decât emulul său regal, misionarul franciscan ne dezvăluie natura esenţial po- 
litică a acestor crime: „infidelitatea“, față de rege şi de principalul simbol şi 
instrument al politicii sale, confesiunea catolică. Făcând din apartenența la 
această confesiune criteriul principal al „fidelității“ feudale, Ludovic de An- 
jou a legalizat excluderea poporului român și a elitei sale sociale din viața po- 
litică a Transilvaniei. 


* 


În încheiere: desăvârşirea întemeierii Țării Româneşti şi a Moldovei în a 
doua jumătate a secolului XIV a fost, din punct de vedere extern, rezultatul 
îndârjitei rezistenţe opuse de cele două state hegemoniei regatului ungar sub 
dubla ei înfăţişare: politică — respingerea dominaţiei angevine — şi confesio- 
nală — refuzul de a accepta catolicismul. 

Eşecul politicii sale de dominație la sud și răsărit de Carpaţi l-a determi- 
nat pe Ludovic de Anjou să adopte un şir de măsuri destinate să-i consolideze 


a Ibidem, p. 76. 

dominaţia asupra Transilvaniei. Între aceste măsuri, cea mai importantă, da- 
torită implicaţiilor ei generale, a fost scoaterea în afara legii a confesiunii or- 
todoxe şi eliminarea aderențţilor acestei confesiuni, românii, din sistemul po- 
litic al ţării. Confesiunea, singura confesiune recunoscută, catolicismul, 
devenea astfel una din componentele esenţiale ale sistemului constituțional al 
țării. În secolul XVI, Reforma avea să sfarme unitatea acestei confesiuni do- 
minante, dând naştere celor patru confesiuni recunoscute de conducerea ţării 
— luteranismul, calvinismul, antitrinitarismul şi catolicismul —, fără a modifi- 
ca întru nimic situaţia politică a românilor”. 

Etapă decisivă a evoluţiei societăţii româneşti în ansamblul ei, întemeie- 
rea principatelor române în secolul XIV a pus puternic în evidenţă factorii 
comuni ai vieţii politice a românilor de cele două laturi ale Carpaţilor. 


4 Pentru sistemul constituţional al Transilvaniei începând cu secolul XVI, v. lucrarea fun- 
damentală a lui D. Prodan, Supplex Libellus Valachorum, Bucureşti, 1967. 

LA ÎNCEPUTURILE STATULUI MOLDOVENESC. 
CONSIDERAŢII PE MARGINEA UNUI IZVOR 
NECUNOSCUT” 


Costea voievod şi locul său în istoria Moldovei. „llombnu Pocnoau Kocrb 
Goe6oa“; formula laconică a unuia dintre cele mai vechi izvoare ale istoriei 
Moldovei — Pomelnicul de la Bistrița! — a introdus în istoria țării cea mai 
enigmatică figură a vremii descălecătorilor şi a succesorilor lor imediați: 
Costea voievod. Cunoscut până acum datorită acestei unice atestări, care îl 
încadrează în şirul primilor domni ai ţării, între Laţcu şi Petru Muşat, sau al 
Muşatei, Costea voievod a alcătuit obiectul celor mai variate speculaţii din 
partea istoricilor români? şi chiar a unor străini. 

Problema succesiunii domnilor în veacul al XIV-lea și în genere istoria 
Moldovei în prima jumătate de veac de la ceea ce numim în chip tradițional 


* Publicat în „Studii şi materiale de istorie medie“, VI, 1973, p. 43-59. 

1 Pomelnicul Mănăstirei Bistrița, ed. D.P. Bogdan, Bucureşti, 1941, p. 50. 

2 Fără a încerca să alcătuim catalogul complet al opiniilor istoriografiei asupra lui Costea, 
amintim câteva din ele pentru a ilustra incertitudinea care le caracterizează. „Iară pentru Coste 
Muşatin Vodă, tatăl lui Roman Vodă, măcar ca la o carte de pomelnic a mănăstirii Bistriţii 
l-am găsit scris în rândul domnilor, iară unde ar fi fost domnia lui n-am putut afla“; (Axinte 
Uricariul, <Cronicâ>, Acad. Rom., ms. rom. 2591, p. 14, la D. Bogdan, Pomelnicul Mânăstirei 
Bistrița, p. 6; „Nimic nu ne dovedeşte şi din nimic nu se poate deduce cu oarecare probabili- 
tate că acest Costea a domnit şi că a fost tatăl lui Petru“; N. Iorga, Studii și documente cu pri- 
vire la istoria românilor, I-II, Bucureşti, 1901, p. XXVIII; „Faţă de însemnarea lui Costea vo- 
ievod în pomelnicul din 1407 de la Rădăuţi (sic!) se pune întrebarea dacă el nu este tatăl lui 
Petru, Roman şi Ștefan, ca soţ al Muşatei Margareta sau dacă nu e fratele acesteia. Cronicile 
nu-l pun, deci el n-a domnit“; N. Iorga, „Revista istorică“, VI, 1921, p. 154; „Totuşi între Laţcu 
şi Petru se interpune în acest pomelnic domnia unui Costea voievod, care probabil va fi încer- 
cat şi va fi reuşit să pună timp de câteva luni, în acest an 1377, mâna pe putere“; C. Cihodaru, 
Tradiţia letopiseţelor și informația documentară despre luptele politice din Moldova în a doua 
jumătate a secolului al XIV-lea, în „Anuarul Institutului de istorie şi arheologie A.D. Xeno- 
pol“, V, 1968, p. 26; „Costea voievod pomenit numai în Pomelnicul de la Bistriţa trebuie să fi 
avut un rost în Moldova, de i-a fost inserat numele pe lista domnilor. Pe acesta îl considerăm 
ca un feudal puternic, care a putut râvni o dată la domnie“; A. Sacerdoţeanu, Succesiunea dom- 
nilor Moldovei până la Alexandru cel Bun. Pe baza documentelor din secolul al XIV-lea şi a 
cronicilor din secolul al XV-lea şi al XVI-lea scrise în limba slavonă, în „Romanoslavica“, XI, 
Istorie, 1965, p. 219-236. 

şi convenţional „întemeierea“ țării continuă încă să constituie un domeniu al 
incertitudinilor. Izvorul numeroaselor confuzii care persistă în această privin- 
tă se află deopotrivă în caracterul lacunar și imprecis al izvoarelor şi în insta- 
bilitatea vieţii. politice a țării la începuturile ei. Împletirea luptelor pentru 
domnie — în cadrul unui stat aflat la începutul procesului de consolidare și în 
cuprinsul căruia particularismul teritorial acţiona puternic — cu intervenţia 
politică şi militară a factorilor externi a dat întregii perioade anterioare în- 
scăunării lui Alexandru cel Bun caracter de prelungită nestatornicie, prefigu- 
rare a situaţiei care avea să pună din nou stăpânire, timp de un sfert de secol, 
pe viaţa politică a Moldovei după dispariția domnului. 

În aceste condiţii vitrege, virtuozitatea istoricului a cărui curiozitate se fi- 
xează asupra începuturilor statului moldovenesc este condamnată să evolue- 
ze între sărăcia extremă a izvoarelor şi larga varietate a ipotezelor istoriogra- 
fice. Cum progrese însemnate nu sunt de aşteptat din readucerea în obiectivul 
cercetării a aceloraşi materiale documentare, care nu pot da naștere decât la 
variaţii pe temele cunoscute, principalul mijloc de lărgire a cunoştinţelor și a 
înţelegerii noastre în domeniul amintit se află în descoperirea unor noi izvoa- 
re. Obiectul studiului de față este tocmai încercarea de a aduce, pe temeiul 
unui izvor necunoscut până acum, câteva lămuriri noi asupra istoriei Moldo- 
vei în vremea când „întemeierea“ ei era încă un proces în curs de desfăşurare. 

O descoperire recentă în arhivele genoveze oferă un element nou, deose- 
bit de însemnat pentru fixarea locului lui Costea voievod în istoria Moldovei 
şi, mai mult decât atât, pentru însăşi înţelegerea etapei de încheiere a proce- 
sului de constituire a statului moldovenesc. 

Însemnătatea arhivelor genoveze pentru istoria Mării Negre în evul me- 
diu, inclusiv aceea a ţărilor române, e prea bine cunoscută pentru a fi nece- 
sar să mai insistăm asupra ei. Printre numeroasele izvoare păstrate în inepui- 
zabilele fonduri documentare ale republicii ligure, un loc de frunte pentru 
cercetătorii bazinului pontic în evul mediu îl ocupă seriile de documente re- 
feritoare la orașul Caffa, punctul de reazem principal al întregii rețele de aşe- 
zări genoveze de pe ţărmul nordic şi apusean al Mării Negre. Între actele ră- 
mase de pe umma intensei activităţi economice şi politice a Caffei, un loc 
aparte îl ocupă registrele de contabilitate ale Massariei, administraţia finan- 
ciară a orașului. Dintre istoricii noștri, Nicolae Iorga cel dintâi a excerptat şi 
editat, din punctul de vedere al istoriei economice şi politice a Mării Negre, 
registrele Massariei, câte erau cunoscute în vremea când îşi efectua cercetă- 
rile în arhivele genoveze?. Investigaţii recente au dat însă în chip neașteptat 
la iveală încă un voluminos registru din seria de socoteli ale Massariei, 


3 N. Iorga, Notes et extraits concernant l’histoire des Croisades, vol. 1, Paris, 1899. 

anume cel referitor la anul 1386, care până de curând zăcea rătăcit și uitat 
între cu totul alte fonduri documentare. Bogăția de informaţii de tot felul 
referitoare fie la istoria internă a Caffei, fie la legăturile ei externe a fost sem- 
nalată de cel căruia îi revine meritul de a fi adus la lumină masivul registru 
cuprinzând socotelile oraşului în anul 1386, arhivistul genovez Giangiacomo 
Mussof, şi nu vom insista asupra valorii generale a izvorului recent des- 
coperit. Desprindem din el de îndată ştirea care interesează istoria noastră. 

La 2 mai 1386, o însemnare sumară aminteşte datoria contractată la Caffa 
față de un oarecare Gaspallo Spinola de către Illarius de Duria (Doria), 
„ambaxiator iturus Maocastro una cum Carollo de Orto“ („ambasador care 
va merge la Maocastro împreună cu Carolus de Orto“). Aşadar, în mai 1386, 
o solie genoveză urma să părăsească orașul Caffa pentru a se îndrepta spre 
Moldova. Dar o altă informaţie, înregistrată trei luni mai târziu, constatând 
faptul împlinit, adaugă un element informativ deosebit de însemnat: „Item 
die XIIII Augusti pro Bartholomeo Finamore et Luchino et sunt pro expensis 
factis pro (ratione) unius brigantis qui portavit Carollum de Orto et Illarium 
de Duria Maocastro, ambaxiatores euntes Constantino et Petro vayvoda 
occasione guerre de Sorcati ex deliberacione domini consulis et officii mone- 
tarum asperos 2 000 (?), die lune VIII“6. 

(„De asemenea în ziua de 14 august, pentru Bartolomeo Finamore și Lu- 
chino şi sunt pentru cheltuielile făcute pentru un brigantin care i-a dus pe Ca- 
rolus de Orto și Ilario de Duria la Maocastro, ambasadori care merg la Con- 
stantin şi Petru voievod cu prilejul războiului cu Solkat-ul, potrivit hotărârii 
domnului consul şi a oficiului monetei, aspri 2000 (?), în ziua a opta a 
lunii“). 

Deşi sumară, informaţia cuprinsă în registrul Massariei din Caffa deschi- 
de un şir de perspective asupra trecutului nostru în veacul al XIV-lea și al 
XV-lea. Le analizăm pe rând. 

Cel dintâi fapt care se impune cercetătorului istoriei Moldovei în epoca 
de formare a statului moldovenesc este apariţia concomitentă, în 1386, a doi 


4 Giangiacomo Musso, Note d'archivio sulla „Massaria “ di Cafja, Genova, 1968 (extras 
din Studi Genuensi, V, 1964-1965); mulţumesc şi pe această cale distinsului arhivist şi istoric 
genovez pentru preţioasele informaţii pe care mi le-a comunicat în timpul şederii mele la Ge- 
nova în toamna anului 1969. 

5 Archivio di Stato di Genova, Caffe Massaria 1386, f. 380; vezi şi f. 316 şi 324. 

é Archivio di Stato di Genova, Caffe Massaria, 1386, f. 99 v.: Sorcat sau Solkat (Eski- 
Krim) era centrul politic al tătarilor din Crimeea; pentru Illario de Doria şi rolul său însemnat 
în politica bizantină, în negocierile Bizanțului cu lumea apuseană în problema otomană, la 
sfârşitul sec. XIV, vezi Franz Dölger, Regesten der Kaiserurkunden des Ostrâmischen Rei- 
ches, 5. Teil, München, 1965, p. 85, nr. 3270, şi p. 86, nr. 3273. 

domni: Constantin şi Petru, pe lângă care era acreditată solia cafeză. Identi- 
ficarea lor nu opune dificultăţi: Petru nu e altul decât Petru Muşat, îndeajuns 
de cunoscut dintr-un şir de izvoare interne şi externe pentru a mai fi nevoiţi 
să insistăm asupra lui; Constantin voievod, de asemenea, nu este altul decât 
voievodul Costea din pomelnicul de la Bistriţa, personaj care datorează con- 
flictului genovezo-tătar din 1386 cea de-a doua atestare documentară a per- 
soanei sale şi, fapt mai însemnat, certificatul incontestabil al funcţiei sale 
voievodale. 

În 1386, aşadar, pe teritoriul viitoarei ţări a Moldovei domneau doi voie- 
vozi. Dar care e raportul dintre ei? Erau Constantin și Petru domni asociaţi?; 
existat-a între ei o legătură de rudenie, astfel cum au presupus-o cei mai mulți 
dintre istoricii noştri? În sfârşit, de ce este atestat Petru Mușat de un şir de iz- 
voare interne, în vreme ce Constantin nu ne este cunoscut decât datorită în- 
semnării numelui său într-un pomelnic mănăstiresc? 

Absența lui Costea din actele emise de Petru Mușat și de boierii lui exclu- 
de posibilitatea unei domnii asociate. În aceste acte, Petru apare constant sin- 
gur într-o titulatură care e, cu mici variaţii, aceeaşi: „Nos Petrus waivoda, Dei 
gratia dux terre Moldavie: în actul din | mai 1384, prin care domnul, la cere- 
rea mamei sale, Margareta, dăruieşte fundaţiei dominicane din Târgul Siret 
un venit al domniei”; „Petrus woyeuoda muldauiensis“ în actul de închinare 
faţă de Vladislav Iagiello din 6 mai 13878; [erp Goeeoa Monnaecru sau Mos- 
aaeuu în actele slave subscrise sau referitoare la el”. Așadar, Petru apare în 
izvoarele cunoscute ca singur domn al Moldovei, fapt care pare a fi în contra- 
dicţie cu informaţia genoveză din 1386 care constată existența a doi domni. 
Cum ştirea registrului Massariei din acest an e încadrată din punct de vedere 
cronologic de menţiunile documentare mai sus amintite referitoare la Petru 
Muşat, nu ne rămâne altă posibilitate decât aceea de a constata că Petru 
Muşat a domnit singur, fără asociat, în Moldova; numai că Moldova lui Petru 
Muşat era departe de a coincide cu întregul teritoriu al principatului moldo- 
vean de mai târziu. Produs al unificării „ţărilor“ grupate în jurul nucleului 
unificator al văii Moldovei, convertită în stat de descălecătorii maramure- 
şeni, Moldova lui Petru Muşat lăsase încă, în această vreme, în afara hotare- 
lor ei, regiunea de sud, care însă, astfel cum au bănuit-o istoricii noştri, era 
altă țară, o unitate care, timp îndelungat încă după încorporarea ei în Moldo- 
va, şi-a păstrat individualitatea. Așadar, cei doi domni menţionaţi de textul 


7 M. Costăchescu, Documente moldoveneşti înainte de Ștefan cel Mare, vol. I, Iaşi, 
1931, p. 4. 

8 Ibidem, vol, II, Iaşi, 1932, p. 599-601. 

° Ibidem, p. 603 şi 605. 

genovez erau nu asociaţi, ci stăpâni concomitenţi a două porţiuni din terito- 
riul viitoarei țări a Moldovei, domni a două țări încă separate în această vreme. 


Desăvârșirea unităţii Moldovei. Domnia succesorului lui Petru, Roman 
Muşat, oferă un punct de reazem pentru încercarea de clarificare a acestei 
dualități de domnie semnalată de izvorul genovez. Se ştie, încă de când sunt 
cunoscute cele câteva acte păstrate de la cel de-al doilea Muşatin, că în tim- 
pul acestuia Moldova şi-a realizat unitatea teritorială. Titulatura adoptată de 
domn, în contrast cu cea a lui Petru, atestă răspicat atât progresul teritorial rea- 
lizat de Moldova, dilatată din modesta marcă a descălecătorilor în limite teri- 
toriale întinse, cât şi consolidarea puterii domnești: „eennku camoaepxaeHbui 
MIICTU GXU rHb iu PwMaHb BOEBONA OBIaNaX 3eme MONIaPLCKOIO OT NNaHNAbI 
10 MOpx“ în dania făcută lui Ionaș Viteazul la 30 martie 139210; „Moi Poman 
poegoaa MonaaGbckuu u 15aHub Oycen 3eMr% GOJIOIbCKOHN OT NNOHUHbI axe 10 
Gpery Mopx „...adauga semnificativ la titulatura domnească actul de închi- 
nare a domnului față de regele Vladislav din 5 ianuarie 1393!!. Elementul 
nou din actul de închinare, „anu oyceu 3Mnt PO nombckou“ a provocat une- 
le nedumeriri. M. Costăchescu, ale cărui ediţii de documente constituie o 
temelie sigură pentru orice studiu științific asupra Moldovei veacurilor 
XIV-XVI, manifestă o ezitare în traducerea titlului. În chip surprinzător, deşi 
în comentariul care însoţeşte documentul el subliniază însemnătatea denu- 
mirii de fară valahă din titlul lui Roman!?, în traducere el redă astfel textul 
slavon: „Noi Roman voevod al Moldovei şi domn al întregii țări a Moldovei, 
din munte până la țărmul mării. ..“!3. Mai apropiat de litera şi de spiritul do- 
cumentului, alți cercetători au tradus titlul lui Roman: „Voevod moldovenesc 
şi moştenitor a toată Țara Românească de la munți până la țărmul mării“!4. 
Aşadar, prin extinderea teritorială din zilele lui Roman, Moldova devenise o 
nouă Țară Românească. Dar actul omagial al lui Roman mai oferă o sugestie: 
când înşiră titlurile suzeranului său, Roman declară că se închină „lui Vladis- 
lav, regele Poloniei, marelui cneaz al Lituaniei şi moștenitor (abanu») al în- 
tregului pământ rus“!5. Cele trei elemente cumulate în titulatura lui Vladislav, 
aşa cum apar în actul lui Roman, se referă la trei entităţi teritorial-politice 


10 M. Costăchescu, op. cit., vol. I, p. 7 

1 [bidem, vol. II, p. 607. 

12 „Foarte important e faptul că Roman e numit voievod al Moldovei şi mai jos Moldova 
se numeşte Țara valahă“; ibidem, p. 609. 

5 Ibidem, p. 607. 

14 1. Minea, Principatele române şi politica orientală a lui Sigismund, Bucureşti, 1919, 
p. 4 şi N. Iorga, Istoria Românilor, vol. III, Bucureşti, 1937, p. 280. 

15 M. Costăchescu, op. cit., vol. II, p. 607. 

distincte, reunite sub aceeaşi autoritate supremă, situaţie similară cu cea a lui 
Roman care apare în dubla calitate de „voievod moldovean“ şi de „moșteni- 
tor al întregii ţări valahe“. Pentru ca titlul domnului Moldovei să cunoască o 
asemenea metamorfoză, a fost nevoie ca un nou element teritorial să fie 
încorporat voievodatului lui Petru Muşat; prin adăugirea acestui teritoriu o 
altă „ţară românească“, așezată la miazăzi de stăpânirea celui dintâi dintre 
Muşatini, s-a desăvârşit, aşadar procesul de unificare teritorială a Mol- 
dovei!$. 

Între 1386, când pornea spre Moldova solia genovezilor din Caffa, şi 
1392, când ţara era întregită „de la munte la mare“, au dispărut un domn și o 
tară, una dintre acele numeroase ţări în cadrul cărora s-a desfăşurat existenţa 
medievală a românilor înainte de constituirea Țării Românești şi a Moldovei. 
Domnul era Costea pomelnicului de la Bistriţa, care, probabil, nu se afla în 
legătură de rudenie cu domnii Moldovei, Mușatinii!7; ţara era o formaţie teri- 
torial-politică în sudul Moldovei de astăzi. Dar integrarea teritorială nu a 
anulat ipso facto trăsăturile distinctive ale vechii țări, care intra acuma în 
structura statului moldovenesc. Ca pretutindeni, şi în ţările române centrali- 
zarea statului medieval a fost în același timp un proces teritorial — de concen- 
trare a teritoriilor şi de unificare a lor de către un principat unificator — şi un 
proces instituțional, de lichidare progresivă a autonomiilor locale prin acțiu- 
nea instituţiilor puterii centrale. În Moldova, timp îndelungat încă, vechea 
formaţiune politică avea să-şi manifeste individualitatea, nu numai pe planul 
instituţiilor administrative — existenţa Țării de Jos şi a unei vornicii deosebite 
—, dar şi pe acela al acțiunii politice!8. Amintim în această ordine de idei, în 
primul rând, împrejurările din vremea succesorilor imediaţi ai lui Alexandru 


16 Constatările prilejuite de noul izvor genovez confirmă ipoteza lui C. Cihodaru privind 
existenţa mai multor formaţii politice pe teritoriul viitorului stat al Moldovei; C. Cihodaru, 
Constituirea statului feudal moldovenesc și lupta pentru realizarea independenței lui, în „Stu- 
dii şi cercetări științifice — Istorie“, XI, 1960, 1, p. 61-81. Aceeași ipoteză fusese formulată şi 
de R. Rosetti; vezi mai jos, p. 110. 

17 Presupunerea se întemeiază pe absența oricărei menţiuni referitoare la Costea în letopi- 
seţele modoveneşti. 

18 În contextul acestor consideraţii capătă însemnătate deosebită constatarea că în tezau- 
rul domnilor Moldovei se aflau, până în sec. XVI, două coroane dintre care una a Țării de 
Jos. Ştirea e cuprinsă în raportul trimis din Iaşi, la 6 iunie 1562 lui Ferdinand I de Habsburg, 
de solul său acreditat pe lângă Despot-Vodă; în cadrul uneia dintre conversațiile cu domnul 
proaspăt instaurat pe tronul ţării, solul a fost informat de acesta despre pierderile suferite de 
tezaurul domnilor Moldovei în împrejurările care duseseră la schimbarea de domnie; „haec bis 
repetens me ad Maiestatem Vestram Sacratissimam prescribere iussit simulque summopere 
eandem rogare ut quoniam in victoria sua bona regni omnia pene que Alexander Moldavus 
secum habuisset conciderint, desiderarique coronam diadema regni sui inferioris, duae enim 

cel Bun, când fenomenele accentuate de fărâmițare feudală au adus din nou 
la suprafaţă entităţile politico-teritoriale din care s-a alcătuit Moldova, în ul- 
tima etapă a procesului de unificare. Înțelegerea încheiată de Ilie şi Ştefan, 
adusă la cunoștința regelui polon la 1 septembrie 1435, oferă un punct de rea- 
zem pentru delimitarea teritorială a celor două ţări: „Și i-am dat iubitului nos- 
tru frate, Ştefan voievod, din ocina noastră, ţinutul anume, orașul Chilia şi cu 
vama şi cu ozerele ce ascultă de acest oraș, şi orașul Vaslui și ocolul ce as- 
cultă de acest oraș, și ţinutul de la Tutova și Târgul Bârladului, cu tot ocolul, 
şi morile Covurluiului şi oraşul Tecuciu, cu tot ocolul şi Oltenii“!9. Cu drept 
cuvânt, sublinia R. Rosetti, cel dintâi dintre istoricii români care a intuit exis- 
tența a două vechi formaţiuni politice în Moldova: „Domnia pentru care se 
certau Iliaş şi Ştefan se compune din două state cu origini deosebite: Mol- 
dova așa cum o stăpânise Bogdan și poate şi Laţcu (din care se trăgeau Iliaș 
şi Ştefan) [...] şi Tutova, compusă din cele trei judeţe actuale a Tutovei, Co- 
vurluiului şi Tecuciului“20, 

Forţele centralizării aveau însă să precumpănească asupra factorilor fărâ- 
mițării şi Moldova şi-a regăsit curând unitatea; Ștefan cel Mare a sudat defi- 
nitiv, în cursul îndelungatei sale domnii, ţara asupra căreia domnea. Dar toc- 
mai efortul său de centralizare — nu numai teritorială ci şi instituțională — 
avea să mai declanșeze odată, prin reacţie, forțele fărâmiţării și împreună cu 
ele vechile realități. 

Marea criză din 1467, când factorii anarhiei boiereşti au folosit interven- 
ţia străină pentru a zădărnici procesul de centralizare în plină desfășurare, a 
readus la suprafaţă particularismul „ţării“ pe care Roman o integrase în Mol- 
dova. Scrisoarea, recent descoperită la Cracovia, a regelui Cazimir către con- 
silierii Coroanei, al cărei obiect era tocmai situaţia creată de intervenţia lui 
Matia Corvin în Moldova, aminteşte gravitatea reacției interne dezlănțuite de 
acțiunea militară a regelui Ungariei. Regele Cazimir amintea, între altele, 


sunt, altera regni principis, crucem item que in coronatione aplicari solet, quam stemma 
vocat...“, Hurmuzaki, II, 1, p. 425. Dubla coroană din tezaurul moldovenesc confirmă alcătui- 
rea țării din două entități politice distincte şi anterioare „întemeierii“. Ea nu se poate explica 
prin partiţia temporară a ţării sub urmaşii lui Alexandru cel Bun, cum a interpretat-o P.P. Pa- 
naitescu, Tezaurul domnesc. Contribuţie la studiul finanțelor în Țara Românească şi Moldova, 
în „Studii“, XIV, 1961, nr. 1, p. 64, căruia îi revine meritul de a fi semnalat primul această ştire; 
vezi şi V. Al. Georgescu, Byzance et les institutions roumaines jusqu’à la fin du XP siécle, în 
XIV? Congres international de études byzantines, Rapports, IV, Bucarest, 1971, p. 60. 

B M. Costăchescu, op. cit., II, p. 681-683. 

2 R, Rosetti, Statul Bârlădean, în „Revista nouă“, II (1889), p. 464—472; vezi şi obiecția 
neîntemeiată a lui Nicolae Iorga, Studii istorice asupra Chiliei și Cetății Albe, Bucureşti, 1899, 
p. 79. 

sfetnicilor săi că „de curând întreaga ţară de jos a Moldovei aşezată spre Un- 
garia s-a răsculat, sustrăgându-se supunerii față de Ștefan“20bis. Dar Ştefan a 
dominat în cele din urmă și această răbufnire a particularismului Țării de Jos. 

Unificarea teritoriului Moldovei se situează între dispariţia lui Petru 
Muşat, la o dată care nu poate fi stabilită în chip precis, dar ulterioară lunii 
decembrie 1389, când el figurează încă în tratatul de alianță încheiat, proba- 
bil prin mijlocirea lui între Mircea şi Vladislav Jagiello?!, şi anterioară docu- 
mentului din martie 1392, data primului act emis de Roman, cu titulatura mo- 
dificată corespunzător noii situaţii teritoriale create între timp. Dar analiza 
atentă a desfăşurărilor politice din spaţiul nostru în acești ani oferă posibili- 
tatea restrângerii intervalului în care s-au petrecut evenimentele amintite, 
menite să atârne greu în destinul celor două țări române. 

Acţiunea lui Roman Muşat a tulburat profund raporturile moldo-muntene 
şi a introdus un element durabil de rivalitate între cele două ţări. Ea s-a reali- 
zat în opoziţie cu Ţara Românească şi în detrimentul ei și a pus capăt coali- 
ţiei polono-moldo-muntene inițiate în 1389 şi consolidate în anii 1390 şi 
139122. Aşadar faptul nou al alipirii Țării de Jos la Moldova s-a petrecut între 
6 iulie 1391, data ultimului din acest şir de tratate încheiate de Mircea cu 
Vladislav Jagiello, şi 30 martie 1392, data primului act emis de Roman cu 
noua titulatură. Aceasta este însă vremea în care Mircea întâmpină în propria-i 
țară primul val al expansiunii turceşti. Trupele de achingii ale noii puteri, a 
cărei stăpânire atinsese acum linia Dunării, în urma lichidării diverselor for- 
maţii statale bulgare, pătrund în Ţara Românească?; Mai târziu, pe urmele 
lor, avea să vină însuşi sultanul Baiazid, cu care Mircea s-a aflat implicat în- 


20bis „Et nuper tota terra inferior Moldauie versus Hungariam sita obedientiam ipso 
Stephano subtrahens rebellavit“ ; Ş. Papacostea, Un épisode de la rivalité polono-hongroise 
au XV" siécle: la campagne de Mathias Corvin en Moldavie à la lumière d'une source inedite, 
în „Revue roumaine d'histoire“, VIII, 1969, p. 977. 

21 Textul tratatului din decembrie 1389 în Hurmuzaki, I, 2, p. 315-316. 

2 Tratatul din ianuarie 1390, ibidem, p. 322; cel din 1391 în Urkundenbuch zur 
Geschichte der Deutschen in Siebenbiirgen, III, ed. F. Zimmermann, Carl Werner şi Georg 
Müller, Sibiu, 1902, p. 34-35. 

23 Orudj bin Adil, Tevarih-i Al-i Osman, în Cronici turcești privind țările române, volum 
întocmit de M. Guboglu şi M. Mehmet, Bucureşti, 1966, p. 48; Aşik-paşa-Zade, Tevarih-i, Al-i, 
Osman, ibidem, p. 83; Mehmed Neşri, Djihannuma Tarih-i Al-i Osman, ibidem, p. 112; pen- 
tru începutul conflictului dintre Mircea şi Baiazid, vezi A. Decei, L 'expedition de Mircea Ier 
contre les Akinci de Karinovasi (1393), în „Revue des études roumaines“, I (1953), p. 
130-151; o analiză strânsă a evenimentelor politice din aceşti ani, în legătură cu manifestări 
din domeniul artei epocii, vezi la Răzvan Teodorescu, Despre un însemn sculptat și pictat de 
la Cozia (în jurul „Despoţiei “ lui Mircea cel Bătrân), în „Studii şi cercetări de istoria artei“, 
seria arta plastică, 16 (1969), 2, p. 191-208. 

tr-un îndelungat război. În aceste condiții de politică generală a fost integrată 
Țara de Jos în Moldova; astfel s-a încheiat „întemeierea“ Moldovei. 


Urmările unificării Moldovei asupra relaţiilor ei cu Țara Românească. 

Iniţiativa lui Roman se află la originea unui grav litigiu teritorial între 
Moldova şi Ţara Românească, litigiu care avea să se repercuteze adânc asu- 
pra istoriei lor, din această vreme şi până în secolul al XVI-lea. Problema 
evoluţiei frontierei moldo-muntene și a implicaţiilor sale internaţionale nu şi-a 
găsit rezolvarea satisfăcătoare în istoriografia noastră, în ciuda unui şir de 
studii speciale care i-au fost consacrate. Din ansamblul chestiunii, care re- 
vendică un studiu special, reținem evenimentele legate îndeaproape de vre- 
mea de care ne ocupăm. 

Sigur este că Mircea nu s-a resemnat cu situaţia creată de iniţiativa lui Ro- 
man, desfăşurată de conivenţă cu Polonia, a cărei alianţă, domnul Ţării Ro- 
mâneşti a părăsit-o în fața primejdiei otomane. Noua legătură cu Sigismund, 
care era fapt împlinit în vara anului 139224, l-a adus pe Mircea în tabăra ostilă 
Poloniei. Presiunea otomană mult agravată în anii următori, campania lui Ba- 
iazid în Ţara Românească și pribegia lui Mircea în Transilvania făceau zadar- 
nică orice veleitate de recuperare a poziţiilor pierdute în sudul Moldovei. 
Eșecul final al campaniei din 1395 a lui Sigismund împotriva Moldovei — des- 
tinată să destrame legătura dintre Polonia lui Vladislav Jagiello, Moldova lui 
Ştefan Muşat şi Vlad Uzurpatorul, domn al Țării Românești din harul sulta- 
nului Baiazid — a spulberat perspectiva restaurării imediate a raportului teri- 
torial dintre Moldova şi Țara Românească anterior anului 1392. 

Dar câţiva ani mai târziu, Mircea a folosit, la rându-i, situaţia creată de în- 
frângerea de pe Worskla a lituanienilor şi a aliaţilor lor — între care şi moldo- 
venii (1399) — de către tătarii lui Timur Qutlug și Ediige, sprijiniți de Timur 
Lenk. Primejdia tătară, reînnoită pentru Europa răsăriteană ca urmare a in- 
tervenţiei lui Timur Lenk în această regiune și a încercării sale de a supune 
Hoarda de Aur controlului său, a coalizat pe lituanieni, poloni, moldoveni35, 


24 N. Iorga, Acte și fragmente cu privire la istoria românilor, vol. III, Bucureşti, 1897, 
p. 3; I. Minea, op. cit., p. 45. 

25 Iminența primejdii şi a confruntării cu noul val de expansiune mongolă provocată de 
imixtiunea lui Timur Lenk în conflictele interne ale Hoardei de Aur explică apariţia tătarilor 
în calitate de duşmani ai Coroanei şi împotriva cărora domnul Moldovei se îndatora să-și ajute 
suzeranul, în jurământul de fidelitate depus de Ştefan Muşat, în 1395 lui Vladislav Jagiello 
(M. Costăchescu, op. cit., II, p. 611- 615); participarea moldovenilor la luptă e atestată de le- 
topiseţele ruse; vezi P. P. Panaitescu, Mircea cel Bătrân, Bucureşti 1944, p. 276-277, care se 
îndoieşte însă de participarea personală a lui Ştefan Muşat. 

Ordinul teutonic și pe tătarii ostili lui Timur, conduşi de hanul Toktamîş?*. 
După dispariţia, probabil în luptă, a lui Ștefan Muşat, Mircea intervine în 
conflictul dinastic din Moldova; intervenţia lui Mircea a dus la înlăturarea lui 
Iuga, noul domn al ţării, şi la înscăunarea lui Alexandru. Laconic şi eufemis- 
tic, Letopiseţul de la Bistrița notează: „În anul 6907, luna aprilie 23, s-a ridi- 
cat domn în Țara Moldovei Alexandru voievod, iar pe Iuga voievod l-a luat 
Mircea voievod“?7. Noul domn â trebuit însă să plătească preţul concursului 
care l-a adus în scaunul Moldovei, iar preţul a fost, dacă nu renunțarea la 
ansamblul teritoriului ocupat de Roman, o largă concesie teritorială. Cu drept 
cuvânt s-a presupus că înscăunarea lui Alexandru a adus Moldova în strânsă 
legătură de dependenţă față de Țara Românească?:. 

Semnificativă pentru orientarea politică a lui Alexandru, la începutul 
domniei, este reacţia Poloniei la înscăunarea lui: la 25 martie 1400, regele 
Vladislav, ostil domnului înscăunat de Mircea în Moldova, ia jurământul de 
fidelitate altui pretendent, Ivașcu, fiul lui Petru Muşat, atât pentru propria-i 
persoană, cât şi pentru fostul domn, Roman Muşat??. Doi ani mai târziu, deși 
Alexandru cel Bun îi făgăduise credință, Vladislav, neîncrezător, ia măsuri de 
precauţie. Pan Costea Valahul — personaj pe care N. Iorga l-a identificat, cu 
titlu de ipoteză, cu Costea pomelnicului de la Bistriţa — jură credință lui Vla- 
dislav, faţă de care se angajează să se opună lui Alexandru dacă acesta s-ar 
ridica împotriva regelui*0. La această dată încă legătura lui Alexandru cu 
Mircea îl făcea suspect în ochii regelui polon. 

Hasdeu este cel dintâi dintre istoricii noştri care a observat că în vremea 
lui Mircea cel Bătrân Ţara Românească cuprindea o parte însemnată din su- 
dul Moldovei. Întemeindu-se pe indicaţiile cuprinse în privilegiul acordat de 
Alexandru cel Bun negustorilor lioveni în 1408, Hasdeu a arătat că frontiera 
care separa Moldova de Ţara Românească nu depășea mult la sud orașele Ba- 
cău şi Bârlad, menţionate în document ca aflându-se la margine (na «pan şi 


26 Pentru antecedentele politice şi militare ale luptei de pe Worksla şi pentru urmările ei, 
vezi studiul deosebit de însemnat al lui Zeki Velidi Togan, Timurs Osteuropa-Politik, în „Zeit- 
schrift der Deutschen Morgenliândischen Gesellschaft“, CVIII (1958), 2, p. 279-293; vezi şi 
Bertold Spuler, Mittelalterliche Grenzen in Osteuropa, 1. Die Grenze des Grossfiirstentums 
Litauen im Südosten gegen Türken und Tataren, în „Jahrbücher für Geschichte Osteuropas“, 
VI (1941), p. 152-170. 

21 Cronicile slavo-române din sec. XV-XVI publicate de Ioan Bogdan, ediţie revăzută şi 
completată de P. P. Panaitescu, Bucureşti, 1959, p. 6. 

28 P, P, Panaitescu, Mircea cel Bătrân, p. 281. 

29 M. Costăchescu, op. cit., II, p. 617-621. 

3 M. Costăchescu, op. cit., II, p. 623-624. 

na Kpaunee Mbiro)!. Adus la cârma țării de Mircea, Alexandru a fost silit să 
consimtă la o însemnată concesie teritorială, care a constituit obiectul unei 
convenţii. În 1475, când a încheiat primul tratat cu Ştefan cel Mare, Matia 
Corvin a încercat să medieze în conflictul teritorial moldo-muntean, care a 
cunoscut o puternică recrudescenţă în anii 1470-1485; el a propus ca soluţie 
aplicarea tratatului încheiat de Mircea și Alexandru, a cărui existenţă ne este 
astfel revelată: „Super metis etiam provinciae Moldavie cum provincia Trans- 
alpina secundum antiquos terminos et consuetudines per praedecessores 
vayvodas possessos et tentos utrumque vayvodam, tam scilicet Stephanum 
Moldaviensem quam Vlad Transalpinum secundum privilegia Alexandri et 
Mircze utriusque partis vayvodarum concordamus“®?. Așadar, între cei doi 
domni a existat o înțelegere scrisă cu privire la hotar, și această înțelegere a 
fost, probabil, condiția prealabilă a concursului acordat de Mircea lui 
Alexandru. 

Dar situația teritorială consfințită de acest tratat nu avea să aibă nici ea 
durată îndelungată; încă în timpul domniei lui Alexandru şi, poate, chiar și în 
zilele lui Mircea, hotarul dintre cele două ţări a cunoscut o nouă modificare, 
de astă dată în favoarea Moldovei. În stadiul actual al cercetărilor nu poate fi 
stabilit cu precizie momentul în care s-a produs noua schimbare de frontieră 
între Moldova şi Ţara Românească; sigur însă este că în ultimii ani ai dom- 
niei lui Alexandru modificarea era fapt împlinit şi că ea a redeschis conflic- 
tul dintre cele două țări cu implicaţii internaţionale. La începutul lunii iunie 
1429, marele cneaz al Lituaniei Vitold îi raporta regelui Vladislav al Poloniei 
că Sigismund i-a trimis doi soli cu rugămintea de a desemna unul sau mai 
mulți reprezentanţi care, împreună cu „un notar“ al regelui Ungariei şi cu 
„aceşti doi valahi care au venit cu ei la noi, să cerceteze aceste conflicte de 
graniţă (granicierum differencias), din pricina cărora se iscă conflicte între 


31 Ibidem, p. 630-635. B.P. Hasdeu, Istoria critică a românilor, vol. I, Bucureşti, 1875, 
p. 3—5; constatarea lui Hasdeu este departe de a fi întrunit adeziunea unanimă a istoricilor 
români; a acceptat, printre alţii, stăpânirea Țării Româneşti în sudul Moldovei, mergând pe 
urma lui Hasdeu, Cristofor S. Mironescu, Hotarul între Moldova şi Muntenia, în „Anuar de 
geografie şi antropogeografie“, II (1910-1911), p. 87-123; au contestat teza lui Hasdeu, între 
alţii, R. Rosetti, Granițele Moldovei pe vremea lui Ștefan cel Mare, în „Anal. Acad. Rom.“. 
Mem. Sect. ist., s. III, t. XV (1934), p. 83—88 (şi extras), şi P.P. Panaitescu, Mircea cel Bătrân, 
p. 224-227. Întreaga chestiune a hotarului dintre cele două țări trebuie reluată din punct de 
vedere geografic şi istoric; un studiu temeinic consacrat acestei probleme ar constitui o con- 
tribuţie de prim ordin la înțelegerea istoriei noastre medievale. 

% I. Bogdan, Documentele lui Ștefan cel Mare, II, Bucureşti, 1913, p. 335. De subliniat 
este faptul că această clauză figurează în varianta ungară a tratatului, nu însă şi în cea 
moldovenească; ibidem, p. 330-333; cf. R. Rosetti, Hotarele Moldovei la sud, supt Ștefan cel 
Mare, în „Revista istorică“, X, 1924, p. 187. 

bassarabeni (Bessarabitae) şi moldoveni“33. Dar, adaugă textul lui Vitold, 
deşi domnul Moldovei şi-a trimis reprezentantul la aceste dezbateri, el nu se 
arată dispus la compromis. Mai mult decât atât, scrisoarea lui Vitold aduce 
unele amănunte însemnate cu privire la litigiul de graniță: „De asemenea, 
susnumiţii bessarabeni şi notarul domnului rege al romanilor ne-au adus 
descrierea hotarelor și a locurilor smulse, după cum spun ei, de către voievo- 
dul moldovean de la bessarabi, pe care descriere sau copie o îndrumăm spre 
dumneavoastră intercalată între cele de faţă...; iar cu privire la hotarele sau 
fruntariile între bessarabeni şi moldoveni, să porunciţi să se fixeze potrivit 
hotărârilor adoptate la Luck şi potrivit textelor anterioare“. Dar modificarea 
frontierelor de către Alexandru cel Bun intervenise cel puţin cu câţiva ani 
înainte; în sud-vestul Moldovei ea era fapt împlinit în martie 1423, când 
domnul dăruia trei sate în Putna lui Batin pentru „dreaptă şi credincioasă 
slujbă“54. 

Nu vom urmări evoluţia litigiului teritorial moldo-muntean, care a grevat 
puternic asupra relaţiilor dintre cele două ţări în cursul veacurilor al XV-lea 
şi al XVI-lea şi, pe plan mai general, asupra relațiilor internaţionale în aceas- 
tă parte a Europei. Ne rămâne să mai subliniem încă o dată temeinicia con- 
statării lui Hasdeu cu privire la stăpânirea timpurie a Țării Româneşti în su- 
dul Moldovei şi de-a lungul întregului curs inferior al Dunării. 


Sfârșitul stăpânirii tătare pe teritoriul Moldovei. Proces de lungă durată, 
„întemeierea“ Moldoyei a fost din punct de vedere extern urmarea progresi- 
vei emancipări a teritoriului ei de sub stăpânirea tătară şi a afirmării politice 
a diferitelor formaţiuni din a căror contopire avea să rezulte cea de a doua 
țară românească. Ansamblul acestui proces îndelungat de refulare a puterii 
tătare din poziţiile avansate pe care le ocupa în spaţiul carpato-dunărean nu 
intră în preocupările studiului de față. Desprindem, deocamdată, aspectul di- 
rect legat de tema noastră, anume sfârșitul dominaţiei tătare în Moldova. 

Lichidarea puterii tătare la Dunărea de Jos şi pe teritoriul Moldovei se 
află în legătură directă cu procesul de destrămare a Hoardei de Aur în a doua 
jumătate a secolului al XIV-lea. Moartea lui Berdibeg (circa 1361), hanul a 
cărui domnie a marcat accelerarea contracţiei teritoriale a Hoardei de Aur, a 


3 Codex epistolaris Vitoldi, ed. A. Prochaska, în Monumenta Medii Aevi res gestas Polo- 
niae illustrantia, vol. VI, Cracoviae, 1882, p. 835-836; continuarea corespondenței dintre Vi- 
told şi Vladislav pe această temă, vezi ibidem, p. 841-842; pentru conflictul teritorial moldo- 
muntean în ultimii ani de domnie ai lui Alexandru cel Bun, vezi şi P.P. Panaitescu, Legăturile 
moldo-polone în secolul XV și problema Chiliei, în „Romanoslavica“, III (1958), p. 98—103. 

34 M. Costăchescu, op. cit., vol. I, p. 153-156. 

deschis o îndelungată perioadă de conflicte pentru putere, de rapide succe- 
siuni la domnie, de fărâmiţare a puterii și de formare a unor centre autonome 
față de puterea centrală a hanatului; fapt și mai grav pentru puterea tătară, 
forțele externe ostile ei folosesc golul de putere dinlăuntrul Hoardei şi re- 
strâng simţitor aria teritorială asupra căreia se exercita dominaţia eis. Două 
încleştări militare de prim ordin — bătălia de la Apele Albastre — Sinnie Vodi 
— în apropierea Bugului (1362-1363), în care Olgierd al Lituaniei înfrânge 
oştile tătare, şi cea de la Kulikovo (1380), care marchează începutul eman- 
cipării Moscovei de sub stăpânirea Hoardei de Aur, au alterat simţitor rapor- 
tul de forțe în Europa răsăriteană. Deşi mai puţin răsunătoare, evenimente 
hotărâtoare s-au petrecut şi în spațiul nostru, unde ia sfârşit, acum, stăpânirea 
tătară, pe porțiunile de teritorii pe care se mai exercita încă. 

Sfârşitul dominaţiei tătare în spaţiul carpato-dunărean se află în legătură 
directă cu expansiunea în direcția Mării Negre a statului lituanian, care timp 
de un secol a jucat, de sine stătător sau în asociaţie cu Polonia, un rol hotărâ- 
tor în Europa răsăriteană. 

Doi conducători de prim plan au personificat această remarcabilă afir- 
mare internațională a Lituaniei; cneazul Olgierd (1345-1377) şi fiul său Vi- 
told (1384-1430). După o perioadă de prelungită colaborare cu Hoarda, în 
lupta împotriva Ungariei și a Poloniei, în timpul hanului Gianibeg, Lituania 
începe politica de expansiune în detrimentul fostului ei aliat, în vremea în 
care începuse criza deschisă de moartea hanului Berdibeg. Folosind prilejul 
favorabil, cneazul Olgierd înaintează adânc în teritoriile stăpânite de tătari şi 
nimiceşte o însemnată forță militară tătară la Apele Albastre, probabil râul 
Siniuha, afluent al Bugului (1362-1363). Progresele expansiunii lituane în 
această regiune au dislocat unitatea teritoriului dominat de Hoarda de Aur în 
spaţiul țărmului nordic şi apusean al Mării Negre*6, fapt care avea să provoa- 
ce rapida dispariţie a ultimei formaţii politice tătare de pe teritoriul nostru. 
Un izvor polon din veacul al XVI-lea — cronica lui Stanislas Sarnicki —, înte- 
meiat, la rându-i, pe informaţii desprinse din izvoarele lituaniene, ne în- 
găduie să surprindem acest proces declanşat de victoriile militare lituaniene. 
Referindu-se la ultimul val ofensiv al Hoardei în teritoriile Rusiei apusene și 
la reacţia lituaniană, Sarnicki relatează astfel evenimentele: „Podolia şi-au 

35 Pentru criza de lungă durată în care a intrat hanatul Hoardei după moartea lui Berdibeg, 
vezi J. Hammer Purgstall, Geschichte der Goldenen Horde in Kiptschak, Pesth, 1840, p. 315-326; 
Rent Grousset, L'empire des steppes, Paris, 1939, p. 483-486; B.D. Grecov şi A. I. Iacubov- 
ski, Hoarda de Aur și decăderea ei, Bucureşti, 1953, p. 256-277; Bertold Spuler, Die Goldene 
Horde. Die Mongolen in Russland, Leipzig, 1943, p. 109-121. 

3% B.D. Grecov şi A.I. Iacubovski, Hoarda de Aur, p. 266. 

făcut-o tributară (tătarii), în mare parte: de aci (se trag), numele de Bakota, 
Balakley, Czapczakey, Kuczmien, Kaczibey şi alte nume uimitoare ale unor 
fortărețe podoliene mai mici, care au rezonanţă şi sălbăticie scitică; ele se 
păstrează până astăzi, după alungarea tătarilor“. Dar, adaugă cronicarul, 
cneazul Olgierd, în care vede un mandatar al divinității, înaintează până la 
gurile Niprului, distrugând puterea tătară în această regiune: „Și pe trei co- 
mandanți ai lor, Kadlubeg, Dimitrie şi Kaczibei de la care şi astăzi își trage 
numele acel port <Odessa>, i-a zdrobit cu oștile sale, i-a izgonit şi i-a destră- 
mat, astfel că unii dintre ei au luat-o la fugă dincolo de fluviul Tanais (Do- 
nul), iar alţii dincolo de Tyras (Nistru) până la câmpurile dobrogene.“. 

Expansiunea lituană progresează rapid în anii următori, cuprinzând Kie- 
vul”, Înaintarea lituaniană spre Marea Neagră a izolat, așadar, stăpânirea tă- 
tărească de pe teritoriul ţării noastre de stepa nord-pontică, aflată încă sub 
puterea Hoardei sau a diverselor formaţiuni constituite în cadrul ei; în aceste 
condiţii, fireşte, ea era condamnată la o grabnică dispariţie. 

Existenţa acestui stat tătărăsc târziu pe teritoriul ţării noastre este confir- 
mată, după cum se ştie de mult în istoriografia română, de privilegiul acor- 
dat negustorilor braşoveni de regele Ludovic; în 1368, la cererea judeţului 
Brașovului, regele Ungariei renunță la vama încasată de la „negustorii lui 
Demetrius, principe al tătarilor“ („mercatores domini Demetrii principis 
Tartarorum“), pentru ca, la rându-le, braşovenii să poată beneficia de scutire 
de vamă „în ţara domnului Demetrius“ („in terra ipsius domini Demetrii“)?. 

Aşadar, în 1368, la câţiva ani după bătălia de la Apele Albastre, o formaţie 
politică tătară este atestată încă pe teritoriul ţării noastre; ea cuprindea sudul 
Moldovei şi o parte cel puţin din Dobrogea şi se afla sub autoritatea unui 
„Dimitrie“, în care N. Iorga a suspectat, poate cu dreptate, o formă coruptă a 
numelui mongol Timur. 

În stadiul actual al informaţiei și al cercetărilor, cunoașterea împrejură- 
rilor imediate care au provocat dispariţia acestei rămășițe a dominaţiei tătare 


37 Stanislas Stamicki, Annalium Polonicarum liber VI, apud J. Dlugosz, Historiae Polo- 
nicae, II, Lipsiae, 1712, col. 1134; pentru cadrul general al conflictului lituano-tătar, în această 
vreme, vezi Jerzy Ochmański, Historia Litwy, Wroclaw, Warsawa, Krakow, 1967, p. 84. 

38 Bertold Spuler, Die Aussenpolitik der Goldenen Horde (Die Horde als Grossmacht in 
Osteuropa und Vorderasien), în „Jahrbücher für Geschichte Osteuropas“, V (1940), 3-4, p. 294. 

39 Urkundenbuch, II, p. 315. 

4 În legătură cu acest potentat tătar Demetrius, vezi mai recent, Şt. Ștefănescu, Byzanz 
und die Dobrudscha in der zweiten Hälfte des 14. Jahrhunderts. Die Bildung des Feudal- 
staates Dobrudscha, în Byzantinische Beiträge, Berlin 1964, p. 244-246; vezi şi studiul spe- 
cial al lui Gh. I. Brătianu, Demetrius princeps Tartarorum, în „Revue des études roumajines“, 
IX-X (1965), p. 39-46. 

ne este refuzată. În schimb, datorită noului izvor genovez, suntem în măsură 
să precizăm termenul-limită — terminus ante quem — al evenimentului care a 
eliminat de pe teritoriul țării această ultimă stăpânire tătară. În 1386, nici mă- 
car Maurocastrum nu se mai afla sub control tătar. Faptul că o solie genoveză 
îndreptată spre Moldova urma să intre în țară prin această cetate, la o dată 
când genovezii se aflau în conflict militar cu tătarii, este dovada cea mai si- 
gură a dispariţiei statului tătar al principelui Dimitrie. Era dominaţiei mongo- 
le asupra Moldovei era încheiată. Tătarii au continuat să constituie o primej- 
die pentru ţară prin raidurile lor de pradă şi devastare; din ultimul sfert al 
veacului al XV-lea, această primejdie a fost reactivată chiar prin intrarea lor 
în dependenţă față de Poartă — care i-a transformat în instrument deosebit de 
eficace al politicii sale în Europa răsăriteană —, dar dominaţia Hoardei nu a 
mai fost restaurată în Moldova. 

Pe teritoriul de miazăzi al ţării se afirmă acum — în ultimul sfert al seco- 
lului al XIV-lea — o nouă formaţiune politică, de data aceasta românească, 
ţara lui Costea voievod,viitoarea Țară de Jos. Ca şi în trecut, refluxul imperiu- 
lui stepei a adus şi acum la suprafață realitatea autohtonă, care aştepta clipa 
prielnică pentru a-și manifesta individualitatea. În aceeași vreme, fără însă ca 
o determinare cronologică precisă să fie posibilă, se extinde, în regiunea aşe- 
zată de-a lungul Dunării, stăpânirea Țării Româneşti. Un document din 1391, 
a cărui autenticitate a fost suspectată dar care are toate șansele să fie auten- 
tic, înregistrează această extindere spre răsărit a Țării Româneşti, în vremea 
lui Mircea: „Nos Joannes Mirtsa, Dei gratia princeps et vaivoda totius regni 
Vallachie incipiendo ab Alpibus usque ad confinia Tartariae...“%!. Părţile tă- 
tăreşti — fosta stăpânire tătărească pe teritoriul țării — îşi fac acum apariţia în 
titulatura lui Mircea. Întreruptă de situaţia creată de invazia otomană, în îm- 
prejurările mai sus amintite, stăpânirea lui Mircea la Dunărea de Jos, inclu- 
siv pe teritoriul Moldovei, e reactualizată după 1400, o dată cu înscăunarea 
lui Alexandru cel Bun în domnia Moldovei și consolidată după slăbirea pu- 
terii otomane, consecutivă catastrofei de la Ankara. Acum, titulatura lui Mir- 
cea indică repetat şi hotărât, din nou, stăpânirea Țării Românești asupra „păr- 
ților tătăreşti““7, rămășiță terminologică a dispărutei stăpâniri mongole la 
Dunărea de Jos. 

Lupta pentru dominarea acestei zone de intensă pulsaţie economică în 
vremea în care Marea Neagră devenise una din principalele artere ale comer- 
tului internaţional este departe de a fi cunoscută în toate vicisitudinile ei. 


41 Documenta Romaniae Historica, B. Țara Românească, 1, Bucureşti, 1966, p. 36. 
42 Ibidem, p. 63, 66, 70, 73, 75, 80, 90. 

Rând pe rând, puterea mongolă în declin, ‘Bizanțul cu ultimele sale răbufniri 
de vigoare, Ungaria angevină, pe urmele celei arpadiene, ţaratul bulgar sau 
formațiunile rezultate din descompunerea lui, thalassocraţia genoveză, Țara 
Românească, Moldova şi, prin intermediul suzeranității asupra ei, Polonia, în 
sfârşit, noua forţă în ascensiune, Imperiul otoman, s-au străduit să-și asigure 
controlul asupra principalelor centre ale activităţii comerciale la Dunărea de 
Jos. Istoria raporturilor internaţionale în Europa sud-estică și istoria poziţiei 
internaţionale a ţărilor române în veacurile XIV-XV au fost determinate în 
mare măsură de evoluţia acestei lupte; cercetarea ei cât mai adâncită deschide 
calea spre întelegerea autentică a istoriei noastre medievale. 


Relaţiile internaţionale ale Moldovei în 1386-1387. Ne mai rămâne să 
analizăm împrejurările imediate care au determinat autorităţile genoveze din 
Caffa să trimită în 1386 o însemnată solie în Moldova. În afara concluziilor 
referitoare la stadiul de dezvoltare teritorială a Moldovei pe care o prilejuieş- 
te analiza textului genovez amintit, el oferă o întregire însemnată la cunoaş- 
terea raporturilor internaționale ale țării în vremea în care Moldova era pe 
cale de a-și desăvârşi unitatea. 

Criza prelungită de la mijlocul secolului al XIV-lea a restrâns teritoriul 
asupra căruia îşi exercitase până atunci autoritatea Hoarda de Aur, nu numai 
în favoarea Lituaniei, a Poloniei și a ţărilor române, dar și în favoarea geno- 
vezilor din Crimeea. Folosind prilejul favorabil care i se oferea, Caffa începe 
să-şi constituie un întins domeniu pe coasta de răsărit a Crimeii, în detrimen- 
tul puterii tătare; în 1365, genovezii ocupă portul Soldaia (Sugdaia, Sudak), 
însemnat centru comercial, în care își desfăşurau activitatea rivalii întârziați 
ai Genovei în exploatarea Mării Negre, venețienii. După un şir de ciocniri, a 
căror expunere nu-şi are rostul în studiul de faţă, un prim tratat între genovezi 
şi tătarii din Crimeea recunoaște celor dintâi stăpânirea asupra Soldaiei și 
aşezărilor — șaptesprezece la număr — dependente de acest centru precum şi 
asupra întregului ţinut al Gothiei, între Soldaia şi Cembalo (Balaclava). Dar 
tratatul, definitivat în februarie 1381, s-a dovedit doar un scurt armistițiu. În- 
cercând să recâștige însemnatele poziţii cucerite de genovezi, tătarii redes- 
chid ostilitățile, care se prelungesc timp de mai mulți ani, până în mai 13874. 
În aceste împrejurări şi într-un moment deosebit de dificil pentru poziţiile 


4 Pentru desfăşurarea războiului genovezo-tătar provocat de expansiunea Caffei pe țăr- 
mul Crimeii, vezi N. Murzakevic, Storia delle colonie genovesi in Crimea (trad. italiană după 
originalul rus), în Miscellanea di storia ligure in memoria di Giorgio Falco, Genova, 1966; 
W. Heyd, Histoire du commerce de Levant au Moyen Age, II, Leipzig, 1936, p. 204-207; A. A. 
Vasiliev, The Goths in the Crimea, Cambridge, 1936, p. 177-179. 

genoveze din Crimeea se situează solia trimisă de Caffa în Moldova. Textul 
registrului Massariei din Caffa care ne informează asupra acestei solii nu 
cuprinde indicaţii precise asupra scopului ei; el deschide totuşi o perspectivă 
neîntrevăzută până acum asupra poziţiei internaţionale a Moldovei în această 
vreme. Ceea ce se ştie precis este faptul că solia trimisă de genovezi la 
voievozii Constantin și Petru urma să dezbată chestiunile legate de războiul 
în curs dintre Caffa şi tătarii din Crimeea („ex occasione guerre de Sorcat...“). 
Iniţiativa genoveză a avut probabil caracterul unei invocări de concurs mili- 
tar. În orice caz, pentru a face obiectul unei solii genoveze legate de proble- 
ma tătară, Moldova trebuia să aibă un cuvânt de spus în această chestiune; 
faptul e revelator pentru poziția internațională a ţării în această vreme. Dar 
un alt indiciu contemporan ne îngăduie să înțelegem mai bine poziția Mol- 
dovei față de problema tătară în acest moment. În vremea în care era încă în 
curs războiul genovezo-tătar şi în însuşi anul în care solia Caffei a sosit în 
Moldova, la curtea lui Petru voievod se afla, potrivit ştirilor cuprinse în leto- 
piseţele ruse, Vasile Dmitrievici, fiul lui Dimitrie Donskoi, fugit din captivi- 
tatea tătară“. Faptul că fiul marelui cneaz a căutat şi a găsit azil în Moldova 
lui Petru Mușat e un indiciu însemnat pentru ceea ce era orientarea politică a 
Moldovei față de tătari. Beneficiară a procesului de destrămare a puterii 
Hoardei de Aur în deceniile 1360-1390, Moldova acţiona în colaborare cu 
celelalte forțe ostile restaurării dominaţiei tătare asupra teritoriilor care scă- 
paseră de sub controlul ei. 


În primele decenii ale secolului al XIV-lea, ofensiva ungaro-polonă îm- 
potriva tătarilor a creat o nouă conjunctură politică în Europa răsăriteană; tot 
acum îşi face apariția pe versantul răsăritean al Carpaţilor o formaţiune po- 
litică românească sub suzeranitatea regatului angevin. La mijlocul aceluiași 
secol, o ceată de „viteji“ maramureşeni — în dublul înţeles al cuvântului, cel 
tehnic de vasali şi cel obişnuit de eroi —, sub conducerea unui voievod care 
nu se împăca cu îngrădirile apăsătoare impuse de noua politică angevină 
autonomiilor româneşti, trece munții şi dă statului de curând întemeiat ca- 
drele de conducere şi o nouă orientare politică. Noua formaţiune românească 
condamna încercarea regatului ungar de expansiune la răsărit de Carpaţi. 

Moldova întemeietorilor şi-a agregat progresiv formațiunile — ţările — 
aşezate la nord şi la sud, îndeplinind funcţia de nucleu unificator. Cea din 


4 P.P. Panaitescu, Mircea cel Bătrân, p. 229-230; L.V. Cerepnin, Otrajenie mejdunarod- 
noi jizni XIV nacala XV v.v. moskovskom letopisanii, în volumul Mejdunarodnie sviazi Rossi 
do XVII v., Moscova, 1961, p. 250. 

urmă dintre aceste formaţiuni a fost Țara de Jos, alipită în vremea lui Roman 
Mușat; ca şi aceasta, ţările şi chiar unele orașe absorbite de Moldova şi-au 
păstrat, vreme de mai mult sau mai puţin îndelungată, trăsăturile originare. 

Consolidarea mărcii de hotar originare şi evoluţia raporturilor inter- 
naționale în Europa răsăriteană, caracterizată în primul rând prin refluxul 
stăpânirii Hoardei de Aur, sub loviturile mai ales ale cnezatului lituanian în 
plină expansiune în a doua jumătate a secolului al XIV-lea, au accelerat sfâr- 
şitul dominaţiei mongole pe teritoriul nostru; în 1386, cel mai târziu, ultima 
formaţiune politică tătară de pe teritoriul românesc — în sudul Moldovei şi în 
Dobrogea — dispăruse, înlocuită fiind de o nouă „ţară românească“. 

Unificarea Moldovei prin alipirea unui teritoriu care, în parte cel puţin, 
fusese stăpânit de Ţara Românească, a dat naştere unui îndânjit conflict teri- 
torial, tipic medieval, între două țări legate prin comunitatea de origine. În- 
cadrat în lupta puterilor pentru stăpânirea spaţiului carpato-dunărean şi a 
gurilor Dunării îndeosebi, acest conflict pentru „moştenirea tătară“ a influen- 
tat profund şi negativ raporturile moldo-muntene până în a doua jumătate a 
secolului al XVI-lea. 


DOMNI ROMÂNI ȘI REGI ANGEVINI: 
ÎNFRUNTAREA FINALĂ (1370-1382) 


Apariţia şi consolidarea statelor româneşti de sine stătătoare, Țara Româ- 
nească și Moldova, în secolul XIV s-a realizat în cursul unei îndelungate în- 
fruntări cu regatul ungar sub dinastia angevină. Cuprinși în vasta arie din 
Europa răsăriteană şi sud-estică asupra căreia se întindeau dominaţia sau ve- 
leităţile de hegemonie ale regalității angevine, românii de la sud şi est de Car- 
paţi şi-au împlinit evoluţia statală cu preţul unei îndârjite rezistenţe politice 
şi militare faţă de forța care le contesta dreptul la existenţă politică indepen- 
dentă!. Timp de aproape un secol regatul angevin s-a străduit cu remarcabilă 
perseverenţă să oprească viaţa politică a românilor transcarpatici la nivelul 
voievodatelor de strictă subordonare, de felul celui al lui Litovoi și al lui Se- 
neslau care, în termenii diplomei lui Bela IV pentru cavalerii ioaniţi (1247), 
fuseseră „lăsate“ românilor („terra quam Olatis relinquimus“) sau cel al lui 
Dragoş în Moldova, instituit sub egida şi controlul regalității ungare pentru 


* Publicat în „Anuarul Institutului de istorie şi arheologie A.D. Xenopol“, XXIII, 1986, 2, 
p. 571-581. 

Datorez semnalarea documentelor noi care s-au aflat la originea studiului de faţă și tra- 
ducerea articolului care le precede bunăvoinţei colegului Carol Vekov căruia îi exprim grati- 
tudinea mea. 

! N. Iorga, Istoria românilor, III, Ctitorii, Bucureşti, 1937, passim; Gh. I. Brătianu, Les 
rois de Hongrie et les Principautes Roumaines au XIV-e siècle; în „Bulletin de la Section his- 
torique de ! Academie Roumaine“, XXVIII, 1947, p. 67-105; M. Holban, Contribuţii la stu- 
diul raporturilor dintre Țara Românească și Ungaria angevină (problema stăpânirii efective 
a Severinului şi a suzeranității în legătură cu drumul Brăilei) şi Contribuţii la studiul rapor- 
turilor dintre Țara Românească şi Ungaria angevină (Rolul lui Benedict Himfy în legătură cu 
problema Vidinului) în vol. Din cronica relaţiilor româno-ungare în secolele XIII și XIV, 
Bucureşti, 1981, p. 91—125 şi 126-155; Ş. Papacostea, Triumful luptei pentru neatârnare: 
întemeierea Moldovei și consolidarea statelor feudale românești, în vol. Constituirea statelor 
feudale româneşti, Bucureşti, 1980, p. 165-193. 

care nu era decât „ţara noastră moldoveană“ („terra nostra moldavana“, 
„molduana““). 

Vasta ciocnire dintre regatul angevin cu puternice tendinţe hegemonice și 
popoarele pe care se străduia să le domine nu s-a desfășurat numai pe plan 
politic și militar, ea a fost permanent însoțită sau mai degrabă încadrată de o 
acută confruntare confesională, devenind un segment însemnat al antagonis- 
mului dintre Apusul latin şi Orientul ortodox. 

Românii nord-dunăreni, atât cei intra- cât și cei extracarpatici, au fost cu- 
prinși în totalitatea lor de ameninţarea expansionismului teritorial și al pro- 
zelitismului confesional intransigent al regatului angevin care i-a silit la opţi- 
uni uneori concordante, alteori divergente. Pentru românii din afara arcului 
carpatic, opţiunea a fost limpede şi a atras precipitarea procesului de organi- 
zare statală, aşadar de făurire a unui scut protector împotriva redutabilei forțe 
externe care le ameninţa existența politică proprie. Pentru cei aflaţi în aria de 
dominație directă a regatului angevin, supuși unei presiuni prin forţa lucruri- 
lor mai puternice și mai constante, opţiunile erau mai puţin favorabile. Acei 
dintre ei care nu au acceptat cadrul politic străin și care s-au străduit să-l păs- 
treze pe cel propriu au fost nevoiţi, atunci când nu au mai putut susţine pe loc 
o luptă prea inegală, să treacă munţii și să consolideze formele statale româ- 
neşti extracarpatice în Ţara Românească şi Moldova (cazul cel mai ilustru e 
cel al voievodului Bogdan al Maramureșului). Cei care au rămas pe loc fie 
şi-au păstrat instituţiile autonome tradiționale — voievozii şi cnezii — dar mult 
diminuate ca însemnătate, şi totodată credința de tradiţie răsăriteană, tot mai 
sistematic exclusă, ea şi adepţii ei, din formula „constituțională“ a regatului, 
fie — e cazul unei minorităţi nobiliare — s-au integrat în structurile politice şi 
confesionale create sau consolidate de regalitatea angevină, sfârșind prin a se 
identifica cu „națiunea nobiliară“ dominantă. 

Asaltul regatului angevin, desfășurat în mai multe etape sub Carol Robert 
şi Ludovic de Anjou, a cunoscut maximum de intensitate spre sfârșitul dom- 
niei celui din urmă, îndeosebi în intervalul cuprins între realizarea uniunii 
personale cu Polonia (1370) şi încetarea sa din viață doisprezece ani mai târ- 
ziu (1382). Mai puternic încă decât în perioada premergătoare s-au manifestat 
acum două din motivele dominante şi împletite ale politicii angevinilor din 
Ungaria: expansionismul teritorial și efortul de a cimenta vastul conglomerat 
de teritorii şi popoare cucerite prin reducerea lor la unitatea catolică în for- 
mula cea mai rigidă și sub controlul nemijlocit al ierarhiei ecleziastice şi po- 
litice a regatului?. Manifestările virulente ale acestei politici au silit din nou 


2 Ş. Papacostea, La fondation de la Valachie et de la Moldavie et les Roumains de Tran- 


sylvanie: une nouvelle source, în „Revue roumaine d'histoire“, în XVII, 1978, 3, p. 400-406. 

ţările române să înfrunte, în acest interval, expansionismul regatului ungar și 
să se încadreze în coaliţiile de forţe care i s-au opus. 

Apogeul ofensivei catolicismului în Europa sud-estică şi răsăriteană în 
secolul XIV a coincis cu cel al hegemonismului puterii angevine din Unga- 
ria, adică cu faza finală a domniei lui Ludovic de Anjou. După câţiva ani de 
noi încercări nereușite de realizare a Unirii între Bizanţ şi Roma, în urma că- 
Jătoriei lui Ioan V Paleologul la Buda (1365), dialogul a fost în sfârșit încu- 
nunat la Roma, în octombrie 1369, prin acceptarea solemnă de către împărat 
a crezului roman odată cu abjurarea schismei”. Deşi nu îl angaja încă decât 
pe împărat, căruia îi rămânea sarcina greu de îndeplinit de a atrage la supu- 
nere faţă de Roma clerul şi întreaga comunitatate greacă?, evenimentul a dat 
totuşi un impuls masiv prozelitismului catolic în răsăritul continentului. 

În 1369, ţarul Sracimir şi soţia sa Ana erau reinstalaţi în domnie la Vidin, 
după ce însă aderaseră în prealabil la catolicism, în timpul captivităţii lor în 
Ungaria’. În Ţara Românească, Vlaicu, el însuşi rămas la confesiunea răsări- 
teană, a readmis prezenţa unui sufragan al episcopului Transilvaniei pentru 
supușii săi de rit latin, acceptat pentru prima oară de tatăl său$. Mai specta- 
cular însă a fost actul lui Laţcu, voievodul Moldovei, care a trecut el însuși 
la catolicism în 1370, obţinând, cu concursul ierarhiei bisericești polone, un 
scaun episcopal la Siret, în dependenţă directă de biserica romană”; act de 
emancipare din legătura ecleziastică cu biserica cnezatului de Halici, dar cel 
puţin în egală măsură de apărare a ţării împotriva voinţei de dominație a re- 
gelui Ludovic căruia Laţcu a încercat să-i opună protecţia papei’. 


3 O. Halecki, Un empereur de Byzance à Rome. Vingt ans de travail pour l'union des 
Eglises et pour la defense de l’Empire d'Orient (1355-1375), Warszawa, 1930, p. 194-198; 
cf. E. Lăzărescu, Nicodim de la Tismana și rolul său în cultura românească, I (până la 1385), 
în „Romanoslavica“, XI, Istorie, 1965, p. 264-265. 

4 D.H. Nicol, The last centuries of Byzantium (1261-1453), London, 1972, p. 281. 

5 J. Meyendorff, Projets de concile oecuménique en 1367: un dialogue inédit entre Jean 
Cantacuzene et le legat Paul, în Dumbarton Oaks Papers, 14, 1960, p. 173, unde fostul îm- 
părat îl acuză pe Ludovic de Anjou că l-a rebotezat pe Sracimir în credinţă catolică; apartenen- 
ta soţiei sale, fiica lui Nicolae Alexandru, la catolicism, e atestată în 1370; Hurmuzaki, I, 2, p. 158; 
pentru acţiunea papală în vestul Peninsulei Balcanice, îndeosebi în Albania, în acești ani, v. 
Acta Urbani PP. V (1362-1370), ed. A. Tăutu, Roma, 1964, p. 267-270, 293-294 şi 354-355. 

é Hurmuzaki, I, 2, p. 148-149, ; DRH, B., I, p. 12-13; efortul papei Urban V de a-l atrage 
şi pe Vlaicu la catolicism se vădeșşte în scrisoarea pe care i-a trimis-o în aprilie 1370; cf. 
Hurmuzaki, I, 2, p. 159. 

? Ibidem, p. 160-161. 

8 J. Sykora, Poziţia internațională a Moldovei în timpul lui Laţcu: lupta pentru indepen- 
dență şi afirmare pe plan extern, în „Revista de istorie“, 29, 1976, 8, p. 1142; v. mai recent C. 
Cihodaru, Alexandru cel Bun, Iași, 1984, p. 23. ` 

Și în teritoriile ruse apusene intrate în stăpânirea Poloniei presiunea cato- 
licismului a sporit considerabil în urma realizării uniunii personale ungaro- 
polone în persoana lui Ludovic. Încă din luna iulie 1372, papa Grigore XI a 
încredinţat episcopului de Cracovia misiunea de a-i înlătura din scaunele lor 
pe episcopii „schismatici“ ai teritoriilor ruse”. După instalarea la Halici, în 
toamna anului 1372, a lui Ladislau de Oppeln, instrument fidel al politicii lui 
Ludovic, cu titlu de „dominus et heres“, ofensiva catolică ia o şi mai mare 
amploare. Călugării franciscani sub conducerea lui Bartolomeu de Alverna, 
unul din adepţii cei mai fanatici ai convertirii la catolicism a „schismatici- 
lor“, cu toate mijloacele, primesc din partea papei dreptul de a exercita în 
provincie funcții sacerdotale, pentru a face faţă nevoilor spirituale ale masei 
de neofiți!”. Acum își fac din nou apariţia în provincie dominicanii, care 
aveau să înființeze şi la Siret o mănăstire. Organizaţi într-o „Societas fratrum 
peregrinantium“, gi Erau chemaţi să joace un rol important în Moldova la 
începutul domniei lui Petru I!!. Mănăstirile dominicane din Rusia apuseană 
şi Moldova au fost supuse autorităţii vicarului general al societăţii!?. Înfi- 
inţarea acestei societăţi şi autonomizarea mănăstirilor dominicane de ierarhia 
polonă a ordinului corespundea politicii lui Ludovic de Anjou care s-a stră- 
duit, ca şi în problema arhiepiscopiei de Halici, să desprindă cnezatul din de- 
pendenţa polonă. i 

În 1373, papalitatea desfăşoară un nou efort de atragere a lituanienilor, 
păgâni încă, la catolicism!$; în acest scop, Grigore XI a cerut concursul lui 
Ludovic, a cărui situaţie în Rusia şi în teritoriiile ruse apusene îl califica în 
gradul cel mai înalt spre a deveni „braţul lumesc“ al efortului de integrare a 
lituanienilor în uniunea catolică. 


9 „++. per apostolica scripta committimus et mandamus, quatenus omnes et singulos epis- 
copos praedictos terrae Russiae, quos per summariam informationem schismaticos esse re- 
pereris, ab eorum ecclesiis et episcopatibus auctoritate apostolica prorsus amoveas atque 
prives“; Acta Gregorii PP. XI (1370-1378), ed. A.L. Tăutu, Roma, 1966, p. 81-82. 

10 Monumenta Hungariae Historica, Acta extera, III, ed. Wenzel, G., III, Budapest, 1876, 
p. 54. 

" R. Loenertz, Les missions dominicaines en Orient et la Société des Frères Pérégrinanis, 
în „Archivum Fratrum Praedicatorum“, IV, 1934, p. 1-2; studiul evidențiază rolul politicii lui 
Ludovic de Anjou şi al lui Ladislau de Oppeln în organizarea vieții bisericeşti şi monahale a 
Rusiei haliciene, în scopul desprinderii teritoriului ei de Polonia; p. 11-12; cf. Gh. I. Moises- 
cu, Catolicismul în Moldova până la sfârşitul veacului XIV, Bucureşti, 1942, p. 86-97. 

2 Ibidem. 

83 Acta Gregorii PP XI, p. 174 şi A. Theiner, Vetera monumenta Poloniae et Lithuaniae, |, 
1217-1409, Romae, 1860, p. 695; cf. J. Dabrowski, Ostatnie lata Ludwika Wielkigo, 1370-1382, 
Kraków, 1918, p. 303. Încă din 1369, scurt timp după conversiunea publică a lui Ioan V Pa- 
leologul la Roma, papalitatea şi-a intensificat prozelitismul în aria de dominație a Hoardei de 
Aur; Acta Urbani PP. V, p. 297-299. 

În februarie 1375, răspunzând unei iniţiative a lui Ladislau de Oppeln, 
papa Grigore XI, care luase cunoștință de marile succese ale prozelitismului 
catolic în Rusia apuseană, înființează arhiepiscopia de Halici, reînnoind în 
termeni categorici hotărârea de a-i alunga pe ierarhii bisericii răsăritene din 
dioceză!f. 

Formidabila presiune a catolicismului în răsăritul continentului în aceşti 
ani nu a rămas fără replică din partea Patriarhiei constantinopolitane, ame- 
nințată să piardă însemnate teritorii și populaţii care intraseră cu secole în 
urmă în dependenţa ei. Efortul desfăşurat de patriarhie în încercarea de a în- 
digui progresele catolicismului s-a manifestat precumpănitor în teritoriile 
amenințate prin consolidarea ierarhiei bisericeşti ortodoxe şi a monahismului 
de inspiraţie isihastă, vehement ostilă influenţei latine!5. Ca şi catolicismul, 
care și-a rezemat prozelitismul pe forța militară şi economică a puterilor 
catolice, îndeosebi pe regatul ungar, şi confesiunea răsăriteană și-a întemeiat 
rezistenţa și contraofensiva pe puterea statelor și popoarelor din Europa răsă- 
riteană şi sud-estică afiliate ei sau pe care se străduia să le câştige în lupta 
împotriva forţelor adverse. 

În 1370, organizarea ecleziastică a Ţării Românești a fost întărită prin 
crearea celei de a doua mitropolii, din motive pe care izvoarele nu le indică 
decât indirect, dar de care sigur nu au fost străine şi necesităţile de apărare 
împotriva presiunii catolicismului!$. Scurt timp după această măsură, în mai 
1371, patriarhia numeşte un mitropolit de Halici, cedând presiunilor lui Ca- 
zimir, care decedase între timp!”. Noul mitropolit de Halici era invitat să 
coopereze cu cel al Ţării Româneşti la alegerea şi hirotonisirea clericilor din 
dioceza sa, care, în tradiția Patriarhiei constantinopolitane, cuprindea neîn- 
doielnic şi Moldova!8. Aflată la această dată sub autoritatea supremă a papa- 


14 „...decernentes antistites schismaticorum, si forsitan sunt in eis, tamquam reprobos et 
indignos, esse ab illis penitus amovendos ac ipsos tenore presentium auctoritate praedicta 
amovemus ipsamque ecclesiam Halicziensem in archiepiscopalem seu metropolitanam 
erigimus. ..“; Acta Gregorii PP. XI, p. 265. 

15 Pentru riposta Patriarhiei constantinopolitane la ofensiva catolică după 1369 şi îndeo- 
sebi pentru rolul patriarhului Philotheos Kokkinos, v. O. Halecki, Un empereur de Byzance à 
Rome, p. 235-241. Pentru evoluția la Bizanț care a făcut posibilă declanșarea contraofensivei, 
v. J. Meyendorff, Byzantium and the rise of Russia, Cambridge, 1981, p. 96-118 (Capitolul 
intitulat: Victory of the Hesychasts in Byzantium: ideological and political consequences). 

16 M. Păcurariu, Istoria bisericii ortodoxe române, I, Bucureşti, 1980, p. 248-251; P.Ş. 
Năsturel, La partition de la métropole de Hongrovalachie, Freiburg, 1978 (Extras din 
„Buletinul Bibliotecii Române“, X, 1977/1978). 

17 O. Halecki, Un empereur de Byzance à Rome, p. 239-240; F. Tinnefeld, Byzantinisch- 
russische Kirchenpolitik im 14. Jahrhundert, în „Byzantinische Zeitschrift“, 67, 1974, 2, 373. 

18 Hurmuzaki, XIV, 1, p. 9-10. 

lităţii, Moldova nu putea fi înzestrată cu un ierarh superior propriu de obedi- 
enţă constantinopolitană. 

Abaterea de la linia directoare a politicii sale față de biserica rusă a fost 
agravată de Patriarhia din Constantinopol câţiva ani mai târziu prin crearea 
unui nou „mitropolit al Kievului, lituanilor şi Rusiei“ în persoana lui Ciprian 
căruia îi era rezervat un loc de primă însemnătate în evoluţia situaţiilor po- 
litice și ecleziastice în această parte a Europei în anii următori!?. Percepând 
exact capacitatea lituanienilor, păgâni încă, de a influenţa evoluţia evenimen- 
telor în spaţiul rus, biserica constantinopolitană i-a încredințat misiunea de a 
capta pe conducătorii lituanieni și de a organiza rezistența anticatolică în 
acest sector al continentului. Nu mult timp înainte, Patriarhia din Constanti- 
nopol a recunoscut patriarhia sârbească, realizând cu acest preţ reconcilierea 
cu biserica și statul sârb’. Un front de rezistenţă anticatolică era astfel reali- 
zat în aproape ansamblul spaţiului răsăritean și sud-estic cuprins de ofensiva 
catolicismului. 


Tranziţia de la înfruntarea confesională la şocul militar nu a întârziat mult 
în etapa finală a domniei lui Ludovic de Anjou. Cadrul general nou în care s-a 
desfășurat acţiunea forţelor anticatolice a fost creat de răsturnarea cursului de 
politică externă la Bizanţ, unde, în 1372 sau 1373, loan V Paleologul, silit de 
evoluţia evenimentelor, a părăsit frontul cruciatei, sau mai degrabă expecta- 
tiva, cruciatei, acceptând suzeranitatea şi tributul turcesc?!. Din această vre- 
me datează și primele indicii ale unei noi tensiuni acute între Țara Româneas- 
că și regatul ungar. Încordarea s-a agravat considerabil în 1374, degenerând 
rapid în ostilitate deschisă??. La datele amintite şi de mult cunoscute referi- 
toare la începutul acestei noi faze a conflictului dintre cele două puteri se 
adaugă acum revelaţia unui document recent ieșit la lumină din arhivele un- 
gare, din care se constată că în aceeaşi vreme Ludovic se afla în stare de răz- 
boi şi cu Moldova nu numai cu Țara Românească şi că regele a pus la cale 
împotriva celui de al doilea stat românesc o expediţie din teritoriul Rusiei 


19 Hirotonisirea lui Ciprian a avut loc la Constantinopol la 2 decembrie 1375; J. Meyen- 
dorff, Byzantium and the rise of Russia, p. 201, care discută şi problema, controversată astăzi, 
a înrudirii lui Ciprian cu Grigore Ţamblac, p. 202, nota 8; cf. M. Stasyw, Metropolia Hali- 
ciensis (ejus historia et juridica forma), Roma, 1960, p. 26. 

2 V, Laurent, L'archeveque de Pec et le titre de patriarche après l’Union de 1375, în 
„Balcania“, VII, 2, 1944, p. 303-310; cf. mai recent, D. Năstase, Le mont Athos et la politique 
du patriarcat de Constantinople, de 1355 à 1375, Atena, 1979, p. 156-159 (Extras din „Si- 
meikta“ , III). 

2! Ş. Papacostea, Trium ful luptei pentru neatârnare, p. 185. 

22 Ibidem, p. 185-186. 

haliciene, sub comanda lui Ladislau de Oppeln. Însemnătatea deosebită a 
informaţiei, în ciuda laconismului sursei care ne-o transmite, impune o ana- 
liză circumstanţiată a textului. 

Documentul însuși e o banală „scrisoare de amânare“ a unui proces care, 
de la 6 decembrie 1374 a fost „prorogat“ la 28 aprilie 1375. Motivul amânării 
— arată emitentul scrisorii, comitele Jacob de Scepus, judecător la curtea re- 
gală — e plecarea unuia din împricinaţi „la oastea orânduită împotriva moldo- 
venilor“ („eo quod idem unacum domino Ladizlao duce Oppuliensi ad 
exercitum contra Maldvanenses habitum esset profecturus*)75. 

Scrisoarea judelui regal Jacob de Scepus aduce așadar la suprafaţa istoriei 
o campanie organizată împotriva Moldovei, din teritoriul halician, sub co- 
manda lui Ladislau de Oppeln, reprezentantul fidel al politicii lui Ludovic. 
Știrea e menită să redeschidă discuţia asupra câtorva din principalele aspecte 
ale istoriei timpurii a celui de al doilea stat românesc. 

Cel mai de seamă dintre aceste aspecte, în optica studiului de faţă, e func- 
ţia cnezatului de Halici în raport cu Moldova în politica lui Ludovic cel Mare. 
S-a observat încă mai de mult că prin expansiunea în cnezatul Halici, regele 
Ungariei a urmărit să-și asigure o poziție mai favorabilă pentru a controla 
evenimentele din Moldova, lumea tătară şi cea lituaniană?%. 

Stăpânirea Haliciului îi oferea însă lui Ludovic nu numai o poziţie strate- 
gică mult mai avantajoasă decât în trecut pentru împlinirea programului său 
de a aduce la supunere Moldova, ci şi un titlu în plus pentru legitimarea pre- 
tențiilor lui asupra acestei ţări. De altminteri, de îndată ce şi-a consolidat pu- 
terea la Halici, regele Ungariei nu a întârziat să treacă la valorificarea atât a 
titlului cât şi a avantajului său strategic. Devenit rege al Poloniei în 1370, el 
a început încă din 1372 să organizeze acţiunea de „recuperare“ a Moldovei. 
Pe plan diplomatic, regele a obţinut, la 14 martie 1372, confirmarea stăpânirii 
asupra tuturor teritoriilor ţinute de el în calitate de rege al Ungariei şi Polo- 
niei şi renunțarea la orice revendicare asupra lor de către Carol de Luxem- 
burg. Menţiunea specială pentru Moldova în actul de renunțare la pretenţii 
teritoriale încheiat între Carol IV şi Ludovic de Anjou — „et nominatim 
wayvodatus Moldaviae“ — e indiciul cert al atenţiei deosebite de care ţara se 
bucura în această vreme din partea regelui Ungariei. 

De la revendicare la acţiunea de recuperare distanța avea să fie foarte 
mică: „În 1372 — scria Jan Sykora — când Ludovic îi cere lui Carol asigurări 

B Kumorovitz, L. B., I. Lajos Királyunk 1375, évi Havassföldi hadjárata (es ,„ Török) há- 
boruja“, în „Szazádok“, 117, 1983, 5, p. 975; potrivit autorului, expediția în Moldova a fost un 
succes care s-a tradus din punct de vedere politic prin înscăunarea lui Petru I; ibidem, p. 962. 

2 J, Dabrowski, Ostatnie lata Ludwika Wielkiego, p. 298. 

în privinţa respectării „drepturilor“ sale în Moldova, el se afla, probabil, la 
începutul unei noi încercări de a readuce țara sub suzeranitate angevină“?25. 
Cât de întemeiată e părerea eminentului cercetător atât de timpuriu smuls ac- 
tivităţii creatoare o ştim acum datorită actului din 13 octombrie 1374 recent 
pus în circuitul istoriografic şi care menţionează ca iminentă o expediţie a lui 
Ladislau de Oppeln în Moldova. 

Împrejurările imediate care l-au determinat pe Ludovic să programeze 
acţiunea în Moldova în toamna anului 1374 nu ne sunt cunoscute; sigur e însă 
că ea a fost manifestarea voinţei regelui Ungariei de a readuce ţara sub con- 
trolul său riguros şi refuzul lui Laţcu de a se înclina în fața acestei hotărâri. 

Îndreptăţită e şi presupunerea că, dovedită fiind insuficiența protecţiei pa- 
pale de a-i apăra țara împotriva veleităților de dominație ale lui Ludovic, 
Laţcu a părăsit unirea cu Roma; faptul că el se află înmormântat la Rădăuţi 
în biserica cu hramul Sfântul Nicolae, alături de tatăl său, e un indiciu proba- 
bil în acest sens26. Dacă ipoteza din urmă e întemeiată, acţiunea lui Laţcu în 
aceşti ani s-a înscris în reacţia ortodoxă declanșată la Bizanţ şi care şi-a găsit 
în Vlaicu al Ţării Româneşti unul din exponenţii politici cei mai de seamă. 

Ca şi în anii 1359 şi 1365 se constată așadar și în 1374, o sincronizare a 
acţiunii celor două state românești împotriva primejdiei care le ameninţa, 
expansionismul regatului angevin. 

Informaţia nouă pe care ne-o aduce documentul de curând ieşit din depo- 
zitele arhivelor ungare îngăduie mai buna valorificare şi a unei alte ştiri, de 
mult cunoscută dar insuficient integrată de cercetarea noastră istorică. În în- 
săşi ziua când comitele Jacob de Scepus amâna amintitul proces, papa Gri- 
gore XI se adresa regelui Ludovic şi celor doi arhiepiscopi ai Ungariei cerân- 
du-le să accepte crearea unei episcopii proprii pentru „acea parte a mulțimii 
naţiei românilor“ („„Wlachonum“) care trăiau „la hotarele regatului Ungariei 
dinspre tătari“ şi care de curând trecuseră „de la ritul şi schisma grecilor“ la 
catolicism, datorită zelului regelui. Scrisoarea papală mai constată însă că 
cea mai mare parte a românilor din amintita regiune nu acceptaseră să între- 
prindă acest pas deoarece „nu sunt mulțumiți cu slujba preoţilor unguri“ şi 
cereau un ierarh superior cunoscător al limbii proprii („qui linguam dicte 
nacionis scire asseritur“)77. 

Aria teritorială la care se referea scrisoarea papei Grigore XI a fost corect 
identificată încă de mult de C. Auner; pe temeiul comparației cu alte texte 

25J, Sykora, Poziția internațională a Moldovei în timpul lui Lațcu, p. 1145. 

2% Gh. I. Moisescu, Catolicismul în Moldova, p. 80; Şt. S. Gorovei, Dragoș și Bogdan, 
Bucureşti, 1973, p. 139; N. Grigoraş, Țara Românească a Moldovei până la Ștefan cel Mare 
(1359-1457), laşi, 1978, p. 42. 

27 Hurmuzaki, I, 2, p. 217; cf. Acta Gregorii PP. XI, p. 224-225. 

papale, referitoare la episcopia Milcoviei, C. Auner a susținut cu drept cuvânt 
identitatea dintre teritoriul în care s-au petrecut faptele semnalate de scri- 
soarea papei Grigore IX şi dioceza Milcoviei?8. În acest teritoriu prozelitis- 
mul fanatic al lui Ludovic de Anjou s-a izbit de o puternică rezistenţă cu co- 
loratură „naţională“ manifestată prin lupta pentru apărarea limbii proprii. În 
1374, deci, Moldova şi Ţara Românească se aflau concomitent în conflict 
deschis cu regatul ungar, iar în teritoriul extracarpatic controlat de acesta, la 
curbura munţilor, se declanșase o puternică efervescenţă, manifestare a anta- 
gonismului confesional cu conotaţie naţională ale cărui ecouri ajunseseră la 
auzul papei Grigore XI. În 1374, aşadar, întreaga arie românească extracar- 
patică era angajată politic, militar sau confesional în rezistența împotriva re- 
gatului angevin. 

Prins într-o dublă încleştare armată cu Moldova şi cu Ţara Românească, 
Ludovic soseşte în cursul anului următor, 1375, în Transilvania pentru a su- 
praveghea de aici operaţiunile militare de mare anvergură pe care le pusese 
la cale în regiunile transcarpatice. Direcţia principală a loviturii a fost de data 
aceasta Țara Românească deşi nu se pot exclude şi operaţii împotriva Mol- 
dovei. Timp de aproximativ o lună, între începutul lunii iulie şi începutul 
lunii august 1375, regele s-a aflat la Jimbor, într-o poziţie favorabilă pentru 
a urmări evoluţia situaţiei pe ambele fronturi româneşti. Aici i-a sosit, la 25 
iulie 1375, ştafeta trimisă prin Nicolae Lackfi de episcopii Dimitrie al Tran- 
silvaniei şi loan de Wacz, care se aflau cu contingentele lor într-o poziţie mi- 
litară avansată, şi de magistrul Nicolae de Zeech. Misiva, care ne e cunoscută 
doar din răspunsul lui Ludovic, pe de o parte aducea la cunoștința regelui 
faptul că saşii au părăsit oastea regală, iar pe de altă parte îi recomanda să se 
retragă din locul în care se afla şi în care nu mai era în siguranță Şi să se în- 
drepte spre o altă destinaţie: 

„Fidelibus nostris delectis venerabilibus in Christo patribus dominis De- 
metrio Transilvano et Johanni Wachiensi episcopis ac magistro Nicolao de 
Zeech. 

Rex Hungariae etc(etera). 

Fideles nostri dilecti. Veniens ad nos magister Nicolaus filius Lachk — 
verbo vestro nobis dixit, ut, quia Saxones nostri de exercitu nostro discessis- 


28 „Căci cuvintele papei, cu cari determină locul conversiunilor sunt identice cu cele ce le 
întrebuințase curia în anii 1332 şi 1371 pentru eparhia Milcoviei“; cf. C. Auner, Episcopia 
Milcoviei în veacul al XIV-lea, în „Revista catolică“, III, 1914, 1, p. 76-77; la 16 septembrie 
1371, într-un act papal, episcopia Milcoviei era astfel situată geografic: „quae in confinibus 
regni Hungariae et prope infideles consistit“; Acta Gregorii PP XI, p. 33. 

sent, ideo melius esset nobis ad tuciorem locum et securiorem nos transferre; 
in quibus sicut et in aliis vestrum consilium approbamus. Attamen vos roga- 
mus, quatenus consideratione nostre dilectionis iam illum locum custodiatis 
atque teneatis; et sicut melius poteritis, servitia nostra expediatis ibidem, 
caventes pre omnibus nostrum honorem, ne ipse honor noster et fama peri- 
clitetur, sicut de vobis confidimus absque dubio aliquali. Certum vos, domine 
Demetri, episcope sigillum nostrum apud vos habitum per dominum Johan- 
nem episcopum Vachiensem nobis transmittatis; vos vero domine episcope 
Johannes Vachiensis, derelicta ibidem gente vestra, ad nos veniatis cum pau- 
cis. Preterea significamus vobis, ut si aliqua nova nobis de exercitu nostro 
alio innotuerit, vobis immediate rescribemus et vos econverso faciatis illudi- 
dem. Datum in Sumbur, in festo beatti Jacobi apostoli“? („Credincioşilor 
noştri iubiți venerabililor părinți întru Cristos domnii episcopi Dimitrie al 
Transilvaniei şi Ioan de Wacz și magistrului Nicolae de Zeech. 
Regele Ungariei etc. 


Credincioşii noştri iubiți. Venind la noi magistrul Nicolae, fiul lui Lackfi 
ne-a spus în numele vostru că, întrucât saşii noștri s-au retras din oastea noas- 
tră, de aceea ar fi mai bine pentru noi să ne mutăm într-un loc mai apărat şi 
mai sigur; în care privință, ca şi în altele, aprobăm sfatul vostru. Totuşi vă 
rugăm ca, de dragul nostru, să păziți şi să ţineţi acel loc şi cât veți putea mai 
bine trimiteţi acolo serviciile noastre, păzind înainte de toate onoarea noas- 
tră, ca nu cumva onoarea și faima noastră să ajungă în pericol, lucru în pri- 
vinţa căruia avem încredere în voi, fără nici o îndoială. În afară de aceasta, 
voi domnule episcop Dimitrie, să ne trimiteţi sigilul nostru care se află la voi 
prin domnul loan episcop de Wacz; iară voi, domnule episcop Ioan de Wacz, 
lăsând acolo oamenii voştri, să veniţi la noi cu puţini. În afara de aceasta vă 
aducem la cunoştinţă că dacă ne va parveni vreo ştire cu privire la cealaltă 
oaste a noastră o vom retransmite la voi în scris deîndată, şi voi în schimb să 
procedaţi la fel. Dat la Jimbor, în ziua sfântului Jacob apostolul.“*). 

Misiva scurtă dar străbătută de o puternică îngrijorare a regelui Ludovic 
scoate din întunericul în care a zăcut până acum un episod însemnat din isto- 
ria confruntării militare dintre regatul ungar şi statele române în vremea celui 
de al doilea rege angevin al Ungariei. Ea surprinde anume momentul în care 
înfrângerea unei oști regale trimise peste Carpaţi crease o situație extrem de 
precară pentru Ludovic în interiorul Transilvaniei însăși, la Jimbor, unde îşi 
stabilise cartierul general. Primejdia care îl pândea aici şi de care fusese 


2 Kumorovitz, L. B., I. Lajos Királyunk, p. 976. 

insistent invitat de către demnitarii săi să se pună la adăpost nu ne e divul- 
gată de textul scrisorii; ipoteza cea mai probabilă e că pericolul era acela al 
unei invazii muntene. Retragerea contingentului săsesc din oastea regală 
transformase o situaţie în sine grea într-una critică, silindu-l pe rege să pără- 
sească postul său de comandament, cu teama însă, mărturisită, că şi noul lot 
care i se recomanda ca refugiu s-ar fi putut afla în nesiguranță. Situaţia mai 
era agravată și de incertitudinea cu privire la soarta unei a doua oști regale, 
angajată în lupta cu aceiaşi adversari. În aceste condiţii, îngrijorarea extremă 
a regelui e lesne de înțeles”. 

Cât priveşte cea de a doua oaste, despre soarta căreia regele cerea infor- 
maţii, există indicii că ea a operat în sud, în Banat, unde sunt semnalate, în 
aceeaşi vreme, întinse devastări provocate de operaţii militare?!. Un alt text, 
din 15 septembrie 1375, înregistrează o victorie repurtată de comitele de Ti- 
mișoara, Benedict Himffy%2. Între această dată și luna iunie 1376 cel mai târ- 
ziu, cetatea Severinului a fost readusă sub controlul regalității ungare”. 

Bilanţul de ansamblu al campaniei din 1375 a fost însă defavorabil rege- 
lui. În afară de acest din urmă succes, marile obiective strategice ale lui Lu- 
dovic nu au putut fi atinse: Ţara Românească nu a fost readusă la supunere 
şi foarte probabil nici Moldova. Mai mult încă, zona extracarpatică aflată sub 
controlul regal, care coincidea cu dioceza episcopiei Milcoviei, e pierdută 
acum pentru coroană pentru a intra sub stăpânire munteană. Într-adevăr, din 
1375 încetează pentru aproape șase decenii numirile în funcţia de episcop al 
Milcoviei*4. 

Impasul serios în care a fost adusă politica lui Ludovic de Anjou în con- 
flictul său cu românii în 1374 şi 1375 s-a agravat în anul următor când noi 


3% Situaţia critică în care s-a aflat regele în 1375 înlăuntrul Transilvaniei s-a datorat fie 
pătrunderii trupelor româneşti în provincie, după retragerea contingentelor săsești, fie perspec- 
tivei unei asemenea evoluţii, fie, în sfârşit, unor mişcări înlăuntrul provinciei, legate de pozi- 
ţia militară nefavorabilă a regelui. 

31 Kumorovitz, L. B., I. Lajos Királyunk, p. 976. 

32 Ibidem, p. 977. 

3 La 19 iunie 1376 e menționat într-un actregal Johannes Treutel (Trewtyl) în calitate de 
ban al Severinului; Hurmuzaki, I, 2, p. 235-236; cf. E. Lăzărescu, Nicodim de la Tismana, p. 257. 

4 R. Rosetti, Despre unguri și episcopiile catolice din Moldova, Bucureşti, 1905, p. 43 
(extras din „Analele Academiei Române“, Mem. Secţ. ist., seria II, t. XXVII). Acum a avut 
loc, după toate probabilitățile, o nouă extindere spre răsărit a teritoriului Țării Românești. 
Confuziile între episcopia Milcoviei şi cea de Argeş semnalate de D. Ciurea, Identificarea și 
localizarea Milcoviei, în „Anuarul Institutului de istorie şi arheologie“ — Iaşi, XXI, 1984, 
p. 369-371, nu se datoresc identităţii dintre cele două oraşe şi dioceze ci probabilei extinderi 
a celei din urmă asupra teritoriului celei dintâi. Extinderea spre răsărit a Țării Româneşti în 
aceste împrejurări nu exclude şi alta, anterioară. 

forţe au intrat în luptă. În sud, banul Tvrtko al Bosniei se proclamă rege, act 
de răscoală mânifestă împotriva lui Ludovic?5; reconcilierea dintre Patriarhia 
constantinopolitană şi patriarhia şi statul sârb, la sfârşitul anului 1375 sau 
începutul anului următor, a deschis perspectiva lărgirii coaliţiei anticatolice 
prin includerea în acţiune a Serbiei'6. Primejdia s-a mai agravat încă pentru 
regatul ungar în nordul Peninsulei Balcanice în 1376, în urma retrocedării de 
către bizantini către turci a orașului Gallipoli, fapt în urma căruia a fost resta- 
bilită legătura dintre posesiunile lor din Asia Mică şi cele din Europa, ceea ce 
le-a înlesnit foarte mult deplasările de trupe. 

În nord, o altă concesie majoră a bisericii bizantine, care a acceptat să nu- 
mească un mitropolit pentru teritoriile ruse controlate de lituanieni în per- 
soana lui Ciprian Țamblac, la sfârşitul anului 1375, antrenează în acţiunea 
antiungară şi această redutabilă forță militară a Europei răsăritene, în plină 
ascensiune. În 1376, lituanienii invadează teritoriile regatului polon, inclusiv 
Rusia haliciană”. 

Anul 1376 a sporit aşadar considerabil primejdia pentru regatul ungar, 
ameninţat concomitent din diverse direcţii. Doar marele efort militar desfă- 
şurat de Ludovic în cursul anului următor, 1377, atât în sud împotriva turcilor 
şi a celorlalți membri ai coaliţiei antiungare cât şi în nord, împotriva lituanie- 
nilor, i-a permis să stabilizeze, fie şi numai parţial, situaţia şi să întârzie cu 
câţiva ani prăbuşirea sistemului de state clientelare pe care îl constituise cu 
greu de-a lungul unei domnii de câteva decenii“. 

În legătură cu marea campanie împotriva lituanienilor au avut loc în Mol- 
dova evenimente însemnate care au dat o nouă orientare politică țării, de 
adaptare la modificările petrecute în vecinătatea ei. 

În 1377, Moldova a cunoscut, în cadrul unor puternice convulsiuni, o 
schimbare de domnie. La începutul anului următor — 26 septembrie 1378 — 


35 Ş. Papacostea, Trium ful luptei pentru neatârnare, p. 185. 

3 Ibidem, p. 187. 

3 Ibidem, p. 189. 

38 Potrivit lui Kumorovitz, L.B., marea ciocnire dintre regatul ungar, pe de o parte, şi ro- 
mâni, turci, bulgari, pe de altă parte, atribuită până de curând anului 1377 de istoricii care 
s-au ocupat de aceste evenimente, trebuie raportată asupra anului 1375, când s-ar fi petrecut 
în realitate. E meritul deosebit al autorului de a fi dovedit, pe temeiul materialului documen- 
tar recent descoperit, că un mare conflict militar între regatul ungar şi Ţara Românească s-a 
desfăşurat în 1375. A exclude noi confruntări militare între cele două state în 1377 pare însă 
riscant. În orice caz, argumente solide pledează în favoarea unei puternice ciocniri militare 
turco-ungare în 1377, ciocnire pe care autorul o situează tot în 1375, fără temei. 

Hotărârea lui Ludovic, la sfârşitul anului 1377, de a consolida pasul Bran, e sigur legată 
de aceste împrejurări şi probabil şi de situaţia critică în care s-a aflat în 1375. 

când papa Grigore XI acorda „nobilei femei, Margareta de Siret, doamna Va- 
lahiei Mici“, dreptul, solicitat de ea, de a primi iertarea totală de păcate „in 
mortis articulo“%, transferul de putere era un fapt împlinit cu cel puţin câte- 
va luni mai devreme. Încercarea lituanienilor păgâni de a răsturna, la sfârşitul 
anului 1377, noua situaţie din Moldova, printr-o acţiune militară, s-a închèx 
iat printr-o înfrângere“; ea nu a lăsat decât amintirea unor martiri franciscani 
ucişi de „păgânii care adoră arbori“!. Domnia Margaretei Muşat şi a fiului 
ei se instalează durabil. l 

Care a fost statutul țării sub această domnie sau, mai exact, a acelui seg- 
ment al ei care a corespuns cronologic cu dominația regatului ungar la Halici 
şi în Podolia? 

Țara sau, mai precis, conducerea ei a continuat să aparțină confesiunii ca- 
tolice. O ştim în cazul „doamnei țării“ din actul papal mai sus pomenit, dar o 
ştim şi în ceea ce îl priveşte pe fiul ei Petru din mărturia ulterioară a lui loan 
de Sultanieh: „Dominus ipsorum aliquando conversus fuit ad fidem nostram 
catholicam et specialiter mater sua domina Margarita per unum fratrem pre- 
dicatorem vicarium generalem illarum partium“® („Domnul lor a fost odini- 
oară convertit la credința noastră catolică şi îndeosebi mama sa doamna Mar- 
gareta de către un frate predicator vicar general al acelor părți“). 

Dar conversiunea la catolicism a noului domn al ţării s-a petrecut sub 
autoritatea vicariatului general al Societății fraților peregrinanți, în care, la 
sugestia lui Ludovic de Anjou, au fost încorporate mănăstirile dominicane 
din Rusia haliciană și Moldova“, aspect important al politicii regelui de a 
smulge aceste teritorii Poloniei pentru a le aduce sub dominaţia regatului 
ungar. Expresie a aceleiaşi politici de consolidare a dominaţiei regatului său 
în Europa răsăriteană a fost şi suprimarea legăturii directe între episcopia de 
Siret şi papalitate; reintrarea episcopiei de Siret în dependenţa Haliciului e 


3 Acta Gregorii PP XI, p. 493-494. 

40 „Jtem ante festum nativitatis Christi Lituani processerunt contra illos de Walachia et ibi 
fuerunt victi, ita quod paucos equos abduxerunt“; text din analele unui franciscan din Torun, 
citat de A. Sacerdoţeanu, Lupta moldovenilor cu litvanii în 1377, Bucureşti, 1936, p. 775 (ex- 
tras din volumul omagial Alexandru și Ioan I. Lapedatu), pentru acest episod şi pentru fapte 
legate de el sau cronologic foarte apropiate, v. Şt. S. Gorovei, Poziția internațională a Moldo- 
vei în a doua jumătate a veacului al XIV-lea, în „Anuarul Institutului de istorie şi arheologie“ 
— Iaşi, 16, 1979, p. 198-201 şi 205-208; V. Spinei, Moldova în secolele XI-XIV, Bucureşti, 
1982, p. 328. 

4! „Archivum Francescanum Historicum“, III, 1910, p. 700. 

42 Ş. Papacostea, Un călător în țările române la începutul veacului al XV-lea, în „Studii. 
Revistă de istorie“, 18, 1965, 1. p. 173. 

43 Acta Grigorii PP. XI, p. 492-493; v. mai sus p. 125-126. 

atestată documentar în 13914, dar faptul însuşi e probabil anterior. Stabilirea 
datei exacte a acestei revendicări va fi de primă însemnătate pentru înțelege- 
rea raporturilor dintre Ludovic de Anjou şi Petru I între 1377-1378 şi 1382%. 

Reuşita lui Ludovic nu a fost însă decât parţială în această privință. Cu 
toată probabila ei înclinare, Moldova lui Petru I nu a redevenit un voievodat 
de strictă subordonare, „terra nostra moldavana“, cum o dorise arzător regele 
Ungariei. Încă din primele luni ale domniei lui Petru I, Ludovic și-a manifes- 
tat insatisfacţia cu noua formulă politică instaurată în Moldova și înclinația 
sa de a-i readuce la cârma ţării pe Drăgoşeștii de absolută fidelitate“. 
Experienţa nefericită din trecut sau alte griji mai actuale l-au determinat însă 
să renunţe la încercarea de a pune în aplicare această dorință. După 1377, 
Moldova a fost încadrată în sistemul de state legate de regatul ungar dar ca 
domnie de sine stătătoare, cu un domn care se intitula „Dei gratia“ nu un vo- 
ievod din mila regelui Ungariei”. 

Evoluţia a fost similară, deşi mai întârziată în cazul Țării Româneşti. Re- 
venirea la legătura cu Ungaria s-a petrecut între 19 noiembrie 1377, dată la 
care Ludovic comunica braşovenilor speranța sa că Ţara Românească va 
ajunge din nou „în mâinile noastre“, şi luna mai 1381 când se înfiinţează 
episcopia catolică de Argeş, în dependență de arhiepiscopia de Caloceaf8. 

Dar şi în raport cu Ţara Românească succesul lui Ludovic a fost limitat. 
Neîndoielnic, crearea episcopiei de Argeş, subordonată unui scaun metropo- 
litan din Ungaria, era un succes major al regelui. Dar succesul a fost plătit cu 
pierderea definitivă a teritoriilor transcarpatice controlate, măcar intermitent, 
până în vremea războiului din 1375 de regatul ungar, teritorii cuprinse până 
în această vreme în episcopia Milcoviei și integrate acum în cea recent crea- 
tă a Argeșului. Precaritatea relaţiilor restabilite cu Ţara Românească se con- 
stată şi din faptul că feudele transcarpatice nu au fost restituite în acest timp 
domnului ţării. 

4 L. Waddingus, Annales minorum seu trium ordinum a S. Francisco institutorum, ed. ter- 
tia, IX (1377-1417), Quaracchi, 1932, p. 119-120. 

45 Pentru argumentele opuse tezei restabilirii raporturilor feudo-vasalice între Ludovic de 
Anjou şi Moldova sub Petru I, v. Şt. S. Gorovei, Cu privire la data primelor monede moldo- 
venești, în „Suceava. Anuarul muzeului județean“, V, 1978, p. 567-571; idem, Armoiries et 
rapports politiques: le „cas“ moldave au XIV-e siècle, în „Revue roumaine d'histoire“, XXIII, 
1984, 2, p. 125-128. 

45 Ş. Papacostea, Triumful luptei pentru neatârnare, p. 190. 

47 Pentru variațiile titulaturii lui Petru I, v. L. Simanschi şi G. Ignat, Constituirea cance- 
lariei statului feudal moldovenesc, 1, „Anuarul Institutului de istorie şi arheologie“ — Iaşi, 9, 


1972, p. 127. 
4 Ş. Papacostea, Trium ful luptei pentru neatârnare, p. 190-192. 

Moartea lui Ludovic de Anjou în 1382 şi destrămarea sistemului său he- 
gemonic în anii următori au pus capăt legăturilor stabilite de regatul ungar cu 
cele două state române în etapa finală a domniei celui de al doilea rege din 
dinastia angevină. Din îndelungata probă a focului care fusese pentru ele 
efortul regalității angevine de a le reduce la strictă dependență, statele româ- 
ne au ieşit consolidate; fapta Ctitorilor, pentru a relua formula lui Nicolae 
Iorga, se împlinise. 

Evenimentele de istorie românească din anii 1374-1375, atât cele recent 
ieşite la lumină cât şi cele anterior cunoscute, dar care capătă un înţeles nou 
prin raportarea la cele dintâi, îngăduie constatări generale cu privire la „pro- 
blema românească“ în secolul XIV. 

În esență această problemă se reduce la două aspecte, care le cuprind pe 
toate celelalte: apariția și consolidarea statelor. românești, pe de o parte, fì- 
xarea statutului lor în sistemul european de state, pe de altă parte. Deschi- 
zând faza finală a conflictului dintre regatul angevin şi statele româneşti, 
înfruntarea din 1374-1375 impune reconsiderarea întregului proces şi desci- 
frarea semnificației sale. 

De la începuturile sale, aşa cum intuise N. Iorga cu multe decenii în urmă, 
statul românesc a fost expresia unei naţiuni în devenire, spre deosebire de 
statele de tip şi aspirații imperiale cum erau cele de la sudul Dunării cuprinse 
în aria de dominație imperială a Bizanțului. 

Sensul naţional al statului românesc alcătuit în secolul XIV, fireşte în sta- 
diul incipient de dezvoltare a naţiunii, se vădeşte în elementele de conştiinţă 
colectivă pe care le-a încorporat şi în funcţia sa externă. 

Statul românesc în secolul XIV deşi în dublă alcătuire a fost produsul 
unui singur şi același popor, cel român. Faptul a fost recunoscut, încă din 
această vreme, de instanțele europene cele mai autorizate, iar această recu- 
noaștere nu putea fi decât reflectarea cunoașterii lui de către românii înşişi. 

Când, în 1370, papa Urban V a consimţit să creeze episcopia de Siret, la 
cererea lui Laţcu, el afirma răspicat şi identitatea etnică a locuitorilor şi cre- 
atorilor celui de al doilea stat românesc, de vreme ce adăuga pe lângă numele 
său specific, Moldova, explicitarea „din părţile sau națiunea Vlahiei“ („par- 
tium seu nationis Wlahie“). Cum însă în chiar același an, același papă Urban 
V folosea aceeaşi denumire etnică pentru celălalt stat românesc în cuprinsul 
scrisorii adresate lui Vladislav „voievodul Vlahiei“ („Latislao wayvodae 
Vlahie“), e evident că el recunoștea astfel unitatea sau identitatea etnică å 
locuitorilor celor două state“. De altminteri, încă cu câteva decenii în urmă, 
în 1345, papa Clement VI vădise în scrisorile adresate unor „nobili“ români 
între care fiului lui Basarab, Alexandru, cunoaşterea unităţii masei româneşti 


49 Hurmuzaki, I, 2, p. 158, 159, 160. 

nord-dunărene, a românilor din Transilvania şi a celor din Țara Românească şi 
Sirmium, desemnați cu toții prin denumirea de „olachi romani“, adică valahii 
rmâni; unitatea lor de neam era dedusă din originea lor romană comună“. 

Și autorităţile supreme de la Bizanţ, imperiul şi patriarhia, au recunoscut 
implicit această unitaţe de bază a celor două state românești care în termi- 
nologia cancelariilor lor s-au numit Ungrovlahia şi Rosso- sau Maurovlahia. 

Limba, elementul constitutiv principal al naţiunii, apare pentru prima oară 
în izvoare în cursul încleştării din 1374-1375, ca punct de fixaţie decisiv în 
confruntarea dintre români şi statul angevin în expansiune. Rezistând efortu- 
lui de a-i înstrăina de etnia proprie, prin ierarhia bisericească străină, de lim- 
bă străină, românii din teritoriul nespecificat, dominat direct de regalitatea 
ungară, care purtau lupta mai aproape de esenţa ei decât cei care își constitui- 
seră deja statul propriu, dau sensul profund al înfruntării dintre statele româ- 
ne şi statul angevin. 

În aceeaşi semnificaţie se integrează strânsa corelaţie dintre destinul ro- 
mânilor intra- și extracarpatici, dintre consolidarea situaţiei politice a celor 
de la sud şi răsărit de Carpaţi, în procesul rezistenţei împotriva regatului an- 
gevin care tindea să le anihileze statele, şi degradarea statutului politic şi con- 
fesional al celor rămași în aria de dominație directă a acestuia. Trăsătura de 
unire naţională între aceste evoluţii concomitente dar divergente a fost conso- 
lidarea statelor româneşti în proces de constituire cu concursul unor elemente 
nobiliare româneşti dinlăuntrul arcului carpatic, proces a cărui întruchipare 
cea mai înaltă, istoric documentată, a fost acţiunea lui Bogdan. Prin fapta lui, 
autonomia maramureşană strangulată şi-a găsit o împlinire superioară în con- 
stituirea celui de al doilea stat românesc pe care l-a înălţat de la statutul de 
voievodat dependent la acela de stat de sine stătător. 

În sens invers, cele două state româneşti aveau să asume curând, în cursul 
aceluiaşi secol şi în secolul următor, funcţia de factor protector în raport cu 
românii din Transilvania, îndeosebi pe plan confesional. 

O dată constituite statele româneşti, inevitabil se impunea şi problema 
statutului lor internaţional, adică problema recunoașterii caracterului lor de 
sine stătător. Evident, în condiţiile vremii, când realităţile social-politice se 
dezvoltau cu necesitate sub veşmânt spiritual-bisericesc, şi statul avea nevoie 
de o confirmare bisericească, şi anume din partea autorităţii bisericeşti supre- 
me. Două erau centrele de autoritate bisericească supremă de unde putea veni 
consacrarea statului: Roma şi Bizanțul sau Noua Romă, care îşi împărțeau 
din punct de vedere spiritual spaţiul european şi care singure erau în măsură 
să asigure legătura cu sursa cea mai înaltă a puterii potrivit principiului neo- 
testamentar: „non est potestas nisi a Deo“. Legătura directă cu unul din aces- 


50 Hurmuzaki, I, 1, p. 697—698. 

te centre era aşadar indispensabilă pentru ca statele românești să-și asigure 
intrarea în legitimitatea statală europeană. 

Ambele state au explorat, la începuturile lor, legătura cu Roma. Încă din 
secolul precedent, papalitatea recunoscuse fără dificultate statul creat de 
românii sud-dunăreni, statul Asăneştilor, pe temeiul acceptării de către aces- 
ta a supremaţiei Romei. Ideea originii romane, care avea să însoțească nea- 
părat toate contactele şi apropierile ulterioare ale Românilor cu Roma şi care 
avea să devină una din componentele principale ale ideologiei naţionale ro- 
mâneşti, apare şi în această primă legătură ca motivaţie importantă a dialo- 
eului între papalitate şi români. 

O situaţie similară se constată la începutul domniei lui Alexandru, proba- 
bil în calitate de domn asociat al lui Basarab, când, cum s-a arătat, în proce- 
sul stabilirii legăturii directe între domn şi scaunul papal, recunoaşterea su- 
premaţiei Romei şi recunoaşterea de către aceasta a romanității şi unității 
românilor au fost componente esenţiale ale acestei noi faze a dialogului între 
papalitate şi romanitatea răsăriteană. Dar, pe lângă remarcabila dezvăluire a 
acestor aspecte ale problemei româneşti în vremea sa, scrisoarea papei Cle- 
ment VI mai înregistrează și ostilitatea regelui Ludovic faţă de o iniţiativă 
care tindea să stabilească contactul direct între papalitate şi români, peste ie- 
rarhia laică şi ecleziastică a regatului ungar. 

Oprirea de către Ludovic a scrisorilor expediate de papă nobililor români, 
între care se afla şi Alexandru, câştigaţi de biserica romană, a fost mani- 
festarea clară a unui alt aspect al problemei românești în secolul XIV. Hotă- 
rârea regelui Ludovic de a se interpune ca intermediar obligator între papali- 
tate şi masa românească din aria sa de dominație şi de hegemonie, de a 
asigura convertirea românilor în cadrul şi sub egida propriei ierarhii catolice 
nu a fost însă un capriciu personal, ci expresia unei constante a politicii rega- 
tului ungar. Refuzul de a accepta legătura directă între români şi Roma nu a 
fost decât manifestarea ecleziastică a efortului regalității ungare de a împiedi- 
ca evoluţia societăţii româneşti spre forme proprii de organizare politică. 

Constituirea celui de al doilea stat românesc, prin emanciparea Moldovei 
de sub puterea regalității ungare, sub Bogdan, a dat o nouă dimensiune pro- 
blemei românești şi pe plan internaţional. Acum papalitatea se decide la un 
pas însemnat; pe temeiul convertirii lui Laţcu la catolicism, prin mijlocire po- 
lonă, papa Urban V înzestrează târgul Siret cu o episcopie pe care o des- 
prinde din dependenţa față de Halici, aducând-o în dependenţă directă față de 
scaunul apostolic. 

Actul papal nu numai consacra o nouă episcopie, dar şi legitima pe plan 
internaţional existența celui de al doilea stat românesc, recunoscut ca atare şi 
devenit de sine stătător prin eliminarea dominaţiei regatului ungar. O diver- 

genţă considerabilă se manifesta astfel între politica papalității, gata să re- 
cunoască neatârnarea celor două state odată cu identitatea lor etnică comună, 
şi politica regelui Ungariei pentru care acestea continuau să fie „terra nostra 
transalpina“ şi „terra nostra moldavana“ sau cel mult „wayvodatus Molda- 
viae“. 

Manifestarea cea mai evidentă a acestei divergențe de direcții politice se 
observă în cazul Moldovei în vremea lui Laţcu: recunoscută în 1370 ca stat 
de sine stătător de scaunul apostolic, cu o ierarhie ecleziastică direct depen- 
dentă de papalitate, deci independentă de alte puteri lumești, contestată doi 
ani mai târziu de Ludovic de Anjou care, trecând peste hotărârea papală, re- 
vendică în 1372 dreptul de a decide soarta ţării, împotriva căreia avea să or- 
ganizeze peste alți doi ani, în 1374, o expediţie militară de împlinire a hotă- 
rârii sale. Victoriile lui Ludovic în ultimii săi ani de domnie şi restructurările 
politice pe care le-au determinat în spaţiul est-european au pus capăt acestei 
legături ecleziastice directe între Moldova şi Roma. 

Oprite de această stavilă în aspiraţia lor de a obţine consacrarea eclezias- 
tică de la Roma, Ţara Românească şi Moldova s-au orientat inevitabil spre al 
doilea centru de legitimare a puterii, Bizanțul. 

Atitudinea Bizanțului față de români a fost mai complexă decât cea a 
Romeis!. Faţă de românii sud-dunăreni și de încercările lor de a-și da forme 
de organizare statală proprii, Bizanțul a reacționat hotărât negativ. Orientarea 
spre Roma a statului Asăneștilor unde întemeietorii acestuia au găsit consa- 
crarea puterii lor nu putea decât să sporească repulsia Bizanțului față de evo- 
luţia spre stat a românilor şi față de afirmarea romanităţii lor. 

Dar în secolul XIV situaţia s-a schimbat hotărât. Cucerirea Peninsulei 
Balcanice de către turci, restrângerea ariei de dominație efectivă a Imperiului 
bizantin, efortul său de a găsi aliați atât împotriva turcilor cât şi a puterilor 
catolice, deplasarea centrului de greutate a românilor de la sudul la nordul 
Dunării au dat problemei româneşti în optică bizantină o cu totul altă înfăţi- 
şare decât în secolul precedent. Zdrobit în ordinea teritorial-politică, univer- 
salismul bizantin se apără cu mai mult succes în cea spirituală şi ecleziastică, 
sprijinindu-se însă tot mai mult pe realităţile etnice şi politice de sine stătă- 
toare ale Europei sud-estice şi răsăritene. Recunoaşterea acestor noi realități 
şi legitimarea lor a fost condiţia sine qua non a viguroasei afirmări a patri- 
arhiei şi spiritualităţii bizantine în a doua jumătate a secolului XIV. Între 
aceste realităţi un loc însemnat l-au avut cele două state româneşti care îşi 
apărau neatârnarea împotriva regatului angevin, hotărât să le-o conteste, şi 


51 Pentru atitudinea în general a lumii bizantine față de romanitatea răsăriteană, v. N.-Ş. 
Tanaşoca, Românii în izvoarele bizantine (lucrare consultată în manuscris prin bunăvoința 
autorului). 

împotriva intoleranţei formulei sale de prozelitism, care tindea să le subor- 
doneze politic. Între Bizanțul în căutare de sprijin împotriva forţelor adverse 
covârşitoare şi statele româneşti în căutare de legitimitate întâlnirea s-a pro- 
dus firesc. La interval de un sfert de secol, Ţara Românească şi Moldova au 
intrat în aria de legitimitate a ceea ce s-a numit „Commonwealth-ul bizan- 
tin“. În 1359, marele voievod al Țării Româneşti, Alexandru, a fost învestit 
de Bizanţ cu calitate de autocrat, adică domn, stăpân independent, iar țara 
primea şi instrumentul spiritual al independenței, instituția mitropoliei. O 
evoluţie similară s-a produs sub Petru I în politica Moldovei, care a intrat la 
rândul ei în sistemul de state recunoscute de Bizanţ. Prin actele care au con- 
firmat această evoluţie cele două țări au fost recunoscute ca state româneşti, 
aşadar cu fond etnic comun, şi au fost învestite cu atributele neatârnării, 
fireşte în cadrul concepției medievale asupra relaţiilor interstatale. Jocul 
forţelor istorice a făcut ca intrarea statelor româneşti în sistemul statelor 
europene în secolul XIV să se realizeze în cele din urmă sub egida Bizanțului 
şi a formulei sale de legitimare a statelor. 

În concluzie: în istoria românilor secolul XIV a fost dominat de procesul 
constituirii statelor româneşti și de lupta lor de apărare împotriva tendinţelor 
regatului ungar angevin de a le contesta dreptul la neatâmare şi de a le sub- 
ordona propriilor sale organe politice şi ecleziastice. Deşi într-o dublă întru- 
pare, statul românesc a apărut ca instrument de apărare a unei naţiuni în de- 
venire împotriva tendinţelor de dominație directă şi de subordonare naţională 
a unei puteri străine care tindea din ce în ce mai conştient să asimileze popu- 
laţiile heterogene larg predominante numeric asupra cărora îşi impusese do- 
minaţia. Apariţia limbii ca argument al opoziţiei românilor faţă de acest efort 
e unul din indiciile cele mai puternice ale intrării în scenă a naţiunii şi în isto- 
ria românească. 

Succesul final al celor două state în lupta, purtată concomitent, în repetate 
rânduri, împotriva forţei care tindea să le anihileze a fost consacrat pe plan 
internaţional prin recunoaşterea autonomiei lor ecleziastice; căutată la în- 
ceput în direcția Romei, care a recunoscut unitatea românilor nord-dunăreni, 
temelia etnică comună a celor două state, şi, fireşte, romanitatea românilor, 
dar care nu a fost capabilă să înfrângă opoziţia regatului ungar faţă de legă- 
tura directă între papalitate şi români, legitimarea a venit în cele din urmă de 
la Bizanţ, care a consacrat autocraţia puterii domneşti odată cu înființarea 
mitropoliei celor două state. 

Acestea au fost elementele principale ale „problemei româneşti 
lul XIV. 


„cc a 


1n seco- 


STATUL ROMÂNESC ÎN SECOLELE XIV-XVI. 
ROLUL SĂU ÎN CONSOLIDAREA ENTITĂȚI 
POPORULUI ROMÂN* 


Cu apariţia statelor române în cursul secolului al XIV-lea, produs târziu 
al unor procese social-politice lente şi complexe, societatea românească a în- 
făptuit pasul ireversibil în direcția afirmării sale ca entitate autonomă, organi- 
zată politic de sine stătător. Apariţia statului românesc feudal-centralizator, 
fie el şi într-o dublă întruchipare — Țara Românească şi Moldova —, a asigu- 
rat poporului român un cadru propriu de organizare politică superioară, un 
cadru de afirmare a energiei sale pe plan politic, economic, Gae şi cul- 
tural. Statul medieval propriu a fost învelișul protector al entității etnice și 
spirituale româneşti în îndelungatul interval care separă sfârşitul epocii mi- 
grațiilor şi al dominației popoarelor stepei de vremea închegării României 
moderne. 

Constituirea Țării Româneşti și Moldovei a fost una din manifestările ma- 
relui proces istoric care, cu mari decalaje cronologice şi cu deosebiri de mo- 
dalitate de la un caz la altul, a impus statul centralizator şi unificator ca forță 
dominantă în viața popoarelor europene, în detrimentul atât al formelor de 
organizare imperiale şi universaliste, cât şi al forțelor fărâmițării, generatoare 
a unei multitudini de alcătuiri mărunte în cadrul aceluiaşi popor. Apariţia 
acestui tip de stat, feudal-centralizator, cu tendința de a cuprinde integral sub 
puterea sa realitatea etnică pe care o reprezenta, a fost una din caracteristicile 
de seamă ale tranziţiei laborioase de la lumea medievală la cea modernă. 
Convergenţa lentă între stat şi popor a dominat procesul constituirii națiuni- 
lor moderne. 


Constituirea și structura statelor feudale române. Ca mai pretutindeni în 
Europa medievală şi în spaţiul românesc constituirea sau, în terminologia tra- 


° Publicat în volumul colectiv Națiunea română. Geneză, afirmare, orizont contemporan, 
Bucureşti, 1984, p. 234-252. Din vasta bibliografie a tematicii discutate am reţinut doar câte- 
va din lucrările cele mai de seamă, care cuprind însă şi datele bibliografice principale. 

diţională, „întemeierea“ statului sau statelor feudal-centralizatoare! a fost re- 
zultatul unui proces de agregare şi integrare, sub dominaţia unui centru uni- 
ficator, a unor formaţii teritorial-politice mai modeste, aparţinând aceleiaşi 
colectivităţi etnice, şi, paralel, de emancipare a lor de sub dominaţiile străine. 

Raritatea izvoarelor abia îngăduie constatarea liniilor generale de desfă- 
şurare a celui dintâi proces: în sudul Carpaţilor, tranziţia de la voievodatele 
lui Litovoi și Seneslau, „lăsate“ pe seama românilor de regalitatea ungară 
(1247, diploma cavalerilor ioaniţi), care a încercat perseverent în cursul seco- 
lului al XIII-lea să-și impună dominaţia asupra ansamblului spaţiului carpa- 
to-dunărean, la unitatea politică realizată de efortul unificator al voievodului 
Litovoi în Oltenia (diploma regelui Ladislau Cumanul în favoarea magistru- 
lui Gheorghe, 1283), la Țara Românească, rezultat al integrării celor două 
centre de putere româneşti din stânga şi dreapta Oltului — țările voievozilor 
Litovoi şi Seneslau —, sub o conducere unică, în persoana lui Basarab, operă 
desăvârşită de fiul şi continuatorul său, Nicolae Alexandru, în părțile răsări- 
tene, în detrimentul dominaţiei tătare“; la răsărit de Carpaţi, unde evoluţia e 
încă mai puţin clară, trecerea de la voievodatul din valea râului Moldova, ale 
cărui prime manifestări sunt înregistrate în izvoare în ultimele decenii ale se- 
colului al XIII-lea, la formația politică mai cuprinzătoare, urmare a unei ex- 
tinderi spre nord, sub familia nobiliară românească a Dragoșeştilor — supusă 
dinastiei angevine —, la voievodatul de sine stătător Moldova, instituit prin 
efortul îmbinat al ţării, răsculată împotriva hegemoniei ungare, şi al acelora 
dintre românii maramureșeni care, după ce încercaseră zadarnic să împiedice 


1 Etapa centralizatoare a statului feudal se distinge de cea a fărâmiţării, care coincide cu 
predominarea puterilor universaliste. Centralizarea însă a fost un proces de lungă durată, care 
depăşeşte în timp faza concentrării teritoriale şi a constituirii unor formaţii corespunzătoare 
unei etnii sau cu tendinţa de a o cuprinde. E evident însă, în acelaşi timp, că după constituirea 
sau „întemeierea“ unui stat de acest tip nu se mai poate vorbi decât în chip impropriu de fărâ- 
miţare, chiar dacă fenomenele fărâmiţării lasă urme profunde şi cunosc recrudescenţe de 
scurtă durată. Tot atât de eronată e concepția potrivit căreia un stat abia ieşit din formula fărâ- 
mițării ar putea fi un stat care ar fi desăvârșit centralizarea. În realitate, centralizarea, luarea 
sub control a teritoriului prin instituțiile corespunzătoare, continuă mult timp după închegarea 
unităţii teritoriale sau după încheierea unei etape însemnate a acesteia. 

2 Documenta Romaniae Historica, D. 1, Bucureşti, Ed. Academiei R.S. România, 1977, 
p. 21-28. 

3 Ibidem, p. 30-35. 

4 Pentru întreg procesul întemeierii Țării Românești în secolele XIII-XIV, v. mai recent s. Io- 
sipescu, Românii din Carpații Meridionali la Dunărea de Jos de la invazia mongolă (1241-1243) 
până la consolidarea domniei în Țara Românească. Războiul victorios purtat la 1330 împotri- 
va cotropirii ungare, şi Ş. Papacostea, Triumful luptei pentru neatârnare: întemeierii Moldovei 
şi consolidarea statelor feudale româneşti, în vol. Constituirea statelor feudale româneşti, 
București, Ed. Academiei R.S. România, 1980, p. 41-95 şi 165-193 (cu bibliografia temei.) 

penetraţia puterii regale în ţara autonomă a Maramureșului, au găsit refugiu 
pentru spiritul lor de independenţă în „libertatea“ românească constituită de 
cealaltă parte a munților și, în sfârşit, la unitatea istorică a Moldovei, reali- 
zată prin integrarea, la sfârşitul secolului al XIV-lea, a cursului inferior al 
Dunării şi a țărmului Mării Negre („„parathalasia“) în hotarele aceluiaşi stat’. 

Avântul creator de stat s-a împlinit nu numai prin concentrarea teritoriu- 
lui românesc în cadre statale proprii dar şi, concomitent, prin eliminarea 
acestui teritoriu de sub dominaţia puterilor străine; aceea a regatului ungar al 
dinastiei arpadiene, sub ultimii ei reprezentanţi, iar, după stingerea lor, al ur- 
mașilor lor angevini, şi aceea a imperiului mongol al Hoardei de Aur. După 
un secol şi jumătate de înfruntări, efortul regatului ungar de a domina direct 
teritoriile de la sud şi răsărit de Carpaţi a fost definitiv înfrânt, odată cu „înte- 
meierea“ Țării Româneşti şi Moldovei, ofensiva regatelor catolice, Ungaria 
şi Polonia, împotriva Hoardei de Aur, spre mijlocul secolului al XIV-lea, acţi- 
une la care românii dinlăuntrul şi din afara arcului carpatic au avut o partici- 
pare însemnată, a pus capăt ultimelor rămăşiţe ale dominaţiei mongole în 
spaţiul românescâ; formaţiile teritoriale care se aflaseră în trecut sub puterea 
mongolă au fost astfel integrate în noile state româneşti”. 

Cele două direcţii principale de dezvoltare din care au rezultat statele ro- 
mâne de sine stătătoare, agregarea teritorială și emanciparea de sub domi- 
naţiile străine, s-au prelungit după „întemeiere“ în manifestările cele mai de 
seamă ale vieţii politice interne şi externe ale celor două ţări: stazornicirea 
raportului între puterea centrală — domnia — şi celelalte forțe politice ale 
societății româneşti — clasele și stările privilegiate — şi apărarea noilor state, 
cu mijloacele armelor şi ale diplomaţiei, împotriva permanentei amenințări 
care le venea din partea marilor puteri vecine. 

Viaţa politică internă a Ţării Românești și Moldovei a fost determinată de 
raportul între puterea centrală, care, după ce a realizat cadrul teritorial, şi-a 
continuat acţiunea prin efortul de centralizare instituțională, şi forțele politice 
rezemate pe vechile realități teritoriale, particulariste, şi mai ales pe cele înte- 
meiate pe privilegii smulse domniei. 

Expresia cea mai înaltă şi cuprinzătoare a politicii de centralizare a pu- 
terii, în opoziţie cu particularismul local şi cu privilegiul de clasă sau de 
stare, a fost instituţia domniei. Moment culminant al „întemeierii“ statelor ro- 
mâne, tranziţia de la voievodat la domnie — de la organismele-statale multi- 


5 Ş. Papacostea, La începuturile statului moldovenesc. Consideraţii pe marginea unui 
izvor necunoscut, în „Studii şi materiale de istorie medie“, VI, 1973, p. 43-59. 

6 Ibidem. 

7 Ibidem. 

ple, modeste ca întindere și limitate în exerciţiul puterii de dominație străine, 
la statul feudal de sind stătător şi centralizator — a fost pe plan intern, ca de 
altminteri şi pe plan extern, o afirmare de suveranitate. Proclamarea domniei, 
adică a puterii centrale autocrate, a însemnat, programatic cel puţin, subor- 
donarea strictă a celorlalte puteri de stat față de domn (dominus, authentis, 
gospodar sau gospodin), asumarea controlului întregii societăţi de către 
acesta. 

Instituită după modelul bizantin preluat direct sau indirect? în a doua ju- 
mătate a secolului al XIV-lea, domnia autocrată se afirmă de drept divin, re- 
vendicare exprimată prin formula „din mila lui Dumnezeu“ („Dei gratia“, 
„bojieiu milostiiu““), înscrisă în titulatura domnului. Prin această afirmare a 
derivării puterii ei din harul divin, domnia nu numai s-a distanțat de ceilalți 
deținători de putere publică — distanțare care, în cazul Ţării Româneşti, se 
realizase încă dinainte, prin titlul de mare voievod!” —, dar a revendicat chiar 
pentru sine o putere de esență superioară tuturor celorlalte dinlăuntrul statu- 
lui pe care îl conducea şi deci supremaţia asupra acestora. 

Caracterul sacru nu putea fi conferit domniei decât de o instanță eclezias- 
tică superioară, prin ungere; mitropoliile Ţării Românești şi Moldovei, insti- 
tuite în a doua jumătate a secolului al XIV-lea, în dependenţă canonică de Bi- 
zanţ — una din cele două surse supreme de legitimitate spirituală şi politică 
ale Europei medievale — au asumat funcţia de învestire a domniei cu caracter 
sacru. Produs al procesului de concentrare teritorială realizată de centrele 
unificatoare ale celor două state, mitropolia Ţării Româneşti și Moldovei, 
care şi-au subordonat ierarhiile ecleziastice din cadrul formațiilor anterioare, 
au contribuit decisiv, paralel cu domnia, la crearea şi consolidarea statului 
feudal!!. 

Dinamica centralizării s-a manifestat hotărât prin extinderea autorității 
domniei de la domeniul propriu la întregul teritoriu al ţării (dominium emi- 


8 Val. Al. Georgescu, Bizanțul și instituțiile româneşti până la mijlocul secolului al 
XVIII-lea, Bucureşti, Ed. Academiei R.S. România, 1980, p. 41-46; $. Papacostea, La fonda- 
tion de la Valachie et de la Moldavie et les Roumains de Transylvanie: une nouvelle source, 
în „Revue roumaine d'histoire“, XVII, 1978, 3, p. 391-392. 

9 Val. Al. Georgescu, op. cit. 

10 P, Strihan, Organizarea de stat. Voievodatul și domnia, în vol. Istoria dreptului româ- 
nesc, I, Bucureşti, Ed. Academiei R.S. România, 1980, p. 250-257; pentru variatele inter- 
pretări ale titlului de mare voievod, v. E. Vârtosu, Titulatura domnilor și asocierea la domnie 
în Țara Românească și Moldova (până în secolul al XVI-lea), Bucureşti, Ed. Academiei 
R.P. Române, 1960, p. 146-182. 

"1 M. Păcurariu, Istoria bisericii ortodoxe române, I, Bucureşti, Ed. Institutului biblic, 
1980, p. 239-268 (cu bibliografia chestiunii). 

nens), aspect decisiv al tendinței de a transforma, pe plan intern, suzerani- 
tatea în suveranitate!?. Deschis probabil odată cu alegerea marelui voievod, 
fapt care presupune măcar o delegaţie parțială de puteri asupra celorlalți vo- 
ievozi şi cneji şi asupra teritoriilor supuse autorităţii lor, procesul acesta s-a 
afirmat în secolele XIV-XVI prin politica domniei de a asimila statutul do- 
meniului boieresc patrimonial cu acela al concesiilor de pământ acordate de 
domnie cu titlu de beneficiu; această direcție de manifestare a politicii dom- 
niei a urmărit să subordoneze puterii centrale întregul teritoriu al ţării. În vir- 
tutea rezultatelor, fie ele și numai parţiale, ale acestei politici, domnia și-a 
extins considerabil autoritatea asupra teritoriului ţării, asupra potenţialului ei 
uman şi a resurselor ei economice, a participat la exploatarea acestora și a 
exercitat larg atributele puterii de stat. 

Asumarea progresivă a controlului asupra întregii țări a impus domniei să 
extindă actul de guvernare, cu multiplele sale feţe, de la domeniul propriu la 
ansamblul teritoriului asupra căruia domnea şi să creeze instituţiile guver- 
nării. i 

Principala instituţie de guvernare a ţării, în care se găseau reunite toate 
laturile puterii laice, era, fireşte, domnia însăși. Domnul era deopotrivă 'su- 
premul judecător şi legiuitor, comandantul oștii, deţinătorul iniţiativelor în 
problemele de politică internă şi externă; în virtutea acestor atribuţii, a func- 
tiei de conducere pe care o asumase, domniei îi revenea dreptul de a prelua, 
prin fiscalitate, o parte din produsul muncii societăţii pe care o guverna!?. 

Exerciţiul unei puteri centrale care își extinsese într-atâta autoritatea 
presupunea însă organe de guvernământ corespunzătoare necesităţilor aces- 
tui stadiu de dezvoltare statală. Progresiv, pe măsura instituționalizării statu- 
lui, au apărut şi s-au dezvoltat organele centrale și regionale de guvernare. 

La centru, alături de domnie, se constituie sfatul domnesc; iniţial organ de 
consultare și de asigurare a cooperării între reprezentanţii de frunte ai stăpâ- 
nilor de pământ şi alesul lor în funcţia voievodală — în cadrul obligaţiei reci- 
proce de sfat şi ajutor, auxilium et consilium —, sfatul se convertește lent, în 
a doua jumătate a secolului al XIV-lea, în organ de guvernământ, expresie a 


12 Valeria Costăchel, Dominium eminens, în vol. Viața feudală în Țara Românească și 
Moldova (sec. XIV-XVII), Bucureşti, Ed. Ştiinţifică, 1957, p. 215-219; deşi realizată într-un 
cadru feudal şi prin intermediul unei instituţii feudale, extinderea puterii domneşti odată cu 
aplicarea dominiului eminent a deschis calea afirmării absolutismului domniei într-o etapă 
următoare. 

13 P, Strihan, op. cit.; Val. Al. Georgescu, op. cit. 

14 P, Strihan, Sfatul domnesc, în vol. Istoria dreptului românesc, I, p. 278-286. 

aceşti mai mari ai clasei stăpânilor de pământ capătă o funcţie de guvernare 
care se precizează şi se specializează pe măsura progresului centralizării şi a 
complicării guvernării însăşi. Pe plan secundar au rămas dregătoriile legate 
de slujba personală a domnului și a curţii sale. În ciuda desprinderii lente şi 
imperfecte a atribuţiilor speciale din confuzia originară — de fapt o speciali- 
zare absolută şi riguroasă nu s-a realizat decât după abolirea sistemului în 
secolul al XIX-lea —, dregătoriile au fost un instrument eficace al centra- 
lizării. 

Punctul de reazem al centralizării la nivel regional au fost curţile dom- 
neşti, în jurul cărora s-au organizat subdiviziunile administrative ale Ţării 
Româneşti — județele — şi ale Moldovei — ținuturile. Din centrele acestor divi- 
ziuni s-au exercitat, de către titularii locali ai puterii, căpeteniile judeţelor şi 
ținuturilor, sarcinile militare, judiciare şi fiscale încredințate de domnie. 

Gradul avansat al centralizării se constată în organizarea şi funcţionarea 
sistemului fiscal. Triumful principiului dominiului eminent s-a manifestat pe 
planul fiscalităţii prin dreptul câştigat de domnie de a participa la exploatarea 
întregului teritoriu al ţării prin mijlocirea dijmelor din produse, care reveneau 
ccimării domneşti. Ca exponentă a intereselor generale şi în calitatea sa de or- 
ganizatoare a apărării ţării împotriva primejdiilor externe, domnia preleva de 
la ansamblul țării birul, dare destinată să acopere, după caz, tributul extern 
sau cheltuielile de război!S. 

Oricât de remarcabile, progresele centralizării nu au putut anihila reali- 
tăţile epocii precedente, a fărâmiţării, care, departe de a dispărea, se mani- 
festă încă viguros după constituirea celor două state românești. Manifestarea 
cea mai spectaculoasă, nu însă şi cea mai persistentă, a acestor realități a fost 
tendinţa de a desface unitatea nou creată sau de a-i slăbi caracterul unitar prin 
accentuarea autonomiei elementelor intrate în componenţa sa (asocierile la 
domnie cu diviziunea teritoriului între domnii asociaţi, crearea băniei oltene, 
desprinderea Ţării de Sus şi a Ţării de Jos în Moldova în timpul succesorilor 
la domnie ai lui Alexandru cel Bun)!6. Dar manifestările extreme ale vechiu- 
lui particularism au cedat, în cele din urmă, față de tendinţa mai puternică a 
centralizării. 

Mult mai tenace faţă de centralizare s-au dovedit microautonomiile do- 
meniale care, deşi amputate de progresul puterii centrale, nu au fost şi supri- 
mate. Vechea autonomie completă sau foarte largă a domeniului s-a meta- 


5 D. Mioc, VI. Hanga şi N. Grigoraş, Organizarea fiscală, în vol. Istoria dreptului româ- 
nesc, I, p. 327-351. 

16 E. Vârtosu, op. cit., p. 256-292; Val. Al. Georgescu, Bănia Craiovei, în vol. Istoria 
dreptului românesc, I. p. 300-304. 

morfozat acum în privilegiu, expresie a limitelor centralizării, concesie acor- 
dată de puterea centrală şi învestită deci cu caracter legal. 

Privilegiile sunt fragmente de putere şi de venituri publice pe care clasa 
marilor stăpâni de pământ şi, în subsidiar, alte categorii sociale le-au conser- 
vat sau obținut prin rezistență față de centralizare. Constituirea Ţării Româ- 
neşti şi Moldovei a fost însoţită sau urmată de progresiva transformare a stă- 
pânilor de moşii cu diverse titluri în boieri privilegiați de domnie (ca, 
dealtminteri, şi fundaţiile religioase şi domeniile lor). Privilegiul esenţial și 
originar, care a salvat pentru stăpânii de pământ zone însemnate de putere 
publică, a fost imunitatea; în virtutea acestui privilegiu, domnia lăsa pe sea- 
ma stăpânilor de pământ integral sau parţial dreptul de judecată, dreptul de 
urmărire administrativă, încasarea dărilor etc.!7. Pe măsură ce imunitatea s-a 
îngustat ca urmare a progresului centralizării, ea a fost convertită în scutiri de 
obligaţii, totale sau parţiale, pentru stăpânii de domenii şi pentru celelalte ca- 
tegorii privilegiate; privilegiile recunoscute acestora de domnie, în etapele 
avansate ale centralizării, nu au fost decât produsul contracţiei imunității!8. 

Rezistenţa privilegiului şi a forţelor sociale pe care le acoperea şi-a găsit 
expresia politică în instituția Marii Adunări a Țării sau a Adunării Obșteşti, 
variantă a adunărilor de stări din alte state medievale!?. Ca și sfatul domnesc, 
adunările de stări s-au născut din instituția feudală a sfatului şi ajutorului. 
Dar, spre deosebire de sfatul domnesc, adunarea stărilor a fost şi a rămas 
esenţial un organ de reprezentare a intereselor privilegiaților. Prin interme- 
diul acestei instituţii, a cărei existenţă e atestată în secolul al XV-lea în Țara 
Românească și Moldova, dar care are neîndoielnic rădăcini mai vechi, stările 
privilegiate au fost asociate la actul de guvernământ, măcar la acţiunile deci- 
sive, interne şi externe, care priveau ţara în ansamblul ei. Deşi reunite excep- 
tional şi deşi uneori au fost convertite prin acte de forță de domnie în instru- 
mente ale puterii centrale, adunările de stări şi-au păstrat până la capăt rolul 
de pavăză a privilegiului împotriva tendinței puterii centrale de a-l îngrădi, 
de a-i amputa semnificaţia. 

Statul feudal românesc a fost, aşadar, expresia echilibrului realizat între 
domnia centralizatoare şi categoriile sociale privilegiate care își împărțeau 


17 V, Costăchel, Les immunites dans les Princi pautes roumaines aux XIV-e et XV-e siècles, 
București, 1974; VI. Hanga, Imunităţile feudale, în vol. Istoria dreptului românesc, |, p. 241-245. 

18 Ş. Papacostea, Oltenia sub stăpânirea austriacă (1718-1739), Bucureşti, Ed. Acade- 
miei R.S. România, 1971, p. 153-165. 

19 Gh. I. Brătianu, Sfatul domnesc și adunarea stărilor în Principatele române, Evry, 
1977; Val. Al. Georgescu şi Al. Herlea, Adunările de stări, în vol. Istoria dreptului românesc, 
I, p. 264-277. 

puterea publică. În afara vieţii de stat s-a aflat masa populaţiei neprivilegiate, 
îndeosebi țărănimea dependentă, al cărui număr a sporit considerabil odată 
cu extinderea marelui domeniu în secolul al XVI-lea; pe umerii acestei mase 
neprivilegiate, pe produsul muncii ei, se rezemau în cea mai mare parte sta- 
tul feudal şi lumea privilegiului. 

Dar, deşi dominat de o minoritate privilegiată, statul medieval românesc 
a împlinit şi funcţii de interes general care priveau întreaga comunitate cu- 
prinsă în sfera sa de autoritate şi chiar, prin unele din manifestările sale, în- 
tregul popor român, împărţit în cadre statale diferite. Cea dintâi, cea mai di- 
rectă şi imediată dintre aceste funcţii generale, a fost apărarea însăși a statului 
împotriva tendinţelor puterilor străine de a-l subjuga sau chiar de a-l anihila. 


Apărarea statului de sine stătător. Închegate în lupta împotriva domina- 
țiilor străine, cele două state române, Ţara Românească şi Moldova, au fost 
permanent silite să-şi apere existența împotriva marilor puteri vecine. După 
cum „întemeierea“ însăşi, care în chip tradițional e identificată cu înfruntarea 
militară decisivă — cea dintre Basarab şi Carol Robert în 1330, cea sau cele 
dintre Bogdan și oștile lui Ludovic de Anjou — a fost realizată prin înlăturarea 
stăpânirii marilor puteri care dominau spațiul carpato-dunărean în -secolele 
XIII-XIV, tot astfel şi conservarea rezultatului obținut a impus un excepţio- 
nal efort militar, fără de care statele nou create ar fi fost sortite dispariției. Dis- 
proporţia dintre propriile lor forțe şi cele ale marilor puteri vecine — Ungaria, 
Hoarda de Aur sau fragmentele desprinse din ea în secolul al XV-lea, Impe- 
riul otoman și Polonia — faţă de care au fost în situaţia de a se apăra, a impus 
celor două ţări române să-și încordeze în gradul cel mai înalt resursele umane 
şi materiale atunci când invaziile străine le-au periclitat existența. 

Una din funcţiile primordiale ale domniei, înscrisă de altminteri chiar în 
titulatura domnească prin termenii de voievod sau mare voievod, era aceea de 
a coordona şi comanda efortul militar al țării, adică de a supraveghea starea 
de pregătire a oştii şi de a asigura apărarea în clipele de primejdie. 

Puterea militară a celor două ţări a reflectat fidel organizarea lor social-po- 
litică2. Două au fost principalele surse constitutive ale oştii Țării Româneşti 
şi Moldovei în epoca „întemeierilor“ şi în primele două secole care le-au ur- 
mat: stăpânii de domenii, îndatoraţi la slujba militară în schimbul pământului 
concedat de domnie sau confirmat de aceasta, în virtutea extinderii dominiu- 


2 R, Rosetti, Istoria artei militare a românilor până la mijlocul veacului al XVII-lea, 
Bucureşti, 1947; N. Stoicescu, Organizarea militară, în vol. Istoria dreptului românesc, I, 
p. 352-365. 

lui eminent la ansamblul ţării (datoria de a participa la oaste exprimă de alt- 
minteri conţinutul esenţial al formulei „dreaptă și credincioasă slujbă“ din 
actele de danie ale domnilor), masa țăranilor liberi, care păstrau încă în 
această epocă urme puternice ale vechilor legături comunitare şi a căror obli- 
gaţie de a fi în permanență pregătiți pentru slujba ostășească, atestată în se- 
colul al XV-lea, s-a menţinut până în secolul al XVIII-lea. Echilibrul social 
păstrat până în a doua jumătate a secolului al XVI-lea între aceste două stra- 
turi rezultate din stăpânirea pământului — și unul şi celălalt puternic legate de 
funcţia ostăşească — a asigurat forțele militare relativ numeroase pe care s-a 
rezemat rezistența celor două ţări împotriva repetatelor asalturi ale puterilor 
străine. Ca factor militar subsidiar au participat la efortul militar al Ţării Ro- 
mânești şi Moldovei în acest interval de timp cetele orăşeneşti şi unităţile de 
mercenari. 

Potenţialul militar al Ţării Româneşti și Moldovei era mobilizat de domni 
fie parţial, fie integral, în funcţie de proporţiile acţiunii întreprinse. Când pri- 
mejdia era limitată, când efortul militar nu antrena ansamblul masei popu- 
laţiei îndatorate la serviciul ostășesc — e cazul îndeosebi al expedițiilor peste 
hotare —, domnii foloseau nucleul permanent al oștirii, cetele de slujitori (slugi) 
sau curteni, organizate în jurul curților domnești, cea centrală, unde se afla 
domnul însuși, și cele provinciale (în județe şi ținuturi). Când primejdia era 
deosebit de gravă, când mari expediţii ale puterii ostile amenințau existența 
însăşi a ţării, domnii convocau la oaste pe toți luptătorii (oastea cea mare). 

Un rol însemnat în apărarea ţării, îndeosebi în cazul Moldovei, a revenit 
cetăților a căror construcţie şi întreținere a fost-una din preocupările de prim 
plan ale domniei în exerciţiul funcţiei militare. Rezistenţa cetăților a zădăr- 
nicit în cele din urmă unele din cel mai mari încercări ale turcilor şi polonilor 
de a subjuga ţara. 

Capacitatea de apărare a celor două ţări şi hotărârea lor de a o folosi pen- 
tru a se apăra erau cunoscute peste hotare și luate în considerare când era pre- 
conizată o acţiune militară împotriva lor. Teama inspirată de forţa militară a 
Ţării Româneşti l-a determinat pe Carol Robert să amâne expediţia împotri- 
va lui Basarab atunci când, după restabilirea puterii centrale în Ungaria, lo- 
gica efortului său de restaurare integrală a poziţiilor pierdute de regat l-ar fi 
îndemnat să întreprindă campania la sud de Carpaţi. Un indiciu clar nu numai 
al forţei acestuia, dar şi al preocupării pe care o inspira la curtea regală un- 
gară, în anii premergători expediției lui Carol Robert, ne-a parvenit din înseși 
cercurile conducătoare ale regatului; un izvor de recentă descoperire semna- 
lează că un nobil, cuman de origine, de la curtea lui Carol Robert l-a pone- 

grit pe acesta afirmând că „puterea domnului nostru regele nu poate întru 
nimic să stea împotrivă şi să se compare cu puterea lui Basarab'2!. 

Semnificativ pentru puterea militară a Țării Româneşti e faptul că, după 
înfrângerea lui Carol Robert, regalitatea ungară nu a mai întreprins o mare 
campanie spre a realiza ţelurile celei eşuate în 1330: anihilarea statului româ- 
nesc dintre Carpaţi şi Dunăre şi restaurarea dominaţiei sale directe în acest 
spaţiu. Sprijinit pe forța sa militară organizată de voievodul Basarab, care 
probabil asumase deja titlul de mare voievod, cel dintâi stat românesc, Țara 
Românească, s-a impus ca fapt politic ireversibil. Mai mult decât atât, noul 
stat a devenit temelia pe care avea să se sprijine şi lupta de emancipare a ro- 
mânilor de la răsărit de Carpaţi, încheiată cu constituirea celui de al doilea 
stat românesc; în perspectivă mai îndepărtată, constituirea primului stat ro- 
mânesc a pregătit eliberarea tuturor românilor de sub dominațiile străine. 

Vitalitatea celor două state şi capacitatea lor de a se apăra s-au manifestat 
viguros și când, abia ieşite din încercarea de putere cu regatul ungar, au fost 
cuprinse în aria de expansiune a unui adversar încă mai primejdios, Imperiul 
otoman. De la instalarea turcilor pe cursul inferior al Dunării la sfârşitul se- 
colului al XIV-lea, presiunea exercitată de puterea otomană a devenit o reali- 
tate permanentă care a absorbit covârșitor energiile celor două state române. 
Efortul lor militar a urmărit, după împrejurări, fie să evite subjugarea lor de 
către turci, atunci când noua putere hegemonică în sud-estul Europei a încer- 
cat să le anihileze, fie să limiteze sarcinile impuse de Poarta otomană, care 
au crescut vertiginos în a doua jumătate a secolului al XIV-lea, fie să înlăture 
cu totul dominaţia otomană la Dunărea de Jos, sau chiar, în coaliţie cu alte 
puteri, să o elimine din Europa. 

Rezistenţa opusă lui Baiazid I de Mircea cel Bătrân a demonstrat turcilor 
marea dificultate dacă nu imposibilitatea «de aplica Ţării Româneşti soluţia 
impusă în sudul Dunării, cucerirea directă şi transformarea ţărilor în teritoriu 
islamic; ea i-a silit să-şi limiteze pretenţiile la o dominație indirectă, mani- 
festată prin recunoaşterea suzeranității Porții otomane şi acceptarea condiţi- 
ilor politice, economice şi militare legate de aceasta. Rezultat al echilibrului 
realizat între forța de expansiune a Imperiului otoman în această direcție şi 
capacitatea de rezistenţă a Ţării Românești, formula suzeranității a guvernat 
până în secolul al XIX-lea raporturile româno-otomane. Nici încercările ulte- 
rioare ale unui Dan II, Vlad Dracul şi Vlad Ţepeş de a înlătura dominaţia 


21 M. Holban, Despre raporturile lui Basarab cu Ungaria angevină și despre reflectarea 
campaniei din 1330 în diplomele regale şi în „Cronica pictată“, Studii. Revistă de istorie“, 
tomul 20, 1967, 1, p. 42-43. 

turcească şi nici veleitățile ulterioare ale Porții otomane de a transforma Țara 
Românească în paşalâc, îndeosebi în vremea sultanului Soliman Magnificul, 
nu au modificat esenţial raportul-cadru statornicit în vremea lui Mircea cel 
Bătrân. 

O evoluţie similară, deşi mai târzie, au cunoscut și raporturile Moldovei 
cu Imperiul otoman. Expansiunea otomană nu a lovit masiv în cel de-al doilea 
stat românesc decât în a doua jumătate a secolului al XV-lea, în vremea lui 
Ștefan cel Mare, cu acţiunea căruia afirmarea şi arta militară românească ating 
punctul culminant. Efortul militar de mari proporţii, ofensiv şi defensiv, des- 
făşurat de domnul Moldovei în lupta cu turcii a angajat toate resursele țării; 
şi, dacă încercarea sa grandioasă de a preveni instalarea turcilor la gurile Du- 
nării, de a înlătura dominaţia otomană din nordul Peninsulei Balcanice prin 
presiunea asupra întregului curs inferior al fluviului şi chiar de a izgoni, în 
cadrul unei largi coaliţii, pe turci din Europa, a eşuat în cele din urmă, ea a 
asigurat ţării sale statutul cel mai favorabil cu putință în raport cu puterea 
hegemonică în sud-estul Europei și în bazinul pontic, statut statornicit spre 
sfârşitul domniei lui Ștefan. 

Un efort militar similar, desfăşurat de Moldova lui Ștefan împotriva ve- 
leităţilor de dominație ale Ungariei și ale Poloniei, a dat două din cele mai 
strălucite momente ale luptei de apărare a țării (Baia, 1467 şi Codrul Cosmi- 
nului, 1497) şi a permis reaşezarea raporturilor cu cele două puteri pe o bază 
mult mai favorabilă Moldovei decât în trecut. 

Cele două state româneşti şi-au apărat existența nu numai cu mijloacele 
militare, dar şi cu cele ale acţiunii politice, ale diplomaţiei. Istoria politicii lor 
externe, încă atât de puţin elucidată istoriografic, a fost, în esență, desfășura- 
rea efortului factorilor lor de conducere de a consolida sau de a salva cadrul 
statal creat în secolul al XIV-lea. 

Acţiunea domnilor şi a forţelor care cooperau cu ei la elaborarea politicii 
externe a urmărit, în special, să găsească în alianțele încheiate sprijin împo- 
triva puterilor hegemonice cele mai amenințătoare, pentru ca, într-un context 
de echilibru de forţe, să poată asigura un grad cât mai înalt de autonomie ță- 
rilor lor. Alianţele lui Basarab, Nicolae Alexandru și ale unora dintre urmașii 
lor cu puterile nord-balcanice au avut ca obiect principal contrabalansarea 
puterii regatului ungar, în acea vreme forța politică cea mai amenințătoare 
pentru Țara Românească. Cu Mircea, efortului de îndiguire a hegemonismu- 
lui regatului ungar — în etapa politicii sale externe când aceasta a fost preocu- 
parea dominantă —, s-a extins spre nord şi s-a manifestat prin alianța cu Mol- 
dova şi Polonia. 

Împotriva puterii otomane, care a devenit în zilele lui principala primejdie 
pentru Țara Românească, Mircea a reluat legăturile cu Ungaria, reazemul cel 
mai important în lupta cu turcii; dar acţiunea sa diplomatică, inspirată de 
această confruntare, a fost mult mai vastă, extinzându-se la Bizanţ, Veneţia și 
în lumea beilor turci din Asia Mică, în lupta lor de apărare a autonomiei față 
cu Imperiul otoman. În efortul de apărare desfăşurat de marele domn, acţiu- 
nea militară, defensivă şi ofensivă, îmbinată larg cu cea diplomatică, a cunos- 
cut cea mai viguroasă manifestare din istoria medievală a Ţării Româneşti, 
până la Mihai Viteazul”. 

Din a doua jumătate a secolului al XV-lea, după eșecul marii încercări a 
lui Vlad Ţepeş de a elibera ţara de sub dominaţia turcă, în cooperare cu Un- 
garia, a precumpănit politica de echilibru între cele două mari puteri vecine, 
până când prăbuşirea Ungariei după Mohâcs a deschis vremea hegemoniei 
otomane. 

O tendință similară a caracterizat politica externă a Moldovei. Faţă cu 
amenințarea pe care o constituise tendința de dominație a regatului angevin, 
Moldova începuturilor, a lui Laţcu și, poate, înainte chiar, a lui Bogdan, s-a 
orientat spre Polonia şi, prin mijlocirea ei, spre papalitate. Stabilirea legături- 
lor directe cu papalitatea a fost prima manifestare cunoscută a politicii exter- 
ne a Moldovei în căutarea unui sprijin pentru efortul de a-şi consolida inde- 
pendenţa. Cu Petru Mușat, cu întregirea Moldovei în direcţia gurilor Dunării 
şi a Mării Negre, orizontul politicii externe a ţării se lărgeşte considerabil. 
Din 1387, o dată cu omagiul domnului față de Vladislav Jagiello, regele Po- 
loniei23, Moldova îşi fixează, ceea ce avea să rămână timp de un secol opţiu- 
nea sa principală de politică externă, alianţa cu Polonia, determinată precum- 
pănitor de primejdia restaurării dominaţiei ungare. 

Şi în cazul Moldovei vremea celei mai remarcabile afirmări a puterii ei 
militare a coincis cu cea mai largă acţiune diplomatică, cea anume din tim- 
pul domniei lui Ştefan cel Mare. Preluând domnia în condiţiile grele create 
între pretendenți şi facțiunile boiereşti, larg întreţinute din afară de Ungaria 
şi Polonia, Ștefan a căutat, în prima fază a domniei, sprijin în regatul polon. 
Odată angajat însă în lupta cu Imperiul otoman el şi-a extins considerabil le- 
găturile externe, trecând peste ceea ce fusese până atunci tendinţa puterilor 
suzerane de a interzice ţării relaţiile diplomatice cu alte puteri. Acum, în toiul 
luptei cu turcii, Ștefan a intrat în legătură cu regatul ungar, Veneţia, papali- 


22 P.P, Panaitescu, Mircea cel Bătrân, Bucureşti, 1944 (capitolele consacrate politicii ex- 
teme). 

23 M. Costăchescu, Documentele modoveneşti înainte de Ștefan cel Mare, II, laşi, 1932, 
p. 599-602. 

tatea, hanatul lui Uzun Hasan, antagonistul lui Mehmet II în Asia Mică, cu 
Hoarda Mare a tătarilor de pe Volga, cu genovezii, cu principatul Mangup, 
pentru a lărgi coaliția antiotomană şi a spori astfel şansele de succes ale țării 
sale în războiul în care se angajase. În ultima fază a domniei, Ștefan, angajat 
în lupta cu Jagiellonii, a stabilit legături de alianță cu marele cnezat al Mos- 
covei şi cu hanatul tătarilor din Crimeea. Ca şi arta militară, diplomaţia ro- 
mânească, pusă în slujba apărării statului şi a realizării ţelurilor sale funda- 
mentale, a atins apogeul în timpul şi prin acţiunea lui Ştefan?f. 

Acţiunea militară şi diplomatică a celor două state române le-a asigurat 
supraviețuirea, autonomia și posibilitatea de a acționa ca factori de sine stătă- 
tori, cu limitări impuse de situaţia geografică şi politică, pe plan extern; acest 
rezultat a fost consacrat prin negocieri cu marile puteri vecine şi confirmat în 
convențiile încheiate cu acestea. 

Dacă înregistrarea scrisă a unor astfel de convenţii nu s-a păstrat în rapor- 
turile dintre Țara Românească şi Ungaria în secolele XIV şi XV — existenţa 
lor e însă plauzibilă —, în schimb ne-au parvenit indirect informaţii cu privire 
la conţinutul lor. Știm astfel că, cel mai târziu în 1324, anul din care ne-a par- 
venit ştirea, Carol Robert a fost nevoit să recunoască, în urma unor negocieri 
prelungite cu Basarab, noua unitate politică constituită la sud de Carpaţi, fie 
şi cu rezerva mintală de a o anihila mai târziu. Această înțelegere — unele din 
clauzele ei ne sunt cunoscute din relatarea cuprinsă în Chronicon pictum cu 
privire la negocierile dintre regele Ungariei şi voievodul român în timpul 
campaniei din 1330 —, lărgită prin noile acorduri încheiate de regalitatea un- 
gară cu urmaşii lui Basarab — Nicolae Alexandru și Vladislav I îndeosebi — a 
constituit baza raporturilor dintre cele două state până în a doua jumătate a 
secolului al XV-lea şi chiar, cu unele modificări impuse de evoluţia situaţiei 
internaţionale la Dunărea de Jos, până la prăbuşirea regatului ungar. În esen- 
tă, acest raport se întemeia pe cooperarea militară între cele două state — în- 
deosebi în lupta împotriva turcilor —, pe obligaţiile vasalice asumate de dom- 
nii Țării Româneşti și pe concesia corelată a unor feude transcarpatice de 
către regii Ungariei. 

Spre deosebire de statutul raporturilor dintre Ungaria şi Ţara Româneas- 
că, cel al legăturilor dintre Polonia şi Moldova a lăsat urme directe mai abun- 
dente; un lung şir de acte omagiale ne îngăduie să cunoaştem unul din ele- 
mentele generatoare ale raportului de alianţă stabilit între cele două state, tot 
în cadrul specific medieval, feudo-vasalic, anume omagiul şi jurământul de 


2 Ş. Papacostea, Politica externă a Moldovei în vremea lui Ștefan cel Mare; puncte de 
reper, „Revista de istorie“, tomul 28, 1975, 1, p. 15-31. 

credinţă al domnilor Moldovei, începând cu cel al lui Petru I din 1387; alte 
documente, mult mai puţin numeroase, au conservat angajamentul concomi- 
tent al regilor poloni de a îndeplini, la rândul lor, îndatorirea feudală de sfat 
şi ajutor; o parte din aceste documente au înregistrat elemente de conţinut, 
obligaţiile concrete militare, politice şi economice fixate în cadrul raportului 
de cooperare instituit de actul de închinare și luare sub protecţie. Reduse la 
esenţa lor, aceste acte şi raporturile pe care le-au consacrat au confirmat sta- 
tutul de sine stătător al celui de-al doilea stat românesc?5. 

Acelaşi a fost obiectul şi acelaşi rezultatul efortului militar și diplomatic 
al țărilor române în raport cu Imperiul otoman. După primele şocuri, când 
turcii au înţeles dificultatea militară a convertirii Ţării Românești şi Moldo- 
vei în teritoriu islamic și, deopotrivă, inconvenientele internaţionale ale aces- 
tei soluţii, când obiectivul sultanilor s-a limitat la neutralizarea și apoi la atra- 
gerea celor două ţări în sfera de influență a imperiului, ei au negociat cu 
domnii sau pretendenții la domnie, respectiv cu fracţiunile boiereşti care îi 
sprijineau, condiţiile raporturilor dintre Poarta otomană și statele române a 
căror existență autonomă au fost determinaţi să o recunoască. Regimul rapor- 
turilor dintre Imperiul otoman, de-o parte, și Țara Românească și Moldova, 
pe de altă parte, a fost rezultatul negocierilor între turci şi români, în contex- 
tul confruntărilor militare; rezultatul acestor negocieri a fost înscris în acte 
emise de Poarta otomană, hatişerifuri, sau în terminologia latină apuseană, 
capitulaţii. Mult timp contestată, existența acestor convenţii este astăzi fapt 
stabilit, chiar dacă textele invocate de boierii români în 1774 s-au dovedit a 
fi, în forma lor, plăsmuiri. Surse din cele mai demne de crezare confirmă rea- 
litatea acestor convenţii în secolul al XV-lea. Italianul Filippo Buonaccorsi 
Callimachus, a cărui activitate politică la curtea regatului polon, în a doua 
jumătate a secolului al XV-lea, l-a pus în contact direct cu realitățile româ- 
nești şi cu legăturile româno-turce, de care s-a ocupat chiar ca emisar al re- 
gelui Poloniei, a avut prilejul să constate existenţa unor reglementări nego- 
ciate între turci și români, recunoaşterea autonomiei statelor române de către 
cei din urmă şi raportul direct între rezistența militară îndârjită a românilor şi 
acest rezultat. Subliniind disproporţia de forţe între turci şi români, umanis- 
tul italian afirmă, mai întâi în ceea ce priveşte Ţara Românească: „Și totuşi, 
acei dintre ei care se numesc Bessarabi nu numai au rezistat timp foarte în- 
delungat cu forțe atât de mici împotriva întregii puteri a turcilor, dar foarte 
adesea chiar i-au atacat, înainte de a-l pierde, din pricina luptelor interne 


25 Colecţia acestor acte în volumul citat al lui M. Costăchescu şi, pentru domnia lui Ștefan 
cel Mare, la I. Bogdan, Documentele lui Ștefan cel Mare, II, Bucureşti, 1913. 

crâncene, pe acel mare comandant şi domn al lor, Vladislav Dracula [...] 
Mult timp după aceasta, au ajuns la supunere, astfel încât să-și păstreze toate 
legile lor, împreună cu avuţiile şi până aproape și libertatea...“ (s.n.). Cât 
priveşte pe românii din Moldova, autorul constată că deși turcii le-au răpit 
unele teritorii, ei „au provocat adesea în anii precedenţi, în mai multe rânduri, 
pierderi atât de mari turcului, încât acesta a fost silit, în cele din urmă, să-l 
numească aliat şi prieten pe Ştefan, domnul moldovenilor şi vasal al ilustru- 
lui rege al Poloniei, care a cedat nu sub presiunea armelor, ci condiționat“ 
(s.n.). Şi apoi, sintetizându-şi constatarea cu privire la români, autorul con- 
chide: „iar românii (valahii), după ce au respins armele şi încercările ei (adică 
ale puterii otomane), s-au învoit prin tratate, nu ca învinși ci ca învingători“ 
(s.n.)26. 

Informaţia umanistului italian nu e izolată; alte numeroase izvoare, care 
nu au făcut încă obiectul unui studiu de ansamblu, atestă existenţa acestor 
convenţii negociate între Poarta otomană şi cele două state române în seco- 
lele XV şi XVI”. 

Salvarea celor două state române prin efortul combinat al forţei lor mili- 
tare şi al diplomaţiei lor a făcut posibilă şi dezvoltarea funcțiilor lor pozitive 
pentru evoluţia ansamblului poporului român. 

Statul medieval și poporul român. Crearea şi menţinerea statelor române 
a asigurat poporului român un cadru politic înlăuntrul căruia şi prin care s-a 
afirmat conştiinţa sa colectivă; statul medieval român a fost, datorită şi aces- 
tei funcţii pe care a împlinit-o, o verigă însemnată în devenirea naţiunii ro- 
mâne. 

Constituirea şi consolidarea Ţării Româneşti și a Moldovei au fost prin 
ele însele o hotărâtă afirmare a conștiinței colective românești, o manifestare 
a reacției poporului român împotriva eforturilor de a-l încadra în tipare de 
organizare care îi erau străine. Indiciu al acestei conştiinţe e însuși numele 
celor două țări, care exprimă în același timp două realități divergente: conşti- 
ința identităţii etnice a românilor şi dualismul statal românesc în evul mediu. 


26 Philippi Callimachi Ad Innocentium VIII de bello Turcis inferendo oratio, I. Lichoriska 
şi Th. Kowalewski, Varsovie, 1964, p. 50. 

27 În problema mult dezbătută a „capitulaţiilor“, v. Șt. Ştefănescu, Țara Românească de la 
Basarab 1 „Întemeietorul“ până la Mihai Viteazul, Bucureşti, Ed. Academiei R.S. România, 
1970, p. 101-140; M. Maxim, L'autonomie de la Moldavie et de la Valachie dans les actes 
officiels de la Porte, au cours de la seconde moitié du XV I-e siècle, „Revue des études sud-est 
européennes“, XV, 1977, 2, p. 207-232; Ş. Papacostea, Tratatele Țării Românești şi Moldovei 
cu Imperiul otoman în secolele XIV-XVI: ficțiune politică și realitate istorică, în vol. Stat, 
societate, naţiune. Interpretări istorice, Cluj-Napoca, Ed. Dacia, 1962, p. 93-106. 


155 


Cel dintâi stat românesc a adoptat — sau, mai exact, a continuat să poarte — 
numele multora din alcătuirile politice româneşti anterioare, care cuprindeau 
indicaţia etniei creatorilor lor: „terra blacorum“, „silva blacorum“, „Vlasca 
(zemliay“, „Vlăsiia“, „Blaquie“, „Walachenland“ etc. Toate formaţiile care 
purtau aceste denumiri şi altele mai mărunte, cu nume de vale, râu, depresiu- 
ne etc., nu erau însă decât crâmpeie ale unei largi unităţi ideale, de tip arha- 
ic, care corespunde întregului teritoriu locuit de români: „toate aceste părți — 
scria Nicolae Iorga — numite după râuri formează pentru românii de oriunde 
o singură țară mare, care se numeşte Țara Românească; oriunde locuiesc 
români este pentru ei Țara Românească [...]. În toate veştile mai vechi ale 
trecutului nostru nu e alt nume de ţară decât un nume de acesta general, după 
numele neamului care locuiește acolo [...]. Va să zică Ţara Românească por- 
nia cu cea din urmă așezare în Apus şi mergea până la cea mai înaintată aşe- 
zare românească în Răsărit [...]. Prin urmare iată cum ardelenii s-au găsit îm- 
preună cu românii de dincoace în aceiași Ţară Românească. ..“28. 

Primul stat românesc de sine stătător a preluat în același timp cu numele 
şi aspiraţia latentă dacă nu chiar misiunea cuprinsă în denumirea asumată de 
Ţara Românească, aceea anume de a reconstitui unitatea poporului al cărui 
nume îl purta. 

Și cel de-al doilea stat românesc a fost larg cunoscut sub aceeași denumire 
de Ţara Românească (Valahia), îndeosebi în izvoarele străine, deşi nu au lip- 
sit şi timide încercări în vremea începuturilor de a introduce termenul şi în ti- 
tulatura oficială a domnilor Moldovei. Încă din secolul al XIV-lea şi mai frec- 
vent în secolul al XV-lea, exprimând conștiința proprie şi cea europeană a 
unităţii de neam a locuitorilor din cuprinsul celor două state româneşti, can- 
celariile străine amintesc „cele două Vlahii“, sau Valahia Mare și Valahia Mică. 
Exprimând clar şi categoric realitatea implicită în denumirea celor două ţări 
prin acelaşi nume, adică etniconul comun, umanistul italian Filippo Buonac- 
corsi Callimachus, mai sus citat, referindu-se la situaţia politică a românilor 
(valachi), aminteşte că ei sunt „un neam împărţit în două“, aluzie la cele două 
state româneşti, care pentru el sunt Montana Valachia (adică Valahia muntea- 
nă) şi altera Valachia (adică cealaltă Valahie sau Ţară Românească, adică 
Moldova)”. Încă şi mai răspicat traduce ideea de unitate a celor două state 
un izvor de la începutul secolului al XVI-lea care se referă la „cele două pro- 
vincii ale Țării Românești, anume Moldova şi Transalpina“ (denumirea can- 


28 N, Iorga, O conferință despre viața românească a Ardealului, în „Calendarul Ligii 
Culturale“, 1909, p. 40-41. 

2% „quae gens hodie in duas partes divisa...; Philippi Callimachi Ad Innocentium VIII... 
oratio, p. 50. 

celariei ungare pentru Țara Românească)”. Ideea potrivit căreia cele două 
state româneşti nu erau decât subdiviziuni ale aceleiaşi Țări Românești, cu- 
prinzând toate formațiunile politice ale românilor, şi, ca aspirație latentă, pe 
toți românii, e un fir al gândirii sau al conştiinţei lor politice incontestabil 
atestat, deşi încă insuficient cercetat istoriografic. 

Legătura stabilită între cele două state de fondul lor etnic comun e expri- 
mată şi de denumirile de Va/achia Major sau Ţara Românească cea mare şi 
Valachia Minor, aplicată celui de-al doilea stat. Distincția aceasta, care apare 
încă din secolul al XIV-lea, nu mult timp după întemeiere, a fost pentru stră- 
ini un mijloc de a identifica cele două țări româneşti, iar pentru acestea însăși 
expresia necesităţii de a defini raportul ierarhic dintre ele. Faptul că domnul 
Moldovei, Ștefăniță, a revendicat în cadrul negocierilor cu Țara Românească 
în 1526 pentru sine titlul de mare voievod (vayvoda maggiore) lăsând dom- 
nului celei din urmă titlul de voievod (în izvor vayvoda minorey)!, ceea ce în- 
seamnă o răsturnare a raportului ierarhic tradiţional între cele două state ro- 
mâneşti, dă la iveală limpede existența unei concurențe pentru întâietate în 
cadrul a ceea ce măcar vag şi implicit, era înţeles ca o unitate statală. 

Elementele de conștiință a unităţii nu au prevalat însă asupra factorilor 
care au generat şi menţinut dualitatea statală românească în evul mediu. Rea- 
lități politice şi economice mai puternice decât factorii de unitate au împiedi- 
cat în evul mediu desăvârşirea procesului de concentrare teritorială româ- 
nească, măcar în afara arcului carpatic, de către un unificator. 

Cel dintâi dintre factorii care au influenţat în sens negativ această evoluţie 
e strâns legat de împrejurările înseşi ale apariţiei celor două state româneşti. 
Constituite în teritorii despărțite unul de celălalt, Țara Românească şi Mol- 
dova şi-au creat identități statale înainte de a fi intrat în contact teritorial di- 
rect, spre sfârşitul secolului XIV. Dar, mai decisiv decât această trăsătură a 
genezei lor, a cântărit, în sensul menţinerii dualității statale, structura rapor- 
turilor internaţionale în Europa răsăriteană şi sud-estică în evul mediu târziu. 
Desprinse din conglomerate politice străine prin acţiunea de eliberare, Țara 
Românească şi Moldova au fost cuprinse, la scurt timp de la întemeierea lor 
ca state de sine stătătoare, în grupări de forţe internaționale cu interese poli- 
tice şi economice divergente dacă nu chiar antagonice, situaţie care a decurs 
în mare măsură din tendinţele de dominație în spaţiul carpato-dunărean a 
marilor puteri din Europa centrală şi sud-estică. În vreme ce Ţara Româneas- 
că s-a orientat fundamental spre cooperarea cu Ungaria, îndeosebi după in- 
stalarea turcilor la Dunărea de Jos, Moldova s-a asociat cu Polonia, pavăză 


30 Hurmuzaki, II, 1, Bucureşti, Ed. I.V. Socec, 1891, p. 28. 
31 Hurmuzaki, II, 3, Bucureşti, Ed. I. V. Socec, 1892, p. 524; E. Vârtosu, op. cit., p. 122. 

împotriva expansionismului ungar. Rivalitatea cu multiple aspecte a celor 
două mari puteri catolice s-a repercutat şi asupra celor două state române. Un 
rol de prim plan în cadrul rivalităţii între Polonia și Ungaria și, respectiv, în- 
tre Moldova şi Ţara Românească, a revenit concurenţei dintre cele două mari 
drumuri ale comerțului internațional care le străbăteau teritoriul, stabilind le- 
gătura continentală între Europa centrală şi Marea Neagră, şi luptei pentru 
controlul gurilor Dunării, element esenţial al acestei legături*?. 

Rolul covârşitor al presiunii externe în menţinerea separaţiei celor două 
state române a fost învederat de desfăşurarea evenimentelor la sfârșitul dom- 
niei lui Mihai Viteazul, când cele trei mari puteri cu aspirații de dominație în 
spaţiul românesc, Polonia, Imperiul habsburgic — succesor al pretențiilor dis- 
părutului regat ungar — și Imperiul otoman, acţionând convergent, deşi nu în 
acord, au destrămat uniunea personală realizată de marele domn. Realităţile 
relaţiilor internaţionale care s-au manifestat evident în destrămarea unităţii 
create de Mihai Viteazul au exprimat însă cadrul de forță permanent care a 
acţionat în prima fază a existenţei celor două state române, în sensul menţi- 
nerii dualității lor statale. Unitatea şi comunitatea de origine au rămas în sfe- 
ra ideilor, a conștiinței, în vreme ce realitatea politică s-a fixat în existența 
separată a celor două state românești. 

Funcţia politică, în sensul larg al cuvântului, asumată de cele două state 
medievale române nu s-a limitat la părţile poporului român cuprinse în hota- 
rele proprii, ci, fapt de excepţională însemnătate istorică, s-a extins și asupra 
românilor din Transilvania, în ciuda piedicilor pe care i le-a opus un cadru 
statal străin şi ostil. 

În Transilvania, formele de organizare politică autohtonă au dispărut trep- 
tat sub presiunea politicii regatului ungar; țările românești de tip arhaic dispar, 
sugrumate de noua organizare a provinciei introdusă de regalitatea ungară. 
Cele mai multe din aceste ţări au dispărut fără a lăsa urme în documentaţia 
scrisă; unele din ele au fost înregistrate de izvoare în ajunul dispariţiei lor ca 
unități politice româneşti („terra blacorum“ din sudul Transilvaniei, „ţara 
Hațegului“ )%3. Cel mai bine documentat e cazul „ţării Maramureşului“, unde 
autonomia voievodală românească a opus o rezistență prelungită înainte de a 
fi suprimată de regalitatea angevină’^. 


32 P, P, Panaitescu, De ce au fost Țara Românească și Moldova țări separate?, în vol. 
Interpretări româneşti. Studii de istorie economică şi socială, Bucureşti, Ed. de stat, 1974, 
p. 131-148; autorul are meritul de a fi pus problema într-un cadru istoric larg; evident tema 
este astăzi susceptibilă de a fi rediscutată pe o bază de informaţie mult mai cuprinzătoare. 

33 Documenta Romaniae Historica, D. |, p. 1-2 şi 22. 

3 R. Popa, Țara Maramureșului în veacul al XIV-lea, Bucureşti, Ed. Academiei R. S. Ro- 
mânia, 1979. 

Apăsarea exercitată de regalitatea ungară asupra românilor din Transilva- 
nia nu s-a limitat la acest aspect. Încleștarea între regat şi statele române în 
anii când, trecând munţii, voievodul maramureşan Bogdan a transformat ve- 
chea autonomie românească de la răsărit de Carpaţi într-un stat de sine stătă- 
tor (1364-1365) a fost însoţită de o masivă agravare a politicii regale în ra- 
port cu românii din Transilvania, determinată în mare măsură de teama ca 
succesele luptei de eliberare a românilor de dincoace de Carpaţi să nu inspire 
atitudini similare în teritoriile direct controlate de regalitate”. În aceşti ani 
hotărâtori, Ludovic de Anjou nu numai că a introdus o justiţie expeditivă în 
Transilvania, orientată în chip special și mărturisit împotriva românilor, dar a 
luat şi un şir de alte măsuri care aveau să influenţeze masiv și durabil soarta 
acestora: a generalizat principiul recunoaşterii obligatorii a calităţii cneziale 
de către rege, a legat confirmarea stăpânirii nobiliare a pământului de apar- 
tenenţa la confesiunea catolică şi a inițiat prigoana împotriva clerului ortodox. 
Prin măsurile lui Ludovic confesiunea ortodoxă a fost înlăturată din constitu- 
ţia Transilvaniei şi odată cu ea aderențţii ei, poporul român și elita sa socială, 
au fost înlăturați din viața constituţională a ţării; în această vreme și prin 
aceste măsuri s-a fixat una din trăsăturile constituţiei medievale a voievoda- 
tului și apoi a principatului Transilvaniei, întemeiată pe raportul dintre naţiu- 
nile privilegiate şi religie, mai târziu „religiile“ recunoscute de puterea de 
stat36. 

În situaţia creată de aceste măsuri, rolul celor două state româneşti în asi- 
gurarea continuității măcar a unora din formele de organizare proprie ale româ- 
nilor din Transilvania a fost esenţial. Însăși vecinătatea lor constituia pentru 
românii de peste Carpaţi un sprijin, prin posibilitatea contactului cu realitățile 
politice şi bisericeşti superioare, dezvoltate la adăpost de dominaţia străină. 
Dar influenţa celor două state s-a manifestat şi altminteri decât prin acest 
sprijin pasiv. În primul rând prin concesiile la care a fost silită să consimtă 
regalitatea ungară atunci când a înţeles zădărnicia încercării de a impune Ță- 
rii Românești şi Moldovei dominaţia sa directă și s-a străduit să le obțină co- 
laborarea,; în cadrul acestor raporturi de cooperare, instituite mai întâi cu Țara 
Românească și apoi cu Moldova, regii Ungariei au acordat, cu titlu feudal, 
domnilor celor două ţări un şir de teritorii înlăuntrul Transilvaniei, situație 
care a prelungit acțiunea statului românesc de la sud şi răsărit de Carpaţi şi 
dincolo de munţi. 


35 Ş. Papacostea, La fondation de la Valachie et de la Moldavie et les Roumains de Tran- 


sylvanie; une nouevelle source, p. 397. 
36 Ibidem. 

Sub protecţia acestei prezenţe politice a statului românesc de dincoace de 
Carpaţi s-a exercitat influenţa bisericească a Ţării Româneşti şi a Moldovei 
asupra românilor transilvăneni. Încă din a doua jumătate a secolului al XIV-lea, 
în urma prigoanei confesionale dezlănţuite în regatul ungar, mitropolia Țării 
Româneşti a fost învestită de Patriarhia constantinopolitană cu funcția de 
păstorire a masei populaţiei ortodoxe din Transilvania și regatul ungar, lipsită 
de ierarhie bisericească superioară sau păstorită doar intermitent de vlădici 
proprii. Această delegaţie de puteri a fost înscrisă în titulatura mitropoliţilor 
Ţării Româneşti, care cumulau cu această atribuţie funcţia de „exarh a toată 
Ungaria și al Plaiurilor“%. 

Patronatul bisericesc al domnilor români din Transilvania, încă atât de pu- 
ţin cunoscut în continuitatea sa, e ilustrat în formele sale superioare de poli- 
tica celor mai de seamă deținători ai puterii supreme în Moldova şi Țara Ro- 
mânească, Ștefan cel Mare şi Mihai Viteazul, a căror acţiune a depăşit ca 
limite și însemnătate statele asupra cărora au dominat, şi a învestit o semni- 
ficaţie general românească. 

Când, în a doua parte a domniei lui, Ştefan cel Mare a restabilit relaţiile 
de colaborare cu regatul ungar, alianţă necesară în lupta împotriva turcilor, el 
a obţinut din partea lui Matia Corvin un întins domeniu peste munţi cu cen- 
trul în cetatea Ciceu. Ștefan însuși și urmașii săi au extins considerabil dome- 
niul adăugându-i noi sate şi aşezări fortificate, creând astfel o adevărată zonă 
de autoritate publică românească înlăuntrul Transilvaniei. Dar mai presus 
de această semnificaţie e fundaţia bisericească a lui Ștefan de la Vad pe So- 
meş, mănăstire cu funcţie episcopală, cu un vlădică numit de domnul Mol- 
dovei pentru supușii săi din voievodatul transilvan. Cât timp s-a menţinut 
această situaţie, porțiunea din teritoriul transilvan asupra căreia s-a exercitat 
autoritatea de stat a Moldovei a fost sustrasă regulilor de guvernare instituite 
de regalitatea ungară în secolul precedent. 

Mai îndrăzneață încă, pentru că o îngăduia evoluţia generală a situaţiei, a 
fost în această privință acţiunea lui Mihai Viteazul. În negocierile sale cu 
principele Transilvaniei și, mai hotărât încă, în timpul scurt al domniei sale 
în Transilvania, Mihai nu numai a consolidat legăturile tradiţionale ale bi- 
sericii române de aici cu Ţara Românească, dar chiar a reuşit să înalțe mitro- 
polia românească în însăși capitala principatului, Alba Iulia. Astfel, el a în- 
făptuit un act care, lăsat să se dezvolte, ar fi însemnat destrămarea constituţiei 
țării, întemeiată pe eliminarea confesiunii ortodoxe şi odată cu ea a poporu- 
lui român din viaţa politică a țării. 


37 M. Păcurariu, Istoria bisericii ortodoxe române, |, p. 245. 

Prin protecţia asupra bisericii române din Transilvania, statul medieval 
român, adică domnia Ţării Româneşti și a Moldovei, a asumat o funcție de în- 
semnătate deosebită în dezvoltarea poporului român în ansamblul său: ,„...dar, 
în schimb, voievozii moldoveni și munteni, vor adăugi, cu un instinct politic 
minunat, așezămintele bisericești, Vlădiciile, în jurul cărora se va aduna de 
acum viața românilor din aceste părți... Cu neapăratele sale urmări culturale, 
el singur, acest sprijin bisericesc, era în stare să creeze o conștiință de legă- 
turi firești între românii de acolo şi cei de dincoace’. 

Ocrotirea culturii româneşti în fașă a fost o altă funcţie de seamă îndepli- 
nită de statul medieval în raport cu întregul popor român. Fără o adevărată 
creaţie culturală proprie, nici o colectivitate etnică nu-și poate împlini desti- 
nul istoric, nu poate atinge formele superioare ale existenţei colective. Cei 
mai de seamă dintre domnii ţărilor române în secolele XIV-XVI au intuit — în 
unele cazuri actul de înţelegere e chiar evident — rostul colectiv esenţial al 
operei culturale și, trecând peste toate greutăţile condiţiei istorice, i-au consa- 
crat însemnate resurse materiale și energii umane. Ctitoriile bisericești, ope- 
rele de artă cu care acestea au fost înzestrate, creaţia literară, covârșitor bise- 
ricească și ea, stimulată și sprijinită de iniţiativa domniei, au pus temelia 
culturii naţionale române. 

Semnificaţia superioară a operei de cultură promovată de domnie se înţe- 
lege limpede, în toată cuprinderea ei, în acţiunea lui Ștefan cel Mare, care, și 
în această direcţie, s-a dovedit personificarea cea mai largă a istoriei noastre 
medievale. Opera sa arhitectonică de vaste proporții, care a înzestrat Moldo- 
va cu numeroase lăcașuri bisericeşti — mănăstiri și biserici — și cu un stil arhi- 
tectonic propriu, sinteză bizantino-gotică cu amprente originale, pictura bise- 
ricească dezvoltată în acest cadru și care avea să cunoască înflorirea supremă 
în generaţia următoare, au fost manifestări ale voinţei domnului de a înzestra 
colectivitatea peste care domnea cu o conștiință de sine. Deosebit de limpede 
şi direct s-a manifestat această voinţă în câmpul activităţii istoriografice; din 
inițiativa lui Ştefan -a fost întocmit, în diverse variante, letopiseţul domniei 
lui, încadrată în întregul trecut al Moldovei, de la „întemeiere“ , viziune care 
a reconciliat pentru prima oară istoriografic cele două dinastii ale întemeie- 
torilor, Drăgoșeştii și Bogdăneştii. Opera de cultură a lui Ștefan a întregit 
acţiunea sa politică, militară și diplomatică, conferindu-i un sens superior și 
dimensiunea duratei lungi”. 


38 N. Iorga, Istoria românilor din Ardeal și Ungaria, Bucureşti, 1915, p. 127. 

39 Repertoriul monumentelor şi obiectelor de artă în timpul lui Ștefan cel Mare. Redactat 
sub conducerea lui M. Berza, Bucureşti, Ed. Academiei R. P. Române, 1958; Cultura moldove- 
nească în timpul lui Ștefan cel Mare. Culegere de studii, îngrijită de M. Berza, București, Ed. 
Academiei R.P. Române, 1964. 

Expresie supremă a actului creator și sprijinitor de cultură al domnilor ro- 
mâni din dinastia întemeietorilor, care se stinge în a doua jumătate a secolu- 
lui al XVI-lea, creaţia culturală a primelor două secole după apariţia statelor 
române a constituit punctul de reazem al marilor realizări culturale din seco- 
lul al XVII-lea, componentă esenţială a conștiinței naţionale în proces de for- 
mare. Patronatul cultural al domniei a fost una din funcţiile cele mai însem- 
nate ale statului medieval român. 

Prin cadrul de viaţă politică proprie pe care l-a creat și apărat, prin creaţia 
culturală pe care a sprijinit-o şi, o dată cu ea, prin conștiința colectivă pe care 
a consolidat-o, prin funcţiile sale generale privind ansamblul poporului ro- 
mân, statul medieval, deși dominat şi instrumentalizat de o minoritate privi- 
legiată, a fost un element esenţial al devenirii naţiunii române. 


ÎNCEPUTURILE POLITICII COMERCIALE A ŢĂRII 
ROMÂNEȘTI ȘI MOLDOVEI (SECOLELE XIV-XVI) 
DRUM ŞI STAT" 


În secolul al XIV-lea, Ţara Românească şi Moldova au fost cuprinse, prin 
marile drumuri ale comerțului internaţional care le străbăteau teritoriul, în 
vastul sistem de schimburi comerciale în plină dezvoltare între Europa apu- 
seană și centrală, pe de o parte, şi lumea asiatică, pe de altă parte. Dezvolta- 
rea acestor drumuri a fost una din consecințele multiple ale transformării Mă- 
rii Negre în secolele XIII-XIV în principala arie de întâlnire şi redistribuire 
a produselor Orientului şi Occidentului. Agenţii şi beneficiarii cei mai de 
seamă ai acestui intens schimb comercial au fost venețienii şi genovezii care, 
în secolul al XIII-lea, au eliminat zăvorul bizantin de la Strâmtori și au în- 
ceput să exploreze și să exploateze larg itinerariile comerțului internaţional 
legate de bazinul pontic. Integrarea celor două ţări în marile circuite ale co- 
merțului intercontinental, prin segmentele esenţiale ale itinerariilor acestuia 
care treceau prin teritoriul lor, le-a conferit o însemnată funcţie internațională 
şi a determinat primele manifestări cunoscute ale politicii lor comerciale. 
Această funcție asumată de cele două state românești şi implicaţiile ei în evo- 
luţia politicii lor externe au reţinut, fireşte, atenția medieviştilor români şi ex- 
plică literatura relativ bogată consacrată drumurilor comerciale în istoriogra- 
fia română. Dar în ciuda numărului și calității studiilor închinate acestei 
teme, rolul celor două mari drumuri comerciale care au legat, prin Țara Ro- 
mânească şi Moldova, Europa Centrală cu Marea Neagră şi, prin intermediul 
ei, cu lumea asiatică, e departe de a fi încă lămurit, chiar şi în unele din as- 
pectele sale esenţiale. Rândurile care urmează îşi propun să aducă un spor de 
lumină în acest domeniu şi să contribuie la mai buna înțelegere a unui aspect 
însemnat al existenţei timpurii a Ţării Românești și Moldovei ca state de sine 
stătătoare. 


* Publicat în „Studii şi materiale de istorie medie“ X, 1983, p. 9-55. 

I. ȚARA ROMÂNEASCĂ ÎN ITINERARIILE COMERȚULUI INTERNAȚIONAL 


Geneza legăturii comerciale între Brașov şi gurile Dunării. Prin legături- 
le internaţionale pe care le mijlocea, Marea Neagră a devenit o zonă de pu- 
ternică atracţie nu numai pentru Genova și Veneţia, dar și pentru puterile con- 
tinentale care, prin poziţia lor, puteau aspira să participe direct la exploatarea 
comerțului pontic. Două dintre aceste puteri, regatele ungar şi polon, au dez- 
voltat o politică pontică bogată în consecinţe pentru întreaga regiune cuprin- 
să în aria lor de acţiune. 

Aspiraţiile pontice ale regatului ungar au apărut mult mai timpuriu decât 
cele ale Poloniei. Încă din primele decenii al secolului al XIII-lea, după că- 
derea Constantinopolului sub latini, regalitatea arpadiană a manifestat o vă- 
dită tendință de a-și asigura legătura directă cu marea, atât cu Adriatica cât şi 
cu Marea Neagră, și de a obţine astfel controlul asupra unor căi comerciale 
de însemnătate internaţională!. 

Indiciile timpurii ale tendinței regatului de a-și asigura legătura directă cu 
zona Dunării de Jos şi cu Marea Neagră sunt direct legate de desăvârşirea cu- 
ceririi Transilvaniei şi de expansiunea sa transcarpatică la începutul secolu- 
lui al XIII-lea, cu concursul Ordinului teutonic şi apoi cu mijloacele proprii. 
Unul din sensurile principale ale expansiunii regatului la răsărit și sud de 
Carpaţi se întrevede din privilegiul acordat cavalerilor teutoni de regele An- 
drei al II-lea în 1222, prin care le confirmă stăpânirile teritoriale, între altele 
castelul Cruceburg construit de ei, cu teritoriul pertinent, şi de aici întreg 
pământul „ce merge până la hotarele brodnicilor și, de cealaltă parte, de la 
întăriturile Hălmeagului, până la izvorul apei ce se cheamă Bârsa, şi de aici 
înainte până la Dunăre“2. Realitate sau program, situaţia înscrisă în textul re- 
gal citat indică ceea ce avea să fie de acum înainte, timp de peste două seco- 
le şi jumătate, una din marile direcţii de expansiune ale regatului ungar, ne- 
mijlocit legată de interesele politicii sale comerciale. O realitate ecleziastică 
nouă s-a născut în teritoriile recent cuprinse în aria de dominație a regatului 
după izgonirea Ordinului teutonic, episcopia cumană, ea însăşi expresie a 
tendinței sau realităţii politice noi rezultate din expansiunea ungară în aceste 
teritorii. 

Programul regalității ungare de expansiune până la gurile Dunării şi Ma- 
rea Neagră, chiar în condiţiile defavorabile create de invazia mongolă, e 


! N. Iorga, Points de vue sur l'histoire du commerce de l'Orieni au Moyen Age, Paris, 
1924, p. 89- 90. 

2 UKB, I, p. 19; DRH, D, I, p. 1, 3; confirmarea papală din decembrie 1222, UKB, I, 
p. 23; DRH, D, I, p. 4, 6. 

limpede exprimat de Bela al IV-lea în memoriul înaintat papei Inocenţiu al 
IV-lea cu privire la primejdia tătară, în care dădea curs speranţei că, cu spriji- 
nul cavalerilor ioaniţi, de curând instalaţi la hotarele regatului, în vecinătatea 
bulgarilor şi cumanilor, va fi în măsură să-și extindă stăpânirea „cât se întin- 
de Dunărea, până la marea constantinopolitană“?. Expansiunea spre Marea 
Neagră era pentru regatul ungar o necesitate cu atât mai imperios resimțită cu 
cât participarea directă la comerțul în marea Adriatică îi fusese blocat de ri- 
posta necruțătoare a Veneţiei la începutul secolului al XIII-lea. 

Dezvoltarea vieţii urbane pe drumul care lega sud-estul Transilvaniei de 
cursul inferior al Dunării a fost favorizată de itinerariul comercial.care foarte 
probabil a început să funcţioneze acum. Brașovul, chemat să îndeplinească 
rolul principal, de centru redistribuitor, al acestui drum, e surprins într-un iz- 
vor ecleziastic încă înainte de marea invazie tătară din 12414; o inscripţie fu- 
nerară din anui 1300 dă la iveală existenţa unui „comite de Câmpulung“, pro- 
babil căpetenie a comunităţii săsești din această aşezare, etapă însemnată pe 
principalul drum comercial care lega Braşovul cu Dunărea. 

Expansiunea regatului ungar spre Adriatică și Marea Neagră în prima ju- 
mătate a secolului al XIII-lea a fost blocată, în prima direcţie, de Veneţia, iar 
în cea de a doua de marea invazie tătară din 1241. Constituirea imperiului 
mongol al Hoardei de Aur şi hegemonia tătară asupra unor întinse teritorii şi 
state din răsăritul şi sud-estul Europei, inclusiv cursul inferior al Dunării6, a 
zădărnicit timp de peste un secol tendinţa regatului ungar, atât de evidentă în 
primele decenii ale secolului al XIII-lea, de a-şi deschide drumul spre Marea 
Neagră. Reluarea încercării presupunea înlăturarea în prealabil a dominaţiei 
tătare la răsărit şi sud de Carpaţi, în spaţiul românesc, situaţie care nu avea să 
se realizeze decât spre mijlocul secolului al XIV-lea, ca urmare a ofensivei 
puterilor creștine, Polonia, Ungaria, țările române în curs de constituire. Des- 
chisă în 1340 în cnezatul Halici, prin acţiunea regelui Cazimir al Poloniei, 
sprijinit de oastea ungară, ofensiva antitătară a cuprins curând și spaţiul ro- 
mânesc. După succesele înregistrate la începutul domniei lui Ludovic de 
Anjou, în 1345—1346 de expedițiile transilvane la răsărit şi sud de Carpaţi, 

3 Hurmuzaki, I, 1, p. 261. 

4 G. Nussbăcher, Wann wurde Corona gegründet, în vol. Aus Urkunden und Chroniken. 
Beiträge zur Siebenbiirgischen Heimatkunde, Bukarest, 1981, p. 23—24. 

- SE. Lăzărescu. Despre piatra de mormânt a comitelui Laurenţiu și câteva probleme arheo- 
logice și istorice în legătură cu ea, în „Studii şi cercetări de istoria artei“, IV, 1957, 1-2, 
p. 109-127. 

6 A. Decei, La Horde d'Or et les pays Roumains au XIIIe et XIVe siècles selon les histo- 


riens arabes contemporains, în „Romanoarabica“, II, 1976, p. 61- 63, a pus în lumină con- 
trolul tătar asupra gurilor Dunării, care l-a reactualizat de fapt pe cel cuman. 

care au avut ca rezultat o nouă extindere a puterii regalității ungare în aces- 
te teritorii, un al doilea val ofensiv, în anii 1352-1354, a redus dominaţia tă- 
tară în spaţiul românesc la o zonă restrânsă a litoralului pontic; în următoa- 
rele trei decenii și această rămăşiţă a hegemoniei tătare avea să dispară”. 
Legătura directă cu Marea Neagră, obiectiv vechi al politicii regatului ungar, 
părea acum asigurată. 

În 1358, regele acordă braşovenilor dreptul de a circula cu mărfurile lor 
„liber şi în siguranță“ între Buzău şi Prahova, „adică din locul unde se varsă 
în Dunăre râul numit Ialomița până la locul unde se varsă, de asemenea în 
Dunăre, râul numit Siret“. Actul regal înregistrează aşadar pentru prima oară 
existența legăturii comerciale între Braşov şi Dunărea de Jos, urmare nemij- 
locită a succesului ofensivelor antitătare din anii precedenţi. 

În același an, Ludovic de Anjou a reușit să smulgă Veneţiei stăpânirea țăr- 
mului dalmat (1358); regatul ungar își deschisese astfel două porți prin care 
putea să participe direct, cu concursul aliaților săi genovezi, la lucrativul co- 
merț oriental. Dubla deschidere 'spre mare realizată de Ungaria la mijlocul se- 
colului al XIV-lea a coincis cu adoptarea unui şir de măsuri menite să stimu- 
leze masiv participarea regatului la comerțul internațional, să-l integreze în 
marile circuite ale schimbului de mărfuri, îndeosebi cele dintre Europa Apu- 
seană și Centrală și Orientul asiatic. Privilegiile comerciale numeroase emise 
de Ludovic de Anjou au urmărit sistematic să promoveze legăturile comer- 
ciale cu unele din marile oraşe ale Europei Centrale, cu Adriatica şi Marea 
Neagră, şi să constituie o reţea de itinerarii ale comerțului internaţional prin 
teritoriul regatului ungar și spre marele beneficiu al acestuia. 

La exploatarea perspectivelor comerciale deschise de dublul acces mari- 
tim realizat de regatul ungar în a doua jumătate a secolului al XIV-lea un loc 
eminent a fost rezervat celor două oraşe sud-transilvane, destinate, prin pozi- 
ţia lor, să beneficieze cel mai mult de noile oportunități oferite comerțului in- 
temnaţional, Sibiul şi Braşovul’. Fireşte, avantajul principal al legăturii cu 
Adriatica avea să revină Sibiului. În vara anului 1367, Ludovic de Anjou adu- 
cea la cunoştinţă celor îndreptăţiţi să perceapă vămi în Dalmația şi Croaţia 
privilegiul acordat sibienilor de a circula liber cu mărfurile lor de orice fel, 


7 Ş. Papacostea, Triumful luptei pentru neatârnare: întemeierea Moldovei și consolidarea 
statelor feudale românești, în vol. Constituirea statelor feudale românești, Bucureşti, 1980, 
p. 165-193. 

8 Hurmuzaki, XV, 1, p. 1. 

9 Pentru inte a Transilvaniei în marile circuite ale comerțului internaţional în secolul 
al XIV-lea, v. N. orga, op. cit, p. 101-103; I. Moga, L'oriention économique de la Tran- 
sylvanie, Bucureşti, 1940, p. 11-15 (extras din „Revue de Transylvanie“, VI, 1). 

oriunde ar voi, „la Viena, Praga, Zara şi Veneţia şi aiurea“ și de a le desface 
în orice centru, inclusiv Buda, în ciuda vechiului drept de depozit al orașului, 
fireşte după plata vămilor obişnuite. În 1370, revenind asupra chestiunii, 
Ludovic a lărgit considerabil privilegiul sibienilor, îndeosebi al celor angajaţi 
în activitatea comercială legată de țărmul dalmat!!. Ansamblul privilegiilor 
acordate de Ludovic I sibienilor a fost confirmat şi lărgit de Sigismund I de 
Luxemburg, continuator deosebit de zelos al politicii comerciale a predece- 
sorului său. Dar pierderea Dalmației, recucerită de venețieni în 1409, eveni- 
ment care a modificat sensibil datele comerțului extern al Ungariei și care a 
generat grave şi îndelungate convulsiuni internaţionale, a pus capăt legăturii 
directe a sibienilor cu țărmul dalmat și seriei privilegiilor regale care îl aco- 
pereau. 

Un loc încă şi mai însemnat în constituirea acestui sistem de reţele ale co- 

merţului internaţional, rod al unei politici comerciale deliberate și de mare 
anvergură, a revenit legăturii cu Marea Neagră, efortului de a asigura circu- 
aţia mărfurilor din bazinul pontic spre Ungaria şi în sens invers. Acest ţel, 
realitatea ungară l-a urmărit pe două căi: prin deschiderea largă a porţilor 
regatului negustorilor genovezi şi prin activitatea braşovenilor la Dunărea de 
Joş şi Marea Neagră. | 

“Cooperarea ungaro-genoveză a cunoscut cea mai largă dezvoltare în tim- 
pul lui Ludovic de Anjou când comunitatea de interese între cele două puteri 
a generat un şir de iniţiative şi acţiuni comune, cu funcţie covârșitor antive- 
neţiană!?. Amploarea cooperării comerciale și a proiectelor de cooperare se 
întrevede în textul marelui privilegiu din 24 iunie 1379 al lui Ludovic pentru 
negustorii genovezi!3. În virtutea acestui act, regele Ungariei acordă geno- 
vezilor şi celor care beneficiau de cetățenia genoveză dreptul de a circula 
liber cu mărfurile lor „pe apa Dunării și pe uscat, venind de la Orşova spre 
Timişoara până la Buda și de asemenea din regatul nostru al Dalmației, atât 
pe marea noastră cât şi pe drumul Zarei...“. Mărfunle vehiculate de genovezi 


10 UKB, II, p. 297-298. 

1 Ibidem, p. 337-339, 361-362; pentru extinderea până la Viena a activităților negusto- 
rilor sibieni, v. ibidem, p. 393—394, 401 şi 402. 

12 Vom consacra un studiu special acestei cooperări şi implicaţiilor ei în sud-estul euro- 
pean. 

13 Liber jurium reipublicae Genuensis, t. II, Augusta Taurinorum, 1857, în Monumenta 
Historiae Patriae, IX, col: 854-858. Privilegiul din 1379 nu a fost decât un act de confirmare 
şi poate de lărgire a unui statut special deosebit de favorabil acordat genovezilor în Ungaria; 
în 1376, Florența solicita lui Ludovic un statut privilegiat similar celui de care beneficiau ge- 
novezii, Monumenta Hungariae Historica, Acta extera, ed. G. Wenzel, III, Budapesta, 1876, 
p. 131-132. 

erau scutite de vămile și de taxele de tot felul percepute asupra mărfurilor 
negustorilor de rând de agenţii regali, de nobili, clerici sau comunităţile de 
orice fel. Singura vamă la care erau supuși era tricesima, la Buda, şi această 
însă redusă la jumătate. 

Activitatea genovezilor nu era limitată la import; ei aveau dreptul de a 
achiziţiona orice mărfuri din regat — cu excepţia aurului și argintului — şi de 
a le scoate din ţară, pe drumurile amintite, cu plata taxelor suportate de toţi 
negustorii. La Buda și în toate centrele în care se stabileau, genovezii aveau 
dreptul la consuli proprii, cărora le revenea integral jurisdicția asupra lor. 

Al doilea factor al comerțului pontic al regatului, al cărui rol avea să se 
dovedească mult mai durabil, a fost Braşovul. Deși nu s-a dezinteresat de le- 
gătura cu ţărmul dalmat, deși a obținut la rândul său câteva privilegii care îi 
înlesneau realizarea acestei legături", Braşovul era, fireşte, orientat cu priori- 
tate spre gurile Dunării şi Marea Neagră, care îi ofereau posibilitatea de a 
participa în condiții mult mai avantajoase la comerțul oriental. 

Primele măsuri cunoscute ale lui Ludovic de sprijinire a activităţii braşo- 
venilor la Dunărea de Jos aparţin, cum s-a văzut, anului 135815, când regele 
a creat o zonă de liberă circulaţie, de scutire vamală, pentru brașoveni între 
Ialomiţa și Siret, deschizându-le larg accesul la comerţul pontic. 

În contextul politicii sale comerciale continentale cu implicaţii intercon- 
tinentale, legătura sigură cu Marea Neagră era, aşadar, pentru Ludovic de 
Anjou o necesitate imperioasă. Schimbul de mărfuri cu una din zonele cele 
mai active ale comerțului oriental, legătura directă cu genovezii, factor domi- 
nant în bazinul pontic, care asumase de curând și controlul direct la gurile 
Dunării, prin aşezările de la Chilia şi Licostomo, era o verigă esenţială a sis- 
temului comercial internațional promovat de regele Ungariei. Aici însă, în 
această zonă, el a întâmpinat rezistenţa Ţării Româneşti care își desăvârşea 
în acești ani organizarea statală. De interes nu mai puţin vital decât pentru re- 
gatul ungar era şi pentru Țara Românească controlul asupra segmentului 


14 UKB, II, p. 354-355; ibidem, III, p. 128. 

15 Actul din 1358 al regelui Ludovic de Anjou a fost interpretat felurit de istoricii români. 
Pentru N. Iorga, E. Lăzărescu, Gh. Brătianu, actul e indiciul unei dominaţii efective a regatu- 
lui la sud şi răsărit de Carpaţi, culoar care asigura legătura dintre Braşov şi aria danubiano- 
pontică; ca şi în sec. al XIII-lea, expresia ecleziastică a acestei dominați a fost o episcopie ca- 
tolică, anume episcopia Milcoviei, reîncarnare a episcopiei cumane, acoperită de valurile 
invaziei mongole. Interpretând datele geografice ale privilegiului regal, N. Iorga afirma: „Aici 
e vechea moşie a episcopului Cumanilor“ (Istoria românilor, III, Bucureşti, 1937, p. 161), Alt 
curent de interpretare, ai cărui exponenţi sunt P.P. Panaitescu, Maria Holban, R. Manolescu, 
consideră privilegiul lui Ludovic un simplu act de suzeranitate sau, încă şi mai puțin, mani- 
festarea unei veleităţi. 

final al marelui drum comercial continental care lega Europa Centrală cu 
Marea Neagră, anume segmentul cuprins între Braşov şi cursul inferior al 
Dunării. Prin amploarea intereselor legate de controlul şi exploatarea acestui 
segment de drum comercial, reglementarea statutului său a devenit și a rămas 
vreme îndelungată o componentă esenţială a raporturilor dintre Ţara Româ- 
nească şi regatul ungar. 

Faţă de încercarea lui Ludovic de a crea o zonă de circulaţie liberă între 
Carpaţi și Dunăre, în favoarea brașovenilor, care urmau să vehiculeze mărfu- 
rile într-un sens şi în celălalt, scutiți cu desăvârşire de vămi şi taxe (1358), 
domnul Ţării Româneşti, Nicolae Alexandru, își manifestă opoziţia. 

Conflictul care a reizbucnit între Țara Românească și regatul ungar încă 
din anul uimător a avut neîndoielnic şi o însemnată componentă comercială, 
expresie a luptei pentru controlul drumului comercial. Faptul nu e direct ates- 
tat, dar se deduce din acordul realizat zece ani mai târziu de fiul şi succesorul 
lui Nicolae Alexandru, Vlaicu (Vladislav 1), cu Ludovic de Anjou, acord cu 
multiple-aspecte politice, teritoriale, militare, religioase şi comerciale, între 
care cel di urmă a ocupat un loc însemnat, devenind un factor de lungă 
durată, de ahtagonism și cooperare, în raporturile dintre cele două ţări. 

Acordul comercial a îmbrăcat forma unui privilegiu conferit de Vlaicu 
negustorilor brașoveni!6. Acest acord s-a încheiat sub supravegherea regelui 
Ludovic”. Actul era menit, în propria sa formulare, să consacre, „legătura 
veşnică a păcii“ între Ţara Românească, pe de o parte, şi Braşov și Țara Bâr- 
sei de alta („pro perpetuo pacis vinculo inter nos, parte ab una, et universos 
cives et provinciales de Brasso, vicinos et amicos nostros carissimos, parte 
ab altera...“). 

Acordul a fost un compromis între cele două puteri; Țara Românească îşi 
vedea recunoscută stăpânirea asupra teritoriului ei răsăritean peste care se în- 
tinsese ambiția cuceritoare a regatului ungar; acesta, la rândul său, smulgea 


16 V. nota 33. 

17 Cercetătorii chestiunii au constatat existenţa unui model de cancelarie regal pentru actul 
din 1368: „La formule dans sa partie finale au moins est la mâme que celle des diplomes des 
rois de Hongrie ou de leurs voyvpdes s'adressant aux états transylvains; cela ne signifie peut- 
être qu’une copie de ce modele par la chancellerie valaque, qui rédigeait assez rarement le la- 
tin“; Gh. I. Brătianu, Les assemblées d'états et les Roumains en Transylvanie, în „Revue des 
Etudes Roumaines“, XIII-XIV, 1974, p. 28; mergând mai departe în direcția acestei constatări, 
un alt istoric afirmă: „analiza scrisului, formularului şi limbii privilegiului arată că el nu a fost 
scris în cancelaria domnească, ci a fost pregătit şi redactat în cancelaria regală, iar domnul 
Țării Româneşti l-a încuviinţat şi l-a autentificat“, R. Manolescu, Comerțul Țării Românești 
și Moldovei cu Brașovul (secolele XIV-XVI), Bucureşti, 1965, p. 26. Sigur e, în orice caz, că 
clauzele acordului au fost în prealabil negociate de cei doi parteneri. 

Ţării Românești un privilegiu larg care asigura Braşovului legătura cu co- 
merțul pontodanubian, în condiţii de circulaţie a mărfurilor şi oamenilor ex- 
trem de avantajoase, şi pe deasupra o largă libertate comercială înlăuntrul Ță- 
rii Româneşti. Culoarul teritorial între Brașov şi Dunărea de Jos, preconizat 
de regalitatea ungară încă din primele decenii ale secolului al XIII-lea şi reac- 
tualizat de Ludovic de Anjou, s-a transformat, în temeiul acestui compromis, 
în zonă de liberă circulaţie şi de regim vamal privilegiat. Ţara Românească se 
impusese ca factor participant la beneficiile exploatării importantului drum 
comercial care îi străbătea teritoriul, dar, în schimb, ea a trebuit să acorde un 
regim de privilegiu extrem de larg Brașovului şi, prin intermediul emporiului 
ardelean, regatului ungar. Prin prevederile sale explicite şi prin vastele sale 
urmări implicite, acordul din 1368 a fost prima manifestare cunoscută a poli- 
ticii comerciale și vamale a Țării Româneşti. 

Rezultatul confruntării dintre interesele comerciale şi vamale ale celor 
două state și al raporturilor lor de forță a fost, pe acest plan, statutul legătu- 
rilor comerciale dintre Țara Românească și orașul Brașov, fixat, în elemen- 
tele sale esenţiale, prin privilegiul din 1368 şi prin cel cuprinzând un șir de 
modificări, din 1413. Reconfirmarea acestui statut a devenit un element esen- 
ţial — care în unele momente asumă chiar rol de condiţie principală, sine qua 
non — al raporturilor dintre Ungaria şi Ţara Românească, atâta timp cât a du- 
rat contextul internațional care i-a dat naştere. Regalitatea ungară a vegheat 
ca raportul comercial instituit în 1368 să nu se deterioreze pentru brașoveni; 
ea a intervenit în câteva rânduri direct în formularea textului privilegiului, a 
prototipului acestuia!%. Domnii Ţării Românești reconfirmau, de îndată ce 
erau înscăunaţi în domnie, privilegiul pentru braşoveni, fie textual, emițând 
noi acte privilegiale, fie prin referire la vechile privilegii. „Pacea“ Ţării Ro- 
mânești cu Braşovul era preludiul confirmării sau restaurării „păcii“ cu rega- 
tul ungar, adică al restabilirii legăturii originare încheiate în vremea lui 


18 Pentru privilegiul lui Vlaicu din 1368, v. nota precedentă. Mai clar e raportul între actul 
regal şi cel domnesc în cazul privilegiului acordat de Mircea cel Bătrân negustorilor braşoveni 
(1413), varianta lărgită şi modificată a celui din 1368; la baza privilegiului lui Mircea se află, 
evident, cel emis la 7 septembrie 1412 de Ştibor, voievodul Transilvaniei, din iniţiativa regelui 
Ungariei; UKB, III, p. 545-547; DRH, D, I, p. 191-195. Trei decenii mai târziu, la 2 martie 
1443, voievozii Transilvaniei Nicolae de Ujlak şi Iancu de Hunedoara, reînnoiesc privilegiul 
braşovenilor, care invocaseră vechile privilegii acordate de regii Ungariei pentru comerțul cu 
Tara Românească; Vla acul confirmă „toate câte sunt în actele zişilor domni, Mircea, de 
fericită pomenire părintelui nostru, şi loan de Huniade, voievozi ai Țării Românești şi ai 
Transilvaniei“; Hurmuzaki, XV, 1, p. 31-32; Fr. Pall, Iancu de Hunedoara și confirmarea pri- 
vilegiului pentru negoțul brașovenilor şi al bârsenilor cu Țara Românească, în 1443, în 
„Anuarul Institutului de istorie din Cluj“, IX, 1966, p. 80-82; UKB, V, p. 106-108, 145-146. 

Vlaicu şi Mircea. Dan al II-lea şi Radu Praznaglava în rivalitate pentru dom- 
nia Ţării Româneşti reînnoiesc în câteva rânduri privilegiul lui Mircea pen- 
tru braşoveni, indiciu al efortului de a obţine, prin intermediul Brașovului, 
sprijinul sau măcar acceptarea, în cazul celui din urmă, din partea regatului 
ungar (ultima reînnoire, din partea lui Dan al II-lea, în 1431, e reproducerea 
textuală a privilegiului lui Mircea cel Bătrân)". Vlad Dracul reînnoieşte și el 
în 1437 „așezământul“ vechi, ultima confirmare largă, desfăşurată, în secolul 
al XV-lea, a privilegiului braşovenilor de către un domn al Țării Româneşti?0. 

În alte cazuri, fără a mai repeta textul privilegiului sau anticipând momen- 
tul emiterii unui nou privilegiu, domnii Țării Românești îi reconfirmau va- 
labilitatea prin referire la textul originar sau prin enunţare rezumativă a con- 
ținutului său: „și să-mi fie ei (brașovenii) cu toată dreptatea — scria Radu 
Praznaglava la 17 mai 1421 — şi domnia mea să le fiu lor cu dreptate; să fie 
slobozi şi să nu se teamă de nici o răutate nici de pradă, nici de tâlhărie, nici 
de opreală, nici de zălog...*2!; „Şi am întocmit așa — scria Vladislav al II-lea, 
probabil în 1452, brașovenilor — ca să umble oamenii voştri slobozi pe aici, 
să se hrănească și să n'aibe grijă de nimica [...] Cât pentru drumul Prahovei, 
să vă fie slobod şi pe unde poftiţi, şi să ne ținem de așezământul cel vechi, de 
la domnii de mai înainte, şi voi şi noi“22. „Și iau pe credinţa și pe sufletul 
domniei mele să ţin pace bună cu voi, şi să fie slobode toate drumurile, și să 
umble oamenii voştri la noi să cumpere și să vândă slobozi fără nici o grije 
şi fără pagubă, ca şi cum ar umbla prin ţara voastră“, scria Vlad Țepeș bra- 
şovenilor în 1458 sau 1459, înainte de marele său conflict cu sașii”. Radu cel 
Frumos, instalat în contextul creat de invazia lui Mehmet al II-lea în Țara 
Românească, în 1462, şi-a început domnia prin „pacea“ încheiată cu Braşo- 
vul, îndată după înscăunare?f, deşi avea să-şi modifice ulterior sensibil atitu- 
dinea în problema comerţului braşovean. Basarab Laiotă își începe şi el dom- 
nia printr-o garanţie largă acordată braşovenilor?5. Revenit în domnie pentru 
scurtă vreme, Vlad Țepeș reafirmă categoric libertatea comercială a braşove- 
nilor: „să fie şi de aici înainte după acel vechi aşezământ“ sau „cum a fost şi 


19 I. Bogdan, Documente privitoare la relaţiile Țării Românești cu Brașovul și cu Țara 
Ungurească în sec. XV și XVI, |, 1413-1508, Bucureşti, 1905, p. 8-13, 15-28, 32-38. 

20 Vlad Dracul a emis două privilegii pentru braşoveni la interval de câteva luni; ibidem, 
p. 71-73; DRH, D, I, p. 340-341 şi p. 463-464. 

2! I, Bogdan, Documente, p. 8-10; v. şi textul de la p. 14-15. 

22 Ibidem, p. 87-88. 

3 Ibidem, p. 93. 

24 La 15 august 1462, comitele secuilor îi autoriza pe braşoveni să respecte „treugas pacis 
cum illustri principi Radul, nunc Wajvoda parcium transalpinarum...“; Hurmuzaki, XV, 1, p. 58. 

25 I. Bogdan, Documente, p. 113. 

mai înainte așezământul cel vechi şi cum a fost şi în zilele domniei mele, tot 
aşa să fie şi de-aici înainte, cât voi fi în viață domnia mea, ca să cumpere slo- 
bozi din toate câte le va fi de trebuinţă și vor pofiti“26. Basarab cel Tânăr dă la 
rândul său, la începutul domniei, „carte de încredințare“ braşovenilor „pen- 
tru neguțătorii voştri ca să vie la noi în pace și tot aşa ai noștri să meargă la 
voi în pace“?7. Mircea, fiul lui Vlad Dracul, pretendent impus scurt timp de 
Ştefan cel Mare, se angaja şi el să ţină „așezământul cel vechi“, adică cel acor- 
dat braşovenilor de domnii de odinioară?8. Aceeaşi cale au urmat Vlad Călu- 
gărul?? şi Radu cel Mare și unii din succesorii lor din primele decenii ale se- 
colului al XVI-lea. 

Tendinţe divergente, abateri de la această normă, s-au manifestat în acest 
interval, uneori chiar flagrant contradictoriu în raport cu regula convenită. 
Regatul ungar a încercat sau a manifestat intenţia de a reveni la situaţia ide- 
ală pe care o exprimă privilegiul lui Ludovic I din 1358: libertatea totală de 
circulaţie la Dunărea de Jos, fără taxe şi vămi. În 1368, în anul însuşi al acor- 
dului cu Vlaicu și al privilegiului emis de acesta, regele Ungariei a acordat 
scutire de vamă negustorilor din stăpânirile lui „Dimitrie principele tătarilor“ 
pentru ca braşovenii să beneficieze la rându-le de asemenea scutiri, într-o zonă 
care neîndoielnic asigura legătura cu Marea Neagră”. Nici la începuturile 
domniei lui Sigismund ideea legăturii directe şi total libere între Braşov şi 
Dunărea de Jos nu era încă definitiv abandonată, după cum se constată lesne 
din reînnoirea de către rege a privilegiului lui Ludovic din 1358, care legali- 
za „culoarul“, zona de liberă circulaţie la sud de Carpaţi*!. De partea lor unii 
dintre domnii Ţării Românești au încercat, în contexte politice favorabile, să 
se emancipeze de regimul comercial înscris în privilegiul acordat braşoveni- 
lor, dar încercările lor au rămas încă, în tot acest interval, momente excepțio- 
nale, tendinţe anticipatoare produse de situaţii de scurtă durată??. Situaţia a 


26 Ibidem, p. 95-97. 

21 Ibidem, p. 137-138; v. şi p. 145-146, 157. 

28 Ibidem, p. 178. 

29 Ibidem, p. 183-186, 188-189. 

3 UKB, II, p. 315; DRH, D, I, p. 90, Localizarea stăpânirii lui Dimitrie propusă de N. Ior- 
ga ni se pare corectă: „Nicăieri aiurea decât în Cetatea Albă nu putem așeza pe acest prinț 
„tătăresc“, poate — judecând după nume — creştinat, care va fi avut supt stăpânirea sa părţile 
de jos ale Moldovei, dincolo şi dincoace de Prut“; N. Iorga, Studii și documente, vol. XXIV, 
p. 6; localizare similară la Gh. I. Brătianu, Demetrius princeps Tartarorum, în „Revue des 
Etudes Roumaines“, IX-X, 1965, p. 45-46. 

31 UKB, III, p. 125-126; DRH, D, I, p. 142-143. Dacă privilegiul din 1395 e expresia unei 
realități sau doar a unei aspirații, legată de recenta campanie a lui Sigismund în Moldova şi de 
perspectivele acțiunii sale iminente la sud de Carpaţi, e o chestiune care nu poate fi rezolvată 
cu mijloacele documentare la îndemână. 

32 V, mai jos, p. 181-182. 

rămas fundamental nemodificată, în cadrul fixat de acordul din 1368 şi de 
privilegiile comerciale următoare, inspirate din cel acordat de Vlaicu braşo- 
venilor, ea a fost dominată de interesul regatului de a-și asigura legătura cu 
gurile Dunării şi cu Marea Neagră, direcție dominantă a politicii sale răsări- 
tene în secolul al XIV-lea şi al XV-lea, şi de necesitatea menţinerii compro- 
misului cu Ţara Românească. 


Regimul comerțului braşovean în Țara Românească. Compromisul reali- 
zat între Braşov, rezemat pe puterea regatului ungar, şi Ţara Românească a 
fost înscris în privilegiile care reglementau activitatea comercială a braşove- 
nilor înlăuntrul țării şi tranzitul lor spre țări străine. Două au fost privilegiile 
care au creat cadrul legal, statutul negoţului braşovean în și prin Țara Româ- 
nească, cel al lui Vlaicu, din 20 ianuarie 1368%, și cel al lui Mircea cel Bă- 
trân, din 6 august 1413 (variaâta latină din 25 august 1413). 

Statutul privilegiat al braşovenilor acoperea în primul rând legătura lor 
comercială cu Dunărea și Marea Neagră, aşadar negoțul lor cu sud-estul 
european și cu Orientul Apropiat. Dreptul de a circula cu mărfurile lor în 
această direcţie, asigurarea obţinută prin acest statut împotriva unor eventua- 
le măsuri de protecţionism comercial — politică a cărei principală manifestare 
în această vreme era formula depozitului obligatoriu — a fost una din feţele 
privilegiului exorbitant impus de braşoveni Țării Româneşti; libera circulație 
a negustorilor era, e drept, răscumpărată prin acceptarea unor taxe vamale, 
dar în cadrul unui regim vamal deosebit de avantajos. Cea de a doua faţă a 
privilegiului smuls de braşoveni Ţării Româneşti a fost libertatea excepţional 
de largă pe care şi-au asigurat-o pe piaţa internă a ţării. 

Mărfurile tranzitate prin Țara Românească erau supuse unei vămi tricesi- 
male (tricesima, kumerk) la intrarea în ţară la Câmpulung (1368) — de fapt o 
vamă centrală —, înlocuită apoi (1413) printr-o taxă vamală fixă (tributum, 
vama). La înapoiere, la Dunăre, mărfurile aduse de braşoveni erau de ase- 
menea supuse vămii (tricesima). Pe drumul Brăilei, privilegiul din 1368 a 


3 Hurmuzaki, XV, 1, p. 1-2; UKB, II, p. 306-307; DRH, D, I., p. 86-87. 

34 Textul slav: I. Bogdan, Documente, p. 3-6; DRH, D, I, p. 197-198; textul latin: I. Bog- 
dan, Documente, p. 36-38; Hurmuzaki, XV, 1, p. 8-10; UKB, IV, p. 425-426; DRH, D, 1, 
p. 198-201. Originalul lui Ştibor, care s-a aflat la baza privilegiului lui Mircea, UKB, III, 
p. 544-547; DRH, D, I, p. 191-195. Textele din 1413 sunt mai amănunțite, dar înşirarea nedis- 
criminată a diverselor categorii de mărfuri şi vămi sau taxe îngreuiază înțelegerea lor. 

35 Deosebirea între tricesima (tricesimum) şi tributum, între vama principală şi cea internă, 
de trecere printr-un centru urban privilegiat, foarte marcată în actul din 1368, s-a estompat cu 
timpul; cele două noţiuni s-au confundat, iar termenii slavi sau latini care le exprimau au fost 
folosiți nediscriminat. 

3 Vlaicu acordă „civibus et provincialibus de Brasso“, „quod universi mercatores de 
Brasscho et eius districtu per quamlibet viam terre nostre Transalpine, excepta via Braylan, ad 

creat braşovenilor un regim încă mai favorabil, întrucât negustorii care ur- 
mau acest itinerariu nu plăteau vama decât la înapoiere, „la Câmpulung sau 
în apropiere“37. Aşadar, potrivit aşezământului vamal din 1368, aceeaşi mar- 
fă tranzitată de braşoveni prin Țara Românească era vămuită o singură dată, 
la intrarea în ţară, la Câmpulung și la Dunăre, iar pe drumul Brăilei marfa 
tranzitată de braşoveni nu era supusă vămii decât la înapoiere*8. 

Aşezământul vamal din 1413 a înlocuit vama tricesimală de la Câmpu- 
lung printr-o taxă vamală fixă la Rucăr, dar limitată la un şir de produse“, la 
ieşirea din ţară şi la înapoiere, mărfurile tranzitate de braşoveni erau supuse 
vămii (la vadul Dunării, la ieșire, și la Rucăr, la înapoiere)“. 
regna extranea transeuntes, de rebus suis mercimonialibus tantum duo tricesima, unum scili- 
cet, transeundo et alterum redeundo, nobis solvere debebunt, ita videlicet quod ipsi, terram 
nostram intrando, tantum unum tricesimum, nobis in Longo Campo vel iuxta persolvant et ibi- 
dem, sigillo tricesimatoris nostri recepto, per terram nostram liberi er expediti transeant. 
Similiter autem redeundo, tricesimum nobis circa Danubium solvant et iterum, recepto sigillo, 
per teram nostram expediti procedant“. 

37 „Ipsi autem mercatores, cum rebus suis mercimonialibus per dictam viam Braylam ad 
regna extranea procedentes, tantum unum tricesimum, in Longo Campo, non transeundo, sed 
redeundo nobis solvere tenebuntur“. Ipoteza lui Gh. I. Brătianu, potrivit căreia Brăila nu apar- 
ținea încă la această dată Țării Româneşti, pentru că privilegiile lui Vladislav nu menționează 
explicit această apartenenţă, nu e întemeiată (Demetrius princeps Tartarorum, p. 43). E foarte 
probabil, dacă nu chiar sigur, că Brăila aparținea la această dată Țării Româneşti şi că regimul 
mult mai favorabil creat negustorilor care urmau acest drum urmărea să asigure dezvoltarea 
acestui port dunărean. 

Pentru raportul real dintre cele două centre, Brăila şi Chilia, pentru dezvoltarea celui din- 
tâi ca urmare a pierderii controlului asupra celui din urmă, v. Şt. Meteș, Relaţiile comerciale 
ale Țării Românești cu Ardealul până în veacul al XVIII-lea, Sighişoara, 1921, p. 14 (e posi- 
bil ca situaţia întrevăzută de autor să se fi creat mult mai timpuriu decât a presupus-o el). 

3% Deplasarea vămii impuse la înapoiere, de la vadul Dunării la Câmpulung, era un avantaj 
suplimentar acordat braşovenilor, deoarece le scutea de vamă mărfurile importate din Orient 
şi desfăcute în Țara Românească, aşadar înainte de trecerea prin vama de la Câmpulung. 

% Supuse taxării la Rucăr erau baloturile de postav în tranzit şi, probabil, în subsidiar, cele 
destinate comerțului en gros în ţară, în vreme ce bucăţile de postav tăiate şi produsele manu- 
facturate, şepci, pălării etc., erau scutite de taxă. 

4 „Primo, ut omnes cives, hospites et incole civitatis Brassoviensis et totius districtus 
Barczensis, Walachiam cum rebus seu mercimoniis suis intrantes, in tributo ad Ruffam 
arborem persolvant de panno Yppriensi vel Gallicali XXIIII ducatos, de Lobiensi XVIII, de 
Coloniensi XII, de Polonicali VI, de panno scisso, de caligisque et mitris nihil, et de eisdem 
pannis, in nullo alio loco Walachie, tributum dent, nisi in foro, ubi predictos pannos ven- 
diderint, et |bi tributum dent ut est preexpressum, et nisi in Dombowycza, ubi tantum medi- 
etatem tributi, de supradictis pannis dare teneantur. ..; sed si cum mercimoniis suis transierint 
ultra Danubium, extunc, in vado Danubii de centum persolvant tria, et si sic persolverint, 
extunc redeundo cum rebus suis mercimonialibus nihil dare tenentur.. .“. Această clauză finală 
se referă neîndoielnic la vadul Dunării: acelaşi privilegiu aminteşte însă obligația negustorilor 
care vin de peste mare sau de peste Dunăre de a plăti tricesima: „sed ipsi venientes de mari- 
nis partibus seu trans Danubium de centum persolvant tantum tria“. 

De vămile interne, orăşeneşti (tributum), pentru mărfurile tranzitate, bra- 
şovenii erau cu desăvârșire scutiți, în virtutea privilegiului lui Vlaicu; mai 
mult încă, privilegiul din 1368 a suprimat expressis verbis vama internă de la 
Slatina, înlăturând un obstacol din calea legăturii comerciale a Braşovului cu 
Vidinul, al cărui ţar, Sracimir, fusese restaurat în domnie sau se pregătea să 
şi-o reiafl. 

În privinţa comerțului înlăuntrul Țării Româneşti, braşovenii erau scutiţi 
prin privilegiul din 1368 cu desăvârșire de vămi, atât la intrarea în ţară cât și 
în oraşe, cu excepția vămii orăşeneşti (tributum) pe care urmau să o achite la 
Câmpulung sau în apropiere“. Privilegiul din 1413 menţine scutirea de vă- 
mile interne, cu excepţia vămii de la Rucăr pentru postav — introdusă în locul 
celei desfiinţate de la Câmpulung —, a vămii târgului „unde vor vinde acest 
postav“ şi a Dâmboviţei, unde aveau să suporte jumătate din suma plătită la 
Rucăr?. Scutite total de vămi în Țara Românească erau îndeosebi produsele 
meșteșugului braşovean. (fier, in, pănură, pânză, săbii, cuțite, arcuri, funie 
etc.)“. Produsele naturale ale Țării Româneşti cumpărate de braşoveni (peş- 
te, piei, animale, brânză) plăteau o taxă la Rucăr şi, în cazul peştelui, taxe la 
Brăila, Târgușor, Târgovişte, Dâmboviţa (în aceste din urmă trei locuri taxa 
era simbolică)“. 


41 Insuper, universis mercatoribus de Brasso et eius districtu tributum nostrum in Salatina 
omnino relaxamus“. Textul privilegiului acordat de Sracimir, „ţarul bulgarilor“, şi discuția 
asupra datei sale probabile, 1369 sau 1370, la R. Dragulev, Scrisoarea țarului Straşimir de la 
Vidin către negustorii braşoveni, în „Revista istorică română“, IX, 1939, p. 289-295. Lupta 
lui Ludovic pentru Vidin, care în privilegiul lui Sracimir e calificat „gospodskiu kralja grad“, 
aşadar cetate „a regelui“, a avut o însemnată componentă comercială, legată de funcţia oraşu- 
lui în comerțul danubiano-balcanic. 

42 „Cum autem ipsi mercatores bona mercimonialia infra terram nostram vendiderint aut 
mercati fuerint, nullum extunc tributum, nec tricesimum, de eisdem bonis nisi in Longo Cam- 
po vel iuxta, non tricesimum, sed tantum iustum et antiquum tributum nobis solvere tenebuntur“. 

43 V. nota 40. 

4 „ceterum de ferro, panno griseo, tela, lino, gladiis, bicellis, cultellis ac singulis artifi- 
ciali manu factis, de arcubus, funibus, pelliciis, mastricis et omnibus aliis rebus cuiuscunque 
generis existant, que ad Walachiam apportantur, in nullo loco Walachie tributa persolvant.. .“. 

45 „Insuper ipsi de Walachia exeuntes, de curru piscibus vel aliis quibusvis onerato, in 
Brayl, XVIII ducatos, de curru piscium, in Novo Foro, unum piscem in Tergoist, unum pis- 
cem in Dombowycza, de quolibet equo currui alligato unum ducatum, de curru piscium unum 
piscem, de equo zomentato, quidquid portet, duos ducatos, de equo non onerato, unum duca- 
tum, de equestre unum ducatum, de pedestre unum banum. Hec ibi: in Ruffa arbore, de curru 
piscium VII pisces et XXXVI ducatos, de centenario cere XII ducatos, de bove vel vacca tres 
ducatos, de castrato unum ducatum, de porco duos, de cute cervi unum ducatum, sed de 
omnibus aliis cutibus nihil. De vermasio, vulgo temelturolt, unum ducatum, de equo zomen- 
tato, quidquid portet, tres ducatos, de equo non onerato II ducatos, de equestre duos ducatos, 
de pedestre unum ducatum“. 

În sfârşit, cele două privilegii amintite au statuat principiul răspunderii 
individuale a negustorilor braşoveni în Țara Românească, îndeosebi pentru 
datoriile contractate aici; locuitorilor Țării Românești le era interzisă despă- 
gubirea pe socoteala bunurilor altor braşoveni, în virtutea vechiului principiu 
medieval al răspunderii solidare a membrilor diferitelor comunităţi umane“. 

Clauzele celor două privilegii, cel al lui Vlaicu și cel al lui Mircea, au 
constituit cadrul în care s-au dezvoltat relaţiile comerciale între Braşov și 
Țara Românească, atât timp cât au continuat să prevaleze relaţiile politice 
care impuseseră acest cadru. Privilegiile emise în favoarea braşovenilor de 
succesorii lui Mircea și confirmările în termeni generali ale acestor privilegii 
au reluat textual termenii actelor inițiale sau le-au exprimat fidel esenţa. Une- 
le modificări introduse în aceste acte ulterioare nu contrazic ci, dimpotrivă, 
confirmă statutul originar. 

În virtutea acestor acorduri, negustorii braşoveni erau asimilați ca regim 
cu localnicii în privința comerțului dincolo de hotarele Ţării Româneşti și 
beneficiau de drepturi egale și probabil chiar superioare față de aceştia în ac- 
tivitatea lor comercială înlăuntrul hotarelor ţării. Beneficiind la tranzit de un 
regim care nu le impunea decât o vamă, la intrarea în țară, în drum spre sudul 
Dunării şi spre Marea Neagră, şi alta la înapoiere, la vadul Dunării, brașove- 
nii aveau un avantaj egal cu al localnicilor“. O însemnătate deosebită a avut 
modificarea acestui regim prin privilegiul lui Mircea cel Bătrân; desființând 
vama de la Câmpulung, înlocuită printr-o taxă vamală fixă pe produsele im- 
portate, percepută la Rucăr, privilegiul din 1413 a marcat un pas însemnat în 
direcţia intereselor braşovenilor. A fost anulat caracterul de vamă de hotar al 
taxei la care erau supuse mărfurile braşovenilor introduse în ţară, iar statutul 
drumului Dunării şi al Mării Negre — ,„ pe drumul Braşovului până la Brăila“ 
— s-a apropiat încă mai mult de situaţia ideală, urmărită în secolul precedent 
de braşoveni cu concursul lui Ludovic. E situaţia exprimată plastic de o for- 
mulă care apare în câteva rânduri în privilegiile acordate brașovenilor de ur- 
mașii lui Mircea, där care se referă la regimul vamal instituit de el: „să fie ei 
[braşovenii şi locuitorii ţării Bârsei] o singură ţară cu ţara domniei mele.. 
(iau e ae)e 1421); „şi să fie slobode toate drumurile şi să umble oa- 


„Ordinamus eciam quod nullus terricolarum nostrorum racione debitorum ad civitatem 
Brasso vel eius districtu sub credencia traditorum quemquam de Brasso et eius districtu 
arrestare vel impedire modo aliquali valeat aut praesumat“ (1368); mai clar e formulat prin- 
cipiul în privilegiul lui Mircea din 1413: „Volumusque ut nullus ipsorum in terra nostra Wala- 
chie ab hominibus nostris pro debitis vel delictis aliorum impignoretur aut quomodolibet 
impediatur. Sed quivis provideat quod cui bona sua assignat, ab eodem et valeat rehabere.“ 
47 Avantajul special acordat de Vlaicu braşovenilor pe drumul Brăilei — o singură vamă, 
plătită la înapoiere — reflectă poate regimul general al comerțului în portul dunărean. 

menii voştri la noi să cumpere şi să vânză slobozi, fără nici o grijă şi fără 
pagubă, ca şi cum ar umbla prin ţara voastră...“ (Vlad Ţepeş, 1458-1459) 
sau, într-un moment de reconfirmare răspicată a vechii libertăţi de circulație 
a braşovenilor: „veniţi cu pâine şi cu marfă şi vă hrăniţi, căci a făcut Dum- 
nezeu să fim acum o singură țară“ (Vlad Ţepeş în 1476, când a anulat opre- 
liştile, scalele de hotar, instituite în anii precedenţi)“. E drept că, în schimbul 
vămii tricesimale de la Câmpulung suprimate, braşovenii au fost siliți să 
achite la Rucăr o taxă fixă pe baloturile de postav şi încă jumătate din această 
taxă la Dâmboviţa și taxa întreagă la locul de vânzare, pentru mărfurile des- 
făcute în ţară, și vama tricesimală la trecerea Dunării, la dus şi la înapoiere, 
pentru mărfurile tranzitate; şi de asemenea e drept că, probabil tot acum, în 
contextul noilor înţelegeri, Mircea a intrat în posesia castelului Bran și a ta- 
xelor vamale percepute în acest loc de trecere. Dar aceste compensaţii erau 
departe de a fi echivalente, sub raportul veniturilor, cu vama de la Câmpu- 
lung; pe de o parte, numeroase mărfuri introduse de braşoveni în ţară erau 
scutite de vamă, iar pe de alta, taxa fixă impusă pe diversele mărfuri supuse 
taxării era desigur inferioară vămii tricesimale. De aceea, și în lipsa cifrelor 
acesta e indiciul cel mai important, încercarea domniei Ţării Românești de a 
restaura vama de la Câmpulung și de a reveni la așezământul lui Vlaicu a fost 
vehement combătută de brașoveni. Restaurată la o dată care nu poate fi 
fixată precis, între 1416 şi 1427, vama de la Câmpulung a fost din nou des- 
ființată de Radu Praznaglava, în cadrul politicii sale multiplu manifestate de 
captare a bunăvoinţei brașovenilor: „iată, fiindcă m-aţi rugat pentru vama de 
la Câmpulung, ca să nu mai fie [...] Am făcut domnia mea ca să fie așeză- 
mântul ce a fost în zilele lui Mircea voievod“. În schimb, domnul cerea, ti- 
mid, brașovenilor să respecte statutul convenit pentru negustorii munteni 
care negustoreau la Brașov. Scrisoarea lui Radu Praznaglava care conceda 
Braşovului, la insistenţele conducerii orașului, revenirea la așezământul va- 
mal al lui Mivcea, din 1413, e dovada că din punctul de vedere al intereselor 
braşovene acest aşezământ a însemnat un progres, și încă unul însemnat, în 
raport cu situaţia creată de așezământul lui Vlaicu. 


43 I. Bogdan, Documente, p. 8-10, 93, 97-98. Egalitatea de regim pentru negustorii din 
Țara Românească la Braşov proclamată în unele din aceste documente era nu numai formală, 
dar în ceea ce priveşte esenţialul, inexistentă; v. mai jos p. 178-179. 

49 I. Bogdan, Documente, p. 13-14; DRH, D, I, p. 234 (datat 1424-1427 şi, respectiv, 
1425-1427). Nu e însă exclus ca documentul să aparțină primei domnii a lui Radu şi să fie 
expresia efortului său de a neutraliza, prin mijlocirea braşovenilor, ostilitatea regalității un- 
gare. 

Deşi informaţiile disponibile sunt foarte firave, ele lasă totuşi să se între- 
vadă un conflict vamal între Braşov și Ţara Românească la sfârșitul domniei 
lui Mircea şi în scurta domnie a fiului său, Mihail. Stăpâni pe castelul Bran 
(Thercz, Turci), cei doi domni au impus braşovenilor în trecere spre Țara 
Românească și în sens invers taxe vamale al căror cuantum și arie de apli- 
caţie nu ne sunt cunoscute; reacţia Braşovului a declanşat intervenţia re- 
gelui Ungariei şi a determinat, în cele din urmă, hotărârea acestuia de a relua 
cetateas!. E foarte probabil că restaurarea vămii de la Câmpulung a avut loc 
în contextul acestui conflict încheiat cu victoria brașovenilor, care au obținut 
revenirea la regimul privilegiului lui Mircea din 1413. În ultimii ani ai dom- 
niei lui Dan II, cel mai târziu, Branul era în stăpânirea regatului; taxe vamale 
continuau să fie percepute în cetate, dar acum victimele erau nu negustorii 
braşoveni, ci cei ai Ţării Românești, care încercau prin mijlocirea domnului 
lor să-şi capete dreptateas?. 

Regimul raporturilor comerciale statuat, pe de o parte, de privilegiile ori- 
ginare ale lui Vlaicu şi Mircea în favoarea negustorilor brașoveni şi de mo- 


50 La 7 iunie 1419, Sigismund, sesizat de o delegaţie a Braşovului, ia act, într-o scrisoare 
adresată comitelui secuilor, de instaurarea taxei vamale la Bran. Braşovenii, spune regele, i s-au 
plâns „quomodo castellani castri nostri Turch vocati, per quondam magnificum Merche, par- 
tium Transalpinarum olim, et Mychaelem, filium eiusdem, nunc wayvadam, pro tempore con- 
stituti, ipsos diversimode in antiquis eorum libertatibus, per nos et eciam alios nonnullos divos 
reges Hungariae, felicium recordacionum, nostros scilicet predecessores ipsis [...] gratiose 
datis et concessis, impedivissent, ymo de personis ipsorum propriis rebusque et bonis, tam 
mercimonialibus, quam aliis, eis, dictum castrum nostrum, auctoritate eorum propria signum 
tributi erigendo, solucionem tributariam inibi a quampluribus temporibus iam retroactis exi- 
gissent et extorsissent, exigique et extorqueri facere non cessarent eciam de presenti, in ipso- 
rum preiudicium dicteque libertatis eorum predicte derogamen non modicum“; Hurmuzaki, 
XV, 1, p. 11; DRH, D, I, p. 208. 

Ca urmare a intervenției regale, Mihail porunceşte vameșilor din Bran, Dâmboviţa și 
Rucăr să respecte privilegiile braşovenilor, să le ia vamă dreaptă, „şi mai mult încă să fiți îngă- 
duitori cu ei“, „să nu se mai plângă de voi părintelui domniei mele“ (adică regele Ungariei, 
Sigismund); I. Bogdan, Relațiile, p. 6-7; DRH, D, I, p. 201. Fundalul raporturilor comerciale 
dintre Țara Românească și Braşov, presiunea regatului ungar în favoarea celui din urmă, se 
întrevede limpede şi între rândurile acestui document, ca de altminteri în atâtea alte cazuri. 

51 Intenţia lui Sigismund de a lua Țării Românești Branul e clar formulată în scrisoarea sa 
către comitele secuilor, citată în nota precedentă în care îi atrage atenţia ca după redobândirea 
cetăţii —, „a tempore quo vos gubernationem castellanatus predicti castri nostri Turch adip- 
sicimini“ — să suprime cu desăvârşire încasarea taxelor percepute de la negustorii braşoveni. 

52 V, scrisorile lui Dan al II-lea către braşoveni cu plângeri împotriva vameșilor de la Bran 
la I. Bogdan, Documente, p. 30-31; DRH, D, I, p. 263-266; la începutul anului 1426, Sigis- 
mund interzice castelanilor şi vameşilor de la Bran să impună la plata unei „tricesime“ şi vămi 
„nedatorate şi nedrepte“ pe negustorii din Țara Românească, invocând represaliile la care sunt 
supuşi din această pricină braşovenii în Ţara Românească; UKB, IV, p. 248-249; DRH, D, I, 
p. 237-238. 

dificările ulterioare ale acestora, neesenţiale, iar pe de altă parte de concesi- 
ile braşovenilor pentru negustorii din Ţara Românească, acestea din urmă 
doar indirect cunoscute, a consacrat un raport flagrant inegal. Inegalitate în 
primul rând juridică: în vreme ce braşovenii şi-au asigurat libertatea de trece- 
re prin Ţara Românească spre regiunile transdanubiene și maritime, în zone 
de activitate comercială aducătoare de mari câştiguri, negustorii din Ţara Ro- 
mânească se loveau de dreptul de depozit al Braşovului, constituit şi consoli- 
dat prin multiple privilegii acordate de Ludovic de Anjou*?. 

Regimul vamal iniţial — o singură vamă pentru aceeaşi marfă, la tranzit, 
deplasarea vămii de la Câmpulung la Rucăr și modificarea caracterului și 
cuantumului ei —, largile degrevări vamale acordate pentru numeroase măr- 
furi i-au asimilat legal pe negustorii braşoveni cu cei din ţară, creând condiţii 
extrem de favorabile legăturii lor comerciale cu Orientul prin Ţara Româ- 
nească. Formula „o singură ţară“ din privilegiile unora dintre domnii Țării 
Românești pentru braşoveni exprima „egalitatea“ vamală, fictivă în mare mă- 
sură, între cele două entități componente: Țara Românească și Brașovul cu 
Ţara Bârsei. Regimul vamal, atât cât îl cunoaștem, a realizat poate în unele 
momente o situaţie de egalitate între negustorii celor două „țări“ — Ţara Ro- 
mânească şi Ţara Bârsei cu Braşovul — dar, în vreme ce negustorii braşoveni 
beneficiau de imensele avantaje ale comerțului direct în regiunea pontodanu- 
biană, cei din Ţara Românească trebuiau, în virtutea dreptului de depozit al 
Brașovului, să cedeze brașovenilor beneficiul redistribuirii produselor vehi- 
culate de ei pe piaţa transilvană şi, mai departe încă, pe cea a Europei Cen- 
trale. Dreptul de depozit în vigoare la Brașov pentru negustorii munteni și 
dreptul de liberă trecere spre Dunăre şi Marea Neagră pentru brașoveni prin 
Țara Românească sunt expresia inegalității fundamentale a raportului comer- 
cial instituit de cei doi parteneri în a doua jumătate a secolului al XIV-lea şi 
la începutul celui de al XV-lea, sub presiunea regatului ungar şi în cadrul ge- 
neral al reglementării relaţiilor dintre acesta şi Țara Românească. Acest ra- 
port, înscris în privilegiile domnilor Țării Româneşti pentru Braşov, a fost 
prelungirea metamorfozată a legăturii stabilite între Țara Bârsei şi regiunea 
Dunării în primele decenii ale secolului al XIII-lea şi apoi în a doua jumătate 
a secolului al XIV-lea, în cadrul „coridorului“ deschis de regalitatea ungară, 


53 Dreptul de a ţine iarmaroc, acordat în iunie 1364; UKB, II, p. 212-213; dreptul de 
depozit (decembrie 1369) în raport cu negustorii din Europa Centrală între care sunt menţio- 
naţi cei din Polonia, Germania şi Caşovia, cărora le era de acum înainte interzis să transporte 
postavul dincolo de Braşov; ibidem, p. 336; privilegiile emise de Ludovic de Anjou au fost 
confirmate de Sigismund de Luxemburg; ibidem, III, p. 118-119; Hurmuzaki, XV, 1, p. 4-5; 
UKB, III, p. 120-121, 126-127, 142-143, 470-471. 

realitate politică cunoscută cel mai bine prin învelișul ei ecleziastic, epis- 
copia cumană şi, respectiv, episcopia Milcovieis%. Legătura teritorială direc- 
tă s-a transformat, în urma conflictelor şi înțelegerilor cu Țara Românească, 
în zonă de liberă circulație comercială, cu regim vamal extrem de favorabil. 
Țara Românească şi-a impus controlul asupra teritoriilor care asigurau legă- 
tura cu cursul inferior al Dunării, împotriva pretențiilor de dominație ale re- 
gatului ungar în această zonă, dar şi-a consolidat acest drept prin concesii ex- 
cepţionale acordate Braşovului şi, prin intermediul acestuia, regatului ungar. 

Domnie şi comerț. Politica comercială a domnilor Țării Româneşti s-a 
dezvoltat, aşadar, timp de un secol, precumpănitor în cadrul acordului gene- 
ral cu regatul ungar, care a asigurat Braşovului privilegii exorbitante în tran- 
zitul spre sud şi în comerțul însuși al ţării. Cum aceste privilegii și situația pe 
care au generat-o au constituit principalul factor de stingherire a comerţului 
Ţării Românești și a intereselor vamale ale domniei, fireşte, și politica co- 
mercială a ţării s-a definit în primul rând în raport cu această realitate; întru- 
cât reglementarea relaţiilor cu Braşovul a avut caracter excepțional și priori- 
tar, ea a produs documentaţia cea mai abundentă, care oferă cercetării 
principalul material de investigație. 

Cadrul primordial de manifestare a politicii comerciale a statului în evul 
mediu — în măsura în care o asemenea politică s-a dezvoltat — a fost cel va- 
mal. Desfăşurându-și activitatea într-o lume a privilegiului, comerțul medie- 
val s-a împărtășit din acest sistem şi s-a organizat după criteriile lui. Concu- 
rența comercială, lupta pentru accesul la sursele de mărfuri și pentru pieţele 
de desfacere, s-au dezvoltat sub protecţia factorilor politici — orașul-stat sau 
monarhia feudală în stadiul ei avansat de dezvoltare — , care asigurau comer- 
cianţilor proprii condiţii privilegiate înlăuntrul teritoriului lor şi, când forța 
de care dispuneau o îngăduia, în afara acestuia, în arii mai mult sau mai puţin 
depărtate. 

Sursa acumulărilor mari și rapide de capital mobiliar în Europa Apuseană 
şi Centrală în evul mediu a fost comerțul internaţional, în primul rând schim- 
bul de produse cu Orientul asiatic. Accesul la itinerariile navale şi terestre 
prin care se realiza acest comerţ și controlul, adică posibilitatea de a exploa- 
ta în condiţii cât mai favorabile din punct de vedere comercial și fiscal 
(vamal) aceste drumuri, a constituit unul din aspectele esenţiale, încă departe 
de a fi cunoscut în toate dimensiunile, manifestările şi implicaţiile sale, ale 
istoriei medievale, sau mai exact, ale raporturilor internaţionale în evul 
mediu. 


54 V, mai sus nota 15. 

Politica comercială a domniei Ţării Românești și-a găsit un teren timpuriu 
de manifestare în lupta pentru controlul și exploatarea segmentului de drum 
comercial internațional care îi străbătea teritoriul. În luptă cu regatul ungar, 
Țara Românească a reuşit să-și afirme dreptul la teritoriul care îi era contes- 
tat şi, odată cu acesta, să preia controlul asupra drumului care lega Braşovul 
cu cursul inferior al Dunării şi Marea Neagră. Dar compromisul de ansamblu 
realizat între cele două state a comportat şi renunțări multiple, dintre care 
unele, din cele mai sensibile, privesc interesele vamale ale domniei şi cele 
comerciale ale ţării. Într-adevăr, prin regimul vamal acordat brașovenilor, 
domnia a acceptat o drastică restrângere a venitului pe care i l-ar fi furnizat 
exploatarea vămii pe drumul Braşovului, dacă brașovenii nu ar fi beneficiat 
de largi degrevări vamale, la tranzit şi în activitatea comercială desfășurată în 
interiorul țării; şi de asemenea, activitatea negustorilor Țării Românești a fost 
stingherită de concurența comerțului brașovean, favorizat de largi privilegii 
în interiorul țării şi de dreptul de depozit care rezerva brașovenilor redistri- 
buirea în restul Transilvaniei şi în Europa Centrală a măfurilor aduse de din- 
colo de munți’. Cum era de aşteptat, legătura comercială stabilită între Ţara 
Românească şi Braşov în asemenea condiţii a generat și reacţii, pe lângă soli- 
daritatea de interese în raport cu alte drumuri concurente. Reacţiile au fost de 
două feluri: în cadrul sistemului creat de privilegiile originare şi în afara 
acestui sistem, manifestare a tendinței de a-l înlătura. 

Reacţiile în cadrul sistemului nu puteau fi decât foarte limitate. Ele tin- 
deau fie să înlăture abuzurile brașovenilor şi să restaureze „egalitatea“ dintre 
negustorii braşoveni şi cei ai Țării Româneşti, fie să suprime unele piedici 
vamale din calea celor din urmă la Braşov. Invocarea principiului reciproci- 
tății în raporturile dintre cei doi parteneri comerciali exprimă, în corespon- 
denţa domnilor cu Brașovul, grija acestora pentru negustorimea Ţării Româ- 
nești: „și să umble cu marfă oamenii domniei mele în ţara voastră...“, nu uită 
să adauge Radu Praznaglava în cel dintâi act al său de confirmare a libertăţii 
de circulaţie a braşovenilor în Țara Româneascăsf ; „am făcut domnia mea ca 
să fie după așezământul ce a fost în zilele lui Mircea voievod: şi de aceasta 
mă voi ţinea, numai şi voi să vă ţineţi. Săracilor domniei mele nedreptate să 

55 Rolul brașovenilor în activitatea comercială a Țării Româneşti şi urmările activităţii lor 
asupra comerțului ţării a fost diferit apreciat de autorii care au abordat problema; Dinu 
C. Giurescu, Țara Românească în secolele XIV şi XV, Bucureşti,1973, p. 173— 182, a reţinut 
efectul stimulator și profitabil pentru Țara Românească al negoțului braşovean; viziunea con- 
trarie, în spiritul interpretării lui B. Câmpina, la N. Stoicescu, Vlad Țepeș, Bucureşti, 1976, 


p. 74- 78. 
56 I. Bogdan, Documente, p. 9-10. 

nu li se facă, pentru că și domniei mele mi-e milă de voi“, le amintea braşo- 
venilor același domn într-o corespondență mai târzie”. 

Mai concret decât această revendicare de reciprocitate şi neîndoielnic mai 
util a fost efortul domniei de a sprijini negustorimea proprie împotriva asu- 
pririlor vamale la care era expusă în activitatea desfăşurată în Țara Bârsei. 
Preluarea controlului castelului și vămii de la Bran, în cadrul noilor acorduri 
realizate de Mircea cu Sigismund, a fost profitabilă nu numai domniei, care 
obținea astfel o compensație, măcar parţială, pentru un şir de sacrificii con- 
simţite, dar şi negustorimii Țării Românești, întrucât a înlăturat o piedică din 
calea activităţii eis8. Cât de apăsătoare era vama de la Bran, când se afla în 
mâna dregătorilor regali, se vede limpede la lumina protestelor domniei pe 
lângă autoritățile regatului sau pe lângă brașoveni împotriva abuzurilor 
săvârşite la acest punct de trecere; atrăgând atenţia pârgarilor din Brașov că 
pârcălabii de la Bran „pradă pe oamenii domniei mele și au ridicat vămi grele 
şi prigonesc pe săraci și le fac rău“, Dan al II-lea îi soma să intervină pentru 
ca regimul vamal convenit să fie restabilit, ameninţându-i, altminteri, cu re- 
presalii: „şi de nu-i veţi pedepsi, să ştiţi că nu-i voi lăsa pe oamenii domniei 
mele în pagubă, ci voi răzbuna eu pe oamenii mei“S. Dar, în ciuda interven- 
tiei lui Dan al II-lea, ca şi a unora din succesorii săi, vama de la Bran a conti- 
nuat să funcţioneze, în anumite momente chiar atât de apăsător încât a de- 
clanșat noi reclamaţii, unele deosebit de categorice, din partea domniei Ţării 
Româneşti60. 

Dar, oricât de viguroase, protestele și acţiunile domnilor nu puteau spera, 
în cadrul dat, decât să îngrădească sau să elimine abuzurile, actele de forță 
ale braşovenilor și ale demnitarilor regali, nu să suprime inegalitatea instau- 
rată în secolul XIV în raporturile dintre Braşov și Țara Românească și în- 
scrisă în privilegiile lui Vlaicu şi Mircea cel Bătrân. Înlăturarea inegalităţi 
nu putea fi realizată decât în alt context politic, care ar fi îngăduit Ţării Ro- 
mâneşti să se desprindă din suzeranitatea regatului ungar. 


57 Ibidem, p. 13-14. 

5% Intrată în mâinile lui Mircea cel Bătrân şi ale fiului său Mihail, vama de la Bran a 
devenit o piedică pentru neg braşoveni greu resimțită de aceştia, după cum rezultă din 
reacţia lui Sigismund la plângerea Yor. În 1419, regele Ungariei îi învinuia pe cei doi domni că 
au înălțat la Bran un „însemn vamal“ („signum tributi“) şi că au impus plata vămii („„solutio 
tributaria“), acţiune care contravenea vechilor „libertăţi“ concedate de regii Ungariei braşove- 
nilor;, Hurmuzaki, XV, 1, p. 11-19; DRH, D, I, p. 208-209. 

9° I. Bogdan, Documente, p. 31; în alt răvaş adresat braşovenilor, Dan al II-lea le cerea în 
termeni cominatorii să obțină anularea vămii „de la cetate“ , adică de la Bran; „... .iar vama ce 
este acolo la cetate să nu fie, căci n-a fost niciodată“ ; ibidem, p. 30-31. 

40 Ibidem, p. 717- 79. 

Tendinţa de a realiza acest obiectiv s-a manifestat limpede în vremea lui 
Mircea, în anumite momente, în cadrul politicii sale de apropiere şi alianță cu 
Polonia, legătură care a avut o funcţie net antiungară. Or, legătura politică 
stabilită de Mircea cu Vladislav Iagiello a fost însoțită şi consolidată în două 
rânduri prin cuprinzătoare privilegii comerciale acordate negustorilor poloni. 
Deschizând larg ţara comerțului polon, scutit de vămi — cu excepţia celei din 
reşedinţa domnească, Târgovişte, „unde va fi dezlegarea mărfurilor... şi după 
aceia ei să fie slobozi de a umbla în toată ţara şi provincia domniei mele vân- 
zând şi cumpărând prin toate orașele, prin toate schelele de pe Dunăre, înce- 
pând de la Porţile de Fier şi chiar până la Brăila şi prin toate căile din munţi 
şi nicăieri să nu plătească vamă, nici într-un târg şi nici într-o schelă...“! —, 
Mircea a opus comerțului braşovean o foarte primejdioasă concurenţă, 
admițând că nu a încercat chiar substituirea lui prin activitatea negustorilor 
din Polonia și Lituania. 

Alianţele Țării Românești cu Polonia au avut însă caracter episodic şi, re- 
flex al acestei situaţii, privilegiile domnilor munteni care acopereau activita- 
tea negustorilor poloni nu puteau să aibă decât viaţă scurtă. În ceea ce pri- 
veşte Ţara Românească, Polonia nu a reușit să devină un partener politic de 
durată și de aceea nu a fost în măsură să influenţeze hotărâtor nici raporturile 
comerciale ale ţării, să pună capăt statutului privilegiat al negoţului brașo- 
vean. Altul a fost factorul internaţional care, creând o nouă situaţie geopoli- 
tică la Dunărea de Jos, avea să modifice atât statutul politic, cât şi cel comer- 
cial statornicit în a doua jumătate a secolului al XIV-lea și începutul celui de 
al XV-lea. 

La mijlocul secolului al XV-lea, dominaţia otomană, consolidată în Pe- 
ninsula Balcanică și la Dunăre, impune un nou echilibru în raporturile cu 
Ungaria, modificând poziţia şi statutul internaţional al Țării Româneşti. Și în 
deceniile anterioare, ţara fusese constrânsă de invaziile turceşti să plătească 
tribut, preţ al răscumpărării păcii, şi să accepte treptat și alte obligaţii faţă de 
Poarta otomană. Dar, la mijlocul secolului al XIV-lea, regatul ungar s-a vă- 
zut silit să recunoască și să confirme, fie şi numai pe termen limitat, raportul 
stabilit între Imperiul otoman şi Țara Românească în detrimentul propriei sale 
autorități și pretenţii. Armistițiul încheiat pe trei ani între Mehmet al II-lea şi 
Iancu de Hunedoara în noiembrie 1451 înregistrează dubla legătură a Ţării 
Româneşti, cea cu Imperiul otoman şi cea cu regatul ungar, îndatoririle con- 


6! „Arhiva istorică a României“, I , 1865, p. 3-4; textul latin face distincţia între „tricesi- 
ma“ de la Târgovişte şi vama (theloneum) din târguri; P. P. Panaitescu, Mircea cel Bătrân, 
București, 1944, p. 353. Contextul politic al privilegiului mai restrâns acordat de Vlad Dracul 
liovenilor în 1439 nu a fost încă cercetat. 

tractate față de unul și de celălalt și angajamentul celor două puteri de a res- 
pecta autonomia internă a țării, domnia şi dreptul de alegere a domnului de 
către ţară, în măsura în care şi acesta îşi va respecta angajamentele“2. Deşi 
încălcat în repetate rânduri cu prilejul reluării ostilităţilor antiotomane, acor- 
dul din 1451, care a statuat dubla dependenţă a Ţării Româneşti, a creat aces- 
teia o situaţie de echidistanță diplomatic recunoscută în raport cu cele două 
mari puteri vecine, cadru favorabil afirmării autonomiei ei. Timp de trei 
sferturi de secol, atât cât s-a menținut raportul de forțe menţionat în acordul 
turco-ungar din 1451, dar mai ales în 1462, Ţara Românească a beneficiat de 
pe urma acestei poziţii, a cunoscut răgazuri politice prelungite, favorabile 
acumulării de valori materiale şi creaţiei spirituale; pe planul politicii eco- 
nomice, ţara a putut modifica, în favoarea ei, raportul comercial tradițional 
cu regatul ungar. Echidistanţa politică a creat așadar o condiţie favorabilă 
pentru încercarea Ţării Românești de a prelua funcţia de intermediar comer- 
cial între orașele transilvane și comerțul pontodanubian, tot mai hotărât con- 
trolat de puterea otomană în ascensiune“. 

Semnificativă pentru corelaţia dintre statutul internaţional şi cel al comer- 
tului e coincidenţa în timp, în zilele voievodului Vladislav, între acordul tur- 
co-ungar care a consacrat echilibrul dintre cele două puteri în raport cu Țara 
Românească și primele manifestări ale unui nou curs în politica comercială a 
acesteia în raport cu regatul ungar. Faptul nou, modificator de curs, e ac- 
ceptarea de către Iancu de Hunedoara aflat încă, după propria sa mărturisire, 
în confilct cu Vladislav, a principiului liberei circulații a negustorilor din 


62 N. Iorga, Acte și fragmente cu privire la istoria românilor, III, Bucureşti, 1879, p. 
23-27; idem, Privilegiul lui Mahomed al II-lea pentru Pera (I-iu iunie 1453) în „Anal. Acad. 
Rom.“, Mem. secţ. ist., s. II, t. XXXVI, 1913, p. 21-22; DRH, D, I, p. 418-420. 

63 E intervalul cuprins între anul 1462 şi cucerirea Belgradului de către turci, când Țara 
Românească, cu un şir de momente excepţionale, datorate mai ales iniţiativelor lui Ştefan cel 
Mare şi Matiaş Corvin, s-a menţinut în statutul nou creat de echilibrul dintre cei doi vecini ai' 
ei, aceasta e şi vremea domniilor lungi ale lui Radu cel Frumos (1462-1473), Vlad Călugărul 
(1482-1495), Radu cel Mare (1495--1508) şi Neagoe Basarab (1512-1521); pentru situaţia 
nou creată în care s-a aflat Ţara Românească, e semnificativ angajamentul asumat de Iancu de 
Hunedoara de a nu mai interveni în viaţa politică a ţării, ca urmare a acordului cu turcii: „Ad 
quam treugam eciam illustris princeps Wladislaus Wayvoda parcium transalpinarum est inser- 
tus, ita quod nos de hoc regno Hungariae contra ipsum Wladislaum Wayvodam nullam po- 
tenciam suscitari et in ipsum iuxta vires agredi permittemus“; Hurmuzaki, XV, 1, p. 37 şi 
DRH, D, I, p. 423—424; în consecință, Iancu cerea braşovenilor să nu sprijine eventuala 
intențic de acțiune în țară a lui Vlad Ţepeş. 

64 Observația primă a legăturii dintre „slăbirea suzerantiății ungare“ asupra Țării Româ- 
neşti şi noua politică comercială, protecționistă, a domniei la M. Cazacu, L 'impact ottoman 
sur les pays roumains et ses incidences monétaires (1452--1504), în „Revue roumaine d'his- 
toire“, XII, 1973, 1, p. 159-192. 

Țara Românească în regatul ungarf5. Adoptată sub presiunea domnului Țării 
Româneşti, astfel cum lasă să se înțeleagă contextul ştirii, măsura e cea din- 
tâi confirmare legală a dreptului acordat negustorilor din Țara Românească 
de a-și vehicula mărfurile şi dincolo de Braşov și Țara Bârsei. Cu această 
măsură impusă de domnia Ţării Româneşti, într-un context politic inter- 
naţional sensibil modificat, s-a deschis o fază nouă în politica comercială a 
țării. De acum înainte, revendicarea reciprocității efective în raporturile cu 
Braşovul, a cărei principală manifestare era suprimarea dreptului de depozit 
al orașului transilvan, a devenit o tendință de durată a politicii domniei. Re- 
fuzul Brașovului de a accepta în fapt aplicarea reciprocităţii a provocat, prin 
reacție, măsuri de îngrădire a comerțului braşovean în Ţara Românească, 
crearea unui baraj de puncte comerciale terminus pentru brașoveni, scale, 
care echivalau cu instituirea dreptului de depozit în favoarea Ţării Româ- 
nești. Epoca hegemoniei regatului ungar în sud-estul Europei avusese drept 
manifestare pe plan comercial regimul de largi concesii impuse Țării Romă- 
nești în favoarea Braşovului, înscrise în privilegiile acordate de domnii țării 
emporiului transilvan; epoca echilibrului ungaro-otoman în Țara Romă- 
nească, începând cu mijlocul secolului al XV-lea, a adus modificarea politi- 
cii comerciale a domniei, afirmarea reciprocității, libertăţii de negoț între 
cele două țări (nu numai în Ţara Bârsei, dar în întregul regat, în cazul Un- 
gariei) și, când această formulă a eșuat, îngrădirea comerțului braşovean la 
sud de Carpaţi. 

Direcţia fixată de Vladislav al II-lea în raporturile cu Braşovul, prin inter- 
mediul lui Iancu de Hunedoara, a rămas tendinţa caracteristică a politicii co- 
merciale a domniei în perioada următoare, timp de aproximativ un secol; dar 
aplicarea ei a fost oscilantă, deseori întreruptă, în funcţie de fluctuațiile situa- 
ţiei politice a Ţării Româneşti, al cărei statut, aşa cum îl fixase acordul din- 
tre Iancu de Hunedoara şi Mehmet al II-lea, a fost pus sub semnul întrebării, 
în repetate rânduri, de inițiative venite din afara ţării. Cea dintâi acţiune care 
a modificat echilibrul politic al Ţării Româneşti instituit în 1451 a venit de la 
însuși Iancu de Hunedoara în anul 1456, când, în ajunul unei noi mari con- 
fruntări cu sultanul, a decis să readucă sub controlul său țara, unde l-a impus 
în domnie pe Vlad Ţepeş. Readucerea Ţării Românești în orbita exclusivă a 
regatului ungar însemna, fireşte, și revenirea la statutul comercial impus de 


65 Scrisoarea lui Iancu către braşoveni din 15 noiembrie 1455 în care aminteşte conflictul 
său cu Vladislav şi intenţia de a-l aplana, precum și hotărârea sa de a permite locuitorilor Țării 
Româneşti să vină cu mărfurile lor în regatul ungar, Hurmuzaki, XV, 1, p. 41; DHR, D, I, p. 
447-448. Formularea subînțelege opoziţia braşovenilor care trebuia înlăturată. 

acesta în favoarea Braşovului. De curând instalat în domnie, fiul lui Vlad 
Dracul își proclamă fidelitatea faţă de regele Ladislau al Ungariei şi încheie 
o convenţie cu Brașovul în virtutea căreia, invocându-i pe înaintașii săi în 
domnie, anume domnii din „neamul lui Mircea“, asigură negustorilor braşo- 
veni libera circulaţie prin ţară, fireşte cu plata vămilor$6. 

Relaţiile lui Vlad Ţepeş cu Braşovul şi Sibiul, sensul conflictului său cu 
cele două oraşe, ca de altminteri întreaga sa personalitate şi activitate, sunt 
deformat oglindite în istoriografie, în parte din pricina unora dintre izvoarele 
care i-au înregistrat faptele, povestirile în limba slavă şi germană, împletire 
de realitate şi legendă, în parte din pricina unui demers istoriografic care a si- 
tuat teza înaintea izvorului şi a cercetării. O stranie vitalitate a manifestat 
punctul de vedere care i-a atribuit lui Vlad Ţepeş meritul de a fi imprimat o 
nouă direcţie, protecționistă, politicii comerciale a Țării Româneşti, care ar fi 
fost ea însăşi produsul impulsului venit din lumea, larg consolidată spre mij- 
locul secolului XV, a negustorimii ţăriiS?. „Încurajat de cursul luat de politi- 
ca regatului maghiar după înscăunarea lui Matia Corvin şi de primele măsuri 
ale regelui, Vlad întărește presiunea asupra saşilor; la 13 iunie 1458 el trimi- 
te Braşovului un sol, căruia i se înmânaseră unele cereri ultimative. La în- 
ceputul anului 1459, întemeind iarmaroacele de graniță, Vlad strânge pe toți 
negustorii sași găsiți înlăuntrul Ţării Româneşti şi trage în ţeapă un număr 
însemnat din ei“. Și, după o analiză a sistemului iarmaroacelor de graniță, 
textul conchide: „Prin intermediul iarmaroacelor de graniţă orășenii din Țara 
Românească încep să desfăşoare o activitate incomparabil mai vie ca înainte, 
care le va permite, în cursul celei de a doua jumătăţi a secolului al XV-lea, să 
ia în stăpânire piața internă“68 


% I. Bogdan, Documente, p. 316-317; Hurmuzaki, XV, 1, p. 45. 

67 Formulată pentru prima oară de B. Câmpina, Dezvoltarea economiei feudale şi începu- 
turile luptei pentru centralizarea statului în a doua jumătate a secolului al XIV-lea în Moldova 
și Țara Românească, în Lucrările sesiunii generale științifice din 2-12 iunie 1950 ale Acade- 
miei Republicii Populare Române, Bucureşti, 1950 (extras), teza a trecut în Istoria României, 
vol. II, Bucureşti, 1962, şi de aici în toate monografiile şi în unele lucrări speciale consacrate 
lui Vlad Ţepeş. 

& Istoria României, II, Bucureşti, 1962, p. 468—469. Ideea e reluată de R. Manolescu, 
Comerțul Țării Românești şi Moldovei cu Brașovul, p. 54-56: „Conflictul dintre Vlad Ţepeş 
şi braşoveni din primele luni ale anului 1459 se datoreşte deci ciocnirii dintre politica dom- 
nească de îngrădire a privilegiilor negustorilor braşoveni în Țara Românească şi de sprijinire 
a negustorilor munteni precum și strădaniei brașovenilor de a-şi menţine preponderența co- 
mercială la sud de Carpaţi şi monopolul comercial în Transilvania de sud-est“. Însușindu-și 
această teză, N. Stoicescu, Vlad Țepeș, Bucureşti, 1976, p. 74-75, ajunge la concluzia: „mă- 
surile protecționiste luate de domnul Țării Românești — urmate de acelea pe care s-au simţit 
datori să le ia succesorii săi — au dus la restrângerea treptată a activităţii negustorilor străini în 

Viziunea aceasta asupra politicii lui Vlad Ţepeş faţă de orașele săseşti din 
sudul Transilvaniei, coerentă în logică abstractă, păcătuieșşte însă prin fragili- 
tatea documentaţiei pe care se reazămă, dacă nu vine chiar în contradicţie cu 
ea. În realitate, înființarea iarmaroacelor de graniță de către Vlad Țepeș nu e 
atestată de nici un izvor. S-a invocat în sprijinul acestei ipoteze, prezentată de 
altminteri ca fapt cert, angajamentul asumat de Vlad Ţepeş fată de brașoveni, 
în 1476, înainte de ultima sa înscăunare, de a-i lăsa să circule liberi prin țară 
şi „ca de-acum înainte scala ce a fost să nu mai fie nicăieri în ţara domniei 
mele“6. Dar nicăieri în cuprinsul acestui document, invocat ca principală 
mărturie în sprijinul paternităţii lui Ţepeş asupra acestei măsuri, sau în vreun 
alt text, domnul însuși nu o revendică; în schimb, e sigur, așa cum se va 
vedea mai jos, că fratele și succesorul său, Radu cel Frumos, a instituit re- 
gimul depozitului obligator, care a îngrădit considerabil activitatea braşove- 
nilor în Ţara Românească şi a interceptat în acelaşi timp legătura lor directă 
cu Dunărea de Jos. Revenind în 1476 în domnie, cu concursul oștilor regale, 
Vlad Ţepeş se angaja de fapt să anuleze măsurile lui Radu cel Frumos. Dacă 
nu există nici un indiciu, provenind de la Țepeș, cu privire la instituirea iar- 
maroacelor de hotar de către el însuși, nu există nici vreo acuzaţie în acest 
sens de la sașii înşişi, care nu l-au cruțat pe domnul român, după cum se ştie, 
de învinuiri multiple şi grave. Povestirile cu privire la cruzimile lui Țepeș, în 
consemnarea scrisă a cărora sașii au avut un rol însemnat, și alte izvoare îi 
impută un şir de fărădelegi, nu însă instituirea locurilor de depozit obligato- 
riu. Se ştie în schimb că după confirmarea în 1456, la începutul domniei, a 
vechii libertăţi comerciale a braşovenilor în Ţara Românească, Ţepeş a recon- 
firmat această libertate în 1458, după prima sa reconciliere cu sașii, în urma 
conflictului desfăşurat în regatul ungar între facțiunea regală şi cea a Hunia- 
zilor, în cadrul căruia domnul român și oraşele Braşov și Sibiu s-au aflat în 
tabere opuse: „Și să vă fie ştiut domniilor voastre că de toate câte mi-a po- 
runcit stăpânul și fratele meu mai mare Mihail Siladi (corect Szilagy) vreau 
să mă țin; și iau pe credinţa şi pe sufletul domniei mele să țin pace bună cu 
voi şi să fie slobode toate drumurile şi să umble oamenii voştri la noi să cum- 
pere și să vânză slobozi, fără nici o grijă şi fără pagubă, ca și cum ar umbla 


comerțul cu Țara Românească, locul lor fiind luat de negustorii valahi“. Alt monografist al 
domnului muntean, Şt. Andreescu, Vlad Țepeș (Dracula). Între legendă şi adevăr istoric, 
Bucureşti, 1976, p. 67, afirmă: „se pare că, într-adevăr, în iarna 1456-1457, el a procedat la 
unele dispoziţii protecționiste în privinţa comerțului desfășurat pe teritoriul Ţării Româneşti. 
Numai aşa se explică de ce, la nici un an după încheierea convențiilor separate cu Braşovul şi 
Sibiul, domnul era silit să-şi trimită oştile în sudul Transilvaniei“ . 

6 I. Bogdan, Documente, p. 95-97. 

prin ţara voastră. Aşijderea şi oamenii noştri să meargă slobozi la voi precum 
mi-a poruncit stăpânul și fratele meu Mihail Siladi“70. 

Făgăduiala lui Vlad Țepeș nu era o vorbă goală și brașovenii au început 
să circule liber în toate târgurile Ţării Românești. În primăvara anului 1459, 
la începutul noului conflict al lui Vlad Țepeș cu orașele săseşti din sudul 
Transilvaniei şi, de data aceasta, cu regele Matias Corvin însuşi, pretenden- 
tul Dan, instalat la Brașov, invoca cruzimile comise de voievod împotriva 
braşovenilor şi bârsanilor care se aflau răspândiţi în ţara sa: „Și pe toți negu- 
țătorii din Brașov, din Țara Bârsei, câţi s-au fost dus cu pace în Țara Româ- 
nească, pe acei oameni pe toți i-a prins şi le-a luat avutul; dar nu s-a putut să- 
tura numai cu avutul acelor oameni, ci i-a prins pe acei oameni și i-a tras în 
țeapă, pe 41 de inși. Nu i-a fost destul cu acei oameni, ci s-a îndrăcit și mai 
tare și a adunat 300 de băieţi din Brașov și din Țara Bârsei care se aflau la 
Târgovişte şi prin toate târgurile din Ţara Românească; pe aceştia deci i-a 
adunat şi pe unii i-a pus în țeapă, iar pe alţii pe foc“!. 

Noua reconciliere, din 1460, între Țepeș și saşi a restituit neîndoielnic 
acestora libertatea comercială în Ţara Românească. Reconcilierea s-a produs 
în cadrul revenirii lui Vlad Țepeș la alianţa cu Ungaria, la pregătirea acţiunii 
antiotomane, care a rămas direcţia dominantă a politicii externe a domnului 
român. Dar o asemenea reintegrare a frontului antiotoman, alături de Unga- 
ria, după modelul urmat de cei mai mulţi dintre predecesorii săi, presupunea 
restabilirea vechilor raporturi între Țara Românească și regat, inclusiv cele 
care priveau comerțul braşovean și privilegiile care îi asigurau buna desfășu- 
rare. De altminteri, Vlad Ţepeş însuși, în 1476, în actul de reconfirmare a sta- 
tutului privilegiat al comerțului brașovean în Țara Românească, care con- 
damnă regimul punctelor de depozit obligator, invocă „vechiul aşezământ“ 
acordat braşovenilor de Mircea cel Bătrân, de Vlad Dracul, şi de el însuși: 
„Ca să le fie lor după vechiul aşezământ, cum a fost și în zilele de mai înainte, 
încă din vremea marelui Mircea voievod şi până în zilele părintelui domniei 
mele, ale marelui Vlad voievod și apoi și în zilele domniei mele (s.n.). Tot aşa 
a poruncit domnia mea să fie şi de aci înainte după acel vechi aşezământ, ca 
de acum înainte scala ce a fost să nu mai fie nicăiri în ţara domniei mele, ci 
să fie slobod şi volnic fiece om să facă negoţ, şi să cumpere şi să vânză, fără 

7 Ibidem, p. 93. 

7! Ibidem, p. 101-102; o versiune latină a acestor informaţii, din 2 aprilie 1459, mai con- 
cisă, în Hurmuzaki, XV, 1, p. 50-51. În povestirea germană despre cruzimile lui Ţepeş, negus- 
torii din Țara Bârsei sunt surprinşi, în număr mare, de represaliile crâncene ale domnului, în 
drumul lor spre Dunăre şi Brăila: „Item Kouflut und ander lut mit waar gantzer Kouffman- 
schaft von Wuetzerland gegen der Thunou gegen Bregal in zal 600 mit allen irem gutt hatt er 


sy all lassen spitzen und das gutt zu im genomen“; 1. Bogdan, Vlad Țepeș și narațiunile ger- 
mane şi rusești asupra lui, Bucureşti, 1896, p. 94-95. 

scală. Şi iarăşi, şi de lucrul cerii, am îngăduit domnia mea ca să fie slobozi 
să cumpere în toate târgurile şi prin ținuturile şi în toate locurile din ţara dom- 
niei mele, cum a fost și mai nainte așezământul cel vechi şi cum a fost şi în 
zilele domniei mele (S.n.), tot aşa să fie şi de-aci nainte, cât voiu fi în viață 
domnia mea, ca să cumpere slobozi din toate câte le va fi trebuinţă şi vor 
pofti“'2. Iată așadar, în cuvintele domnului însuși, caracterizarea propriei sale 
politici comerciale în raport cu Braşovul, cât de departe e acest text de „pro- 
tecționismul““ comercial pe care i-l atribuie un curent istoriografic modern! 

Înfruntarea aprigă dintre Vlad Ţepeş și oraşele Braşov şi Sibiu a fost aşa- 
dar nu un război comercial cu manifestări politice, ci un conflict politic cu 
excrescenţe comerciale”. 

Dacă, aşa cum s-a arătat, represaliile aplicate de Vlad Ţepeş oraşelor Bra- 
şov şi Sibiu şi negustorilor lor au fost manifestarea unui conflict politic, dacă 
e mai mult ca îndoielnic că ele au avut trăsăturile unei politici comerciale 
protecţioniste, atribuită cu insistență domnului fără vreun temei documentar, 
în schimb e sigur că tendința protecţionistă, manifestată pentru prima oară 
clar în raporturile lui Vladislav al II-lea cu orașele transilvane, a fost reluată 
de Radu cel Frumos, care şi-a cules puterea din ruinele lăsate de campania 
devastatoare a lui Mehmet al II-lea în Ţara Românească în 1462. 

Domnia lui Radu cel Frumos a început sub auspiciile înțelegerii cu Bra- 
şovul, desigur prin reconfirmarea vechilor privilegii ale orașului, prim pas 
obligator pe calea reconcilierii cu regatul”. 


72 I. Bogdan, Documente, p. 95-97. 

7 Caracterul eminamente politic al confruntării dintre Vlad Ţepeş şi oraşele săseşti se 
întrevede limpede în lumina documentelor publicate în timpul din urmă de G. Giindisch în 
articolele sale consacrate legăturilor domnului român cu Transilvania: Cu privire la relaţiile 
lui Vlad Țepeș cu Transilvania în anii 1456-1458, în „Studii. Revistă de istorie“, XVI, 1963, 
3, p. 681-696 şi Vlad Țepeș und die Săchsischen Selbstverwaliungsgebiete Siebenbiirgens, în 
„Revue roumaine d”histoire“, VIII, 1969, nr. 6, p. 981-992; informaţia nouă adusă de autorul 
acestor studii întregeşte datele cunoscute din izvoarele anterior publicate. Cu deosebire clar 
rezultă din noile documente şi din studiul care le precede implicarea lui Vlad Ţepeş în con- 
flictele politice din cadrul conducerii regatului şi opțiunea sa pentru facțiunea huniazilor. Ca- 
racteristic pentru raportul între poziţia sa politică şi politica sa comercială e renunțarea la blo- 
carea activităţii comerciale a braşovenilor în 1458, după ce aceştia au încheiat pace cu Szilagy 
şi exclusiv pentru durata acestei păci; v. mai sus p. 187. 

Semnificativ în sensul concluziei de mai sus e şi faptul că Sibiul a fost implicat în conflic- 
tul cu Vlad Ţepeş, ceea ce nu se mai petrecuse până atunci şi nu s-a petrecut nici după aceas- 
ta, pentru că, spre deosebire de Braşov, Sibiul nu a beneficiat de statut de privilegiu în Țara 
Românească; raporturile dintre Sibiu şi Țara Românească au fost în general lipsite de tensiuni 
politice, tocmai pentru că comerțul sibian la sud de Carpaţi nu era acoperit de privilegii smulse 
de puterea politică a regatului şi care trebuiau apărate cu mijloace politice. 

74 Încă la 15 august 1462, comitele secuilor a confirmat armistițiul, „treuga pacis“, înche- 
iat de braşoveni cu Radu cel Frumos şi a dat dispoziţii corespunzătoare castelanilor de la Bran, 
semn că acordul privea circulaţia negustorilor; Hurmuzaki, XV, I, p. 58. 

Timp de câțiva ani raporturile dintre Țara Românească şi Brașov s-au des- 
făşurat în cadrele fixate la începutul domniei; la această vreme de aplicare a 
vechiului privilegiu reînnoit de Radu cel Frumos se referea neîndoielnic Vlad 
Călugărul în 1482, când reconfirma, la rândul său, vechiul statut de libertate 
comercială acordat braşovenilor de cei mai mulţi dintre predecesorii săi’. 

Împre jurări necunoscute au pus capăt însă, cel mai târziu în 1468, acestui 
cadru al raporturilor comerciale între Braşov și Ţara Românească. Încă din 
vara acestui an, Matias Corvin, stârnit de reclamaţiile braşovenilor, impută 
lui Radu cel Frumos noile condiţii pe care le-a fixat negoțului brașovenilor 
în ţara sa, încălcând „vechile lor drepturi, libertăţi şi obiceiuri“, îndeosebi însă 
prin atragerea litigiilor braşovenilor în sfera justiției domneşti „ceea ce — 
scrie regele — nu le-a fost nicicând obiceiul“76. 

Intervenţia hotărâtă a regelui în problemele comerțului brașovean în Țara 
Românească e indiciul unei situaţii deosebit de grave, al unui impas general 
al relaţiilor comerciale între cei doi parteneri. 

Succesiunea iniţiativelor, de o parte și alta, şi factorii care le-au declanșat 
sunt imposibil de stabilit, în lumina documentației disponibile, altminteri de- 
cât cu titlul de ipoteză”. Ceea ce se ştie însă sigur e faptul că în cursul anu- 
lui 1468 şi al celor următori, Țara Românească și Brașovul şi-au afirmat şi, 
respectiv, consolidat atitudinile protecționiste. Replicând revendicărilor și 
măsurilor lui Radu cel Frumos — cele incriminate de regele Matias Corvin în 
scrisoarea amintită, în enunţul ei general ca şi în exemplificările sale —, bra- 
şovenii reafirmă dreptul lor de depozit în raport cu Țara Românească, ca de 
altminteri şi cu Moldova. La 28 septembrie 1468, un act regal — cel dintâi de 
acest fel cunoscut în raporturile cu Țara Românească — impune negustorilor 
veniţi de dincolo de Carpaţi să-şi desfacă mărfurile la Braşov și le interzice 
să le transporte mai departe în interiorul Transilvaniei'8. La măsura adoptată 


75 „Dau de ştire tuturor oamenilor ce se găsesc în ţara noastră: și pârcălabilor de prin toate 
oraşele noastre și pârgarilor şi vameşilor ce sunt prin oraşe sau la Dunăre, pe unde se vânează 
peştele, şi oricărui alt om, că au venit soli de la bunii noştri prieteni, de la pârgarii din Braşov, 
şi neu cerut să întărim vechiul aşezământ ce a fost pe vremea altor domni şi pe vremea 
fratelui meu Radul voievod, ca să se poată hrăni slobod şi săracii noştri şi ai lor, cum s-au 
hrănit şi mai înainte...“ I. Bogdan, Documente, p. 183-184. 

76 Hurmuzaki, XV, I, p. 68-69. 

77 Dacă pierderea Chiliei în 1465 şi eşecul campaniei regale de recuperare din 1467 au 
influențat desfăşurările comerciale din anii următori e imposibil de stabilit în condiţiile docu- 
mentaţiei actuale. 

78 Privilegiul regal păstrat în arhivele oraşului Braşov e semnalat de R. Manolescu, 
Comerţul Țării Românești şi Moldovei cu Brașovul, p. 43; publicat în UKB, VI, p. 355-356. 
Noi tensiuni comerciale din pricina abuzurilor castelanilor de la Bran sunt semnalate, câteva 
săptămâni înainte de data emiterii actului referitor la dreptul de depozit al Braşovului, într-o 
scrisoare a voievodului Transilvaniei; Hurmuzaki, XV, I, p. 69. 

la instigaţia braşovenilor, Radu a răspuns desigur cu măsuri similare, ceea ce 
a declanșat trimiterea unei solii regale la curtea domnului Țării Româneşti 
pentru aplanarea conflictului. Scrisoarea lui Radu către braşoveni din 6 mar- 
tie 1470 scoate în evidenţă esenţa conflictului, în această etapă, și poziţiile 
părţilor. Relatându-le „învoiala“ încheiată cu solul regal, domnul expunea 
braşovenilor în acelaşi timp cauza principală a tensiunii — instituirea depozi- 
tului obligator”? — şi soluţia pe care o propunea pentru rezolvarea conflictu- 
lui, libertatea de circulaţie în interiorul regatului, sau măcar până la Varazdin 
pentru negustorii munteni, libertate care urma să fie garantată printr-un privi- 
legiu braşovean:. 

Misiva lui Radu cel Frumos e prima indicație certă cu privire la instituirea 
depozitului obligator în Țara Românească pentru negustorii braşoveni, aşa- 
dar a scalei sau scalelor unde urmau să-și desfacă mărfurile. Ea a dat expre- 
sie obiectivului real al negustorimii muntene, acela de a înlătura obstacolul 
pe care îl constituia Braşovul în calea penetraţiei ei în interiorul Transilvaniei 
şi al regatului ungar. Instituirea scalelor în interiorul Ţării Românești nu a 
fost decât o măsură de represalii al cărei ţel real era suprimarea marei „scale“ 
de la Braşov. Situaţia creată de măsurile impuse de o parte şi alta a Carpaţilor 
în vremea lui Radu cel Frumos a prefigurat soluţia la care se va opri în cele 
din urmă evoluţia istorică în raporturile comerciale dintre Țara Românească 
şi centrele comerciale din sudul Transilvaniei, Brașovul și Sibiul. Nu însă 
înainte de a fi înregistrat noi şi mari oscilaţii între soluţiile trecutului, pentru 
restaurarea cărora militau braşovenii, şi cea preconizată de domnia Ţării Ro- 
mâneșşti, sub imboldul negustorimii autohtone și al propriilor ei interese. 

Noua direcţie imprimată de acţiunea lui Ștefan politicii Țării Româneşti 
în 1473 a pus capăt nu numai domniei lui Radu cel Frumos dar și politicii 
inaugurate de el față de Brașov cu câţiva ani în urmă. Înscăunat de Ştefan și 
avizat la concursul lui și al regatului ungar pentru a putea face față unei 
inevitabile reacţii turceşti, Laiotă Basarab îşi începe domnia prin mari con- 


2 „Şi iată vă dau de ştire — scria domnul braşovenilor — cum ştiţi foarte bine de când m-a 
adus Dumnezeu în ţara mea de baştină, voi n-aţi suferit de la mine nici o strâmbătate şi nu s-a 
început niciodată nici o răutate de la noi, ci s-a început tot de la voi. Căci mergeau acolo săracii 
mei şi cu avutul lor; voi le luaţi avutul şi câştigaţi voi, iar săracii mei rămâneau de pagubă şi 
nu erau slobozi cu avutul lor. De aceea am făcut și eu (tot așa) oamenilor voștri...“; I. Bogdan, 
Documente, p. 107-109. 

30 „Şi vă dau această carte, sub pecetea mea, ca să umble oamenii voştri în bună voie prin 
toată ţara domniei mele şi să cumpere orice alte mărfuri ar pofti, numai vulpi şi jderi şi râşi să 
nu cumpere, căci acestea vin la vistieria mea. Daţi-mi dar şi voi cartea voastră, sub pecetea 
orașului, ca să umble şi oamenii mei slobozi, dacă pot să poarte negoţ la voi; iar dacă nu pot, 
să fie slobozi a merge cu marfa lor în țara domnului craiului, ori unde, măcar până la Varadin“; 
ibidem. 

cesii făcute brașovenilor, adică prin revenirea la vechiul lor aşezământ pe 
care se angaja, în limbaj plastic, să-l aplice în spiritul cel mai larg; „deci ori- 
cum v-a fost așezământul de la ceilalţi domni, cu acest așezământ voi rămâ- 
nea şi domnia mea, ba gândesc să-l şi întăresc, de va da Dumnezeu; şi orice 
neguțător sau orice om al vostru să umble slobod prin toată țara domniei mele 
şi să târguiască pe unde-i va plăcea; și dacă ar purta chiar coroană de aur pe 
cap tot slobod să umble“&!. Neînţelegerile care par să fi apărut, spre sfârşitul 
domniei lui Laiotă Basarab în relaţiile acestuia cu Brașovul nu au avut timp 
să ia dimensiunile unui antagonism comercial instituționalizat. Revenit în 
domnie, cu ajutorul regatului, pentru scurtă vreme însă, Vlad Ţepeş confirmă 
vechile privilegii larg favorabile brașovenilor şi condamnă practica scalelor, 
a depozitului obligatort?. 

Formula „scalelor“, reacţie a politicii Ţării Româneşti față de refuzul Bra- 
şovului de a îngădui trecerea negustorilor români înlăuntrul Transilvaniei, 
tinde totuşi tot mai mult să se impună ca soluţie finală. Anulată în momentele 
când acțiunea politică a Ungariei permitea braşovenilor să revină la regimul 
originar spre care năzuiau, cu concursul noilor domni instalaţi cu sprijinul 
regatului ungar şi al lor înşişi, „libertatea“ largă asigurată negustorilor braşo- 
veni era din nou anulată de manifestările politicii protecționiste ale chiar ace- 
lorași domni; capabil încă să intervină, cu intermitențe, în viața politică a 
Ţării Româneşti și să aducă la conducerea ei pretendenți refugiați în Transil- 
vania, regatul ungar nu mai avea însă şi puterea de a smulge definitiv țara de 
sub autoritatea Porții otomane şi de a o readuce exclusiv în orbita sa. Au con- 
tinuat, fireşte, şi manifestările pe planul politicii comerciale ale acestei pozi- 
ţii de dublă legătură cu regatul ungar și cu Imperiul otoman. 

Tot mai frecvent apare acum funcţia de intermediar pe care negoțul și ne- 
gustorii Țării Românești tindeau să o asume între Imperiul otoman şi Tran- 
silvania: „dau de ştire domniei voastre — scria Ţepeluş braşovenilor, spre 
sfârşitul domniei sale — că mi-au venit și mi s-au plâns săracii, care sunt ne- 
guţătorii cu marfă, că după ce vă tocmiţi cu ei, voi nu le luaţi marfa cu soroc, 
ci îi ţineţi acolo şi nu le plătiți; dar săracii noștri iau marfa de la turci, şi 
aceștia le pun soroc, iar ei la soroc nu pot plăti, fiindcă nu le plătiți voi, ca să 
se plătească şi ei de turci. Astfel aceştia aduc cărți de la împăratul şi neavând 
ei de unde să plătească, îi dăm legaţi turcilor. Așa mi s-au sărăcit toți neguță- 
torii, căci voi nici nu le plătiţi, nici nu-i lăsați să vânză altor neguțători din 


81 Ibidem, p. 112-114; aproximativ doi ani mai târziu, Basarab Laiotă reconfirma privi- 
legiul „aşezământului vostru cel vechi, precum a fost şi în zilele tatălui domniei mele Dan 
voievod şi precum a fost şi pe vremea altor domni bătrâni...“ ibidem, p. 118-119. 

% V, mai sus, p. 188-189. 

Tara ungurească“ (s.n.)*?. În rândurile răvaşului domnului român se întrevăd 
limpede datele esenţiale ale raporturilor comerciale dintre Ţara Românească 
şi Braşov, tendința negustorilor munteni de a împlini funcţia de intermediar 
între comerțul pontic și sud-dunărean, acum controlat de turci, și cel al Tran- 
silvaniei şi al regatului ungar, în contextul politic favorabil creat de echilibrul 
între Ungaria şi Imperiul otoman, rolul de interpret al acestei tendinţe asumat 
de domnia Ţării Româneşti în a doua jumătate a secolului al XV-lea şi refuzul 
Brașovului de a ceda vechea sa prerogativă, de a renunţa la dreptul de depo- 
zit în raport cu Ţara Românească. 

Dar o nouă schimbare de domnie, înfăptuită cu concursul Ardealului, adu- 
ce o nouă revenire la formula libertății comerciale pentru brașoveni. Vlad 
Călugărul, scurt timp după înscăunarea sa cu sprijin ardelean, confirmă bra- 
şovenilor „vechiul așezământ ce a fost pe vremea altor domni și pe vremea 
fratelui domniei mele Radu voievod“ (referire la începutul domniei acestu- 
ia), „De aceea poruncim tuturor oamenilor mai sus zişi, că oriunde vor veni 
brașoveni cu marfă, la orice târg sau la Dunăre sau oriunde, fie ca să vânză, 
fie ca să cumpere, ei să aibă voie şi să vânză şi să cumpere și prin târguri şi 
la bălți şi la Dunăre, peşte sau orice altă marfă“5€. Dar, în cursul aceleiaşi 
domnii, forţele care se opuneau acestui regim şi-au spus din nou cuvântul. O 
primă alarmă la Braşov în legătură cu intenția domnului de a reintroduce 
punctele de desfacere obligatorii pentru braşoveni a fost dezminţită de aces- 
ta însuşi: „Iar de alta ce mi-aţi poruncit, că venind cineva la domnia voastră 
v-a spus că am fi zis noi cum că de-aci înainte mai departe de Târgşor oame- 
nii voştri n-au să meargă, să ştiţi domnia voastră că până acum noi n-am ştiut 
nimic despre aceasta, nici nu este cu învățătura noastră. Ci aşa să spuneţi 
domnia voastră tuturor oamenilor voştri, că vor umbla slobozi prin toată ţara 
noastră, ca să târguiască şi să se hrănească în bună voie, până la Dunăre“%5. 
Dar mai târziu, tonul domniei devine cominatoriut6. Când braşovenii se opun 
hotărât încercării negustorilor munteni de a trece cu mărfurile lor dincolo de 
Braşov, Vlad Călugărul îi ameninţă cu închiderea drumului în Țara Româ- 
neascăt”. Libertatea smulsă de domnul român regalității ungare care, din con- 
siderente politice a acordat negustorilor munteni dreptul de a neguţători din- 


83 Ibidem, p. 175-176. 

4 Ibidem, p. 183-184; v. şi 185-186. 

85 Ibidem, p. 188-189. 

% Ibidem, p. 193-195. 

87 Hurmuzaki, XV, I, p. 142; v. şi I. Bogdan, Documente, p. 343. 


193 


colo de emporiile săsești din sudul Transilvaniei? a fost curând anulată de 
acestea8?. 

Alternanţa tendinţelor a continuat și în anii următori; dar în cele din urmă, 
refuzul braşovenilor de a renunţa la aplicarea dreptului lor de depozit în 
raport cu muntenii a fixat şi politica Ţării Româneşti la formula centrelor de 
desfacere obligatorii pentru brașoveni. Măsura se precizează și se defini- 
tivează sub Neagoe Basarab, în a cărui politică comercială s-a desăvârșit 
reacţia negustorimii autohtone împotriva protecționismului brașovean și 
efortul domniei de a trage beneficii cât mai largi de pe urma activităţii 
negoțului. Răspunzând solicitării brașovenilor de a restaura vechea lor liber- 
tate comercială cu Ţara Românească, domnul le opune considerentele sale cu 
privire la protecţia negustorilor propriei sale ţări și le anunţă instituirea târ- 
gurilor unde aveau să-și desfacă obligatoriu marfa, cu ridicata: Târgovişte, 
Târgşor și Câmpulung. Nu fără a adăuga însă că era dispus să renunţe la apli- 
carea acestei formule dacă braşovenii s-ar fi învoit la recunoașterea reci- 
procităţii: „Dacă veţi slobozi însă domnia voastră pe neguţătorii noștri să 
cumpere și să vânză peste tot prin ţara înălțimei sale craiului, şi la Orode și 
la Cluj şi la Timişvar şi în Râşnov și în Ţara Bârsei, atunci vom slobozi şi noi 
pe oamenii domniei voastre peste tot în ţara noastră, să fie volnici și să vânză 
şi să cumpere în țara noastră“%. În aceeaşi vreme cu măsurile de limitare a 
activităţii braşovenilor în Țara Românească, domnul a îngrădit drastic activi- 
tatea negustorilor turci, afirmând asftel locul de intermediar comercial al Ță- 
rii Românești pe drumul comercial care lega Europa Centrală cu Dunărea de 
Jos şi Marea Neagră. 

Dar evoluţia evenimentelor nu a îngăduit Ţării Românești să păstreze vre- 
me îndelungată statutul acesta foarte avantajos: câteva decenii mai târziu 
echilibrul politic în Europa Centrală a fost răsturnat în favoarea Imperiului 
otoman de ofensivele victorioase ale sultanului Soliman al II-lea. Sub înveli- 
şul protector al puterii otomane negustorii turci și levantini din aria lor de 
hegemonie pătrund masiv în comerțul Țării Românești și în Transilvania. 
Apelului adresat de negustorii braşoveni şi sibieni domnului Țării Românești 
pe care-l îndemnau să se opună invaziei negustorilor levantini, acesta le răs- 

88 Şt. Meteş, Relațiile comerciale ale Țării Românești cu Ardealul, p. 94. 

% [bidem. 

% T. Bogdan, Documente și regeste privitoare la relaţiile Țării Românești cu Brașovul și Un- 
garia în secolul XV şi XVI, Bucureşti, 1902, p. 80-81; Gr. Tocilescu, 534 documente slavo-ro- 
mâne din Țara Românească şi Moldova privitoare la legăturile cu Ardealul (1346-1603), 
Bucureşti, 1931, p. 256-258 şi 261-264. 

punde prin recunoaşterea neputinței sale desăvârşite în această privinţă, ur- 
mare a situaţiei generale, drastic modificată în favoarea otomanilor: „lar pen- 
tru greci, graţiozitatea voastră i-aţi învăţat astfel, şi opriţi-i precum ştiţi, căci 
domnia mea nu vreau să-i opresc, fiindcă ţara noastră este a domnului nostru 
cinstitul împărat şi ei sunt: şi s-au învățat a se hrăni astfel, şi eu nu pot să-i 
opresc, iar grațiozitatea voastră, măcar dacă o puteţi, apoi voi opriţi-i“”!. În 
strigătul de neputinţă al voievodului Radu Paisie e cuprinsă o întreagă nouă 
realitate a istoriei comerciale a ţării, în contextul celei politice, de care nu 
poate fi despărțită: aceea a penetraţiei masive a levantinilor, sub protecţia he- 
gemoniei otomane. 


II. MOLDOVA ÎN CIRCUITUL COMERȚULUI INTERNAȚIONAL 


Geneza drumului moldovenesc. Ca şi Ţara Românească, dar cu un decalaj 
de câteva decenii, Moldova a fost integrată, în a doua jumătate a secolului al 
XIV-lea, în sistemul marilor itinerarii continentale, anume al celor care legau 
Europa Centrală şi Marea Baltică cu Dunărea de Jos şi Marea Neagră şi, prin 
intermediul lor, cu Orientul”?. 

Vreme îndelungată drumurile care mijloceau schimbul de produse între 
Apus şi lumea orientală prin spaţiul rus au ocolit Moldova. Instaurarea hege- 
moniei mongole asupra Europei răsăritene la mijocul secolului al XIII-lea şi 
politica comercială a Hoardei de Aur au dat un puternic impuls itinerariului 
comercial terestru care străbătea teritoriile ruse apusene, cu însemnatele cen- 
tre de la Vladimir, Halici şi Lwów, apropiindu-se astfel de teritoriul românesc 
de la răsărit de Carpaţi”. 

În secolul al XIII-lea, în cnezatul Halici, oraşul cu acelaşi nume a contro- 
lat o arteră însemnată a comerțului internațional care asigura legătura între 
interiorul Rusiei, îndeosebi teritoriile supuse Hoardei de Aur, şi Europa 


9! Ibidem, p. 340-341. 

% Pentru geneza şi începuturile drumului moldovenesc, v. între altele: St. Lewicki, Lem- 
bergs Stappelrecht, Lemberg, 1909, p. 82; I. Nistor, Die auswärtigen Handelsbeziehungen der 
Moldau im XIV, XV, und XVI., Jahrhundert, Gotha, 1911, p. 17-21; L. Charewiczowa, 
Handel Lwowa z Moldavja i Multanami w wiekach Srednich, în „Kwartalnik Historyczni“, 38, 
1924, 1-2, p. 37-67. P.P. Panaitescu, La route commerciale de Pologne à la Mer Noire au 
Moyen Age, Bucureşti, 1934, p. 3-8 (extras din „Revista istorică română“, III, fasc. 23). 

% Invazia tătară şi stabilirea dominației mongole în Rusia de sud a avut neîndoielnic în- 
semnate urmări pentru comerțul internaţional şi pentru itinerariile sale continentale, încă insu- 
ficient studiate, în parte din pricina materialului documentar foarte lacunar. 

Centrală”4. În secolul XIV, tot mai frecvent apare menţionat Lw6w-ul, care 
se substituie treptat orașului Halici în funcţia de centru comercial principal al 
regiunii”S. 

Ofensiva antitătară care, în decurs de aproximativ un sfert de secol, a adus 
cnezatele Halici şi Vladimir sub controlul regatului polon a avut şi vaste re- 
percusiuni comerciale. 

Regimul comerțului pe itinerariile continentale care conduceau spre sudul 
Rusiei, stabileau contactul cu Orientul şi mijloceau schimbul cu produsele 
sale, a devenit de îndată prilej de contestaţie între factorii comerciali și politici 
îndreptăţiți să spere că vor putea beneficia de pe urma modificărilor petre- 
cute, că vor participa în condiţii avantajoase la râvnitul comerţ oriental. Câţi- 
va ani abia după primul val ofensiv polono-ungar în cnezatul Halici, germe- 
nii rivalității comerciale îşi fac apariţia, prevestind viitoarele înfruntări 
pentru asigurarea legăturii cu zona comerțului oriental în Rusia, ale cărui 
centre principale erau acum așezările genoveze şi venețiene din Crimeea și 
de la gura Donului (Caffa şi Tana). În 1344, regele Ungariei imputa lui Di- 
mitrie Detko, „capitaneus Ruthenorum“ — căpetenia care timp de câţiva ani a 
controlat cnezatul Halici, sub protecţia recunoscută a lui Cazimir al Poloniei —, 
faptul că negustorii din Ungaria erau supuși la dări mai grele decât cei poloni 
în teritoriile sale şi solicita regim de egalitate vamală între negustorii celor 
două regate. În 1352, Carol al IV-lea de Luxemburg, împărat german şi rege 
al Boemiei, sub autoritatea căruia se afla şi Silezia, acorda negustorilor din 
Breslau dreptul să aplice represalii supușilor regelui Cazimir al Poloniei, în 


94 Încă înainte de invazia tătară, în 1236, la Halici e atestată o „poartă germană“, indiciu 
probabil al legăturii comerciale cu Germania pe drumul spre Kiev; H. Weczerka, Das mittel- 
alterliche und friihneuzeitliche Deutschtum im Fürstentum Moldau, München, 1960, p. 42. 

% Până la instaurarea dominaţiei polone în Halici-Volhynia, în urma expedițiilor repetate 
întreprinse de Cazimir cel Mare, cu concursul lui Ludovic de Anjou, în intervalul 1340-1366, 
Vladimirul a deţinut funcția de principal centru mijlocitor al legăturii între Europa Centrală — 
prin Breslau, Marea Baltică, Gdańsk şi Toruń — pe de o parte, şi centrele comerciale din sudul 
Rusiei, sub control tătar, pe de alta. 

% G. Fejer, Codex diplomaticus Hungariae ecclesiasticus ac civilis, IX, 1, Budae, p. 
209-210; cf. H. Paszkiewicz, Z dziejów rywalizacji polsko-wegierskej na terenie Rusi halicko- 
wlodzimierskej w XIV wieku (Trzy traktatu z lat 1350-1352). În „Kwartalnik Historyczni“, 38, 
1924, p. 283; la rândul său, Ludovic acordă oraşului „Cassa“ (Caşovia) drept de depozit în 
raport cu „omnes mercatores extranei, de regnis scilicet Russiae, Poloniae et provinciis eorun- 
dem in regnum nostrum Hungariae venientes...“; G. Fejer, Codex diplomaticus, IX, 1, p. 
210-212. Trei ani mai târziu, acelaşi Detko reînnoia privilegiul pentru negustorii din Toruń 
care urmau să-şi reia activitatea la Lwów; Momumenta Hungariae Historica, Acta Extera, Bu- 
dapest, 1877, Ed. G. Wenzel, II, p. 259. Pentru legătura deschisă, în aceeaşi vreme, între Toruń 
şi Ungaria, prin Sandomir, probabil identică cu „via nova“ de la Toruń la Lemberg, v. Fr. 
Gruns — H. Weczerka, Hansische Handelsstrassen, |, Köln-Graz, 1967, p. 646. 

cazul în care acesta le-ar fi blocat trecerea spre Polonia, Rusia sau Prusia”. 
Cazimir însă afirma categoric în 1354 şi în 1355 „că el a cucerit țara Rusiei 
cu propriii săi oameni şi că aceea trebuie să fie deschisă numai oamenilor şi 
negustorilor săi“%. În 1356, în cadrul efortului său de a consolida poziţiile 
comerciale câștigate, el înzestrează cu largi privilegii oraşul Lw6w%, făcând 
în același timp însă sub presiunea intereselor contrarii coalizate, şi însemnate 
concesii negustorilor străini care urmăreau să obțină libertatea de a trece din- 
colo de centrul comercial rus, pentru a ajunge în orașele italiene nord-pon- 
tice!%. Oscilaţiile impuse de conjunctura politică schimbătoare și de forța 
concurenţilor comerciali nu au putut anihila tendința Lw6w-ului de a-și asi- 
gura monopolul legăturii comerciale terestre cu centrele comerțului italian 
din sudul Rusiei, prin Podolia, pe itinerariul care e numit în izvoarele vremii 
„drumul tătărăsc“ („via tartarica“). 

Uniunea personală polono-ungară înfăptuită sub Ludovic de Anjou după 
moartea lui Cazimir al Poloniei a creat o condiţie favorabilă afirmării intere- 
selor comerciale ale Ungariei în cnezatul Halici. În două rânduri, Ludovic 
asigură negustorilor din Ungaria facilități comerciale în Rusia haliciană: în 
1372, când le acordă, în egală măsură cu negustorii poloni, trecere liberă „ad 
civitatem nostram Lemburgensem, ac ad alias partes quaslibet et provincias 
terrae nostrae Rusiae pro mercibus seu rebus mercimonialibus cuiuscunque 
generis, speciei, coloris seu materiei ac precii existant, emendis seu compa- 
randis pariter ac commutandis...“101. („la cetatea noastră Lemberg şi în ori- 


97 G. Korn, Breslauer Urkundenbuch, Breslau, 1870, p. 184; pentru un proiect de ocolire 
a Poloniei, prin Lituania, cu concursul Ordinului teutonic, v. H. Wendt, Schlesien und der 
Orient. Ein geschichilicher Rückblick, Breslau, 1916, p. 20. Împotriva acestui proiect, care 
pare a fi devenit realitate sau care, cel puţin, era pe punctul de a fi pus în aplicare, Cazimir a 
protestat pe lângă papa Inocenţiu al VI-lea, care la rândul său l-a dojenit pe maestrul Ordinului 
teutonic, expunându-i pagubele pe care avea să le sufere regatul polon de pe urma noului drum 
şi câştigul pe care aveau să-l realizeze lituanienii păgâni; A. Theiner, Vetera monumenta 
Poloniae et Lithuaniae, |, 1217-1409, Roma, 1860, p. 577-578. 

% G, Kom, Breslauer Urkundenbuch, p. 170-172. 

9 Akta grodzkie i ziemskie z czasów Rzeczypospolitej Polskiej, III, Lwów, 1872, p. 13-18; 
cf. I. Nistor, Die auswärtigen Handelsbeziehungen, p. 3. Pentru împrejurările care au precedat 
această evoluție, v. M. Malowist, Les routes du commerce et les marchandises du Levant dans 
la vie de la Pologne au Bas Moyen Age et au début de l’époque moderne, în vol. Mediterraneo 
e Oceano Indiano, Firenze, 1970, p. 160-163. 

100 H, Weczerka, op. cit., p. 44; o infiltrare ceva mai târzie a unei case comerciale din 
Niimberg până la Tana, pe drumul Lwów-ului, semnalată de W. Stromer voh Reichenbach, 
König Siegmunds Gesandte in den Orient, în Festschrift für Hermann Heimpel, II, Göttingen, 
1972, p. 604. 

101 Monumenta Hungariae Historica, Acta Extera, III, Ed. G. Wenzel, Budapest, 1876, p. 
30-31. 

care alte părţi și provincii ale ţării noastre a Rusiei, spre a cumpăra precum 
şi spre a schimba mărfuri sau lucruri de negustorie de orice fel, speţă, culoa- 
re, materie sau preţ ar fi...*); a doua oară în 1380, așadar după alipirea la Un- 
garia a „regatului rus“ — cnezatul Halici —, când reinstituie dreptul de depozit 
la Lwów, dar cu libertate pentru negustorii din Polonia şi Ungaria de a trece 
mai departe „ad Tarthariam et ad quasvis Thartariae partes“ mărfurile care nu 
vor fi fost vândute după expunerea lor, timp de 14 zile, în centrul comercial 
rus!2. Realizarea uniunii personale nu reuşise așadar să suprime rivalitatea 
ungaro-polonă pentru dominarea Ruteniei şi pentru accesul la drumul comer- 
cial care lega, prin câmpiile din sudul Rusiei, Lwów-ul cu centrele comer- 
ciale italiene; desprinzând cnezatul Halici de Polonia şi alipindu-l la Ungaria, 
Ludovic de Anjou încercase să asigure durabil legătura negustorilor din teri- 
toriile dependente de regatul ungar cu aceste centre. Câţiva ani după moartea 
lui Ludovic, modificarea rapidă a situaţiei politice avea să deplaseze centrul 
de greutate al rivalităţii polono-ungare, cu un însemnat conținut comercial, 
din Rusia apuseană în Moldova. 

În prima etapă cunoscută a existenţei ei istorice, Moldova apare ca un 
voievodat, o marcă așezată la poalele Carpaţilor răsăriteni, între Transilvania 
şi statul halician. Dezvoltat desigur în jurul centrului urban de la Baia („civi- 
tas Moldaviensis“) pe valea Moldovei, de unde şi-a tras și numele, voievoda- 
tul care apare pentru prima oară sub numele său într-un act emis de Ludovic 
de Anjou („terra nostra moldavana“”), începe să se manifeste încă din a doua 
jumătate a secolului al XIII-lea, când un izvor narativ îl surprinde în conflict 
cu „bructenii“, probabil ruşii cnezatului halician. Teritoriul său era stăbătut 
de un drum care asigura, neîndoielnic încă din secolul al XIII-lea, legătura 
între aşezările transilvane de la Rodna şi Bistriţa și Halici, prin intermediul 
căruia se stabilea contactul cu emporiile din sudul Rusiei!%5. 

Câţiva ani după moartea lui Ludovic al Ungariei (1382), când criza dinas- 
tică a precipitat dezagregarea sistemului de state clientelare ţinute sub domi- 
nația sa de mâna de fier a regelui angevin, Polonia, asociată cu Lituania, în 
cadrul unei uniuni destinate să devină pentru mai bine de două secole princi- 
pala forță politică a Europei răsăritene, recâștigă, definitiv, cnezatul Halici 
(1387). Adaptându-se mișcării, Moldova se aliază cu noua putere, asociere 
manifestată prin omagiul lui Petru Mușat către Vladislav Jagiello (1387). 


12 Akta grodzkie i ziemskie z czásów Rzeczypospolitej Polskiej, III, p. 61-62. 

103 Cu prilejul reorganizării în 1412 a vămii de la Rodna, pentru negoțul cu Moldova, sunt 
invocate mărturii cu privire la chipul în care funcționase această vamă „tempore ab antiquo, 
ante predictum quondam Procopium ac suos successores“; Hurmuzaki, XV, I, p. 7. 

În aceeași vreme, Moldova atinge țărmul Mării Negre (între 1386, când 
sigur Cetatea Albă nu mai era controlată de tătari, și 1392, când Roman I se 
intitulează „domn de la munte până la mare“)!%. Alianţa moldo-polonă şi 
întregirea teritorială a Moldovei spre gurile Dunării şi spre mare, procese larg 
sincronice, au avut însemnate consecinţe de ordin comercial, dacă nu chiar 
au fost determinate de considerente comerciale. Fapt semnificativ, tot acum, 
adică în 1386, e atestat cel dintâi contact politic între Moldova, în plină afir- 
mare, şi centrul sistemului genovez pontic, Caffa. 

În 1386, o solie a gehovezilor din Caffa s-a înfățișat la curtea domnului 
Moldovei, Petru I, pentru consultări legate de războiul atunci încă în curs de 
desfăşurare cu tătarii!%5. Informaţia, deși foarte laconică, pare să revele o ac- 
ţiune coordonată împotriva tătarilor şi e indiciul probabil al desfășurărilor 
militare care au pus capăt dominaţiei tătare în sudul Moldovei. Dar legătura 
moldo-genoveză pe care o surprindem întâmplător în 1386 a avut probabil ţe- 
luri mai largi decât cooperarea politică şi militară împotriva tătarilor, ea s-a 
aflat la originea unui nou itinerariu comercial, a unei noi legături, prin Mol- 
dova, între Lwów şi drumurile al căror trafic îl colecta, pe de o parte, şi Caffa 
genoveză, pe de altă parte!%. 

Destrămarea Hoardei de Aur în a doua jumătate a secolului XIV, după dis- 
pariţia hanilor Djanibeg şi Berdibeg, fărâmițarea hanatului şi convulsiunile 
prelungite cărora le-a dat naştere, conflictul de lungă durată între genovezii 
din Crimeea și tătari, de la care au preluat direct controlul asupra țărmului 
nordic şi vestic al Mării Negre!0, au periclitat circulaţia pe drumul tătăresc 
şi au pus acut problema alternativei la acest drum. În anii 1386-1392, condi- 
ţia geopolitică favorabilă deschiderii unei noi legături între Lwów şi Caffa a 
fost creată prin reintrarea cnezatului de Halici sub dominaţia polonă, prin sta- 
bilirea raportului de suzeranitate-vasalitate între Polonia şi Moldova, prin in- 
tegrarea în Moldova a teritoriului limitrof Mării Negre, „parathalasia“ cu 
centrul la Cetatea Albă și prin instituirea legăturii cu genovezii din Caffa. Ex- 
ploatarea comercială a acestui cadru politic prielnic nu a întârziat; încă din 
primii ani ai secolului al XV-lea, drumul moldovenesc apare, în primele iz- 


104 M. Costăchescu, Documentele moldovenești înainte de Ștefan cel Mare, |, laşi, 1931, 
p. 7-8. 

105 $, Papacostea, La inceputurile statului moldovenesc. Consideraţii pe marginea unui 
izvor necunoscut, în „Studii şi materiale de istorie medie“, VI (1973), p. 45. 

1% Documentaţia disponibilă nu ne îngăduie să stabilim cu certitudine dacă încercarea 
făcută în aceşti ani a avut rezultate imediate, cum pare totuşi probabil, sau dacă funcționarea 
efectivă şi masivă a drumului moldovenesc nu a început decât în primii ani ai secolului XV, 
de când datează şi primul privilegiu cunoscut al domnului Moldovei pentru lioveni. 

107 S. Papacostea, „Quod non iretur ad Tanam“, p. 209-217. 

voare care îl atestă, ca foarte atrăgător, de vreme ce, aidoma celui tătăresc, a 
iscat rivalitatea între negustorii din Cracovia şi Lemberg pentru dreptul de a-l 
folosi!08. De acum înainte, drumul moldovenesc e tot mai mult frecventat, în 
vreme ce drumul tătărăsc, fără a fi cu desăvârşire abandonat, pierde simţitor 
din însemnătate. Moldova ţinea acum sub controlul ei segmentul final al iti- 
nerariului continental care mijlocea schimbul de produse între bazinul pon- 
tic, regiunea Mării Baltice şi o parte însemnată a Europei Centrale. 

Cucerirea Rusiei haliciene de către Polonia și întregirea în sud a voievo- 
datului Moldovei au avut însemnate urmări pentru regatul ungar, care a pier- 
dut două legături cu comerțul oriental: cea prin Lwów şi cea prin teritoriile 
lui „Demetrius princeps tartarorum“, intrate acum sub stăpânirea Moldovei. 
Singurul itinerar accesibil spre Marea Neagră care îi rămăsese era drumul 
Brăilei; de unde însemnătatea legăturii comerciale a orașului Braşov cu Țara 
Românească. Instaurarea controlului Moldovei și la gurile Dunării, prin Chi- 
lia, capacitatea pe care o dobândise astfel de a opri tranzitul de mărfuri în 
amontele fluviului, constituia o primejdie serioasă pentru singura arteră co- 
mercială a regatului ungar în direcția Mării Negre. Necesitatea de a menţine 
fluxul continuu prin această arteră a dat naştere problemei Chiliei în politica 
regatului ungar ca şi a Țării Românești în secolul XV. 

Datele fundamentale ale comerţului și, implicit, ale politicii comerciale a 
Moldovei în sec. XIV-XV -— ca și cele ale Ţării Românești, dar mai complexe 
decât ale acesteia — au rezultat din situația geopolitică a ţării, care s-a mani- 
festat prin: legătura feudo-vasalică cu Polonia și predominarea intereselor iti- 
nerariului comercial între Lwów şi Marea Neagră, pe de o parte; presiunea 
permanentă a Ungariei pentru a-şi asigura, prin Chilia, drumul libes spre Ma- 
rea Neagră şi, când era posibil, şi piaţa de desfacere în Moldova, pe de altă 
parte. 

Statutul drumului moldovenesc. În temeiul privilegiilor comerciale obți- 
nute de la domnii Moldovei, dintre care cel dintâi cunoscut este cel emis de 
Alexandru cel Bun (1408), regatul polon și teritoriile dependente de el îşi 
asigurau legătura liberă cu bazinul pontic prin intermediul oraşului Lwów, 
care a reușit în cele din urmă să-și consolideze monopolul funcţiei de inter- 
mediar atât pe drumul tătărăsc, cât şi pe cel moldovenesc, îndeosebi împotri- 
va principalului său concurent la exercițiul acestei funcţii, Cracovia!%. Polo- 
nia îşi deschidea astfel un nou itinerar — mult mai convenabil, pentru că 
ocolea vămile tătăreşti, şi mai sigur, mai la adăpost de vicisitudinile politice 


108 P, P. Panaitescu, La route commerciale, p. 5-8. 
109 Jbidem. 

din lumea tătară — înspre Marea Neagră și spre centrele vitale ale comerțului 
pontic. În desfăşurarea schimbului cu lumea orientală pe această cale, Lwow-ul 
îndeplinea față de regatul polon funcţia pe care Braşovul o dobândise în sis- 
temul de relaţii comerciale internaţionale ale regatului ungar. 

Ca şi braşovenii în Ţara Românească, liovenii își desfăşurau negoțul prin 
şi în Moldova în temeiul unor privilegii acordate de domnii țării. Aceste pri- 
vilegii care reglementau legăturile între un oraș şi o ţară acopereau un raport 
de inegalitate, în primul rând pentru că acordau liovenilor trecere liberă prin 
Moldova înspre diverse teritorii străine, îndeosebi spre principalele emporii 
pontice, în vreme ce negoţul locuitorilor din Moldova se lovea, în Polonia, 
de regimul depozitului obligator de care beneficia Lwów-ul. Așadar în virtu- 
tea privilegiilor acordate liovenilor de domnii ţării, Moldova era lipsită de 
câştigurile foarte însemnate pe care i le-ar fi dat funcţia de intermediar exclu- 
siv al schimburilor realizate pe drumul care îi străbătea teritoriul. Dezvoltat 
în umbra raportului politic de suzeranitate-vasalitate cu Polonia şi compo- 
nentă însemnată a acestui raport, statutul comercial al drumului moldovenesc 
fixat de privilegiile domnilor Moldovei pentru lioveni s-a menţinut atât timp 
cât şi raportul care îl generase. 

Similitudinea însemnată constatată între regimul comerțului brașovean în 
Ţara Românească şi al celui liovean în Moldova nu exclude însă și deosebiri 
sensibile între unul şi celălalt; confruntarea privilegiilor braşovenilor și lio- 
venilor dă în vileag condiţiile vamale și comerciale net mai favorabile pen- 
tru ţara lor fixate de domnii Moldovei liovenilor în raport cu cele convenite 
de domnii Țării Româneşti în negocierile lor cu brașovenii. 

Deosebirea principală, determinantă, a derivat din faptul că Lwów-ul şi 
forţa politică pe care se sprijinea nu şi-au întemeiat, ca Braşovul, privilegiul 
pe o dominație anterioară sau pe revendicarea unei asemenea dominaţii, cu 
pretenții de libertate vamală totală în comerțul cu Marea Neagră. În vreme ce 
privilegiul care acoperea activitatea braşovenilor a rezultat din compromisul 
încheiat între regatul ungar și Ţara Românească, în rivalitate pentru controlul 
culoarului teritorial care lega Braşovul cu gurile Dunării, privilegiul liove- 
nilor a fost negociat între Țara Moldovei, întregită sub raport teritorial prin 
includerea „parathalasiei“, şi Polonia, reintrată de curând în stăpânirea cne- 
zatelor ruse apusene și căreia îi lipsea și putinţa și voinţa de a-şi extinde 
direct dominaţia la Dunărea de Jos. Când, în câteva rânduri, în izvoarele vre- 
mii, răzbat proiecte polone de instaurare a unei dominaţii directe la Cetatea 
Albă, ca în 1412110 și 1450!!!, ele nu sunt decât reflexul unor proiecte sau 


110 Hurmuzaki, I, 2, p. 485- 486. 
11 N. Iorga, Studii istorice asupra Chiliei şi Cetății Albe, Bucureşti, 1900, p. 104. 

acţiuni ale regatului ungar pentru a intra în posesia Chiliei şi al necesităţii de 
a-şi asigura, în cadrul situaţiei create de revendicările Ungariei, comunicarea 
liberă cu Marea Neagră. Acest context politic diferit e la originea însem- 
natelor deosebiri calitative între cele două serii de privilegii. 

Deosebirea s-a manifestat în primul rând în gradul superior de exploatare 
vamală de către domnii Moldovei a drumului pe care îl controlau. 

Sistemul vamal al Moldovei era organizat, ca şi cel al Țării Românești, pe 
corelaţia dintre o vamă centrală, principală, şi vămile secundare, de trecere, 
aşezate pe diversele itinerarii străbătute de lioveni spre Marea Neagră, Cri- 
meea, Ţara Românească şi Transilvania. Vama centrală s-a menţinut constant 
la Suceava şi la nivelul iniţial, în cursul sec. al XV-lea, spre deosebire de Țara 
Românească, unde vama centrală de la Câmpulung a fost desfiinţată sub pre- 
siunea brașovenilor. Taxa vamală de la Suceava, vamă principală („golovnoe 
mâto“), era percepută pe circulaţia mărfurilor în ambele sensuri. Postavul, 
principala marfă adusă de lioveni, era taxat la vama din Suceava la valoare, 
3 groși de grivnă, iar marfa tătărească (piper, diverse spițerii, mătase şi alte 
ţesături), principalul obiect al importului de produse orientale prin Moldova, 
suporta o taxare valorică identică; vama de 3 groși de grivnă era suportată de 
mărfurile care soseau la Suceava, fie că erau desfăcute sau achiziționate aici, 
fie că erau transportate mai departe sau cumpărate din centre comerciale mai 
îndepărtate. 

Al doilea obiect de seamă al comerțului liovean erau animalele, blănurile 
şi pieile, exportate spre „ţinuturile tătăreşti“ din Polonia, uneori chiar din 
Moldova, sau îndrumate spre Polonia. Vitele cornute îndrumate spre ţinu- 
turile tătărești erau taxate la Suceava 4 groși una, iar suta de oi cu 60 de groși. 
Animalele, pieile şi blănurile trecute la înapoiere prin vama Sucevei erau 
diferit taxate, dar în toate cazurile suportau vămi superioare celor percepute 
în alte târguri. Un şir de mărfuri specificate (piperul), sau nu, erau vămuite la 
greutate (la „cântar“*). 

Spre deosebire de braşoveni în Ţara Românească, fie integral scutiți de 
unele vămi interne, fie parţial degrevaţi de acestea, liovenii aveau de făcut 
față în Moldova efectiv exigenţelor vamale în toate centrele urbane prin care 
treceau și unde funcționau vămi. În virtutea raportului instituit între vama 
principală şi vămile de trecere, cele din urmă percepeau o parte fixă din cuan- 
tumul impus la Suceava. Departe de a fi simbolică, taxa vamală percepută la 
vămile secundare, de trecere, reprezenta între o pătrime şi jumătate din vama 
Sucevei: la postav, la Suceava se percepeau 3 groși de grivnă în vreme ce în 
celelalte târguri cu vamă 2 groși sau, în trecere spre Transilvania, la Baia, 
Moldoviţa, Bacău, Trotuș, un groş şi jumătate de grivnă: la „marfa tătărască“ 

se percepeau 3 groși de grivnă la Suceava şi 2 groşi în celelalte târguri (în 
cazul unor produse orientale — piper — sau autohtone — lâna —, aduse din Țara 
Românească, se percepeau taxa de jumătate rublă de argint de 12 cântare, la 
Bacău, şi de o rublă de argint la Suceava), la animale și piei se percepeau 
diferențiat vămi, după cum luau drumul Lw6w-ului, mai uşoare, sau erau în- 
drumate spre ţinuturile tătărești, în care caz erau mai apăsătoare (deosebirea 
se menține însă între cuantumul vămii Sucevei și cel al celorlalte vămi); pen- 
tru peștele adus de la Brăila se percepea la Bacău sau Bârlad 1/2 groş de 
grivnă, iar la Suceava 3 groși de grivnă, şi apoi la ieşire, la Siret din nou 1,1/2 
groşi şi la Cernăuţi vama pe car, ceara importată din Ţara Românească și 
Transilvania era vămuită la fel la Bacău, la Suceava şi la Siret, adică un groș 
de piatră; „lucrurile mărunte “, produse din postav, metalurgie etc., suportau 
câte 3 groși de grivnă la intrarea în ţară, la Siret, iar la ieşire, jumătate din cât 
erau vămuite la Suceava!!2. 

Organizarea vamală a Moldovei astfel cum reiese din privilegiul acordat 
liovenilor de Alexandru cel Bun — confirmat în termeni identici sau cu modi- 
ficări neesenţiale de succesorii săi, inclusiv Ştefan cel Mare — şi din alte acte, 
dă la iveală un sistem vamal puternic centralizat — chiar dacă a rezultat din 
înglobarea unor structuri vamale diferite!!? — sistem în centrul căruia se afla 
vama principală de la Suceava. 

Funcţia centrală a vămii din oraşul de reşedinţă a domniei rezultă din 
convergenţa deliberată, aici, a tuturor drumurilor comerciale însemnate care 
străbăteau teritoriul Moldovei: acelea care veneau din Polonia, prin Cernăuţi 
şi Siret, sau prin Hotin şi Dorohoi, acela care se îndrepta către ţinutul tătă- 
resc, cu cele două direcţii principale, Cetatea Albă şi Crimeea, prin Tighina; 
acela care făcea legătura cu Transilvania — cea de nord-est prin Baia şi Mol- 
doviţa, cea sud-estică, prin Bacău și Trotuș; acela, în sfârşit, care trecea spre 
Țara Românească, prin Bârlad sau Bacău. Această convergenţă a făcut din 
Suceava punctul de trecere obligator pentru toate sau cele mai multe și valo- 
roase mărfuri comercializate în Moldova sau tranzitate prin teritoriul ei. Ca 
în general în comerțul internaţional medieval, organizat pe raportul între un 
centru comercial predominant — care concentra activitatea comercială a unei 
arii întinse sau era asociat la exploatarea vamală a acestei activități şi era 
principalul ei beneficiar —, Suceava a asumat funcţia de loc de întâlnire și de 
„vamă principală“, obligatorie, pentru ansamblul relaţiilor comerţului inter- 
național în Moldova. 

112 M. Costăchescu, Documentele moldovenești înainte de Ștefan cel Mare, II, laşi, 1932, 
p. 630-637. 

113 N. Iorga, Istoria comerțului românesc, |, p. 83-87. 

Această funcţie principală rezultă şi din elementele sau rudimentele de 
drept de depozit şi de etapă pe care le dau la iveală privilegiile domnilor Mol- 
dovei pentru lioveni. Vama Sucevei, spre deosebire de celelalte vămi din 
Moldova, avea caracter de vamă a unui centru de desfacere obligator al măr- 
furilor, de „descărcare“ a acestora (isklad); de aceea, la Suceava erau vămuite 
mărfurile chiar când, pentru aceeași marfă, erau percepute vămi la locul de 
achiziţie, în alte târguri: „iar când vor cumpăra marfă tătărască, în Suceava, 
pentru mătasă, piper, camhă, tebenci, vin grecesc, de grivnă, în Suceava, câte 
trei groși. Iar când vor cumpăra marfă tătărască în alte târguri ale noastre, vor 
da acolo unde cumpără, de grivnă doi groși, iar la vama principală, în Sucea- 
va, de grivnă trei groși, şi apoi vor putea să o vândă cui le va plăcea!!4. Dar 
sfera de aplicaţie a depozitului sucevean era foarte îngustă, urmare a regimu- 
lui statuat pentru lioveni prin privilegii; totuși, din marfa descărcată și vămui- 
tă la Suceava, cel puţin o parte, postavul bucăţi — aşadar nu baloturile — urma 
să fie vândut pe loc, redistribuirea acestuia înlăuntrul Moldovei fiind rezerva- 
tă negustorilor localnici: „bucăţile de postav le vor vinde la descărcare, în Su- 
ceava, iar în alte târguri nu au voie să le vândă“!!5. 

Poziţia privilegiată a Lw6w-ului în comerțul intern şi de tranzit al Moldo- 
vei nu a exclus activitatea comercială a transilvănenilor în cel de al doilea 
principat românesc; dar regimul comercial al acestora a fost larg dependent 
de marile fluctuații ale raporturilor politice între regatul ungar şi Moldova. 

După dispariţia lui Ludovic de Anjou, Braşovul a pierdut legătura directă 
cu Marea Neagră prin teritoriile sudice ale Moldovei!16 şi a fost amenințat 
să-şi vadă întreruptă şi legătura prin Țara Românească. Cum primejdia s-a 
concretizat în câteva rânduri, cum Moldova, în cooperare cu Polonia a oprit 
la Chilia navigația în interior, asigurarea libertăţii de circulaţie la gurile Du- 
nării a devenit o chestiune vitală pentru comerţul pontic al Ungariei. E ceea 
ce a conferit probleme? Chiliei un loc de frunte, hotărâtor, în raporturile din- 
tre statele beneficiare ale celor două mari drumuri continentale care legau 
Europa Centrală cu bazinul pontic: Ungaria și Ţara Românească prin drumul 
Brăilei, Polonia şi Moldova, prin drumul moldovenesc. 

În secolul al XV-lea, Chilia apare aşadar ca măr al discordiei între marii 
beneficiari ai celor două drumuri continentale spre Marea Neagră. Amenințat 
să piardă legătura cu Marea Neagră, regatul ungar a desfăşurat o acţiune per- 
severentă pentru a o menţine în funcţie şi efortul său în această direcţie, punct 
cardinal al politicii lui Sigismund de Luxemburg şi Iancu de Hunedoara, a 


114 M. Costăchescu, Documentele moldovenești, II, p. 630, 633. 


115 Ibidem, p. 631, 634. 
116 V, mai sus, nota 31. 

asigurat succesul acestui obiectiv. Dacă țelul imediat al campaniei lui Sigis- 
mund din 1395 în Moldova, pentru „recuperarea ţării“, nu e mărturisit în iz- 
voare, obiectivele politicii regale la răsărit de Carpaţi apar limpede în deceni- 
ile următoare. În 1411, în cursul negocierilor cu Polonia, care angajau un vast 
câmp de probleme, Sigismund a făcut din reglementarea problemei Chiliei o 
condiţie esenţială a reconcilierii, amenințând că, altminteri, portul dunărean 
va deveni „scânteia declanșatoare a războiului!!7. Acordul polono-ungar din 
1412, cel dintâi statut cunoscut al Chiliei în raporturile internaționale, a fost 
însoţit de cea dintâi reglementare, din care ne-au parvenit elemente, a relaţi- 
ilor comerciale între Transilvania și Moldova!!8. 

Și în Moldova, ca şi în Ţara Românească, țelul principal al politicii co- 
merciale a regatului ungar a fost acela de a asigura condiţiile cele mai bune 
cu putinţă activităţii braşovenilor, de a le înlesni legătura cu centrele comer- 
tului pontic, accesul la produsele orientale vehiculate pe drumul moldove- 
nesc şi, în sfârșit, la schimbul între produsele proprii și cele ale localnicilor. 
Privilegiat prin excelenţă în comerțul cu Moldova, dintre orașele transilvane, 
a fost așadar Brașovul, în răstimpurile când contacul politic a impus acest 
statut de privilegiu, care nu făcea decât să prelungească, în forme noi, dimi- 
nuate în diverse grade, vechea libertate de trecere a braşovenilor spre terito- 
riile de la gurile Dunării și ţărmul Mării Neagre în secolul al XIV-lea. 

Cel dintâi privilegiu al cancelariei Moldovei în favoarea braşovenilor e 
din vremea lui Alexandru cel Bun; actul însuși, emis, ca şi cel paralel al lui 
Mircea din 1413, nu mult timp după înţelegerea ungaro-polonă de la Lublau 
şi în legătură nemijlocită cu aceasta, nu s-a păstrat; în schimb, referirile la 
acest act cu prilejul reînnoirilor sale de către succesorii lui Alexandru cel Bun 
în domnie sunt explicite și îi atribuie, toate, incontestabil, paternitatea celui 
dintâi privilegiu comercial emis de domnul Moldovei în favoarea braşoveni- 
lor!!9. Clauzele privilegiului pot fi reconstituite, aproximativ, din conţinutul 


117 FI. Constantiniu şi $. Papacostea, Tratatul de la Lublau (15 martie 1412) şi situaţia in- 
ternațională a Moldovei la începutul veacului al XV-lea, în „Studii“, XVII, 1964, 5, p. 1135. 

118 Ş. Papacostea, Kilia et la politique orientale de Sigismond de Luxembourg, în „Revue 
roumaine d'Histoire“, XV, 1976, 3, p. 425- 426. 

119 Fiul lui Alexandru, Ştefan, reînnoieşte în 1435, privilegiul braşovenilor, „precum au 
avut de la răpostaul nostru părinte“, M. Costăchescu, Documentele moldovenești, II, p. 
676-677. Tot el, în 1444, reconfirmă privilegiul, „in eadem libertate et paciencia sicut habuis- 
tis in tempore patris nostri, Wayvode Sandri“; ibidem, p. 724, 732, 740-741, 742-746, 
752-753, 759-761, 771-772; DRH, D, I, 313, 374, 393, 401-402, 407-409, 412-413, 
427-429. Ştefan cel Mare când confirmă, la rândul său, privilegiul braşovenilor, atribuie ini- 
ţiativa primă bunicului său Alexandru; I. Bogdan, Documentele lui Ștefan cel Mare, II, 
Bucureşti, 1913, p. 261-265. 

reînnoirilor sale din cursul secolului XV, deşi nu e sigur că ele au rămas iden- 
tice de-a lungul anilor. 

Principalul câștig rezultat pentru braşoveni din regimul privilegiului era 
libertatea de a circula şi de a face comerț în Moldova. Textele privilegiilor, 
sau măcar unele dintre ele, confirmă brașovenilor acest drept, în diferite for- 
mulări: „să meargă cu marfa lor în bună voie în țara nostră...“, stabileşte, des- 
tul de vag, actul lui Ştefan voievod din 26 mai 1435120; „pentru aceasta — se 
adresa Roman voievod în 1447 braşovenilor, anunţându-le înscăunarea sa —, 
văzând această carte, voi veniţi la noi şi în ţara noastră cu toate mărfurile şi 
poverile voastre, netemându-vă de nici o pagubă, căci ţara noastră vă este 
deschisă, şi nu veţi avea de la noi nici o strâmbătate, ci vă vom ţinea în ace- 
laşi drept şi obiceiuri, cum le-aţi avut pe vremea sfânt răposatului părintelui 
nostru, Alexandru voievod“!2!; „ca să le fie lor tuturor slobod şi cu bună voie 
a veni în ţara noastră, cu marfa lor şi să umble în ţara noastră, vânzând şi 
cumpărând marfă pretutindeni, prin ţara noastră, prin târguri, câtă le va tre- 
bui“, consemna privilegiul lui Petru voievod din 11 septembrie 144812. 

Libertatea aceasta nu era însă nelimitată. Primele privilegii pentru braşo- 
veni nu se referă decât la activitatea lor înlãuntrul ţării, nu la tranzitul spre 
alte țări. Că în această primă etapă, braşovenilor nu le era îngăduit tranzitul 
mărfurilor lor prin Moldova, o afirmă explicit un alt act domnesc aproape 
concomitent (29 aprilie 1437), de la Ilie voievod care, după ce înșiră privile- 
giile recunoscute braşovenilor adaugă: „şi asemenea, când vin cu marfă, ei 
să-şi descarce marfa lor în țara mea“!?, 

Abia la mijlocul secolului al XV-lea, mai exact din 1449, e înscris în pri- 
vilegii dreptul negustorilor braşoveni de a merge „peste mare“. Apariţia, la o 
dată târzie, a clauzei cu privire la negoțul braşovenilor în bazinul pontic, prin 
Moldova, exprimă aşadar o situație nouă. Ea a fost urmarea instalării unei 
garnizoane ungare la Chilia, din ordinul lui Iancu de Hunedoara; controlul 
direct al Chiliei de către regat a influenţat neîndoielnic favorabil comerțul 
pontic al braşovenilor și a lipsit Moldova de o însemnată poziţie comercială. 
Aşadar, în ciuda concesiilor pe care i le-a impus acordul de la Lublau, Mol- 
dova şi-a rezervat, până la mijlocul secolului XV, beneficiile funcţiei de mijlo- 
citor al comerțului cu produse orientale în Transilvania prin teritoriul ei!?5. 


120 M, Costăchescu, Documentele moldovenești, II, p. 676-677. 

121 [bidem, p. 731-732. 

122 Tbidem, p. 740-742. 

123 Ibidem, p. 710-711. 

124 [bidem, p. 742-745; v. şi 759-761. 

125 Mai mult încă, în momentele de criză acută a raporturilor sale cu Ungaria, Moldova 
bloca, în înțelegere cu Polonia, trecerea vaselor spre Chilia, în amontele Dunării, cum s-a 

Chiar și înlăuntrul Moldovei, regimul negoțului brașovean a suferit vari- 
aţii în funcţie de raporturile politice dintre cei doi parteneri. Libertatea de 
negoț era desigur foarte largă dar apar în privilegiile domneşti şi unele îngră- 
diri, manifestare a tendinței de a asigura o funcţie şi negustorilor localnici. 
Astfel, Ștefan, fiul lui Alexandru, recunoaşte în 1437 braşovenilor dreptul 
„să-şi vîndă marfa lor în toată ţara noastră, numai cu cotul să nu vândă“!26, 
ceea ce însemna că vânzarea cu amănuntul era rezervată autohtonilor, frag- 
ment salvat dintr-un drept de depozit general abandonat. În 1449, deşi la 
această dată presiunea regatului ungar era la culme, domnia încă rezerva lo- 
calnicilor desfacerea cu amănuntul a postavului: „însă pânza şi boboul să le 
vândă cu cotul, iar postavul să-l vândă cu bucata, cu cine vor neguța“127. 

Varietatea sistemelor de vămuire înglobate în sistemul vamal al Moldovei 
face dificilă, dacă nu chiar imposibilă, compararea taxelor vamale la care 
erau supuși liovenii şi braşovenii!28. 

Comerţul Bistriţei cu Moldova nu a fost supus, până în secolul XVI, 
regimului depozitului obligatoriu, probabil pentru că cel de al treilea centru 
comercial săsesc din Transilvania nu era sediul unui trafic intens în schim- 
burile între Apus şi Răsărit; comerțul între Bistriţa şi Moldova s-a desfăşurat 
potrivit tarifului vamal stabilit de Stibor de Stiboricze, voievodul Transilva- 
niei, şi celui fixat de Alexandru cel Bun, acesta din urmă pierdut!?. 

O ştire de primă însemnătate ne-a parvenit cu privire la politica lui 
Alexandru cel Bun față de negoțul tătar. Scrisoarea din 14 martie 1428 a ha- 
nului Hoardei de Aur, Ulug Muhamed, către sultanul Murad II, atestă oprirea 
de către domnul Moldovei a circulaţiei negustorilor tătari prin țara sa spre 
ţinuturile turcești: „Deşi v-am fi trimis oameni, nu i-am fi putut pune pe dru- 
muri, căci românii (Ulak) ziceau că nu pot trece [...]. Așa stând lucrurile 


întâmplat în 1429 din ordinul lui Alexandru cel Bun; din 1438 s-a păstrat un proiect polon de 
deviere spre Polonia şi Boemia a produselor importate din Orient prin Chilia; v. $. Papacostea, 
Kilia et la politique orientale de Sigismond de Luxembourg, p. 432. Aceste acţiuni şi proiecte 
constituiau o ameninţare serioasă pentru legătura Braşovului cu lumea pontică; reacţia lui 
Iancu de Hunedoara în 1448, ocuparea Chiliei, a creat situaţia ideală pentru comerţul pontic 
al regatului ungar. 

126 M. Costăchescu, Documentele moldovenești, II, p. 709-710. 

127 [bidem,p. 743-745; confirmat mai pe larg în.1452, ibidem, p. 759-762 şi de Ştefan cel 
Mare în 1458; I. Bogdan, Documentele, II, p. 261-265. 

128 Pentru cele trei formule de vămuire în Moldova secolelor XV-XVI — pe valoare, pe 
greutate (sau capacitate) şi pe bucată — v. I. Nistor, Das moldauische Zollwesen im 15. und 16. 
Jahrhundert, în „Jahrbuch fir Gesetzgebung, Verwaltung und Volkswirtschaft im Deutschen 
Reich“, 36, 1912, 1-2, p. 244- 245. 

12 Hurmuzaki, XV, I, p.7-8. 

comunică-mi cum ar fi fost mai bine să-l înlăturăm dintre noi pe ghiaurul ăsta 
de român. Negustorii părtaşi mergând şi venind pe uscat şi pe apă, să vadă 
traiul sărmanilor săraci““130. 

Informaţii mult prea lacunare pentru a îngădui reconstituiri sigure de 
ansamblu ne-au parvenit cu privire la comerțul genovez în Moldova și la re- 
gimul acestuia. Din ştiri privitoare la mijlocul secolului al XV-lea se poate 
deduce că o vamă genoveză funcţiona la Cetatea Albă, desigur pentru negoțul 
genovez, semn al unei neîndoielnice autonomii comerciale genoveze în acest 
însemnat port pontic!?!. Penetraţia genovezilor în comerțul Moldovei și rela- 
tiile lor cu Lwów-ul sunt şi ele incontestabile!52, deși nu suntem în măsură să 
stabilim condiţiile în care s-au desfăşurat. Sigur este că în primele decenii ale 
secolului al XV-lea, genovezii puteau circula cu mărfurile lor până la Lwów 
pe drumul moldovenesc. Hotărârea regală din 1444, care a reînnoit dreptul de 
depozit al Lw6w-ului, atestă prezenţa în oraș a negustorilor „transmarini“, 
între care și „mercatores italici“, interzicându-le în același timp să desfacă în 
Moldova mărfurile cumpărate în centrul rutean, pentru a nu prejudicia intere- 
sele negustorilor lioveni!3. Dacă încordarea care a intervenit în aceiaşi ani 
între Moldova și Genova, a cărei conducere a luat hotărârea de a aplica repre- 


13 M. D. Popa, Aspecte ale politicii internaționale a Țării Românești și Moldovei în tim- 
pul lui Mircea cel Bătrân și Alexandru cel Bun, în „Revista de istorie“, 31, 1978, 2, p. 254-255 
şi consideraţiile de la p. 262-264. Autorul consideră, probabil justificat, că măsura lui Alexan- 
dru cel Bun privea nu numai tranzitul tătar spre Imperiul otoman, dar şi „comerțul practicat de 
tătari în interiorul țării“. Ne-am afla aşadar, în faţa unui caz de aplicare absolută a dreptului de 
depozit în raporturile cu unul din partenerii comerciali ai Moldovei. 

151 B.P. Hasdeu a semnalat existenţa unui privilegiu al lui Alexandru cel Bun în favoarea 
negoțului genovez în Moldova; I. Nistor, Die auswärtigen Handelsbeziehungen der Moldau, 
p. 184, a acceptat autenticitatea actului, care a fost însă respinsă justificat de N. Iorga, Istoria 
comerțului românesc, I, p. 119. 

132 În 1443, genovezul Christophoro Frago transportă din Lwów spre Moldova o însem- 
nată cantitate de postav; I. Nistor, op. cit., p. 31. 

133 „„..secundo, ut mercatores italici vel alii quicumque pagani vel christiani de transmar- 
itimis partibus, cum mercibus quibuscumque Leopolim venientes, ipsas merces sive res quas- 
cumque ultra depositum Leopoliense ducere non valeant neque praesumant, sed omnia ibidem 
deponere et vendere debent, venditisque mercibus predictis et aliis in Leopoli comparatis, illas 
in Valachia vendere non audeant, sed trans mare vendendo transferre teneantur, ne incolis, 
mercatoribus ct deposito Leopoliensis civitatis praeiudicium causarent vel quovismodo infer- 
rent; si autem contra nostram presentem inhibicionem mercatores Italici vel alii quicumque 
pagani vel christiani de transmaritimis partibus in Valachia eorum merces vel res quascumque 
venderent, excedentes, extunc ipsis civibus et consulibus Leopoliensibus presentibus omni- 
modam damus facultatem de talibus excessoribus et huius decreti transgressoribus penas 
secundum exigentiam et estimacionem mercium transgredicntis vel transgrediencium cum 
moderamine favoris capere et tollere“; Akta grodzkie i ziemskie, V. p. 133—134; cf. I. Nistor, 
Die auswärtigen Handelsbeziehungen der Moldau, p. 185. 

salii comerțului moldovenesc, pe mare şi pe uscat, ca urmare a confiscării de 
către voievodul Ştefan a mărfurilor unui mare negustor genovez!*%, a fost sau 
nu în legătură cu îngrădirea de către poloni a activității comerciale a geno- 
vezilor în Moldova, e o chestiune care nu poate fi soluţionată pornind de la 
informaţiile disponibile. Oricum, raporturile moldo-genoveze au suferit de 
acum înainte o serioasă deteriorare, care s-a prelungit până spre sfârşitul sis- 
temului pontic genovez, în 1475135. 


Modificarea politicii comerciale a domnilor Moldovei. Şi în Moldova ca 
şi în Ţara Românească, modificarea politicii comerciale a domniei — în raport 
cu principalul partener comercial — a fost urmarea unei schimbări decisive a 
contextului politic internaţional; ca şi în cazul Ţării Românești, şi în cel al 
Moldovei, factorul decisiv nou al acestui context modificat a fost Imperiul 
otoman, a cărui expansiune la Dunăre şi în bazinul pontic a răsturnat direcți- 
ile iniţiativelor politice şi a dat naştere unei noi structuri a raporturilor inter- 
naţionale. Comerţul și politica comercială s-au adaptat la noua situaţie creată 
de expansiunea otomană. 

În destinul istoric al Moldovei, Imperiul otoman a început să cântărească 
covârşitor odată cu ocuparea Constantinopolului și cu instaurarea controlului 
otoman la Strâmtori. Evenimentul prevestitor al îndelungatei hegemonii oto- 
mane a fost somaţia adresată de Poartă tuturor puterilor riverane de a-i re- 
cunoaște autoritatea şi de a se supune plăţii tributului!%6. În 1455-1456, după 
amânări şi deliberări prelungite, Moldova a acceptat termenii somaţiei!S”. 

De la început, prin însuși textul actului sultanal care confirma plata tribu- 
tului de către Moldova, componenta comercială a acordului era afirmată. 
Luând act de încheierea păcii şi de „înlăturarea dușmăniei“ dintre el şi Petru, 
domnul Moldovei, sultanul Mehmet al II-lea adăuga: „şi am poruncit ca ne- 
gustorii aflați în ţinuturile sale, la Akkerman, să vină cu corăbiile lor și să 
facă alişveriş cu locuitorii la Adrianopol, şi la Bursa, și la Istanbul“!38, Clauza 
comercială a înţelegerii moldo-otomane răspundea unui interes esenţial al Mol- 
dovei, anume acela al principalei legături a comerțului internaţional care îi 


134 N. Iorga, Acte și fragmente, III, p. 16-21. 

135 De remarcat că încordarea pare a se fi extins şi la Polonia; ibidem, p. 22-23. 

136 Ş. Papacostea, Die politischen Voraussetzungen für die wirtschaftliche Vorherrschaft 
des Osmanischen Reiches im Schwarzmeergebiet (1453-1484), în „Münchener Zeitschrift für 
Balkankunde“, I, 1978, p. 219. 

57 Idem, La Moldavie état tributaire de l’Empire ottoman au XV-e siècle, în „Revue rou- 
maine d'histoire“, XIII, 1974, 3, p. 447. 

13 M.M. Mehmed, Documente turcești privind istoria României, 1, 1455-1774, 
Bucureşti, 1976, p. 2. 

străbătea teritoriul. Dar asigurarea continuării funcţiei drumului moldove- 
nesc răspundea în acelaşi timp și unui interes comercial de prim plan al Po- 
loniei, care a avut o participare însemnată dacă nu la elaborarea clauzelor 
acordului moldo-otoman, cel puţin la acceptarea de către Moldova a ultima- 
tumului sultanului Mehmet al II-lea!%9. Acordul amintit nu pare aşadar a fi 
modificat esenţial datele comerţului extern al Moldovei și ale legăturii co- 
merciale internaţionale care îi străbătea teritoriul; abia evenimentele militare 
şi politice din ultimul sfert al secolului al XV-lea aveau să determine modi- 
ficări majore şi pe plan comercial. 

Răspunzând încercărilor puterilor pontice de a se elibera de sub regimul 
tributului otoman şi de a restaura libertatea comerțului în Marea Neagră, 
Mehmet al II-lea integrează în cursul a trei mari expediţii poziţiile cheie ale 
litoralului acesteia în stăpânirile sale: 1461, cucerirea Trapezuntului şi a în- 
tregului țărm nordic al Asiei Mici; 1475, cucerirea Caffei şi lichidarea pozi- 
ţiilor nord-pontice ale Genovei și Veneţiei; 1484, cucerirea Chiliei şi Cetăţii 
Albe. Lupta lui Ştefan cel Mare cu turcii, segment al unei mari înfruntări pen- 
tru libertatea Mării Negre şi a Dunării, s-a încheiat printr-o înfrângere cu 
consecinţe excepţionale și de lungă durată. Controlând acum toate centrele 
însemnate ale Mării Negre, în primul rând zăvorul acesteia, Imperiul otoman 
începe exploatarea economică a teritoriilor riverane. Încercarea lui Ștefan de 
a preîntâmpina definitivarea dominaţiei otomane asupra poziţiilor pontice ale 
Moldovei, în colaborare cu Polonia, efort în vederea căruia a acceptat să pres- 
teze omagiul vasalic regelui Cazimir (Colomeea, 1485) a devenit caducă oda- 
tă cu încheierea păcii turco-polone!40. Moldova era prinsă într-un ax vertical 
de interșse otomane și polone convergente sau conciliate care avea să con- 
stituie aspectul principal al situaţiei ei internaţionale până în secolul XVIII. 
Orientându-și politica externă în funcţie de această realitate, Ștefan a încheiat 
la rândul său pacea cu turcii, aşezată sub garanţia alianței sale reînnoite cu 
Ungaria, şi a rupt hotărât legătura stabilită la Colomeea cu Polonia. Noua 
orientare a deschis ultima fază a politicii sale externe, confruntarea cu Polo- 
nia, desfășurată pe plan politic, militar şi, aspect mai puţin cunoscut, comer- 
cial. Echilibrul politic polono-otoman consacrat de pacea între cele două sta- 
te a constituit cadrul în care s-a desfăşurat încercarea domnului Moldovei de 
a pune capăt vechiului regim comercial, al liberei circulații între Lwów şi 


139 Ș. Papacostea, La Moldavie état tributaire de l’Empire ottoman au XV-e siècle, p. 445-461. 
14 Idem, De la Colomeea la Codrul Cosminului (Poziţia internațională a Moldovei la 
sfârşitul secolului al XV-lea), „Romanoslavica“, XVII, 1970, p. 535. 

Marea Neagră, prin ţara sa, şi de a conferi negustorilor acesteia funcţia de 
intermediari obligatorii între Polonia şi Imperiul otoman. 

Pacea turco-polonă şi confirmările ei succesive au stipulat, în termeni 
generali, liberatea comerțului între cele două state, ceea ce presupunea circu- 
laţia nestingherită a negustorilor lor prin teritoriul Moldovei spre punctele de 
destinaţie comerciale fixate!4!. Dar acordului comercial turco-polon, Ştefan 
i-a opus propria sa concepţie pe care a pus-o în practică începând de la o dată 
care nu poate fi precizată, dar care în orice caz e legată de noua situaţie crea- 
tă Moldovei prin pacea turco-polonă. Îndată după moartea lui Ștefan, încer- 
când să reglementeze din nou relaţiile sale cu Imperiul otoman, conducerea 
statului polon a trimis la Poartă o însemnată solie, ale cărei instrucțiuni cu- 
prindeau şi prevederi de ordin comercial. Revelația cea mai însemnată a 
acestui text pentru înţelegerea politicii lui Ştefan se referă la măsurile pe care 
acesta le-a luat pentru a opri circulaţia negustorilor poloni şi turci prin țara 
sa, fie direct, fie prin vămile exorbitante pe care le-a impus pe mărfurile lor: 
„Velit precipere — urma să recomande solia polonă sultanului Baiazid al II- 
lea — quod libere mercatores vadant, quorum libertatem olim Joannes Ste- 
phanus Woyevoda Walachie violabat, non permitebat mercatores turcos ad nos 
venire et nostros ad vos et quando non potuit transitum facere prohibere, tunc 
imponebat vectigalia maxima gravando sicque eos depactando, propter quas 
depactationes mercatores non venibant, qui tempore patris vestre serentitatis 
libertatem habuerunt et crescebat amicitia fraterna inter dominos. Crescebant 
eciam thezaurorum augmenta et pax viguit tuta“. („Să binevoiască să ordone 
ca negustorii a căror libertate odinioară o încălca Ioan Ştefan voievodul Mol- 
dovei să meargă liber; [acesta] nu îngăduia ca negustorii turci să vină la noi 
şi ai noştri la voi și când nu putea împiedica tranzitul, atunci impunea taxe 
foarte mari, apăsându-i și storcându-i astfel [încât] din pricina acestor stoar- 
ceri nu [mai] veneau negustorii; [care negustori] în timpul tatălui Serenității 
Voastre aveau [această] libertate, [şi astfel] prietenia fraternă creştea între 
stăpânii [lor]. Sporeau însă şi tezaurele iar pacea era trainică“)!?. După 

141 N. Iorga, Studii istorice asupra Chiliei şi Cetăţii Albe, p. 296-297. 

142 J. Garbacik, Materialy do dziejów dyplomacji Polskiej z lat 1486-1516 (Kodeks zagrze- 
bski), Wroclaw-Warszawa-Krakow, 1966, p. 126. Concepția polonă despre libertatea acordată 
negustorilor moldoveni de a face comerț în Polonia e limpede exprimată de Ioan Albert în 
1499, anul încheierii păcii moldo-polone: „subditisque suis mercatoribus cum mercibus generis 
et manierei cuiuslibet ad civitatem'nostram Leopoliensem mercature gracia veniendi seu mit- 
tendi in eademque civitate nostra Leopoliensi mercandi et merces quaslibet, quas secum ad- 
duxerint seu illuc duxerint, exponendi, vendendi, res pro rebus commutandi et cambiendi tan- 


dem in eadem civitate nostra standi, morandi et pausandi, quamdiu res et merces ipsorum 
vendiderint, vel pro rebus aliis commutaverint, exinde ad propria cum rebus et mercibus 

aproape un secol de la instituirea sa, regimul privilegiului pentru lioveni a 
fost anulat de noua politică a lui Ştefan. Noua orientare comercială a fost di- 
rect legată de desprinderea Moldovei din legătura cu Polonia instituită de Pe- 
tru Muşat; produs al unui context internaţional care se manifestase prin suze- 
ranitatea polonă asupra Moldovei, privilegiul a încetat să funcționeze odată 
cu modificarea acestui context şi cu încetarea suzeranității polone. Cu încer- 
carea lui Ștefan de a asigura Moldovei funcția de intermediar comercial între 
Imperiul otoman și Polonia s-a manifestat un nou curs de politică comercială 
a cărui aplicare intermitentă avea să alterneze cu revenirile la vechiul regim 
comercial, cel al privilegiului liovean, şi la încadrarea în realitatea nouă im- 
pusă de acordurile polono-otomane care aveau să prevaleze în cele din urmă. 
Oscilaţiile între cele două tendinţe au urmat îndeaproape vicisitudinile situa- 
ţiei politice. 

Primii urmași ai lui Ştefan au urmat linia de politică comercială pe care 
acesta a fixat-o spre sfârşitul domniei sale. Bogdan, deși prin pacea încheiată 
cu Polonia în 1510 se angaja să permită libera trecere a negustorilor poloni 
spre Turcia și Ţara Românească, interzice de fapt trecerea acestora spre Du- 
nărea de Jos!%. La începutul domniei lui Ștefăniță, sensul autentic al înfrun- 
tării e relevat de instrucţiunile unei solii regale polone trimise la noul domn: 
„Secundo: quod sit libertas eundi in Turciam mercatoribus subditis sue 
Maiestatis juxta privilegia et federa antiqua, alioquin esset ea res inconve- 
niens mutue concordie, amicitie et federibus; quodque cives leopolienses 
habent privilegia vetera de emporio et depositorio suo que illis per Maiestatem 
regiam violari non possunt“!44. („În al doilea rând: negustorii supuşi ai Ma- 
jestății Sale să aibe libertatea de a merge în Turcia potrivit privilegiilor şi tra- 
tatelor străvechi, altminteri ar fi o situaţie nepotrivită cu concordia mutuală, 
cu prietenia şi cu tratatele; iar cetăţenii lioveni să aibe vechile lor privilegii 
cu privire la emporiul şi dreptul lor de depozit, care nu le pot fi încălcate de 
către Majestatea Regală“). Termenii instrucției regale care insista în favoa- 
rea restaurării vechiului raport comercial între Polonia și Moldova — înte- 
meiat pe de o parte pe privilegiul liovenilor şi libera lor circulaţie spre 


eorum si illas habuerint, redeundi tute, libere, secure sub tutela et protectione nostra...“; 
Hurmuzaki, II, 2, p. 446. E evident că hotarul liberei circulații a negustorilor moldoveni în Po- 
lonia era Lwów-ul. | 

Într-o cu totul altă perspectivă decât cea a studiului de față și încadrată într-o coerență de 
idei proprie, tema instituirii protecţionismului comercial în Moldova de către Ştefan cel Mare 
a fost susținută de B. Câmpina, op. cit, p. 32. 

143 N. Iorga, Istoria comerțului românesc, |, p. 111. 

14 M. Costăchescu, Documente moldovenești de la Ștefăniță voievod (1517-1527), laşi, 
1943, p. 515. 

Imperiul otoman și Ţara Românească, iar pe de altă parte pe dreptul de 
depozit absolut al Lwow-ului — dau la iveală evoluţia concepţiei comerciale 
a domniei Moldovei. Refuzul Poloniei de a suprima în favoarea negustorilor 
moldoveni depozitul obligator la Lwów a atras represaliile comerciale ale 
domniei, în primul rând anularea esenței însăși a privilegiului acordat liove- 
nilor, libera lor circulaţie prin Moldova. 

După campania victorioasă a lui Soliman al II-lea în Moldova în 1538, 
cursul politicii comerciale devine mult mai oscilant. Tratatul moldo-polon 
din 1539 confirmă vechea libertate de circulaţie a negustorilor poloni spre 
Imperiul otoman!45. Dar, restaurat în domnie, Petru Rareș revine la politica 
de îngrădire a comerțului polon în ţara sa. Instrucţiunile înmânate în primă- 
vara anului 1546 solului polon trimis la Petru Rareş iau act de hotărârea sa 
de a înființa „obroace“ la hotar pentru comerţul cu boi, îngrădire pe care re- 
gele o consideră inacceptabilă; fapt semnificativ, regele condamnă măsura în 
numele tratatului turco-polon care stipula libera circulaţie a negustorilor î între 
cele două țări!46. În toamna aceluiași an, sensul conflictului apare mai limpe- 
de în textul unor noi instrucţiuni regale, înmânate de data aceasta reprezen- 
tanţilor poloni la comisia mixtă de la hotar. Luând act de refuzul lui Petru Ra- 
reş de a se încadra în prevederile tratatului turco-polon, actul regal constată 
instituirea de către domn a unui „nou antrepozit, care nu voiește să îngăduie 
să fie ocolit, iar dacă îngăduie atunci face greutăți acelora care se întorc în 
statele noastre, le ia mărfurile, îi bagă la închisoare, iar pe unii dintre ei i-a 
dat morţii, prin care fapt este călcat nu numai acest tratat, pe care domnul îl 
are de la noi, ci şi acela pe care îl avem cu împăratul turcesc“. În continuare 
apare argumentul moldovenesc al controversei: „Dacă vor zice că şi negus- 
torilor moldoveni nu le este îngăduit să meargă decât prin (corect: la] Liov, 
comisarii noștri vor spune că antrepozitul din Liov este străvechi şi că după 
el am dat domnului voievod tratatul, iar că antrepozitele domnului voievod 
sunt noi, făcute în urma tratatului, astfel că n-ar trebui să pricinuiască pagube 
supușilor noştri““!47. Dar Iliaş, succesorul imediat al lui Petru, reconfirmă po- 
Ionilor vechea libertate!4%. În activitatea lui Alexandru Lăpuşneanu, cele două 
tendinţe s-au întâlnit. Începându-și domnia sub semnul suzeranității polone 
reînnoite, Lăpuşneanu întăreşte şi el regimul liberei circulații a negustorilor 
poloni prin ţara sa!%7. Mai târziu însă el instituie iarmaroace la hotar, unde 


145 Hurmuzaki, Supl. II, p. 119, 124. 

14 T, Corfus, Documente privitoare la istoria României culese din arhivele polone. Secolul 
al XVI-lea, Bucureşti, 1979, p. 107. 

147 Ibidem, p. 121. 

148 Jbidem, p. 146-147. 

14 Ibidem, p. 187. 

avea să se desfășoare comerțul moldo-polon!5%. Dar în ultimile decenii ale se- 
colului XVI, direcţia de politică comercială inaugurată de Ștefan cel Mare 
odată cu anularea privilegiului liovean a fost părăsită sub presiunea acțiunii 
turco-polone conjugate!$!. 


III. DRUM ŞI STAT: DRUMURILE COMERCIALE INTERNAŢIONALE 
ŞI GENEZA STATELOR ROMÂNE 


În cercetarea evului mediu românesc, funcţia drumului internaţional de 
comerț în constituirea statelor a fost ignorată până când Nicolae Iorga, pre- 
cursor şi în acest domeniu ca în atâtea altele, a stabilit corelaţia între aceste 
două realităţi istorice. Cu privirea cuprinzătoare și pătrunzătoare care îi ca- 
racterizează opera istorică, N. Iorga a descoperit şi subliniat răspicat rolul po- 
litic covârșitor, din secolul al XIV-lea, al drumurilor de comerț internaționale 
care au străbătut teritoriul Ţării Româneşti și Moldovei, punând în evidenţă 
contribuţia lor la constituirea celor două state: „Alcătuirea politică îndoită, 
adică Ţara Românească și Moldova — scria istoricul român în 1912 — o cereau 
şi mari nevoi de viață economică universală, care au prezidat la unificarea 
târzie a vieţii țărănești libere în jurul celor două centre domneşti“. Şi, după 
înfăţişarea drumurilor care legau Carpaţii meridionali de linia Dunării şi a 
împrejurărilor apariţiei legăturii comerciale a Poloniei prin Moldova, autorul 
conchidea: „Ca și principatul muntean, ea, Moldova, a păzit drumul, a garan- 
tat liniştea, a asigurat comerțul“!52. „S-a observat cu dreptate și am spus-o 
mai demult — afirmă istoricul român în 1920 — că întemeierea Principatelor 
noastre, întâi principatul Ţării Româneşti în Argeș, pe la 1300, şi pe urmă 
principatul Moldovei, la Baia, pe la 1360, a fost în legătură cu o arteră de co- 
merţ care trecea de la Miazănoapte la Miazăzi, sau mai bine, cu cele trei ra- 
mificări ale ei care s-au diferențiat pe urmă, trecând prin principatul muntean, 
pe lângă una sau două care treceau prin Moldova“!®. Şi, doi ani mai târziu, 
în cadrul unui ciclu de conferinţe ţinute la Sorbona: „Linia de comerț a Du- 
nării de Jos avea să dea naştere unui stat, iar cealaltă linie comercială, a Cri- 
meii şi a Caffei [...] avea să creeze un alt stat paralel cu celălalt, care s-a înte- 
meiat mai întâi în Carpaţi, pentru a coborî curând până la Dunăre. Aceasta a 


„150 Ibidem, p. 194-196. 

151 I, Nistor, Das moldauische Zollwesen, p. 246-247. 

152 N. lorga, Trei lecții de istorie despre însemnătatea românilor în istoria universală, Vă- 
lenii de Munte, 1912, p. 23-24. 

153 N. Iorga, Drumuri vechi, Bucureşti, 1920, p. 9-10. 

fost necesitatea întemeierii, cu rasa română, a unui principat român de o par- 
te, pentru a sluji linia Dunării inferioare, și aceea a întemeierii, după câteva 
zeci de ani, spre 1359-1360, a principatului Moldovei, în văile Nistrului, 
Prutului şi Siretului“15%. Ideea şi-a găsit întruparea supremă în lucrarea care 
înscrie în titlul ei gândirea autorului: Drumurile de comer? creatoare ale sta- 
telor româneşti (Bucureşti, 1928)155. 

Viziunea lui Nicolae Iorga despre raportul drum-stat în geneza Țării Ro- 
mâneşti și Moldovei, a fost preluată, integral sau parţial de unii din cei mai 
de seamă medieviști din generaţia elevilor săi. Încercând să explice dualitatea 
statală în istoria medievală a românilor, P. P. Panaitescu aşeza în rândul întâi 
între factorii creatori de stat în istoria noastră în secolul al XIV-lea „deschi- 
derea de drumuri comerciale“156. Mai categoric însă, cercetând împrejurările 
apariţiei arterei internaţionale principale care a străbătut Moldova, din se- 
colul al XIV-lea, Gh. I. Brătianu constata că principatul, la începuturile sale, 
s-a instituit paznic al acestui drum comercial în devenire, că „aici drumul a 
putut să creeze statul“!57. 

Modificarea în deceniile din urmă a unghiului de vedere al cercetării asu- 
pra întemeierii statelor române, deplasarea accentului investigaţiei asupra 
proceselor social-economice interne — dezvoltarea bazei economice şi consti- 
tuirea unei clase nobiliare feudale, generatoare de stat feudal — a condamnat 
la uitare dacă nu chiar la discredit concepţia lui N. Iorga asupra funcţiei crea- 
toare de stat a marelui drum internaţional de comerţ în istoria noastră medie- 
vală. Şi totuşi, adâncirea în ultimul timp a conceptului însuși de „întemeiere“ 
a statelor noastre medievale, înțeleasă astăzi ca un proces extrem de complex 
şi de lungă durată, ca de altminteri geneza oricărui stat feudal, și cuprinderea 
sa în realităţile de istorie generală cărora le aparține şi fără de care nu poate 
fi corect descifrat, au readus la suprafață corelația drum-stat stabilită de N. 
Iorga, integrând-o, cu nuanţările de rigoare, impuse de investigația cea mai 
recentă, în țesătura de factori care au dat naştere statelor medievale române. 
Să încercăm să desprindem locul drumului comercial în acest complex de 
factori. 


154 N. Iorga, Points de vue sur l'histoire du commerce de l'Orient au Moyen Age, Paris, 
1924, p. 93-94. 

155 Spre sfârşitul activității sale, istoricul şi-a atenuat în oarecare măsură teza, repetat şi 
răspicat afirmată în trecut, despre drumurile comerciale şi geneza statelor române: ,,...ar fi o 
greşeală să se creadă — afirma el în 1939 — că numai drumurile de comerţ au creat ţările noas- 
tre“; N. Iorga, Elemente economice în cultura noastră, în Conferinţe și prelegeri, Bucureşti, 
1943, p. 50. 

156 P, P. Panaitescu, De ce au fost Țara Românească și Moldova ţări separate?, în Inter- 
pretări româneşti, Bucureşti, 1947, p. 132. 

157 Gh. I. Brătianu, O enigmă și un miracol istoric: poporul român, Bucureşti, 1940, p. 111. 

Încetarea monopolului bizantin asupra Mării Negre, odată cu instaurarea 
cruciaților la Constantinopol (1204), a transformat bazinul pontic, în a doua 
jumătate a secolului al XIII-lea şi îndeosebi în secolul următor, în principala 
verigă a comerțului între lumea mediteraneană și Asia Centrală și Răsăritea- 
nă, cel mai de seamă mijlocitor al marelui comerț internaţional, care a contri- 
buit masiv la modificarea realităților social-economice și politice ale Euro- 
pei. Marea Neagră, unde, potrivit unui izvor venețian autorizat de la mijlocul 
secolului al XIV-lea, se afla „izvorul tuturor mărfurilor“ şi căile de acces spre 
ea devin obiectul unei aprigi concurenţe, manifestată prin multiple și îndâr- 
jite confruntări politice şi militare. Trei mari conflagrații veneto-genoveze, 
cu largi aderenţe în rândul forţelor politice ale lumii meditaraneene şi pon- 
tice, au fost urmarea nemijlocită a rivalităţii celor două republici comerciale 
pentru controlul comerțului Mării Negre. 

Atracția bazinului pontic s-a exercitat puternic nu numai asupra lumii 
mediteraneene dar, cu un decalaj de aproximativ un secol, şi asupra Europei 
Centrale, şi a Mării Baltice — arie acoperită în mare măsură de regimul Han- 
sei —, zone care s-au străduit să intre direct sau măcar indirect în contact cu 
Marea Neagră, devenită principalul loc de întâlnire a drumurilor comerciale 
care legau Europa şi Asia. 

Circulaţia mărfurilor între Europa Centrală, respectiv Baltica şi Marea 
Neagră, câștigă în intensitate în secolul al XIV-lea, iar controlul drumurilor 
care asigurau această legătură a generat rivalități nu mai puţin înverşunate în- 
tre puterile acestei părţi a continentului decât cele care au opus thalasocraţiile 
mediteraneene pentru bazinul pontic. Așadar, în cursul secolului XIV, Marea 
Neagră a devenit locul de întâlnire principal al marilor linii ale comerțului 
internaţional, al itinerariilor asiatice, mediteraneene și central-europene; sau, 
pentru a invoca formula fericită a celui mai de seamă cercetător al istoriei 
Mării Negre, Gh. I. Brătianu, aceasta devenise acum „placa tumantă“ a eco- 
nomiei de schimb „mondiale“, bazinul colector și redistribuitor al unor mari 
artere maritime, fluviale şi terestre.. 

Două serii de desfăşurări pe plan internaţional, concomitente, studiate de 
cercetările recente, au influențat decisiv evoluţia legăturilor continentale cu 
Marea Neagră: ofensiva puterilor creştine în Europa Răsăriteană împotriva 
Hoardei de Aur, care a pierdut acum însemnate teritorii în aria apuseană a do- 
minaţiei ei, şi instaurarea controlului genovez asupra țărmului nordic şi apu- 
sean al Mării Negre, inclusiv gurile Dunării, de asemenea în detrimentul 
hegemoniei mongole; modificări politice şi teritoriale strâns legate de intere- 
sele comerțului internaţional şi în mare măsură determinate de acestea. În 
acest context politic modificat s-au dezvoltat în a doua jumătate a secolului 

al XIV-lea legăturile comerciale între Europa Centrală şi Marea Neagră prin 
teritoriul românesc, cuprins acum în marele trafic de mărfuri între Orient şi 
Occident. 

Instalarea genovezilor la gurile Dunării ca putere dominantă şi efortul re- 
galităţii angevine din Ungaria de a deschide prin teritoriile sale o legătură co- 
mercială cu Marea Neagră, pentru interesele propriului său negoț şi pentru 
a-şi asigura participarea la beneficiul tranzitului de mărfuri între Occident şi 
lumea orientală, s-a aflat la originea principalului drum al Țării Românești, 
cel care lega Braşovul cu Brăila şi de aici cu bazinul pontic. În 1358, Ludovic 
de Anjou creează o zonă de imunitate vamală între râurile Ialomiţa şi Siret, 
în folosul braşovenilor, principalii agenţi şi beneficiari ai noului itinerar co- 
mercial; în anul următor se deschide o nouă etapă a conflictului dintre regatul 
ungar şi Ţara Românească, în cadrul căreia un rol important a revenit luptei 
pentru controlul segmentului de drum dintre Braşov şi Brăila şi, desigur, pen- 
tru teritoriul pe care îl străbătea. La capătul acestei lupte, în cursul căreia 
Ţara Românească atinge şi în răsărit hotarul ei istoric, îşi desăvârşeşte inde- 
pendenţa și se înzestrează cu instituţiile statului de sine stătător, drumul 
comercial Brașov-Brăila s-a aflat sub controlul Țării Româneşti. În 1368, 
moment însemnat în fixarea pe termen lung a raporturilor dintre Țara Ro- 
mânească şi Ungaria, privilegiul braşovenilor pentru circulaţia şi negoțul pe 
drumul Brăilei e.reînnoit, dar nu de Ludovic, ca în 1358, ci de Vlaicu. În lup- 
ta pentru controlul segmentului Brașov-Dunărea de Jos din marele drum 
continental care lega Europa Centrală de Marea Neagră, prin Ungaria şi 
Transilvania, Ţara Românească a sfârşit prin a-şi face recunoscut dreptul. 

Și în cazul Moldovei, lupta pentru controlul drumului internaţional de co- 
merţ a coincis cu etapa finală a întemeierii statului. Se ştia mai demult că în- 
chegarea teritorială, în limitele sale istorice, a celui de al doilea stat românesc 
s-a desăvârşit prin înglobarea „parathalasiei“ — litoralul mării —, emancipată 
de sub dominaţia tătară, fapt petrecut între sfârşitul domniei lui Petru Muşat 
şi începutul domniei lui Roman, care înseamnă evenimentul în titulatura sa 
prin adăugarea formulei „domn de la munte până la ţărmul mării“. Ca şi în 
cazul Ţării Româneşti, şi aici, această ultimă etapă de închegare teritorială a 
statului a fost însoţită de afirmarea domniei autocrate şi de înființarea 
Mitropoliei, instituţii ale statului de sine stătător. Dar, fapt la fel de important, 
aceste înnoiri au coincis cu o nouă orientare externă în care firul drumului 
comercial apare în evidenţă. 

În 1386, genovezii din Caffa în plin război cu tătarii, stabilesc legătura cu 
principatul Moldovei lui Petru I, prin Cetatea Albă — termen ante quem al eli- 
berării acesteia de sub tătari; un an mai târziu, Moldova aceluiași domn îşi 

orientează politica externă spre Polonia, care și-a restaurat stăpânirea asupra 
Rusiei haliciene (instituirea raportului feudo-vasalic prin omagiul de la Lwów, 
1387); desfăşurări pe plan politic cărora e legitim să se presupună că le-a co- 
respuns instituirea unei noi legături comerciale între Polonia și Marea Neagră 
controlată de genovezi. Acum s-a produs deplasarea sesizată încă de mult de 
istoricii români și poloni de la drumul tătăresc (via tartarica), — care lega 
Lw6w-ul şi întinsa zonă din Europa Centrală şi Marea Baltică, al cărei co- 
merț cu Orientul îl centraliza, cu Marea Neagră, prin Polonia și stepa nord- 
pontică —, la drumul moldovenesc (via valachica). Informaţia izvorului nu de 
mult descoperit în arhivele Genovei cu privire la legătura stabilită între Caffa şi 
Moldova în 1386 dă consistenţă ipotezei acelora dintre istorici care au fixat 
în a doua jumătate a secolului al XIV-lea deplasarea spre Moldova a marelui 
itinerariu care lega Lwów-ul cu Marea Neagră și a făcut chiar posibile însem- 
nate precizări cronologice în legătură cu această mutație decisivă. 

Împrejurările apariției celor două drumuri ale comerțului internaţional în 
Ţara Românească și Moldova au determinat și statutul lor, definit în raport 
cu interesele comerciale ale statelor vecine, pentru care cele două țări române 
constituiau poarta spre Marea Neagră: regatul ungar şi regatul polon. Regi- 
mul drumurilor în raport cu cele două state vecine a fost înscris în privilegi- 
ile acordate orașelor care îndeplineau funcţia de etapă obligatorie a legăturii 
cu Marea Neagră: Brașovul și Lwów-ul. Prototipul şi conţinutul esenţial al 
acestor privilegii au fost rezultatul negocierilor şi al compromisului dintre 
regatul ungar şi Ţara Românească în vremea lui Ludovic de Anjou şi Vlaicu 
şi, respectiv, între Polonia și Moldova, cu toată probabilitatea în zilele lui 
Vladislav I Jagiello şi ale lui Petru I. Privilegiile comerciale acordate de 
domnii români oraşelor Braşov și Lwów au fost o parte constitutivă esenţială 
a raporturilor lor cu cele două regate vecine!S8. 

Sensul predominant al celor două serii de privilegii, conţinutul lor princi- 
pal, era asigurarea libertăţii de circulaţie a braşovenilor și liovenilor la gurile 
Dunării și Marea Neagră și a traficului lor nemijlocit cu centrele comerțului 
pontic. Aşadar, prin mijlocirea acestor privilegii Ungaria şi Polonia şi-au fixat 
şi apoi menținut legătura deschisă cu Marea Neagră prin Țara Românească şi 
Moldova, impunând astfel unul din obiectivele principale ale intereselor și 
politicii lor comerciale. Privilegiile eliminau posibilitatea instituirii dreptului 
de depozit de către domnia Ţării Românești și a Moldovei și deci a întreru- 
perii acestei legături directe; aplicarea acestei modalităţi a protecționismului 


158 Unii istorici, ca P. P. Panaitescu şi C. Racoviţă au derivat chiar raportul feudo-vasalic 
dintre Polonia şi Moldova din legătura generată între cele două țări de drumul comercial. 

comercial medieval de către domnii români era aşadar exclusă cât timp 
dăinuia regimul creat de privilegiile originare. Mai mult încă raporturile co- 
merciale sancţionate de aceste privilegii erau neparitare, întrucât negustorii 
Ţării Româneşti nu puteau depăşi Braşovul şi Țara Bârsei, iar cei ai Moldo- 
vei nu aveau dreptul să treacă dincolo de Lwów, ocrotite şi unul şi celălalt de 
dreptul de depozit conferit lor de regalitatea ungară și, respectiv, polonă. 

In schimb, cele două state române, adică domnii lor, şi-au afirmat dreptul 
de a participa la beneficiul exploatării drumurilor de comerț internaţional 
care le străbăteau teritoriul, această participare s-a realizat prin sistemul de 
vămi impuse asupra circulaţiei mărfurilor pe segmentele de drumuri comer- 
ciale pe care le controlau. O sensibilă deosebire se constată între regimul va- 
mal convenit pentru comerțul brașovean prin și în Țara Românească, caracte- 
rizat prin foarte largi degrevări de taxe, și cel al negoțului liovean prin și în 
Moldova, supus unei taxări mai riguroase şi chiar unor rudimente de drept de 
depozit. Deosebirea dintre cele două regimuri vamale își are explicaţia în 
originea lor diferită: în vreme ce statutul comerțului brașovean în Ţara Ro- 
mânească a fost rezultatul unui compromis al cărui punct de pornire fusese 
efortul regatului ungar de a stabili o legătură teritorială directă cu Dunărea de 
Jos și Marea Neagră și de a asigura astfel Braşovului libertatea totală în co- 
merțul cu zona bazinului pontic, o tentativă similară nu a existat și nu putuse 
exista la originile raporturilor comerciale între Polonia și Moldova. 

Produs al hegemoniei regatelor ungar și polon în spaţiul carpato-danu- 
bian, regimul privilegiului pentru brașoveni şi lioveni a încetat odată cu aceas- 
tă supremație politică. Stăpâni pe bazinul pontic din a doua jumătate a se- 
colului al XV-lea şi controlând întregul curs al Dunării mijlocii şi inferioare 
de la Buda până la vărsarea în Marea Neagră, turcii otomani au organizat 
după concepţia şi în folosul lor activitatea comercială pe itinerariile tradițio- 
nale. Circulaţia mărfurilor s-a menţinut, dar sensul pulsaţiilor comerciale pe 
aceste itinerarii s-a inversat; negustorii braşoveni şi lioveni încetează de a 
mai fi agenţii principali ai acestor legături pe drumurile Ţării Românești și 
Moldovei, tot mai intens bătute, în sens invers, de negustorii turci sau mai 
degrabă levantini sub protecţia puterii otomane, care pătrund în aria de in- 
terese a negustorilor transilvani şi poloni şi, fireşte, asigurându-și libertatea 
de trecere prin teritoriul Țării Româneşti şi al Moldovei. ` 

Între hegemonia regatelor din Europa Centrală, a cărei manifestare pe 
plan comercial, în raport cu Țara Românească şi Moldova, au fost privilegiile 
pentru braşoveni şi lioveni, şi hegemonia otomană, care a asigurat agenţilor 
comerţului otoman libertatea de circulație spre Europa Centrală şi a inclus apoi 
cele două ţări în regimul capitulaţiilor, până în secolul al XIX-lea, s-a aflat un 
scurt interludiu de politică comercială protecţionistă a celor două ţări române. 

Dezvoltată în cadrul favorabil creat de echilibrul marilor puteri ale regiu- 
nii, această politică s-a manifestat prin efortul de a impune paritatea în rapor- 
turile comerciale cu regatul ungar și cel polon, adică dobândirea libertăţii 
pentru negustorii proprii de a circula dincolo de Braşov şi Lwów, cu alte cu- 
vinte de a elimina stavila pe care o constituia până atunci dreptul de depozit 
al celor două oraşe; și, când acest efort a eşuat, politica protecţionistă a celor 
două state s-a manifestat prin instituirea punctelor comerciale de hotar şi 
asumarea funcţiei de intermediar obligator între cele două centre şi comerțul 
pontico-danubian. Începutul noului curs de politică comercială a Țării Româ- 
nești în raport cu Ungaria aparține domniei lui Vladislav al II-lea (1446-1456), 
iar manifestarea sa cea mai viguroasă lui Radu cel Frumos şi Neagoe Basa- 
rab; în Moldova, cursul nou a fost iniţiat de Ștefan cel Mare, după pierderea 
Chiliei şi Cetăţii Albe, în contextul creat de acest eveniment, și a continuat 
sub succesorii săi până la mijlocul secolului al XVI-lea. 

În concluzie, pentru a reveni la problema drum-stat în viziunea lui Ni- 
colae Iorga: 

1. — Drumul nu a „creat“ statul, cum afirmase marele istoric, în exube- 
ranța descoperirii unei deosebit de însemnate corelaţii a istoriei noastre; și 
totuşi nu e mai puţin adevărat că; drumul comercial şi lupta pentru controlul 
acestuia a fost o componentă hotărâtoare a etapei finale de constituire a statu- 
lui feudal, atât în cazul Țării Românești cât şi al Moldovei, ea a precipitat 
constituirea teritorială a celor două state în limitele lor istorice și a imprimat 
direcţia acestui proces (gurile Dunării și Marea Neagră). 

2. — Asigurarea controlului asupra marilor drumuri comerciale, aspect în- 
semnat al desăvârşirii întemeierii celor două state, a fixat şi una din direcţiile 
principale ale politicii lor externe timp de un secol şi jumătate. Legăturile po- 
litice externe dezvoltate în raport cu funcţionarea acestor drumuri şi ae 
lităţile şi conflictele derivate din utilizarea și concurenţa lor în secolele 
XIV-XV au dominat raporturile externe ale celor două ţări. Manifestarea cea 
mai evidentă a acestei realități a fost lupta pentru Chilia și, prin ea, pentru 
controlul (Moldova şi Polonia) sau, respectiv, libera circulaţie la gurile Dună- 
rii (Țara Românească şi Ungaria). 

3. — Contextul politic internaţional în care s-a desăvârşit constituirea sta- 
telor române şi apariția marilor artere ale comerțului internaţional care le 
străbăteau teritoriul au fixat şi trăsăturile dominante ale politicii lor comer- 
ciale, înscrise în privilegiile acordate de domnii Țării Româneşti oraşului 
Braşov şi de cei ai Moldovei Lwów-ului, statut a cărui existență s-a prelun- 
git până când progresul puterii otomane în Marea Neagră și la Dunărea de Jos 
a modificat sensibil şi datele comerțului internaţional. 


ÎNTREGIRI LA CUNOAȘTEREA VIEȚII BISERICEȘTI A 
ROMÂNILOR ÎN EVUL MEDIU (SECOLUL XIV) 


Raritatea izvoarelor scrise cu privire la românii nord-dunăreni în evul me- 
diu, în vremea care precede constituirea statelor românești și chiar după în- 
cheierea acestui proces, se răsfrânge negativ şi asupra cunoașterii vieţii lor 
bisericeşti. Puținele documente care ne stau la îndemână în această privință 
ne îngăduie să cunoaştem unele date generale despre organizarea bisericeas- 
că a românilor — existența mai multor episcopii în spaţiul românesc în seco- 
lul XIII şi apoi înfiinţarea mitropoliilor statelor de sine stătătoare în secolul 
XIV, dezvoltarea vieţii monahale și punerea ei în concordanţă cu tendinţa 
dominantă în monahismul răsăritean, curentul isihast, confruntarea cu puter- 
nica presiune exercitată de catolicism, îndeosebi prin intermediul regatului 
ungar, și rezistența faţă de această presiune; rămâne însă cu totul sau aproape 
cu totul necunoscută viaţa interioară a bisericii, poziţia clerului local în con- 
troversele de doctrină, ritualul urmat la săvârşirea tainelor, așadar particula- 
rismul liturgic, şi alte aspecte ale vieţii bisericești a românilor în îndelunga- 
tul răstimp al cristalizării vieţii lor statale. 

Două izvoare, publicate în urmă cu mai bine de cincisprezece ani dar ră- 
mase până de curând neobservate în istoriografia noastră, revarsă un fascicol 
de lumină într-un domeniu aproape cu desăvârşire cufundat în întuneric din 
pricina tăcerii cvasi-absolute a documentelor cu privire la acest aspect al tre- 
cutului nostru. Ştirile care ne vin din aceste izvoare nu numai că adaugă in- 
formaţie neașteptată la ceea ce se cunoştea despre viața noastră spirituală în 
secolul XIV, dar oferă şi puncte de reazem solide pentru mai buna înțelegere 
a datelor anterior cunoscute. Operă a unui misionar franciscan, italian de ori- 
gine, dar al cărui zel convertitor s-a consumat în cea mai mare parte în sluj- 
ba regatului ungar în a doua jumătate a secolului XIV, textele aduse în discu- 
ţie în studiul de față sunt direct legate de masivul efort de realizare a „unității 


* Publicat în „Biserica Ortodoxă Română“, XCIX, 1981, 1-2, p. 107-122. 

de credință“ — se înţelege catolică — desfășurat în Ungaria și în teritoriile de- 
pendente de ea în această vreme. 

Dezbinarea bisericească progresivă între Roma și Bizanţ, proces complex 
şi de lungă durată, a fost însoțită de o preocupare aproape continuă de restau- 
rare a unităţii între cele două biserici. Dar, departe de a fi fost suprimată de 
încercările de apropiere, prăpastia care le despărțea s-a adâncit necontenit. 
Iniţiată pe terenul primatului şi al concurenţei pentru ariile de obediență, opo- 
ziţia de interese şi-a găsit teren de manifestare în divergențele dogmatice, 
pentru a se extinde apoi asupra deosebirilor de ritual. Treptat, de-a lungul se- 
colelor, coborând în adâncul vieţii spirituale, divergenţele şi conflictul de 
interese între conducerile celor două lumi și între realitățile politice pe care 
se sprijineau, au luat dimensiunile unui antagonism de civilizaţii, devenit el 
însuși o componentă esenţială și durabilă a istoriei europene. 

Cruciada, mişcare care a postulat explicit sau implicit restaurarea „unită- 
ţii“, a agravat de fapt cezura între cele două biserici şi între lumile pe care le 
reprezentau. Contactul direct şi de lungă durată între cruciați și lumea răsări- 
tului ortodox a sporit conştiinţa marilor deosebiri care îi separau, a devenit 
prilej de nenumătate fricțiuni şi ciocniri de interese și a alimentat puternic os- 
tilitatea dintre cele două confesiuni!. Asaltul şi cucerirea Constantinopolului 
de către latini în 1204 — realizare a unui program care își croise loc încă 
dinainte în proiectele conducătorilor apuseni — a dat, prin consecinţele sale 
imediate sau de lungă durată, o acuitate excepţională antagonismului, agra- 
vat de actul de forță al ocupaţiei şi de politica pe care noua situaţie i-a inspi- 
rat-o papalității. Controlând direct, în urma cuceririi, centrul însuși al biseri- 
cii răsăritene, papalitatea încearcă să suprime prin toate mijloacele schisma, 
considerată a fi fost lipsită de orice temei de drept acum, după dispariţia pa- 
triarhiei grecești din Constantinopol2. Începută prin subordonarea ierarhiei 
răsăritene față de Roma, noua politică a papalității s-a străduit, progresiv, să 
readucă la unitate bisericile răsăritene în toate privinţele, inclusiv sub rapor- 
tul ritualului’. Aplicarea acestui curs de politică ecleziaștică în teritoriile bi- 
zantine intrate în stăpânirea cruciaților și pretutindeni în lumea răsăriteană, în 
sfera de influență a puterilor catolice, a făcut din înfruntarea celor două con- 


1 W. Norden, Das Papstum und Byzanz. Die Trennung der beiden Mächte und das Pro- 
blem ihrer Wiedervereinigung bis zum Untergange des Byzantinischen Reiches (1453), Berlin, 
1903; S. Kindlimann, Die Eroberung von Konstantinopel als politische Forderung des West- 
ens im Hochmittelalter. Studien zur Entwicklung der Idee eines lateinischen Kaiserreichs in 
Byzanz, Zürich, 1969. 

2 E. Winter, Russland und das Papstum, Berlin, 1960, p. 72. 

3 W. de Vries, Rom und die Patriarchate des Ostens, München, 1963, p. 191. 

fesiuni şi a componentelor lor definitorii simbolul marilor conflicte politice 
din acest spaţiu. 

Cu deosebită rigurozitate a aplicat papalitatea secolului XIV această po- 
litică uniformizatoare şi unificatoare. Îndeosebi după repudierea de către Bi- 
zanţ, revenit sub autoritate greacă în 1261, a unirii de la Lyon (1274) — scurtă 
reconciliere pe care masa populaţiei și clerul grec nu au acceptat-o —, papali- 
tatea nu a mai întrevăzut alte soluţii pentru restaurarea unităţii decât crucia- 
da de recucerire a Constantinopolului sau subordonarea totală, sub toate 
aspectele a bisericii răsăritene. Vremea papilor din Avignon a fost și cea a 
maximei intransigenţe a Apusului față de Răsărit în privința modalităţilor 
Uniriif. 

Una din zonele cele mai puternic afectate de efortul papalității de a realiza 
Unirea, în sensul vederilor ei, a fost regatul ungar şi aria sa de expansiune$. 

La începuturile creșştinării ei, Ungaria ezitase între Roma și Bizanţ. Cu- 
vântul hotărâtor a aparținut însă în cele din urmă descendenţei lui Arpad care, 
în persoana lui Geiza şi, îndeosebi, a fiului său Ştefan, a optat pentru varianta 
apuseană a creștinismului, chemat să devină confesiunea oficială a regatului. 
Această opţiune nu a însemnat însă şi dispariția de îndată a confesiunii ră- 
săritene şi nici măcar prigonirea ei; dimpotrivă, timp de două secole, ritul 
răsăritean şi instituţiile care îi asigurau existenţa, bisericile şi mânăstirile, 
şi-au menţinut poziţiile în regatul ungar. Puternica masă de creștinătate orto- 
doxă pe care o cuprinsese regatul ungar sub autoritatea sa, vecinătatea terito- 
rială a Bizanțului până la sfârşitul secolului XII, poziţia de mijloc pe care o 
ocupa Ungaria între Imperiul bizantin şi cel apusean, au dat naştere unui 
echilibru extern şi intern favorabil menţinerii confesiunii răsăritene în hota- 
rele sale. După 1204 însă, echilibrul s-a rupt și în această zonă ireversibil. 


4 W. de Vries, Die Păpste von Avignon und der christliche Osten, „Orientalia Christiana 
Periodica“, XXX, 1964, 1, p. 85-128. 

5 Din vasta bibliografie referitoare la situaţia creştinismului de rit răsăritean în regatul 
ungar în evul mediu cităm câteva din lucrările mai însemnate: E. Dark6, Byzantinisch- 
ungarische Beziehungen in der zweiten Hälfte des XIII. Jahrhunderts, Weimar, 1933, E. 
Ivanka, Griechische Kirche und Griechisches Mânchtum im mittelalterlichem Ungarn, în 
„Orientalia Christiana Periodica“, VIII, 1942, p. 183-194; M. Gy6ni, L 'eglise orientale dans 
la Hongrie du XI-e siecle, în „Revue d'Histoire Comparte“, XXV, 1947, p. 42-49; Gy. 
Moravesik, The Role of Byzantine Church in Medieval Hungary, în „American Slavic and East 
European History“, VI, 1947, p. 134-152; Gy. Györffy, Das Giiterverzeichnis des griechi- 
schen Klosters zu Szâvaszentdemeter (Srmska Mitrovica) aus dem 12. Jhr., în „Studia Slavica 
Acad. Scientiarum Hungaricae“, V, 1959, p. 9-74; Aloisio L. Tăutu, Griechische Klöster im 
mittelalterlichen Ungarn, în „Acta Historica“, Societas Academica Daco-Romana, IV, 1965, 
p. 43-66; J.P. Ripoche, La Hongrie entre Byzance et Rome: probleme de choix religieux, în 
„Ungarn Jahrbuch“, VI, 1974-1975, p. 9--23. 

Prăbuşirea Bizanțului şi rigorismul politicii papale în problema Unirii au 
deschis şi în regatul ungar vremea reunificării forțate a confesiunilor şi a 
prigoanei confesionale. Oscilantă încă sub ultimii arpadieni, prinşi în vârte- 
jul crizei interne a regatului şi a situaţiei create de invazia mongolă din 1241 
şi de urmările acesteia, politica confesională a regalității devine intransigen- 
tă sub dinastia angevină, care face din efortul de a reduce la catolicism marea 
majoritate a populaţiei țării şi a provinciilor dependente, una din direcțiile 
fundamentale ale regimului ei. Îndeosebi după restaurarea poziţiilor regali- 
tăţii, grav zdruncinate în tranziţia de la o dinastie la alta, Carol Robert iniția- 
ză un vast prozelitism care nu atinge însă punctul culminant decât în timpul 
domniei fiului său, Ludovic de Anjou (1342-1382). În acţiunea necruțătoare 
a acestuia față de celelalte credinţe din lăuntrul regatului, idealul papalității 
angevine, exprimat prin formula unitas fidei, s-a îmbinat cu efortul regalității 
de a asigura obediența populațiilor neungare, covârșitoare numeric. Sub al 
doilea rege angevin al Ungariei măsurile confesionale au luat caracter deose- 
bit de coerent şi de profund; ele au implicat aspecte decisive ale vieţii social- 
politice şi s-au transformat într-o realitate de lungă durată. 

Regiunile din nord-vestul Peninsulei Balcanice, pe linia Dunării şi a bazi- 
nului ei, au constituit unul din principalele terenuri de manifestare a prozeli- 
tismului catolic sub mantia protectoare a regalității ungare. Obiect de con- 
testație între Ungaria şi Bizanț”, ele au devenit după prăbuşirea dominaţiei 
bizantine la Dunăre, la sfârşitul secolului XII, motiv de înfruntare între rega- 
tul ungar şi noile puteri care se afirmau în nord-vestul Peninsulei Balcanice, 
statul român-bulgar şi Serbia. Conflictul cu cel de al doilea țarat pentru 


é Pentru politica confesională a lui Ludovic de Anjou, cadrul de istorie generală în care 
s-a desfăşurat şi consecinţele ei pe termen lung pentru românii din Transilvania, v. Ş. Papa- 
costea, La fondation de la Valachie et de la Moldavie et les Roumains de Transylvanie: une 
nouvelle source, în „Revue roumaine d'histoire“, XVII, 1978, 3, p. 389-407. 

7 V. Laurent, La Serbie entre Byzance et la Hongrie à la veille de la quatrième croisade, 
în „Revue historique du sud-est européen“, XVIII, 1941, p. 109-130; Gh. I. Brătianu, Byzance 
et la Hongrie, în „Revue historique du sud-est européen“, XXII, 1945 , p. 145-157; F. Dâlger, 
Ungarn in der byzantinischen Reichspolitik, în „Archivum Europae Centroorientalis“, VIII, 
1942, 3-4, p. 315-342 (reprodus în vol. Paraspora, Ettal, 1961, p. 153-177); Gy. Moravesik, 
Les relations entre la Hongrie et Byzance å l'epoque des Comnenes, în vol. Studia byzantina, 
Budapest, 1967, p. 314-319; A.B. Urbansky, Byzantium and the Danube Frontier, New York, 
1968. 

8 Al. L. Tăutu, Le conflict entre Johanitsa Asen et Emeric roi de Hongrie (1202-1204). 
(Contribution à l'étude du probleme du second empire valaque-bulgare), în vol. Mélanges Eu- 
gene Tisserant, III, 2, Città del Vaticano, 1964, p. 367-393; J.R. Sweeney, Innocent TII, 
Hungary and the Bulgarian Coronation: A Study in Medieval Papal Diplomacy, în „Church 
History“, 42, 1973, p. 320-334. T 

regiunea Sirmium, cu centrele principale de la Belgrad şi Branicevo, s-a 
transformat în antagonisin total după ce loan Asan II a rupt legătura cu Roma 
iar papalitatea a dat mandat de cruciadă regelui Ungariei, acordându-i drep- 
tul de a anexa şi Bulgaria”, acum se manifestă hotărât în politica ungară in- 
tenția de cucerire a Vidinului, etapă a unui program balcanic mult mai larg. 
Expansiunea regatului ungar şi la sud de Sava şi Dunăre şi constituirea bana- 
telor de Ozora, So şi Mačva, tendinţa regalității ungare de a cuprinde şi Ser- 
bia în aria ei de dominație a generat un conflict îndelungat şi cu cel de al 
doilea stat sud-slav. 

Până în ultimul sfert al secolului XIII, când regatul arpadian începe să se 
dezintegreze sub acţiunea conjugată a factorilor interni de disoluţie şi a celor 
externi, dominaţia ungară în aceste regiuni a fost un prilej de continuă înfrun- 
tare cu Bulgaria și Serbia". 

Pierdute în mare parte ca urmare a acestei crize prelungite, poziţiile nord- 
balcanice au fost recuperate după reconstituirea unităţii regatului de către 
Carol Robert. Expediţiile acestuia împotriva Serbiei şi mai ales cele ale fiu- 
lui său, Ludovic I!! — atât împotriva regatului sârb cât și a Vidinului — au re- 
adus însemnate teritorii sud-slave sub controlul regatului ungar. 

O conjunctură deosebit de favorabilă se crease astfel pentru reluarea și 
adâncirea efortului misionar în aceste teritorii în care vicisitudinile frecvente 
ale dominaţiilor politice s-au împletit permanent cu alternanțe ale influ- 
enţelor confesionale. Cel mai de seamă și cel mai cunoscut efort de a impune 
aici catolicismul aparține vremii lui Ludovic de Anjou, îndeosebi anilor care 
au urmat cuceririi Vidinului de către oștile regale (1365), când expansiunea 
regatului în direcția Peninsulei Balcanice, programul de cruciadă și „unirea 
bisericească“ s-au îmbinat strâns în politica regelui. Rolul de căpetenie în 
încercarea de a smulge credinţei căreia îi aparţinea masa populaţiei din teri- 
toriile sudice ale regatului ungar, dintre care unele de curând cucerite, şi de a 


9 Conflictul între regatul ungar şi cel de-al doilea țarat, redeschis în 1231-1232, când 
regele Andrei II ocupă importantele centre de la Belgrad şi Branicevo, a luat o nouă dimensiu- 
ne după 1234, când papalitatea a investit regalitatea ungară cu misiunea de cruciadă în sud- 
estul Europei, în Bosnia, Slavonia şi apoi și în Bulgaria, care părăsise unirea cu Roma; B. Hó- 
man, Geschichte des Ungarischen Mittelalters, II, Berlin, 1943, p. 111-112. 

10 B, Hóman, Gli Angioini di Napoli in Ungheria, 1290-1403, Roma, 1938, p. 126-127. 

11 Pentru expansiunea ungară în nordul Peninsulei Balcanice sub Ludovic I de Anjou, v. 
între altele: A. Huber, Ludwig I. von Ungarn und die Ungarischen Vasallenlănder, în „Archiv 
für österreichische Geschichte“, XXXVI, 1885, 1-2, p. 1-44; B. Hóman, Gli Angioini di Na- 
poli in Ungheria, 1290-1403, p. 382-388; M. Holban, Contribuții la studiul raporturilor din- 
tre Țara Românească și Ungaria angevină (Rolul lui Benedict Himfy în legătură cu problema 
Vidinului), în „Studii şi materiale de istorie medie“, I, 1956, p. 7-62. 

o aduce în obedienţa catolicismului, a revenit acum ordinului franciscan, din 
rândurile căruia s-a evidenţiat, în cadrul acestui efort, italianul Bartolomeu 
de Alverna, vicarul Bosniei. 

Înființat în 1340, vicariatul Bosniei, subdiviziune teritorială a ordinului 
franciscan, a cuprins în a doua jumătate a secolului XIV — vremea maximei 
sale întinderi — o parte din teritoriile sudice dependente de regatul ungar, în 
care masa covârșitoare a populaţiei era străină catolicismului: Bosnia, pro- 
vincie tradițional „eretică“, Ozora, Mačva, teritoriile ţaratului de Vidin, în 
măsura în care și cât timp s-au aflat sub controlul direct sau indirect al 
Ungariei, şi banatul Timişoarei '2. În rândurile populațiilor din aceste teritorii, 
bosniaci, sârbi, români şi bulgari, şi-a exercitat activitatea şi zelul misionar, 
timp de câteva decenii, vicarul Bosniei, Bartolomeu de Alverna”. În activi- 
tatea acestuia, politica papilor din Avignon de realizare a „unităţii bisericeşti“ 
prin orice mijloace şi efortul regatului ungar de a-și impune dominația asupra 
unor populaţii care nu o acceptau de bună voie s-au îmbinat perfect. 

Direct legate de activitatea sa de misionar sunt cele câteva scrieri care 
ne-au rămas de pe urma lui, dintre care trei au fost descoperite în timpul din 
urmă în Biblioteca Universităţii din Basel. Cea dintâi dintre aceste noi scrieri 
ale lui Bartolomeu de Alverna, consacrată purcederii Sfântului Duh, cuprinde 
variațiuni pe această temă centrală în înfruntarea dintre cele două biserici pe 
planul dogmei!4. Reformulare a tradiționalei poziţii catolice în această ches- 
tiune şi lipsită de originalitate, scrierea era probabil destinată să ofere argu- 
mente.misionarilor franciscani din subordinea sa în dezbaterile susținute cu 
reprezentanţii locali ai bisericii răsăritene. Cu totul alta e însemnătatea, da- 
torită elementelor concrete şi referitoare la situaţiile locale pe care le cuprind, 
a celorlalte două scrieri, dintre care una înfăţişează ceea ce autorul numeşte 


12 Vicariatul Bosnia era împărțit în mai multe custodii, nominalizate în listele de provincii 
(provinciale) ale ordinului în sec. XIV; L. Waddingus, Annales minorum seu trium ordinum a 
S. Francisco institutorum, IX, (1377-1417), Quaracchi, 1932, p. 294-296, unde sunt enume- 
rate custodiile vicariatului Bosniei, cu aşezările franciscane. În cadrul custodiei Bulgariei se 
aflau următoarele aşezări franciscane: Severin, Orşova, Caransebeş, Srim (probabil Ceri), 
Govăjdia; în custodia Cuvin se aflau aşezările Armeniș, Cuvin și Chran (probabil Horom); v. 
şi Acta Gregorii PP. XI (1370-1378), ed. A.L. Tăutu, Roma, 1966, p. 66. În această vreme, 
autoritatea vicarului Bosniei s-a extins şi asupra Hațegului şi a Țării Româneşti; ibidem, p. 
64-66. 

13 Date sumare cu privire la biografia lui Bartolomeu de Alverna în introducerea la ediţia 
scrierilor sale recent descoperite, Dionysius Lasič, O.F.M., Fr. Bartholomaei de Alverna, 
Vicarii Bosniae 1367-1407, quaedam scripta hucusque inedita, în „Archivum Francescanum 
Historicum“, LV, 1962, 1-2, p. 59-81. 

14 Septem suppositiones et rationes de processione Spiritus Sancti ex Patre Filioque, la 
D. Lasič, op. cit., p. 63—65; titlul e atribuit scrierii de editor. 

„erorile“ şi „ereziile“ „schismaticilor şi ereticilor sârbi, bulgari şi români din 
regatul Ungariei“!5, iar cealaltă, complementară, furnizează argumente în fa- 
voarea convertirii silite a amintiţilor „schismatici“!6. Acest din urmă text, 
care ne îngăduie să surprindem aspectele şi implicaţiile politice ale conversi- 
unii, a format, parţial, obiectul unei cercetări anterioare!7. Cel consacrat „ero- 
rilor“ constatate de autor în credinţa și practica bisericească a popoarelor 
amintite ne apropie de realităţile vieţii lor spirituale în această vreme. Obser- 
vaţiile autorului se întemeiază pe contactul său direct cu realităţile locale şi 
în parte sunt rezultatul controverselor susținute cu reprezentanții clerului și ai 
populaţiei din regiunile aflate în vicariatul său; e ceea ce conferă un conside- 
rabil spor de valoare informaţiilor din scrierile sale cele mai recent ieşite la 
iveală cu privire la viaţa bisericească a celor trei popoare!?. 


* 


La loc de frunte în confruntarea locală dintre cele două confesiuni ca și în 
cadrul ei general de altminteri, se afla, fireşte, refuzul lui filioque de către 
reprezentanţii bisericeşti ai celor trei naţii, care urmau în această privinţă în- 
vățătura bisericii răsăritene, deși, potrivit polemistului franciscan, îşi luau 
anumite distanţe faţă de tradiţia acesteia, dar în chip confuz!?. 

Urmează, cum era de așteptat, contestarea primatului papei și al carac- 
terului universal al bisericii romane, punct decisiv întrucât le implica, prac- 
tic, pe toate celelalte; mai mult încă, interlocutorii franciscanilor învinuiau de 
apostazie pe papă şi întreaga ierarhie superioară a bisericii apusene”. Potrivit 
exponenților bisericii locale, patriarhul de Constantinopol e capul legitim al 


'5 Errores schismaticorum orientalium, la D. Lasič, op. cit., p. 66-68; titlul e atribuit de 
editor. Fraza introductivă a autorului la acest text e de fapt un titlu mult mai cuprinzător și mai 
precis; „Isti sunt errores et haec sunt haereses istorum schismaticorum atque haereticorum: 
Rascianorum, Bulgarorum atque Vlachorum in regno Hungariae“ (citat în continuare sub titlul 
prescurtat Errores). 

16 Epistula fratribus Vicariae Bosnae; D. Lasič, op. cit, p. 68-81; titlul e atribuit scrierii 
de editor (citat în continuare sub titlul prescurtat Epistula). 

17 Ş. Papacostea, op. cit. 

18 Pentru celelalte scrieri ale lui Bartolomeu de Alverna, v. D. Lasič, op. cit., p. 60-62. 

19 „Primo, ipsi Spiritum Sanctum nullo modo credunt a Patre et Filio procedere, sicut 
Graeci; et auctoritatibus Graecorum doctorum non credunt, et confuse hoc loquuntur“, 
Errores, p. 66. 

20 „Secundo unam sanctam catholicam et apostolicam ecclesiam non credunt, dicentes 
quod beatus Petrus et successores non sunt principales super Christianitatem, sed unusquisque 
Apostolus et Patriarcha aequali funguntur auctoritate“; „Septimo, dicunt, quod Papa et Roma- 
na ecclesia non est caput omnium ecclesiarum, sed dicunt eum esse apostatam a fide et omnes 
Episcopos ecclesiae Latinae“; ibidem, p. 66 şi 67. 

tuturor bisericilor, iar căpeteniile lor bisericeşti, patriarhii lor, se află în ade- 
vărata unitate a bisericii?!. 

Contestarea primatului papal şi a caracterului universal al bisericii roma- 
ne atrăgea, fireşte, şi negarea universalităţii ritualului latin pe care, din seco- 
lul XIII tot mai insistent, Roma încerca să-l impună bisericilor răsăritene in- 
trate în raza ei de acţiune. Cu deosebită tărie par să fi apărat reprezentanţii 
bisericilor locale ale celor trei popoare specificul lor în materie de ritual, con- 
testând categoric aserţiunea misionarilor potrivit căreia mântuirea nu se poa- 
te dobândi decât în sânul bisericii romane şi urmând ritualul acesteia; com- 
bătând cu tărie acest punct de vedere, ei susțineau că „fiecare om se poate 
mântui în ritul său“22. 

Prin refuzul de a recunoaşte autoritatea bisericii romane și a clerului ei, 
bisericile răsăritene — în cazul de faţă cele ale românilor, bulgarilor şi sârbilor 
— s-au îndepărtat, prin forța lucrurilor, potrivit autorului, de singurul ritual 
autentic, cel apusean. Urmare a acestei abateri, susține el, săvârşirea tainelor 
a fost grav viciată în practica clerului ortodox şi e, în consecinţă, lovită de 
nulitate. Botezul, aspect principal al confruntărilor între Apus și Răsărit pe 
terenul ritualului, reține cu precădere atenţia vicarului Bosniei, în cadrul cri- 
ticilor formulate la adresa reprezentanţilor bisericilor locale și a „erorilor“ 
comise de ei. 

Autorul constată varietatea foarte mare a modalităţilor botezului şi a for- 
mulelor invocate la botez de preoţii locali, în rândul cărora, afirmă el, „cu 
greu vei găsi din douăzeci, doi, care să boteze în același chip“. Absența, în 
această privinţă, a unui ritual unic, fie el şi cel bizantin, a lăsat teren liber 
adaptărilor şi iniţiativelor locale, formulelor variate, din care Bartolomeu de 
Alverna şi-a cules câteva exemple”. Tot atât de regretabil i se pare autorului 


21 „Et quod Patriarchae eorum sunt in vera unitate ecclesiae et Constantinopolitanus est 
caput omnium (ecclesiarum) mundi“; ibidem, p. 67. 

22 „Tertio asserunt unumquemque hominem posse salvari in suo ritu, quia dicunt impossi- 
bile fieri, quod Deus omnes alios homines damnaret praeter christianos“; ibidem, p. 66; con- 
secvent, autorul rezervă termenului de creştin accepţia de membru al bisericii romane. 

23 „Sed unusquisque format sibi verba, sicut sibi videtur; et dum infundit aquam super ca- 
put baptizandi, unus legit: „Beati quorum“ ; alter: „Asperges me“; alter legit: „Quotquot bap- 
tizati estis, Christum induistis“; alter vero „Alleluia“ tribus vicibus; alter: „Baptizatur servus 
Dei nomine sancti Petri vel Demetrii“, sicut vult quod habeat nomen. Et de XX vix invenies 
duos concordes in baptizando, sed unusquisque laudat se super alios. Et tot truphas super bap- 
tizando faciunt, quod christiano intelligenti abominabile est scire aut videre; Errores, p. 66. 
Problema botezului a ocupat în secolul XIII un loc de frunte în polemica dintre cele două bise- 
rici; problemă de ritual, concretă, care a luat proporții excepţionale în vremea înfruntării lor 
directe, pretutindeni unde o populaţie de rit răsăritean a intrat sub dominaţia unei puteri cato- 
lice cu veleităţi de prozelitism: deosebirile în săvârşirea botezului erau accesibile- unui număr 
mare de locuitori, fireşte mult mai mult decât dogmele controversate. Contestarea de către cele 

faptul că localnicii nu recunoșteau decât preoţilor dreptul de a boteza, inclu- 
siv în cazurile de forță majoră, şi că nu admiteau botezul decât după cel puţin 
opt zile de la nașterea copilului?4. 

Alte „erori“ constatate și incriminate de Bartolomeu de Alverna în practi- 
ca religioasă a celor trei popoare prinse în obiectivul investigaţiei sale privesc 


două biserici a validității formulei aplicate la botez de biserica rivală a pus în discuţie legiti- 
mitatea chipului de săvârşire a acestui act capital în procesul mântuirii. De aici, în acelaşi timp, 
gravitatea şi ecoul foarte larg, s-ar putea spune popular, al polemicii în jurul formulei bote- 
zului. Primele investigaţii cu caracter sistematic asupra formulei orientale a botezului par a fi 
fost întreprinse de curia romană în rândurile grecităţii suditalice, cel dintâi fragment de popu- 
laţie de rit răsăritean smuls obedienţei Patriarhiei constantinopolitane. Cercetările întreprinse 
aici din ordinul papei Grigore IX au dat în vileag deosebirea între formula latină „ego te bapti- 
zo“ care atribuie un rol însemnat sacerdoţiului şi cea greacă „BonnEerai“, care estompează 
mult acest factor. După ezitări iniţiale, Grigore IX a condamnat formula greacă: „Graeci qui 
sub hac forma verborum „baptizetur talis in nomine Patris et Filii et Spiritus Sancti“ baptiza- 
ti ab aliquo extiterunt, non sunt, cum non fuerint secundum formam evangelicam, baptizati et 
ideo tam illos quam de cetero baptizandos sub hac forma: „ego te baptizo in nomine Patris et 
Filii et Spiritus Sancti“ precipimus baptizari“; cu rigurozitate, papa conchidea: „cum una sit 
fides, unum baptisma'et una esse debet in hoc sacramento conformitas“; vezi G. Gianelli, Un 
documento sconosciuto della polemica tra Greci e Latini intorno alla formula battesimale, în 
„Orientalia Christiana Periodica“, X, 1942, p. 150-160. 

Încă dinainte, grecii, care contestau formula apuseană a botezului, îi rebotezau în ritul lor 
pe cei botezați după ritul apusean, aşa cum constată conciliul IV Lateran: „Baptisatos etiam a 
Latinis et ipsi Graeci rebaptisare ausu temerario praesumebant, et adhuc, sicut accepimus, 
quidam agere hoc non verentur“; Acta Innocentii PP. III (1198-1216), Ed. Th. Halusiynskyi, 
Città del Vaticano, 1944, p. 482; pentru contestarea valabilităţii botezului latin, prin „aspersi- 
une“, de către biserica răsăriteană, v. scrisoarea patriarhului Calist al Constantinopolei către 
biserica bulgară (15 dec. 1355), citată de către O. Halecki, Un empereur de Byzance a Rome, 
Varşovia, 1930, p. 52; cazuri de rebotezare, după ritul grec, a unor catolici, imputate de 
Inocenţiu VI lui Ștefan Duşan, în 1353; Acta Innocentii PP. VI (1352-1362), ed. Al. L. Tăutu, 
Città del Vaticano, 1961, p. 51. 

Proporţii excepţionale a luat însă procesul rebotezării în aria dominată de Ungaria, în se- 
colul XIV, îndeosebi sub Ludovic de Anjou. La Vidin, cucerit în 1365, călugării franciscani au 
procedat la rebotezarea în masă a populaţiei, ceea ce avea să provoace reacţia violentă a aces- 
teia, când Vlaicu, domnul Țării Româneşti, a alungat garnizoana ungară din cetate. După 
evenimentele din 1376-1377, înfrângerea răscoalei popoarelor subjugate, operaţia rebotezării 
a luat proporţii generale; e indicată pentru un singur an cifra de 400000 suflete supuse 
rebotezării; Epistula, p. 74-75. Pentru a satisface îndoiala, „dubiul“, unora din însăşi tabăra 
catolică cu privire la legitimitatea şi utilitatea operaţiei, cu atât mai mult cu cât, în principiu, 
botezul e nereiterabil, a fost elaborat conceptul de „botez condiţionat“, adică valabil numai 
dacă botezul prim nu respectase formele canonice: „si baptizatus es, non te rebaptizo, sed si 
nondum baptizatus es, ego te baptizo in nomine Patris et Filii et Spiritus Sancti Amen“; Acta 
Gregorii PP XI (1370-1378), p. 193. Cât arbitrar a domnit în aplicarea acestor directive, date 
fiind şi divergenţele în conducerea catolică a regatului, e lesne de înţeles. 

2 Sexto, quod quacumque necessitate faciente, nullus dicunt potest baptizare, nisi sit sa- 
cerdos. Item nullus debet baptizari, etiam si mors immineat, nisi sint completi octo dies a suo 
ortu usque ad diem baptismi. Et plures et similes errores dicunt de baptismo“; Errores, p. 67. 

prepararea mirului şi interpretarea funcţiei mirungerii. Potrivit interlocuto- 
rilor săi — în cazul de față el citează pe episcopul, preoţii şi călugării din Vidin —, 
pregătirea mirului era prerogativa exclusivă a patriarhului. Cum, în asemenea 
condiţii, mirul nu era întotdeauna lesne de procurat, el era conservat cât putea 
dura, chiar și douăzeci de ani, afirmă autorul, și la nevoie era sporit cu gră- 
sime animală și vegetală. Majoritatea interlocutorilor localnici ai franciscani- 
lor afirmau că doar ungerea conferă validitate botezului și că, fără aceasta, 
chiar efectuată conform formulelor în vigoare, taina e lipsită de valoare. Dar, 
în această privință, misionarul franciscan constată şi opinii discordante, pe 
care însă nu se simte îndatorat să le expună mai îndeaproape35. 

Alt domeniu al ritualului local care a reţinut atenţia polemistului francis- 
can e cel legat de săvârșirea cuminecăturii. „Al optulea — în înșiruirea „erori- 
lor“ şi „ereziilor“, arată el — ei înfăptuiesc ritualul cu intenţia de a sfinţi trupul 
lui Hristos — care, potrivit sârbilor se numește brasansa şi potrivit bosniecilor 
în același chip, iar potrivit bulgarilor şi românilor se numeşte komka? — prin 
aceste cuvinte pe care le rostesc în chip impur, când își pregătesc potirul şi 
pâinea dospită: „Ca o oaie spre junghiere...“ etc. Iar asupra potirului în care 
se află vinul, spun: „Și unul din ostași cu sulița coasta lui a împuns şi îndată 
a ieşit sânge și apă“. Și atunci cred ei că atunci (așa în text) este trupul şi sân- 
gele lui Hristos. Şi după Epistolă şi Evanghelie slujitorii ies din altar şi întreg 
poporul se prosternează la pământ, adorând ca şi cum ar fi Dumnezeu şi 
trupul lui Hristos. Şi când după aceea se cântă Praefatio şi Sanctus şi se ci- 
tește în taină Canonul, iar cuvintele sacramentale se citesc atât de tare încât 
tot poporul le poate auzi şi înțelege, ei însă nu îngenunchează și nici nu adoră 
căci zic: „Am adorat mai înainte“ . Şi atunci a fost mai înainte, când au ado- 
rat doar vin curat şi pâine curată. Şi în această materie cei mai mulți împăr- 


25 „Quinto, chrisma eorum est de XX annis, aut tantum quantum substantia potest durare. 
Et secundum opinionem eorum, non potest fieri ab aliquo Episcopo nec Metropolitano, nisi a 
Patriarcha. Haec est conclusio Episcopi schismaticorum et omnium calugerorum litteratorum 
et sacerdotum suorum de Vidino et quod sit de XX herbis. Sed et sacerdotes istius regni, quan- 
do deficit eis chrisma, augmentant aut cum arvina, vel medullis vel oleo canapi. Et circa chris- 
ma diversi diversimodo sentiunt. Et aliqui dicunt, quod numquam potest fieri baptizatus, nisi 
chrismetur asserentes, quod maior virtus est in chrismate quam in infusione aquae, etiam cum 
verbis ordinatis. Et pauci discordant in hoc, respectu contrarie partis“; Errores, p. 66-67. Într-o 
formă mai sumară obiecția cu privire la prepararea mirului e adresată „grecilor“ în general, cu 
un secol mai devreme, de un alt text polemic catolic: „Item raro conficiunt chrisma. Apponunt 
ibidem multitudinem specierum, cum tamen deberent esse contenti oleo et balsamo“; H. 
Finke, Konzilienstudien zur Geschichte des 13. Jahrhunderts, Münster, 1891, p. 118. 

26 Pentru preluarea în slava veche a termenului de komka şi komkati din latinul communi- 
care, probabil în spațiul panonic-danubian, v. Fr. Miklosich, Die christliche Terminologie der 
slawischen Sprache, în „Denkschriften der Kaiserlichen Akademie der Wissenschaften“, 
1876, p. 31. 

tăşesc multe erori prosteşte și se deosebesc între ei. Unii păstrează struguri 
tot anul, precum românii. Și când vor să slujească liturghia, storc unul sau 
mai multe boabe din acel strugure deasupra potirului, spunând că așa trebuie 
să fie. Alţii pun mai multă apă sau tot atât cât şi vin; alții când socotesc (pun) 
năut, alții (amestecă) cu mied, alții cu vin făcut din ierburi; şi alții cu vin cu- 
rat, fără apă, şi fiecare după cum i se pare. Dar oricum, (s-a afirmat) în chip 
conclusiv de către doi, de către un episcop, de către un arhiepiscop, în Serbia, 
şi de către preoții lor că prin aceste cuvinte se face trupul lui Christos: „Pre- 
cum oaia“ etc., iar sângele: „Și unul dintre oșteni“ . Și astfel se afirmă în ge- 
neral de către acești eretici din regatului ungurilor“. 

Legată de cuminecătură e chestiunea, atât de controversată între cele două 
biserici, a folosirii pâinii dospite; autorul constată, fireşte, afirmarea cate- 
gorică de către interlocutorii săi localnici a împărtăşirii exclusiv în acest chip, 


27 „Octavo, formam cum intentione consecrandi corpus Christi, quod secundum Rascianos 
vocatur brasansa, et secundum Bosnenses eodem modo; set secundum Bulgaros et Vlachos 
vocatur komka. Per ista verba, quae dicut impuro modo, quando parant suum calicem cum 
pane fermentato: „Sicut ovis ad occisionem ductus“ etc. Super calicem vero, ubi est vinum, 
dicunt: „Et unus militum lancea latus eiut aperuit, et inde exivit sanguis et aqua“. Et tunc cre- 
dunt, quod tunc est corpus et sanguis Christi. Et post epistolam et evangelium exeunt ministri 
de concillo, et totus populus prosternitur se ad terram, adorantes tamquam Deum et corpus 
Christi. Et cum postmodum cantantur Praefatio et Sanctus, et Canon legitur submisse, et ver- 
ba sacramentalia leguntur tam alta voce, quod totus populus potest audire et intelligere. Sed 
non flectunt genua neque adorant, quia dicunt: „Prius adoravimus“. Et tum fuit prius, quando 
adoraverunt purum panem et vinum. Et circa istam materiam habent plurimi multos fatuos 
errores, et sunt inter se diversi. Aliqui servant uvas per totum annum, sicut Vlachi. Et quando 
volunt letorgiare missam suam, unum granum aut plures exprimunt super calicem de illa uva, 
dicentes, quod sic debet esse. Alii autem plus ponunt de aqua vel tantumdem, quantum de 
vino. Alii autem quando eis placet cicera. Alii cum medone. Alii cum confecto vino de herbis. 
Et alii cum puro vino absque aqua. Et unusquisque sicut sibi videtur. Sed quidquid sit, a duo- 
bus, uno Episcopo et altero Archiepiscopo, in Rascia deinde fuit conclusive et a sacerdotibus 
eorum, quod ex istis verbis conficitur corpus Christi: „Sicut ovis“ etc.; et sanguis: „Et unus 
militum“. Et sic dicitur communiter ab ipsis haereticis de regno Hungarorum“; Errores, p. 67-68. 

Afirmațiile atât de categorice ale lui Bartolomeu de Alverna cu privire la săvârşirea tainei 
cuminecăturii la cele trei popoare de rit oriental aflate sub autoritatea sa misionară fie vădesc 
o practică liturgică inspirată dintr-o confuzie cu privire la momentul liturgic esențial, fie o con- 
fuzie a autorului, nu străină de spiritul polemic al scrierii sale. Evident, doar studii de specia- 
litate asupra evoluției cultului liturgic în aria ortodoxiei balcanice şi dunărene — în măsura în 
care documentația disponibilă îngăduie astfel de investigații — vor putea aduce răspunsul cu- 
venit cu privire la afirmaţia franciscanului italian. Pentru îngenuncherea credincioşilor şi ve- 
nerarea darurilor la Vohodul mare, la Bizanţ, şi pentru justificările invocate de unii teologi bizan- 
tini în favoarea acestei practici, v. P. Vintilescu, Liturghierul explicat, Bucureşti, 1972, p. 204-205; 
pentru varietatea formelor cultului liturgic în Biserica răsăriteană, de la popor la popor, v. E. 
Branişte, Unitate și varietate în cultul liturgic al bisericilor ortodoxe autocefale, în „Studii 
teologice“, VII (1955), 7-8, p. 423-444; pentru unele adausuri spontane la cult, v. idem, Despre 
„inovații“ în săvârşirea serviciilor divine, în „Studii teologice“, V (1953), 3—4, p. 279-303. 

practică în legătură cu care înregistrează o tradiție, neîndoielnic populară, cu 
privire la o a doua cină în cursul căreia, spre deosebire de cea dintâi, lisus 
Hristos ar fi folosit pâine dospită?8. 

Decisiv însă pentru soarta pe termen lung a convertirii avea să fie efortul 
de a subordona sau de a elimina clerul ortodox din teritoriile cuprinse în vica- 
riatul Bosniei; scrierile lui Bartolomeu de Alverna, care ne aduc în această 
privinţă câteva din revelaţiile lor cele mai însemnate, stau mărturie a înţele- 
gerii de către misionarul franciscan a rolului hotărâtor pentru opera pe care o 
întreprinsese a încercării de a „soluţiona“, în sensul preconizat de el, proble- 
ma clerului ortodox. 

Repetând argumentele și, pe alocuri, și formulele unora din predecesorii 
săi — argumente și formule care aveau dealtminteri să apară și în unele scrieri 
polemice mai târzii —, Bartolomeu de Alverna impută clericilor „schismatici“, 
români, bulgari şi sârbi, faptul că popoarele păstorite de ei se mențineau în 
starea de „schismă“ şi rezistau efortului de a le converti. Pentru autor, acești 
preoți, nefiind canonic consacraţi, sunt, prin forța lucrurilor, „falși preoți“ 
(falsi sacerdotes)?. Aceşti „preoți falși“, adaugă el, nu respectă formele con- 


2 „Nono, dicunt, quod Christus confecit corpus suum in azimo prius, sed postmodum fecit 
eadem nocte unam cenam secrete, in qua confecit cum fermento. Quapropter numquam debet 
fieri corpus Christi nisi cum fermento“; Errores, p. 68. 

29 „Quod vero obicitur de sacerdotibus et prima eorum fide, dico, quod si illi eorum sa- 
cerdotes essent rite ordinati, et in illa eorum secta esset aliqua spes salutis, recte obiceretur. 
Sed, cum sint falsi et deceptores, et iam propter suam rusticitatem perdiderunt omnem ritum 
ecclesiasticum et formam sacramentorum, maxime inter istos Sclavos et Vlachos, ut dicetur 
infra, et populus ille in hac secta salvari non possit, maxime, qui credunt suam sectam 
meliorem nostra. Nec Ecclesia baptizati (sunt). Et adhuc (si) essent, vel feruntur, baptizatos se 
(esse) crederent. Ex quo extra Ecclesiae unitatem morantur, salvari non possunt, potissime 
adulti cum calugeris Ecclesiam blasphemantes“; Epistula, p. 71-72. 

Încă din secolul XIII, în vremea expansiunii la sud şi răsărit de Carpaţi a regatului ungar, 
papalitatea a contestat canonicitatea clerului local. În mult discutatul act din 14 noiembrie 
1234, papa Grigore IX constata existenţa unor pseudoepiscopi ai românilor, „care ţin ritul gre- 
cilor“, şi cerea înlocuirea lor printr-un vicar al episcopului cumanilor; Hurmuzaki, I, 1, p. 
132-133; DRH, D, I, p. 20-21. 

Desigur, aşa cum s-a susținut de curând, „pseudo-episcopii noştri erau, aşadar, fireşte, 
socotiți ca atare nu pentru că erau de rit grec, n-ar fi avut un sediu stabil ori ar fi reprezentat 
o concurenţă periculoasă pentru titularul diecezei cumanilor, ci numai datorită faptului că nu 
fuseseră sfinţiţi în chip canonic“; R. Constantinescu, Note privind istoria bisericii române în 
secolele XIII-XV, în „Studii şi materiale de istorie medie“, VI, p. 189; totuşi mu trebuie pier- 
dut din vedere că argumentul nu era decât o modalitate de a contesta clerul „schismatic“. În 
fapt pentru Roma, ca şi pentru Bizanţ de altminteri, pseudo-episcopii, pseudo-preoţii, pseudo- 
călugării, sunt, esenţial, cei care se află în afara legitimităţii bisericeşti pe care o recunoșteau 
sau, mai exact, o revendicau cele două centre. „Pseudo-preoţi“ şi „pseudo-episcopi“ apar şi în 
secolul XV, în Transilvania, cu prilejul noului şi puternicului val de prozelitism catolic prile- 

sacrate la săvârşirea tainelor, nici pe cele latine şi nici măcar pe cele grecești 
— bizantine —, îndeosebi în privinţa botezului, şi nu se încadrează așadar, în 
nici una din cele două „legitimităţi“ bisericești medievale”. 

Constatarea acestei „necanonicităţi“ a clerului și, pe cale de consecinţă, a 
„nulităţii“ tainelor pe care le săvârşea — de unde şi justificarea rebotezării 
localnicilor — e consolidată de autor prin invocarea unor autorităţi din lumea 
bizantină, corect sau abuziv citate. Potrivit autorului, însuși împăratul Ioan V. 
Paleologul, cu prilejul călătoriei sale la Buda, în iarna anului 1365-1366, ar 
fi justificat rebotezările, sub pretextul că clericii locali nu respectau „nici for- 
ma greacă şi nici pe cea romană“. Mai vehementă încă ar fi fost, potrivit lui 
Bartolomeu de Alverna, luarea de poziţie a călugărilor greci sosiți de curând 
în părţile Banatului; aceștia ar fi contestat categoric calitatea sacerdotală a 
clericilor din partea locului”!. 

Cercetarea clerului ortodox, cu prilejul marii opere de convertire silită în- 
treprinsă în ultimii ani de domnie ai lui Ludovic de Anjou, nu a dat la iveală, 
din totalul de patru sute de preoţi investigaţi, nici unul care să cunoască şi să 


juit de cruciada antiotomană şi de acţiunea franciscanului loan de Capistrano în spaţiul nostru 
în 1455-1456. Din nou e afirmată convingerea că izgonirea clerului ortodox e condiția sine 
qua non a convertirii românilor: „Valachi difficulter reduci poterant, dum pseudo presbyteri 
perpetuos instillabant errores, atque hi hauriebant a pessimo et subdolo viro, Joanne de Capha 
Wladica, pseudo episcopo, summae auctoritatis in populo“. Capistrano îl convinge pe Iancu 
de Hunedoara „ut e suis dominiis pseudo presbyteros expelleret, et Wladicam tandem com- 
prehenderet...*“; sugestie care a devenit hotărâre scurt timp după aceasta. Ca şi atâţia alții din 
predecesorii şi urmaşii săi, loan de Caffa era învinuit că nu respecta nici ritualul roman, nici 
cel grec: „Hic gerebat cum multitudine sequacium et complicium suorum neque Romanum 
neque Graecum ritum tenebat“; L. Waddingus, Annales Minorum, XII (1448-1456), Qua- 
racchi, 1932, p. 365-366; pentru ierarhia noastră bisericească medievală, v. M. Păcurariu, Zs- 
toria Bisericii Ortodoxe Române, ed. a 2-a, Bucureşti, 1978, p. 49-71. 

30 „Ad hoc dicendum, quod, si formam istam Graecorum servarent, scilicet: „Baptizatur 
servus Christi in nomine“ etc., numquam aliquem baptizaremus. Sed pro certo repperimus per 
multas examinationes et vias, quod isti sacerdotes Sclavorum propter ignorantiam et rustici- 
tatem nullam debitam formam et certam servant, et illam quam sciunt non applicant ad mate- 
riam. Immo, altero anno, quando rex CCCC-ta milia baptizavit inter quadringentos sacerdotes 
schismaticos non fuerunt inventi, (qui) formam servarent“; Epistula, p. 74-75. 

31 „Etiam, Ioannes, imperator Constantinopolitanus, quando ad regem venit, dixit audien- 
tibus multis: „Bene facit rex baptizare istos Sclavos, quia nec Graecam nec Romanam formam 
sequuntur“. Insuper pridie in Ceni coram fratribus nostris dixerunt calugeri, venientes de con- 
finibus Greciae, contra istos sacerdotes; „Isti non sunt sacerdotes sed canes; nec vere bapti- 
zant. Propterea nos eos baptizamus sub conditione, quia non dicitur iteratum, quod ignoratur 
esse factum“. Dato etiam, quod quidam eorum bene baptizarent, maxime quia noviter calugeri 
expulsi Atmetis de Graecia per istas partes aliquos docuerunt. Tamen quia pauci sunt, eos dis- 
tinguere ab aliis non possumus. Et cum etiam hoc esset, magna intricatio in tali examine 
(esset), nec reputarent se suscipere veram fidem, nec sub conditione baptizarentur. Et omnia 
fiunt pro bono; nec ex hoc iteramus baptismum, nec abutimur sacramentis, quia non fides 

folosească în practica liturgică ritualul consacrat, afirmă, în aceeași ordine de 
idei, polemistul franciscan??. În aceste condiţii, susţine el, tainele săvârşite de 
aceşti „pseudo-preoţi“ sunt nule, iar masa încredinţată grijii lor duhovnicești 
e condamnată. Mai grav încă i se pare faptul că mulți catolici, care trăiau în 
acest mediu, îmbrățişau credinţa şi ritualul localnicilor şi le urmau soarta”. 

Deosebită vehemenţă asumă invectiva lui Bartolomeu de Alverna când se 
referă la călugării localnici, calificaţi şi ei drept „pseudo-călugări“, înverșu- 
nării polemistului franciscan împotriva lor le corespunde, după cum lasă să 
se înțeleagă textul însuși, vehemenţa poziţiei lor antilatine"*. 

Concluzia firească a acestor constatări ale lui Bartolomeu de Alverna cu 
privire la clerul ortodox din vicariatul său e necesitatea de a-l constrânge să 
accepte principiile credinței şi practica bisericii catolice, sau, în caz contrar, 
izgonirea acestuia, pentru a sustrage masa populaţiei de sub influenţa sa. Pro- 
punerea privitoare la alungare, răspicat şi repetat formulată de autor’, e pen- 
tru el condiţia sine qua non atât a convertirii durabile a localnicilor, cât şi a 
reducerii catolicilor căzuți în „schismă“, în urma legăturilor stabilite cu băş- 
tinaşii, la crezul și ritualul roman. Numai prin asimilarea clerului local sau, 
mai degrabă, prin înlocuirea lui cu clerici catolici, întrevedea misionarul 
franciscan posibilitatea câștigării definitive a populaţiei băştinașe — români, 
sârbi şi bulgari — la credinţa catolică. Lipsa clerului catolic din teritoriile cu- 
prinse în vicariatul Bosniei era, potrivit lui Bartolomeu de Alverna, unul din 
factorii însemnați ai stărilor de lucruri bisericești pe care le condamnă; de în- 


sacramentis, sed sacramenta fidei deserviunt“; Epistula, p. 75. Editorul textului identifică 
localitatea Ceni din textul lui Bartolomeu de Alverna cu Cenei, în Banatul Timişoarei; mult 
mai probabilă e însă identificarea cu Chery, important centru în această vreme şi sediu al unei 
aşezări franciscane; vezi C. Suciu, Dicționar istoric al localităților din Transilvania, II, 
Bucureşti, 1968, p. 310. 

3 Vezi nota 30. 

3 „Insuper, dicti schismatici non solum ipsi pereunt, sed etiam nostros christianos, cum 
quibus conversantur et matrimonia contrahunt, ducunt ad perditionem. Quare innumeri, ut 
nobis constat, negantes catholicam fidem, facti sunt schismatici et ab eis rebaptizati. Unde non 
solum ad fidem veram cogendi sunt, sed nolentes et protervi, tamquam membra putrida et oves 
morbidae et infectae de medio tollendae“; Epistula, p. 71. Şiî în actul mai sus pomenit al papei 
Grigore ÍX apare preocuparea pentru catolicii care trăiau în mijlocul românilor: „et nonnulii, 
de regno Ungarie, tam Ungari quam Theutonici et alii orthodoxi, morandi causa cum ipsis 
transeunt ad eosdem, et sic cum eis, quia populus unus facti cum eisdem Walathis eo con- 
tempto, premissa recipiunt sacramenta, in grave orthodoxorum scandalum et derogationem 
non modicam fidei christiane“; Hurmuzaki, I, 1, p. 132-133; DRH, D, I, p. 20. 

34 Vezi nota 29. 

35 „Ergo omnibus modis cogi debent pro earum salute, vel expellendi sunt tales protervi, 
ut puta falsi Sat dotes et pseudo religiosi, ne alios inficient“; Epistula, p. 71; „Et si tam cito 
sufficientes curatos habere non possunt, paulatim, procurabunt habere, quando primi expel- 
lentur“; ibidem, p. 72. l 

dată ce preoții şi călugării ortodocşi vor fi izgoniți, golul de cadre clericale 
avea să se umple de la sine, prin apelul la clerici catolici36. 

Împlinirea acestei condiții avea să asigure acceptarea confesiunii catolice 
de către masa populaţiei care, potrivit autorului — constatare deosebit de în- 
semnată — avea cunoștințele de bază cu privire la învăţătura creștină, în ega- 
lă măsură cu poporul de rând din țările catolice*7. Odată înlăturat obstacolul 
pe care îl constituia clerul propriu, românii şi slavii, bulgari şi sârbi, vor fi 
lesne de convertit, chiar fără mijloace de constrângere fizică, se arăta convins 
călugărul franciscan?8. 

Ultima „eroare“ combătută de Bartolomeu de Alverna priveşte afirmarea 
de către localnici a competenţei egale a preoţilor cu ierarhii superiori ai bise- 
ricilor în materie de dezlegare a păcatelor, regim care contrasta cu cel al bise- 
ricii romane”. 

Cunoaşterea curentelor spiritual-culturale din spaţiul românesc în evul 
mediu e simțitor întregită de una din informaţiile, pe cât de sumară pe atât de 
însemnată, ale izvorului franciscan, anume cea care atestă, pentru prima oară 
direct şi explicit, existenţa unui focar de erezie dualistă în Ţara Românească 
în secolul XIV 


3 Unii dintre locuitorii provinciilor din care era alcătuit vicariatul Bosniei s-au îndepărtat 
de la formele consacrate ale cultului bisericesc din pricina lipsei de contact cu clerul catolic: 
„aliqui, quia non sunt inter pastores deputati a suis superioribus Romanis aut Hungaris epis- 
copis“; Errores, p. 66; vezi şi nota precedentă. 

37 „Ad quod dicendum, quod quantum ad fundamentum fidei et illa, quae necessaria sunt 
ad salutem, aeque bene sunt instructi ab antiquo sicut nostri christiani simplices. Sufficit enim 
eis fides implicita cum confessione beatae Trinitatis. Non enim sunt sicut Iudaei vel pagani, 
sed christiani a nobis divisi et oves errantes, quae non solum vocibus sed flagellis ad ovile veri 
pastoris reduci habent“; Epistula, p. 71. Autorul combate în acest paragraf argumentul celor 
care susțineau că convertirea localnicilor prin rebotezare trebuia precedată de instruirea lor în 
noua credință. Contradicția între aceste afirmații ale autorului şi cele care tind să scoată în evi- 
dență ignoranța clerului şi a laicilor din provincia sa misionară pune în evidență tendința po- 
lemică a scrierilor sale. 

38 „Quia nec est nec unquam fuit natio quae sic de facili converteretur sicut isti Sclavi et 
Vlachi. Non cum gladio, non carcere, non verberibus, sed simplici verbo vel praecepto con- 
versi essent etiam omnes. Item perfecti christiani (essent), et nullus remansisset in regno schis- 
maticus, si non impedirent negligentia dominorum et praelatorum, ac avaritia seu potius simo- 
nia aliquorum, de quibus taceo“; Epistula, p. 74. In alte pasagii ale scrierilor sale autorul 
recomandă însă, fără teamă de contradicție, adoptarea mijloacelor de constrângere pentru con- 
vertirea localnicilor. 

3% „Decimo, quod unuisquisque presbyter tantum potest absolvere, quantum quiscumque 
sub caelo, sive Papa, sive Episcopus, aut Archiepiscopus; quia claves habet et datae sunt sibi 
sicut Episcopis; Errores, p. 68. 

40 Pentru dualism în general și pentru larga sa răspândire în Peninsula Balcanică în evul 
mediu, vezi: D. Obolensky, The Bogomils, A Study in Balkan Neomanichaeism, Cambridge, 
1948; St. Runciman, Le manicheisme médiéval, Paris, 1972; M. Loos, Dualist Heresy in the 
Middle Ages, Prague, 1974; D. Dragilovit, Bogomilstvo na Balkanu i u Maloi Azii, I. Bogomil- 
ski radonačalniti (cu rezumat francez), Beograd, 1974. 

Întemeiaţi pe informaţii mai târzii, pe interpretarea literaturii populare, pe 
unele texte religioase de probabilă inspiraţie heterodoxă sau pe referinţe, vagi 
însă, în textele unor ierarhi ortodocşi din această vreme, unii istorici români 
au detectat influența unui curent paulician sau bogomil în spaţiul românesc 
în această vreme?! sau au afirmat chiar prezența bogomililor la nordul Du- 
nării“2. Acum însă, prin scrierea lui Bartolomeu de Alverna despre „erorile“ 
schismaticilor din aria sa de acţiune misionară, presupunerea devine certitu- 
dine: într-adevăr, încercând să explice abaterile constatate în practica reli- 
gioasă a locuitorilor din ţinuturile aflate sub supravegherea sa, îndeosebi în 
ceea ce priveşte ritualul urmat la botez, misionarul franciscan le atribuie unui 
şir de factori între care aminteşte și legăturile întreținute de locuitorii din 
aceste regiuni „cu paulicienii din Țara Românească şi cu ereticii din Bos- 
nia“®, 

Deşi tangențială, dat fiind caracterul ei de explicație pentru alt fenomen, 
observația lui Bartolomeu de Alverna aduce nu numai dovada incontestabilă 
a prezenței unui focar de erezie dualistă în Țara Românească, în vremea când 
misionarul își redacta textul; ea ne dă şi posibilitatea de a înțelege însemnăta- 
tea acestui focar şi de a contribui la fixarea locului său în viaţa spirituală a ţării. 

Însemnătatea centrului sau centrelor de erezie dualistă din Ţara Româ- 
nească se deduce lesne din rolul pe care i-l atribuie autorul în procesul de 
„corupere“ a ritualului tradițional în viaţa bisericească a populațiilor orto- 


4 Vezi larga incursiune istoriografică în studiul lui A. Balotă, Bogomilismul și cultura 
maselor populare din Bulgaria şi țările române, în „Romanoslavica“, X, 1964, p. 19-71; im- 
portante consideraţii asupra luptei lui Nicodim, întemeietorul Vodiţei şi al Tismanei, împotri- 
va ereziei, în Ţara Românească, dedusă din răspunsurile pe care i le-a adresat Eftimie, patri- 
arhul Târnovei, şi în general asupra bogomilismului în spaţiul românesc, la R. Theodorescu, 
Bizanţ, Balcani, Occident la începuturile culturii românești (secolele X-XIV), Bucureşti, 1974, 
p. 245-256; v. şi Gh. Cantacuzino, Les tombes des Bogomiles découvertes en Roumanie et 
leurs rapports avec les communautés hérétiques byzantines et balkaniques, în vol. XIVe Con- 
grés International des Etudes byzantines, Bucarest, 6-12 Septembrie 1971, Résumés- 
Communications, p. 134-136. 

42 „Este probabil că, precum în veacul al XVII-lea pavlichienii bulgari, spre a scăpa de pri- 
goniri, căutau adăpost la nordul Dunării, tot astfel şi străbunii lor bogomili să-şi fi căutat mân- 
tuirea prin meleagurile noastre în vremurile de grea urgie ale regilor Ştefan Nemania, Boril şi 
Alexandru din veacurile XII-XIV. Limanurile noastre puteau oferi atunci nu numai adăpost, 
dar şi tărâm prielnic pentru propagandă, cu atât mai uşor cu cât nu aveam încă o organizaţie 
bisericească, în stare să opună rezistență. Resturile bogomilice dăinuesc în părţile ungurene 
până în secolul al XV-lea, când vin peste ele curentele de reformă“; N. Cartojan, Cărțile po pu- 
lare în literatura românească. Epoca influenţei sud-slave, Bucureşti, 1974, p. 48. 

4 „Quarto ad tantam dementiam et ignorantiam devenerunt, quod formam et modum bap- 
tizandi perdiderunt; aliqui propter obstinationem, aliqui propter conversationem quam habent 
cum Paulitinis de Vlachia et cum haereticis de Bosna“; Errores, p. 66. 

doxe nord-balcanice; asimilându-l, în privinţa influenţei, factorului eretic din 
Bosnia, unde s-a aflat cel mai tenace dacă nu şi cel mai puternic centru al 
ereziei medievale, autorul relevă însemnătatea focarului paulician din Ţara 
Românească şi puterea sa de iradiere. Dar influenţa puternică pe care i-o atri- 
buie Bartolomeu de Alverna, desigur și în scopuri polemice, adică pentru a 
sluji tendința sa de amalgamare a schismei cu erezia, presupune o stabilitate 
şi o vechime relativ mare, ceea ce pare a confirma viziunea istoricilor care au 
presupus infiltrații „eretice“ timpurii în nordul Dunării. Oricum, informaţia 
polemistului franciscan cu privire la paulicienii din Țara Românească“ ilus- 
trează această însemnată realitate a vieţii spirituale a societăţii noastre în a 
doua jumătate a secolului XIV și, foarte probabil şi a secolului anterior, dacă 
nu şi a vremurilor de dinainte. Cercetătorii rolului ideologiei dualiste în 
vechea noastră cultură obțin astfel un nou punct de reazim pentru investiga- 
tiile lor. 

Aderenţi ai paulicianismului sunt atestaţi în Ţara Românească şi spre 
sfârşitul secolului XVI+%5. 

E foarte probabil însă că, la sfârşitul secolului al XIV-lea, ca urmare a 
instituirii mitropoliei Ţării Românești şi a acţiunii desfăşurate de monahis- 
mul de inspiraţie isihastă, influenţa dualismului a scăzut simţitor și odată cu 
ea, firește, numărul aderenţilor săi. Îngrădită în sfera vieţii bisericești de pro- 
gresul organizării canonice a bisericii, influența curentului dualist s-a subli- 
mat în folclor și scrierile apocrife. 


* 


Pe temeiul izvoarelor cunoscute, puține la număr, și al ştirilor cuprinse în 
memoriile lui Bartolomeu de Alverna, se poate încerca o caracterizare de 
ansamblu a vieţii bisericeşti a românilor în secolele XIII-XIV; reconstituire 
lacunară desigur, dată fiind natura documentaţiei, şi închegată din informaţii 
referitoare la diferite ţinuturi românești, dar care totuși poate constitui un 
punct de sprijin pentru noi eforturi de lărgire a cunoştinţelor şi de adâncire a 
înțelegerii istoriei noastre bisericeşti medievale. 


4 Pentru confuzia frecventă între „paulicieni“ şi „bogomili“, vezi D. Obolensky, op. cit., 
p. 233, 238 şi D. Dragoilovit, op. cit., p. 215-216. 

45 „Pavlicienii sunt departe de Silistra cale de cinci zile; aceştia sunt eretici maniheeni. Nu 
se poate aştepta nimic de la ei, sunt încăpățânaţi, nu cinstesc crucea şi nimeni nu poate sta de 
vorbă cu ei; căci nu au ochi să vadă pe creştini“, constata prelatul catolic Ieronim Arsengo, cu 
prilejul vizitei sale în Ţara Românească, în 1581; Călători străini despre țările române, II, 
Bucureşti, 1970, p. 510. 

Intrată de timpuriu, direct sau indirect, în aria bisericească a Bizanțului, 
biserica română, ca și cea bulgară și sârbă, a împărtășit sistemul de credinţe 
fundamentale ale bisericii bizantine, aşa cum s-au cristalizat de-a lungul 
veacurilor. Desprinsă însă vreme îndelungată din dependenţa canonică a Bi- 
zanțului, ca urmare a vicisitudinilor istorice din nordul Peninsulei Balcanice 
şi din spaţiul nord-dunărean, supusă unor influenţe variate și lipsită de un cen- 
tru unificator, ea a dezvoltat o largă varietate de rituri, fireşte în cadrul for- 
mulei bizantine, varietate surprinsă și subliniată, nu fără intenţii polemice, de 
izvoarele de provenienţă catolică din secolele XIII-XIV. Iniţiativele locale și, 
în cadrul lor, uneori, intervenţia factorului popular, neîngrădite de acţiunea 
uniformizatoare a unui centru unificator, ca şi neîndoielnica raritate a cărţilor 
de cult, au contribuit la diversitatea riturilor, care a persistat mult timp în 
viaţa noastră bisericească. 

Preoţi, protopopi şi episcopi sunt treptele ierarhiei bisericeşti semnalate 
de izvoarele vremii. Condamnaţi de biserica apuseană ca „pseudo“-clerici, ei 
erau contestaţi probabil și de Bizanţ, până când în cele din urmă biserica 
Ţării Româneşti şi a Moldovei s-a așezat sub autoritatea centrului lumii orto- 
doxe. 

Rădăcinile adânci, sociale şi istorice, ale acestei ierarhii s-au dovedit prin 
rezistența pe care ea a opus-o valurilor succesive de prigoană, îndeosebi în 
teritoriile româneşti care nu s-au dezvoltat autonom. Înţelegând că acest cler 
— „pseudo“-preoţii, „pseudo“-episcopii, „pseudo“-călugării izvoarelor latine — 
e piedica principală în calea efortului lor de convertire, reprezentanţii locali 
ai bisericii apusene au urmărit să-l asimileze sau să-l înlăture din calea lor. 

În secolele XIII-XIV, biserica română ca şi întreaga biserică răsăriteană, 
cea bizantină, cea bulgară, sârbă și rusă, a fost supusă de biserica apuseană 
unei puternice presiuni, care a cunoscut cea mai mare intensitate, în spaţiul 
nostru, în teritoriile direct cuprinse în aria de dominație a regatului ungar. 

În condiţiile favorabile create de situaţia politică și de realitățile biseri- 
ceşti de la nordul Dunării au ființat aici mici comunităţi aparținând ereziei 
dualiste, alcătuite din refugiaţi veniţi din sudul Dunării încă din secolul XIII, 
dacă nu chiar cu mult înainte. 

Puternica amenințare pe care a constituit-o pentru autonomia vieţii poli- 
tice şi bisericești a românilor expansiunea regatului ungar şi, sub protecţia 
acestuia, presiunea catolicismului au accelerat procesul de constituire a sta- 
telor române de sine stătătoare care s-au orientat sub raport ecleziastic spre 
Bizanţ, în a doua jumătate a secolului XIV. Întemeierea mitropoliilor Ţării 
Româneşti şi a Moldovei a încununat această tendinţă şi a fixat definitiv lo- 
cul bisericii române în cadrul bisericii universale. 

CONŞTIINŢA ROMANITĂȚII LA ROMÂNI 
ÎN EVUL MEDIU" 


O teză larg răspândită în istoriografia română atribuie umaniștilor italieni 
meritul de a fi descoperit originea romană a poporului român și de a fi răs- 
pândit în Europa această opinie. Așadar, afirmarea de către cronicarii noștri 
a descendenţei românilor din colonii romani s-ar datora exclusiv contactului 
câtorva fii de boieri cu scrierile savanților umaniști în școlile străine, îndeo- 
sebi polone!. Un aspect fundamental al etnogenezei românilor — conştiinţa 


* Publicat în limba franceză în „Revue roumaine d'histoire“ , IV, 1965, 1, p. 15- 24 

1 Ne vom mărgini să semnalăm în această privință două afirmaţii mai recente. Astfel P. P. 
Panaitescu, în studiul intitulat Problema unificării politice a ţărilor române în epoca feudală, 
publicat în volumul Studii privind Unirea Principatelor, Bucureşti, 1960, p. 79- 80, afirmă: 
„Umaniştii noştri la sfârşitul veacului al XVI-lea şi la începutul celui următor, oameni învăţaţi, 
au descoperit că poporul român „se trage“ din romani, că limba noastră e continuarea celei la- 
tine... Umaniştii apuseni s-au aplecat ei cei dintâi asupra originii românilor, ramură depărtată 
şi răzleață a romanicilor... Se pare că toți oamenii învăţaţi ştiau acest lucru, numai noi nu-l 
ştiam, pentru că nu aveam oameni învăţaţi. Prin Polonia, prin Germania şi Ungaria umanis- 
mul a pătruns la noi în secolele XVI- XVII“. Acelaşi punct de vedere e susţinut şi de T. Vianu: 
„Die rumănische Renaissance und der rumănische Humanismus bedeuten an erster Stelle eine 
Fiihlungnahme mit den Quellen der klassischen Kultur und somit ein Wiederaufleben des 
Bewusstseins der lateinischen Herkunft unseres Volkes, jenes Gefiihls der Zusammengehărig- 
keit mit Rom das spăter solche Bedeutungsvolle Auswirkungen auf die rümanische Kultur zur 
Folge hatte“ ; T. Vianu, Die Rezeption der Antike in der rümanischen Litteratur, în vol. Re- 
naissance und Humanismus in Mittel- und Osteuropa, I, Berlin, 1962, p. 330. 

Între aderenții mai vechi ai acestui punct de vedere, îl vom aminti pe N. Iorga, Istoria 
românilor prin călători, Il, ed. a doua, Bucureşti, 1928, p. 92 şi A. Sacerdoțeanu, Considerații 
asupra istoriei românilor în evul mediu, Bucureşti, 1936, p. 2. Mai târziu, N. Iorga a semnalat 
raportul prezentat în 1514 de episcopul de Gnezno, Jan Laski, la conciliul de la Lateran, raport 
din care rezultă cunoaşterea de către români a descendenţei lor romane (v. mai jos p. 246) şi 
a subliniat însemnătatea acestei mărturii în raport cu informaţiile lui Della Valle pe care 
istoricul român le consideră a fi de proveniență umanistă; N. Iorga, Dovezi despre conștiința 
originei românilor, în „Anal. Acad. Rom.“, Mem. Sect. Ist., s. I (1935—1936), p. 260-263. 
Permanenţa conştiinţei originii romane a românilor a fost susținută foarte recent în ultima sin- 
teză de istorie românească; cf. Istoria României, I, Bucureşti, 1960, p. 798. 

originii lor romane — ar fi fost absent în vremea formării poporului român și 
nu ar fi apărut decât ca împrumut târziu vehiculat într-un mediu cărturăresc 
îngust. Dar confruntarea acestui punct de vedere cu sursele istorice dezvăluie 
totala sa lipsă de fundament. Afirmațiile cuprinse în scrierile savanților stră- 
ini din secolul XV dovedesc din plin că nu cronicarii moldoveni din secolul 
XVII au afirmat cei dintâi, între români, descendența romană a poporului ro- 
mân. Într-adevăr, savanții străini îşi întemeiază concluziile relative la origi- 
nea romană a poporului român nu atât pe propriile lor investigaţii şi desco- 
periri cât, în primul rând, pe înseși mărturiile românilor, mărturii cunoscute 
de ei direct sau indirect. Lucrarea de faţă — fragment al unui studiu mai vast 
consacrat chestiunii complexe a conștiinței apartenenţei la comunitatea ro- 
mană şi a unităţii poporului român — își propune să înlăture, pe temeiul unor 
texte ignorate sau insuficient aprofundate, ideea eronată care atribuie unei 
influenţe străine apariţia conştiinţei originii romane în gândirea istorică ro- 
mânească și să urmărească persistenţa tradiţiei relative la descendența roma- 
nă pe întreaga arie a romanității orientale. 

Locul ocupat de țările române în lupta de îndiguire a expansiunii otomane 
în secolul XV le-a asigurat un prestigiu internațional care se oglindește în 
scrierile epocii; acest rol le-a conferit un loc aparte în planurile de acţiune 
antiotomană şi a atras atenţia cercurilor europene asupra politicii domnilor 
români. Scrierile umaniştilor italieni din secolul XV au reflectat interesul 
european pentru lupta antiotomană a poporului român şi au răspuns la această 
preocupare furnizând, la nivelul cunoştinţelor vremii, date referitoare la origi- 
nea şi istoria românilor. Larga difuzare europeană asigurată de umaniști pă- 
rerilor lui Enea Silvio Piccolomini asupra descendenţei românilor din colonii 
romani a indus și ea în eroare pe istoricii din zilele noastre care au văzut în 
opera savantului papă și, în general, în lucrările umaniştilor, cea dintâi afirma- 
re a originii romane a românilor în istoriografia europeană. Au fost ignorate 
sau lăsate la o parte sursele care, consemnând mărturiile românilor înșiși asu- 
pra originii lor, dovedesc prioritatea tradiţiei autohtone față de teoriile savante 
ale umaniştilor. Una din aceste surse e scrierea Libellus de notitia orbis, mic 
tratat de geografie redactat la începutul secolului XV de arhiepiscopul loan 
de Sultanieh și cuprinzând informaţii de cea mai mare valoare, atât pentru 
chestiunea discutată cât și pentru alte aspecte ale istoriei noastre în evul mediu. 

Ioan de Sultanieh a avut un rol de primă însemnătate în negocierile din- 
tre Tamerlan și puterile Europei centrale și occidentale în ultimii ani ai seco- 
lului XIV şi la începutul secolului XV2. Numeroasele sale ambasade care, în 


2 Anton Kerm, Der „Libellus de notitia orbis“, Johannes III (De Galonifontibus?), O. P, 
Erzbischofs von Sultanieh, în „Archivum Fratrum Praedicatorum“, XVIII, 1938, p. 83-123. 

câteva rânduri, l-au pus pe drumuri în spaţii întinse, cuprinse între Persia şi 
Anglia, i-au prilejuit cunoaşterea a numeroase regiuni din Asia și Europa 
printre care şi țările române?. Întemeindu-se pe cunoștințele sale directe şi, 
pentru regiunile pe care nu le-a cunoscut direct, pe relatările altor misionari 
sau ale unor negustori, arhiepiscopul de Sultanieh și-a redactat în 1404 trata- 
tul său de geografie universală, considerat cu drept cuvânt de către editorul 
său a fi „de mare însemnătate pentru cunoașterea Orientului la sfârşitul evu- 
lui mediu“. 

Informaţiile cuprinse în relatarea arhiepiscopului loan de Sultanieh asu- 
pra romanității balcanice sunt de interes primordial. Autorul a constatat exis- 
tența pe teritoriul Bulgariei — complet supusă la această dată dominaţiei 
otomane și greu lovită de efectele cuceririi turceşti („modo devastata per 
Turcos“) — a unei mase compacte de populaţie romanică. Observațiile lui 
Ioan de Sultanieh cu privire la istoria şi limba populaţiei romanice din Bul- 
garia constituie nu numai o confirmare a locului important ocupat de ele- 
mentul romanic în structura etnică a Bulgariei medievale, dar și dovada 
incontestabilă a existenţei și a persistenţei conştiinţei originii ei romane la 
această populaţie. După câteva referinţe la Serbia, autorul descrie situația 
regiunilor care fuseseră odinioară sub dominaţia statului bulgar și care con- 
tinuau să poarte numele de Bulgaria în geografia epocii: 

„Ultra ad aquilonem est Vulgaria sive Bulgaria et fuit bona patria, sed 
modo devastata per Turcos. Ipsi habent linguam propriam et quasi latinam et, 
ut fertur, ipsi exiverunt de Romanis, quia cum quidam imperator romanus 
obtinuisset illas terras, scilicet Macedoniam, quaedam societas Romanorum 
videntes bonam patriam, recipientes uxores, remanserunt ibidem. Ideo vo- 
cantur Vulgari a lingua Vulgarica romana. Ipsi ideo jactant se esse Romanos 
et patet in lingua (S.n.), quia ipsi locuntur quasi Romani...“. („Dincolo spre 
miazănoape este Vulgaria sau Bulgaria şi a fost o țară mănoasă dar acum e 
devastată de turci. Ei au o limbă a lor și aproape ca latina și, după cum se po- 
vestește, se trag din romani, căci atunci când un împărat roman a pus stăpâ- 
nire pe acele ţări — adică pe Macedonia —, un grup de romani văzând că ţara 
e mănoasă, însurându-se acolo au rămas pe loc. De aceea sunt numiţi vulgari 


3 Dovada prezenţei lui loan de Sultanieh în ţările române se află în indulgenţa pe care a 
acordat-o bisericii Sfânta Maria din Braşov în însuși acest oraș, la 26 iulie 1409; v. F. 
Zimmermann, C. Wemer, G. Müller, Urkundenbuch zur Geschichte der Deutschen in 
Siebenbürgen, III, Sibiu, 1902, p. 481; cf. N. Iorga, Istoria românilor, III, Bucureşti, 1937, p. 
325. 

4 Anton Kem, op. cit., p. 88. 

de la limba romană vulgară. De aceea ei se fălesc că sunt romani și lucrul se 
vădeşte în limba lor, căci ei vorbesc ca romanii...*). 

Populaţia vlahă din Bulgaria, care jucase un rol important în revolta anti- 
bizantină din 1185, reprezenta încă la începutul secolului XV o realitate 
demografică atât de însemnată încât autorul, considerând greșit că elementul 
romanic constituia întreaga populaţie a Bulgariei, atribuie o etimologie fante- 
zistă numelui bulgarilor, din necesitatea în care se afla de a demonstra origi- 
nea lor romană. Dar ceea ce se cuvine neapărat reținut din textul arhiepiscopu- 
lui de Sultanieh e persistenţa tradiţiei relative la originea romană a vlahilor. 
Desigur, loan de Sultanieh nu a descoperit cel dintâi originea romană a vla- 
hilor sud-dunăreni; cu mult înaintea lui, unii istorici bizantini făcuseră această 
constatare în scrierile lors. Un moment însemnat al afirmării acestei origini e 
legat de revolta antibizantină a bulgarilor și vlahilor sud-dunăreni. Tendinţa 
noului stat de a se substitui Imperiului bizantin explică încercarea de a legi- 
tima această aspirație prin afirmarea categorică a originii romane, atât a popu- 
laţiei vlahe cât şi a căpeteniei ei, în corespondenţa dintre Ioniţă (Kaloioan) și 
papa Inocenţiu III6. 

Acum însă, la începutul secolului XV, afirmarea originii romane a vlahilor 
din Bulgaria nu numai apare ca un fenomen de conștiință colectivă — „ei afir- 
mă cu mândrie că sunt romani“ — , fără a fi legată de o politică de stat alimen- 
tată de aspirații imperiale, dar se află în raport direct cu o tradiţie referitoare 
la împrejurările colonizării romane. Deşi foarte sumar rezumată în opusculul 
lui loan de Sultanieh, această tradiție lasă să se întrevadă cât se poate de 
limpede ideea pe care vlahii sud-dunăreni şi-o făceau despre originea lor. 
Încă din secolul XII, Kinnamos, referindu-se la vlahi, îi caracteriza astfel: „oi 
1&v ÈE “Iradtog &noixov nicu civar A£yovrou“ („cei despre care se spune 
că sunt din vechime coloni ai celor din Italia“). Tradiţia la care face aluzie 


5 Pentru fragmentele din Kekaumenos și Kinnamos referitoare la această chestiune, v. D. 
Onciul, Tradiţia istorică în chestiunea originilor române, în Opere complete, I. Ed. A. 
Sacerdoţeanu, Bucureşti, 1946, p. 327—329. 

é La 22 februarie 1200, Inocenţiu III îi scria lui Ioniţă (Kaloioan): „Nos autem, audito 
quod de nobili urbis Romae prosapia progenitores tui originem traxerint, et tu ab eis et san- 
guinis generositatem contraxeris, et sincere devotionis affectum, quem ad apostolicam sedem 
geris quasi hereditario jure, jampridem te proposuimos litteris et nuntiis visitare“; J. Dujcev, 
Inocentii Papae III epistolae ad Bulgariae historiam spectantes, Sofia, 1942, p. 21; la 27 
noiembrie 1202, papa sublinia, în altă scrisoare, conștiința romanității la vlahii suddunăreni: 
„Expedit enim tibi tam ad temporalem gloriam quam salutem eternam, ut sicut genere, sic sis 
etiam imitatione Romanus et populus terre tue, qui de sanguine Romanorum se asserit 
descendisse, ecclesie Romanae instituta sequatur. ..“; ibidem, p. 25. Pentru însemnătatea aces- 
tei afirmații, v. Istoria României, I, Bucureşti, 1960, p. 798. 

1 D. Onciul, op. cit., p. 329. 

Kinnamos — Afyovtou — e neîndoielnic aceeași cu cea consemnată mai bine 
de două secole mai târziu de loan de Sultanieh, dar acum mai amănunțit şi 
într-o formulare din care rezultă cu certitudine că afirmaţia aparţine vlahilor 
înşişi. Anterioară corespondenţei lui Ioniţă (Kaloioan) cu papa Inocenţiu III, 
această tradiție nu îi este aşadar tributară. 

Argumentul lingvistic — similitudinea dintre latină și limba vlahilor — in- 
vocat de Ioan de Sultanieh în favoarea romanităţii lor e considerat de el o do- 
vadă decisivă în favoarea acestei tradiţiiă. 

Câteva decenii după călătoria arhiepiscopului de Sultanieh, sursele istori- 
ce înregistrează și pentru ramura nord-dunăreană a romanităţii orientale con- 
ştiinţa descendenţei ei romane. Umanistul italian Poggio Bracciolini figurea- 
ză printre primii savanţi care au acordat atenţie în scrierile lor chestiunii 
originii românilor. Constatările sale relative la sud-estul european se înte- 
meiază pe informațiile culese de acei dintre compatrioții săi care călătoriseră 
în aceste regiuni. Aceştia avuseseră ocazia de a constata numeroasele ele- 
mente comune latinei şi românei și de a înregistra o tradiţie locală (ut aiunt) 
potrivit căreia populaţia românească din nordul Dunării descindea: dintr-o 
colonie fundată de Traian: „Apud superiores Sarmatas colonia est ab Traiano 
ut aiunt derelicta...“ (s.n.P. („La sarmaţii de sus există o colonie după cât se 
spune lăsată de Traian.“). Dacă originea autohtonă a acestei tradiţii e dis- 
cutabilă în ceea ce priveşte textul lui Poggio Bracciolini, ea apare incon- 
testabilă în lucrările altora dintre contemporanii săi. 

Fără a mai lăsa loc altei interpretări, Flavio Biondo afirmă dintru început, 
într-un text redactat în 1453, originea romană a românilor şi conștiința aces- 
tei descendenţe la românii cu care venise în contact. Umanistul italian arată 
că românii cu care avusese ocazia de a se întreţine la Roma invocau cu mân- 
drie originea lor romană: „Et qui e regione Danubii item adiacent Ripenses 
Daci, sive Valachi, originem suam quam ad decus prae se ferunt praedicant- 
que Romanam (S.n.), loquela ostendunt quos catholice christianos Romam 
quotannis et Apostolorum limina invisentes, aliquando gavisi sumus ita lo- 
quentes audiri ut, quae vulgari communique gentis suae more dicunt, rusti- 
cam grammaticam redoleant latinitate“!0. („Iar dacii ripensi sau valahii din 


8 O parte a textului lui Ioan de Sultanieh referitor la romanitatea sud-dunăreană e repro- 
dusă de Gh. I. Brătianu, Tradiția istorică despre întemeierea statelor românești, Bucureşti, 
1945, p. 69-70. 

? R. Sabbadini, Quando fu riconosciuta la latinita del romeno?, în „Atene e Roma“, XVIII, 
1915, n-rele 195-196, p. 83-85. 

10 Alexandru Marcu, Riflessi di storia romena, „Ephemeris daco-romana“, I, 1923, 
p. 362-363. 

regiunea Dunării care de asemenea se află în vecinătate dovedesc prin vor- 
bire originea lor romană ca pe un lucru de cinste pe care o pun în evidență şi 
o invocă; pe aceştia, venind anual la Roma și la pragul apostolilor în calitate 
de creştini catolici, ne-am bucurat cândva de a fi auzit că vorbesc astfel încât 
cele pe care le spun potrivit tradiţiei vulgare şi comune a neamului lor sunt o 
gramatică rustică cu savoare de latinitate“). Aşadar, nu studiul autorilor an- 
tici, în cadrul mai vast al studiului antichităţii clasice, a revelat umaniștilor 
italieni originea romană a românilor ci afirmarea de către aceştia a originii 
lor romane, în demonstrarea căreia argumentul cel mai elocvent era însăși 
limba pe care o vorbeau. 

Afirmată de românii înşişi, cunoscută de umaniști fie prin mijlocirea 
scrierilor misionarilor catolici în orient — de felul lui Ioan de Sultanieh —, fie, 
într-o etapă ulterioară prin contact direct cu populaţia românească, ideea ori- 
ginii romane a românilor a intrat în circuitul ştiinţific european graţie con- 
sacrării pe care i-a conferit-o autoritatea marelui umanist care a fost Enea 
Silvio Piccolomini, devenit papă sub numele de Pius II. Neîndoielnic, o parte 
însemnată a informaţiei pe care s-a întemeiat opera geografică a lui Enea Sil- 
vio a provenit din amplele relatări furnizate curiei romane de călugării domi- 
nicani şi franciscani a căror activitate cuprindea largi zone din Asia şi Euro- 
pa!!. Şi dacă e incontestabil că teoria originii romane a românilor îi datorează 
lui Enea Silvio o largă răspândire, e tot atât de adevărat că înclinația savan- 
tului italian de a găsi soluţii etimologice adeseori fanteziste pentru propriile 
sale incertitudini explică de ce generalul roman Flaccus a fost mult timp con- 
siderat erou eponim al românilor!?. 


1! N. Popescu-Spineni, Geograful Sylvius Aeneas și Țările Românești, Cluj, 1938, p. 4 
(extras din „Revista geografică română“, I). Umanistul italian îşi mărturiseşte uneori el însuşi 
sursele de informare; de pildă în cazul ştirii pe care i-o furnizase un misionar franciscan cu 
privire la înrudirea ungurilor din câmpia panonică cu populaţiile turanice din stepa nordpon- 
tică; cf. Georg Voigt, Enea Silvio de 'Piccolomini, als Papst Pius der Zweite und sein Zeitalter, 
II, Berlin, 1862, p. 308-309. 

12 Această etimologie fantezistă, destinată unei largi difuzări, a fost contestată de unii 
umanişti; Philip Melanchton, de exemplu, a combătut explicaţia dată de Pius II numelui româ- 
nilor. Istoricul Georgius Hornius, care cunoştea opinia lui Melanchton în această privință, 
după ce invocă explicaţiile lui Paolo Giovio şi ale lui Sebastian Minster cu privire la etimo- 
logia numelui vlah — simple repetări ale explicaţiei lui Pius II —, adaugă: „quod Melanchtoni 
fabulosum videtur“; Historia politica universalis, p. 340-341; cf. A. Oțetea, Wittenberg et la 
Moldavie, în vol. Renaissance und Humanismus in Mittel- und Osteuropa, t. 1, Berlin, 1962, 
p. 304. Se cuvine să observăm că Miron Costin, primul cronicar român care a consacrat un 
studiu special chestiunii originii române a poporului român, a combătut şi el etimologia fan- 
tezistă a numelui poporului român elaborată de papa Pius II şi adoptată, între alţii, de Grigore 
Ureche, a cărui cronică a continuat-o: „Și întâi unui Enea Silvie şi cu următorii lui: însă aces- 
ta istoric nu aşa greu nepriietin ieste, cât numai acest nume vlah de pe Fleac hatmanul Râmului 

În vremea în care papa Pius II redacta vasta scriere geografică destinată 
să acrediteze deducţiile sale etimologice privitoare la români, Nicolae de 
Modrusa, colaboratorul său, care a continuat seria mărturiilor de acest fel, a 
înregistrat afirmarea de către români a originii lor romane. Însărcinat de papă 
să îndeplinească misiuni politice în Europa răsăriteană, Nicolae de Modrusa 
a avut ocazia nu numai de a discuta cu episcopul de Oradea, loan Vitez — 
remarcabilă personalitate a umanismului ungar, care întreținea strânse legă- 
turi cu papa Pius II —, dar şi de a-l întâlni în 1463, la curtea regelui Matias 
Corvin, pe fostul domn al Ţării Româneşti, Vlad Țepeș. 

În lumina acestor date, informaţia furnizată de eruditul prelat în scrierea 
sa De bellis Gothorum, redactată înainte de 1473 şi rămasă în cea rnai mare 
parte în manuscris, cu excepţia câtorva fragmente, capătă o semnificaţie deo- 
sebită: „Vlachi originis suae illud praecipuum prae se ferunt argumentum, 
quod quamvis Mysorum lingua, quae Illyrica est, omnes utantur, vernaculo 
tamen sermone hoc est latino haud prorsus obsoleto ab incunabulis loquun- 
tur (s.n.) et cum ignotis congressi, dum linguae explorant commercium, an 
Romane loqui norint interrogant“!?. („„Valahii aduc ca argument al originii lor 
faptul că deşi se folosesc cu toții de limba moesică, care e ilirică, totuși vor- 
besc de la origine o limbă populară, care e latina, al cărei uz nu l-au părăsit 
deloc; şi când se întâlnesc cu străinii cu care încearcă să intre în vorbă îi 
întreabă dacă știu să vorbească romana“). 

În raport cu textele menţionate în rândurile precedente, care semnalează 
conştiinţa la români a originii lor romane, textul lui Nicolae de Modrusa 
aduce câteva precizări noi de cel mai mare interes’. În acest text a străbătut 
prima oară deosebirea constatată de românii înșiși între funcţia limbii româ- 
ne, limbă folosită de popor (loquuntur) şi cea a limbii slave, folosită ca in- 
strument de exprimare a culturii scrise (utantur). E evident că interlocutorii 
români ai prelatului catolic înțelegeau clar deosebirea dintre funcţia limbii 
române, înţeleasă ca mijloc esenţial de comunicare folosit de autohtoni (ver- 
naculus sermo), şi cea a limbii slave a cărei funcţie era limitată la sfera comu- 
nicării scrise, în cancelaria domnească și în biserică. 


că ieste, scrie, unde s-au lunecatu și săracul Urechie vornicul. Credem nepuţinţii omeneşti“; 
Miron Costin, De neamul moldovenilor, în Opere, ed. P. P. Panaitescu, Bucureşti, 1958, p. 243. 
Respingerea etimologiei lui Aeneas Sylvius se întemeia în primul rând pe constatarea că vlah 
era numele folosit de străini pentru a-i numi pe români, dar că aceştia păstraseră de-a lungul 
întregii lor istorii numele care mărturisea originea lor romană. 

B Giovanni Mercati, Notizie varie sopra Niccolo Modiusiense, în Opere Minori, IV, Citta 
del Vaticano, 1937, p. 247. De notat cu privire la explicarea numelui românilor că autorul ră- 
mâne tributar tezei lui Pius II. 

14 Textul e discutat de R. Sabbadini, op. cit., şi de R. Ortiz, Romanită del-popolo e della 
lingua rumena, în vol. Manualetto romeno, Bucureşti, 1936, p. 11-12. 

Textul lui Nicolae de Modrusa indică limpede conștiința continuității ro- 
mane lingvistice la românii secolului XV; ei ştiau că vorbeau „din leagăn“ 
(ab incunabulis) o limbă de origine latină și că folosirea limbii slave în can- 
celaria domnească și în biserică era datorată unor circumstanţe determinate. 
Ne aflăm aşadar în prezenţa unei mărturii valoroase cu privire la nivelul cu- 
noştințelor istorice ale românilor la mijlocul secolului XV. Acest text înles- 
neşte reconsiderarea ansamblului informaţiilor din secolele XVI şi XVII cu 
privire la originea poporului român. Aşadar, meritul de a fi descoperit sub 
veşmântul slav al culturii medievale române realitatea originii romane nu 
mai poate fi atribuit cronicarilor moldoveni din secolul XVII. Textul lui Ni- 
colae de Modrusa nu revelă numai conştiinţa pe care o aveau românii seco- 
lului XV despre originea lor latină — atestată, cum s-a văzut, şi de textele 
umaniștilor care l-au precedat —, dar şi cunoașterea de către ei a raportului is- 
toric dintre funcţia limbii române și cea a limbii slave. 

Originea romană a românilor era cunoscută românilor din cele trei țări ro- 
mâne cu mult înaintea apariţiei cronicarilor secolului XVII, cărora li se atri- 
buia în general meritul de a fi afirmat-o prima oară. Dacă informaţiile lui Ni- 
colae de Modrusa par legate de evenimentele istorice din acea vreme din 
Ţara Românească pe care le expune în scrierea sa, alte surse atestă acelaşi fe- 
nomen în Moldova și Transilvania. 

În primăvara anului 1'514, Jan Laski, episcop de Gnezno, înfățișa conci- 
liului de la Lateran un raport asupra perspectivelor de organizare a unei cru- 
ciade antiotomane, în cadrul căreia un rol important era rezervat Moldovei. 
Cu acest prilej, prelatul a comunicat conciliului unele informații relative la 
Moldova şi la locuitorii ei, semnalând între altele afirmarea de către aceştia 
a originii lor romane: „Vam dicunt se esse Romanorum quondam milites (S.n.) 
ad praesidia Pannoniae contra Scythas missos...15. („Căci ei spun că sunt 
ostașii de odinioară ai romanilor, trimiși aici pentru apărarea Panoniei împo- 
triva sciţilor...“). Informaţia episcopului Jan Laski e valoroasă nu numai 
pentru că atestă şi în Moldova conştiinţa originii romane înainte de scrierile 
cronicarilor, dar şi pentru că înlesneșşte înţelegerea tradiţiei cronicilor cu 
privire la întemeierea statului în Moldova. 

Semnificativă pentru larga răspândire în societatea moldoveană a secolu- 
lui XVI a cunoştinţelor referitoare la originea romană semnalate de Jan Laski 
e proclamația către locuitori lansată de domnul ţării, Iacob Heraclide Despot, 
în februarie 1562. Textul cuprinde programul său de luptă antiotomană și o 
reafirmare a descendenţei romane. În proclamația sa, Despot se angaja „di 


55 N. Iorga, Dovezi despre conștiința originei românilor, p. 261. 

guerigiar di et notte con li infideli et maledetti turchi, [...] con voi valenti ho- 
meni et gente bellicosa discesi dali valorosi Romani, quali hanno fatto tre- 
mer il mondo... (s.n.). Et à questo se faremo cognoscer à tutto il mondo li veri 
Romani et discesi da queli et il nome nostro sarà immortale et conergeremo 
l'imagine di nostri padri...“!6. („să lupte zi şi noapte cu necredincioșii şi 
blestemaţii turci [...], împreună cu voi oameni viteji şi neam războinic cobo- 
râtori din valoroşii romani care au făcut lumea să se cutremure. Și în acest fel 
vom face să se cunoască de către lumea întreagă adevărații romani şi pe des- 
cendenții lor, iar numele nostru va fi nemuritor și vom cinsti (?) imaginea 
părinţilor noștri...“*). 

În lumina relatării lui Jan Laski, apelul lui Despot la acest argument e do- 
vada existenţei unui fenomen de conștiință colectivă și nu numai de preocu- 
pările cercului restrâns al cărturarilor moldoveni. Invocarea descendenţei ro- 
mane era considerată de domnitor, care își căuta el însuşi rădăcini în trecutul 
roman, ca un puternic mijloc de a-i atrage la luptă pe români în a căror con- 
ştiinţă originea latină era o realitate permanentă. De reţinut, pe deasupra, e și 
apariţia pentru prima oară a afirmării romanităţii în legătură cu un program 
politic al cărui scop principal era redobândirea independenţei. 

Aşadar, moldovenii nu au trebuit să-l aştepte pe Grigore Ureche pentru a 
afla că „de la Râm ne tragem“; o tradiție multiseculară precedase, în această 
privinţă, pe cronicarii moldoveni care aveau să descopere în operele erudiţi- 
lor europeni contemporani noi argumente ale romanității poporului român. 

O mărturie valoroasă a conştiinţei originii romane, de data aceasta la ro- 
mânii din Transilvania, se află în.opera lui Giovanandrea Gromo, bun cunos- 
cător al realităţilor Principatului, unde a slujit în oastea lui loan Sigismund 
Zapolya între 1564 şi 1565. Referindu-se la românii din Transilvania, Gromo 
arată că ei „fanno professione d'essere discesi da Colonia Romana (S.n.) 
quindi prima condotte da Tiberio contro Dicebale re, poi guardia di quel 
paese da Adriano ivi lasciate, cosi ancora usano lingua assomigliante alla 
antica Romana“!”. („declară că se trag dintr-o colonie romană, care a fost 
adusă mai întâi de Tiberiu contra regelui Decebal, apoi lăsată de împăratul 
Adrian ca pază a acestei provincii; și încă mai folosesc o limbă asemănătoare 
romanei vechi“). Aşadar, interlocutorii români ai lui Gromo rezumau și ei 
cele două componente fundamentale ale conştiinţei originii lor romane: 
descendența din colonii romane şi caracterul latin al limbii lor. Aşadar, şi în 


16 Hurmuzaki, II, 1, p. 416. 
17 CL Isopescu, Notizie intorno ai Romeni nella letteratura geografica italiana del Cinque- 
cento, în „Bulletin de la section historique de l? Académie Roumaine“, XVI, 1929, p. 15. 

Transilvania cercetările întreprinse de cărturarii români din secolul XVII cu 
privire la originea poporului român nu au alcătuit decât dezvoltarea la nivel 
superior a conștiinței romanităţii. 

În lumina constatărilor care se desprind din sursele analizate e clar că dez- 
baterea desfăşurată în jurul faimosului text al lui Della Valle!8, text mult timp 
considerat mărturie unică a conștiinței originii romane la romanitatea nord- 
dunăreană, a devenit caducă, de vreme ce, cum s-a văzut, ea e precedată de 
un şir întreg de atestări incontestabile privitoare la conştiinţa poporului ro- 
mân despre originea sa romană. De provenienţe diferite şi referindu-se la 
ansamblul ariei romanităţii orientale, textele menţionate nu lasă loc nici unei 
îndoieli cu privire la cunoaşterea de către români a originii lor romane. Nu 
umaniștii italieni ai secolului XV au făcut această descoperire pe care nici 
măcar nu au revendicat-o; ea le-a fost atribuită în chip eronat de unii istorici 
contemporani. Mai târziu, cronicarii moldoveni care au cunoscut scrierile 
umaniștilor au deplasat chestiunea originii romane a românilor din aria tra- 
diției în cea a istoriografiei. Meritul lor e de a fi dat un fundament erudit — fi- 
reşte la nivelul cunoştinţelor timpului — conştiinţei străvechi a originii ro- 
mane din care Școala ardeleană avea să facă în secolul XVIII o armă în lupta 
pentru emancipare naţională și socială a românilor. 


18 „La lingua loro è poco diversa dalla nostra italiana, si dimandono in lingua loro Romei, 
perchè dicono esser venuti anticamente da Roma in quel paese...“; Cl. Isopescu, op. cit., 
p. 15. Considerând că astfel de tradiţii erau absente la români, N. Iorga a văzut în textul lui 
Della Valle un simplu ecou al erudiţiei umaniste transmis prin intermediul franciscanilor din 
Târgovişte; N. Iorga, Istoria românilor prin călători, I, ed. a 2-a, Bucureşti, 1928, p. 92. 

ROMANIA, ȚARA ROMÂNEASCĂ, VALAHIA: 
UN NUME DE ȚARA* 


Cercetătorii istoriei românilor din epoca apariţiei lor ca entitate etnică și 
până în vremurile apropiate nouă ştiu cât de hotărâtoare a fost ideea de roma- 
nitate în asigurarea continuității spirituale şi politice românești. De la apariţia 
în izvoarele istorice a românilor sud și nord-dunăreni, spre sfârșitul epocii 
migraţiilor, și până la desăvârşirea idealului naţional, ideea de romanitate a 
însoţit neîntrerupt existenţa istorică a poporului român căruia i-a fost scut şi 
matcă spirituală în același timp. Numeroase sunt în acest lung interval măr- 
turiile conştiinţei de sine la români, precum numeroase sunt şi atestările străi- 
nilor despre romanitatea românilor. Semnele principale ale acestei identități 
etnice neîntrerupt invocate de români şi străini au fost limba şi numele însuși 
al românilor. „De aceea ei se fălesc că sunt romani şi se vădeşte în limba lor, 
căci ei vorbesc ca romanii“, afirmă despre românii sud-dunăreni, la începutul 
secolului al XV-lea, un excelent cunoscător al realităților etnice şi politice ale 
sud-estului şi răsăritului european, arhiepiscopul loan de Sultanyeh!. Că 
această afirmare de romanitate demonstrată prin limbă nu era un simplu act 
de cunoaștere istorică, că ea îndeplinea o funcţie activă însemnată, conştient 
înțeleasă, o arată alt cunoscător direct al realităţilor spaţiului românesc — de 
data aceasta e vorba de cel nord-dunărean —, anume italianul Antonio Bon- 
fini: „Înnecate sub valul de barbari, ele (coloniile romane din nordul Dunării) 
totuşi mai grăiesc limba romană și se împotrivesc cu atâta îndârjire să nu o 
părăsească cu desăvârşire încât par că luptă mai mult pentru păstrarea neatin- 
să a limbii decât chiar a vieţii“2. 

Indisolubil legat de cunoaşterea originii limbii române și de înțelegerea 
funcţiei ei istorice se află numele poporului român, care a perpetuat direct 


* Publicat în „Luceafărul“, XXII, 1979, nr. 3. 
! Călători străini despre țările române, vol. I, ed. M. Holban, Bucureşti, 1968, p. 39. 
2 A. Bonfini, Rerum ungaricarum decades, Basileae,1568, p. 543. 

amintirea Romei. Dacă seminţiile străine care au venit în contact cu ei în vre- 
mea migraţiilor i-au numit vlahi, valahi, volohi, blaci, olahi, etc., denumire 
care îi defineşte ca popor romanic, românii înșiși și-au păstrat în forma sa 
originară numele de popor moştenit de la Roma, anume români. „Olachi ro- 
mani“ îi numea papa Clement al VI-lea pe români în 1354, îmbinând astfel 
numele pe care şi-l dădeau ei înșiși cu traducerea lui de către străini. Expri- 
mând mai limpede și mai ştiinţific decât toţi cei care discutaseră anterior 
numele poporului român, Miron Costin afirma: „Așa şi neamul acesta, de ca- 
rele scriem, al ţărilor acestora, numele vechiu și mai direptu este rumân, 
adică Râmlean, de la Roma“?. 

Dar dacă conştiinţa originii romane reflectată în numele poporului român 
şi afirmarea caracterului latin al limbii sale sunt larg atestate de izvoare, cum 
stau lucrurile în privinţa numelui țării?%. 

Una din consecinţele masivei restructurări etnice şi politice petrecute în 
Europa răsăriteană şi sud-estică în urma marilor deplasări de populaţie din 
secolele III—XIII a fost apariţia în spaţiul carpato-balcanic a unui şir de „ţări“ 
locuite de romanicii răsăriteni — români — numite Vlahii, în diverse limbi şi 
variante (Vlahia Mare, Vlahia Mică, Vlahia de Sus, Blaquie, în sudul Dună- 
rii, Terra sau Silva Blacorum, Codrul Vlăsiei, Wallachenland, Valahia Mare, 
Valahia Mică etc. în nordul Dunării). 

Produs al fragmentării romanităţii orientale în vremea migraţiilor, aceste 
Vlahii — pe lângă care au existat desigur și altele neatestate documentar — sunt 
semnalate între secolele XI şi XIV la date diferite, în funcţie de evenimentele 
şi procesele care le-au adus în reflectorul istoriei. Varietatea datelor la care îşi 
fac apariţia ca şi a denumirilor care le desemnează nu modifică însă întru 
nimic caracterul lor esenţial comun, cel de „Romanii autonome“, adică uni- 
tăți teritorial-politice în care își desfăşurau existența membrele disparate ale 
romanităţii orientale, românii. E ceea ce Nicolae Iorga a numit, în cadrul une- 
ia din interpretările sale cele mai profunde şi fecunde în domeniul istoriei 
evului mediu timpuriu, Romaniile populare; cu precizarea necesară, socotim, 


3 Miron Costin, Opere, ed. P. P. Panaitescu, Bucureşti, 1958, p. 268. 

4 Lucrările de bază asupra acestei chestiuni şi în general asupra temei discutate în articolul 
de faţă sunt: N. Iorga, La „Romania “ danubienne et les barbares au VE siècle, în „Revue 
belge de philologie et d'histoire““, III, 1924, p. 35-50; E. Stănescu, Unitatea teritoriului româ- 
nesc în lumina menţiunilor externe. „Valahia“ şi sensurile ei, în „Studii. Revistă de Istorie“, 
21, 1968, 6, p. 1105-1123; A. Armbruster, Sinn und Bedeutung des Begriffs „România “ im 
rumänischen Mittelalter, în „Dacoromania“, 1, 1973, p. 124-131; V. Arvinte, Le nom ethnique 
român et la création du nom de l'état national România, „Revue roumaine d'histoire“, XVI, 
1973, 3, p. 439—454. 

că în înţelegerea acestor Romanii accentul trebuie pus nu asupra discutabilu- 
lui lor caracter popular, ci asupra autonomiei lor. 

Rămâne deschisă problema denumirii acestor ţări, a căror romanitate e 
neîndoielnic înscrisă în numele lor, dar atestată doar în veşmânt străin — slav, 
german, grec — sau în latina medievală, care a preluat-o prin acest intermediar. 
A fost, așadar, folosit termenul de Romania sau un derivat al său pentru a de- 
semna aceste țări? Există analogie între echivalenţele roman, român = vlah, 
valah şi Romania = Vlahia, Valahia? Cu alte cuvinte se confirmă conştiinţa 
romanităţii la autohtoni şi prin numele de ţară, după cum e dovedită prin 
numele de popor sau prin afirmarea latinităţii limbii? Sau dimpotrivă, a fost 
dat numele acestor ţări de străini pe baza cunoaşterii etniei locuitorilor lor? 

Prima ipoteză, derivarea termenului de Vlahia din Romania s-ar impune 
cu forţa unui adevăr elementar dacă lipsa unei atestări documentare a nume- 
lui de Romania, măcar în cazul uneia dintre aceste Vlahii, nu ar furniza un 
argument puternic, fie el și negativ, celei de a doua ipoteze. Singurul caz care 
ar putea fi invocat în favoarea existenţei originare a termenului de Romania 
ca denumire pentru Romaniile răsăritene, cel al Ţării Românești, e recuzabil 
pe temeiul că nu ar fi decât traducerea târzie, din vremea adoptării limbii 
române în cancelarie, a terminologiei din actele slave. Dar un izvor de curând 
ieşit la iveală aduce la suprafaţă, din tezaurul de cuvinte latine pierdute în 
limba română de-a lungul secolelor, termenul însuși de Romania, într-una din 
variantele sale, ca denumire evident autonomă față de Valahia sau Țara 
Valahă. Un iezuit ungur, care şi-a desfăşurat activitatea pe meleagurile noas- 
tre în a doua jumătate a secolului al XVI-lea, pe nume Ștefan Szántó, ne oferă 
prima înregistrare cunoscută până acum, după ştiinţa noastră, a acestui ter- 
men. Într-un memoriu înaintat Curiei papale în care preconiza înființarea la 
Roma a unui colegiu nu numai pentru națiunea ungară, dar şi pentru popoa- 
rele ţărilor care se aflaseră în trecut în legături cu regatul ungar acum dispă- 
rut, Ştefan Szânt6 arată că punerea în aplicare cât mai grabnică a acestei ini- 
ţiative e solicitată de toate aceste țări pe care le înşiră: „rogat universa 
Ungaria, obtestatur nobilissima Transylvania, orat Dalmatia, obsecrat Roma- 
niolia sive Valachia inferior...“ (,,...0 cere întreaga Ungarie, o invocă prea 
nobila Transilvanie, o roagă Dalmația, o imploră Romaniolia sau Valahia in- 
ferioară...;) (s.n.). Mai explicit e autorul în al doilea exemplar al textului său, 
în care, în dreptu] cuvintelor Valachia Inferior, se simte îndatorat să adauge o 
explicaţie: „,Valachia inferior, quae Romandiola et Romaniola dicitur (S.n.), 
est provincia annexa Transylvaniae, quae olim Dacia dicebatur. Incolae eius 
loquuntur italice, sed corrupte; ita tamen ut possint a veris italis intelligi“5. 


5 Monumenta Antiquae Hungariae, ed. L. Lukăcs, B.T., I, 1550-1579, Roma, 1969, p. 755. 

(„Valahia inferioară care e numită Romandiola și Romaniola, e o provincie 
anexată Transilvaniei, care odinioară se numea Dacia. Locuitorii ei vorbesc 
italica, dar corupt; totuși astfel încât pot fi înţeleşi de către italici adevărați“). 
Memoriul lui Ştefan Szántó aduce așadar atestarea incontestabilă a termenu- 
lui de Romania, într-una din variantele sale, aplicat uneia din multiplele Va- 
lahii mai sus enumerate, anume Țara Românească. Între această denumire și 
afirmarea romanităţii limbii române legătura se stabilește spontan în scrierea 
amintită, chiar dacă nu e explicit formulată. 

Aşadar, în cazul uneia din Romaniile-Vlahii medievale, a apărut dovada 
sigură a folosirii termenului de Romania într-unul din derivatele sale, aflat în 
afara oricărui raport de dependență față de echivalentele străine ale noţiunii. 
Această Romanie — Ţara Românească — e tocmai cea care a păstrat definitiv 
în denumirea ei realitatea etnică din care s-a născut, populaţia romanică. Fap- 
tul însă nu e rezultatul unei întâmplări. 

Ţara Românească a fost cea dintâi formaţie politică a romanităţii nord-du- 
nărene care şi-a câştigat prin luptă independenţa, ridicându-se la forme supe- 
rioare de viaţă statală şi care, în temeiul acestei întâietăți de putere şi pres- 
tigiu, a manifestat vocaţia de centru unificator al spaţiului locuit de români, 
de o parte și de alta a Carpaţilor. Această vocaţie s-a manifestat, fireşte em- 
brionar şi în forme specific medievale, atât în direcţia Transilvaniei cât și a 
Moldovei. 

Când „ţările“ româneşti dinlăuntrul arcului carpatic au fost anihilate de 
expansiunea Ungariei arpadiene şi angevine și integrate în sistemul ei admi- 
nistrativ, când românii transilvăneni au rămas fără organizaţii statale proprii 
şi fără o ierarhie bisericească superioară, care în evul mediu putea constitui 
un substitut de stat, Ţara Românească şi-a asumat protecţia vieţii spirituale 
româneşti din aceste părți. O legătură puternică s-a stabilit astfel între româ- 
nii de o parte și cealaltă a Carpaţilor, sub autoritatea protectoare a Ţării Ro- 
mânești. 

În raport cu Moldova, afirmarea de întâietate a Țării Româneşti s-a mani- 
festat în cadrul complex creat pe de o parte de unitatea de origine a poporu- 
lui celor două ţări, afirmată răspicat de izvoarele vremii — „care neam (româ- 
nii) e împărţit astăzi în două părţi“ scrie un contemporan despre cele două țări 
româneşti —, iar pe de altă parte de pluralismul statal în cadrul aceleiaşi naţi- 
uni, fenomen cvasigeneral în Europa medievală. Unitatea de orgine s-a expri- 


6 Filippo Buonaccorsi Callimachus, Ad Innocentium VIII de bello Turcis inferendo oratio, 
Varşovia, 1964, p. 50. 

mat prin identitatea numelui — Valahia — sub care sunt desemnate cele două 
țări în izvoarele străine; raportul ierarhic între ele s-a manifestat prin cali- 
ficativele adause celor două Valahii: Valahia Mare, pentru Ţara Românească, 
Valahia Mică, pentru Moldova, noţiunile de mare şi mic exprimând un raport 
renunțat în cele din urmă la denumirea de Valahia în titulatura oficială a dom- 
nilor şi s-a fixat asupra denumirii preluate de la nucleul ei unificator. 

Numele vechilor Romanii a fost păstrat până la capăt de Țara Româneas- 
că dintre Carpaţi şi Dunăre, cea care a creat cel dintâi stat românesc indepen- 
dent şi şi-a asigurat o întâietate de prestigiu şi putere. Acest nume conservat 
cu tenacitate exprima un întreg program: „Țara Românească a avut odinioa- 
ră un sens pe care foarte mulți l-au uitat și unii nu l-au înţeles niciodată; ea 
însemna tot pământul locuit ernograficește de români“. Când programul 
implicit în această denumire s-a realizat câteva secole mai târziu, realitatea 
statală căreia i-a dat naştere a luat în chip firesc numele vechilor Romanii pe 
care le-a continuat şi însumat. 


17N. Iorga, Români și Slavi, Români şi Unguri, Bucureşti, 1922, p. 9. 

RELAȚIILE INTERNAŢIONALE ÎN RĂSĂRITUL 
ȘI SUD-ESTUL EUROPEI ÎN SECOLELE XIV - XV* 


I. - EUROPA RĂSĂRITEANĂ 


1. — Sfârșitul hegemoniei Hoardei de Aurl. În primele decenii ale secolu- 
lui al XIV-lea, dominaţia Hoardei de Aur s-a menţinut intactă în Europa 
răsăriteană şi sud-estică, astfel cum se aşternuse după marea invazie din 1241 
şi în cursul următoarelor campanii tătare. În afara ariei de dominație directă 
— îndeosebi stepa nord-pontică până la Dunărea de Jos —, tătarii îşi impu- 
seseră suzeranitatea unui şir de state aflate în raza acțiunii lor militare, înda- 
torate toate să le plătească tribut, să participe cu contingente la expedițiile lor 
şi să-şi trimeată căpeteniile pentru confirmare la Hoardă. Cel mai apăsător au 
resimțit dominaţia tătară cnezatele ruse cele mai apropiate de centrul puterii 
Hoardei de Aur, în partea apuseană a ariei de dominație a Hoardei se aflau, 
în diferite grade de dependenţă, Lituania, cnezatul Halici, formaţiile politice 
de pe teritoriul Moldovei, Ţara Românească, Bulgaria şi, cu intermitenţă, 
Serbia. 


* Publicat în „Revista de Istorie“, 34, 1981, 5, p. 899-918. 

Studiul de faţă e un capitol din tratatul de Istorie universală, volumul II (consacrat evului 
mediu), în curs de elaborare. Întrucât apariţiei și rolului țărilor române în secolele XIV-XV 
le-au fost rezervate un loc aparte în această sinteză, ele nu figurează decât incidental în rân- 
durile de mai jos. 

Indicaţiile bibliografice trimit doar la câteva din lucrările cele mai de seamă consacrate 
temelor dezbătute; informaţie bibliografică suplimentară poate fi găsită în lucrările citate. 

! Pentrul declinul Hoardei de Aur, v. R. Grousset, L'empire des steppes. Attila, Gengis- 
khan, Tamerlan, Paris, 1939; B. D. Grekov şi A.I. Iacubovschi, Hoarda de Aur şi decăderea 
ei, Bucureşti, 1953; M.G. Safargaliev, Raspad Zolotoi Ordi, Saransk, 1960; B. Spuler, Die 
Goldene Horde, Die Mongolen in Russland, 1223-1502, Wiesbaden, 1965. 

Pentru ofensiva polonă şi ungară în spaţiul rus apusean şi românesc aflat sub suzeranitatea 
Hoardei de Aur, v. între altele: H. Paszkiewicz, Polityka ruska Kazimierza Wielkiego, Warszawa, 
1925; G. Rhode, Die Ostgrenze Polens. Politische Entwicklung, kulturelle Bedeutung und 
geistige Auswirkung, 1, Im Mittelalter bis zum Jahre 1401, Köln-Graz, 1945; P. W. Knoll, The 
Rise of the Polish Monarchy. Piast Poland in East-Central Europe, Chicago-London, 1975; 
Ş. Papacostea, Triumful luptei pentru neatârnare: întemeierea Moldovei și consolidarea state- 
lor feudale românești, în vol. Constituirea statelor feudale românești, Bucureşti, 1980, p. 165-193. 

În anul 1340, invaziile tătare erau încă la fel de temute la Bizanţ, care se 
aştepta la un mare asalt din partea Hoardei de Aur, ca și în Ungaria şi Polonia. 
Forța militară a tătarilor părea aşadar capabilă să menţină controlul asupra 
întregului spațiu supus Hoardei de Aur. Dar încă în deceniul următor, hege- 
monia tătară începe să fie contestată cu succes, îndeosebi în teritoriile ei 
apusene; apoi, încurajată de criza dinastică devenită endemică după moartea 
hanului Berdibeg (1360/1361), mișcarea de emancipare cuprinde arii din ce 
în ce mai întinse. Eforturile repetate de restaurare a unităţii Hoardei de Aur 
şi a ariei ei de dominație au reușit doar să încetinească procesul de dezagre- 
gare a puterii tătare în Europa răsăriteană, nu însă şi să o restabilească durabil. 

În apus, primele lovituri au venit din partea regatelor polon şi ungar, ieșite 
ambele dintr-o grea criză de fărâmiţare feudală, cel dintâi sub ultimii regi din 
dinastia Piaştilor, Wladislav Lokietek și Cazimir cel Mare, cel din urmă sub 
noua dinastie a regilor angevini, Carol Robert şi Ludovic I. 

Sub Carol Robert, Ungaria a încercat în câteva rânduri, fără succes însă, 
să îndepărteze de la hotarele ei primejdia tătară. Doar alianţa încheiată cu 
Polonia şi acțiunea comună a celor două regate în răsărit avea să le îngăduie 
însemnate progrese în detrimentul Hoardei de Aur. Acţiunea a fost precedată 
de desprinderea Poloniei din conflictul cu Boemia regelui loan de Luxem- 
burg, în favoarea căruia regele Cazimir renunţă la Silezia (1339), şi din cel 
cu Ordinul teutonic, căruia regele polon îi recunoaște stăpânirea asupra guri- 
lor Vistulei şi Pomeraniei (tratatul de la Vişegrad, noiembrie 1335, apoi într-o 
formă lărgită, tratatul de la Kalisz, iulie 1343), cucerite de cavaleri la începu- 
tul secolului al XIV-lea. Încheind această înţelegere cu Ordinul teutonic, Po- 
lonia a renunțat pe termen îndelungat la efortul de restabilire a contactului 
direct cu Marea Baltică, devenită una din zonele cele mai înfloritoare ale ma- 
relui comerţ internațional. Concomitent însă, Polonia s-a angajat în politica 
de expansiune în răsărit care avea să aibă drept rezultat cucerirea unor însem- 
nate teritorii ale Rusiei apusene (1340-1366), crearea uniunii polono-litua- 
niene (1385) şi instaurarea suzeranității polone asupra Moldovei (1387), fapt 
în urma căruia statul polon avea să devină o putere pontică. 

Deschisă în 1340 de campania la Halici a regelui Poloniei care revendica 
moştenirea cnezatului rus rămas vacant după moartea ultimului său titular, 
cneazul Jurii Boleslav, acţiunea celor două regate s-a lovit de rezistența bo- 
ierimii locale ostilă programului inițial de catolicizare al regelui Cazimir, 
precum și a tătarilor, ameninţaţi să piardă unul din teritoriile aflate în depen- 
denţa lor, şi a lituanienilor, care revendicau și ei drepturi asupra teritoriilor 
ruse apusene. După un şir de înfruntări cu tătarii şi după repetate expediţii 
„cruciate“ împotriva lituanienilor, păgâni încă la această dată — acţiuni la care 

au luat parte alături de Polonia şi Ungaria, Ordinul teutonic, Boemia şi Im- 
periul —, Cazimir a reuşit în1349 să încorporeze cnezatul Halici la regatul 
său; rezultatul avea să fie consolidat în cursul anilor următori în urma unor 
noi mari campanii ungaro-polone împotriva lituanienilor și a tătarilor. În 
1366, în cadrul unei noi extinderi a ariei de dominație ungară și polonă în 
Europa răsăriteană și sud-estică, regele Cazimir a adus în dependența regatu- 
lui său Volhinia şi Podolia. 

Nu mult timp după deschiderea acţiunii la Halici a început şi ofensiva re- 
gatului ungar la răsărit de Carpaţi, în direcţia gurilor Dunării. Reconcilierea 
dintre Ludovic de Anjou şi Nicolae Alexandru, domnul Țării Românești, şi 
cooperarea lor în lupta împotriva tătarilor au făcut posibilă respingerea domi- 
naţiei Hoardei de Aur din regiunea Dunării de Jos, în urma campaniilor din 
1345 şi 1346. Tot acum, în împrejurările legate de aceste acțiuni militare la 
Halici şi în regiunea Dunării de Jos, apare Moldova, la început ca o căpitănie 
regală, apoi ca stat de sine stătător. În urma acestor desfăşurări, tătarii nu au 
mai păstrat în spaţiul românesc decât o enclavă pe țărmul Mării Negre, până 
în ultimele decenii ale secolului XIV. Din Lituania până în regiunea gurilor 
Dunării, dominaţia Hoardei de Aur a suferit o îngustare sensibilă ca urmare 
a ofensivei puterilor creştine. 

Blocaţi în expansiunea lor în spaţiul rus şi folosind conjunctura favorabilă 
creată de criza dinastică din statul tătar, lituanienii, a căror expansiune în ră- 
sărit începuse încă din secolul anterior, înaintează acum în teritoriile de sub 
stăpânirea Hoardei de Aur. Victoria câștigată asupra tătarilor de cneazul litua- 
nian Olgierd la Sinie Vodî (Apele Albastre, afluent al Bugului) în 1362 sau 
1363 a deschis larg calea expansiunii lituaniene în Ucraina și Podolia. Kievul 
însuși, vechea capitală a Rusiei, avea să intre curând sub stăpânirea lituania- 
nă, care avea apoi să se întindă până la ţărmul Mării Negre. 

Încurajat de eroziunea puterii tătare, cneazul Moscovei începe să-şi ma- 
nifeste tot mai hotărât tendinţa de emancipare de sub dominaţia Hoardei de 
Aur. Sub cneazul Dimitrie (1362-1389), Moscova nu numai că întreprinde 
acţiuni hotărâte pentru a-și asigura titlul de mare cneaz — nu ca în trecut prin 
supunere faţă de Hoarda de Aur ci înfruntând politica acesteia —, dar se și 
opune cu forţa armelor încercărilor tătare de a stăvili progresele puterii sale; 
după o primă înfrângere suferită în 1378 pe malurile râului Voja (afluent al 
râului Oca), tătarii sunt înfrânți zdrobitor pe câmpia Kulikovo pe Don de 
cneazul Moscovei Dimitrie, care a fost supranumit în urma acestei victorii, 
Donskoi. 

În Crimeea, genovezii din Caffa îşi extind dominaţia teritorială asupra 
principalelor centre comerciale de pe țărm, înlăturând astfel concurența pe 

care acestea o făceau principalului centru al activităţii lor pontice. Încercările 
repetate ale tătarilor de a redobândi așezările ocupate de genovezi s-au înche- 
iat cu un eșec; în 1387, prin tratatul încheiat cu genovezii, tătarii le-au lăsat 
în stăpânire genoveză. 

Destrămarea Hoardei de Aur în urma acestor pierderi de poziţii şi de pres- 
tigiu a fost încetinită de un şir de reacţii restauratoare venite din zona Hoardei 
Albe al cărei centru se afla în regiunea fluviului Sir-Daria. Vasală inițial față 
de Hoarda de Aur, Hoarda Albă s-a autonomizat în cursul primei jumătăţi a 
secolului al XIV-lea; apoi, în a doua jumătate a secolului al XIV-lea şi prima 
jumătate a secolului următor, căpeteniile ei au încercat în repetate rânduri să 
restaureze în beneficiul lor unitatea politică şi teritorială a Hoardei de Aur. 

Prima mare încercare, încununată de succes, a fost aceea a oglanului Tok- 
tamîş care, cu ajutorul lui Timur Lenk, a cucerit puterea în Hoarda Albă și 
apoi în Hoarda de Aur (în 1378 ocupă Sarai Berke, în 1380 îl înfrânge pe 
emirul Mamai pe râul Kalka). În urma acestei victorii Toktamîş aduce sub 
ascultarea sa celelalte teritorii ale Hoardei de Aur, întreprinde o mare expe- 
diție de represalii împotriva Moscovei (1382) şi o readuce la condiţia de stat 
tributar, ca şi pe celelalte cnezate ruse de altminteri. Refăcută o clipă, uni- 
tatea Hoardei de Aur s-a destrămat însă din nou în urma încercării lui Tok- 
tamîş de a readuce sub controlul său Transcaucazia şi Horezmul — vechi 
obiect de litigiu între Hoarda de Aur și statul mongol din Iran, în cadrul că- 
ruia concurenţa drumurilor comerciale intercontinentale å avut un rol însem- 
nat. Timur întreprinde doyă expediţii împotriva Hoardei de Aur (1391 şi 
1395) în cursul cărora nimicește marile centre comerciale Urgengi, Tana, As- 
trahan și Sarai Berke. Înfrânt zdrobitor în cursul celei de a doua expediţii, în 
bătălia de pe valea râului Terek (15 aprilie 1395), Toktamiș fuge în Lituania 
la Vitold. Încercarea marelui cneaz lituan de a-şi impune controlul asupra 
Hoardei de Aur prin mijlocirea lui Toktamîș a fost înfrântă de noul han insta- 
lat cu sprijinul lui Timur Lenk, Timur Kutlug, și de emirul Edighei pe Wors- 
kla (1399), unde trupele lui Vitold şi ale aliaţilor săi au suferit o înfrângere 
totală. 

Noua restaurare a Hoardei de Aur sub conducerea efectivă a lui Edighei 
a fost însă şi ea de scurtă durată. Luptele dinastice endemice şi presiunea fac- 
torilor externi au precumpănit asupra factorilor de unitate. Centrele de putere 
locală se consolidează şi se instituţionalizează în cursul secolului al XV-lea. 
Din Hoarda de Aur se desprind durabil trei mari formaţii autohtone: hanatul 
Crimeii sub dinastia Ghirai, care a gravitat în sfera de interese a uniunii 
polono-lituaniene, înainte de a intra sub suzeranitatea Portii otomane (1475); 
Hanatul de Kazan, întemeiat de Ulug Muhammad, aflat în raza de acţiune a 

Moscovei şi absorbit cel dintâi de aceasta (1552); Hanatul de Astrahan, pe 
cursul inferior al fluviului Volga, supus dublei presiuni a tătarilor din Crime- 
ea şi a hoardelor nomade ale tătarilor nogai din regiunea Ural, anexat scurt 
timp după hanatul de Kazan de marele cnezat al Moscovei (1556). 


2. — Rivalitatea între Lituania şi Moscova pentru hegemonie asupra lumii 
ruse?. Declinul puterii mongole în Europa în a doua jumătate a secolului al 
XIV-lea şi în secolul al XV-lea a lăsat din ce în ce mai mult teren puterilor 
concurente pentru dominație în lumea rusă. Din a doua jumătate a secolului 
al XIV-lea, două centre de putere, Lituania și Moscova, au concurat pentru 
întâietate în vastul spațiu ocupat de slavii răsăriteni şi au revendicat dreptul 
de a restaura sub controlul lor vechea unitate a Rusiei kieviene. 

Prioritatea în efortul de a atinge acest ţel a aparținut Lituaniei, a cărei ex- 
pansiune în teritoriul rus, începută în a doua jumătate a secolului al XIII-lea, 
s-a intensificat în secolul XIV cuprinzând vaste teritorii ale Rusiei Albe şi ale 
Rusiei Roșii. Ocuparea Kievului în a doua jumătate a secolului XIV a dat și 
un temei juridic revendicării cnezilor lituanieni la întâietate în lumea rusă. 
Olgierd, în timpul căruia lituanienii realizează mari progrese de-a lungul Ni- 
prului și se instalează definitiv la Kiev, a asumat titlul de mare cneaz, care 
exprimă veleităţile de dominație ale Lituaniei asupra întregului spaţiu rus. 

Lituania a atins cel mai înalt grad de putere în lumea rusă în timpul mare- 
lui cneaz Vitold (1392-1430); acesta a adus sub controlul său Podolia (1393), 
Smolenskul (1395, apoi reînnoit în 1404), a anexat cnezatul Vjasma (1403), 
a impus tratate de alianță Tverului și Riazanului și altor cnezate de însemnă- 
tate mai mică. Frontierele atinse de marele cnezat al Lituaniei sub Vitold 
aveau să se menţină în linii generale până la sfârşitul secolului al XV-lea. 

Rezistenţa efectivă faţă de expansiunea lituaniană a venit din partea ora- 
şelor Novgorod și Pskov şi mai ales din partea marelui cnezat al Moscovei, 
care după o perioadă de înclinare față de Vitold, al cărui protectorat îl accep- 
tă, şi după domnia frământată de lupte interne a marelui cneaz Vasile II Orbul 
(1425-1462) preia hotărât lupta pentru controlul asupra lumii ruse. 

Tendinţa dominantă în desfăşurarea concurenţei celor două puteri rivale 
s-a răsturnat în a doua jumătate a secolului al XV-lea în favoarea Moscovei, 
în vremea marelui cneaz Ivan al III-lea (1462-1505). Reuşind să încarneze 
ideea legitimităţii ruse mult mai eficient decât Lituania, a cărei conducere ca- 


2 Din vasta bibliografie consacrată istoriei Lituaniei şi a Moscovei şi concurenţei lor pen- 
tru dominație în lumea rusă, semnalăm: L. Kolankowski, Dzieje Wielkiego Ksiestwa Litew- 
skiego, |, 1377-1499, Warszawa, 1930; H. Jablonowski, Westrussland zwischen Wilna und 
Moskau, -Leiden, 1955; J. Ochmanski, Historia Litwy, Wroclaw-Warszawa-Krakow, 1967; 
I.B. Grekov, Vostočnaia Evropa i upadok Zolotoi Ordi (na rubeje XIV-XV vv), Moskva, 1975. 

tolică s-a identificat tot mai mult, după moartea lui Vitold, cu interesele re- 
gatului catolic polon, Moscova, devenită încă din secolul precedent sediu al 
mitropoliei „întregii Rusii“, a exercitat o atracţie din ce în ce mai puternică 
asupra lumii ruse. Succesele obținute de Ivan al III-lea în efortul de subor- 
donare a cnezatelor ruse autonome, dintre care unele gravitaseră în sfera de 
influență a Lituaniei, şi în deosebi conflictul său cu Novgorodul pe care l-a 
silit în cele din urmă să i se închine (1478), au creat o puternică tensiune între 
Moscova şi uniunea polono-lituaniană. Antagonismul din ce în ce mai mar- 
cat între cele două puteri rivale, Moscova şi Lituania, se împletește acum cu 
conflictele dintre statele tătare rivale desprinse din Hoarda de Aur. Ivan al 
III-lea se aliază cu hanatul Crimeii, în vreme ce Lituania încheie alianţă cu 
hanul Ahmed al Marii Hoarde de pe Volga, căruia cneazul Moscovei refuzase 
să-i mai plătească tributul. Hanul tătar invadează teritoriul Moscovei înain- 
tând până la râul Ugra, dar nefiind sprijinit de polono-lituanieni este silit de 
marele cneaz al Moscovei să se retragă (1480). Cu această înfruntare, Mosco= 
va s-a emancipat definitiv de sub dominaţia tătară. Slăbită de puternicele 
atacuri ale nomazilor nogai, Hoarda cea Mare încetează de a mai fi o primej- 
die pentru Moscova; în hanatul Kazan, Ivan III intervine tot mai eficient şi îl 
subordonează politicii sale, în vreme ce cu hanatul Crimeei a stabilit legături 
de cooperare. 

Eliminarea primejdiei tătare a sporit presiunea Moscovei asupra teritori- 
ilor ruse ale Lituaniei a cărei arie de dominație începe să se restrângă. Defec- 
ţiunea unui şir de cnezi din regiunile de frontieră care trec în slujba lui Ivan 
III subminează stăpânirea lituaniană provocând o tensiune permanentă între 
cele două puteri. În două rânduri fricţiunile € din zona de frontieră se transfor- 
mă în război declarat (1492—1494 şi 1500-1503); păcile încheiate de Ivan III 
cu Lituania în urma acestor războaie i-au adus nu numai câştiguri teritoriale 
dar şi recunoașterea titlului de „mare cneaz al întregii Rusii“. 

În cursul conflictului cu Lituania şi în legătură cu acesta, Moscova a des- 
făşurat o vastă activitate diplomatică; legăturile de cooperare cu hanatul Cri- 
meei şi cu Moldova, contactele cu Poarta otomană, cu Ungaria şi cu Hab- 
sburgii au introdus pentru prima oară statul' moscovit în sistemul politicii 
europene. Mai mult decât atât, incitat de marile sale succese împotriva tătari- 
lor şi a polono-lituanienilor, marele cnezat al Moscovei începe să-și descope- 
re acum vocaţia imperială. 


3. — Uniunea Polono-Lituaniană?. Expansiunea spre răsărit a Ordinului 
teutonic, tendinţa sa de a-şi asigura legătura terestră cu ramura livoniană, Or- 


3 Pentru uniunea polono-lituaniană şi evoluția ei, v: O. Halecki, Dzieje Unii jagielloriskiej, 
I-II, Kraków, 1919-1920; H. Paszkiewicz, O genezie i wartości Krewa, Warszawa, 1938. 

dinul purtătorilor de spadă, prin încorporarea Samogiţiei, au constituit o gra- 
vă primejdie pentru statul lituanian ameninţat în ultimele decenii ale secolu- 
lui al XIV-lea să piardă legătura cu Marea Baltică și să devină principalul te- 
ren de expansiune al celor două ordine reunite. Împotriva acestei primejdii, 
Lituania avea să-și găsească salvarea în uniunea cu Polonia, desăvârşită prin 
căsătoria marelui cneaz lituanian Jagiello, convertit la creştinism, cu Jadviga, 
moștenitoarea tronului polon după dispariţia tatălui ei, Ludovic de Anjou. 
Prin tratatul de la Krewo (14 august 1385), noul rege al Poloniei, Wladislav 
Jagiello, s-a angajat să-și convertească supușii lituanieni la creștinism și să 
unească toate teritoriile lituaniene şi ruse aflate sub autoritatea sa cu regatul 
polon. Asocierea celor două state, reînnoită în câteva rânduri (1401, Uniunea 
de la Vilna şi Radom, 1413, Uniunea de la Horodlo, 1432, Uniunea de la 
Grodno) avea să devină uniune personală instituţionalizată în secolul al 
XVI-lea; ea a dat naştere celei mai puternice grupări de forţe în Europa răsă- 
riteană şi a determinat o hotărâtoare restructurare a raporturilor internaţionale 
în această parte a continentului. 

Constituirea Uniunii polono-lituaniene a îngăduit celor două puteri aso- 
ciate să-și urmărească cu succes țelurile de politică externă îndeosebi în două 
direcţii: în nord, în lupta cu Ordinul teutonic, care controla cea mai mare par- 
te a țărmului sudic al Balticei şi se străduia să domine şi Samogiţia, și în sud, 
în confruntare cu regatul ungar pentru controlul teritoriilor emancipate în cea 
de a doua jumătate a secolului al XIV-lea de sub dominaţia tătară, îndeosebi 
pentru controlul gurilor Dunării. Factorii de coeziune ai Uniunii polono-litu- 
aniene s-au dovedit mai puternici decât cei care, dinlăuntru sau din afară, tin- 
deau să o desfacă,; în ciuda acţiunii persistente a acestor din urmă factori, în- 
deosebi regatul ungar și Ordinul teutonic, principalele puteri prejudiciate de 
constituirea Uniunii polono-lituaniene, aceasta s-a menţinut și și-a consolidat 
poziţia de mare putere în Europa la sfârşitul secolului al XIV-lea şi în cursul 
celui de al XV-lea. 

Asocierea cu Lituania a modificat esenţial politica externă a Poloniei care 
se angajează acum într-o îndelungată înfruntare cu Ordinul teutonic pentru 
a-şi asigura ieşirea la Marea Baltică și într-o rivalitate şi mai îndelungată încă 
cu Ungaria pentru supremație în spaţiul carpato-dunărean, îndeosebi pentru 
stăpânirea gurilor Dunării şi a Chiliei. 


4. — Lupta pentru gurile Vistulei€. Traficul comercial între apusul și răsă- 
ritul Europei prin Marea Baltică, „Mediterana nordului“, a luat o deosebită 


4 Pentru rolul Mării Baltice în comerțul internaţional în evul mediu târziu, v. M. Malowist, 
Croissance et régression en Europe. XIV-e-XVIII-e siècles. Recueil d'articles, Paris, 1972. 
Situația intemă şi politica externă a statului baltic dominat de Ordinul teutonic e larg tratată în 

amploare în a doua jumătate a secolului al XIV-lea și în secolul al XV-lea, 
antrenând, fireşte ca pretutindeni, o luptă îndârjită pentru controlul drumu- 
rilor comerciale şi al punctelor cheie care le dominau. Postavul produs în 
Flandra, Brabant şi Anglia se îndreaptă acum în cantități din ce în ce mai mari 
spre Europa răsăriteană și, prin mijlocirea acesteia, spre Orient; în schimb, 
Apusul solicită tot ma: multe produse economiei agricole a Europei răsărite- 
ne, în primul rând a zonei baltice; cu deosebire sunt căutate cerealele și lem- 
nul, materie primă necesară construcțiilor navale. Atracția tot mai mare exer- 
citată de comerţul pontic şi deschiderea unor noi și însemnate legături între 
centrele producătoare de postav ale Apusului și centrele comerţului pontic, 
legături dintre care unele treceau prin Marea Baltică, au sporit simţitor în 
această vreme funcţia comercială a acesteia și avantajele participării directe 
la comerțul baltic. Pentru Polonia, despărțită teritorial de Marea Baltică de la 
începutul secolului al XIV-lea, în urma cuceririi gurilor Vistulei şi a Pomcra- 
niei de către Ordinul teutonic, accesul direct, liber de intermediari, la țărmul 
baltic a devenit tot mai imperios necesar, pe măsura integrării ei în rețeaua de 
legături comerciale ale regiunii. 

Alt factor însemnat în realizarea acestui obiectiv a fost opoziţia tot mai în- 
dârjită a stărilor privilegiate din teritoriile controlate de către Ordinul teuto- 
nic, nobilimea şi oraşele, față de seniorul lor colectiv. Stingherite în aspirați- 
ile lor politice, de participare la conducerea provinciilor din care făceau 
parte, şi în aspiraţiile lor economice, de exclusivismul Ordinului şi de activi- 
tatea sa comercială, nobilimea şi oraşele îşi orientează tot mai mult speran- 
tele de emancipare spre Polonia; etapa finală a încorporării Pomeraniei de că- 
tre Polonia a început tocmai cu insurecția stărilor privilegiate împotriva 
Ordinului teutonic. 

Faptul care a modificat raportul de forțe între Polonia și Ordinul teutonic 
şi a permis regalității polone să reia cu succes lupta pentru asigurarea ieșirii 
la Marea Baltică a fost crearea Uniunii polono-lituaniene. Un şir de războaie 
şi de păci fragile s-au succedat până când cele două puteri asociate au trium- 
fat împotriva Ordinului teutonic. Cea dintâi care şi-a realizat aspiraţiile a fost 
Lituania, al cărei cneaz, Vitold, a recucerit Samogiţia (1404), separând din 
nou teritoriile apusene şi cele răsăritene ale Ordinului teutonic. Refuzul Or- 


sinteza lui K. Górski, L'Ordine teutonico. Alle originii dello stato prussiano, Torino, 1971. 
Bătălia de la Grünwald a fost tratată monografic mai recent, de St. Kuczinsky, Wielka wojna 
z Zakonem krzyzacim w latach 1409-1411, Warszawa, 1955; pentru politica lui Sigismund de 
Luxemburg faţă de Polonia, până la Grünwald, v. Z. Nowak, Polityka polnocna Zygmunta 
Luksemburskiego do roku 1411, Toruń, 1964; pentru Războiul de treisprezece ani, M. Biskup, 
Trzynastoletnia woyna z zakonem krzyzackim 1454-1466, Warszawa, 1967. 

dinului de a se resemna cu această pierdere și hotărârea Poloniei de a relua 
lupta au dus în anii următori la prima mare înfruntare militară între cele două 
tabere. 

Incitat de regele Ungariei, Sigismund de Luxemburg, care în 1392 forma- 
se planul de a dezmembra, în cooperare cu cavalerii teutoni, Uniunea polono- 
lituaniană şi statul polon însuși, Ordinul se angajează într-un șir de acte de 
forţă care au declanșat în 1409 războiul. Marea victorie câştigată la Grün- 
wald (Tannenberg, 15 iulie 1410) de coaliția polono-lituaniană sprijinită de 
contingentele puterilor asociate, între care şi cel trimis de domnul Moldovei, 
a marcat începutul declinului Ordinului teutonic. Deși succesul militar nu a 
fost însoţit de câştiguri teritoriale corespunzătoare, din pricina unui şir de fac- 
tori — retragerea prematură a lui Vitold și a trupelor sale în Lituania, rezistența 
încununată de succes a marelui maestru al Ordinului la Marienburg şi per- 
spectiva unui război cu Ungaria în urma intrării în acțiune a lui Sigismund —, 
bătălia de la Griinwald a înclinat totuşi balanța în favoarea uniunii polono- 
lituaniene. Chiar dacă în urma păcii încheiate cu Polonia (Torun, 1411), Or- 
dinul teutonic nu a suferit pierderi teritoriale — în afara Samogiţiei —, totuşi 
prestigiul său militar a fost grav amputat; ca urmare a acestui fapt, şi pres- 
tigiul intern al Ordinului a scăzut, iar revendicările nobilimii şi ale orășenilor 
s-au intensificat. 

Nici următorul război între Polonia și Lituania, pe de o parte, și Ordinul 
teutonic, de cealaltă (1414—1422), încheiat prin tratatul de la Melno, nu a 
adus modificări teritoriale majore; el a confirmat însă declinul Ordinului teu- 
tonic. Amânată timp de încă trei decenii, ca urmare a disensiunilor care s-au 
ivit între Polonia şi Lituania la sfârşitul domniei lui Vitold şi în anii următori 
morţii sale, punerea de acord a statutului politic şi teritorial cu raportul real 
de forţe s-a produs în urma Războiului de treisprezece ani (1454-1466), 
încheiat cu o înfrângere zdrobitoare pentru Ordinul teutonic. 

Dezlănţuit de revolta stărilor privilegiate din Pomerania grupate în Liga 
prusacă împotriva Ordinului teutonic şi de apelul lor la regele Poloniei, răz- 
boiul a început cu proclamarea încorporării Prusiei la regatul polon (Actul de 
încorporare, 6 martie 1454). În ciuda rezistenței sale prelungite, mult mai 
eficace decât păreau să o anunţe desfășurările inițiale, Ordinul a fost silit în 
cele din urmă să se încline în faţa superiorității forțelor externe şi interne con- 
jugate împotriva sa și să capituleze. Al doilea tratat de pace de la Toruń (19 
octombrie 1466) în preambulul căruia apare între beligeranţi, de partea po- 
lonă, şi Ştefan cel Mare, a constatat înfrângerea cavalerilor teutoni care au 
fost siliți să renunţe în favoarea regatului polon la gurile Vistulei şi la teri- 
toriile situate la apus de fluviu, denumite de acum înainte Prusia regală; au 

rămas în stăpânirea Ordinului teutonic teritoriile de la răsărit de fluviu, dar 
cu titlul de feudă a regatului polon. 

Al doilea tratat de la Toruń a pus capăt situaţiei create cu mai bine de un 
secol şi jumătate înainte de Ordinul teutonic care înlăturase Polonia de la Ma- 
rea Baltică. Eliberat de stingheritorul intermediar teuton, comerțul baltic al 
Poloniei s-a dezvoltat rapid influențând puternic viața economică şi social- 
politică a țării. Consolidată de câştigul teritorial însemnat realizat în urma 
Războiului de treisprezece ani şi de contracția corespunzătoare a puterii Or- 
dinului teutonic, redus acum la situaţia de stat vasal, legată mult mai strâns 
decât în trecut de marele ducat al Lituaniei, Polonia a înregistrat un simţitor 
spor de putere și prestigiu care i-a îngăduit să se angajeze într-o politică he- 
gemonică de largă anvergură în a doua jumătate a secolului al XV-lea. În 
1471 unul din membrii dinastiei, Vladislav, ajunge rege al Boemiei, iar în 
1490 rege al Ungariei. 


5. — Rivalitatea pentru gurile Dunării. Înlăturarea dominaţiei Hoardei de 
Aur din teritoriile apusene pe care le controlase până la mijlocul secolului al 
XIV-lea a lăsat teren liber de manifestare rivalităţilor pentru stăpânirea aces- 
tui întins spaţiu. În rândul întâi al competiţiei pentru dominarea teritoriilor 
din care s-a retras autoritatea mongolă au fost Polonia și Ungaria, la care s-a 
adăugat Lituania, care revendica teritoriile ruse apusene. 

Rivalitatea ungaro-polonă s-a manifestat în germene din vremea ofensi- 
vei comune a celor două regate împotriva tătarilor, în ciuda încercării lor de 
a reglementa prin tratate statutul teritoriilor smulse dominaţiei Hoardei de 
Aur. Ajuns rege al Poloniei în 1370, după moartea lui Cazimir cel Mare, Lu- 
dovic de Anjou a desprins Haliciul de coroana polonă în 1378 — după contra- 
ofensiva sa victorioasă împotriva lituanienilor care invadaseră provincia — şi 
l-a alipit la Ungaria. Unul din principalele interese disputate în cadrul com- 
petiţiei pentru cnezatul Halici era legătura cu bazinul pontic prin „drumul tă- 
tar“, care lega diversele itinerarii ale comerțului hanseatic cu Marea Neagră, 
prin orașul Halici şi mai târziu prin Lemberg. 


5 Pentru rivalitatea drumurilor comerciale continentale care străbăteau țările române și 
pentru concurenţa puterilor central şi sud-est europene pentru controlul gurilor Dunării, v.: O. 
Górka, Zagadnienie czarnomorskie w polityce polskiego srednowiecza, 1, 1359-1459, War- 
szawa, 1933 (extras din „Przeglad historyczny“, I, 2); P. P. Panaitescu, La route commerciale 
de Pologne ă la Mer Noire au Moyen Age, în „Revista istorică română“, III, 1933, p. 172-193; 
Ş. Papacostea, Kilia et la politique orientale de Sigismond de Luxembourg, în „Revue 
Roumaine d'Histoire“, XV, 1976, 3, p. 421-436; idem, Politica externă a Moldovei în vremea 
lui Ștefan cel Mare: puncte de reper, în „Revista de istorie“, 28, 1975, p. 15-31. 

Constituirea Uniunii polono-lituaniene a avut şi în această privință urmări 
hotărâtoare şi imediate. La începutul anului 1387, Rusia haliciană reintră sub 
dominație polonă, iar câteva luni mai târziu, Moldova aderă şi ea la noua 
constelație de puteri, prin omagiul depus de Petru Mușat regelui Vladislav la 
Lemberg. 

Desăvârşirea unităţii teritoriale a Moldovei care la sfârşitul domniei lui 
Petru Muşat sau la începutul celei a lui Roman devine stat pontic a atras şi o 
însemnată modificare de itinerariu comercial în această parte a Europei; de la 
sfârşitul secolului al XIV-lea şi tot mai mult în cursul secolului următor, dru- 
mul tătar își pierde însemnătatea în avantajul drumului moldovenesc, care 
lega Lembergul de Cetatea Albă şi, prin acest însemnat port, de principalele 
centre ale Mării Negre. Mai mult decât atât, întemeindu-se pe alianța polonă, 
Moldova preia prin Chilia controlul gurilor Dunării, primejduind grav intere- 
sele drumului comercial care lega centrul Europei, prin Ungaria, Transilvania 
şi Ţara Românească de Marea Neagră. Aceste modificări de ordin comercial 
şi politic petrecute în regiunea gurilor Dunării la sfârşitul secolului al XIV-lea 
au deplasat centrul de greutate al rivalităţii polono-ungare din cnezatul Halici 
în Moldova şi au făcut din problema gurilor Dunării şi a Chiliei principalul 
punct de fixare a rivalităţilor politice şi a conflictelor militare în spaţiul car- 
pato-danubian. 

Rivalitatea ungaro-polonă pentru gurile Dunării a. dat naştere unui șir de 
confruntări politice şi militare, prin interpuși, pretendenți instalați la domnie 
în Moldova de oștile celor două ţări, şi unui șir de reglementări negociate ale 
problemei Chiliei. În 1395, Sigismund de Luxemburg, ieșit din criza succe- 
siunii dinastice, întreprinde o mare expediţie militară în Moldova, acţiune 
care a redat probabil Ungariei libera folosință a gurilor Dunării. Noua încor- 
dare care a intervenit în raporturile dintre cele două regate în legătură cu 
războiul între Polonia şi Ordinul teutonic (1410) s-a răsfrânt şi la gurile Du- 
nării, blocate din nou pentru regatul ungar, În cursul negocierilor de la Lu- 
blau care au restabilit pacea între Ungaria şi Polonia (1412), libera folosire a 
gurilor Dunării a fost asigurată din nou celei dintâi, în cadrul unui vast pro- 
gram de acţiune antiotomană. Potrivit prevederilor acordului de la Lublau, 
domnul Moldovei era îndatorat să participe la lupta împotriva turcilor, iar în 
caz contrar țara urma să fie împărţită în două de Ungaria și Polonia, cea din- 
tâi rezervându-și Chilia și cea de-a doua Cetatea Albă. Actul de partaj de la 
Lublau trădează interesul fundamental — drumurile de legătură cu bazinul 
pontic şi îndeosebi gurile Dunării — care a animat rivalitatea polono-ungară 
în secolele XIV-XV în spaţiul românesc. 

Cu preţul compromisului realizat cu Polonia în 1412 și reînnoit în câteva 
rânduri, Sigismund de Luxemburg a reușit să asigure regatului său, cu scurte 
întreruperi, legătura cu Marea Neagră prin gurile Dunării. Compromisul a 
fost prelungit și în timpul uniunii personale polono-ungare sub regele polon 
Vladislav (care a domnit şi în Ungaria între 1440 şi 1444). Dar în anii urmă- 
tori, rivalitatea celor două puteri s-a manifestat fățiș în Moldova în legătură 
cu problema Chiliei. După un şir de acţiuni și contraacţiuni ungare şi polone, 
Iancu de Hunedoara instalează în 1448 o garnizoană ungară la Chilia, asigu- 
rându-se astfel de ceea ce constituia obiectivul principal al acţiunilor sale în 
Moldova. 

Convulsiunile interne din Moldova în anii următori, până la înscăunarea 
lui Ştefan cel Mare, s-au desfășurat în cadrul creat de acţiunile militare şi po- 
litice ale Poloniei, menite să anuleze situaţia creată de Iancu de Hunedoara în 
1448, şi de contraacţiunile regatului ungar pentru a păstra Chilia. Ştefan în- 
suşi, de îndată ce şi-a orientat politica în direcţia Poloniei, şi-a fixat drept 
principal obiectiv de politică externă recâștigarea Chiliei, obiectiv pe care, 
după un eșec-în 1462, îl realizează în 1465. 

Replica la acţiunea reușită a lui Ștefan a fost marea campanie întreprinsă 
de Matiaş Corvin în Moldova la sfârşitul anului 1467 şi încheiată cu un eșec 
desăvârşit. În locul Ungariei, absorbită de alte fronturi, intră acum în scenă, 
cu revendicări asupra Chiliei, Țara Românească, ceea ce avea să ducă la lupte 
îndârjite între cele două țări române, până la intrarea în acţiune a turcilor și 
la cucerirea gurilor Dunării de către ei (1484). 

Deschizând perspectiva înlăturării dominaţiei otomane de la gurile Du- 
nării, marea expediţie întreprinsă de Ioan Albert în 1497, încheiată cu retra- 
gerea precipitată a oştii polone în Moldova, a reaprins încă o dată vechea ri- 
valitate polono-ungară pentru Chilia. 


II. — EUROPA SUD-ESTICĂ 


1. Declinul puterii bizantine și afirmarea Serbiei“. Una din trăsăturile prin- 
cipale ale evoluţiei raporturilor internaţionale în Europa sud-estică în seco- 
lele XIV-XV a fost progresiva contracție a Imperiului bizantin până la dispa- 
riția sa totală în 1453 odată cu cucerirea Constantinopolului de către turci. 


6 Pentru situaţia Imperiului bizantin şi a celorlalte puteri balcanice, v. Ch. Diehl şi colabo- 
ratorii, L'Europe orientale de 1081 à 1453, Paris, 1945; The Cambridge Medieval History, vol. 
I, The Byzantine Empire, 1. Cambridge, 1966; G.Ostrogorski, Storia dell'Impero bizantino, 
Torino, 1968; D. Obolensky, 7I Commonwealth bizantino. L'Europa orientale dal 500 al 1453, 
Bari, 1974. 

Restauraţia imperială înfăptuită doar parțial de Mihail VIII Paleologul şi 
urmărită de acesta cu preţul maximei încordări a resurselor umane și finan- 
ciare ale statului bizantin și al unor grave renunțări în raport cu Apusul ca- 
tolic îşi manifestă tot mai puternic slăbiciunile în timpul succesorilor săi, 
Andronic II (1282-1328) şi Andronic III (1328-1341). 

Secătuirea surselor de venit ale Bizanțului, îndeosebi a celor provenite 
din comerţ şi vămi, a silit conducerea imperiului să-și restrângă drastic for- 
tele armate. Sub Andronic II, Imperiul bizantin, care își întemeiase în trecut 
acţiunea internaţională pe o puternică thalasocraţie, renunță la flota sa de răz- 
boi, resemnându-se la condiția de modestă putere terestră; încercările târzii 
de reconstituire a unei puteri navale bizantine, în vremea lui loan VI Canta- 
cuzino, avea să se încheie cu un eşec, ca urmare a opoziţiei hotărâte a geno- 
vezilor, beneficiari ai declinului puterii navale bizantine. 

Paralel cu lichidarea flotei au fost reduse forțele terestre pe care imperiul 
nu le mai putea menţine la nivelul atins în vremea lui Mihail VIII. Apăsate 
de o fiscalitate din ce în ce mai strivitoare, unitățile de ostaşi agricultori din 
Asia Mică se destramă încă de la sfârşitul domniei restauratorului imperiu- 
lui, lăsând tot mai mult teritoriile bizantine din această zonă pradă agresiunii 
emiratelor turcești. 

Declinul rapid al capacităţii sale militare a accelerat destrămarea Imperiu- 
lui bizantin, supus unei presiuni puternice din afară, din partea vecinilor săi 
sârbi şi bulgari în Europa, în prima jumătate a secolului al XIV-lea, și turci 
în Asia Mică şi apoi în Tracia, după instalarea lor definitivă pe continentul 
european (1354). Concomitent, Bizanțul a continuat să piardă însemnate po- 
ziţii insulare în favoarea Genovei şi a Veneţiei, centre care, ca și în trecut, in- 
fluenţează puternic viaţa politică a imperiului. 

Amenințarea otomană asupra teritoriilor europene ale Imperiului bizantin 
şi a înseși capitalei sale și incapacitatea acestuia de a-i face faţă, cu mijloace 
proprii, a silit conducerea Bizanțului să-și rezeme tot mai mult speranţele de 
salvare pe sprijinul puterilor europene. În alegerea aliaţilor însă s-au manifes- 
tat două direcţii divergente în a doua jumătate a secolului XIV: cea urmată de 
împăratul loan V Paleologul, de colaborare cu Apusul catolic şi de acceptare 
a condiţiei acestuia, Unirea cu Roma; cea preconizată de conducerea bisericii 
bizantine, sprijinită de majoritatea populaţiei, care refuza să accepte Unirea 
şi care căuta alternativa la această politică în colaborarea cu statele ortodoxe 
din Peninsula Balcanică. În prima direcţie s-au înscris câteva însemnate ini- 
ţiative diplomatice ale împăratului loan V Paleologul — călătoria sa la Buda 
în 1365-1366, urmată de cea la Roma în 1369, unde împăratul a acceptat 
Unirea, pe care însă a respins-o biserica bizantină; în cea de-a doua direcţie 

se înscriu inițiativele patriarhilor Calist şi Philotei Kokkinos, care prin re- 
concilierea cu biserica sârbă şi bulgară au netezit calea spre cooperarea poli- 
tică şi militară cu statele balcanice. 

Locul de frunte între puterile balcanice, în prima jumătate a secolului al 
XIV-lea, îl ocupă regatul sârb în plină ascensiune, care îşi manifestă tot mai 
hotărât veleităţile de hegemonie în sud-estul Europei. Folosind slăbiciunea 
Imperiului bizantin, Serbia își extinde stăpânirile în detrimentul acestuia, 
cucerind, în vremea regelui Milutin I (1282-1321), nordul Macedoniei, cu 
însemnatul centru de la Skoplje; incapabil de o reacţie eficientă, Bizanțul a 
fost silit să se resemneze şi cu această pierdere teritorială. 

- Afirmarea aspirațiilor hegemonice ale Serbiei în Peninsula Balcanică a 
continuat sub Ștefan Uroș III (1321-1331) care, folosind conjunctura favora- 
bilă creată de lupta pentru tron între Andronic II și Andronic III, și-a extins 
aria de dominație în Macedonia. Încercarea Bizanțului de a recupera teritori- 
ile pierdute şi de a stăvili, în cooperare cu Bulgaria, progresele regatului sârb 
s-au spulberat în urma marii victorii câștigate de oștile sârbe împotriva taru- 
lui bulgar şi a aliaţilor săi la Velbjud (28 iunie 1330). 

Bătălia de la Velbjud a deschis faza celei mai puternice afirmări a regatu- 
lui sârb pe planul relaţiilor internaţionale sub Ştefan Dușan (1331-1355). 
După încorporarea unor noi părţi din Macedonia bizantină, împreună cu cen- 
trul de la Ohrida, în primii săi ani de domnie, Ştefan Dușan reia expansiunea 
în condiţiile favorabile create de lupta pentru domnie dintre Ioan V Paleolo- 
gul şi Ioan VI Cantacuzino. Extinderea ariei sale de dominație în detrimentul 
celei a Bizanțului, atât în Albania cât și în Macedonia și Tracia, trezește ve- 
leități imperiale în Ştefan Duşan care se proclamă în 1345 „împărat al sârbi- 
lor şi al Romeilor“ şi creează instituţia corespunzătoare a patriarhiei sârbești. 

Ţelul suprem al acţiunii lui Ștefan Duşan, cucerirea Constantinopolului, 
s-a dovedit însă irealizabil, ca urmare a refuzului Veneţiei de a colabora cu 
flota la împlinirea acestui proiect şi din pricina amenințării unei acţiuni mili- 
tare ostile din partea Ungariei. Încercarea lui Ștefan Dușan de a conjura pri- 
mejdia unui atac ungar prin înţelegere cu papalitatea s-a încheiat şi ea, după 
negocieri prelungite, cu un eşec. Îndată după dispariţia lui Ștefan Duşan, fac- 
torii de disoluţie pe care personalitatea lui i-a comprimat au acţionat rapid 
provocând destrămarea „imperiului“ său, fragmentat acum într-un şir de state 
autonome. Ca și ţaratul bulgar, împărţit în trei formaţiuni independente în 
secolul XIV, regatul sârb se destramă după moartea lui Ştefan Dușan, deve- 
nind o pradă lesnicioasă pentru cuceritorii turci. 

Când insuficienţa politicii de sprijinire pe alianța celor două state balca- 
nice ortodoxe a devenit evidentă, în ultimele două decenii ale secolului al 

XIV-lea, Bizanțul a reluat negocierile cu Apusul în vederea unirii bisericeşti, 
condiţia prealabilă a relansării cruciatei. Realizată într-un târziu la conciliul 
de la Florenţa (1439), Unirea nu avea să dea rezultatele așteptate de condu- 
cerea Bizanțului, ultimele acţiuni întreprinse de puterile catolice s-au dove- 
dit incapabile să salveze ceea ce mai rămăsese din Imperiul bizantin. 


2. — Lupta între Genova şi Veneţia pentru controlul Strâmtorilor și al 
comerțului pontic”. Tratatul de la Nymphaion prin care Bizanțul îşi asumase 
obligaţia de a interzice venețienilor navigația în Marea Neagră a înlăturat sin- 
gura concurenţă primejdioasă pentru comerțul genovez, lăsând practic în mâna 
negustorilor republicii ligure exploatarea principalelor drumuri comerciale 
care asigurau prin bazinul pontic legătura lumii mediteraneene cu Asia Cen- 
trală și Extremul Orient. Timp de trei decenii, genovezii au vegheat la men- 
ţinerea acestei situaţii privilegiate care le-a îngăduit să realizeze imense be- 
neficii şi să facă din aşezarea lor de la Caffa unul din cele mai însemnate 
centre comerciale ale Europei medievale. 

Încercarea venețienilor la sfârşitul secolului al XIII-lea de a rupe interdic- 
tul genovez'şi de a-şi deschide drumul cu forța spre Marea Neagră, pentru a 
întemeia la rândul lor contoare proprii privilegiate, a eşuat. Primul „război al 
Strâmtorilor“ care a opus Veneţia și Genova în cadrul concurenței lor pentru 
comerțul în Marea Neagră, război desfășurat în ultimul deceniu al secolului 
al XIII-lea, s-a încheiat cu o pace albă, care lăsa genovezilor beneficiile cele 
mai însemnate ale comerțului pontic. 

Folosind declinul puterii navale bizantine și nevoia tot mai evidentă a Bi- 
zanţului de a se sprijini pe mijloacele lor navale, genovezii şi-au consolidat 
poziţiile în Imperiul bizantin la începutul secolului al XIV-lea. Pera, așezarea 
genoveză care asigura legătura între Mediterană și bazinul pontic, obţine noi 
şi însemnate privilegii din partea împăratului Andronic II Paleologul în 
1303—1304 şi îşi sporeşte considerabil veniturile vamale, în detrimentul vă- 
milor imperiale. Mai mult decât atât, genovezii intră acum în stăpânirea insu- 
lei Chios (1304), importantă poziţie strategică şi economică, asupra căreia 
împăratul bizantin nu mai exercită decât o autoritate nominală. 

O nouă etapă a rivalității veneto-genoveze în Marea Neagră începe odată 
cu masiva penetraţie a venețienilor în bazinul pontic în condiţiile favorabile 

7 Gh. I. Brătianu, Recherches sur le commerce génois dans la Mer Noire au XIIL-e siècle, 
Paris, 1929; idem, Les Venitiens dans la Mer Noire au XIV-e siècle La politique de Senat en 
1332-1333 et la notion de Latinite, Bucarest, 1939; idem, La Mer Noire. Des origines à la 
conquête ottomane, Monachii, 1969; M. Balard, La Romanie Genoise (XII-e — debut du XV-e 
siècle), Paris, 1978; Ş. Papacostea, „(Quod non iretur ad Tanam“. Un aspect fondamental de 


la politique génoise dans la Mer Noire au XIV-e siècle, în „Revue des études sud-est 
européennes“, XVII, 1979, 2, p. 201-217. 

create de lupta dezlănţuită la Genova între facțiunile guelfilor şi ghibelinilor, 
conflict care s-a repercutat şi în coloniile din Mediterana răsăriteană și în Ma- 
rea Neagră. Folosind dificultățile Genovei, îndeosebi atitudinile divergente 
ale metropolei şi ale coloniilor ei pontice, venețienii ocupă poziţii comerciale 
de primă însemnătate în Marea Neagră, mai întâi la Trapezunt (privilegiul îm- 
păratului Alexios II din iulie 1319), apoi la Bizanţ, unde obţin largi concesii 
pentru comerţul în imperiu și în Marea Neagră (privilegiul împăratului Andro- 
nic II Paleologul din octombrie 1324); această masivă străpungere venețiană 
în bazinul pontic a culminat cu instalarea unei așezări la Tana, la gura Donu- 
lui, în temeiul unui privilegiu acordat de hanul Uzbek al Hoardei de Aur (1333). 

Succesul venețienilor în bazinul pontic, după mai mult de jumătate de se- 
col de încercări eşuate, a declanșat reacţia genovezilor, care își vedeau acum 
grav ameninţată situaţia de principali intermediari ai legăturii comerciale în- 
tre Orientul asiatic şi Europa Centrală şi Apuseană prin Marea Neagră. Întâr- 
ziată din pricina crizei interne a Genovei şi a urmărilor ei, reacţia genoveză 
a suferit o nouă amânare ca urmare a războiului pe care cele două republici 
italiene, atacate simultan de Hoarda de Aur, au trebuit să-l poarte împotriva 
acesteia. Dar la sfârșitul războiului cu tătarii (1343—1347) în cursul căruia 
Caffa a fost asediată zadarnic de trupele hanului Djanibek, genovezii își pro- 
clamă fățiș programul de înlăturare a prezenţei venețiene de la Tana, tendinţă 
care se manifestase de altminteri şi în cursul conflictului cu Hoarda de Aur. 
Măsurile adoptate de genovezi pentru a-i împiedica pe venețieni de a mai 
face comerţ la Tana, măsuri între care cea mai gravă a fost blocarea Bosforu- 
lui, au declanșat „al doilea război al Strâmtorilor“ (1350-1355). Obstrucţia 
genoveză la intrarea în Marea Neagră a provocat riposta Veneţiei, căreia i s-a 
alăturat Aragonul (1350) şi apoi Imperiul bizantin sub Ioan VI Cantacuzino 
(1351), într-o supremă încercare de emancipare de sub tutela din ce în ce mai 
vlăguitoare a Genovei. Marea bătălie navală din Marea de Marmara — bătălia 
Bosforului — (februarie 1352) — a rămas însă nedecisă, iar după retragerea 
flotei venețiene în Mediterana, Imperiul bizantin, incapabil să reziste cu sla- 
bele sale mijloace flotei genoveze, a fost silit să capituleze, să renunţe la efor- 
tul de reconstruire a unei puteri navale proprii și să se resemneze cu fortifi- 
caţiile construite de genovezi în jurul aşezării lor de la Pera, care făceau din 
vechiul cartier al capitalei imperiului un adevărat „stat în stat“ (6 mai 1352). 

Războiul împotriva Veneţiei s-a prelungit încă timp de trei ani, fără ca 
Genova să reușească să-şi impună programul, pacea încheiată la 1 iunie 1355 
cu republica rivală lăsa să subsiste contoarul venețian de la Tana, care însă 
nu avea să-şi reia activitatea, potrivit clauzelor tratatului veneto-genovez, de- 
cât trei ani mai târziu. 

În cursul celui de „al doilea război al Strâmtorilor“, în toiul confruntării 
navale din Marea de Marmara, s-a statornicit alianța dintre Genova şi turcii 
otomani, al căror concurs a permis flotei genoveze, blocată de forțele navale 
ale adversarilor ei, să reziste. Cu scurte intermitențe, cooperarea dintre geno- 
vezi şi turcii otomani avea să devină una din realităţile de seamă ale relaţiilor 
internaţionale în Europa sud-estică, până la mijlocul secolului al XV-lea. 

Statornicirea prezenţei venețiene în nordul Mării Negre în urma păcii din 
1355 a accelerat tendinţele fundamentale ale politicii genoveze manifestate 
în această regiune încă din deceniul anterior; într-adevăr, pentru a stăvili pe- 
netrația venețiană în această zonă, genovezii desăvârşesc acum acțiunea de 
preluare sub control direct a poziţiilor strategice şi comerciale cheie de pe 
țărmul nordic și apusean al Mării Negre, care se aflaseră înainte sub stăpâni- 
rea tătară sau bizantină. Ocuparea principalelor centre de pe țărmurile Cri- 
meii (Cembalo și Soldaia), a așezărilor de la Chilia şi Licostomo la gurile 
Dunării şi controlul instaurat la gurile Niprului (castelul Lerici) le-a asigurat 
genovezilor posibilitatea de a înlătura concurenţa venețiană din vastele teri- 
torii dominate din punct de vedere comercial de aceste aşezări. 

Instaurarea controlului genovez asupra celei mai întinse părți a țărmului 
pontic dominat în trecut de tătari a declanșat un război de lungă durată cu 
Hoarda de Aur care, timp de un sfert de secol, s-a străduit să recupereze în- 
semnatele poziţii pierdute la Marea Neagră. În cele din urmă însă, Hoarda de 
Aur, silită să se resemneze cu pierderea poziţiilor sale pontice, a sancţionat 
printr-un tratat stăpânirea genoveză asupra întregii fâşii de țărm crimean si- 
tuată între Cembalo şi Soldaia (1387). 

Rivalitatea permanentă cu Veneţia în Mediterana orientală și în Marea 
Neagră a apropiat tot mai strâns Genova de un alt mare adversar al republicii 
lagunelor, regatul ungar. Dacă alianţa încheiată de genovezi cu regele Ludo- 
vic de Anjou în timpul celui de „al doilea război al Strâmtorilor“ nu a dus la 
o cooperare militară efectivă, cucerirea țărmului dalmat de către unguri, care 
l-au smuls venețienilor în 1358, şi legătura cu genovezii la Dunărea de Jos au 
deschis calea cooperării celor două puteri pe tărâm comercial. Deosebită în- 
semnătate a avut în această privință deschiderea unui mare drum comercial 
care lega Marea Neagră şi gurile Dunării cu Europa Centrală pe Dunăre sau 
prin Transilvania şi efortul de a stabili un intens trafic comercial între centre- 
le dalmate, aflate acum sub autoritatea regatului ungar, şi interiorul continen- 
tului european. 

Progresele acestei politici de cooperare comercială între regatul ungar și 
genovezi care tindeau să restrângă simţitor aria negoțului venețian în Europa, 
precum și un şir de conflicte în Mediterana orientală au fost la originea celui 

de „al treilea război al Strâmtorilor“, cunoscut sub denumirea de „războiul de 
la Tenedos“ sau „războiul Chioggiei“ (1376-1381). 

Ameninţată de succesele adversarilor ei şi de perspectivele negative pe 
care i le deschideau, Veneţia încearcă să împiedice dezvoltatea situaţiei într-o 
direcție defavorabilă intereselor ei fundamentale; în 1376, Veneţia reia un 
vechi proiect, care îşi croise drum prima oară în timpul precedentului război 
cu genovezii, şi obține din partea împăratului loan V Paleologul insula Tene- 
dos; stăpânirea acestei insule, aşezată la intrarea în Strâmtori, ar fi dat vene- 
țienilor posibilitatea să intercepteze întreaga circulaţie între Mediterana și 
Marea Neagră. 

Acţiunea venețiană a provocat reacția genovezilor şi a forţelor solidare cu 
ei, în primul rând regatul ungar, care a intrat la rândul său în acţiune. Început 
la Tenedos, conflictul s-a deplasat apoi în vecinătatea Veneţiei, asediată naval 
de genovezi, care au ocupat insula Chioggia, și terestru de oştile regatului un- 
gar. Amenințată acum să piardă însăși poziţia ei de mare putere comercială și 
politică, Veneţia desfășoară o remarcabilă rezistenţă care îi îngăduie să-și sal- 
veze interesele fundamentale. Pacea încheiată la Torino (1381) o silea însă să 
renunţe la stăpânirea insulei Tenedos şi să recunoască dominaţia regatului 
ungar asupra coastei dalmate. În schimb, ea îşi vedea confirmat dreptul de a 
menţine colonia de la Tana, care urma să-și reia activitatea doi ani după în- 
cheierea păcii. 

Pacea de la Torino a confirmat situaţia creată în bazinul pontic după insta- 
larea venețienilor la Tana; dacă genovezii şi-au păstrat preponderența în Ma- 
rea Neagră, îndeosebi în Crimeea și pe țărmul apusean, venețienii au reușit 
să-şi păstreze poziţiile câștigate în deceniile precedente, situaţie care avea să 
se menţină până în vremea cuceririi bazinului pontic de către turci. 

Ca şi precedentul război veneto-genovez pentru Marea Neagră, războiul 
de la Tenedos a înlesnit mult progresele puterii otomane în sud-estul Europei. 


3. — Expansiunea otomană în Peninsula Balcanică; cruciata antioto- 
manc&. De la mijlocul secolului al XIV-lea, raporturile internaţionale în sud- 


8 Pentru pătrunderea şi cuceririle otomane în Peninsula Balcanică şi încercările de a o 
stăvili, v. N. Iorga, Latins et Grecs d'Orient et l'établissement des Turcs en Europe (1342-1362), 
în „Byzantinische Zeitschrift“, XV, 1906, p. 179-222; O. Halecki, Un empereur de Byzance ă 
Rome. Vingt ans de travail pour l'Union des églises et pour le defense de l’Empire d'Orient, 
1355-1375, Warszawa, 1930; A. S. Atiya, The Crusade in the later Middle Ages, London, 1938; 
Fr. Babinger, Beiträge zur Frühgeschichte der Tiirkenherrchaft in Rumelien, 14.—15. Jahrhun- 
dert, Brünn — München — Wien, 1944; The Cambridge Medieval History, vol. IV; The Byzan- 
tine Empire, 1, Cambridge, 1966; I. Beldiceanu-Steinherr, Recherches sur les actes des sultans 
Osman, Orkhan et Murad 1, Monachii, 1967; A History of the Crusades, vol. III, The four- 
teenth and fifteenth centuries, ed. H. W. Hazard, Wisconsin, 1975. 

estul Europei au fost dominate de rapida afirmare a puterii otomane şi de 
încercările statelor creștine de a o opri. 

Rezemată pe o forță militară deosebit de eficientă, expansiunea otomană 
a progresat fulgerător în Peninsula Balcanică, în conjunctura favorabilă cre- 
ată de incapacitatea de apărare a Imperiului bizantin, de destrămarea taratu- 
lui bulgar și de fărâmițarea puterii în Serbia după moartea lui Ștefan Dușan. 

Ocuparea oraşului Gallipoli în 1354 de către trupele turceşti conduse de 
Suleiman, fiul lui Orcan, a asigurat legătura între turcii anatolieni și cei insta- 
laţi în anii și deceniile anterioare în Tracia, în împrejurările favorabile create 
de luptele dinastice la Bizanţ. Extinderea rapidă a ariei lor de dominație în 
Tracia prin noi cuceriri (1361, Didymotichos, 1361, (?), Adrianopole și 1363, 
Filipopole), consolidate prin colonizări masive de elemente turceşti din Asia 
Mică, a provocat prima mare reacţie a lumii catolice faţă de noua primejdie 
care se profila în sud-estul Europei. Expediția victorioasă a regelui Ludovic I 
de Anjou la Vidin, în 1365, care deschidea perspectiva unei mari acţiuni anti- 
turcești, l-a determinat pe împăratul loan V Paleologul să întreprindă o călă- 
torie la Buda, unde s-a angajat să accepte Unirea cu Roma. În anul următor, 
o expediție navală condusă de contele Amedeu de Savoia recucerește de la 
turci orașul Gallipoli, întrerupând astfel legătura între cele două mari zone 
ale dominaţiei otomane. Elanul acestei duble ofensive care părea să vestească 
noi acţiuni decisive în vederea eliminării turcilor din Europa a scăzut însă 
brusc în anii următori în urma eșecului Unirii la Bizanţ, în ciuda adeziunii 
personale a împăratului loan V la Roma, în 1369. Turcii europeni au obţinut 
astfel răgazul necesar pentru a-şi relua cucerirea în Tracia. În 1371, la Cir- 
men, pe Marița, turcii înfrâng oastea regelui sârb Vukașin și a despotului 
Uglieșa, care încercaseră să le stăvilească expansiunea, eveniment care a pro- 
vocat o sensibilă modificare a relaţiilor internaţionale în sud-estul Europei. 
Îndată după înfrângere, cnezii sârbi din regiunile sudice ale regatului recu- 
nosc suzeranitatea turcă; în 1373, Imperiul bizantin acceptă și el suzerani- 
tatea otomană, angajându-se să plătească tribut Porții și să participe la acțiu- 
nile ei militare, cale pe care a urmat-o și țaratul de Târnovo. 

O nouă conjunctură favorabilă, cea creată de izbucnirea războiului vene- 
to-genovez din 1376-1381, a permis lui Murad I să obțină din partea Bizan- 
tului retrocedarea orașului Gallipoli și să restabilească astfel o legătură conti- 
nuă între stăpânirile sale anatoliene şi cele europene. Oprită din nou de 
victoria regelui Ludovic de Anjou în 1377, expansiunea otomană se desfă- 
şoară furtunos în anii de criză pentru regatul ungar care au urmat morții celui 
de al doilea rege angevin. Momentele cele mai de seamă ale acestei expansi- 
uni au fost ocuparea Sofiei (circa 1383/1385), a Nișului (1386) — eveniment 

care atrage după sine intrarea în vasalitatea turcă a cneazului sârb Lazăr —, a 
orașelor Serres şi Salonic (1387). Nici marea victorie câștigată de sârbi, bul- 
gari şi bosniaci la Plocnic în 1387 nu a putut opri cuceririle turceşti. Revenit 
din Asia Mică, Murad I e ucis la Kossovopolje, dar oastea sârbă a cneazului 
Lazăr e zdrobită (iunie 1389). Revolta ţarului Şişman de la Târnovo a fost re- 
primată de Baiazid I, succesorul lui Murad, prin ocuparea capitalei acesteia 
şi anexarea ţaratului (1393). 

Atingând linia Dunării în urma acestor mari succese, turcii ameninţă di- 
rect Ungaria și Ţara Românească, aceasta din urmă fiind acum silită pentru 
prima oară să plătească tribut. Asigurat din direcția Dunării, Baiazid începe 
asediul Constantinopolului. Pe temeiul acestor succese a căror încununare 
prin cucerirea Bizanțului părea iminentă, Baiazid asumă, cu asentimentul ca- 
lifului din Cairo, titlul de „sultan al Rum“ (imperiul de răsărit). Reacţia târzie 
a puterilor europene la aceste rapide progrese turceşti s-a încheiat cu catas- 
trofa de la Nicopole (25 septembrie 1396), care a dovedit superioritatea orga- 
nizării militare otomane asupra celei a feudalității europene. 

Vertiginoasa expansiune otomană nu a fost oprită nici de rezistența po- 
poarelor balcanice și nici de cruciata venită din Apus ci tot de o putere islami- 
că rivală, imperiul lui Timur Lenk. Rivalitatea dintre cele două puteri pentru 
controlul Asiei Mici a dus în cele din urmă, după repetate încercări de conci- 
liere, la marea bătălie de la Ankara (20 iulie 1402) în cursul căreia oastea lui 
Baiazid a fost zdrobită și sultanul însuşi a căzut în captivitatea adversarului 
său. Puternica manifestare, după Ankara, a tendinţelor particulariste în cadrul 
statului otoman, încurajate de adversarii acestuia, care au sprijinit pe diverşii 
pretendenți la domnie, a oprit timp de peste un deceniu elanul cuceririi tur- 
cești. Puterile creştine s-au dovedit însă incapabile să folosească prilejul fa- 
vorabil creat de criza statului otoman pentru a pune capăt dominaţiei sale în 
sud-estul Europei. 

Domnia lui Mehmet I (1413—1421) a însemnat în acelaşi timp restaurarea 
puterii centrale în statul otoman și reluarea expansiunii sale în Europa și Asia 
Mică. Dacă încercarea de a înzestra statul otoman cu o însemnată forță nava- 
lă, capabilă să sprijine decisiv politica sa de cucerire, a fost-zdrobită de vene- 
ţieni la Gallipoli (mai 1416), dacă expansiunea turcilor în Marea Egee a fost 
astfel oprită pentru o jumătate de secol, în schimb cuceririle lor se succed ra- 
pid, în acelaşi interval, pe continent. 

Direcţia principală a acţiunii militare turceşti în vremea lui Mehmet I a 
fost Dunărea de Jos, de unde venea şi principala primejdie pentru dominația 
otomană în Peninsula Balcanică. Campaniile întreprinse împotriva Ungariei 
(1415), Țării Românești (1416, 1420) şi a cetăților pontice ale Moldovei 

(1420) au permis statului otoman să se fixeze solid la Dunărea de Jos și chiar 
să ocupe poziţii la nordul fluviului (cetăţile Giurgiu şi Turnu); readusă la situ- 
aţia de stat tributar al Porții otomane în urma acestor acţiuni militare, Țara 
Românească devine pentru câteva decenii obiect de rivalitate şi confruntare 
între regatul ungar şi Imperiul otoman. 

Expansiunea otomană înregistrează noi însemnate succese sub Murad II 
(1422-1451), care readuce Bizanțul în situaţia de stat tributar al Porții oto- 
mane (1424), recucerește Salonicul de la venețieni (1430), înaintează în Epir 
şi relansează ofensiva la Dunărea de Jos, al cărei principal succes a fost cu- 
cerirea fortăreței Golubaţ (1428); în două rânduri oastea otomană invadează 
acum Transilvania (1432 şi 1438). 

Agravarea primejdiei turceşti atât pentru Bizanţ cât şi pentru Europa Cen- 
trală a readus pe primul plan al preocupărilor cercurilor politice ale lumii 
După negocieri prelungite care au dus la un șir de compromisuri în proble- 
mele controversate a fost proclamată la Florenţa Unirea celor două biserici 
(iulie 1439), act de care erau legate angajamentele de acţiune militară anti- 
otomană ale puterilor catolice. În acest cadru se desfășoară ultimele mari în- 
cercări de a salva Bizanțul şi de a înlătura dominaţia otomană din Europa 
sud-estică. 

Acţiunea militară cea mai însemnată întreprinsă sub semnul Unirii de la 
Florenţa a fost ofensiva regatului ungar sub regele Vladislav I (1440-1444), 
care a realizat uniunea personală între Ungaria și Polonia. 

Eliminând unul din antagonismele politice din centrul Europei care înles- 
nise mult progresul puterii otomane la Dunărea de Jos, uniunea polono-un- 
gară a creat o situaţie deosebit de primejdioasă pentru dominaţia Porții în 
sud-estul Europei. Puternica acţiune militară a regatului ungar, al cărui prin- 
cipal exponent a fost Iancu de Hunedoara, părea să apropie sfârşitul stăpânirii 
turcești în Peninsula Balcanică. Preluând ofensiva, după repetatele incursiuni 
turcești în Transilvania și Ţara Românească, lancu de Hunedoara, care a 
reuşit în câteva rânduri să realizeze unitatea de acţiune cu ţările române trans- 
carpatice, pătrunde adânc în teritoriul otoman. Campania din 1443 s-a înche- 
iat cu un mare succes; dar în anul următor, noua campanie menită să elimine 
pe turci din Europa s-a încheiat cu catastrofa de la Varna (noiembrie 1444), 
în cursul căreia a murit însuși regele Vladislav, fapt care a pus capăt uniunii 
ungaro-polone şi a îndepărtat Polonia de la politica antiotomană. O nouă în- 
cercare a lui Iancu de Hunedoara de a înfrunta puterea otomană în Peninsula 
Balcanică, în cooperare cu aliatul său Gheorghe Castriotul, supranumit 
Skanderbeg, care răsculase Albania împotriva turcilor, a fost înfrântă de sul- 

tanul Murad II la Kossovopolje (1448). Călea era acum deschisă pentru o ac- 
ţiune otomană decisivă împotriva Bizanțului. 

Cucerirea Constantinopolului a revenit fiului lui Murad II, sultanul Meh- 
met II Cuceritorul (1451-1481). Înţelegând însemnătatea intereselor în joc la 
Constantinopol, Mehmet II a pregătit cu excepţională grijă din punct de ve- 
dere militar şi diplomatic asediul Bizanțului. Armistițiul încheiat de noul sul- 
tan cu Ungaria şi cu Veneţia nu a avut alt sens decât de a neutraliza aceste 
forţe, potenţial cele mai primejdioase în momentul suprem al atacului împo- 
triva capitalei Imperiului bizantin, care a căzut la 29 mai 1453. 

Cucerirea Constantinopolului de către Mehmet II a însemnat nu numai 
sfârşitul Imperiului bizantin, ale cărui ultime fragmente, Morea și Trapezun- 
tul, aveau să intre şi ele în decurs de un deceniu sub dominaţia otomană; fapt 
mult mai însemnat, ea a adus şi statornicirea acestei dominații în sud-estul 
Europei. De acum înainte ideea cruciatei antiotomane, în declin la sfârşitul 
secolului anterior, pierde tot mai mult teren, iar dominaţia otomană se întinde 
treptat asupra întregii Peninsule Balcanice cuprinzând teritoriile care rămă- 
seseră până atunci în afara ei. Dar intrarea Constantinopolului sub stăpânire 
turcească a mai atras şi modificarea statutului Strâmtorilor și a situației Mării 
Negre, evoluţie cu consecințe de mare însemnătate pentru istoria popoarelor 
balcanice şi a riveranilor bazinului pontic. 


4. — Instaurarea dominaţiei otomane în Marea Neagră”. Instaurarea stă- 
pânirii turceşti la Bosfor a marcat şi începutul unei noi etape în istoria Mării 
Negre. Încă din primii ani după cucerirea Constantinopolului, Imperiul oto- 
man aduce în condiţia de tributari puterile riverane ale Mării Negre care nu 
îi erau supuse încă dinainte. Moldova, Caffa — împreună cu întregul sistem 
de colonii genoveze pe care-l prezida —, Imperiul de Trapezunt, acceptă acum 
(1455/1456) să plătească tribut sultanului şi să-i recunoască autoritatea. An- 
gajat în luptele de la Dunăre împotriva regatului ungar și în încercarea de a 
preveni prin cucerirea Belgradului orice nouă acţiune din această direcție — 
încercare care a eşuat în vara anului 1456 —, Mehmet II îşi limitează în aceas- 
tă primă etapă ţelurile față de Marea Neagră la impunerea tributului şi la sa- 


? M. Malowist, Kaffa kolonia genueriska na Krymie i problemu wschodni w latach 
1453-1457, Warszawa, 1947; C. M. Kortepeter, Ottoman imperial policy and the economy of 

86. 1966, p. 86- 113; Gh. I. Brătianu, La Mer Noire. Des origines à la conquête ottomane, 
Monachii, 1969; Ş. Papacostea, Die politischen Voraussetzungen für die wirtschaftliche 
Vorherrschaft des Osmanischen Reiches im Schwarzmeergebiet (1453-— 1484), în „Münchener 
Zeitschrift für Balkankunde“, I, 1978, p. 217- 245. 

tisfacerea nevoilor de aprovizionare ale aparatului său militar. Modificarea 
statutului de dependenţă creat în acești ani şi încorporarea țărmului pontic 
aveau să vină ca reacţie la încercările puterilor riverane de a se elibera de 
forma de dominație care le fusese impusă. 

Prima din aceste reacţii ale Mării Negre împotriva stăpânirii otomane a 
venit de la Trapezunt, care, sub protecţia hanului turcmen Uzun Hasan și în 
cooperare cu principatele georgiene și cu emirul din Sinope, s-au răsculat, re- 
fuzând să mai plătească tribut (1460). Desfăşurată în legătură cu pregătirile 
de cruciată preconizate la congresul de la Mantova, organizat din inițiativa 
papei Pius II, acţiunea a atras reacţia imediată a lui Mehmet II. În cursul cam- 
paniei din 1461, sultanul cucereşte Sinope şi Trapezuntul şi încorporează în 
imperiul său întregul țărm meridional al Mării Negre. În Europa a intrat în 
acțiune Ţara Românească, sub Vlad Ţepeş, care a atacat și nimicit dispoziti- 
vul otoman de la Dunărea de Jos. Campania sultanului din 1462, deși necon- 
cludentă din punct de vedere militar, a reușit să readucă Ţara Românească în 
orbita puterii otomane și să o elimine ca factor activ al coaliţiei antiotomane. 

A doua etapă a cuceririi țărmului pontic s-a desfăşurat în cadrul marelui 
război veneto-turc (1463—1479) pentru supremaţia în Marea Egee. Coaliția 
organizată de Veneţia după 1470 — an în care Mehmet II a cucerit Eubea, 
făcând demonstraţia marii puteri navale turceşti recent constituite — a antre- 
nat în acțiune din nou Marea Neagră. Folosind situația favorabilă creată de 
noua ofensivă a lui Uzun Hasan, Ștefan cel Mare, domnul Moldovei, smulge 
Ţara Românească sferei de influenţă a Porții otomane, amenințând poziţiile 
imperiului de la Dunărea de Jos. După ce a respins oastea otomană coman- 
dată de beglerbegul Rumeliei, Soliman (Vaslui, ianuarie 1475), Ștefan s-a 
străduit să lărgească coaliția antiotomană, antrenând în luptă și puterile din 
Crimeea, pentru a face legătura cu Uzun Hasan. Marelui program pontic al 
domnului Moldovei, sultanul i-a răspuns cu expediţia navală care a dus la cu- 
cerirea Caffei (iulie 1475) şi a întregului țărm al Crimeii. În urma acestei ex- 
pediţii, hanatul tătar al Crimeii a intrat sub suzeranitatea Porții otomane, eve- 
niment care a modificat radical situația politică în Europa răsăriteană. 

Încercările imediate ale lui Ştefan de a restabili situaţia din Crimeea şi de 
a alunga stăpânirea turcească au fost abandonate o dată cu ieşirea Veneţiei 
din luptă (1479), fapt care a sancţionat dominaţia otomană în Morea, Albania 
şi în Marea Egee. Noua încercare a Moldovei de a înlătura dominaţia otoma- 
nă de la Dunărea de Jos, în cooperare cu Ungaria, în 1481, imediat după 
moartea lui Mehmet II, a eșuat și ea. Trei ani mai târziu, în vara anului 1484, 
noul sultan, Baiazid II, întreprinde o campanie terestră şi navală împotriva 

Chiliei şi a Cetăţii Albe — ultimele mari centre libere ale bazinului pontic — şi 
le cucereşte. 

Cucerirea țărmului pontic de către Imperiul otoman, urmare a preluării 
controlului Strâmtorilor în 1453, a avut consecinţe multiple pe plan local şi 
general. Din punct de vedere politic, Poarta otomană, prin poziţiile strategice 
însemnate pe care le-a ocupat, a fost în măsură să exercite o influență direc- 
tă asupra statelor riverane aflate în aria ei de acțiune directă. Din punct de 
vedere economic, ea a preluat marile venituri vamale ale centrelor pontice în- 
corporate în teritoiiul său şi a început să organizeze exploatarea resurselor 
economice ale regiunilor riverane, exploatare care avea să se agraveze în se- 
colele următoare. Pe un plan mai general, cucerirea bazinului pontic de către 
turci a pus capăt marii funcţii îndeplinite de acesta în secolele anterioare, ca 
zonă de legătură directă între lumea apuseană şi cea a orientului asiatic. Ur- 
marea acestei situaţii, agravată în deceniile următoare de noile cuceriri tur- 
cești în bazinul răsăritean al Mediteranei, a fost accelerarea tendinței lumii 
apusene de a găsi noi drumuri spre Orient şi sporirea decalajului între Europa 
apuseană şi cea răsăriteană. 


ÎNTEMEIEREA MITROPOLIEI MOLDOVEI: 
IMPLICAŢII CENTRAL ȘI EST-EUROPENE” 


Întemeierea mitropoliei Moldovei a fost, ca şi cea a Ţării Românești, re- 
zultatul întâlnirii dintre voinţa ţării, adică a domniei ei, de a-şi desăvârși ne- 
atârnarea prin obţinerea unei surse proprii de legitimare spirituală a puterii 
supreme, și efortul patriarhiei ecumenice de a recupera poziţiile pierdute în 
Europa răsăriteană în favoarea catolicismului. Spre deosebire însă de Țara 
Românească, evoluţia a fost în cazul Moldovei mai lentă și mai întortochea- 
tă; faptul se explică prin cadrul internațional diferit în care s-a produs în Mol- 
dova desăvârșirea statului de sine stătător în sfera vieţii bisericeşti. 

Tendinţa Moldovei de o obţine o instanță bisericească superioară în legă- 
tură fie cu Roma, fie cu Bizanțul — cele două centre de legitimitate spirituală 
supremă a creștinătății medievale — s-a manifestat clar încă din primii ani de 
neatârnare, în zilele lui Bogdan Şi ale succesorului său imediat, Laţcu. Cum 
în contextul politic dat singura soluţie posibilă pentru realizarea ţelului amin- 
tit era apelul la papalitate, aceasta a fost și direcția urmată de Laţcu; venind în 
întâmpinarea aspirațiilor voievodului Moldovei, curia papală i-a acordat o epis- 


* Comunicare susținută la 25 martie 1987 la Societatea română de studii bizantine. 

Patriarches, fasc. VI, Les regestes de 1377 à 1410, Paris, 1979 (notele explicative ele edi- 
torului au valoare de contribuţii monografice); M. Păcurariu, Istoria bisericii ortodoxe 
române, I, Bucureşti, 1980, p. 239-268; Şt. S. Gorovei, Aux débuts des rapports moldo-byzan- 
tins, „Revue roumaine d'histoire“, XXIV, 1995, p. 183-207. 

copie în dependenţă directă de ea, cu sediul în orașul Siret, semn al recunoaș- 
terii existenţei neatârnate a noului stat şi, în acelaşi timp, în formele cele mai 
răspicate, desprinderea totală din vechea legătură de dependenţă ecleziastică 
de mitropolia de Halici?. Neatâmarea ecleziastică de Halici, recunoscută de 
papalitate în 1370, însemna însă şi emanciparea Moldovei — cel puţin pe cale 
indirectă — de pretenţiile de dominație ale stăpânitorilor politici ai Haliciului. 

Succesul lui Laţcu a fost însă de scurtă durată; preluarea coroanei polone 
de către Ludovic de Anjou în 1370, instituirea uniunii personale ungaro-po- 
lone ca urmare a acestui fapt și progresiva instaurare a dominaţiei ungare la 
Halici au sfârşit prin a pune capăt situației create de iniţiativa lui Laţcu. În- 
fiinţarea arhiepiscopiei catolice de Halici în 1375, din imboldul și sub contro- 
lul lui Ludovic?, şi anularea autonomiei episcopiei de Siret au semnalizat ho- 
tărârea regelui de a readuce Moldova în situaţia de voievodat dependent de 
coroana ungară, astfel cum fusese în vremea lui Dragoș şi a descendenților 
săi, până la alungarea lor din ţară de către Bogdan“. 

Blocată în direcţia Romei, ţara a încercat să obţină independenţa eclezias- 
tică de la Bizanț; încercarea a avut loc în împrejurări internaționale conside- 
rabil modificate față de cele create de succesele lui Ludovic de Anjou în ulti- 
ma etapă a domniei lui. Noul context internaţional s-a caracterizat prin 


2 -quod solum et immediate sancte sedi apostolice in spiritualibus subsit...; dictum 
oppidum Ceretense ac totam praedictam terram seu ducatum Moldaviensem ab omni potes- 
tate, dominio, superioritate et jurisdictione ordinaria et diocesana et subiectione episcopali 
praefati episcopi Halecensis seu gerentis se pro episcopo Halecensi, ac ecclesie Halecensis ac 
cuiuslibet alterius persone ecclesiastice in ipsius oppido et terra seu ducatu quamcumque spi- 
ritualem seu ecclesiasticam potestatem sive jurisdictionem se pretendenti habere et ejus eccle- 
sie et dignitatis totaliter in perpetuum eximatis et etiam liberetis...; Hurmuzaki, I, 2, p. 161. 

3 WI. Abraham, Powstanie organizacyi koscióla lacinskiego na Rusi, 1, Lwów, 1904, 
p. 295-298. 

4 În stadiul actual al informației e imposibil de stabilit la ce dată a fost readusă episcopia 
de Siret în dependenţa ierarhiei catolice a Haliciului. În 1391, faptul era consumat: „Ad 
Haliciensem archiepiscopatum Russiae Metropolim longe lateque patentem, ut quae Russiam, 
Podoliam, Wolchiniam, Pocutiam et Walachiam contineat, per obitum Bemardi assumptus est 
frater Jacobus Ruchen de Wladna V. kal. Junii...“; L. Waddingus, Annales Minorum seu trium 
ordinum a S. Francisco institutorum, ed. tertia, IX, Quaracchi, 1932, p. 119. Foarte probabil 
faptul s-a petrecut în legătură cu noul raport stabilit între regatul ungar şi Moldova în ultimii 
ani de domnie a lui Ludovic de Anjou şi în primii ani de domnie a lui Petru I, aşadar circa 
1378-1382. Pentru restabilirea raportului feudo-vasalic între cele două state în acest interval, 
v. $. Papacostea, La fondation de la Valachie et de la Moldavie et les Roumains de Trans yl- 
vanie: une nouvelle source, în „Revue roumaine d'histoire“, XVII, 1978, p. 395. La mărturi- 
ile invocate în studiul amintit, se adaugă încă una a cărei însemnătate nu mai are nevoie de a 
fi subliniată: „Lepoli (Vladislav Jagiello) Petrum Palatinum Moldaviae sive Valachiae cum 
proceribus ipsius sollenni jurejurando adactos, in fidem et clientelam accepit, cum ii ab 
Ungaris sub interregno defecissent“; M. Cromer, De origine et rebus gestis Polonorum libri 
XXX, Basileae, 1528, p. 243. 

constituirea uniunii polono-lituaniene în 1385, devenită în scurt timp princi- 
pala putere în Europa central-răsăriteană, şi prin dezagregarea concomitentă 
a puterii angevine după decesul lui Ludovic de Anjou (1382), urmat îndea- 
proape de destrămarea blocului de state şi popoare prinse în aria de hege- 
monie a regatului angevin. Consecinţă a acestui dublu proces care a atras o 
masivă deplasare de putere de la regatul ungar la uniunea polono-lituaniană, 
teritoriile ruse apusene au fost reanexate de coroana polonă în 1387 (cuceri- 
rea polonă s-a încheiat la 11 august 1387, când a capitulat garnizoana ungară 
din Halici). Scurt timp după această mutație, în toamna aceluiași an, Moldo- 
va s-a asociat noii constelații de puteri prin mijlocirea omagiului vasalic în- 
făptuit la Lwów de Petru I al Mușatei în mâinile regelui Poloniei, Vladislav 
Jagiello. Doi ani mai târziu, în 1389, pentru a se pune la adăpost de o revenire 
ofensivă a regatului ungar, domnul Ţării Românești, Mircea cel Bătrân, a ini- 
tiat negocieri cu regatul polon prin mijlocirea Moldovei, negocieri care au 
pus bazele alianţei dintre cele două ţări. In decurs de câţiva ani, așadar, teri- 
toriile ruse apusene, Moldova și Țara Românească au ieşit din aria de hege- 
monie a regatului ungar şi au intrat, în situaţii diferite, în constelația de pu- 
teri constituită în jurul uniunii polono-lituaniene. 

Noua conjunctură s-a caracterizat nu numai printr-o substituire de hege- 
monii politice dar şi prin tendinţe noi de politică ecleziastică şi confesională. 
Spre deosebire de regatul ungar sub angevini, îndeosebi sub Ludovic de 
Anjou, principalul adversar al confesiunii răsăritene în această parte a Euro- 
pei, care urmărise implacabil asimilarea aderenţilor ei la credinţa și ritualul 
bisericii apusene, regalitatea polonă s-a arătat mult mai dispusă la compro- 
mis cu supușii ei de rit ortodox și cu forurile bisericeşti superioare care îi gu- 
vernau. În acest context politic şi bisericesc favorabil s-a desfășurat efortul 
patriarhiei ecumenice de a recupera poziţiile pierdute în deceniul anterior în 
spaţiul halician și în Moldova. Reglementarea statutului bisericesc al acestor 
teritorii avea să fie luată în discuţie cu prilejul întâlnirii la Lwów între Petru 
I şi Vladislav Jagiello în toamna anului 1387 când cei doi parteneri ai noii le- 
pături feudo-vasalice au purtat negocieri cu un înalt reprezentant al imperiu- 
lui bizantin. 

Textul care a consemnat omagiul vasalic prestat de Petru I lui Vladislav 
Jagiello a înregistrat şi jurământul depus cu acest prilej de domnul Moldovei, 
consfinţire spirituală a actului laic al închinării vasalice, pe o cruce ţinută în 
tropolit al Kievului şi al întregii Rusii’. 


5 „Super quibus omnibus premissis in testimonium perpetue firmitatis corporale presti- 
timus sacramentum iuxta ritum et consuetudinem orientalis ecclesie lignum vite in manibus 
domini Cypriani metropolitani Kijoviensis ore proprio osculantes “; M. Costăchescu, Docu- 
mentele moldovenești înainte de Ştefan cel Mare, II, Iaşi, 1932, p. 599. Cu drept cuvânt s-a sub- 

Semnificaţia acestui act simbolic a fost deseori discutată în istoriografia 
noastră, nu însă în toată complexitatea sa. Pentru a-l înțelege cât mai cuprin- 
zător, se impune, în prealabil, deslușit sensul prezenţei lui Ciprian la Lwów 
în toamna anului 13876. 

Călugărul bulgar Ciprian, „una din cele mai strălucite personalități ale 
ortodoxiei răsăritene în secolul XIV“ a îndeplinit un rol de primă însemnă- 
tate în înfăptuirea politicii patriarhiei constantinopolitane în lumea ruso-litua- 
niană în ultimele decenii ale secolului XIV și în primii ani ai secolului XV, 
până la moartea sa. Scopul principal al îndelungatei sale misiuni în Europa 
răsăriteană a fost acela de a asigura controlul patriarhiei asupra lumii ruse și 
de a îngrădi progresele catolicismului care ameninţa să sustragă arii întinse 
influenţei ortodoxiei în această parte a continentului. În 1375, în urma unei 
misiuni de explorare îndeplinite în anii precedenţi, patriarhia l-a numit „mi- 
tropolit al Kievului şi al lituanienilor“, adică al teritoriilor ruse şi al popu- 
laţiei de rit răsăritean intrate sub stăpânirea lituaniană; act smuls patriarhiei 
de ducele lituanian Olgierd, sub ameninţarea trecerii forțate la catolicism a 
supușilor săi ortodocși în cazul în care i-ar fi fost refuzată o mitropolie pro- 
prie. Noul mitropolit, numit mai mult de nevoie decât de voie de patriarhul 
Filotei Kokkinos, urma să preia, după moartea mitropolitului în funcţie al 
Rusiei, aflat atunci la Moscova, controlul asupra „întregii Rusii“8. 

In mai 1387, împăratul Ioan V Paleologul l-a investit pe Ciprian cu o mi- 
siune specială în teritoriile ruse apusene’. Deși conţinutul însuși al misiunii 


liniat valoarea simbolică pentru poziţia internaţională a Moldovei în 1387 a îmbinării dintre 
omagiul vasalic de tip occidental înfăptuit de Petru I cu prilejul întâlnirii sale cu regele Vla- 
dislav Jagiello şi jurământul pe cruce al domnului potrivit ritualului bisericii răsăritene; Şt. S. Go- 
rovei, Aux debuts des rapports moldo-byzantins, p. 207. Dublul legământ al domnului expri- 
mă îndoita orientare a ţării peste care domnea: spre Polonia, ca reazem împotriva expansiunii 
ungare, spre Bizanţ, pentru legitimarea spirituală a puterii domneşti şi a statului de sine stătător. 

é Pentru evoluţia situaţiei bisericeşti în teritoriile ruse apusene în această vreme, v. A. M. 
Ammann, Abriss der ostslavischen Kirchengeschichte, Wien, 1950, p. 97-110; F. Tinnefeld, 
Byzantinisch-russische Kirchenpolitik im 14. Jahrhundert, în „Byzantinische Zeitschrift“, 
LXVII, 1974, p. 373-383; J. Meyendorff, Byzantium and the Rise of Russia. A study of byzan- 
tino-russian relations in the fourteenth century, Cambridge, 1981, p. 191-260. 

7 J, Meyendorff, Byzantium and the Rise of Russia, p. 197 

8 Ibidem, pp. 193-195, 197, 200-201. Pentru titlul mitropolitan originar purtat de Ciprian, 
v. ibidem, p. 200, n. 1. 

? F, Miklosich — J. Müller, Acta Patriarchatus Constantino politani, Il, Vindobonnae, 1862, 
p. 98—99; J. Darrouzes, Les regestes, I, 6, p. 118-119; Fr. Dâlger, Regesten der Kaiserurkun- 
den des ostrâmischen Reiches, 3. Theil, München und Berlin, 1965, p. 72, nr. 3486 ; cf. J. Me- 
yendorff, Byzantium and the Rise of Russia, p. 239. Istoricii bisericii bizantine şi ai celei ruse 
par să ignore cu desăvârşire prezenţa lui Ciprian la Lwów în toamna anului 1387, cunoscută 
doar din actul de închinare a lui Petru I. La rândul lor, istoricii români nu au remarcat sensul 
prezenţei lui Ciprian în Rusia Mică în 1387, caracterul imperial, aşadar direct politic, al mi- 
siunii sale. 

nu e divulgat de actul patriarhal care o menţionează, rostul ei e evident legat 
de marile transformări politice petrecute sau în curs de desfăşurare în spaţiul 
rus apusean şi în Moldova ca urmare a prăbuşirii dominaţiei angevine şi a 
constituirii uniunii polono-lituaniene. 

Informaţii directe cu privire la negocierile purtate la Lwów de mitropoli- 
tul Ciprian cu regele Poloniei și cu domnul Moldovei nu ne-au rămas; şi 
totuşi unele din rezultatele lor se pot deduce din evenimentele petrecute ulte- 
rior în teritoriile ruse apusene şi în Moldova precum și din însăşi ceremonia 
jurământului pe cruce de către Petru I. 

Misiunea lui Ciprian din toamna anului 1387 s-a încheiat cu un succes 
parţial imediat și cu un eşec major în perspectivă. Succesul a constat în re- 
câştigarea parțială pentru credința răsăriteană şi pentru obedienţa, măcar for- 
mală, de patriarhia de la Constantinopol a teritoriilor ruse apusene și a Mol- 
dovei. Confirmarea în funcţie a mitropolitului Antonie al Haliciului, a cărui 
numire fusese propusă de Cazimir al Poloniei și obţinută din partea patriar- 
hiei în 1370 sub ameninţare, a însemnat implicit şi recunoşterea apartenenţei 
de Constantinopol a ansamblului diocezei haliciene, care la data aceasta cu- 
prindea şi Moldova. Dar acest succes moral incontestabil era umbrit de fap- 
tul că mitropolitul Antonie fusese de la început candidatul coroanei polone, 
nu al patriarhiei, şi că, judecând după indiciile certe desprinse din evenimen- 
tele următoare, Ciprian nu a reușit să obțină câştig de cauză pentru patriarhie 
în problema dreptului de a-l desemna pe viitorul mitropolit de Halici, drept 
de care depindea controlul efectiv asupra diocezei și a credincioşilor cuprinși 
în limitele ei. Convulsiunile din anii următori dezlănțuite de lupta în jurul 
acestui drept nu lasă loc la nici un dubiu cu privire la rezultatul negocierilor 
din 1387. O constatare similară se impune şi în cazul Moldovei. . 

Întâlnirea dintre mitropolitul Ciprian, emisar imperial şi fruntaş al bise- 
ricii bizantine, şi Petru I, domnul Moldovei, la Lwów în toamna anului 1387 
a fost primul contact oficial cunoscut între Moldova şi Bizanţ. Din faptul că 
domnul Moldovei a jurat credinţă pe cruce în mâinile înaltului exponent al 
autorităţilor bizantine supreme, împăratul și patriarhul, se desprind câteva 
concluzii însemnate. 

În primul rând, e evident că la această dată, Petru I părăsise confesiunea 
catolică pe care o împărtăşise până atunci! şi că aderase sau revenise la cre- 


10 Un indiciu în acest sens este donația făcută în 1384 mănăstirii dominicane din Siret; 
DRH., A. Moldova, I, p. 1-2. Un altul, mai direct, e referinţa lui Ioan de Sultanieh la aparte- 
nența domnului și „în special“ a mamei sale Margareta la confesiunea occidentală, latină, ur- 
mare a convertirii lor, Ş. Papacostea, Triumful luptei pentru neatârnare, p. 190. Afirmația mai 
categorică în privința Margaretei se explică prin revenirea ulterioară a lui Petru la ortodoxia 
răsăriteană; Gh. I. Moisescu, Catolicismul în Moldova până la sfârșitul veacului XIV, 

dința răsăriteană pe care o mărturisea marea majoritate a locuitorilor ţării 
sale. Constatare mai însemnată încă, faptul că domnul Moldovei a jurat cre- 
dință în mâinile mitropolitului Ciprian și nu în cele ale mitropolitului de Ha- 
lici e un indiciu limpede al acceptării de către Bizanţ, acum cel mai târziu, a 
dreptului ţării la o mitropolie proprie; constatarea nu exclude posibilitatea 
unor negocieri prealabile în această chestiune între domnia Moldovei și patri- 
arhia din Constantinopol. În acest caz însă, la Lwów a fost doar confirmat un 
acord de principiu anterior cu privire la înzestrarea Moldovei cu un scaun 
mitropolitan propriu!!. În sfârşit, e evident că acordul moldo-bizantin realizat 
sau consfințit la Lwów s-a bucurat de consimțământul regatului polon; pe 
lângă alte împrejurări, acest factor explică opţiunea Moldovei în favoarea 
suzeranității polone care îi lăsa o libertate mult mai largă în problemele con- 
fesionale decât fusese dispus să-i acorde regatul ungar. A rămas în schimb 
nerezolvată la Lwów în 1387 chestiunea de însemnătate decisivă a desem- 
nării viitorului mitropolit al Moldovei în momentul dispariţiei şi încetării 
păstoriei mitropolitului în funcție al Haliciului, care urma să producă și des- 
prinderea efectivă a Moldovei de dioceza haliciană. 

Aşadar, acordurile de la Lwów între Bizanţ, de o parte, Polonia și Moldo- 
va, de altă parte au lăsat să subsiste un grav dezacord care în scurt timp avea 
să capete proporţiile unui antagonism acut. Conflictul a decurs din hotărârea 
fermă a celor două state de a-şi rezerva dreptul de desemnare a titularilor 
scaunelor mitropolitane din teritoriile aflate în dependenţa lor și din voința 
nu mai puţin categorică a patriarhiei de a apăra ceea ce considera a fi una din 
prerogativele ei cele mai de seamă; un conflict tipic medieval între o biserică 
imperială cu veleități de universalitate, care înţelegea să păstreze controlul 
efectiv asupra bisericilor din aria ei de hegemonie spirituală, și statele în for- 


Bucureşti, 1942, p. 108, contestă apartenenţa la catolicism a lui Petru, invocând jurământul 
situaţie politică şi de trecerile obişnuite da la o confesiune la alta în această vreme. 

11 Întemeierea mitropoliei „Maurovlahiei“ a fost cu aproximaţie datată de unii cercetători 
fie înainte de 1386-1387, vreme în care s-a presupus în general că a fost redactat textul care 
înregistrează faptul (Ektesis Nea. v. Fontes Historiae Daco-Romanae, IV, ed. H. Mihăescu, R. 
Lăzărescu, N. S. Tanaşoca şi T. Teotoi, Bucureşti, 1982, p. 312=FHDR), fie după 1391. Pentru 
unele din opiniile formulate în această privinţă, v. Şt. S. Gorovei, Aux debuts des rapports mol- 
do-byzantins, p. 183; argumentele care se opun datării timpurii au fost invocate de J. 
Darrouzes, Les regestes, p. 449-451. Ipoteza potrivit căreia abia după 1387 Moldova a cerut 
un mitropolit la Constantinopol, întemeiată tocmai pe faptul că la Lwów Petru a depus 
jurământul în mâinile lui Ciprian şi nu în cele ale unui mitropolit propriu, nu ţine seama de 
etapele procesului, de distincţia între solicitare, negocieri, hotărârea de principiu de a crea 
instituţia şi, în sfârşit, numirea titularului ei; ipoteza a fost emisă de N. Iorga, Condiţiile de 
politică generală, p. 110. 

mare sau în proces de consolidare, hotărâte să controleze cât mai îndeaproape 
bisericile din aria lor de dominație temporală. 

Limitate în timp la durata existenţei mitropolitului Antonie al Haliciului, 
acordurile de la Lwów nu i-au supravieţuit. Moartea mitropolitului în 1391 a 
lăsat teren liber de manifestare contradicţiilor de interese ale părţilor în joc. 

Informată despre moartea lui Antonie, patriarhia s-a grăbit să-şi afirme 
dreptul de a decide în problema succesiunii la scaunul mitropolitan rămas va- 
cant, încredinţând administrarea diocezei Haliciului unui localnic, „ieromo- 
nahul Simion din Rusia Mică“, în aşteptarea unei reglementări definitive. Dar, 
fapt ciudat la prima vedere, pentru nu a fi luată prin surprindere de eventuala 
moarte a lui Simeon, patriarhia a încredinţat supravegherea situaţiei eclezias- 
tice din dioceza haliciană voievodului maramureşean Baliţa și fratelui său 
Dragoş, pe care patriarhul îi desemnează drept „conducătorii de acolo“ („oî 
ket pyovrec“)!2. Surprinzătoarea iniţiativă a patriarhiei, care a conferit 
autoritate în materie ecleziastică în dioceza Halici celor două căpetenii ma- 
ramureşene cu stăpâniri aflate în limitele regatului ungar, și care, fapt încă 
mai însemnat, au întreţinut relaţii excelente de cooperare cu conducerea aces- 
tuia, atât în zilele lui Ludovic de Anjou cât și sub succesorul acestuia, Sigis- 
mund de Luxemburg, se impune scrutată în întreaga ei semnificaţie. O altă 
hotărâre patriarhală, simultană cu cea amintită, aduce în privința aceasta un 
început de lămurire. 

În august 1391, patriarhia a acordat statut de stavropighie mănăstirii de la 
Peri a celor doi fraţi maramureşșeni, nobilii Baliţa şi Dragoş („evyevecraror 
owrodeA po“), aşadar statut de lăcaş mănăstiresc în dependență directă de 
scaunul patriarhal, conferind în același timp egumenului calitatea de “exarh 
al ținuturilor supuse mănăstirii“, cu largă jurisdicție asupra clerului din regiu- 
ne. Mai mult încă, actul patriarhal a conferit voievodului Baliţa și lui Dragoș 
— acesta din urmă se deplasase personal la Constantinopol pentru a negocia 
cu patriarhul — dreptul de a-l numi pe succesorul egumenului în funcţie la 
decesul acestuia!?. 

E neîndoielnic, cum s-a observat în repetate rânduri, că instituirea stavro- 
pighiei din Peri a consacrat autonomia bisericească a teritoriilor din Maramu- 
reş şi din zonele învecinate aflate sub controlul direct al descendenţei lui 


12 „Iar dacă acesta (Simeon) va muri între timp, atunci principii de acolo, voievodul Baliţă şi 
fratele său Dragoş, să aibă îngăduința de a alege un altul în fruntea bisericii, pe care şi acela să 
o cârmuiască în aceleaşi condiţii în care o va face şi ieromonahul Simeon“; FHDR, IV. p. 233. 

13 FHDR, IV, p. 233. 

14 Pentru însemnătatea politico-bisericească a privilegiului din august 1391, v. între alţii I. 
Mihaly, Diplome maramureșene din secolul XIV şi XV, Sighet, 1900, p. 111; N. Iorga, Studii 
şi documente, XII, p. XL; I. Moga, Voievodatul Transilvaniei. Fapte și interpretări istorice, 
Cluj-Sibiu, 1944, p. 85-91 (autorul subliniază atât tendința spre autonomie a celor doi frați 

Dragoş „descălecătorul“ Moldovei!%. Dar tot atât de neîndoielnică e consta- 
tarea că faptul s-a înscris într-o arie de decizii încă mai largă și că în înțele- 
gerea dintre patriarhie şi cei doi nobili români din Maramureș e implicit şi un 
acord bizantino-ungar. E evident că legătura dintre patriarhie și Drăgoşeştii 
de strictă fidelitate faţă de coroana regală ungară, fidelitate răsplătită chiar în 
această vreme de Sigismund de Luxemburg!5, s-a făcut cu învoirea sau cu coni- 
venţa conducerii regatului ungar. O asemenea evoluţie presupunea însă o con- 
siderabilă modificare a atitudinii regatului ungar faţă de credința răsăriteană, 
schimbare care efectiv s-a produs în zilele lui Sigismund de Luxemburg!S. 
Spre deosebire de predecesorul său pe tronul ungar, care a urmărit cu rigoare 
absolută idealul de „unitas fidei“ în regatul său și s-a dovedit intransigent în 
negocierile cu Bizanțul, Sigismund a manifestat o înclinaţie puternică spre 
dialogul interconfesional şi spre compromis între cele două biserici; încli- 
nație larg favorizată de criza puternică a bisericii catolice, împărţită timp de 
câteva decenii de schisma papală în arii de obediență diferite şi antagonice. 

Negocierile patriarhiei cu cei doi fraţi maramureşeni, statutul de stavropi- 
ghie acordat mănăstirii lor din Peri, dreptul de supraveghere recunoscut lor 
asupra mitropoliei de Halici au fost primul indiciu al apropierii bizantino- 
ungare în vremea lui Sigismund de Luxemburg; altele aveau să apară în anii 
următori. 

Iniţiativa din august 1391 a patriarhiei constantinopolitane privind mitro- 
polia de Halici a constituit un act de ostilitate atât față de Polonia cât şi față 
de Moldova; constatare făcută cu decenii în urmă de istoricul polon K. Cho- 
dynicki!7 dar rămasă neobservată de istoricii noștri. Într-adevăr, numirea de 
către patriarhie a unui locţiitor al mitropolitului de Halici sub patronajul lui 


maramureşeni, cât şi rolul pe care şi-l atribuiau în extinderea influenţei ungare la Halici); Șt. 
Lupșa, Biserica ortodoxă română din Ardeal şi Ungaria în vremea lui Iancu de Hunedoara, 
în „Mitropolia Ardealului“, II, 1957, nr. 3—4, p. 223-224; R. Popa, Zur kirchlichen Organisa- 
tion der Rumänen in Nordsiebenbürgen im Lichte des patriarchalischen Privilegiums von 
1391, în „Ostkirchliche Studien“, 24, 1975, nr. 4, p. 309-317. 

15 Pentru putemica legătură dintre Drăgoşeşti şi regii Ludovic de Anjou și Sigismund de 
Luxemburg, v. I. de Mihaly, Diplome maramureșene, passim; E. Lukinich şi colaboratori, 
Documenta historiam Valachorum in Hungaria ilustrantia, Budapest, 1941, passim. 

16 „Îndată după lupta de la Cossovo, Bizanțul amenințat intră în legături cu Ungaria noului 
rege Sigismund, până la hotarele căruia venise primejdia. Călătoria la Constantinopol a mara- 
mureşanului Drag avea desigur caracterul unui act politic în acest sens“; N. Iorga, Condiţiile 
de politică generală, p. 23; G. Moravcsik, Byzantium and the Magyars, Budapest, 1970, p. 
118-119, a sesizat şi semnalat, e drept numai în treacăt, această evoluție a politicii regatului 
ungar, exemplificând-o tocmai cu cazul maramureşan. 

1 K, Chodynicki, Kosciól prawoslawny a Rzecspospolita Polska. Zarys historyczny 
(1370-1632), Warszawa, 1934, p. 31-32, care subliniază şi legătura strânsă dintre Drăgoșeşti 
şi regii Ludovic de Anjou şi Sigismund de Luxemburg. 


285 


Baliţa şi Dragoş însemna introducerea în jocul competiţiilor pentru Halici a 
unui factor dependent de un centru de putere ostil atât Poloniei cât și Mol- 
dovei, anume regatul ungar, care tocmai atunci se afla în plină acţiune de pre- 
gătire a „recuperării“ poziţiilor pierdute în teritoriile anterior controlate de 
Ludovic de Anjou în spaţiul rus apusean și în cel românesc extracarpatic. 

În mai multe sensuri gravă a fost hotărârea patriarhiei în privința Moldo- 
vei. În primul rând pentru că domnul Moldovei, Petru, manifestase şi el nu 
cu mult timp în urmă veleități de a-și asigura controlul asupra Haliciului și, 
desigur, implicit, dreptul de a decide în problemele mitropoliei de Halici; 
tendință care se întrevede limpede din faptul că între elementele teritoriale 
solicitate şi obţinute ca zălog din partea regelui Poloniei în schimbul împru- 
mutului bănesc pe care i-l acordase se afla şi Haliciul!8. În al doilea rând, şi 
mai grav încă, pentru că dreptul de supraveghere al Dragoșeştilor și indirect 
al regelui Sigismund asupra mitropoliei de Halici!” prevestea o nouă încer- 
care de restaurare a suzeranității regatului ungar asupra Moldovei. În sfârşit, 
pentru că patriarhia a încredințat mandatul la Halici tocmai familiei Drăgo- 
şeştilor, profund ostilă casei domnitoare a Moldovei. l 

Rivalitatea dintre cele două familii nobiliare maramureșene, cea a Drăgo- 
şeştilor şi cea a Bogdăneştilor, era încă departe de a se fi stins la această dată. 
Deschisă cu câteva decenii în urmă în Maramureş, la începuturile domniei lui 
Ludovic de Anjou, cel mai târziu, rivalitatea și-a găsit în Moldova principala 
arie de manifestare, odată cu alungarea din ţară a descendenţei lui Dragoș de 
către Bogdan. Ludovic de Anjou nu a renunţat nici la sfârşitul domniei la 
gândul de a-i restaura pe Drăgoșeşti la cârma voievodatului care se emanci- 
pase prin Bogdan de sub dominaţia sa?! și, desigur, proiectul nu a lipsit nici 
din programul lui Sigismund în 1390, când făcea pregătiri în vederea unei ac- 
ţiuni militare în Moldova. De altminteri, efortul cel mai susţinut al patriarhiei 
de a-şi impune punctul de vedere atât la Halici cât şi în Moldova coincide în 
linii generale, sub raport cronologic, cu încercarea lui Sigismund de a-și 
restaura dominaţia asupra ambelor teritorii. 

Programul lui Sigismund de recuperare teritorială ale cărui prime indicii 
apar imprecis în 1388 s-a conturat mult mai limpede în anii următori. În 
toamna anului 1390, pregătirile de campanie împotriva Moldovei erau în curs 


8 M. Costăchescu, Documentele moldovenești înainte de Ștefan cel Mare, II, p. 603- 606. 

'9 K, Chodynicki, Kosciól prawoslawny, p. 31 

20 Pentru rivalitatea dintre Bogdănești şi Drăgoşeşti, intensă încă în această vreme, v. N. 
Iorga, Istoria Românilor, III, Bucureşti, 1937, p. 214- 215. 

2 În 1378, regele întrevedea încă posibilitatea restaurării dinastiei lui Dragoş în Moldova; 
$. Papacostea, Trium ful luptei pentru neatârnare, p. 190. 

de desfășurare??. Deşi, foarte probabil, din motive necunoscute, operaţia nu 
a avut loc, pregătirile vădesc totuşi hotărârea regelui de a nu se resemna cu 
pierderile teritoriale suferite de regatul său în anii precedenţi. Programul de 
restaurație al lui Sigismund de Luxemburg nu viza numai Haliciul și Moldo- 
va ci şi Ţara Românească. Cântărind gravitatea primejdiei, Mircea, de curând 
înscăunat în domnia Ţării Românești, s-a aliat cu Moldova şi Polonia”, 
alianță pe care a reconfirmat-o în 13912. În 1391, aşadar, amploarea progra- 
mului lui Sigismund în teritoriile ruse apusene e pusă în lumină de înțele- 
gerea dintre Drăgoşeşti şi patriarhia din Constantinopol?5. Făcând un pas 
înainte în 1392, Sigismund pune la cale împărțirea teritorială a regatului po- 
lon, operaţie la săvârşirea căreia erau invitaţi să se asocieze Ordinul teutonic 
şi principii moravi și boemi, rudele sale; partea pe care şi-o rezerva regele 
Ungariei din prada polonă, împărțită înainte de a fi capturată, cuprindea, între 
altele, teritoriile ruse apusene, a căror recuperare ar fi atras, evident, şi readu- 
cerea Moldovei la obediență?6. 

Perseverența lui Sigismund în această direcţie părea să-l apropie de reu- 
şită în 1392-1393. Încă din 1392, Țara Românească, sub apăsarea amenințării 
otomane, devenită directă, a revenit la cooperare cu Ungaria; în acelaş timp 
sau în 1393 cel mai târziu, principele lituanian al Podoliei, Feodor Koriato- 
vici, urmând tradiţia de fidelitate a familiei sale faţă de regatul ungar, s-a aso- 
ciat acţiunii antipolone a lui Sigismund de Luxemburg. Fapt mai grav, dom- 
nul Moldovei, Roman, s-a desprins din alianţa cu Polonia spre care păruse să 
încline la începutul domniei”, şi şi-a trimis trupele în Podolia în sprijinul lui 
Koriatovici? sau pentru a i se substitui la controlul provinciei. Tot atunci, 


22 Data informaţiei la care se referă notiţa atribuită anului 1388 (Hurmuzaki, I, 2, p. 309), 
potrivit căreia Sigismund s-ar fi împăcat în acest an cu Vladislav Jagiello pentru a aduce la 
supunere Moldova şi Țara Românească , e incertă; v. şi I. Minea, Principatele române și poli- 
tica orientală a împăratului Sigismund de Luxemburg, Bucureşti, 1919, p. 7. Pentru pregăti- 
rile de campanie din 1390, v. Hurmuzaki, I, 2, p. 333; DRH, D, I, p. 125; cf. R. Manolescu, 
Campania lui Sigismund de Luxemburg în Moldova (1395), în „Analele Universității 
Bucureşti“, Seria ştiinţe sociale, Istorie, XV, 1966, p. 61. 

23 Hurmuzaki, I, 2, p. 315-316, 322, 323-324. 

24 Hurmuzaki, I, 2, p. 334-335. 

25 Cu privire la încercarea lui Sigismund de a-şi promova interesele politice în teritoriile 
haliciene prin mijlocirea Drăgoșeştilor, v. T. Gostynski şi R. Ciocan, La famille de Dragosh 
en Pologne, în „Balcania“, VII, 1945, p. 141-144 şi mai ales lucrările polone la care se referă. 

26 Z, Nowak, Polityka pólnoćna Zygmunta Luksemburskiego do roku 1411, Toruń, 1964, 
p. 52-58. 

27 M. Costăchescu, Documente moldovenești înainte de Ștefan cel Mare, II, p. 607-608. 

28 Textul din cronica rusă care aminteşte concursul militar oferit de Roman lui Feodor 
Koriatovici e citat de P. P. Panaitescu, Mircea cel Bătrân, Bucureşti, 1944, p. 239; v. şi A. 
Czolowski, Sprawy woloskie w Polsce do r. 1412, Lwów, 1891, p. 12. 

probabil, el a revendicat Pocuția dacă nu a întreprins chiar acțiuni militare 
pentru a o obţine??. Intrarea sa în coaliţie cu Sigismund a fost chiar presupusă 
de unii cercetători; evoluţia se situează în ordinea posibilului dar nu e ates- 
tată documentar". În urma acestui şir de evenimente, întregul sistem politic 
în spaţiul carpato-dunărean, astfel cum se constituise el în urma mutaţiilor de 
situaţii din 1387, era ameninţat să se prăbușească. 

În vicisitudinile împrejurărilor politice şi militare din aceşti ani s-a pro- 
dus şi încercarea patriarhiei ecumenice de a recâștiga controlul asupra bi- 
sericii ruse apusene şi a Moldovei. 

În august 1391, după cum s-a văzut, patriarhia a dat o soluţie, fie ea şi 
numai provizorie, problemei succesiunii la scaunul mitropolitan al Haliciului 
printr-un act de autoritate care înfrunta pretenţiile regalității polone, și tot 
atunci a creat o stavropighie cu funcţie cvasiepiscopală pentru teritoriile Dră- 
goşeştilor. Dar — afirmă N. Iorga — „exact în acelaș an 1391, Patriarhul trimi- 
se, cum vom vedea, un delegat ca să aducă în legătură cu dânsul Biserica, în- 
cepătoare, a Moldovei“?!; şi mai departe: „în adevăr, față de această Biserică, 
aşa de nehotărâtă ea însăși în rosturile ei, patriarhul Antonie, creatorul 
stavropighiei lui Balica şi Dragu, trimisese nu ca un informator, ci ca mitro- 
polit pe un Teodosie, pe care Petru al Muşatei refusă să-l primească“22. În 
1391, aşadar, toate entităţile teritoriale dependente anterior, până la decesul 
mitropolitului Antonie, de mitropolia de Halici, aveau ierarhi canonici re- 
cunoscuţi de patriarhie. 


% În 1395, la începutul anului, boierii moldoveni se angajau față de regele Poloniei, în 
numele domnului lor, Ştefan, „să nu mai vorbească nici un cuvânt despre Colomeea şi despre 
Sneatin şi despre Pocuția... “; M. Costăchescu, Documente moldovenești înainte de Ștefan cel 
Mare, II, p. 609- 610. Indiciul e clar că tensiunea dintre Moldova și Polonia în 1393—1394 a 
avut la bază neînţelegerea cu privire la Pocuția şi că Roman, folosind situaţia grea a regatului 
polon, a încercat să rezolve în sensul prevederilor convenției din 1388 situaţia teritoriului con- 
testat. 

3 C, Cihodaru, Tradiția letopisețelor și informația documentară despre luptele politice 
din Moldova în a doua jumătate a secolului al XIV-lea, în „Anuarul Institutului de istorie și 
arheologie“, Iaşi, V, 1968, p. 30. Domnia lui Roman s-a prelungit în a doua jumătate a anului 
1394, când i-a pus capăt reacția polonă care l-a adus în scaunul Moldovei pe Ştefan. 

31 N. Iorga, Istoria românilor, III, Bucureşti, 1937, p. 215. 

32 Ibidem, p. 314; acelaşi an, 1391 e indicat de N. Iorga, Istoria bisericii românești şi a 
vieții religioase a românilor, 1, ed. II, Bucureşti, 1929, p. 59, unde însă Teodosie e calificat 
drept „emisar“ al patriarhiei din Constantinopol. Oscilaţia lui N. Iorga între cele două calităţi 
pe care le atribuie lui Teodosie — emisar patriarhal sau mitropolit al Moldovei numit de patri- 
arhie — se explică prin imprecizia unicului text care îl aminteşte; o soluţie definitivă în această 
chestiune nu poate fi găsită pe temeiul documentaţiei disponibile. 

Datarea mai timpurie a misiunii lui Teodosie în Moldova nu e acceptabilă pentru cine 
socoteşte că problema ocupării scaunului mitropolitan al ţării nu a devenit actuală, cel puţin 
pentru patriarhia constantinopolitană, decât începând din 1391. 

Actul de autoritate al patriarhului ecurhenic a dat însă greş; nu numai 
Moldova dar și Polonia au respins soluţiile pe care a încercat să le impună 
patriarhia constantinopolitariă. În chiar anul 1391 sau 1392 cel mai târziu, 
Vladislav Jagiello a impus pe scaunul de Halici pe propriul său candidat, 
episcopul Ioan de Luţc, pe care l-a trimis în 1393 la Constantinopol spre con- 
firmare. Încercarea patriarhiei de a anula hotărârea lui Jagiello și de a impune 
un alt candidat la Halici, la sugestia mitropolitului Ciprian, s-a lovit de in- 
transigența regelui, care și-a menţinut în continuare în scaun protejatul??. 
Nici în Moldova patriarhia nu s-a resemnat cu refuzul domnului și a numit 
un mitropolit în persoana lui Ieremia în 1392 sau 1393, la sfârşitul domniei 
lui Petru sau, mai probabil, la începutul celei a fratelui său Roman. Refuzul 
domnului de a-l accepta pe noul mitropolit numit de patriarh căruia i-a opus 
un mitropolit propriu în persoana episcopului Iosif, după precedentul creat de 
Vladislav Jagiello, a dat caracter dramatic confruntării dintre domnia Moldo- 
vei şi patriarhia din Constantinopol. 

Domnia lui Roman, fratele lui Petru I şi tatăl lui Alexandru cel Bun, a 
concentrat în scurta ei durată câteva din cele mai de seamă tendinţe ale evo- 
luţiei statului în Moldova în secolele XIV şi XV. 

Extinderea teritorială a ţării spre sud e înregistrată de titlul asumat de 
domn în actele de cancelarie în care figurează nu numai în calitate de „vo- 
ievod al Moldovei“ dar și de „moștenitor al întregii Ţări Româneşti de la 
munte până la malul mării“35. Formula pare a sugera cuprinderea în ţara Mol- 
dovei nu numai a parathalasiei pontice dintre gurile Dunării și Nistru ci şi a 


3 J, Meyendorff, Byzantium and the Rise of Russia, p. 249-250; M. Stasyw, Metropolia 
Haliciensis (ejus historia et juridica forma), Romae, 1960, p. 37 (Analecta Ordinis Sancti 
Basilii Magni, Sectio I); D. Obolensky, A Late Fourteenth-Century Byzantine Diplomat: 
Michael, Archbishop of Bethleem, în vol. Byzance et les Slaves. Etudes de Civilisation. 
Mélanges Ivan Dujcev. Paris, 1979, p. 300-303. 

3 În ceea ce priveşte data numirii lui Ieremia la mitropolia „Maurovlahiei“, opiniile 
cercetătorilor oscilează între anul 1391 şi primele luni ale anului 1393 (1391-1392, potrivit lui 
J. Darrouzes; cf. Şt. S. Gorovei, Aux débuts des rapports moldo-byzantins, p. 186) şi sfârșitul 
1392- începutul 1393 pentru cei care consideră că conflictul acut între patriarhie şi domnia 
Moldovei a izbucnit în vremea lui Roman, când a avut loc excomunicarea; Ibidem, p. 193. În 
toate privinţele e greu de apreciat care iniţiative i-au aparţinut lui Petru şi care fratelui și suc- 
cesorului său Roman; cel mai probabil e că a existat continuitate de tendinţă între ultimii ani 
ai domniei lui Petru şi scurta domnie a lui Roman, în timpul căreia s-au precizat şi maturizat 
trăsături anterioare. 

35 M. Costăchescu, Documentele moldovenești înainte de Ştefan cel Mare, II, p. 607. Ti- 
tlul lui Roman indică evident o creştere teritorială a ţării; sigur în sud, în direcția Mării Negre 
şi, probabil, tot în sud, pe linia Carpaţilor răsăriteni în zona de curbură, unde a integrat măcar 
o parte din teritoriul „episcopiei Milcoviei“, în detrimentul Ţării Românești, evoluţie care a 
dat naştere conflictului teritorial dintre cele două state; Ș. Papacostea, La începuturile statului 
moldovenesc. Consideraţii pe marginea unui izvor necunoscut, în „Studii şi materiale de isto- 

teritoriilor din zona curburii Carpaţilor, până la hotarul istoric dintre cele 
două state româneşti medievale“. Modificare teritorială care avea să genere- 
ze între acestea un conflict cu frecvente recurenţe. 

Și spre nord, încercarea lui Roman de a pune în aplicare învoiala dintre 
Vladislav Jagiello și Petru cu privire la Pocuția a dat curs unei tendințe de 
lungă durată a politicii externe a ţării. 

Afirmarea domniei sub Roman nu a cunoscut numai o dimensiune terito- 
rială ci şi una instituțională, anume proclamarea autocrației prin asumarea 
titlului de „mare singur stăpânitor“ sau „marele singur stăpânitor, din mila lui 
Dumnezeu domn, lo Roman voievod...*3. Activitatea cancelariei, funcţia pe 
care o exercită acum, de confirmare a stăpânirilor de pământ, e un alt indiciu 
însemnat al progresului realizat de centralizarea puterii în Moldova lui Ro- 
man?®. Acesta pare să fi fost cadrul cel mai propice înscăunării unui mitropo- 
lit din inițiativă locală, opus mitropolitului canonic Ieremia, care îşi face apa- 
riţia în actele cancelariei ca mitropolit al „Maurovlahiei“ în 13933. 

Aşadar, actul unilateral al patriarhiei ecumenice a fost respins hotărât atât 
de Moldova cât şi de regatul polon; ierarhii proprii, numiţi de domn și res- 
pectiv de rege, au fost înscăunațţi în fruntea mitropoliilor Moldovei și Hali- 
ciului. Replica imediată a patriarhiei a fost în cazul Moldovei destituirea 
„episcopilor mincinoși“ ai ţării, Iosif şi Meletie, şi aruncarea anatemei asupra 
întregii ţări, în frunte cu domnul“, iar în cel al Haliciului dispoziţia de exco- 
municare a mitropolitului impus de rege *!. Faptul s-a petrecut spre sfârșitul 
anului 1393, cel mai probabil; în orice caz, în vara anului următor, șansele 


rie medie“, VI, 1973, p. 49-50. Îndreptăţit s-a constatat că titlul lui Roman din 1392 înregis- 
trează existenţa sub stăpânirea sa a „două voievodate“; C. Cihodaru, Alexandru cel Bun, laşi, 1984, 
p. 189. Spre deosebire de punctul de vedere pe care l-am exprimat în articolul mai sus citat, 
autorul consideră că cele două voievodate erau cel al Moldovei şi „Valahia Mică mai la nord“. 

3% BP. Hasdeu, La Valachie jusqu’en 1400, |, Extension territoriale, Bucarest, 1878, p. 1—24. 

37 DRH, A. Moldova, I, p. 3- 6. 

38 Pentru semnificația domniei lui Roman în ceea ce priveşte activitatea cancelariei ca 
instrument al puterii domneşti centralizatoare, v. studiul concludent al istoricilor ieşeni 
L. Şimanschi şi G. Ignat, Cancelaria statului feudal moldovenesc, în “Anuarul Institutului 
de istorie și arheologie“ — Iaşi, IX, 1972, p. 107-113 şi X, 1973, p. 123-148 (îndeosebi 
p. 123-139); v. şi. C. Cihodaru, Alexandru cel Bun, p. 44. 

3 FHDR, IV, p. 233-234; „Rămâne deci ca o cerere pentru mitropolie care jigni pe mun- 
teni, «domni a toată Țara Românească», şi consacră un separatism accidental, să se fi înaintat 
de Roman, care în toate se înfăţişează ca un organizator...“ N. Iorga, Condiţiile de politică 
generală, p.110. În realitate nu a fost cerută o mitropolie, ci numit unilateral, „necanonic“, un 
mitropolit; dar momentul, domnia lui Roman, e corect fixat. 

40 V., referințele privitoare la anatema patriarhală în scrisoarea patriarhului către Ștefan I 
din mai 1395; FHDR, IV, p. 247. 

41 F, Miklosich —J. Müller, Acta Patriarhatus Constantinopolitani, 1, Vindobonnae, 1860, 
p. 180-181. 

instalării efective a lui leremia în scaunul Moldovei erau spulberate de vreme 
ce patriarhia i-a încredințat o misiune însemnată la Târnovo“. Încercarea pa- 
triarhiei de a aplana conflictul cu regatul polon la sfârşitul anului 1393 sau la 
începutul anului următor printr-o misiune diplomatică încredințată mitropoli- 
tului Mihail de Betleem nu a dat rezultate; Vladislav Jagiello a refuzat să re- 
nunţe la mitropolitul pe care îl numise la Halici“. E incert dacă această misi- 
une a lui Mihail de Betleem s-a extins şi asupra Moldovei; în cazul afirmativ, 
însă, e sigur că ea nu a dat un rezultat mai favorabil decât în Polonia. 

Între timp conjunctura internaţională s-a modificat într-un sens care nu 
favoriza intransigenţa patriarhiei. În vara anului 1394, după ce Vitold, cnea- 
zul Lituaniei, aliat cu Polonia, a zdrobit rezistența lui Feodor Koriatovici, 
Vladislav Jagiello a pregătit acţiunea de recuperare a Moldovei, al cărei 
domn, Roman, se desprinsese din legătura instaurată în 1387 la Lwów de pre- 
decesorul său și revendica Pocuția. In iulie 1394, un pretendent, Ștefan I, era 
pregătit de Vladislav şi Vitold pentru acţiunea preconizată în Moldova. În ia- 
nuarie 1395, noul domn, care îl alungase din domnie pe Roman, jură din Su- 
ceava credință regelui Poloniei, împreună cu boierii săi. În chip special, bo- 
ierii lui Ştefan se angajează în numele voievodului să renunţe la orice 
revendicare asupra Pocuţiei+“. În acelaşi an sau la începutul anului 1396 s-au 
stabilit raporturi de cooperare între Polonia și Vlad“5, domnul instaurat de 
Baiazid împotriva lui Mircea în Ţara Românească. Din înfruntarea cu Sigis- 
mund, hegemonia polonă a ieșit consolidată la Halici şi în Moldova și tindea 
să cuprindă din nou şi Ţara Românească. Noua încercare a lui Sigismund de 
a răsturna această evoluţie defavorabilă prin campania pe care a întreprins-o 
în Moldova în iarna 1394-1395 s-a încheiat cu o înfrângere“. Frontul oto- 
man tot mai ameninţător și imperativele organizării cruciatei aveau să ab- 
soarbă în anii următori din ce în ce mai mult energia sa combativă îndepăr- 
tându-l de la obiectivul recuperării Moldovei şi a teritoriilor ruse apusene. În 
iulie 1397, el a încheiat un acord de șaisprezece ani cu Vladislav Jagiello care 
a consacrat pe durata acestui interval situaţia de fapt din Halici și Moldova, 
lăsate în sfera de influență a Poloniei”. 


42 FHDR, IV, p. 238-241. 

4% M. Stasyw, Mitropolia Haliciensis, p. 38; D. Obolensky, A Late Fourteenth-Century 
Byzantine Diplomat, p. 300-303. 

4 M. Costăchescu, Documentele moldovenești înainte de Ștefan cel Mare, II, p. 609-611. 
Pentru eventuala încercare a lui Roman de a controla şi Podolia, v. V. Spinei, Moldova în seco- 
lele XI-XIV, Bucureşti, 1982, p. 331. 

45 Hurmuzaki, I, 2, p. 374-375; cf. P. P. Panaitescu. Mircea cel Bătrân, p. 249 şi 260. 

% R. Manolescu, Campania lui Sigismund de Luxemburg în Moldova (1395), p. 66-72. 

47 Z. Nowak, Polityka pólnoćna Zygmunta Luksemburskiego do roku 1411, Torun, 1964, 
p. 67—69; P. P. Panaitescu, Mircea cel Bătrân, p. 274. 

În aceste condiţii, Bizanțului patriarhal nu-i mai rămânea altă cale decât 
cea a concesiilor și a compromisului. Evenimentele care au marcat relaţiile 
patriarhiei cu Moldova şi cu Polonia în anii următori, până la reglarea finală 
a diferendului, au fost trepte ale renunțării la poziția intransigentă din anii 
1391-1393. 

În mai 1395, deși nu renunțase la condamnarea „falșilor episcopi“ din 
Moldova, patriarhul a desemnat un locţiitor de mitropolit în această țară în 
persoana protopopului Petru, trimisul noului domn Ștefan, care din primele 
luni ale domniei a încercat să scoată din impas raporturile cu patriarhia%. 
Mai mult încă, patriarhul sugera, în scrisoarea trimisă domnului, posibilitatea 
numirii unui nou mitropolit, cu asentimentul domnului, în cazul alungării 
celor doi episcopi: „atunci ne vom gândi să facem acolo mitropolit cu voia 
ta...*49. Ştefan însă nu s-a arătat mai concesiv în această privință decât pre- 
decesorii săi. Silit de împrejurări — asediul Constantinopolului de turci, ex- 
pectativa cruciatei în curs de înfăptuire, pentru realizarea căreia frontul Du- 
nării de Jos, inclusiv ţările române, era esenţial —, patriarhul a trimis în 
toamna aceluiași an, „prin decizie a preaputernicului şi sfântului stăpân auto- 
crat“, un reprezentant de frunte, mitropolitul de Mitilene, „în părțile Vlahiei“, 
prin care, fapt demn de reţinut, sunt înțelese ambele state româneşti, Țara Ro- 
mânească şi Moldova. Emisarul patriarhal era purtătorul unor scrisori către 
„domnii de acolo“ şi al mandatului „de a restabili acolo toate câte i-au fost 
comunicate“; deşi foarte discrete în formularea lor scrisă, recomandările 
patriarhului către trimisul său lasă să se întrevadă o concesivitate în direcția 
„poporului“ din „Maurovlahia“, nu însă şi acceptarea episcopilor considerați 
rebeli la ConstantinopolS0. 

Speranţa unei noi acţiuni militare iminente de ajutorare a capitalei impe- 
riului din direcția Dunării, după dezastrul de la Nicopol, speranţă întreținută 
de Sigismund de Luxemburg, a determinat patriarhia să-și reînoiască efortul 
de normalizare a raporturilor cu Moldova şi Polonia la începutul anului 1397; 
acesta a fost sensul noii misiuni încredințate lui Mihai de Betleem în cele 
două ţări cu care raporturile continuau să fie încordate din pricina situaţiei 
nereglementate a mitropoliilor Moldovei şi Haliciului, dintre care cea dintâi, 
potrivit actului patriarhal, era „lipsită de arhiereul ei legitim din anumite pricini“, 
iar cea de a doua pierduse „supravegherea duhovnicească“, „prin moartea 
propriului ei păstor“S!. În negocierile cu regele Poloniei, exarhul pâtriarhal 


48 FHDR, IV, p. 244-251; pentru evoluţia spre concesii a patriarhiei în legătură cu 
ameninţarea otomană, v. C. Marinescu, Înființarea mitropoliilor, p. 18-20. 

4 FHDR, IV, p. 246-247. 

50 Ibidem, p. 250-251. 

51 Ibidem, p. 252-257. 

era autorizat să încurajeze speranțele cu privire la unirea bisericească condi- 
ţionată însă răspicat de cooperarea militară polono-ungară în vederea reluării 
luptei împotriva turcilor’. Concomitent însă, patriarhia a încercat din nou să-l 
convingă pe regele Poloniei să înlăture din scaunul mitropolitan al Haliciului 
pe loan de Luţc, numit „necanonic“ cu şase ani în urmă; fără rezultat însă. 

Dar imboldul decisiv spre concesii i-a venit patriarhiei în anii următori 
când şi amenințarea otomană la Constantinopol a sporit considerabil și per- 
spectiva unei răsturnări a situaţiei prin acțiunea concomitentă a lui Tamerlan 
în Asia Mică și a puterilor creştine în Europa părea pe cale de a deveni reali- 
tate. În această evoluţie, frontul dunărean, în cadrul căruia Ţării Româneşti şi 
Moldovei le revenea un rol însemnat pe care patriarhia nu îl ignora, trebuia 
susținut cu orice preţ. Înclinându-se față de logica situaţiei, patriarhia, în 
urma unui schimb de solii cu domnul Moldovei, acum Alexandru, de curând 
înscăunat, recunoaşte mai întâi calitatea preoțească a lui Iosif? pe care până 
nu de mult îl declarase „episcop mincinos“, apoi canonicitatea calităţii sale 
episcopale“, obţinută legitim de la Halici, pentru a-l confirma în cele din 
urmă în funcţia de „mitropolit legiuit“ al țării55. 

Înțelegerea dintre patriarhia ecumenică şi domnia Moldovei a fost parte a 
unei reglementări generale a situaţiei bisericeşti în fosta dioceză a Haliciului 
şi chiar în arii mult mai întinse. Tot în 1401 s-a reglementat situaţia mitropo- 
liei de Halici, care a fost absorbită în funcţia de „mitropolit al Kievului, 
Haliciului şi al întregii Rusii“, asumată în temeiul înțelegerii cu Polonia de 
către mitropolitul Ciprian. În schimbul acestei concesii, Ciprian a promis 
aducerea la unirea cu Roma a întregii sale dioceze. În fapt, în urma acestui 
acord, mitropolia Haliciului a dispărut de pe harta administrativă a bisericii 
răsăritene ca entitate autonomă. În urma măsurilor din 1401, s-a definitivat 
despărţirea canonică a bisericii moldovene de mitropolia Haliciului. 

Înţelegerile încheiate în 1401 de patriarhia ecumenică cu Polonia și Mol- 
dova s-au realizat, după cum s-a văzut, în contextul proiectelor de cruciată și 
de unire a bisericilor. Încă îndată după Nicopol au apărut semnele înţelegerii 
de către conducerea imperiului bizantin, inclusiv cea bisericească, a însem- 
nătăţii participării Poloniei, Ungariei, Ţării Românești şi Moldovei la acţiu- 
nea militară antiotomană destinată să despresoare Constantinopolul şi să sal- 
veze imperiul. Dar cele patru ţări în a căror acţiune asociată imperiul 

52 Hurmuzaki, XIV, I, p. 25-27; pentru misiunea din 1397 a lui Mihail de Betleem în 
Moldova şi Polonia, v. C. Marinescu, Înființarea mitropoliilor, p. 14-15. 

53 FHDR, IV, p. 266-267. 

54 Ibidem, p. 270-273. 

55 Ibidem, p. 274-275. 

56 M. Stasyw, Mitropolia Haliciensis, p. 38. 

muribund şi-a pus o parte din speranţele sale ultime constituiau şi o zonă de 
coexistenţă a celor două mari confesiuni între care era împărțită creștinătatea; 
şi tot aici s-au manifestat, deși vag şi cu reticenţe, tendinţe de apropiere con- 
fesională cu speranța reunificării spirituale a Europei. În politica relativ mo- 
derată a regalității polone faţă de masa de creștinătate răsăriteană peste care 
ajunsese să guverneze, în noile tendinţe ale politicii confesionale a regelui Si- 
gismund în regatul său, în coexistenţa liberă a celor două confesiuni în prin- 
cipatele române, îndeosebi în Moldova, s-au manifestat germenii care păreau 
să prevestească posibilitatea reconstituirii unităţii bisericești, şi, pe această 
bază, a acţiunii comune împotriva primejdiei otomane. Şi, desigur, nu a fost 
rodul unei simple coincidenţe cronologice, faptul că tot în 1401 apare pentru 
prima oară menţionat într-un act patriarhal, în titlul mitropolitului Țării Ro- 
mâneşti, al Ungrovlahiei, adausul de „exarh al întregii Ungarii și al plaiu- 
rilor““57; adaus care a consacrat extinderea autorităţii ecleziastice a mitropoli- 
tului Ţării Românești asupra masei de creştini de rit răsăritean, români în 
marea lor majoritate, din Transilvania și Ungaria. Ca și înființarea stavropi- 
ghiei de la Peri, extinderea jurisdicției mitropoliei Ţării Româneşti asupra 
teritoriilor cuprinse în regatul ungar a fost neîndoielnic unul din elementele 
componente ale acordurilor încheiate de Sigismund de Luxemburg cu con- 
ducerea imperiului în 1395 şi 1396. 

Evenimentele care s-au succedat în Europa centrală și răsăriteană în ul- 
timii ani ai secolului al XIV-lea şi la începutul secolului XV, sub semnul 
amenințării otomane şi al speranţei cruciatei, au pregătit aici evoluţia spre o 
nouă etapă a dialogului interconfesional atât de susținut desfășurat în secolul 
următor, în cadrul conciliilor, care au devenit una din realităţile şi preocupă- 
rile dominante ale vremii. Şi tocmai datorită rolului lor în organizarea luptei 
antiotomane și situaţiei lor geopolitice, Ţara Românească și Moldova au fost 
în permanenţă în evidenţa proiectelor și dezbaterilor conciliilor secolului XV, 
începând cu cel dintâi, de la Pisa, care a lăsat o urmă documentară de prim 
interes cu privire la rolul lor în evoluţia relaţiilor internaţionale, în funcţie de 
cruciată și de proiectele de unire europeană. 

În rezumat şi concluzie: Mitropolia Moldovei s-a întemeiat în urma des- 
prinderii, cea de a doua desprindere, a bisericii țării din dependenţa faţă de 
mitropolia de Halici, fapt acceptat de instanţele supreme ale lumii bizantine 
cel mai târziu în 1387 când au avut loc la Lwów întrevederile dintre emisarul 
imperial şi patriarhal, Ciprian, Petru I şi Vladislav Jagiello. Faptul a avut şi 
valoare de recunoaştere a autonomiei politice şi bisericești a Moldovei de 
către Polonia, atitudine opusă celei 'a regatului ungar sub regii angevini. 


57 FHDR, IV, p. 266-267. 

Acordul de principiu din 1387 a fost ameninţat să se năruie în 1391 când, 
în urma decesului titularului mitropoliei de Halici, a devenit actuală chestiu- 
nea desemnării succesorilor săi atât în noul scaun mitropolitan al Moldovei 
cât şi în cel al Haliciului. Hotărârea domnului Moldovei și respectiv a regelui 
Poloniei de a-și rezerva dreptul de desemnare a titularilor scaunelor mitro- 
politane din aria lor de dominație teritorială a generat un conflict acut cu pa- 
triarhia ecumenică, conflict care s-a prelungit timp de zece ani. 

Antagonismul dintre patriarhia constantinopolitană și cele două state ali- 
ate, Polonia și Moldova, s-a dezvoltat paralel cu rivalitatea dintre regatul un- 
gar sub Sigismund de Luxemburg și cel polon pentru controlul asupra terito- 
riilor ruse apusene și asupra Moldovei, vechi obiect de contestaţie între cele 
două regate. 

În împrejurările deschise de această rivalitate s-a produs începutul apro- 
pierii dintre Bizanţ şi regatul ungar în cadrul căreia un rol însemnat a revenit 
familiei Drăgoșeștilor, dinastia voievodală a Maramureşului, opusă Bogdă- 
neștilor din Moldova. 

Conflictul dintre Bizanţ, pe de o parte, şi Moldova şi Polonia, pe de altă 
parte, a început să se resoarbă după eşecul final al încercării regatului ungar 
de a recâștiga poziţiile est-carpatice pierdute în 1387. Primejdia otomană, 
mult sporită după 1395 şi 1396, şi percepută tot mai acut la Bizanţ, a deter- 
minat conducerea imperiului și a bisericii bizantine să adopte măsuri de spri- 
jinire a cruciatei la Dunărea de Jos și de promovare, în acest scop, a co- 
operării puterilor din această regiune. Slăbirea progresivă a intransigenţei 
patriarhiei ecumenice în raporturile cu Polonia s-a desăvârşit odată cu recon- 
cilierea generală din 1401, în cadrul căreia a fost recunoscut ca mitropolit 
canonic Iosif, candidatul domnului Moldovei. 


Apariția statului în evolutia societății românești în secolele XII-XIV 
a fost faptul hotărâtor care a asigurat un cadru politic superior și 
ireversibil continuității romanității răsăritene. 

Proces complex, în desfășurarea căruia s-au împletit factori politici, 
economici, spiritua!-bisericești și culturali, aparitia Tarii Românești și 
Moldovei pe harta politică a Europei a fost premisa necesară a evoluției 
lumii românești de la etnie la natiune și apoi la unitatea națională. 

Cartea de față dezbate unele din cele mai de seamă aspecte ale genezei 
statului în istoria românească, atât realitățile interne constitutive, cât și 
cadrul internațional în care s-au dezvoltat. Un loc aparte a fost rezervat 
tradiției istorice cu privire la întemeiere și raporturilor dintre evoluţia 
istorică și reflectarea ei în memoria colectivă a contemporanilor 
și a generațiilor următoare. 

